你地聽過「備胎」呢個字眼未啊？佢既意思，就姐係一個人鐘意另一個人，但係另一個人對佢無咩意思，但又棄之可惜，所以就放住起身邊先，但又唔會有進一步既關係。係拿，無錯拿，就等同香港成日講既「兵」，但係我總覺得「兵」點都好過「備胎」，個阿聽起上黎都勁Ｄ啦。而以下，就係我既故事。係每個人心目中，都會有佢地既女神或者男神，備胎們會為佢地勞心勞力、隨傳隨到。好彩既，就可以升級，但係有幾多人真係有呢個機會呢？我呢一年入面，就為左一個女仔，勞心勞力、隨傳隨到，佢就係我心目中既女神。但係我身邊每個朋友都不停同我講，話果個女仔根本唔係咩野女神，而係一個魔女。但係，所有備胎眼睛都係盲左咁，耳就只會聽到一個人把聲，每次朋友咁講，我都會話：「就算係魔女，都係一個值得我為佢蹈火海，付出全部的人。」就係咁，我做左女神一年既備胎……

你地有無聽過陳奕迅既一首歌，哩……果首講有個人等緊一個女人，最後個女人要結婚，歌入面既男主角仲想去搶新娘果首呢。無錯，就係果首叫阿牛既歌。而我，就同個歌名一樣，叫做阿牛，性格……都幾似首歌架，我係一個會為愛情而去犧牲既人同死衝既人。我係一個ＩＴ男，拍過一次拖，幾個月前岩岩同拍左四年拖既女友散左……我係被人飛果個。愛得如膠似漆，但分得死去活來，頹到影響我既事業、我既日常生活，一直都盼望住佢返黎，但又驚佢返黎見到我個死款。直到……分左手後仲要係朋友口中得知佢一個月後已經識左另一個新男朋友。聽到呢個消息，就算話無野都無人信啦，點都有小小唔甘心架拿，果陣時個諗法就開始慢慢轉變，變成過左去既事仲點可以返轉頭，所以我都好向前看架……自己覺得。為左改變自己，我開始跑步做運動，我本身係一個肥仔，整到Ｄ朋友成日都叫我做肥牛，一打邊爐果陣一定會笑我，「肥牛仲咩自己烚自己黎食啊。」次次都講呢個爛ＧＡＰ，講到笑都廢事。以前就話有個伴可以唔駛減姐，而家甩左拖，所以點都要執一執自己先得，所以決定開始跑步減肥，我仲因為減肥，戒埋我最鐘意食既牛添。跑左兩個月左右，都算有Ｄ　成積，減左廿磅，而家識我Ｄ人第一眼見到我，第一句一定係話，「你瘦左咁多既！」而我跑步既動力，唔單只係來自想減肥咁簡單，仲有佢，一個我呢一生仲第二個令我心動既人。每次我都會係特定時間跑步，而每次跑步我都會遇到果個人。

呢一位女神唔係話好靚，但係卻好吸引我，每次跑步一見到佢，佢臉上面既笑容，佢與我擦身而過，都足夠令我回味成日。佢有一對好引人注目既眼睛，眼大大，鳳眼咁，好似向住每個人發放緊一個我見猶憐既消息咁。佢身形都好健美，應該係有做開運動既人，每次佢跑步都係綁住條馬尾，有時我都會特登跟住佢後面跑，佢身上有一股好獨特既氣味，只要係佢身後面跑就會聞到。其實我對呢個女仔開初都無抱咁大期望，因為我只係每人跑步撞到佢，又唔敢問佢拎電話，所以認識佢既機會都好渺茫。但估唔到既係有一次機會……唔係，應該講係上天比我既奇跡，我竟然可以同我呢位女神講野，以及成功咁拎到電話。點解會拎到，咁就要多謝我一位朋友上網買鞋拿。仲未講我女神叫咩名添，佢個名叫阿琪，係未好好聽呢。

頭先我未話因為有個朋友上網買鞋而識到佢既，我呢位朋友係我呢一段時間識既，佢叫阿珍。點識？有日跑步佢無啦啦走過黎答訕，就咁樣識左佢，而果日陪仍一齊既仲有一位叫做阿塔既男仔。我地三個好快就ＦＤ左，而且成日都會約埋一齊跑步添，至於佢地知唔知我鐘意女神呢件事，緊係唔知啦。佢地兩個都好搞笑架，見佢地兩個好好感情，有時可以共飲一支水，但係佢地又唔係男女朋友，我問阿塔對阿珍有無意思，佢就會話返阿珍對佢無感覺，而我問阿珍對阿塔有無意思，得到既答案都係差唔多。佢地識左三年都係維持呢一種階段，其實旁邊既人都會覺得佢地係一對，但佢地又會有一條線規定左大家。咁樣，其實都好累……

講返我同女神第一次見面先，我好記得果日我約左阿珍同阿塔佢兩個人去場戲，套戲好似係「=14px哪一天我們會飛」，我地睇戲前約左食飯，三個人係茶餐廳入面，我雖然同佢地同枱，但係就好似做左佢地電燈膽一樣。直到，一個電話。「喂……我係啊……妳話交收，我地係尖沙咀啊……妳都係，咁不如我地一陣係地鐵站等啦……好，就Ｂ２出口等啦。」阿珍講完電話之後，就同我地講：「我一陣要去拎埋跑鞋先。」「妳又買鞋。」阿塔用一個好嫌棄既眼神望住阿珍。「咩野ＷＯ。」阿珍輕打左阿塔一下。「咁去邊度拎啊？」我問。「地鐵站Ｂ２出口．」阿珍答。「咁而家行啦，拎完就應遂夠鐘睇戲。」我講，然後就出發去交收地點。但我諗都無諗過，呢一次交收，將我命運改寫。

當去到交收地點，阿珍電話又響起，「喂……到左拿我……咩話，妳要遲多少少，因為唔識路？好啊無問題啊。」「咁搞笑既，地點佢又話ＯＫ，但可以唔識路都有既。」我話。「咁人地係女仔黎架嘛。」阿珍答返我。「咁女仔就可以唔識路架拿？」我反問返佢。「未係囉。」阿塔佢附和我。阿珍聽到後就話：「你地都無紳士風度既。」而就係我地係度吵吵鬧鬧果陣，我見到人群之中有一個女仔，好熟口面，再望真Ｄ，原來係我果位女神。我當堂成個人唔自在，我再望一望佢，佢四圍望好似搵緊人咁。就係突然間，我同佢對到眼，而佢仲向我呢方向揮手。「阿琪，我地係呢度啊。」阿珍話。就係咁，我就知道佢叫做阿琪。

究竟係咩野令到我而家心跳加快左既……阿琪佢慢慢行近過黎。塊面，好似有Ｄ熱，定係我今日著得太多衫呢？佢行到我地面前，好好笑容咁望住阿珍：「唔好意思，遲左。」我同阿塔我果位兄弟互相對視左一眼，大家兄弟，心照不宣。「我唔緊要啊，但係呢個男仔就有說話聽囉。」阿珍望一望我地兩個。大鑊，第一次咁近距離見到女神，點可以留下唔好既印象，我即刻保飛咁話：「邊有，唔識路係女仔既專利，等女仔係男仔既義務嘛。」估唔到呢Ｄ說話可以出自我把口。阿塔聽到我咁講後，耐人尋味既笑容對住我笑，而阿珍則係用一個難以置信既表情望住我。「真係唔好意思啊，我平時成日盪失路架，會唁會阻到你地時間啊。」阿琪好唔好意思咁話。「緊係唔會啦。」我即刻答佢，而另外果兩條友已經係度忍笑。「呢度係妳買果對跑鞋，妳睇下岩唔岩。」阿琪拎左盒野比阿珍，而阿珍打開個盒睇一睇後就講：「係呢對無錯啊。」而佢地兩個就開始閒聊，阿塔就係我耳邊講：「你未望到人地實一實先得架，係人都知你對佢有意思啦。」比佢咁講一講，即刻回魂，「有咩？」「口水都差Ｄ流出黎拿。」佢笑住咁講。

「你地一陣會去邊啊？」阿琪問。「無啊，我地約左一陣去睇戲啊。」阿珍答返佢。「咁你地趕唔趕得切架？」佢又問。「放心啦，趕得切既。」阿珍答。我不停咁想搵機會去答咀，加入佢地，但係搵黎搵去都無機會，但唔知點解阿琪一直傾計，佢都係面有難色咁，所以我就膽粗粗咁問佢：「阿琪……」呢個係我第一次叫佢個名，「……妳係未唔舒服啊，見妳好似有Ｄ唔多妥咁。」經我咁樣一問後，阿琪笑左笑然後話：「無啊，無唔舒服啊。」佢既笑容真係好靚，「但係我其實想去諾士佛臺，不過唔知點去。」所有女仔都係路痴呢句說話，幾時都係正確，眼見有一個咁好既機會可以帶路，我仲唔打蛇隨棍上咩，「係我地睇戲既附近，不如我帶妳去啊。」「係啊，佢帶妳去啦，佢正宗人型路牌樣，好多人都成日問佢路架。」阿塔佢笑住咁講，然後仲用手掙批一批阿珍，而阿珍回以一個明白一切既樣之後，就答：「係啊，不如而家行啦。」佢地就咁樣行左去，得返我同阿琪。「……咁我地都行啦。」我同佢講。「好啊。」又係呢個殺死人既微笑，再咁落去我真係短幾年命。就當我正沉醉係佢既笑容之中果陣，佢問我：「係呢，你叫咩名啊？」佢問我叫咩名啊！佢問我叫咩名啊！佢問我叫咩名啊！呢個時刻對我好重要，所以要講三次，你地可能唔明，但係當一個你認為係女神既女仔問你叫咩名時果種喜悅，係非筆墨可以形容架。

「我……我叫阿牛。」我口都震晒咁話。「你好，阿牛。」佢又笑拿。其實呢一程路阿珍同阿塔都行係前面，而我同阿琪就跟左係後面，整到好似佢地帶緊路咁。而佢地兩個不時咁回頭望住我，仲陰陰咀笑都唔知係度笑咩野。「係呢？你成日係呢頭行街架？」阿琪問我。「唔……唔係啊，只不過係有朋友係度返工，有時會約下佢食飯姐。」我答，頂，我把口幾時先震完啊。「我呢，好蠢架，成日都唔記得路，就算行左廿次都可以唔記得。」靚女是無記性的，我明白。「咁……妳唔識路果陣未話我知囉。」咦！？我頭先講左Ｄ咩？點解我可以咁大膽既。阿琪佢笑左笑，然後又話：「我有無你電話，咁點搵你ＷＯ。」「咁……又係。」我傻笑左回應佢，但估唔到佢拎左電話出黎，然後問：「你電話幾多號啊，等我入落電話度先。」佢問我拎電話啊！佢問我拎電話啊！佢問我拎電話啊！又係好重要所以要講三次，姐係咁，本身我仲諗緊用咩方法抄佢牌，但估唔到佢反抄我，呢下就等同我揸住支無子彈既槍指住敵人，但敵人竟然無條件咁投降。我今次幾大都唔口震，好字正腔圓咁朗讀左我既電話比佢。「咁我唔識路就搵你啦。」呢個笑容簡直夠我回味幾日。

短短既一程路時間雖然唔係好多，但係我想要既野都已經達到，不過我係唔可以比我地之間有ＤＥＡＤ　ＡＩＲ　存在既，所以我不停咁諗話題，第一次見面，最好當然係問佢問題啦……我認為。「係呢，妳去諾士佛臺做咩啊？」我問。「無啊，約左人飲野。」阿琪答，但面露難色。我好奇怪咁望一望佢，然後問：「妳唔想去？」而阿琪就勉為其難咁笑左笑：「少少啦。」「妳大既會飲到幾點啊？」我問。「唔知啊……」阿琪答完反問返我：「仲咩咁問？」「無啊，我睇下我地睇完戲果陣你仲係唔係附近，如果係的話可以一齊返屋企嘛。」我突然覺得自己其實都幾醒，可以咁樣搵個借口去問可唔可以同佢一齊返家。「都好啊，咁你一陣睇完話我知啦。」佢答。ＹＥＡＨ！得左。行到去ＴＨＥ　ＯＮＥ　門口……「喂……就夠鐘拿牛哥，你係未要送到人上去先安樂啊。」阿塔話，頂你個死仔玩野啊。「係啊……Ｄ戲飛係你度架，一係你比Ｄ戲飛我地，然後你再同阿琪一齊啦。」阿珍，妳係未都找死。我望一望佢地，然後再望一望阿琪，「咁……」「唔緊要啊，我去到呢度就識路架拿，唔該晒你。」佢答。「咁妳自己小心Ｄ拿。」我話。「知道拿。」佢答。等到阿琪走左後，果兩條友仔又一個不詭企圖既目光望住我，「點啊，同先我地兩個醒水嘛。」無你地兩個咁好氣。

雖然我而家係同阿珍同阿塔佢地行緊路，但係個心就已經飛左去阿琪度，一陣如果同佢返屋企既話要講Ｄ咩好呢？好唔好話我一早就見過佢？好唔好話我其實每日跑步果陣都會撞到佢？一大埋既問題係我腦入面。「喂……我話我要去廁所啊，叫你係度等啊。」阿塔既聲音叫返醒我。我回一回神，發現阿珍佢唔見左，就問：「阿珍呢？」「佢一早入左廁所啦，我都要去啊，你唔去就係度等我地啦。」佢話。「去啊我。」我答。「你去唔去到架你。」阿塔用一個好淫邪既笑容望住我。「你去死啦不如。」我推住佢行。去完廁所，係洗手盤面前，阿塔話：「阿琪幾ＯＫ　ＷＯ。」我望一望佢，然後話：「咁你係唔係想追啊？」佢聽到我咁講後，笑左笑講：「痴線。」唔知點解，我覺得佢呢一句痴線，係一句默認，「你唔係有阿珍拿咩？無謂搞咁多野破壞你同佢之間既感情ＷＯ。」佢聽完我講呢句後，又係講左句：「痴線。」但今次呢個痴線，係帶住耐人尋味。行返出去，原來阿珍一早去完廁所，「你地兩個男人去廁所咁耐架，我呢個女人都去完你地就未得。」「唔好意思，佢今日去廁所有Ｄ問題。」阿塔指住我話。「哦……明白既明白既。」阿珍露出一副知情既表情。「未玩啦你地兩個，就開場拿，入場啦。」我拎左袋住既戲飛，係「=14px哪一天我們會飛」呢張戲飛上面，印住巴日期，我諗我呢一世都會記得，因為，係我同佢相識既日期。

套戲其實幾好睇，但係因為我心不在焉既關係，我唔多知佢大既劇情係咩，要到最後我自己上網睇返先知道劇情係講咩。到散場之後，我第一時間係拎部電話出黎諗住ＳＤ　ＭＳＧ比阿琪，但當我拎住部電話，先記得……今翅仆街鳥！頭先阿琪問我拎電話果陣！我無問佢拎返添！！！咁……咁我點搵佢啊！咁……咁我點叫佢同我一齊返屋企啊！！！點解！！！點解我會犯Ｄ咁大既失誤！！！但當我仲苦惱緊無拎阿琪既電話之際，我既幸運女神降臨拿，有一個短訊ＳＤ左過黎，大家留意，呢個唔係阿琪ＳＤ比我既短訊，而係阿珍ＳＤ比我。我見到佢ＳＤ既短訊，望一望佢然後問：「我係你旁邊你做咩要ＳＤ短訊比我。」佢賊笑咁話：「你睇左個短訊先啦。」我睇一睇個短訊，係一組８個字既數字，然後阿珍話：「做ＦＤ都算係咁拿掛，阿琪個電話啊。」我聽到佢咁講好興奮咁望住佢，然後話：「阿珍，唔知點解妳今日靚女左咁多。」「仆街啦你。」阿珍笑住回應我。呢一種得而復失既感覺，真係正到腳軟，就好似過山車一樣。

拎到阿琪電話既我，緊係即刻ＳＤ短訊比佢啦，但就正當我想ＳＤ野比佢果陣，一個奇蹟出現左，就係我見到佢竟然輸入中。我地係同一個時間，但係唔同既地點做緊同一樣野，我地真係好有緣份。阿琪：我頭先好早就走左ＬＵ我：點解既？阿琪：覆得咁快既，睇完戲拿？我：係啊，剛剛睇完。點解咁快返去既。阿琪：無啊，唔想係果度，所以坐左十五分鐘就走左。我：仲諗住同妳一齊返去添。阿琪：你又知我同你一定岩路架拿（喊笑）我：其實我先前見過妳架拿。阿琪：真係！？我：係啊，有時我早上跑步會見到你架。阿琪：原來係咁，你都有跑步架？我：有啊。阿琪：咁下次可以約出黎一齊跑ＷＯ。佢主動約我啊！我成個人開心到彈起咁滯！而行係我前面既阿塔同阿珍就不停咁回頭對住我笑，不過我而家都懶得理佢地。阿珍話睇完戲想去廁所，而我同阿塔就係外面等佢，係等既時候，阿塔問我：「你有阿琪電造拿？」「有啊。」我答。「比我。」佢話，而我聽到佢咁講後，嚇左一嚇望住佢，然後問：「你要黎做咩？」「無，我想買波鞋，想搵佢買姐。」阿塔答得好唔自然，睇黎呢條友仔有Ｄ野，而我見佢咁，就話：「你問阿珍拎未得囉。」阿塔聽完我咁講後，就應我：「佢先唔會比我。」佢唔比你，咁我都唔會架ＷＯ，同埋你問得咁隱悔，一定有Ｄ野。我望住佢，然後講：「你有阿珍就未搞咁多野啦。」「痴線，都話想買波鞋，唔比就算。」佢答，但答到不停咁回避我既眼神。而我呢個男人既鈍角，我可以猜測到，阿塔佢瀨左野。

最後我都係無比個電話阿塔，而當阿珍出黎果陣，我都無同佢講話阿塔問我拎電話，因為我知咁樣做係多事所謂，我亦無謂發起紛爭。但係，見到眼前阿塔同阿珍，佢地兩個成日糖黐豆，係人地眼中佢地已經係準情侶，不過佢地兩個永遠都唔肯再踏出多一步。可能，呢Ｄ就係最遠既距離。就係我跟住佢地兩個身後果陣，阿琪又傳左短訊比我。阿琪：你聽日會唔會跑步架？我：會啊，不過聽日星期六，可能唔會咁早去跑。阿琪：咁會幾點？我：我諗大既１０點左右啦。阿琪：咁不如聽日一齊跑步好唔好啊？佢咁樣問，我緊係應成都黎唔切啦。我：好啊。阿琪：咁係邊等？我：就係我成日見到妳果個公園啦。阿琪：咁姐係邊個（喊笑）？我：有兩大個足球場果個。阿琪：原來係果個，好咁聽日見啦，好夜我去訓先拿，你返到去都早Ｄ訓。我：知道拿，晚安阿琪：晚安點解呢？點解我感覺到，我而家口部既肌肉好似不停咁令到個口張開咁，唔只張開，而且咀角仲各上緊，原來，我一直都打從心底咁笑出黎，由頭先到而家，我個咀就未合埋過。呢種感覺，真係好開心，好開心。

返到屋企，我個咀都係合唔埋，我睇一睇個鐘，原來都成一點幾，沖左個涼，吹口個頭，係鏡前面望住仲笑緊既自己，原來，開心唔駛自己刻意去笑，都會自動自覺咁展示出笑容。但係，突然……「咁夜仲唔訓……」一個阿伯樣突然間係鏡度閃左出黎，我嚇左一跳，「阿爸，你咁夜仲唔訓？」咁多位，呢個就係我阿牛既阿爸，老牛大人。「你未一樣。」佢答完我之後，就望到我實一實。「咁夜唔訓仲係度嚇人。」我話。「有嚇到咩？嚇到傻左啊？嚇到你仲笑笑口咁。」佢笑住咁話我。「你未理我啦，早Ｄ去訓啦。」我講完之後繼續吹頭。「未咁嘈啊，你娘親佢訓左架拿。」佢慢慢咁行返入房，「下次同女仔出夜街，開門返黎細聲Ｄ嘛。」我聽到佢咁講後，笑左笑，老牛佢就係咁，永遠覺得佢阿仔我一出夜街一定係同女仔去。吹好頭，我就返房，訓係張床上面，諗住聽日會發生Ｄ咩事呢？校左鬧鐘既我特登起左幾次身ＣＨＥＣＫ下鬧鐘係未真係校好。閉上眼，見到既畫面係阿琪既微笑，每次跑步，我都只可以係佢後面跟住，而聽日，我終於可以用佢並排跑步。

當人係緊張既時候，真係會訓唔到架，我都唔知我有無訓過，我只係知道我成晚都不停咁轉姿勢訓覺，又好似覺得有訓過，但係又好似覺無。我仲要係個鬧鐘響之前就已經起左身，尋晚好明顯係訓得唔好，所以起左身沖左個涼，洗左舍面，然後好早就已經著好晒衫係個廳度望實個鐘。仲有成兩個幾鐘先到，好唔好小睡一下呢？都係算，我驚一陣真係訓過龍就唔好……就係咁，我坐在係度等到差唔多時間就起行。今日既天氣唔錯，係有少少凍，不過唔緊要，跑過去約會地點當熱身，但唔知係未唔夠訓既關係，今日跑起上黎係有少少吃力。跑到公園，我ＳＥＮＤ　左個短訊比佢問佢係邊，佢好快就覆我話係小食亭。一知道佢既位置我當然立即跑過去啦……拿，各位，我呢Ｄ應該唔算係狗衝掛。跑到佢面前，慢慢咁停低。「你咁快就跑拿？」佢微笑咁問我，我真心覺得佢真係笑得好好睇。「無，諗住熱身姐。」我答。「我仲未熱好身啊，你等一等我，我要拉多陣筋先。」佢講完後就自己拉筋，話時話，佢Ｄ筋都幾軟下。而我就當然係旁邊陪佢拉啦，拉果陣時仲問我：「你通常會係點跑架？」比佢咁樣一問，我都唔知點答好，是但答左佢：「……用腳跑囉。」鬼唔知阿媽係女人咩，我答咩春啊究竟，佢聽完我既答案後，笑左笑又問：「我係想問你係度跑既地方係點？係圍圈跑定跑街？」哦……原來佢係想問呢Ｄ，「我圍圈跑咋。」「我都係啊，有時有Ｄ人會叫我出街跑，但我又驚我唔識路，所以都係圍圈跑算。」佢答。咦……同時我有無聽錯，阿琪話「其他人」，姐係……

其他人姐係邊Ｄ人呢？呢個問題係我腦入面不停咁徘徊，唔通係其他追佢既人！？情敵！？ 「開始跑ＬＵ 好唔好啊？」就係我不停諗緊個問題既時候，阿琪就問我，而我回一回神就答佢：「⋯⋯好啊。」 呢個公園其實都幾大，大部分設施都係專為做運動既人而設，有個大型草地足球場、好幾個小型籃球場、小型足球場、仲有個可以舉辦運動會既小型運動場。 而我同阿琪就圍住外圍既跑步徑，今次我唔駛係佢後面跑，可以係佢旁邊跑，係呢一刻，我真係好似置身係天堂一樣⋯⋯望一望隔離既阿琪⋯⋯點解佢多左對翼既？係天使既翼啊！佢身邊既光芒，好暖啊！！！ 係未我有妄想症呢！？點解我望阿琪會係咁既。 就係我仲沉醉係阿琪既天堂入面果陣，突然一下痛擊打係我正前方，係啊，係我身體既正前方！唔通，係神打救我！？ 「阿牛！你無事嘛？」係阿琪既呼喚下，我醒左，原來剛才迎面而來既一條燈柱，我撞左上去，然後暈左。 我張大眼睛後，見到阿琪好擔心我既樣，然後，我慢慢坐左起身。 「你頭先嚇死我啊。」阿琪擔心咁話。 我呆左陣先清醒返，「我地唔係跑緊步咩？」 「仲跑，你頭先自己撞落條柱到啊。」阿琪唔知好嬲定好笑話。 我望一望條柱，然後再望一望阿琪，「係咩？」 佢望住我，本身忍緊笑既佢忍唔住大笑，「唔好意思啊⋯⋯我唔想笑架⋯⋯但真係忍唔到⋯⋯哈⋯⋯」佢比左塊鏡仔我，我照一照，發現我左邊面係紅晒，而右邊面就白晒，「點解我半邊面變左關公咁！」我講完，阿琪笑得仲大聲，而我，都笑埋一份。

因為我既意外，呢次跑左小小時間就要搵地方休息，我同阿琪坐起一張長木椅度，飲緊頭先我地兩個去買既水。而阿琪不時咁望一望我，笑一笑問：「仲有無咁痛啊？」我搖一搖頭：「唔痛啊。」係先好講啊，不知幾痛，不過係女神面前點可以衰……不過其實係撞親果下，已經衰左次。「你咁都撞到既，唔通……」阿琪扮出一個狡猾既眼神望住我，「係未掛住睇女仔。」「無，邊有。」就算有，都只係望住妳……我好想咁講，但係無膽。「真係唔痛，我睇下。」阿琪佢控左個頭埋黎，我第一次咁近望住佢架，佢既雙眼真係好吸引，就好似想將我既靈魂吸左去一樣。然後，佢仲……佢仲用手撥我Ｄ頭髮啊！！！真的不行了！！！突然咁大既衝擊，令到我另外白晒既半邊面都紅晒。「你好似仲嚴重左ＷＯ，而家成塊面都紅晒既。」阿琪話。「無……無啊，跑完步熱嘛。」我是但答佢。「你跑成咁，仲諗住問你ＪＯＩＮ　唔ＪＯＩＮ我而家入果個跑步ＧＲＯＵＰ添。」佢話。「跑步ＧＲＯＵＰ？」我問。「係啊，個ＧＲＯＵＰ入面有好多人跑步架，咁就唔駛一個人跑咁悶，頭先我話有Ｄ人會帶我跑，都係呢個跑步ＧＲＯＵＰ入面Ｄ人。」阿琪話。「哦……原來係咁。」我一臉恍然大悟答。「咁……你ＪＯＩＮ　唔ＪＯＩＮ　啊？」阿琪問我，難得女神叫到ＷＯ，緊係狗衝……唔係，緊係答應佢啦，「好啊！我入啊！」阿琪聽到後，微笑咁講：「咁我同團入面Ｄ　ＡＤＭＩＮ　講先。」入左ＧＲＯＵＰ，未可以多左機會同阿琪一齊囉！！！

我同阿琪跑完步……跑左陣都算係跑左步啦……然後就去食少少野，一路上同佢都有傾有講，我問下佢鐘意做Ｄ咩，佢又問下我既興趣，相處都幾好下。係對話得知，原來阿琪佢好鐘意食野，仲係個大胃王，但係佢睇落一Ｄ都唔肥ＷＯ。「妳就好啦，食極唔肥。」我好羨慕咁講：「我飲一飲水都會肥架。」「但我阿媽成日話我唔生肉，女人瘦成咁唔好睇。」佢話。「唔係啊，我覺得妳好標準好靚啊。」咦，好快快講左自己心聲出黎添。「係咩，口花花。」阿琪聽到我咁講後，笑得好甜，然後又話：「但可能食得野多，咬肌發達得滯，整到我塊面好大。」我望一望阿琪塊面，而佢又肯企定定比我望，「無啊，唔覺ＷＯ。」就係我講完呢句後，佢竟然捉住我隻手，摸落佢塊面度，然後話：「你摸下係呢度既肌肉係未好結實？」我而家呢一刻真係鬼得閒理妳係未妳兩邊面咬肌結唔結實咩，我只係知道而家呢一刻，我同阿琪有肌膚之親，我當堂硬晒……我指我成個人企到硬一硬。「係未好結實？」阿琪又問，而我就是但答左句，「……唔係幾識分。」接落黎，係到佢伸左對手埋黎，摸……應該係托住我兩邊面，佢托左一托，然後笑住話：「你點解好似無咬肌既。」姐係咁，我平時已經係好遲鈍既人，係咁既衝擊之下，我應機率簡直係０……死得，今次實死硬機。

今日個約會就係我死晒機之下完結，唔知阿琪對我第印象點呢？今日出晒醜……我諗都唔多好得去邊……就係我愁緊之際，我收到阿琪既ＭＳＧ。阿琪：今日好開心啊（笑）阿琪：下次再跑過啊，不過你要睇路先好（喊笑）阿琪：頭先真係嚇死我阿琪：幾驚你醒唔返連續既短訊數量，就好似增加緊我追阿琪既決心咁。我好認真咁一隻一隻字咁讀完Ｄ　ＭＳＧ後，就覆佢。我：我下次會小心Ｄ架拿（喊笑）阿琪；我同左ＧＲＯＵＰ　Ｄ　人講架拿，應該好快就會加你我：好啊阿琪：阿珍佢地想唔想一齊跑架？我：我問一問阿琪：好啊真係日頭唔好講人，阿琪一提阿珍，佢就即刻打左比我。「喂，死仔今日跑唔跑啊，我想試鞋啊。」我一接電話阿珍就問。「我頭先跑完拿。」我答。「再陪我跑。」「我無所謂，阿塔呢？」「佢緊係黎啦，但唔知點解佢尋晚都而家有Ｄ怪，好似想問我野，又唔敢問。」阿珍呢句說話，我心諗一定係阿塔尋晚問我拎阿琪電話件事。「咁一陣係平時跑開既公園等啦。」阿珍話。「我整親可唔可以剩係坐，等你地兩個跑完後去食野算啊。」我答。「可以啊。」阿珍講完之後就收左線。其實如果阿塔想追阿琪，我唔介意，因為公平競爭嘛，但係佢同阿珍既關係真係有Ｄ唔知點講，究竟佢諗緊咩呢？

我係原本既公園等阿珍同阿塔，而就係我等緊果陣，有一個ＭＳＧ陣左出黎，而呢個ＭＳＧ係一個新增群組既ＭＳＧ。會員１：ＷＥＬＣＯＭＥ　ＯＵＲ　ＮＥＷ　ＭＥＭＢＥＲ會員２：ＨＥＬＬＯ會員３：你好啊，大家一整跑步會員４：多Ｄ出黎ＪＯＩＮ　跑步ＥＶＥＮＴ會員５、會員６、會員７……歡迎既ＭＳＧ　絡繹不絕，我睇一睇呢個群組既人數，有成９０幾個人。會員Ｎ：新會員住邊幾高幾重幾歲跑幾耐仔定女係未單身幾時出黎跑？會員Ｎ＋１：你未嚇親人啦睇黎佢地都好熱情ＷＯ，然後，我見到阿琪佢輸入中……阿琪：入地新入ＧＲＯＵＰ，你地未嚇到人地ＱＵＩＴ　ＧＲＯＵＰ啊會員３：阿琪（心心眼）會員７：阿琪好少可出聲架會員Ｎ：唔通呢個人同妳有關係駛唔駛熱情到咁……阿琪：佢係我朋友啊，你地未再亂咁講野會員３、會員７、會員Ｎ：ＷＯＯ～～～朋友ＷＯ～～～就當我睇緊群內ＭＳＧ之際，我收到阿琪既ＭＳＧ。阿琪：唔好意思啊，我唔記得同你講ＧＲＯＵＰ入面好多人鐘意玩起哄我：唔緊要啊，幾得意阿琪：遲Ｄ你就知有幾煩（喊笑）而我當然都應該要好有禮貌咁覆返個ＭＳＧ同咁多熱烈歡迎我既人講。我：大家好啊，我叫阿牛，剛跑無耐，我會出黎同你地多Ｄ跑架拿當我ＳＤ完呢句ＭＳＧ之後，阿塔同阿珍就到左。「仲咩笑淫淫咁望住部電話淫笑啊？」阿塔佢搭住我膀頭講。「無啊，我ＪＯＩＮ左阿琪個跑ＧＲＯＵＰ，剛剛睇緊佢地Ｄ　ＭＳＧ，你地ＪＯＩＮ　唔ＪＯＩＮ　啊？」我問。「好啊。」佢地兩個都話好，而阿塔既好，耐人尋味。

我係公園入面坐住等阿塔同阿珍跑完步，而同事，我就同阿琪講話阿塔同阿珍都想入ＧＲＯＵＰ，而佢就同ＧＲＯＵＰ　入面Ｄ　ＡＤＭＩＮ　講左，好快就加埋佢地兩個入去。佢地兩個跑完返黎後，阿塔第一時間就問我：「點啊？ＡＤＤ左我入去拿？」我聽到佢咁問後，點一點頭，但係唔知點解總覺得呢個ＧＲＯＵＰ會影響到佢地兩個既關係。而阿珍都開左個ＧＲＯＵＰ黎睇：「嘩！有咁多人既！」「係啊，都有成９０幾個人。」我答。「咁你頭先話跑左，係未同阿琪跑呢？」阿珍用一個不懷好意既眼神問我。「點解無啦啦妳又會咁問呢？」我問佢。「女人既直角。」阿珍笑住咁話。唔知點解，由頭先一開始，阿塔就不停咁玩緊部手機，佢平時都唔會咁，而當阿珍見到佢咁，就伸左個頭去望一望。但今次阿塔既反應同平時唔同，平時佢會好大方咁比阿珍望部電話，但今次，佢無，佢避開仲話：「睇人電話咁衰既妳。」「咩ＷＯ。」阿珍開始同佢打鬧。唔知點解，見到阿塔咁既反應，我覺係因為阿琪，希望我呢個諗法係錯架啦。跑完步，拉埋佢地兩個入ＧＲＯＵＰ，同佢地兩個食完野散水後，我就返家，而一返到家，我就收到阿琪既ＭＳＧ。阿琪：你同阿塔熟唔熟架？我：都ＯＫ，點解無啦啦咁問？阿琪：無啊，見佢無啦啦ＳＤ左ＭＳＧ比我問野我：下！？問咩？阿琪：問我幾時去跑步ＷＯ見到阿琪既ＭＳＧ，我心知不妙，但估唔到事後會發展到……而呢Ｄ已經係以後既事……

係個跑ＧＲＯＵＰ　一個星期，ＪＯＩＮ過佢地兩次ＥＶＥＮＴ，已經覺得呢何ＧＲＯＵＰ唔只跑步咁簡單。仲記唔記得先前係我ＪＯＩＮ　ＧＲＯＵＰ　果陣有無起哄既會員３、會員７及會員Ｎ，佢地好明題顯地係ＧＲＯＵＰ入面既獵手……呢個係我美其名咁話佢地，好多人都話佢地係，狗公。而佢地獵物係邊個？上次入ＧＲＯＵＰ果陣，阿琪一講野佢地就即刻起哄，可想而知就當然係阿琪啦。當然ＧＲＯＵＰ　入面都有Ｄ正常既人啦，而我都揀左同班正常既一齊跑，而果班獵手……好自然咁自成一角，而且都係吹水多過跑。而阿塔佢，當然就同我一齊去左正常果堆度，不過……阿琪有時都可停咁話我知阿塔日日都有ＳＤ　ＭＳＧ比佢，整到阿琪都唔知覆唔覆佢好，佢話ＷＯ，整到有時跑步見到，面對面果陣怕尷尬ＷＯ。阿珍當然都有跑啦，而佢亦都有比班獵手圍，當然就無阿琪咁跨張。我終於明白阿琪果日話似Ｄ你就知有幾煩係咩意思，係真係好煩，而且阿琪話我係佢既朋友，所以班獵手對我都唔係幾客氣，我有時係個ＧＲＯＵＰ　一出聲就比佢串。阿塔就仲勁，佢就好似擺度明想追阿琪咁，只要阿琪一講野既地方，就會有阿塔既出現，係呢一個星期，阿珍多左同我抱怨阿塔Ｄ野。阿珍：呢排阿塔有無搵你啊？我：無咩啊？仲咩咁問阿珍：佢呢排好似唔多覆人咁，搵佢有好多時唔應機我：唔係掛，你同佢吵交？阿珍：邊有ＷＯ其實阿塔唔理阿珍，我知道係關阿琪事，因為每次阿塔一搵阿琪，阿琪都會話我知，而且佢都有問過阿塔係未同阿珍一齊，我都如實講左佢地兩個之間既野比佢知道。而我只希望，阿塔同阿珍之間，會慢慢好返，但我呢個諗法原來係好傻，因為事件既爆發點，係有一場義工既約會開始，在內既人，有我、阿塔、仲有阿琪……

有一日，阿琪佢係ＧＲＯＵＰ　內問大家ＪＯＩＮ　唔ＪＯＩＮ　義工，果班狗公一定全部出晒黎搖晒尾咁話ＪＯＩＮ　啦，因為呢個義工阿琪都有份做。而我其實都唔咁大興趣，我明白呢個係一個機會可以同心目中既女神拉近距離，但係盲目既追隨我又唔太鐘意，所以就無係個ＧＲＯＵＰ　到話想去。但係估唔到既係，阿琪私底下問我。阿琪：你去唔去做義工啊？我：ＧＲＯＵＰ　入面咁多人去，唔夠人咩？阿琪：唔係啊，不過都唔知佢地係未真係去既，次次我問親佢地都話去，但到後來佢地個個都唔會出現我：竟然阿琪：係啊阿琪：咁你去唔去啊？我：我要睇下邊日先得，因為我怕果野有野做阿琪：好，咁我一知道係邊日就話你知阿琪：阿塔佢都好似話想去我：妳問佢？阿琪：唔係啊，佢主動同我講我見到阿琪咁講後，由以前覺得阿塔有少少問題，到而家可以肯定佢一定有事，因為以前邊會聽過佢做義工先得架。我：其實如果妳覺得佢煩，真係可以唔理佢阿琪：但我怕見面果陣尷尬我：如果比阿珍知道果陣，仲尷尬我ＳＤ完呢句之後，就ＤＥＡＤ　ＡＩＲ左好耐，我見佢咁耐都唔覆，就再ＳＤ多個ＭＳＧ比佢。我：我怕既係佢地兩個既關係變壞，而妳係被成為破壞者阿琪：我都知，但唔關我事我控制唔到其實見到呢個ＭＳＧ，我都唔知點應佢好，因為如果比著第個咁講，我應該一早發火，但係，呢個係阿琪……所以……我都唔知點講……

其實我都唔知阿塔咁做岩唔岩，話佢對唔住阿珍，其實佢地又未算係情侶，但佢又同阿珍一直咁曖昧，整到阿珍擔心……而阿琪，又唔算破壞緊佢地兩個既關係，只係阿塔佢自己……就係我分析緊件事應該點算好之際，我收到阿塔既ＭＳＧ。阿塔：阿琪有無叫你去義工啊我：有啊，咩事咁問？阿塔：無，問下姐阿塔：我都去我：我知，阿琪同我講左阿塔：勁ＷＯ阿牛，咁你都問到阿琪講你知我：我無問，佢望動同我講呢句之後，佢不停輸入中，但係又無ＳＤ度野出黎，睇黎，佢係有野想講但又組織唔到，而我，就唔等佢既ＭＳＧ，問佢。我：阿珍知唔知你去阿塔：唔知，佢點解要知我：你其實係未想追阿琪阿塔：做個朋友姐我：真心？我睇得出你唔只想係咁佢又不停輸入中但無野ＳＤ。我：你同阿珍究竟點？如果你係想同阿珍一齊既話，就未搞咁多野阿塔：你係未鐘意阿琪？我諗左陣，覆佢。我：係簡單既一個字，換來既係一大段。阿塔：其實我同阿珍一直同係好好好好朋友，想進一步但總之感覺差咁Ｄ，但阿琪唔同，我對佢感覺幾好我：咁你同阿珍講左未？阿塔：無我：我覺得你最好同佢講清楚先好Ｄ阿塔：你係未因為鐘意阿琪，驚我追到佢先咁講我：唔係我：如果你真係追佢，我唔介意，阿琪單身，任何既男仔都可以追佢短訊到呢度就告一段落，但係，如果阿塔真係追阿琪，朋友同女神之間我應該點選撢……而且，阿珍又點呢？

阿塔既行為係呢一段時間令我煩厭既事，因為……佢係所有人面前就話自己唔係追阿琪，但係ＧＲＯＵＰ　入面Ｄ人就已經全部覺得佢係想追阿琪，但除左一個人唔信佢係咁，果個人就係阿珍。而只要有阿琪出現既地方，都會有阿塔既存在，短訊既內用啦、跑步既活動啦、甚至有時ＧＲＯＵＰ　入面Ｄ聯誼，當然，阿珍都會出席，但係佢地兩個既互動就開始變少。呢段時間我同阿琪都日日ＭＳＧ，但好多時阿琪既內容都係講阿塔佢好煩，有似佢仲同我講。阿琪：你朋友其實同阿珍點架？我：佢地兩個……一言難盡……阿琪：你知唔知有次阿塔話，叫我唔好咁多心，唔好愛上佢阿琪：那來的自信我：唔係掛阿琪：係啊，有次我約左朋友去旺角行街，然後佢ＭＳＧ我問我係未係旺角阿琪：然後佢話佢都係旺角，話我仲咩要跟住佢我：……我：駛唔駛我同佢講一講叫佢唔好煩你阿琪：唔駛啦，我唔想煩到你啊其實阿琪呢排事無大少都會同我講，甚至會每日報到佢去左邊，做左Ｄ咩。佢呢個行為其實令我好開心，因為當一個自己鐘意既女仔咁樣做，係一個好大既動力。而我當然都有同佢報到自己做Ｄ咩啦，不過，如果呢個時間無左阿塔既行為既話，可能會開心好多……佢始終係我朋友，阿珍都係，我見佢地兩個本身好好感情，但而家就開始變差，我真係好想做Ｄ野令佢地變返好。但係我又諗唔到……直到有一日，阿珍佢ＭＳＧ我……

係電話螢幕上見到阿珍既短訊，個幾隻字既衝擊……阿珍：阿牛，阿塔呢排係未有Ｄ唔妥？我不停係到打字，然後有刪返，我都唔知要點同阿珍講呢一排阿塔Ｄ野，直到……阿珍：你照直講就我，我見你不停咁輸入中阿珍：佢係未，追緊阿琪？連阿珍都察覺到，我都唯有講佢聽阿牛：係就咁一個字，但呢個字，我係用左好大勇氣先ＳＥＮＤ到出去，然後，阿珍隔左好耐先回我。阿珍：點解？點解佢會追阿琪？點解ＧＲＯＵＰ入面個個男仔都要圍住阿琪轉咁呢句說話，我唔知點答佢。阿珍：你答我，佢係未真係咁吸引Ｄ男仔，我同阿琪之間差Ｄ咩野，點解阿塔見佢一眼，就好似比佢勾左個魂咁，而我同阿塔一齊好幾年，兩個都只係維持朋友階段。佢呢個問錯我根本唔識答佢，而阿珍應該又見到我不停輸入中但又無野ＳＥＮＤ　比佢。阿珍：我知你都鐘意阿琪，但係要小心Ｄ佢，因為一個咁吸引人既女仔但係無拍拖，點都有Ｄ野我；會有Ｄ咩野？我問佢，但佢已經無再覆我。我成個腦好亂，因為好想為呢一對好朋友做Ｄ野，但係果種無力感不停咁擴張，最重要既係，關阿琪事，我既女神，唔通阿珍講既野係岩，阿琪呢種女仔點都有Ｄ野？我唔敢諗，而就係呢個時候，我又收到阿塔既ＭＳＧ。阿塔：你同阿琪講左Ｄ咩？我：唔明你講咩？阿塔：阿琪佢而家唔覆我ＭＳＧ我：我咩都無講過阿塔：你無？你都追緊阿琪，而且佢又成日同你ＭＳＧ，係未你叫佢唔好覆我我：你未癲啦我：仲有，唔該你真係想追阿琪，先搞好你同阿珍Ｄ野，而且你其實不停ＳＥＮＤ野比阿琪，會令佢覺得好煩阿塔，你都有ＳＥＮＤ野比佢，咁你自己未又煩緊佢究竟係咩事，令到事情發生到呢個地步……

事情每日都係度惡化，直到有幾次，見到阿塔同阿珍已經唔會一齊出現，就知道，就算一齊出現，阿珍好熱情同阿塔打招呼，阿塔都唔多理阿珍。而阿琪，佢喊少左覆阿塔既野，我又問過佢點解唔完全唔覆，佢話因為佢約左做義工，當佢問到義工Ｄ野，點都要覆一覆佢。至於阿塔，佢好似變到同班狗公一樣咁憎我，佢一直都覺得係我同阿琪講左Ｄ野令到阿琪唔理佢。佢地三個野既關係，波及埋我唔緊要，但係ＧＲＯＵＰ入面已經傳緊，大多數都係話阿塔剩係為左溝阿琪先跑步，而好明顯呢Ｄ說話係由班狗公傳出黎。時間過得好快，快到已經到做義工既日子，本身去到既我因為果日工作上有Ｄ事去唔到，變到得返阿塔同阿琪兩個人去。阿塔緊係開心死啦，而阿琪就有Ｄ唔開心咁話：「……咁你下次一定要去架，你欠左我既。」如果可以欠，可唔可以欠妳一輩子。果日就算做緊野都心不在焉，成個腦都諗住阿琪同埋阿塔Ｄ野，直到晏就，佢地義工做完後幾個小時後，我收到阿塔既ＭＳＧ阿塔：我諗阿琪鐘意我我：點解？阿塔：因為頭先佢坐車果陣俟住我呢下衝擊對我黎講好大，然後我見到既係，ＧＲＯＵＰ入面阿塔報告今日去做義工Ｄ野，不過，原本做義工係好意義既好事，變成一件變左質既壞事。阿塔：今日第一次做義工，感覺唔錯（笑）阿珍：你無啦啦做咩義工？以前都唔見你做會員３：感覺唔錯？會員７：緊係啦，人地同阿琪一齊做義工ＷＯ會員Ｎ：唔掛得感覺唔錯啦阿珍：阿琪都有去？我睇到呢到後，阿珍係另一邊ＳＥＮＤ　左個ＭＳＧ問我。阿珍：阿塔佢同阿琪去做義工？我：佢無同妳講？我無再收到ＭＳＧ，但我可以肯定，阿塔無同阿珍講，而且，阿塔將件事搞大左……

我望住部電話好耐，等緊阿珍覆，但一直都等唔到，ＧＲＯＵＰ　果邊就一直有ＭＳＧ，但我無理到，直至，我見到阿琪ＳＥＮＤ　左個ＭＳＧ比我。阿琪：阿珍ＱＵＩＴ左ＧＲＯＵＰ，佢無事嘛？我：唔係掛！？阿琪：係啊，剛剛ＧＲＯＵＰ入面Ｄ人講緊做義工Ｄ野，係度起哄緊，無啦啦阿珍就ＱＵＩＴ　ＧＲＯＵＰ，會唔會因為果Ｄ人太煩？事情真係有咁簡單咩，我ＳＥＮＤ左個ＭＳＧ去問阿珍，但佢無答，都係打個電話比佢好Ｄ。打左通電話，響左幾下，快Ｄ接啦……「喂？」阿珍把聲好明顯喊過。「妳無事嘛？」我問。「點解？點解佢要呃我……」阿珍喊住話：「佢話對阿琪無意思，但係所有行為都做到對佢有意思，佢點解要呃我，點解要咁做ＷＯ……佢當初仲叫我信佢……佢點解要咁啊……」我聽到阿珍咁講，都唔知點安慰佢好。「同佢聖誕節一齊過，佢仲有拖住我隻手，我地仲攬住一齊倒數架，果陣我真係以為我地一齊左……但係點知後黎都係無。」「你地……」我完全唔知佢地發生過Ｄ咁既事。「最衰都係我！無啦啦買咩野鞋！唔買鞋未唔會識到阿琪！唔會比阿塔見到佢！咁樣佢就唔會比阿琪搶走！最衰都係阿琪！！！」佢好瀲動咁講：「佢係一個魔女！係一個魔女！！！」「阿珍，妳冷靜Ｄ先……」「冷靜！？你同阿塔一樣架！剩係識得叫我冷靜！我而家鐘意果個男人比你鐘意既女人搶左啊！」「但係……阿琪都唔鐘意阿塔。」我講完之後，阿珍靜左幾秒後話：「但阿塔話阿琪鐘意佢，佢地兩個頭先坐車果陣，阿琪仲俟住阿塔架。」「妳親眼睇到？」我問阿珍。「無，阿塔講既。」阿珍，妳真係好天真。「到而家妳仲信阿塔講既野，呢件事好複雜，等我再了解下先。」我話。「唔駛拿，其實我都好累。」阿珍啜泣緊講：「呢幾年，我同阿塔既關係一直都停留緊係朋友階段，我一直都以為，有朝一日，我同佢可以跨過朋友既界限，進一步，但呢一步，真係好難。」佢停左停，深呼吸左一下又講：「愛一個人好傻，等一個人仲傻，係呢幾年我為左佢，拒絕左幾個追我，對我好既男仔，回想返，佢剩係識得欺負我，但我傻到以為，佢呢一種行為係另一種愛既表達方式，但點解佢仲要比希望我，佢手傳達比我既溫暖，佢比我既擁抱，我一直都覺得好有愛意，但而家呢一刻，我只係感受到無限既深寒，而家既阿塔對於我黎講，好陌生。」我聽完阿珍講既野後，沉默，因為我都知道其實佢都等左阿塔好耐，而佢咁講後，可能都係一雇種舒發，又或者可以話，係一種解脫。「咁，有咩事可以幫手既，話我知？」而家既我，可以幫到最大既忙，就係呢一句話。「當然，你唔好諗住我會消失先得。」佢笑，但我聽得出呢一種笑係帶住哀傷。

阿珍既消失，換來既係ＧＲＯＵＰ入面所有人既大搜尋，而當妳，大家都係ＧＲＯＵＰ入面叫阿塔搵阿珍睇下佢發生咩事，因為ＧＲＯＵＰ入面所有人，除左覺得阿塔係追阿琪先跑步外，阿珍係為左睇實阿塔先入ＧＲＯＵＰ。去到咁上下，阿塔都火火地話。阿塔：點解一個二個要叫我去搵佢，而唔係你地去叫會員Ｎ：你同佢最熟ＷＯ，你唔去仲有邊個去會員３：未係，日日都小倆口一齊會員７：最近小左啦，都唔知係未吵交阿塔：你地好拿ＷＯ，我同阿珍係好朋友，ＪＵＳＴ　ＦＲＩＥＮＤ　ＯＫ會員７：講英文好撚勁啊，你條友未又係入黎搵左追女仔，邊度係比心機跑步會員２：好拿，呢Ｄ野唔好係度講，講返跑步Ｄ野啦過左陣，阿塔都ＱＵＩＴ　左ＧＲＯＵＰ。我見到本身好開心答我話想入ＧＲＯＵＰ　既兩位朋友，而間係同一日先後咁ＱＵＩＴ　左ＧＲＯＵＰ，究竟，係未我害左佢地兩個……我而家ＤＯＷＮ到極點，想搵阿琪傾下。我：阿塔都ＱＵＩＴ　埋……阿琪：我知啊１我：唉……阿琪：你無野嘛阿琪：駛唔駛出黎食下野，傾下？阿琪約我，我緊係好開心啦，但係呢個環境下約我，唔係我最想囉。不過，最後我都有赴約，我地兩個係一間茶餐廳入面，叫左兩個常餐同一份炸薯條，然後我就問阿琪：「阿塔話，你同佢走果陣時，妳全程俟住佢企……」「唔係掛，果陣架車好唔穩，我又幾下扶住佢咋ＷＯ。」阿琪話：「邊個會想俟住佢企。」「我諗阿塔同阿珍講左呢件事，所以阿珍就發脾氣ＱＵＩＴ左ＧＲＯＵＰ……」我難以啟齒咁講：「妳……可唔可以……同阿珍講啊？」阿琪聽到我既說話後，搖一搖頭話：「而家最大問題係阿塔到，而唔係我度，而且阿珍而家當我搶左阿塔，我講咩野都無用。」「咁……佢地呢次又真係幾細佬仔脾他既。」我嘆左口氣，因為我都覺得今次最大問題果個係阿塔。「所以，我地兩個都幫唔到手，要幫手既，就唯有比佢地兩個自己搞店佢。」阿琪講完，嘆左口氣又話：「其實，我已經唔多理阿塔，但點知都會搞到……」欲言又止既阿琪又話：「我唔想果Ｄ事又再發生。」「果Ｄ事？」我問。

我望住坐係我面前既阿琪，佢嘆住氣，督緊佢杯凍檸水走甜，就話：「其實我知道好多人都有背後話我，話我多人追，但又無唔拍拖，唔比機會人，話我鐘意做世界既焦點，話我鐘意收兵，但係，我一ｄ咁既諗法都無，我只係，唔想咁快拍拖住……」「我上年先岩岩分左手，而家個ＥＸ仲不停煩住我，我有時返到屋企樓下都有可能撞到，唔係咁岩撞到，係佢伏我啊，佢有時會行過黎大巴大巴咁打我，話我點解要同佢分手，點解唔比機會佢，佢打完我，就扮可憐話無左我唔得，可唔可以比多次機會佢……」「我每日都係呢一種惶恐下渡過你地又知唔知，我唔係唔想拍拖，而係對愛無左感覺，一個我以前好愛既人，可以變成傷害我既人，身理上既傷害不在話下，最大問題係，心理上既傷害……」我望住阿琪，佢講講下流下眼淚，「有邊個唔想搵到一個愛既人然後一生一世，我本身都以為我個ＥＸ係，但估唔到佢同我阿爸一樣……我有個不幸既童年，阿爸由細到大對我同阿媽都唔好，我咁多年都係自己養自己……」佢抬起頭，指左一個比較紅既地方話：「我以前自殺過，呢個係果陣留低既傷痕，我成日都會問，點解我要咁辛苦，其他人出世後有爸爸媽媽錫，但我呢，我就要自己養自己，仲要日日比爸爸打，我由細到大，阿爸同我慶祝一次生日都無……」「我變得好需要安全感，我對身邊既人好好，因為我想佢地知道我既存在，亦都希望佢地都對我好好，幸運地，我真係有一班好好既朋友，但係卻又好不幸地，呢Ｄ朋友到最後都會離我而去……因為，每個對我好既男仔到最後都會鐘意我，而每個女仔朋友佢地鐘意既男仔，最後又會鐘意我，慢慢咁，我身邊每到一定時候，都會換左一批朋友，除左一Ｄ由細識到大既朋友外，呢幾年入面都係咁。」「當你每次見到一班本身都好好感情既人，為左你一個人既感情而開始背叛、出賣，你會覺得好好受咩？我每次都唔想有咁既事情發生，但我就算控制到自己，都控制唔到其他人。」阿琪講完呢句後，就開左個ＷＨＡＴＡＰＰＳ出黎，比我睇左個ＬＩＳＴ又話：「呢度成幾十個人，係我唔識既人，係我無搵過佢既人，但都不停日日ＷＨＡＴＡＰＰＳ我問我做緊咩，問我今日過成點，我已經控制住自己唔覆佢地，就算我比佢地話無禮貌，比佢地話我絕情都好，我都唔覆，因為我知道，如果我一覆佢地既話，就多一分危險，但係……」阿琪擦一擦眼淚又講：「我都係一個普誧人，我都只想好正常咁同其他人交朋友，但點解要講到我好似收兵咁。」我聽完佢咁講後，都既嘆佢既苦況，我只可以用憐惜既目光望住佢，唔知邊度黎既勇氣，我用手擦一擦佢滑落臉龐既眼淚，然後講：「咁多年來辛苦妳拿，而家有我，好好休息下啦。」呢一句話，排除左我對佢既愛意的話，充滿左既係憐惜同疼愛。

阿琪望住我微笑左一下，我見到呢一個微笑，帶住一種信任，但係，呢一種信任，對追阿琪既我又無好處呢？而佢頭先所講過既「每個對我好既男仔到最後都會鐘意我」，唔知佢會唔會察覺到我已經成為左佢口中所講既人呢？面對住佢，我覺得佢比任何一個同齡既人都成熟，身邊不停有人令佢煩惱呢件事，磨練佢成為咁既人，仲好似已經變成一種習慣。但邊會有人想將煩惱變成習慣先得架，就算有，都係迫不得已，而阿琪既迫不得已，就係以後既故事。同阿琪傾完後我ＳＥＮＤ左個ＭＳＧ 比阿塔，但我見到只係得返一個綠剔，係我被前度飛後既經驗所知，我應該比佢ＢＬＯＣＫ左。所以，我選擇打比佢。電話通左⋯⋯「鈴⋯⋯」⋯⋯無直接飛去留言信箱，姐係佢仲未BLOCK 我電話⋯⋯「鈴⋯⋯點樣啊？」「你無野嘛？」「而家你開心啦！全部人都話我為溝女先跑步！話我花心蘿蔔唔理阿珍！個底花晒啦！追唔到阿琪拿我！你最想見到既事啦！」「我無咁諗過。」「無！而家連阿珍都唔理我拿！最開心果個一定係你啦！快Ｄ笑鳩我點解咁不自量力同你爭阿琪！快Ｄ笑鳩我唔要阿珍抵撚死啦！」「你癲撚夠未啊仆街！！！」我火到一個點鬧爆佢，而佢都比我咁樣一喝後，疾左疾，而我就繼續，「你知唔知你所做既野影響左兩個人啊！」「我知啊！係阿珍同你既女神阿琪嘛……」「唔撚係啊仆街！係阿珍同你啊！」佢聽到我咁講後，一粒聲都無。「你先前一直既行為！都只係令到阿琪煩！但對佢無咩影響！但係對阿珍就唔同啊！你個仆街知唔知阿珍今次比你整到幾咁心淡啊！」佢鬧到呢度都無咩氣，開始慢慢講：「你所講既說話，佢信晒，就算全世界話你，佢最後都係選擇左相信你，但係佢估唔到既係，令到佢唔再相信你既人，係你自己本人。」電話靜默，而我就繼續講落去，「今次你既行為，係影響左……唔係，應該係斷送左你地兩個人之間長期積聚既感情，幾年既信任，就比呢幾個星期既時間拖跨，太兒戲，你知唔知係旁邊一直見住你地既我，日日都擔心緊你地，想為你地做Ｄ野，但係又比你當成仇人，想話醒你，又比你以為我想阻住你追阿琪，你知唔知我其實有幾辛苦。」「……咁……」阿塔終於開聲：「……咁我可以點，我又搵過阿珍，但佢已經唔想再理我，佢最後ＳＥＮＤ比我既ＭＳＧ，係叫我比佢自己一個人好好咁走開，叫我尊重佢最後既灑脫，唔好再踐踏佢既尊嚴。」聽到阿塔咁講，我只可以既嘆所有事以成事實……「我都想靜一靜。」電話傳黎呢一句話。「咁……」「放心啦，你唔好諗住我會消失先得。」我聽到呢句說話後，笑左笑，呢個阿塔，同阿珍講埋同一樣野都有既。收左線後，我望住個ＧＲＯＵＰ，只係嘆一嘆氣，然後我開左阿琪既ＷＨＡＴＳＡＰＰ，ＳＥＮＤ　左個ＭＳＧ比佢。我：佢地兩個各自應該無事，但係應該無朋友做阿琪：我都幫唔到Ｄ咩我：又係既……

因為件事整到成個人都悶悶不樂，就算同阿琪一齊食過飯，都只係開心過一陣就ＤＯＷＮ返。唔知點解，今日個夜晚特別靜，果種靜唔係講緊聲音，亦都唔係講緊環境，而係心境。個心靜到，平時鄰居係隔離吵交就覺得煩，今晚竟然想聽下佢地究竟吵咩，靜到每日樓上淋花果陣一定會整到Ｄ衫濕想鬧爆佢，但今晚竟然望住Ｄ水滴濕Ｄ衫都唔理，靜到平時部電話會因為ＧＲＯＵＰ　Ｄ　ＭＳＧ勁多響唔停而整到我要熄左個提示，今日我就由佢響都唔介意。腦入面不停諗今日三個人講過既野，果三個人，係阿琪、阿珍同埋阿塔。愛一個人好傻，但等一個人仲傻……唔知，我會唔會變成阿珍咁樣，要等阿琪呢？如果係，我又可以等幾耐呢？慢慢咁，我身邊每到一定時候，都會換左一批朋友……如果呢Ｄ係成為女神既代價，我諗阿琪一定會放棄唔做女神，雖然我識佢日子少，但我覺得佢會。叫我比佢自己一個人好好咁走開，叫我尊重佢最後既灑脫，唔好再踐踏佢既尊嚴……究竟要對待到邊一個地步，一個人先會同另一個人講呢番說話呢？我望住樓上滴落黎既水，不停係到反思緊，其實，有好多人自願做兵都無徵求其他人同意，咁樣都係一件煩事……「死仔！」邊個，係邊個一巴打落本牛爺既頭度……「望住Ｄ水整濕Ｄ衫都唔幫手收！作死你啊！」原來係老牛大人。「阿爸……」我傻笑咁望住老牛大人。「都唔知係未你娘親生你時食錯野，生你生到成日傻笑咁，快Ｄ幫手啦，一陣你娘親見到實打死你。」老牛一邊收Ｄ衫遞比我，一路講。「阿爸……」我話。「咩事啊，口疾疾咁，搞大左邊條女個肚啊。」佢成日都係咁。「邊有啊！我點敢！」我答。「咁無用架，我係你咁大果陣已經搞大你娘親個肚啦，唔係點會生咁多。」佢一路講一路笑。好耐都無同佢一齊收衫，而我係收衫時，就講左呢排發生既野佢知，當然包括阿珍同阿塔件事，而老牛大人既結論係：「都唔撚知你地而家Ｄ後生點拍拖既，都唔珍惜既。」「唔珍惜？」我問。「緊係啦，我同你娘親果陣邊有而家科技咁先進啊，無電話架我地兩個，約會早一日去到佢屋企話佢知，講好晒地點時間，第二日一定盡時到講果個地點，所有野排晒行程，點似而家咁，有ＷＨＡＴＳＡＰＰ有玩ＬＩＮＥ，有咩唔清楚ＳＥＮＤ個ＭＳＧ再問，但又唔撚知點解你地多左Ｄ咁方便既野，愈問仲可以愈唔清晰，約定都可以遲到，以前約地點有目的地，而家你地Ｄ後生約就興約果區等，唔見人，用係一個ＬＩＮＥ搞店，我果陣邊有ＬＩＮＥ玩，奶就有得我玩拿話你聽。」老牛大人一臉睬你都費事講，但又可以講得咁大段。我聽到佢咁講後，笑左笑問：「玩奶啊，玩邊個架？」「關你鬼事咩死仔。」佢又一巴打左落黎。老牛大人又講得岩既，可能因為而家我地呢一輩太過唔珍惜，先會有咁多咁唔健康既愛情。

果晚聽完老牛大人講道理後，個心都舒服左好多，可以大覺訓到第二日。之後，阿珍同阿塔就再無搵過我，就算我主動搵佢地，都無應機。阿塔仲係得一個綠剔，阿珍好Ｄ，但大多都係已讀不回，打比佢地，唔係響勁耐無人聽，就係響左三下就話未有人接通，好明顯係轉左飛行模式。而我同阿琪，就ＫＥＥＰ住日日ＭＳＧ，咩都傾，同ＧＲＯＵＰ入面Ｄ人都熟左，開始有Ｄ　ＦＤ底，當然唔係果班狗公啦。ＦＤ底既人，有一個ＧＲＯＵＰ入面公認係好好先生既男人，一個大我少少但已經結左婚有仔女既男人，有個美魔女好照顧人，我成日都叫佢做大家姐，一個好識得人情世故既銀行女，仲有一個……一開始識佢都唔覺佢有問題，但係識落就知原來佢係Ｄ咁既人……如果，阿琪係被人女神既人，咁呢個人一定係自願想做女神既人，同佢既名一樣，佢姓呂名晨，英文名叫ＭＯＲＮＩＮＧ，但係佢鐘意人地叫佢中文名多Ｄ。阿琪係ＧＲＯＵＰ入面想盡方法唔比班狗公埋身，而呢個呂晨就想盡方法咁將呢Ｄ狗公收納門下，佢好享受呢一種萬千寵愛在一身既感覺，所以成日跑完步都會影相放出ＧＲＯＵＰ等佢Ｄ裙下之神跪拜佢。就好似今日，佢自己跑完步又ＳＤ相出ＧＲＯＵＰ。會員７：呂晨又跑步，真係勤力會員３：果然係我心目中最好既跑步員會員Ｎ：跑完記住好好休息下啊我望住不停彈出黎既ＭＳＧ，所有都係讚美緊佢既說話，而呂晨就好ＥＮＪＯＹ既不停覆緊佢地。阿琪：佢又黎料（喊笑）我：佢鐘意未由佢囉（大笑）我：佢幫你引開Ｄ狗公仲唔多謝佢（喊笑）阿琪：又係ＷＯ阿琪：你今日跑左未啊？我：未啊，但今日好忙可能跑唔到阿琪：係啊，仲諗住叫你陪我去睇鞋添我：幾點睇啊？阿琪：你唔係話好忙咩（喊笑）就係我同阿琪好開心ＳＤ緊ＭＳＧ之際，果位呂晨竟然無啦啦ＭＳＧ我。呂晨：尋日約你又唔黎呃（喊喊豬）我：忙呂晨：唔制啊，你下次要陪我啊（嬲嬲豬）我（滴汗）發生左Ｄ咩事啊，佢ＳＤ　Ｄ咁既野黎做咩……係，佢尋晚係有約我去跑，但我真係好忙所以無理佢，況且就算得閒都唔想理佢，因為我會將我所有空閒時間留比我自己既女神。咦，真係我女神既阿琪又ＳＤ左個ＭＳＧ比我。阿琪：今晚去睇？睇完一齊食飯？我：好啊自從第一次見面後，呢次係阿琪第一次同我夜晚去街啊，真係開心足成日都似。

約左女神，就緊係快手快腳做晒Ｄ野啦，好快就到約定既時間，攸左成日野本來應該好累，但係知道就快見到阿琪，就鬼打都無咁精神。到左約定既地點，我仲走到左１５分鐘，而係我等之際，有把女聲係我身後面叫我。「牛牛～」好嬌嗲既一叫，唔係來自阿琪，而係來自呂晨，從旁既，仲有ＧＲＯＵＰ中狗公其中之一，艾倫。「咁岩既～你又係度行街啊～」無理我同唔同意，呂晨就撓實我隻手，而我緊係下意識咁鬆開啦，唔係一陣比阿琪見到就死。「做咩對人咁ＷＯ～」佢扁咀咁話。「你地兩個行街？」我問佢地兩個。而狗公……唔係，艾倫佢就ＣＨＯＰ晒樣同我講：「ＷＥＬＬ，呂晨呢位美豔動人既小姐叫到我陪佢買Ｄ運動用品，我無理由推佢既。」真係呢……呢個艾倫已經有未婚妻，就成日係ＧＲＯＵＰ入面撩女仔，有好多人都話佢成日私下約ＳＥＮＤ　ＭＳＧ叫Ｄ女仔去睇流星雨，但係無人理過佢。我望住佢，苦笑左下……「ＷＥＬＬ，我聽到美豔動人既呂晨話今早本身約好左同你跑，但你放佢飛機ＷＯ……」冤枉啊大人，我邊有答應過同佢跑啊。「係囉～搞到人地喊喊豬……」呂晨一副楚楚可憐既樣望住我，仲督手指添佢……而艾倫條友就繼續ＣＨＯＰ樣，就伸出一隻手指搖幾搖話：「阿牛，男人唔可以咁無紳士風度架。」唔知點解，我本身放鬆既手握緊成拳。而係呢個時候，阿琪出現左，「……咁岩啊……」佢見到呂晨同艾倫兩個，露出左一副唔多好既表情。而艾倫……「琪琪～」頂！邊個比你叫到咁親熱架！我都未敢咁樣叫阿琪啊！如果而家真係裝條狗尾係你屎忽到！你一定擺到唔知咩咁啦。阿琪見到艾倫咁叫佢，好尷尬咁打左下招呼，然後行到我身邊，好細聲咁問：「點解佢地兩個會係度架？你叫架？」「無啊，我都係咁岩見到佢地乍。」我答。「阿琪，妳又行街啊？」係，無錯，呢句係呂晨講既野，佢同男與女講野係有好大分別，對住男佢就會嬌嗲，對住女人佢就睬你都有味……「係啊，諗住去買跑鞋姐。」阿琪微笑咁答仍，阿琪真係一個好有禮貌既女仔。「原來琪琪都係睇運動野啊，不如一齊。」艾倫佢好快就講左出口。「唔……」講駛字都未講，艾倫就推住阿琪走左，剩返我同呂晨。而我見到，呂晨望住阿琪既眼神，係好似遇到勁敵一樣。「喂～你唔理我拿～」嬌嗲一出，艾倫呢隻狗公軟晒……我係指心軟。「係係係……」佢 烚熟狗頭咁行左過黎，差左無伸條利乍佢，「……美豔動人既呂晨，呢邊請。」我就係呢個時候行返阿琪身邊，然後問佢：「妳無事嘛？」「無事……仲諗住今日可以好好睇下鞋添。」佢扁咀咁望住我。「唔怕啦，我係度，我會保護你嘛。」我傻笑咁講。「咁又係。」佢笑一笑咁答我。

行街既過程，就好似車輪戰咁，本身佢地兩個行係前面，但有時又會無啦啦一個人向後行過黎，係我地旁邊傾計，就好似想拆散我同阿琪咁，我同阿琪都當然醒目啦，不停換位，但係，點解行街要行到咁……所以當去到坐行人電梯果陣，我同阿琪打左個眼色，佢都知道我想點，就係，襯佢地兩個唔為意果陣，我地就閃人。「頭先真係尷尬到呢。」走出佢地兩個視線範圍內既我地，好似如釋重負咁。「係啊，都唔知同佢地講咩好。」我同阿琪講：「其實個艾倫都幾乞人憎下。」「係啊，佢把口成日都唔識收。」阿琪話：「仲要佢已經有個就結婚既女朋友，仲可以成日得閒同撩其他女仔，人又唔係靚仔，都唔知佢邊度黎既自信。」睇黎阿琪對於佢都幾反感下ＷＯ。「咁佢有無成日煩妳？」我貪得意問下。「緊係有啦，仲日日ＳＥＮＤ　ＭＳＧ黎添。」阿琪一副唔好氣咁話：「記唔記得我地第一次見面啊？」「我第一次目妳係跑步ＷＯ。」我答佢。「我講緊跑步鞋交收果日啊，衰人。」阿琪作狀打左我一下。「記得記得。」我笑住話。「果日我未話約左朋友飲野既，未係佢囉。」阿琪講完之後，我驚訝望住佢，「唔係掛。」「係啊，果陣岩岩先識，點知佢係咁既人，而佢果陣又問我果晚會去邊，我未話去跑鞋交收，之後就去飲野，點知佢又話要去，我已經同佢講左唔好，但佢死都要出現。」阿琪話。「唔掛得妳果日臉露難色啦，而且話坐左唔夠十五鐘就走。」我答。「係啊，因為佢真係好乞人憎，我果日飲野已經不停提佢女朋友，佢竟然話出黎玩就唔好提呢Ｄ野，賤格到咁。」阿琪講講下有少少嬲嬲地。「唔好為左呢Ｄ人打消你睇鞋既雅興，我地一陣睇完去食野好唔好？」我話。「好啊。」阿琪笑返答我。「真係呢，一講食妳就開心晒。」我一邊講，一邊整佢個鼻。「咩ＷＯ。」阿琪笑住答我。如果，如果可以同阿琪一直咁樣相處，都幾好啊，當然，如果可以再多Ｄ的話，就更加好。

同阿琪食飯，第一次同阿琪食飯，第一次同阿琪兩個人食飯，我係未有好運行拿呢排，點解咁好彩既事會發生係我身上既。我望住面前點緊菜既阿琪，笑到把口都收唔埋。「……你仲咩望住我傻笑啊。」阿琪望住我笑住咁話。「無啊……」果份喜悅真係好難收我埋架。「我叫左呢Ｄ……會唔會好多啊？」阿琪尷尷尬尬叫係個餐牌上面，指左佢想食既野比我睇，其實我一直都知阿琪大食，所以見到佢叫呢Ｄ都唔奇。「仲有無其他？」我問。阿琪好滿足咁搖一搖頭。係Ｄ菜未到既期間，緊係要搵Ｄ野講下架啦，我就問阿琪：「妳成日去飲野架？」「都唔係成日架，有時唔開心既時候，就想去飲野。」阿琪講講下，就一臉若有所失咁。「唔開心？」我問。佢點一點頭，「有時會去酒吧，有時會就咁買幾支酒坐係碼頭吹下風，好想，將所有唔開心既時都吹就晒。」望住咁既阿琪，真係好想保護佢，「咁下次妳想去飲野既話，可以叫我陪妳去。」究竟那來既勇氣使我講呢一番說話。「好啊。」阿琪既一個微笑既回答，令到我更加想保護佢。就係Ｄ菜黎到之際，兩位不速之客，又黎拿……「咁岩既～」一聽到呢把聲，就知到呂晨又大駕光臨。「ＷＥＬＬ，唔知我地可唔可以一齊坐呢？」艾倫先生，你呢個問題其實我想答唔好，但你個屎忽已經坐左落黎，唔通我叫你起身死去另一張枱咩，雖然我想，但我見阿琪同我打左個眼色，多一事不如少一事，咁就算啦。「ＷＥＬＬ，你地叫左Ｄ咩食啊？」佢自己拎起左張單，然後就話：「阿牛先生，你咁樣係唁得架，會餓親兩位ＬＡＤＹ，等我加多幾樣先。」係狗公入面你都算係最識食果位，就由你話事啦仆街。本身開開心心既一餐飯，我諗而家要背脊骨落……

本來我今日係好期待呢一餐飯架，但係估都估唔到，會比呢兩個人打擾。果位呂晨唔知點解一直咁眼甘甘望住我，不停咁放生電。而果位艾倫就不停想搵機會食阿琪豆腐，我當然用盡我一切既方法阻止佢啦。佢不停咁發動攻勢，我就不停擋，但係我忘記左既係，其實我都係其中一個人既獵物……呂晨愈坐愈近我，好快就坐到屁股貼屁股。「阿牛……」阿琪呢個時侯係我耳邊話：「不如我地調位啦。」我點左點頭，然後我地二個快手咁換左個位，呂晨見唔得呈，扁咀嬲豬，但估唔到個艾倫見到咁，佢竟然話：「佢地換位，我地又換姐。」係啊！佢同呂晨換位啊！我見到咁就緊係即刻同阿琪轉返位啦，因為如果真係比艾倫坐落黎，就變左係艾倫個狗屎忽店到阿琪，我一定唔比啦。但我無諗過，呢個遊戲會變成不停繼續落去……我地雙方爭持不下，野都未食已經累到仆晒街，「……你地點架？」艾倫問我。「咁你地呢……」我反問返佢地。「你坐得我就坐得囉。」佢話。我睇一睇而家佢企緊個位，因為佢而定企左係我隔離，所以對阿琪黎講係安全既，「你話架，我坐你坐。」「好啊！」佢講左後我就坐低，但估唔到呢隻狗公仆街到用腳踢走張椅，我一個坐空，成個人跌左係地下上面。「阿牛哥，坐你都唔識坐啊……」「夠拿！你好過份啊！」在場幾個人都嚇左一跳，我望一望頭先大喝既阿琪，佢面都紅晒咁怒睥住艾倫。「……玩……玩下姐。」艾倫話。「好好玩啊而家！你幾歲人啊！剩係識得係度食度腐抽水！阿牛好心幫我擋你條友就整跌佢，做人做到咁賤駁咩啊你！」艾倫比阿琪大鬧完一輪後，成個人呆左咁企左係度，而係旁邊既呂晨都呆晒咁望住佢。而我就起左身，阿琪見我起身就過黎扶我問：「無事嘛你？」我搖一搖頭然後問返佢：「我問妳有無事先真啊？有無比人激親？」阿琪扁一扁咀，呢個動作如果係呂晨做的話我會覺得好反感，但係阿琪做就真係好惹人憐愛，「咁我地走，去另一度食好唔好？」「……下？但……」阿琪都未講完，我就捉住阿琪行左出呢間店，而係出呢間店既時候，我聽到呂晨講左句，「我係唔會輸比妳架，阿琪。」輸Ｄ咩呢？佢到底唔想輸Ｄ咩比阿琪？

成餐飯野都未黎我地兩個就走左，我捉住阿琪隻手行左陣先發覺原來我捉住左佢，即刻縮返手，「對唔住啊，有無整痛妳啊。」雖然係捉住手臂位。阿琪微笑話：「無啊……但我地而家去邊度食野好啊？」我望一望四圍，眼見好多地方都已經坐滿晒人，一時間都唔知去邊度好，而係呢個時候，阿琪拉一拉我衫尾，指一指遠方既一檔車仔檔。我望一望過去，然後問佢：「妳想食？」「係啊……定係唔食車仔檔架，如果唔食我地可以食其他野。」「傻啦，邊有香港人唔鐘意食車仔檔架。」我係佢未講完就講。「咁……」佢露出左成副為食樣出黎。「知拿為食豬，我地去買啦，買完搵個地方坐得慢慢食。」講完之後，我同佢並肩行到果埋車仔檔度。「呢度好熱鬧啊，仲好多野食添。」阿琪真係一見到野食對眼就發光，而我就係見到阿琪咁開心我隻眼就發光。「有好多野我都想食。」佢轉左個頭過黎同我講。「咁未買囉。」我笑住咁話。「岩聽。」佢好得意咁笑一笑。人多既地方，就即係擠擁，我同阿琪並肩既距離，慢慢咁縮短……「你睇下，係生菜魚肉啊。」「係ＷＯ。」我地靠到好埋，講野都近乎面貼面咁。「燴蕃薯你食唔食架？」「呢個超鐘意。」我地兩個隻手，係空氣中獨碰左無數次。「魚蛋啊！」「呢個一定要買。」我記得，我係阿琪身後，而佢個身輕輕咁靠住我。我地既距離，就係咁樣慢慢咁拉近。買左野食，阿琪提意買兩支果酒飲，而我就提意左一個地點，佢聽到之後都話好。我地係呢個海濱公園，吹住海風，雖然就到冬天，但而家都未轉凍，我地食住岩岩買返黎，好熱既野食，兩個人狼吞虎嚥，大家都笑大定既食相。食食下，阿琪伸左一粒魚蛋過黎，「食魚蛋。」我張開口，咬走左粒魚蛋，係佢既笑容下，呢一粒魚蛋更加好食。而我係夜色下，昏暗既光照射，見到佢食到下巴污糟左，我拎左一張紙巾出黎，同阿琪講：「唔好郁。」「咩事啊？」阿琪仲好為食咁咬緊野，而我，就好細心望住佢，慢慢幫佢抹……我地兩個慢慢四目交投，而阿琪，開口話：「我本身今日好唔開心架。」「唔開心？」我問。「嗯。」阿琪點左點頭。

我望住若有所思既阿琪，問佢：「咩事都可以話我知架⋯⋯如果妳當我係朋友既話。」其實我仲想係朋友前面加個「男」字，但係現階段應該無咁快可以做到。佢望住個海，嘆左啖氣，「其實，我係未唔好對人咁好？」「點解會有咁既諗法既？」我問。「每當我覺得識都一位新朋友果陣，見佢同我好岩傾好夾，我就會對佢好好，但係當我想進一步為佢付出既時候，往往都會比我知道原來佢會背全我話我係一個好易呃既人。」佢笑左笑，我睇得出佢呢一下笑，唔只帶有恥笑，仲有失望，「我係一個好易心軟既人，有一個好易覺得尷尬既人，我不停對身邊既人好，係因為我想佢地知道有咩事情發生都好，我都會第一時間係佢地身邊⋯⋯但我呢，如果我有事的話，又會有咩野人係我身邊出現。」阿琪講講下，就喊左出黎，「我以前既男朋友，口頭上就話要對我好好，但行動上呢？大難臨頭各自飛，甚至到分手後，仲不停傷害我。我爸爸，由細到大一飲醉就會搵我出氣，每次我同媽媽都驚到走入房避，係媽媽既懷抱入面，我只係不停諗有咩野人可以救到我地。」晶螢既眼淚一滴、兩滴咁落下，佢擦一擦眼淚後繼續，「到我而家大個左，佢有時飲醉左都會捉我起身，叫我跪成晚，就係咁不明不白比佢罰，我成日都問自己，到底做錯D咩點解我要受呢D苦⋯⋯不過，就算佢點對我差，佢始終都係我爸爸⋯⋯」聽到呢到，我摸一摸佢個頭，然後話：「辛苦妳拿，以後有咩事，可以搵我。」佢望一望我，然後挨左個頭係我膀頭，「⋯⋯所以，我係未唔應該對人咁好？」我深呼吸左一口氣，「呢D係妳天生既性格，改唔到。」「所以注定成世比人欺負。」佢喊中帶笑咁話。「如果⋯⋯」我唔知點解好認真咁講左以下呢句話：「⋯⋯妳比人欺負既話，我會保護妳，甚至妳想搵人欺負返轉頭的話，就搵我啦。」佢聽到後笑住講：「痴線。」看似好傻既說話，但我從來都未試過咁認真。

阿琪聽到我講完後，笑到而家，而我就傻笑望住佢問：「有咩野咁好笑？」「邊有人會叫另一個人欺負自己架。」阿琪話。「見係妳我先咁講咋。」我答。「唔信。」佢講完之後就企左起身，行左出個走廊度，「如果真係要欺負你，你會好慘架。」「放馬過黎，我先唔驚。」我望住呢一刻阿琪既背影，係夜境下既佢，更加靚。食完野，飲完野，傾左好耐去到好夜，我同佢坐車返屋企，係同一個落車既地點落左車後，我問佢：「送妳返去好唔好？」點解？點解係漆黑既夜晚都可以佈滿粉紅色既？就連一盞街燈，甚至連車燈，都好似變晒做粉紅色。呢一種愛既感覺，我有幾耐無感受過？就當行到阿琪屋企樓下，出現左一個人，一個我同阿琪都識既人。「咦？阿富？點解你會係度既？」阿琪問。大家仲記唔記得我講過係跑ＧＲＯＵＰ入面有一個公認係好好先生既男人，而家係我地眼前呢個人就係，所有團友都想接近佢，但可惜佢一早就名花有主，有女朋友。佢一手我拎住個公事包，而另一隻手就拎住一袋野食，行到我地面前話：「無，我見我經過樓下，諗坐買D野比妳食姐。」阿富真係好人到咁。「唔駛拿，頭先我同牛兄食左好多野。」阿琪好滿足咀話。「咁拎返去做宵夜啦。」阿富佢微笑咁講。阿富佢係一個好勁既暖男，再加上佢笑起上黎有小酒窩果下，真係吸引左好多女FANS，阿琪見到佢個酒窩，都笑到收唔到聲話：「你個小酒窩真係好得意。」「咁你要唔要D野食？」阿富又問。「好啦，我當宵夜啦。」阿琪最後都係拎左。送完佢返屋企，我走果陣又撞到阿富。「阿牛。」佢叫停我。「咁夜你仲未返去？」我問佢。「無啊，想問你頭先同阿琪去邊姐？」佢問。「佢話想去睇鞋，所以陪佢去睇姐，咩事？」我講完反問返佢。「無啊，問下姐，夜拿，你都快D返屋企啦。」阿富講完就走左，佢既背影，有好大量既失落同膽憂。就係呢個時候，我收到阿琪既MSG。阿琪：好多野食，點算好？我：妳自己話要既（喊笑）阿琪：我怕佢死都唔走，好尷尬嘛阿琪：佢成日都會無啦啦話買左D野食比我阿琪：叫我去拎架我：咁好，咁未岩晒妳個為食豬囉阿琪：咁又係聽到阿琪既說話後，我覺得阿富呢D行為好似有D問題，但係咩問題我又睇唔出⋯⋯

接落黎呢一個星期我每晚都會同阿琪一齊，去行街、睇鞋、去超級市場買日用品同零食。我發覺阿琪都好師奶仔，好少可見佢同其他人講化妝既野，甚至係一個女仔扮靚既說話都好少同人講，但只要係講邊度有得食，點煮果件野先好食，邊度D食材平，佢就可以好多野講。所以漸漸地我都會直接叫佢做師奶仔，而佢聽到我咁叫佢都好受落。每一晚同阿琪既快樂時光，都令到我成個人傻笑得好嚴重，嚴重到係果種幸福係旁邊既人一睇到就知。今晚，我就同阿琪買完野後同佢食埋糖水先返，又係食到個人傻下傻下咁返家，傻笑住咁開左度門，然後……「都叫你個死仔咁夜返黎就細聲Ｄ啦，嘈成你娘親啊。」阿老牛大人又無啦啦係我身後出現。「老牛大人，你下下咁係我後面嚇我，我會嚇死架。」我無佢咁好氣咁講。「係咁容易嚇死就好，未晚晚見你傻下傻下咁款，點解呢排，成日同女仔去街啊。」老牛大人，唔係一出夜街就係同女仔去既，不過我又真係晚晚同阿琪去街。「你未咁多事啦。」我笑住咁講。「笑得咁淫賤一定係同女仔去街啦。」老牛大人用理直氣壯既語他講。「咩野淫賤啊又……」我無奈咁望住佢。而佢唔知係度搵緊Ｄ咩，直到搵到個袋仔後，遞比我話：「拎住防身啦。」我接過左個袋，然後望一望入面問：「咩黎架？」就係我見到係Ｄ咩果陣，老牛大人就話：「避孕套啊！搞野果陣記得帶啊！」我聽到老牛大人咁大聲，就叫佢：「未咁大聲啦你……阿媽訓左架……」「你娘親一訓就好難先醒架啦，駛咩驚。」咁你又叫我唔好咁大聲嘈醒阿媽……我扔返Ｄ避孕套比老牛大人，然後佢話：「仲咩啊？唔要啊？自己有？」「邊有阿爸叫自己個仔帶備避孕套同人去街架……」我又好無奈咁話。「又係ＷＯ，我想抱孫應該叫你中出人地架ＷＯ。」「老牛大人！」老牛大人聽到後大笑左幾下話：「咁就試到你係同女仔去街啦。」「你……你未理啦，夜拿，去訓啦。」我推住佢入房。「我起身痾夜尿啊死仔，你比我去埋先啦。」老牛大人講完就急急腳行去洗手間。年紀都咁大就咁健步如飛，而且……我望一望個袋避孕套，都唔知好嬲定好笑好，而係呢個時侯，有個短訊響起，我睇一睇，係一個新群組既ＭＳＧ，呢個群組係未見過，我諗我係比人拉人去。金姐：去打邊爐好唔好啊？呂晨：好啊～我最鐘意打邊爐（心心眼）艾倫：ＷＥＬＬ～想去邊間？話我知阿富：我加左阿牛入黎拿呢幾個係我入左個ＧＲＯＵＰ後見到個ＭＳＧ，我開一開呢個ＧＲＯＵＰ既ＳＥＴＴＩＮＧ　睇下有Ｄ咩人係入面，大部份都係我識既人，但有幾個狗公係入面，仲有，阿琪都係入面，然後，我收到阿琪既ＭＳＧ。阿琪：你入左ＧＲＯＵＰ拿我：係啊，好似係阿富加我阿琪：好野，係我叫佢加你架我望住部電話係度傻笑，而唔知幾時，老牛大人原來係我旁邊，望住我睇住部電話，「慘拿，生左個傻仔出黎……」「夜拿返去訓啦……」我無奈咁望住佢。「知拿……」老牛大人慢慢行入房，「記得拎Ｄ避孕套啊，一次用一個好拿。」「痴線，留返你同阿媽用啦。」我笑住反駁。「你呢句先痴線。」老牛大人笑笑口講。

個ＧＲＯＵＰ大大話話都有成１０幾人，平時約班ＦＤ食飯得幾個人約時間已經約到想打交，而家咁多人，都唔知約唔約得成。講返果ＧＲＯＵＰ有Ｄ咩人先，金姐就係我話果位美魔女，我同阿琪都會搵佢傾下計，有次我阿琪問佢幾歲果陣，佢答我地話：「我可以做得你地阿媽添拿。」然後就靜靜雞講左佢幾歲比我地知，果陣，我就開始私底下叫佢美魔女。仲有一個人叫ＪＵＤＹ，佢平時好少出黎跑，因為佢唔多鐘意一大班人去跑，次次跑佢都會搵我，而跑左幾次後我都有介紹阿琪佢識，因為我覺得，佢同阿琪應該夾度，佢係果種外表女人但內心好麻甩既性格，阿琪最ＢＵＹ呢套。我同佢稱兄道弟架，佢有時同男朋友唔開心既野都會同我講。除左艾倫呢位狗公外，仲有另一位叫東尼既狗公，佢份人就無艾倫咁刻人憎，只係口花花鐘意抽下水，同佢都唔太敢對阿琪下手，因為佢比阿琪踢爆左佢已經結左婚仲有個女。其他仲有幾位女ＭＥＭＢＥＲ，果Ｄ都係阿富既ＦＡＮＳ。我望一望呢個ＬＩＳＴ……嘩，最煩果堆都差唔多係晒度，如果約得成呢次打邊爐一定好好玩。就係我咁樣諗之際，ＪＵＤＹ　ＳＤ左個ＭＳＧ比我。ＪＵＤＹ：打邊爐啊？我：係啊衰妹ＪＵＤＹ：但我睇左個ＬＩＳＴ，Ｄ人既配搭好搞笑ＷＯ我：我都係咁諗ＪＵＤＹ：咁你記住去保護你個女神阿琪拿我：玩野啊衰妹ＪＵＤＹ：玩咩啊，明眼人都睇得出啦ＪＵＤＹ係一個心水清睇人好準既人，但唔知點解，佢第一眼見到阿富，印象唔多好，仲同我講：「呢個人駛唔駛咁假啊？」好假咩？我唔覺既。ＪＵＤＹ：咁你去唔去架？我：搞得成未去囉，咁多人都唔知係未個個去到ＪＵＤＹ：咁又係ＪＵＤＹ：咁其實邊個話要搞架我：唔知（喊笑）到最後呢個打邊爐真係成左事，我見到約得齊人都好驚訝，但係ＪＵＤＹ話齊人既原因係因為有三個人既存在先可以搞得成呢次咁多人既打邊爐。我問邊三個人，佢既答案係：阿琪、呂晨、阿富。ＧＲＯＵＰ入面兩大女神同男神既威力果然不同凡響。

雖然係約得齊人，但係地點係未定，而通常約食飯最煩既野，除左人數、時間、當然就係地點。正當我以為佢地咁有本事可以約齊Ｄ人，傾好時間之際，打邊爐既野都傾得七七八八，估唔到，地點呢個議題傾到而家都未傾好。呂晨：我唔要去呢間啊～呢間好遠既～艾倫：咁等我再搵下先東尼：我都搵一搵如是者，呢兩個護花就搵左一大堆ＯＰＥＮＲＩＣＥ既ＬＩＮＫ，瘋狂係個ＧＲＯＵＰ度ＳＤ出黎，佢地兩個好似比賽一樣，一人一條ＬＩＮＫ梅花間竹咁互有攻守，而其他人當然係食住花生等睇戲啦。到最後，地點都係無定案。而就係呢個時候，阿琪ＳＤ左個ＭＳＧ比我。阿琪：佢地ＳＤ咁多出黎仲難揀我：係囉，不如搵阿富同金姐傾仲好啦阿琪：都好，但係搵金姐得拿，唔好煩阿富我：點解啊？阿琪：呢排唔係幾想煩到佢我：ＯＫ我無再追問落去點解阿琪唔想煩阿富，但係我察覺到阿富有Ｄ野唔妥，希望係我錯覺啦。而當我諗緊阿富Ｄ野果陣，又有另一個人ＳＤ　ＭＳＧ比我，係呂晨……呂晨：點解你唔搵有邊度可以去既？我：唔駛搵啦，其他人都ＰＯＳＴ晒出黎呂晨：如果係你ＳＤ出黎，我一定會話好架我：（喊笑）呂晨：我講真架我：咁我題議去妳屋企食，唔通妳又話好（喊笑）呂晨：好啊我好後悔同左呂晨講左呢番說話，因為佢真係去左ＧＲＯＵＰ度講，而且係咁講。呂晨：阿牛話想去我屋企打邊爐ＷＯ，不如就去我屋企打啦～仆街！！！唔撚係掛！！！佢咁打我水洗都唔清！！！我見到個ＭＳＧ後即刻ＳＤ　ＭＳＧ比阿琪解釋，唔好問我點解咁做，當下我第一時間想咁做我都唔知點解。我：死火，同呂晨講笑既野佢ＳＤ左出ＧＲＯＵＰ阿琪：我睇到我：我真係同佢講笑架咋我：但估唔到佢ＳＤ出ＧＲＯＵＰ阿琪：你唔駛同我解釋ＷＯ（喊笑）你唔駛同我解釋！你唔駛同我解釋！你唔駛同我解釋！唔知點解呢句對我既衝擊力好大，就好似一個職業拳手，打左幾拳過黎咁，就要係重拳果種。我呢一個時候只係望實部電話，唔知點應阿琪好……但阿琪就係呢個時候加左句。阿琪：我知你係講笑（喊笑）阿琪：不過你今次死拿（喊笑）阿琪：佢地真係話去呂晨度食（喊笑）ＯＨ！！！！！ＳＨＩＴ！！！！！我覺得呢次打邊爐唔係咁簡單。

錯左既野就無得返轉頭，我係部電話前亂叫都無用，但係無奈既感覺依然係度，我再入GROUP 睇睇，已經見到佢地圍繞緊去呂晨屋企既話題而討論緊。艾倫：估唔到牛兄先係高手東尼：牛兄真係勁呂晨：咁我要搵人幫我買野去我屋企喔～點解我有個感覺變左做眾矢之的咁……就係呢個時候，我收到金姐sd 比我既msg。金姐：你真係問左呂晨佢可唔可以去佢到打邊爐？我：緊係無啦，佢sd msg比我果陣，我講笑咁講，點知佢sd 出group……金姐：嚇得我，仲以為你轉target我：咩轉target？金姐：你追緊阿琪架嘛我：下！？你邊度聽返黎？金姐：駛鬼聽咩，見你成日同阿琪出雙入對就知啦我：……有咩金姐：我睇好你架，但係你要小心其他人我：其他人？你指呂晨同佢班狗公？金姐：果d當然要小心啦，但係你最要小心果個，應該係阿富我：點解係佢？佢有女朋友拿wo金姐：小朋友你太天真了金姐：愛情呢d野唔係1＋1＝2咁簡單架就係我同金姐吹緊水之際，group入面已經定好左真係去呂晨度打邊爐，而幫手買野既人都已有人選，成員有：呂晨、艾倫、東尼、阿富、阿琪、阿牛、JUDY……咦！？等等，點解有我份既？係果group度問下先得。我：點解有我份既？呂晨：你話要去人地度既～所以你要幫手先乖乖架～阿琪：多個人幫手會好d我：ok我好似……無啦啦被啦入緊一個卞旋蝸入面咁，下意識未到買打果日，我已經感覺到危險處處。就連好似今日同阿琪行超級市場買野，我都好心不在焉。「你今日做咩事啊？」行係我前面既阿琪轉個頭問我。「無野啊。」我答佢。「唔講就算。」咦，點解佢好似有少少發脾氣咁既。「我諗緊買打邊爐野果日姐。」我答佢。阿琪好似知道我擔心買野果日唔知有咩事發生，所以話：「唔好諗咁多啦，到果日先算，更何況果日有我同JUDY係度，有咩事有我地幫手嘛。」「咁又係。」我微笑一下講：「果日仲有阿富係度，應該無問題。」「唉……」今次到阿琪嘆氣。「咩事？」我問。「我覺得阿富有d唔妥。」阿琪唔係幾開心咁話：「佢呢排成日搵我，一經過我樓下就玩買左野食比我……」「咁幾好啊，佢咁好人。」我答，但唔知點解內心有一種酸溜既感覺。「好咩？佢成日咁樣做，我想拒絕佢又唔知點講，我話唔駛佢會一直話呢d野係比我，講到我收為止，我都唔知佢點解會咁。」阿琪話。「妳覺得好煩？」我問。「有少少，但最大問題係佢有女朋友，而我又唔係佢女朋友，佢點解要咁做。」阿琪一路講一路露出煩惱既樣，「唔理，到時先算。」「嗯……」我點左點頭，睇黎煩既唔止我一個人，「到時先算。」

日子好快就去到買材料既日子，我地定左打邊爐前一日買少少，然後就當日再買Ｄ新鮮食材……唔好問我點解唔即日買，呢個ＩＤＥＡ係呂晨同果兩個狗公諗出黎，我都阿琪都不停問點解唔即日買。我地約左去一個街市等，同平時一約，我所有約會一定會早到，但今日估唔到最早到果個人唔係我，而係阿富。「早晨。」我地約既時間係十一點左右，阿富一見到我就講。「早晨。」我禮貌性咁同佢講：「其他人呢？」「未到啊。」佢答我：「剛剛我都問左佢地，但無人覆。」「你係ＧＲＯＵＰ度問？但係我唔見你ＳＤ過野既？」我問佢。「無啊，我就咁ＳＤ　ＭＳＧ。」佢答。然後我睇一睇部機，佢都無ＳＤ過ＭＳＧ比我，但係阿琪就ＳＤ左句野比我話：盪失路（喊笑我見到佢咁就話：「阿琪又盪失路。」但估唔到我講完呢句後，阿富就即刻ＳＤ　ＭＳＧ比阿琪，以後同我講：「我去接一接佢。」但佢都未行，我又收到阿琪個ＭＳＧ。阿琪：阿富知道我盪失路既？我：我同佢到左，然後我話左佢聽阿琪：死火，佢話黎接我我：唔好咩？阿琪：緊係唔好啦，你幫我捉住佢叫佢唔好黎我份人不嬲都好直接……除左對住阿琪……我拍一拍阿富，同佢話：「唔駛啦，佢問路就識黎，再唔識佢就會再打黎求救。」阿富見我咁講，唯有打消左個念頭，然後望住部電話講：「唔識黎又唔同我講，又唔覆ＭＳＧ。」我望住阿富一臉緊張既表情，再諗返金姐同阿琪先前講過既野，開始發覺阿富有Ｄ唔對路，我唔覺意睇左阿富既電話，原來佢開左佢同阿琪既對話，眼尾見大部份都係……應該話住部都只得阿富既ＭＳＧ。然後，我收到阿琪既ＭＳＧ。阿琪：佢又無走到我：無啦，我叫停左佢阿琪：好彩姐我：咁妳識唔識黎阿琪：唔識啊（喊笑）阿琪：而家叫你黎接我，阿富一定知係我叫你我：係架阿琪：咁點算（喊笑）我：搵ＪＵＤＹ阿琪：係ＷＯ「你同阿琪ＳＤ緊ＭＳＧ？」就係我同阿琪ＳＤ　緊ＭＳＧ之際，阿富問我。講真，佢咁樣問我都嚇一嚇，唔知點解有種小朋友要出貓唔可以比大人知既感覺。「係啊，我叫佢搵ＪＵＤＹ，而家有ＪＵＤＹ同佢一齊，你唔駛擔心啦。」我答佢。但佢露出左一副耐人尋味既樣答我：「好啦。」嘩……未打邊爐已經咁，打邊爐果下仲得了既。

係等緊Ｄ人黎齊既時候，好似比阿富監視住咁，佢不停咁望住我係未ＳＤ緊ＭＳＧ，我一拎部電話出黎，佢就問係未阿琪搵我，同佢一齊等人都幾大壓力下。最後终於都人齊，阿琪一到阿富就即刻問佢：「做咩唔應人？」語氣唔多好咁。但阿琪佢無理阿富，一到左即刻行去我度，好似見到避風港咁，而ＪＵＤＹ份人不嬲都好直接，直接過我，佢聽到阿富咁問阿琪，就話：「唔想應未唔想應囉，有咩解。」「ＷＥＬＬ～有時Ｄ淑女唔想理人，可能佢地唔得閒呢，你要知道淑女係好忙，要不停咁護膚架。」講呢句野既人緊係艾倫啦。「今日咁多人，要買Ｄ咩野啊，等我呢個大隻仔幫手拎晒佢。」東尼呢個人係唔會放過任何一個可以ＳＨＯＷ　肌既事刻，佢伸出佢既大手瓜，講真，佢又真係真心好大隻。「阿牛～」呂晨既嗲功又出現，「今日要好好陪人地買野野架～」講真，佢呢一種女仔我真係唔受落，但係果兩隻狗公就望到流晒口水反晒白眼咁，聲音高潮咩叫你地。但係佢地好快就投射左一目光比我，係咩野目光，未就係羨慕疾妒恨。呂晨企左係我右邊，而阿琪就企左係我左邊，我當然不自覺咁向阿琪果邊靠過去啦，唔係我想食豆腐，而係呂晨佢想食我豆腐不停咁靠過黎我到，不過，好彩……「行拿不如。」ＪＵＤＹ既一句後行左係我同呂晨既中間，幫我隔開左佢之餘仲推一推我一齊行，阿琪見到都跟左上黎，之後阿富佢地當然都跟左上黎啦。而我就靜靜咁同ＪＵＤＹ講：「真係唔該晒。」「唔該咩野啊，今日有排你過啊。」ＪＵＤＹ奸笑左下，好似一心等睇好戲，但又會幫我咁。「妳唔會見死不救既。」我話。「咁就要睇老娘既心情拿，不過我驚幫得一個時，幫唔到另一個。」ＪＵＤＹ講一講望一望跟住我地身後面既阿琪，「你知啦，你果位女神咁受歡迎。」我傻笑左一下話：「咩真係咁容易睇得出我鐘意阿琪咩？金姐又係咁講。」「盲既都知啦，不過牛兄，呢個阿琪不太冷，追佢要好落力同要同好多人爭架。」ＪＵＤＹ拍一拍我個膀頭。「知道拿。」我好有信心咁點一點頭。「不過我對你都有信心既，因為睇咁多人，你機會係最大。」佢話。「咁多人？仲有好多人追阿琪咩？」我問。「你呢Ｄ男人，咁遲鈍係唔會知架拿。」佢答我。「咁女人有直覺，男人有鈍覺嘛。」我搞完個爛ＧＡＰ得我自己一個人笑。「你地兩個傾咩野啊？」阿琪行左上前問傾緊計既我地。比佢突如其來咁問一問，真係唔知點應佢好，但好彩ＪＵＤＹ醒目，「無啊，我都講緊要買Ｄ咩野打邊爐好姐。」「我想食……」一講到食阿琪真好開心。而我就係佢旁邊聽緊佢講野，但係，我旁邊感受既係快妹既氣氛，但身後就傳黎陣陣既殺氣……

我地一行人去到一個超級市場入面，分配緊大家要買Ｄ野，當傾好左我地應該要買Ｄ野後就到左點樣分配人手，係啊，就係最煩既分配人手啊。果兩個狗公當然想揀阿琪同呂晨一組去買啦，但阿琪不停向我發出求救信號，我當然醒目啦。「有無人想同我一齊買野飲？」我問，然後阿琪好似知道我想點咁就即刻答：「我要。」「我都要。」「我都要。」呢兩句道話同一時間彈出，唔係艾倫同東尼講既，而係阿富同呂晨講既。呂晨唔知係未沖住我先講咁既野，而阿富，應該係沖住阿琪，我地兩個望到咁既情形，都同時做出左一個動作……就係一齊向ＪＵＤＹ求救。ＪＵＤＹ見到我同阿琪望住佢咁，反左反白眼，然後阿琪再用絕招我見猶憐，ＪＵＤＹ最終屈服，「唔好意思，我地同先講好左要一齊買，所以你地再分啦。」最後既分組，變左我、阿琪同ＪＵＤＹ三人，阿富就同呂晨，果兩隻狗公就好燥底咁一組。呢個組合係我覺得最滿意既組合，但其他人點諗，我就唔知拿。其實同阿琪係超級市場買野，係成日發生既事，只不過今次有Ｄ唔同，多左ＪＵＤＹ係度。我係後面推住架車，而佢地兩個就係前面撓住手行緊。我望住佢地兩個，心諗，我幾時先可以可以ＪＵＤＹ咁，可以比阿琪撓住隻手行呢，到時唔知係咩野感覺架呢？我高個阿琪，佢撓住我果陣應該可以剛剛挨到我個膀頭。諗下諗下，失左暈咁撞到前面既佢地。「作死你啊牛兄，撞到我隻腳咁痛。」ＪＵＤＹ捽住比我撞到既腳話，而阿琪就無出聲，但睇佢個面容應該好痛。「妳無事嘛？」我行去阿琪度扶佢。「無事。」佢痛住向我微笑左下。仆街了！齊親女神添！呢次點算好！？佢會唔會因為咁嬲左我架？而ＪＵＤＹ就一巴打左過黎，「阿琪話佢無事啊，你就係度發夢，行啦，今次你行前面。」「喔……」死啦，今次整親阿琪，一定會搵機會哄返佢先得。

但撞到阿琪個心真係痛到呢，而ＪＵＤＹ望到我咁，行左埋黎係我耳邊講：「痛左阿琪身，傷在阿牛心。」真係咩野都瞞唔過ＪＵＤＹ雙眼。「我真係無事啊。」阿琪可能見到我個樣好擔心咁話：「不過你再唔小心Ｄ我就嬲妳架。」佢扮作一個生氣既樣。「知道知道。」我不停咁ＳＡＹ　ＳＯＲＲＹ，然後ＪＵＤＹ就話：「你行前面，我地兩個行後面。」我好聽話咁行前面，而佢地兩個就係後面密密咁傾計，整到我全程車都心不在焉，佢地究竟係度傾咩野呢？唔通係傾我既野？買野既過程本來比想像中好，留意，係本來，因為到埋單找數果陣，又有另一個戰爭開始左。「ＷＥＬＬ～今日我請大家，唔駛爭。」艾倫好瀟灑咁拎左個銀包出殷。「緊係唔得啦，緊係由我呢個大隻仔比啦。」東尼一路ＳＨＯＷ　肌一路拎緊Ｄ錢出黎。「唔係，等我比住先。」估唔到阿富都爭埋一份。而無份參與戰爭既人，就係旁邊不停咁將Ｄ野遞比個收銀阿姐，而係呢個時候，呂晨係企左係我旁邊。「牛牛～接住～」我不停咁接住佢遞比我既野，係我好唔情願之下，而接接下，佢無啦啦誚左句：「牛牛～你覺唔覺得而家就好似你接緊我對你既愛意咁啊？」傻的嗎！？我比佢呢一句嚇左一跳，成半打可樂跌左落我隻腳到，痛到我彈起，而ＪＵＤＹ見到就係旁邊笑坐講：「抵死，頭先撞我同阿琪隻腳，而家報應啦。」「咩話！？」「咩話！？」「咩話！？」留意，唔係因為重要所以講三次，而係有三個人同時講，邊三個？係阿富、艾倫同東尼。「ＷＥＬＬ～牛兄，你點可以傷到我地美麗既阿琪架。」艾倫一邊講一邊行近阿琪。「未就係，你係未想死啊。」東尼就露出一副恨樣望住我，但人係行近左阿琪。而阿富就無講咁多，第一時間行左去阿琪度問：「無事嘛？」「……無事。」阿琪尷尬答左句去，走左埋我度，問我：「你整到腳無事嘛？」係咁既情況，我緊係話無事啦，更何況我又真係無咩事。但係阿琪咁樣一下既關心，我感受到身邊既殺氣愈來愈強烈。

殺氣既來源，係來自艾倫、東尼，仲有既就係呂晨，阿富佢無對我露出殺氣，但係睇得出佢心中係不是味兒。但阿琪呢個舉動，估唔到會變成以下既局面。「哎呀！我都比野整親隻腳啊！」東尼佢拎係一袋炭扔落自己對腳度，我地幾個都比佢咁既動作嚇左一跳。而艾倫就係呢一刻應聲倒地，我地望住佢，驚嚇仲大過東尼果下。「ＷＥＬＬ……唔知邊位ＬＡＤＹ可以扶一扶我呢？」大定估下艾倫用咩野整到自己傷呢？佢用一綑燒烤叉……係啊！無錯啊！條撚樣竟然痴撚線到用燒烤叉拮鳩自己大脾啊！我見住Ｄ血直流，腦裡面對艾倫有兩個諗法，第一係好佩服佢既勇氣，第二係……為左女你可以去到幾盡……望住艾倫咁款，阿琪佢只係呆左咁企左係度，好似嚇到唔知點樣好，而ＪＵＤＹ就係旁邊冷笑，東尼露出一副佩服同今次你贏既表情，呂晨就……點解佢係望住阿琪露出一個狠樣既？而第一時間去幫手既人，係阿富。「你無事嘛？等我扶……」「你行開！唔係你……唔係，係唔駛你。」艾倫反射動作咁推開左阿富，阿富都呆左一呆，緊係啦，艾倫佢為左要阿琪行過去扶佢，落咁重本點會咁易比阿富破壞到啊。但係冷笑緊既ＪＵＤＹ好直接咁講左句：「你未撚痴線啦，你咁大年跌左係度我地Ｄ女人點扶你啊，阿富黎扶你你就執到啦，仲唔快撚Ｄ起身做咩啊，仲要比錢啊仆街。」佢字字鏗鏘咁講左出黎，我相信ＪＵＤＹ講既每一隻字都狠狠地打入艾倫既心入面，咁樣傷左自己，仲唔可以得米，我諗佢內心一定比佢流緊血既傷口更痛。被阿富扶起左既艾倫心心不忿咁望住ＪＵＤＹ，但ＪＵＤＹ當然睥返佢轉頭話：「衰撚左就唔好望，耷低頭望住自己條撚好過啦。」ＪＵＤＹ妳講野又唔駛咁直接既……現場氣氛瞬間尷尬到一個點，我同阿琪對望左一下，得諗佢同我諗既樣都係一樣。最後係阿富比住錢，我地聽人會同其他人計返比佢，然後拎野方面，除左傷左既艾倫外，我地其他人都幫手拎野，只不過呂晨又用招令到東尼佢幫手拎晒……而艾倫其實都好可憐下，狗公狗衝唔到，仲要比人踢爆不特指，最慘係賠了夫人又折兵，我地已經勸咗佢好耐，叫佢不如去醫院又或者返屋企，但佢死都跟埋黎。呢一重心態，唔知係值得佩服，定係悲衰，難道兵就係咁，為博紅顏一望，條命都可以唔要？

我望住買左既野，心中不停有個問題，一開始我地唔係話要打邊爐既咩，但點解而家要買炭同燒烤叉既？我望一望阿琪，佢用眼神問我咩事，然後我話：「我地係打邊爐定燒烤？」阿琪望一望堆野，都回一回神，「係ＷＯ，我地好似係要打邊爐架ＷＯ。」然後我望一望在場一行人，其他人都你眼望我眼咁，而阿富就係呢個時候話：「頭先呂晨話想燒烤多過打邊爐，係ＧＲＯＵＰ問左金姐佢地，佢地話無問題，之後……」阿富講到呢到都唔知講咩好。而呂晨嗲功又出現，「耶～咁人地想燒燒多過打邊邊嘛～你地唔鐘意咩～」「鐘意！緊係鐘意啦！」東尼傷住話。「ＷＥＬＬ～燒野食，正啊！」艾倫你仲流緊血就唔好咁多野講啦。而ＪＵＤＹ就白一白眼話：「燒野食無所謂啊，但妳唔好講咁多野就得。」嘩，ＪＵＤＹ妳駛唔駛咁直接啊。呂晨突然間睥住ＪＵＤＹ話：「妳講咩撚野？」等等，頭先係我聽錯定點？呂晨原來識講粗口架？「我叫妳未撚咁多野講，扮聲好撚聲苦架，比把聲休息下啦，小心聲音拗柴啊妳。」ＪＵＤＹ無直視呂晨講左呢句。ＪＵＤＹ姐……可唔可以唔好勾起Ｄ無謂既戰爭……只見呂晨佢嬲到紅都面晒，仲成身震埋，唔通，呂晨要發火！？但係我諗錯左，佢無發火，而係發姣……「耶～好衰架～牛牛啊～佢蝦我啊～仲唔快Ｄ幫人地～人地喊喊拿～」佢竟然走左埋我度，伏左係我膀頭……其實咁無所謂，只不過佢係推開左阿琪然後行去我旁邊。面對咁既情況，我可以做既就係向ＪＵＤＹ求救。「又係我！？」ＪＵＤＹ佢講左出聲。「你駛唔駛講出口啊？」我無奈咁望住佢。「咦，我心聲黎架ＷＯ，咩我講左出口咩？」ＪＵＤＹ大笑咁話，而我點左點頭回應。ＪＵＤＹ笑完後，就拍一拍呂晨話：「耶～好衰架～人地邊有蝦妳ＷＯ～人地只係用最真誠既一面同妳講野姐～我先無妳咁假要扮野喔～」大家唔好懷疑，頭先講野果個人係千真萬確既ＪＵＤＹ，我好明白你地會懷疑係正常，因為當我見到佢咁樣既時候，都唔係好相信自己既眼睛。阿琪見到ＪＵＤＹ咁，竟然係度大笑，而其餘既人就呆左望住佢，當然呂晨都有望住佢，只不過，呂晨係用一個充滿敵意既眼神。ＪＵＤＹ繼續發輝可愛教主ＭＯＤＥ講以下既說話：「仆～街～啦～妳～」姐係咁，我第一次見到人地扮可愛講粗口，果種感覺，和諧得黎其實都幾欠打。阿琪聽到後已經開始爆笑，而呂晨見到後，推開左我，行左去ＪＵＤＹ度係佢耳邊講左句後，就行左埋一邊。ＪＵＤＹ露出左一個勝利既笑容，然後話：「走拿，係未要拎Ｄ野去……呂～晨～度～啊～」「……好啊，走拿，出發。」見ＪＵＤＹ咁講我緊係快手打完場啦，大家聽到我咁講後都拎野走，向呂晨屋企出發，如果唔出發既話，可能會繼續尷尬落去。而當行緊果陣，我行左去問ＪＵＤＹ，「頭先佢同妳講咩野？」ＪＵＤＹ笑左笑話：「呢Ｄ係女人既戰爭，你唔知好過知，不過，你要小心Ｄ。」下！？我要小心Ｄ？小心Ｄ咩野？

我地幾個人夾手夾腳拎Ｄ野去呂晨屋企，而我拎既途中，就問左大家一個問題：「打邊爐就話可以係屋企室內打姐，燒野食應該去戶外架ＷＯ，咁係未唔去呂晨屋企，去搵位霸爐啊？」一行人呢個時間比我咁樣一問後，停低晒，望一望我後再望實呂晨，而呂晨好突然間比咁多人望住緊係好開心啦，「耶～你地做咩咁樣望住人姐～」「耶～妳發小陣姣得唔得啊～問妳野妳答左先啦……」ＪＵＤＹ扮可愛咁問佢。呂晨扁嘴一副諗樣，然後話：「咁唔係室內既話～未室外囉～係我屋企個花園燒未無問題囉～」「ＷＥＬＬ～原來呂晨小姐屋企有花園咁好架～不往我想食妳……唔係，嘗識妳。」艾倫你傷左就唔好咁多野講啦。「都係而家先知呂晨屋企有個花園咁好架ＷＯ，咁係花園健身未好正囉。」東尼……你可唔可以比你Ｄ肌肉休息下。而ＪＵＤＹ聽到佢咁講，行左去我旁邊問我：「咩呂晨係有錢女黎架？」「我點會知。」我答佢，而阿琪都行左過黎話：「一陣去到呂晨屋企未知囉。」一路行，一路行，我地走到一個貴價路段既地方，而呂晨就係呢個時候話：「就到架拿～」佢呢一句就到後既五分鐘，我地去到一幢西式洋房前，「一陣你地入到去，記住除鞋，我爸爸媽媽好鐘意乾淨，好怕比人整污糟Ｄ地方。」呂晨好難得地好認真咁講。佢拎左把鎖匙出黎，好論盡開左門後就帶左我地入去。呢幢係一幢有三層高既洋房，「呢度全幢都係妳既？」阿富問。「唔係我，係我爸爸架。」呂晨正正常常咁講野未幾好，「你地將Ｄ野放低先，我好睇下Ｄ野應該放係邊度好。」唔知係未呂晨返到自己屋企，所以無再扮可愛，而係用正常聲音講野呢？而我地一行人就企左係個廳到，等待呂晨話我地知Ｄ野放係邊。「佢屋企都幾靚。」阿琪係我旁邊話，而我就附和佢講：「係啊，好大間。」阿琪笑左笑話：「我係話好靚，唔係話大間啊，你點聽我講野架。」我傻笑左回應，而ＪＵＤＹ呢個時候都話：「原來係有錢女黎既，估唔到皮膚可以咁好啦，一定用好多錢係保養上面。」而艾倫同東尼，望到呂晨既屋企之後，就好似流晒口水咁討論話：「呂晨人又靚，又有錢，追到佢就發達。」「係啊係啊，財色兼收未就係咁。」佢地兩個烚熟狗頭咁話。ＪＵＤＹ見到佢地咁，反左反白眼話：「就算係，都唔關你地兩個事啦，一個結左婚有個女，一個就有個未婚妻就結婚……」講講下，ＪＵＤＹ慢慢收聲，因為佢好似醒起，呢個其實係我、阿琪同佢圍內三個人先知既秘密。阿琪聽到ＪＵＤＹ咁講後，已經輕拍佢手臂，而我就呆左咁望住佢，做唔出Ｄ咩野反應。但艾倫同東尼好似比人知道左佢身勢之後無驚之餘，仲竟然話：「愛情呢樣野好難講，可能呂晨無啦啦鐘意我都未定呢。」如果真係好似佢地兩個咁講既話，都唔知係佢地害左呂晨定佢地會比呂晨玩死。

我地幾個都等左呂晨好一陣……都有成十分鐘，ＪＵＤＹ好似有Ｄ唔奈煩，就話：「仲咩要我地幾個係度等咁耐。」阿富見到ＪＵＤＹ咁，就係度安撫佢話：「可能佢去廁所呢，女仔去廁所都要Ｄ時間既。」「我都係女仔，我知道啊。」ＪＵＤＹ好直接咁反駁返阿富，「但係都應該話一話比我地知佢走左去做咩，同埋佢頭先係話去睇係Ｄ野可以放邊度，呢度係佢自己住既，駛鬼咁做啊。」「咁……」阿富臉有難色咁話：「可能佢執緊位比我地呢。」講到呢到，呂晨終於返黎，「你地可以將Ｄ野放入廚房先，跟我黎。」如是者我地將Ｄ野放晒係廚房後就出返黎，呂晨帶左我地去花園度，「聽日我地就係度燒野食。」呢個花園幾靚，石板地，旁邊有Ｄ花槽種左花，地方其實都算適中，起馬可以裝得落我地聽日燒野食既人有餘。「ＷＥＬＬ～呢度真係靚，就好似呂晨小姐妳咁靚。」艾倫既低級哄女功又出動，但係唔知點解，今次呂晨不為所動。艾倫見到呂晨無反應，就不停咁四處張望睇下仲有無法寶，佢見到花槽Ｄ花，正想走去摘比呂晨之際，就比呂晨喝住左：「唔好郁Ｄ花啊！」全場人呢個時候都望實艾倫。「Ｄ花係爸爸種，唔好郁佢。」呂晨講完後，艾倫唔好意思咁企左係度。現場又尷尬起黎……「喂，有無野飲下啊，好口渴啊，過門都係客，妳比Ｄ野黎飲下都好ＷＯ。」咁直接既說話竟緊係ＪＵＤＹ講架啦。我望一望ＪＵＤＹ，當佢同我對到眼神果陣，我比左個ＬＩＫＥ佢，「做得好。」但點知佢話：「屌你啦，我真係口渴要飲水啊。」哈……原來係咁。飲完野我地都只係吹左陣水後就散ＢＡＮＤ，而當走既時候，呂晨話送我地走，但當佢行到門果陣，扭一扭個門，發現唔知點解度門反鎖左，佢好驚咁話：「死啦，點算啊，反鎖左啊。」佢既驚恐引來我地幾個行左過去幫手。「反鎖左姐，唔怕，等我大大力咁開左佢未得囉。」東尼座好左個馬正準備開門之際，呂晨就喝停左佢：「唔好以！咁樣未整壞度門！」「屌！反鎖左妳未用鎖匙開返未得囉，呢度妳住既妳又唔係無鎖匙。」ＪＵＤＹ話。佢又好有道理ＷＯ。「……又……又係既。」呂晨一臉難言之隱咁，「……咁我去拎啦。」就係佢去拎果陣，阿琪就同我講：「你覺唔覺呂晨有少少怪？」我點左點頭，而ＪＵＤＹ都行左過黎話：「我都覺有，好似呢度唔係佢住咁。」「係囉。」阿琪點左點頭話。而我比較在意既，唔係佢地既對話，而係望到我地對話，一臉不是味兒既阿富。

我地最後等左好耐先等到呂晨拎條鎖匙黎開左度門，而開果陣，佢不停話：「我唔記得左放邊，搵左好耐唔好意思。」「ＷＥＬＬ～靚女通常係無記性既，唔緊要。」艾倫話。「係呂，我好讚同艾倫既說話。」東尼講。而ＪＵＤＹ本來想講野，但係阿琪輕輕撞一撞佢，搖一搖頭示意叫佢唔好講後，ＪＵＤＹ就無出聲。而我見到咁就打圓場，「搵到就得啦。」「都係牛牛最好～」呂晨又用返嗲聲嗲氣咁講。散ＢＡＮＤ走人，呂晨送左我地出黎之後，佢就返屋企，而當然艾倫同東尼又要話送返呂晨返去擾攘一番。無左呂晨在場，阿琪就成為左艾倫同東尼既目標，但係ＪＵＤＹ在場既話，佢地兩個既狗公招數根本發輝唔到用場。最後佢地兩個就失敗而回，得返我、阿琪、ＪＵＤＹ同埋阿富。「你地一陣會去邊啊？」阿富話，但唔知點解佢係望住阿琪問我地。「我應該返屋企掛……」我答佢，但阿富既眼中好似無我同ＪＵＤＹ既存在，只得阿琪一個人。阿琪比佢望到好唔好意思，佢唔敢真望阿富，只係望向我，然後話：「一陣阿牛同ＪＵＤＹ會送我返去。」「咁我地一齊啦。」阿富話。「唔好，我同佢地仲想行一陣。」阿琪話。「無所謂啊，我一陣都無野做，一齊行啦。」阿富既回答令到阿琪無言而對。而ＪＵＤＹ見到咁，就拖實阿琪然後同阿富話：「佢都話想同『我地』行一陣，係『我地』啊，知道未啊。」ＪＵＤＹ好強調「我地」呢兩個字，仲係講果陣指一指我同自己。阿富見到只可以話：「……咁好啦，妳返到去話我知拿。」我見住阿富好黯然咁走，有少少同情，但又有少少得意既感覺。「阿富，好似有Ｄ野ＷＯ。」ＪＵＤＹ對住阿琪話，而阿琪只係嘆一嘆氣，ＪＵＤＹ就繼續講：「佢鐘意左你。」佢好斬釘截鐵咁話。先前金姐叫我小心阿富，而家ＪＵＤＹ仲直接咁講阿富鐘意阿琪，唔通真係……「但阿富有女朋友架ＷＯ。」我話。「有女朋友就唔鐘意得其他人架咩？」ＪＵＤＹ講完之後話：「牛兄，你呢Ｄ只經歷過單純既戀愛既人，係唔會明白我地面對住複雜關係既人既諗法架。」比佢咁樣一講後，我無回應，而阿琪就話：「今晚我想飲野啊，你地陪我好唔好啊？」「好啊。」ＪＵＤＹ好開心咁話。而我，就點左點頭：「……好。」

同阿琪及ＪＵＤＹ兩個人行街，同平時剩係同阿琪行街既感覺係……好似佢搶左阿琪咁，係佢地兩個後面，我只可以感謝上帝，好彩佢係將ＪＵＤＹ整做女人，如果佢係個男人的話，我一定唔夠佢爭阿琪。其實散左ＢＡＮＤ之後離想去飲野既時間仲有好耐，我就提意不要搵Ｄ野打發下時間，唔好剩係行街，因為我知道阿琪係一個唔鐘意行街既女仔，除非係行超級市場同埋街市。但ＪＵＤＹ好似行得好興高采烈咁款，阿琪見到佢咁都話唔緊要，佢都有Ｄ野想買。阿琪真係一個好善解人意既女仔。而一路行，我地都一直討論緊頭先呂晨既舉動。「你地有無發覺頭先呂晨既舉動好其怪？」ＪＵＤＹ問我地兩個。「妳意思係佢一入到屋就無再用嗲聲嗲氣講野？」我問。「呢個其一啦，其二就係點解佢好似唔係住係果度咁，拎抽鎖匙姐，要成九個字先搵到。」ＪＵＤＹ話。「唔出奇啊，如果唔見再抽鎖匙既話，我都成日唔記左鎖匙要人救架啦。」阿琪笑笑口咁講。係，阿琪真係可以好大頭蝦，我都救過佢幾次唔見鎖匙，甚至要幫佢配定。「唔關事，呢Ｄ係妳份人無腦姐。」ＪＵＤＹ直接既回應，令到阿琪扁晒咀仔咁望住佢，扁晒咀仔既阿琪真係好可愛。而ＪＵＤＹ就繼續，「自己屋企度門發鎖左，下意識可能真係會先試下係未開度，但係開唔度後就應該醒目地去搵鎖匙試下開唔開得返度門，但佢好似無咁既諗法，原因可能就係，根本佢唔係住係呢度。」「咁……可能佢有想搵機會嗲阿牛佢呢。」呢句說話，出自阿琪把口唔知點解聽落有Ｄ怪。ＪＵＤＹ好認真咁諗左一諗，然後望一望我，又話：「我唔排除有呢個可能性。」「下！？」我望住ＪＵＤＹ然後問：「點解無啦啦又會關我事？」「你記唔記得今日呂晨有行到我耳邊講左Ｄ野之後走開左？」ＪＵＤＹ問我地兩個，而我地兩個都點一點頭。「佢同我講：『我一定會搶到阿牛，我一定會嬴到阿琪。』，佢係咁樣同我講。」ＪＵＤＹ講完之後，我尷尬地望一望阿琪，而我見到阿琪都好尷尬咁笑左一笑。「都唔知點解呂晨會睇中左你。」ＪＵＤＹ呢一句整到我同阿琪仲尷尬。「總之今次燒野食真係唔簡單。」ＪＵＤＹ露出左一副等睇好戲既笑容望住我同阿琪。

行多左陣，食埋野，ＪＵＤＹ不停比我同阿琪恥笑佢同其他港女一樣要相機食先既行為，一切一切都係好開心既氣氛下渡過。時間都係９點多少少，阿琪提意去附近一間清吧飲野，同埋唔飲咁夜，因為怕聽日唔知醒去唔到燒野食前既幫手大會。我同ＪＵＤＹ都同意。跟阿琪去到酒吧後，見到一個好熱情既男酒保行左過黎同阿琪話：「又黎拿，今次係未又一個人飲悶酒啊？」阿琪笑左笑話：「唔係啊，今次我帶左朋友黎陪我。」「仲諗住今晚可以陪黎飲添。」個男酒保話。「唔搵你陪仲好啦，你可以專心Ｄ做野。」阿琪笑左笑然後問佢：「有無位啊？」「你叫到實有既。」個男酒保帶左我地去一張比較入既位，「知妳唔鐘意嘈，所以特登比呢張位妳。」「多謝。」阿琪微笑左一下，然後我地就坐低。「妳成日黎架？」ＪＵＤＹ問。「都係架，先前會黎得密Ｄ，因為我一有唔開心既時候就會黎。」阿琪答。「個酒保，好似對妳有Ｄ意思。」ＪＵＤＹ又話。「係啊，我知啊。」阿琪好快咁就回應左佢。而我就望一望ＪＵＤＹ，點解妳可以咁勁既，剛剛到而家只係幾分鐘既時間，妳就可以睇得出果位酒保係鐘意阿琪。佢地兩個人望住完全係狀況外既我笑緊，而我就傻笑住問佢地：「有咩咁好笑。」「笑妳傻囉。」阿琪呢一句說話，真係直中我既紅心。「笑佢ｏｎ９就ｏｎ９啦。」ＪＵＤＹ補多左句，而我就睥一睥佢，「衰妹，妳係未想死。」「夠膽既話未劈過囉。」ＪＵＤＹ小姐，妳大我咁話拿。「好啊。」唔係我認叻，係我朋友之中，我係最飲得果個，駛鬼驚妳呢條四眼衰妹啊。「咁不如我地開支紅酒慢慢飲。」阿琪係ＪＵＤＹ同我挑機既時候講。唔係掛，劈紅酒……「紅酒未紅酒囉，牛兄你唔係驚啊。」係……我就係……啤酒我同你飲幾多都得，但係紅酒的話，我飲一杯就會好似世界停止咁。「男人老狗咁細膽都有架，阿琪，妳隻牛咁怕死架。」ＪＵＤＹ呢一句又係直中我紅心，係我唔忿氣既紅心，「黎未黎囉，怕妳啊。」紅酒一到，ＪＵＤＹ就即刻倒左一大杯比我，而阿琪見到果杯咁滿既紅酒，就問我：「你唔得唔好死頂ＷＯ。」「緊係得啦。」係女神面前，我邊可以失威架，唔理三七二十一，我就成杯隊左。……大獲……紅酒真係我既……死敵……

點解？點解我會聽到Ｄ笑聲既……但係……好細聲，好細聲……好似……係兩個人既聲，而且係我識既人……我慢慢咁張開眼，眼前既視線話比我知，我係訓緊係一個人既大脾上面，點解係大脾，因為我ＦＥＥＬ到好柔軟。「醒拿。」阿琪把聲係我耳邊傳黎，我郁一郁個身望上上方，見到既係阿琪，視角係由下而上咁望住佢。原來，我訓左係阿琪既大脾上面。咩話！！！原來我訓左係阿琪既大脾上面！！！我知道既時候即刻成個身都彈起左，坐直在成個人，而阿琪就笑左笑話：「都叫你唔死頂架啦。」「未係，唔聽阿琪話。」ＪＵＤＹ係我地兩個前面食住花生睇緊戲話：「點啊牛兄，係未硬晒啊。」「咩野硬晒！？」比ＪＵＤＹ咁樣一問，我下意識望左望自己既下面。「無，我係話你咁樣訓應該會訓到條頸硬晒姐。」ＪＵＤＹ露出左個勝利既微笑。「無啊。」我無咁好氣同佢講，而阿琪就遞左杯熱茶比我，「特登叫比你飲架。」「唔該。」我拎起左杯野飲左啖，阿琪特登叫比我，呢杯茶真係特別甜。「好唔好飲啊杯野。」ＪＵＤＹ問我，而我點左點頭繼續飲。「緊係好飲啦，杯野阿琪飲過，幫你試過會唔會苦得滯，杯野有阿琪既口水係未特別甜呢？」我聽到ＪＵＤＹ咁講之後，呆左一陣就向住佢噴左口中果啖水出黎。「作死你啊死仔！」ＪＵＤＹ面對住我突然間既噴沫攻擊，成個人彈左起身，而阿琪見到之後先係嚇左一跳，然後就大笑起黎。ＪＵＤＹ好狼狽地擦走我噴佢Ｄ水，怒睥左我一眼後，就同我講：「我地等你起身玩……」「咩話？」我聽唔清楚。「我話玩……」佢又再講多次。「咩話？聽唔到啊？大聲Ｄ。」我都係聽唔到。「仆街你係未聾撚左啊！我話玩……」佢就算講多次我都係聽唔到。「唔好意思，我唔記得左我飲醉左之後聽力係會差左好多。」係架，我係果種飲左醉聽覺會差左好多既果種人。「死仔！」佢好惱氣咁拎起左部電話，然後ＳＤ左個ＭＳＧ比我，我望一望佢ＳＤ出黎既ＭＳＧ，然後話：「哦，玩ＴＲＵＴＨ　ＯＲ　ＤＡＲＥ。」

講真，係我而家既狀態下玩ＴＲＵＴＨ　ＯＲ　ＤＡＲＥ，根本就無意思，事關我聽又聽唔到佢地講咩。但我只係見到佢地拎左骰盅出黎，我見阿琪好似講左Ｄ野咁，但係我又聽唔到佢講咩，只好不停咁點頭。佢地兩個望住我係度傻笑，其實我都唔知佢地笑咩。我見佢地搖骰，我就跟住搖，見佢地開左盅，我就跟住開，ＪＵＤＹ係我開完盅之後，望住我不停拍枱大笑，我再主一望我地每人所搖既骰仔，原來係最點數細果個要揀，而我就係點數最細果個。ＪＵＤＹ好興奮咁對住我講左Ｄ野，但我真係聽唔到，但我見佢好似不停重複緊同一句咁，我諗，佢係想問我揀ＴＲＵＴＨ定ＤＡＲＥ。「ＴＲＵＴＨ。」我答左佢，然後又見到佢不停對住我講野，雖然我唔知佢問咩，但我都是鬼但咁點頭回應佢。佢見我點頭，就奸笑咁望住我，然後再望一望阿琪，我見到佢望阿琪時我都望住佢，而阿琪唔知點解笑左笑，好似好開心咁，唔通條問題係開佢事？再下一輪，我既聽力都係未好得晒，而今次到ＪＵＤＹ輸左，阿琪對住佢講左Ｄ野後，個衰妹就好大力咁拍枱同講左一個字，我睇佢口型，估仍應該係大叫左個ＤＡＲＥ字。我諗我無估錯，因為阿琪對住佢講左一輪野之後，ＪＵＤＹ就企左上張枱上面跳舞，阿琪望住ＪＵＤＹ笑得好開心，係笑既途中佢仲挨落左我度。可能時間過左陣，我Ｄ酒意無咁大，聽力開始大返Ｄ，可以聽到佢講野，但係都係好細聲，一句說話只係聽得到一兩個字。再下一輪，今次到阿琪輸左。ＪＵＤＹ望住佢問，而睇阿琪口型，佢應該揀左ＴＲＵＴＨ。ＪＵＤＹ呢個衰妹奸笑咁諗左一陣，然後對住佢口郁郁時，仲望一望我……下，關我事架呢條？佢既問題我聽唔到咁多，我只係聽到，「如果……妳……唔會……揀……」我已經好努力去聽，但係都只係聽到佢講呢Ｄ。而我見阿琪好認真咁望住ＪＵＤＹ話：「……好朋友……唔……進一步……」唔通……阿琪係話佢同我係好朋友……唔想同我有進一步……但點解ＪＵＤＹ聽完之後會望住我奸笑呢？我地只係玩左三次，然後見時間都唔早就埋單走人，行出酒吧，吹左陣風，個人都醒左好多，而我既聽力都慢慢恢復。「其實頭先妳地兩個問左Ｄ咩，我一句都聽唔到。」我係佢地兩個身後話。「牛兄，呢Ｄ說話只有一次機會聽，過左就無架拿。」ＪＵＤＹ好得戚咁話。而阿琪都笑住附和：「係啊，得一次機會架乍。」唔通，呢次會成為我既遺憾？我地見大家都有少少醉，所以提議坐的士返去，一路上，我住左係司機位不停咁重組頭先我好辛苦聽到既說話，但點切都係話我同阿琪係無機會。而佢地兩個就係後面訓左陣。到落左車，我同ＪＵＤＹ先送左阿琪返去，然後我送ＪＵＤＹ返屋企途中，ＪＵＤＹ就同我講：「牛兄，慢慢黎唔好急啊，追阿琪要等下架，知唔知？」佢呢一句說話唔通係想安慰我？「你唔係無機會，只不過，係阿琪而家唔想拍拖住姐。」佢話重心長咁同我講：「我先前都有幫你打聽過口風，有次阿琪ＳＤ　ＭＳＧ比我，同我講話覺得你鐘意佢，問我要點樣拒絕你先唔會傷害到你。」咩話！？拒絕我！！！咁姐係我頭先聽到話同我係好朋友，唔可以有進一步係真架啦！！！「喂，我未講完啊，你唔好成副死樣先啦，佢拒絕你唔係因為對你無好感，係佢呢個時間真係唔想拍拖，唔想你浪費時間姐，不過我睇得出，你係阿琪心目中係有一定既地位，其實佢都對你有好感。」「下？」我唔係好明ＪＵＤＹ既說話，有好感但又唔想同我拍拖？「等下啦，阿琪話呢個時候唔想拍拖，姐係有Ｄ事情佢想解決左先，你未慢慢係佢身邊等囉。」ＪＵＤＹ拍一拍我個膀頭話：「等既日子唔易過，我係過來人，會明白你。」「妳係過來人？」我問。「來日方長，遲Ｄ話你知，夜拿，早Ｄ返去訓啦。」ＪＵＤＹ講完呢句就返左上樓。而我，就慢慢行返去屋企，腦海中不停諗緊頭先ＪＵＤＹ既說話，而呢個時候，阿琪傳左ＭＳＧ比我。阿琪：返到未啊？我：未啊我：不過就到阿琪：我等埋你返到先訓我：唔駛啦，妳早Ｄ去訓啦，今日出左成日街都累拿阿琪：今日我好開心啊我見到阿琪呢一句後， 猶疑左一下，然後覆佢。我：我都係真係？我真係開心？我只知道而家既我，百感交集，到底，阿琪佢對我……係點……

返到屋企，今次我係好慢咁打開個鐵匣，因為我驚嘈醒……「仲咩咁大陣酒未啊，比你娘親知道你飲咁多就你實死。」唔駛驚啦，已經嘈醒左。「阿爸。」我對住老牛大人講，無咩心機咁講。「搞咩啊你，咁既死款既，又比女飛啊。」老牛大人佢講笑咁講，但我真係笑唔出聲。我無咩點理佢呢句說話，就只係問左佢一個問題：「阿爸，你果陣係點追阿媽架？」老牛大人見到我咁認真問佢，同都好認真咁望住我，然後搭住我膀頭行去屋企個露台仔，然後話：「當時你娘親好多人追架，但係佢都不為所動，而我未係佢身邊不停咁等囉。」「不停咁等……」我望一望佢，然後問：「但你先前唔係話你都會約阿媽去行街，仲搞大左佢既肚又盛既？」「咁都要追到手先做到呢Ｄ野架。」佢又一巴打左過黎，「點解你Ｄ阿哥咁醒，但生得你咁蠢既。」「你就不停咁等佢？」我又問佢。「咁追女仔，一係就好快手追到，一係就有排都追唔到架啦。」佢同我講：「我地做男人係蝕底Ｄ架拿，男追女隔重山，女追男隔層紗，除非你係有錢仔又或者你阿爹有錢啦，如果唔係你都只會係追女行列。」係呢個時候，我靈機一動咁望住佢：「所以我追唔到女仔，其實都可以話因為阿爸你無錢？」又一巴打左過黎：「仆街仔，串我啊。」「唔敢唔敢。」我傻笑左幾下，然後又問：「咁你就一直等阿媽鐘意你？」「傻仔，呢個世間上有分兩種女仔，一種係好易追既女仔，一種係好難追既女仔。」我聽完阿爸咁講後，呆左咁話：「你頭先講左野架拿？」「屌！你咁撚蠢咩都要講到咁白架。」老牛大人睥左我一眼後講：「易追果Ｄ，可能係因為物質同靚仔關係，但如果唔講呢兩個關係，就係佢地未試過戀愛，呢Ｄ女仔都會好渴望愛情，會好冀盼自己第一次既戀愛係點，所以呢Ｄ女仔一有人追既話，而追佢果個人條件唔太差，就可以追到架拿。」佢講完之後靜左幾秒望實我，然後問：「消化完未啊？」「仲消化緊。」我答。「咁你聽埋呢個一齊消化啦。」老牛大人又講：「難追果Ｄ，通常就係眼角高又或者有好多人追，根本就睇你唔上眼，所以再追都無用，再過落去就只會係傻仔一名，但除左咁，仲有一Ｄ女仔係經歷過幾次戀愛，想慢慢咁找尋一段好既關係，所以會不停咁觀察追佢既人，時間話短唔短，話長唔長，但最緊要，都係果樣野。」「邊樣野？」我問。「感覺。」老牛大人話：「易追既女仔有感覺叫一見鍾情，難追既女仔有感覺叫日久生情，明白未啊傻仔。」「所以，阿媽對你係日久生情。」我話。「好彩你都傻唔晒。」老牛大人好欣慰咁同我講。「但係咁樣等落去，未好辛苦囉？」我又問。老牛大人諗左一諗然後答我：「都係架，但係當你真係愛一個人既時候，你都會覺得所有野只係一個測試，測試你有幾愛佢，每次都會用一個過埋呢次佢就會同我係埋一齊既心態去做所有野，就算到做完後佢都無同你一齊，你都會安慰自己，因為今次自己未盡力姐，然後會周而復始咁繼續落去。」我聽到老牛大人咁講後，無出聲，沉默咁諗我以後係未好似老牛大人口中所講咁。「要令一個人日久生情，係好難，但係仲有一樣野係仲難。」老牛大人又彈左句至理名言出黎。「係咩？」我問。佢笑左笑然後同我講：「等你下次再有野煩，我先講你知。」佢摸左摸我個頭一下，然後就入返房。而係呢個時候，我部電話響起，又係一個新群組既ＭＳＧ，我打開呢個群組，「玩食飲三人組」三個字令到我笑左笑，而係群組下面係一個「您」字同我都識既兩個名，阿琪同ＪＵＤＹ係呢個ＧＲＯＵＰ入面。阿琪：以後我地可以係度約食飯同飲野（喊笑）ＪＵＤＹ：好啊我望住部電話，繼續諗頭先老牛大人既說話，然後阿琪佢ＳＤ左個ＭＳＧ比我。阿琪：返到屋企未啊？我：返到拿我：妳快Ｄ去訓啦阿琪：嗯（笑笑）阿琪：我今日真係好開心啊我：開心就好阿琪：ＪＵＤＹ問你果條問題阿琪：你不停點頭阿琪：開心係頭先返黎途中，我都有問ＪＵＤＹ其實頭先佢問我Ｄ咩，而ＪＵＤＹ就話：「我問你係未鍾意阿琪，然後你未不停點頭囉。」諗返起頭先所發生既一切，會心微笑左出黎，而我決定，做老牛大人講過既野。上一段感情係個女仔對我一見鍾情，今次，我要令阿琪慢慢日久生情。就係咁，我踏上左呢一條長征之路。

懷住一Ｄ醉意，加上老牛大人既一見鍾情同日久生情理論，以及決定漫長抗戰既心情入睡，今晚，訓得好好，無發夢，無紮醒，一覺訓到大天光。新既一日，呢一次本身係打邊爐但中途變左做燒烤大會既大圍約會，究竟會發生Ｄ咩野事，又係會點樣完結，無人知，亦都唔想理咁多，用返阿琪成日講果句：「到時先算。」無錯，所有野都係未知既事，做咩要為Ｄ未知既事影響到自己。被選中左做幫手大軍既我，今日約左阿琪同ＪＵＤＹ然後先ＪＯＩＮ大圍，但係到左約定既地點，咦？點解除左阿琪同ＪＵＤＹ之外，仲多左個人既……果個人，係阿富。「早晨。」阿富好友善咁頭我打招呼先。「早晨。」我禮貌地回應佢，而同時見到ＪＵＤＹ係旁邊反晒白眼無眼睇咁。「如果人齊就行。」發號施令既係阿富，佢行到阿琪既身邊，然後同佢講：「我幫妳拎袋？」說話都未講完阿富已經行動上拎左阿琪既袋，但係比阿琪搶返話：「唔駛，你咁想拎就去拎ＪＵＤＹ果個。」「痴線，鬼要佢幫我拎。」ＪＵＤＹ快人快語咁話。估唔到一大早我以為可以比較平靜既時候，變左成戰場……阿富微笑左一下，然後圓場咁話：「唔緊要啦，咁行啦。」歷年果然係比我多既人，如果面對咁既情況，我一定只係識得傻笑唔知講咩野好，阿富係我心目中係一個好好既男人，就係我係男既，都覺得佢會係一個好男友，好老公，所以ＧＲＯＵＰ入面有咁多女ＭＥＭＢＥＲ鍾意佢都好正常。但佢已經名草有主，如果唔係，Ｄ女ＭＥＭＢＥＲ一定會瘋狂追佢。只不過……而家……我目到阿富對阿琪Ｄ動靜，以及金姐同ＪＵＤＹ既說話後，對佢有另一Ｄ睇法。一齊起行，而家既陣型係阿琪同阿富兩個人行左前面，而我同ＪＵＤＹ就行左係後面，我問ＪＵＤＹ：「點解阿富會係度既？」「阿琪話阿富知道左佢約左我地兩個，死都要跟住黎ＷＯ。」ＪＵＤＹ答我。「竟然。」我聽到佢既回答後，點解有一種感覺係一個男朋友唔想女朋友同一Ｄ男性朋友去約會咁。我望一望前面既阿琪同阿富，佢地兩個無咩交集，而且當阿富想行近阿琪，阿琪就會行開保持適當既距離。「估唔到一大朝早就有好戲睇，睇黎今次大把花生食。」ＪＵＤＹ笑住咁講，而我望住佢話：「妳真係好仆街。」「有好戲唔睇，折墮架。」佢答。其實阿富既出現，我都有少少唔開心，因為我今朝早滿心歡喜可以同阿琪一齊去，而家就好似變左我同ＪＵＤＹ兩個係電燈膽咁。

同大圍會合左之後，我就等緊呂晨黎，但係等左半個鐘都未見人影。「頂！咁耐都未黎佢搞咩架！」等到有Ｄ唔耐煩既ＪＵＤＹ係度抱怨。而剛到既金姐行左過黎同我打招呼：「早晨。」佢望一望我然後再望一望企左另一邊既阿琪同阿富，然後話：「都講左小心某人架啦。」ＪＵＤＹ好似意會到金姐講緊阿富，所以加左把咀埋黎：「我都有同佢講架，佢自己ＯＮ９唔信姐。」「咁……阿富有女朋友啦，唔會既。」雖然我咁講，但我心中都有少少懷疑佢。「牛仔你真係好天真好傻。」金姐笑住同我講，然後我望向阿琪到，見到佢不停咁向住我發求救既信號。但係，今次點救佢好呢……「阿琪，過黎呢邊啦。」係我諗緊野之際，金姐已經作出左行動，我見到阿琪聽到金姐叫佢之後，好開心咁衝過黎，而金姐仲同我講：「幫左你既女神解圍拿。」我傻笑望住金姐。阿琪一行到埋黎，金姐就問：「點啊，脫苦海未啊？」阿琪笑住咁點頭。而阿富，就係另一邊望過黎，但又唔敢行埋黎。就係呢個時候，呂晨終於黎。「唔好意思啊～遲左～」呂晨話。「唔緊要！」本身等到好苦悶既東尼，見到呂晨一到就成個精神晒。而艾倫就……「ＷＥＬＬ～美女遲到是常識吧～我地做男人既，等女人就係我地天生既職務。」嘩……呢Ｄ野我諗只有佢先可以講出去。呂晨聽到後笑得好甜，好受落咁，之後佢就走左過黎，「牛牛～」佢每次咁見我都覺得好似比死神呼喚咁。我不自覺咁行左去金姐後面，而金姐都好醒目咁話：「呂晨，不如我地去左妳度先，我地仲要準備燒野食Ｄ野。」「係囉，發少陣姣當幫忙好唔好。」ＪＵＤＹ附和。但呂晨直接無視ＪＵＤＹ，「好啊，咁而家就起程啦。」就係咁，我地一行十幾個人就移去主戰場……

為左方便大家，我諗講一講我地今日會進行既活動既時間表比大家睇睇。早上－會合大家中午前－呂晨家整燒野食既野中午—跑步大會下午—下午茶時間及其他準備工作日落前—燒野食大會開始呢個就係今日既ＲＵＮ　ＤＯＷＮ，睇落就好美滿，但唔知做落會係點……貌似好順利咁去到呂晨既屋企，期間大家好台灣男神彭于晏套破風入面咁，Ｄ單車未輪流咁做破風手既，我地既情況都係一樣……阿富走去阿琪度，佢Ｄ　ＦＡＮＳ就跟住佢都去左阿琪度，跟手阿琪為左避佢走左黎我度，呂晨見到阿琪走去我度就行左過黎，咁當然Ｄ狗公就跟住呂晨啦，而阿琪比Ｄ狗公圍到咁上下，就走左去金姐度，而我亦都為左避開呂晨行左去ＪＵＤＹ旁邊，阿富見阿琪無同我一齊又走去阿琪度，佢Ｄ　ＦＡＮＳ　又係死跟，咁阿琪又為左避阿富，走左去我度……成程路咁樣換位都有好幾次，整到我同阿琪未開始燒野食就累都ＰＫ，我地兩個對視果陣，都笑左一笑，而金姐同ＪＵＤＹ就最好，因為佢地可以食住花生等睇戲，而且佢地仲睇得不知幾開心。就咁破風到呂晨屋企，ＪＵＤＹ一到步第一句就串呂晨：「駛唔駛搵鎖匙啊？」呂晨無理過佢。入到去，呂晨今次好快就叫大家放好晒Ｄ野，然後就叫大家係廳到等，「你地等等先，我去拎Ｄ野出黎比你地醃雞翼同其他野。」「我幫妳手好唔好？」阿琪問左後已經企左起身，想行去呂晨度，而呂晨見到阿琪，諗左諗答：「……都好。」佢答呢個問題果陣唔知點解望一望我。而阿富見到阿琪話幫手，當然好踴躍話：「我都去幫手。」佢又左迅雷不及掩耳既速度走左去阿琪既旁邊。見到咁既情況既我，當然唔可以執輸啦，但當我想話幫手果陣，ＪＵＤＹ竟然話：「咁我同金姐、阿牛係度等啦。」咩話！？妳個衰妹搞破越壞啊！？「咁好啦，我地行。」呂晨講完後，其他狗公都起晒身跟住佢行，而阿富Ｄ　ＦＡＮＳ當然都一齊去啦，走剩我、金姐同ＪＵＤＹ三個人。佢地走左之後，我望一望ＪＵＤＹ然後話：「妳個衰妹，係未特登既……」金姐聽到我咁同ＪＵＤＹ講之後，就話：「傻仔，ＪＵＤＹ幫你咋，呢Ｄ叫欲擒故縱，如果你好似Ｄ狗公同阿富既表現咁，你覺得阿琪會點諗你，未就係同果班狗公一樣囉。」「金姐果然係金姐。」ＪＵＤＹ聽到金姐講既野後，表示好認同，跟住佢再話：「而且同先呂晨好刻意咁想分開你同阿琪，如果你去，呂晨又唔知會做Ｄ咩野，我只係想平平安安咁去到燒野食。」「真的嗎……平平安安……妳個衰妹好似好ＥＮＪＯＹ食住花生等睇戲ＷＯ。」我答佢。「咁都要顧全大局既，何況，想睇戲既又唔止得我一個。」ＪＵＤＹ笑左笑後望住金姐，而金姐就話：「咁有咁大場戲唔睇，會折墮架。」妳兩條友，都唔知妳地兩個係未真係想幫我……

我同佢地係廳到等，一路聽到佢地好開心咁笑既聲，個心就好有衝動咁想衝過去幫手，但金姐同ＪＵＤＹ係都叫我唔好，究竟我應該聽佢地話，定係依照自己內心而行動呢。就係我內心交戰既時候，佢地就走返出黎。「你地將Ｄ野放係度。」呂晨示意將Ｄ野放係一張大枱上面。「等我黎，你地去坐。」暖男阿富立即發輝佢溫暖萬民既威力，佢既一眾女ＦＡＮＳ當堂濕晒……我意思係流眼淚。「好感動啊，阿富你真係好好人。」其中一個女ＦＡＮＳ　話。「係囉，如果我係你女朋友就好拿。」又另一個女ＦＡＮＳ　係度講。而阿富微笑左一下，然後望各阿琪，阿琪無理過佢，只係埋首咁執緊Ｄ野上枱。另一邊就係狗公們圍住呂晨，而呂晨平時訓練佢地咁耐，佢地既質數已經去到聽教聽話，但只不過呂晨好似唔知應該點安排Ｄ野放邊，所以攪到好亂。「不如我幫妳啦。」阿琪好心咁問呂晨，但呂晨無理佢，只係繼續指揮佢Ｄ寵物。我就坐左係度睇住呢班人既行為……「你覺唔覺得好似睇緊生態頻道咁啊？」ＪＵＤＹ問。「係，好似。」金姐回答佢，但我唔明ＪＵＤＹ講咩，問佢：「點解係生態頻道？」「唔似咩？阿富果邊就係一班乸既圍住個皇咁，就好似獅子一樣，而呂晨果邊，就好似成班公既係一隻乸面前表現自己既長處，爭餐死，想令佢為自己心動，就好似野牛一樣。」ＪＵＤＹ一邊睇一邊話我知佢既見解。「妳講到咁，阿琪夾左係佢地兩班人之間，咁佢係咩？」我問ＪＵＤＹ，但係卻係金姐既回答：「操縱生殺大權既人。」下！？姐係黠？阿富放完Ｄ野，自自然然咁行左去阿琪果邊，問佢：「有無野要幫手啊？」阿琪無望個阿富，只係講左句：「你去幫呂晨仲好啦。」「阿富真係勁，面對呢個咁曲線既食檸檬，都可以不為所動係度笑。」ＪＵＤＹ用一個欽佩既眼神望住佢話。「係囉，阿琪擺到明唔想ＳＨＯＷ佢，佢都可以一而再，再而三咁作出行動，真係勁。」金姐都用讚嘆既語氣講。佢地兩個講既野我唔多在意，我在意既係點解佢地手上面多左包花生架？「要唔要食Ｄ？」ＪＵＤＹ問我。「你地兩個真係食住花生等睇戲架ＷＯ。」我話。「一路都話左你聽係架啦，我而家無咩怕，我只怕我Ｄ花生唔夠。」金姐話。聽到佢地兩個咁講，我都唔知好嬲定好笑，但係呢個時候，阿琪望向我果邊，而我見到佢望住我，就用眼神問佢做咩。而佢就就用眼神叫我去幫佢。「仲唔快Ｄ過去幫手。」ＪＵＤＹ話。「咩我可以過去幫手拿咩？」我突登問佢：「一早就唔好係到阻住晒啦。」「幫你咋我。」ＪＵＤＹ打左我一下然後話：「主動既殷勤永遠敵不過被動既幫手。」「咩啊？」可能我真心蠢，唔明佢講咩。「行啦，你唔駛明，我地繼續睇戲，你就過去做男主角啦。」金姐笑住一路食花生一路講。

我行去阿琪既附近，已經感覺到不其然既壓力擁緊過黎，果種感覺，就好似你面對海嘯一樣，你想走？你走唔到……只可以，硬食。壓力既來源，當然係來自阿富、呂晨、呂晨的狗公們、以及阿富既ＦＡＮＳ……係啊，就連佢Ｄ　ＦＡＮＳ都比緊壓力我啊，我都唔知回解會咁。我愈接近阿琪，感受既壓力就好似愈大咁，仲開始……仲開始有耳嗚添……「阿牛，仲咩呆左咁啊。」好彩阿琪既聲音呼喚返我姐，我成個人當堂醒一醒。「……無啊。」而家迎距離咁望住頭先ＪＵＤＹ同金姐講既生態頻道，原來又真係好ＭＡＴＣＨ。「快Ｄ幫手啦。」阿琪對住我微笑左一下，如果呢一下微笑可以唔係而家呢個情況下出現既話應該會仲好，因為唔知點解阿琪今次呢一個微笑係比平時甜左好多，甜既指數我諗可以話會有糖尿病都似。但你地可能會問我，一個自己鐘意既女神對住自己笑得咁甜，應該開心都黎唔切，但如果當你係望住女神既微笑時，而後面有兩個人對你目露兇光果陣，你一定會不其然心寒。咁係邊光對我目露兇光我就唔多講啦，但係對我目露兇光既人數慢慢上升，可能係因為羊群效應掛，整到我成程幫阿琪都有Ｄ唔自在。不過，可以同阿琪一齊整下野食都唔錯。到最後ＪＵＤＹ同金姐食完包花生都有過黎幫手，好快我地已經將要醃既嘢食整好晒，但係都要放入雪櫃入味，所以我地一大班人就開始下一個活動，跑步。今次跑步既人數算多，但係都唔算係最多人果次，因為每星期我地都會有例跑，例跑果日都會有好多人，但今日唔同既係，人數既配搭，例跑通常出得黎既都真係想跑步既人，但係今日呢次跑步，想跑步既人又真係有幾多個？熱身果陣，已經有好多人圍住呂晨，當然有Ｄ圍唔到上去既就想圍阿琪，不過阿琪已經有我地呢班保鏢係度護住，佢地想插針都插唔入，阿富都係一樣埋唔到阿琪身，況且佢比一大班ＦＡＮＳ圍住，根本就甩唔到身。到跑步果陣……大家仲記唔記得我先前有講過，黎呂晨呢度果陣，就咁行過黎已經整到好似套破風咁，可想而知，跑步更甚……但係，跑步同行路既分別，就係跑步比行路更易會……「哎呀！」話口未完，有個趕住去破風既人跌親，大家估下係邊個？呂晨？佢比Ｄ狗公保護得好緊要，一Ｄ事都無，所以唔係佢。阿琪？佢跑係我旁邊，有我保護佢，佢唔會有事。ＪＵＤＹ？唔會係佢啦，佢又唔駛破風。金姐？更加唔係佢，佢跑到好後避左班破風手。咁……係邊個？跌親既你阿富。阿富叫既呢聲哎呀，吸引晒全部人既目光。「無事嘛！」所有女ＦＡＮＳ　都即刻行過去睇阿富有無事，而我同阿琪都有行過去。「你無事嘛？」我諗呢句係阿琪同阿富講既最關心既說話。「無咩野？」阿富把口雖然咁講，但係佢隻腳其實擦損左，而我就拎出我帶備左既噴霧膠布出黎，幫佢噴。當我幫佢噴完果陣，望一望阿富個樣，唔知點解佢好開心咁，佢呢個時候係望住阿琪，而阿琪係一副好擔心佢既樣。而我，唔知點解，心中有一種好酸既感覺。

阿富既傷，換來既係好多人既照顧，其中當然包括阿琪，阿富傷左真係要人照顧，而阿琪去照顧都係理所當然，但係，心中果種酸既感覺，就不停咁放大。阿琪對佢既照顧期間，雖然同佢眼神零交流，但係阿富就用好愛慕既眼神望住佢。「苦肉計。」企係我旁邊既ＪＵＤＹ話。「妳未咁啦，阿富跌親都好痛架。」我話。「牛兄你未咁善良啦，可能佢特登咁做架。」ＪＵＤＹ又講。「唔會啦，阿富唔係Ｄ咁既人。」真係？點解我講呢一句既時候，心中更酸。跑步就係無聲無色下落幕，而阿富就由幾個男ＭＥＭＢＥＲ扶住返去。阿琪係佢身後面跟住，當然，仲有阿富Ｄ女ＦＡＮＳ。而我同ＪＵＤＹ，仲有金姐就係最後方。「牛仔，你都幾大方架ＷＯ。」金姐話。我苦笑左一下話：「我而家既身份，可以做Ｄ咩？」「咁又係。」金姐話，而ＪＵＤＹ就好唔忿氣咁講：「牛兄，你都用苦肉計。」「下？」我望住ＪＵＤＹ，而佢已經好似準備好推跌我咁，但我即刻阻止佢話：「如果我咁做，咁我同其他狗公有咩分別？」ＪＵＤＹ聽到後嘆左嘆氣，「牛兄，我欣賞你既清高，但係當你遇到Ｄ兵不厭詐既人時，你都要識得反擊掛。」我聽完ＪＵＤＹ既說話後，望一望遠方跟係阿富身後面既阿琪，咁岩阿琪都回望再過黎，而我就同ＪＵＤＹ講：「阿琪唔會鐘意Ｄ攻心計既人。」ＪＵＤＹ同金姐呢一刻都同時望向望住我既阿琪，只見阿琪對住我微笑左一下，然後佢地就同我講：「牛兄，希望你了解既阿琪係真真正正既佢啦。」返到呂晨屋企，我地即刻再同阿富處理好傷口，識急救既阿琪當然係其中一個幫手既人，而無諗過幫手既金姐就係呢個時候話：「不如我去煮Ｄ野比大家食，牛仔，你過黎幫我手。」「哦。」都好既，我坐係到只會個心繼續酸落去。係煮野食既期間。「牛仔，拎Ｄ糖比我。」金姐話。「哦……」我隨手拎左支糖比佢。「喂，牛仔，我係要食用糖，唔係要蜜糖啊。」金姐又話。「啊……唔好意思……呢度。」我又拎左支糖比佢。「喂，呢支鹽黎架。」金姐無奈咁話。「唔……唔好意思。」我心不在焉咁話。「牛仔，唔好諗咁多拿，阿琪個心點諗唔到你管，而且你自己都話啦，而家你既身份，你做唔到Ｄ咩，係未？」金姐語重心長咁話。「係……」我嘆左嘆氣話：「但我唔鍾意呢一種感覺，唔係因為阿琪去照顧阿富，而係原來我都會為阿琪去照顧其他人而妒忌。」「咁妳鍾意阿琪，有呢Ｄ心情好應該架ＷＯ。」金姐話。「但係我而家既身份，係唔應該有妒忌既心態。」我答佢，心中不是味兒。而金姐聽到我咁講後，望住我話：「傻仔，你太好人拿，阿琪有你鍾意佢，真係好，不過，都唔知你鍾意阿琪係未一件好事？」「點解咁講？」我問金姐。「遲Ｄ你就明架拿，唔好諗咁多，煮好Ｄ野比佢地食先啦。」金姐講完之後，就繼續煮野食。而係呢個時候，阿琪企左係廚房門度，「阿牛。」佢咁樣一叫，我即刻望向佢，唧出一Ｄ笑容後問佢：「咩事啊？」「無啊……」佢慢慢行左過黎，「頭先見你好似有Ｄ唔舒服咁，你無野嘛？」我聽到佢咁問，微笑左下答佢：「無啊，阿富呢，佢無咩事嘛？」「佢無事啊……」阿琪答左我之後話：「我黎幫你地手煮野。」「唔好拿。」我好快咁答佢：「阿富整親要人睇住，妳去睇住佢啦。」阿琪聽到我咁講後，吱唔左一下答：「好啦……」我見佢表情唔多好咁，所以加左句，「有妳照顧佢好Ｄ，都唔知果班友仔識唔識既，妳學過急救，我安心好多。」我好勉強自己笑出黎。而阿琪聽到我咁講後，好似好滿足咁話：「咁好啦，我就恭敬不如從命。」阿琪走左後，金姐問我：「你咁做好咩？」「嗯。」我點左點頭。「咁大方做咩？」金姐又問。我諗左諗答佢：「公平Ｄ嘛，阿琪單身，每個人都資格鍾意佢，每個人都有資格追佢。」金姐聽到我咁答之後，笑左笑搖一搖頭，然後繼續整野食。

下午茶，係好和平之中渡過……起馬我覺得好和平，可能因為狗公們對呂晨既行為已經見慣見熟，以及女ＦＡＮＳ們對阿富既仰慕眼神都已經睇左成朝早，都唔會覺得礙眼……只係，阿琪，佢好似突然間融入唔到大家既氣氛咁。其實，我都係。食完下午茶，大家就準備燒野食既野，男士們就當然負責勞動方面，除左阿富，因為佢整親腳，所以去左女仔果邊幫手準備野食。「阿富真係一個好細心既男人，你睇佢包Ｄ野食包得幾靚。」其中一個女ＦＡＮＳ話。「係囉，識煮野食既男人係最俘虜到女人既心。」又一個女ＦＡＮＳ講。「如果我男朋友好似阿富咁就好拿。」阿女ＦＡＮＳ，如果比你男朋友聽到佢應該會好傷心。ＪＵＤＹ聽到呢班女ＦＡＮＳ既說話，不停咁反白眼，而金姐就無理佢地，只係埋頭苦幹，而阿琪，都係一樣，佢好似唔多想理阿富同女ＦＡＮＳ們既說話。不過當女ＦＡＮＳ們每講一句話，阿富都會傻笑，然後望一望阿琪有無望佢，但當佢發現阿琪無望佢，佢又會好黯然咁傻笑一下。「喂，牛兄，專心Ｄ搬野先好唔好啊，唔好掛住望女仔先。」同我一齊搬野既呢位，就係我先前講過，結左婚有仔女既好爸爸，佢因為要照顧仔女所以而家先到。「唔……唔好意思。」我同佢ＳＡＹ　個ＳＯＲＲＹ後，佢都望一望我所望既方向，然後話：「牛兄，放心啦，無事既。」「下？咩野無事？」我問佢。「心照啦你。」佢永遠講野都係咁隱晦。呢個好爸爸我地都叫佢做菜老闆，但佢係一個打工仔唔係菜老闆，但唔好問我點解佢會有呢個稱呼，我都係跟其他人咁叫佢。我諗，佢講緊既係我望阿琪既事。其實由頭先到而家，我都好想去幫阿琪手，但係我又比班狗公拉左黎幫手，都唔知佢地係未特登。日落，我地已經開好左兩個爐。「燒野食大會開始！！！」我地大叫一聲後，就每人拎住支燒烤叉對去個火爐度，其實咁大班人一齊，食咩都無所謂，最近要係大家可以開開心心咁玩一晚。今日，狗公們雖然都係圍住呂晨同阿琪轉，但係都比平時收斂左好多，可能，佢地都知道呢一刻係大家開開心心咁玩，唔好為左個人利益影響到一個開心既晚上……我以為。而我都唔諗咁多，我同ＪＵＤＹ拎左好多野燒，諗住今晚食餐勁。阿富最後就搵到個好位可以同阿琪坐，但成晚阿琪好似食左好少野，定係，我無咩點理佢唔知佢食左幾多野呢？食到咁上下，ＪＵＤＹ無啦啦同我咬耳仔講：「阿琪成晚望左你好多次啊。」「下？」我無咩點理，食緊碟上面既豬排。「我話，阿琪成晚望左你好多次。」ＪＵＤＹ又重覆左一次佢講既野，我望一望阿琪，見到佢望左過黎，再同ＪＵＤＹ講：「佢係望我地姐，唔係剩係望我。」ＪＵＤＹ用一個難以置信既表情望住我，「仲以為你聽到阿琪成晚望你好多次，你會好開心添。」開心？會咩？如果我可以坐係佢旁邊，我諗應該會仲開心。係呢個時候，我同阿琪對到眼，我見到佢因為食野既關係，嘴角有小小污糟，所以我指左指自己既嘴角，眼神話佢知污糟左。佢見到我咁做就擦一擦嘴角，然後傻笑左一下。其實，咁樣眼神溝通都唔錯啊。唔知係未阿富見到我同阿琪有眼神接觸，佢突然間拎起果碟佢燒好左好耐既蝦，同阿琪講：「阿琪，我拆蝦妳食。」說時遲那時快，阿富已經拆好隻蝦仲諗住喂阿琪食。但阿琪見到佢呢個行動，就即刻話：「唔好，我唔食蝦。」佢呢一句係叫出黎，所以全場人都聽到。「阿琪唔食，我要食。」其中一個女ＦＡＮＳ即刻把握機會啊大口等阿富喂。阿富只好尷尬地放左隻蝦係果位女ＦＡＮＳ度，然後，阿富望一望我。我避開左阿富既目光……點解？點解我會咁做？點解我會避開佢既目光？我呢個行為比ＪＵＤＹ、金姐同菜老闆睇到，佢地三個人互相對望同笑左笑……點啊你地三隻死野，又睇到Ｄ咩而我係唔知架？

燒野食去到咁上下，緊係要拎Ｄ野飲，而今日我地準備左好多汽水同啤酒，而且金姐仲煲左涼茶同糖水。「有無人想拎野飲？我幫你地拎埋。」呂晨呢一刻問。「ＷＥＬＬ～好似呂晨呢一種美女，咁好開聲問我地拎野飲，我又點可以唔幫妳手呢。」艾倫佢一路講一路企起身，行左去呂晨旁邊。「仲有我，我咁大隻緊係要幫手拎野架啦。」東尼有把握機會了。而呂晨就望住我，就話：「牛牛～你都要過黎幫手。」下？無啦啦咁比人點名都有？「你囉牛兄，人地女仔黎架，你就去幫下手啦。」菜老闆，你玩野啊，你唔幫我都唔好咁害我啦，我見到你而家係陰陰咀笑緊啊。「係囉牛兄，去啦。」估唔到菜老闆呢一句話，引起所有人既共嗚……咁……我唯有去啦。而阿琪見我起左身，佢就話：「我又……」「阿琪，我燒左腸仔妳食啊。」「阿琪，我燒左魚蛋妳食啊。」「阿琪，我燒左墨魚丸妳食啊。」「阿琪，我燒左獅子狗妳食啊。」「阿琪，我燒左雞翼妳食啊。」「阿琪，我燒左雞排妳食啊。」……你地班友仔係未夾埋架……又會無啦啦燒左咁多野食比阿琪食既……ＪＵＤＹ同金姐見到呢個情況，笑到喊緊，而阿琪就好尷尬地望住比野食佢果班人，拒絕又唔係唔拒絕又唔係……「行啦我地。」呂晨係呢一刻拉走左我，而艾倫就係後面跟住。行左入房，呂晨打開左個雪櫃，「不如我地拎多Ｄ出去，等佢地拎得方便Ｄ好唔好啊？」佢呢個提意係好好，但點解我見到佢係露出一個有陰謀既笑容講既。「ＷＥＬＬ～呂晨小姐既提意真係好，等我幫妳手拎Ｄ汽水放入個箱仔先。」艾倫用左好快既動作，放左幾罐野飲落個細箱度。「一陣就睇我表現啦。」東尼露出左佢個隻手瓜。而係呢個時候，呂晨就話：「不如你地兩個拎呢箱出去先，我頭牛牛一陣再拎另一箱出去。」呂晨一講完，艾倫就話：「點可以要呂晨妳……」佢都未講完，呂晨就用佢秒速眨眼技術眨死左艾倫既心。「好……我拎。」艾倫反晒白眼咁拎起箱野，而呂晨又重施故技對東尼眨多次，東尼都係一樣反晒白眼幫艾倫拎左箱野出去。而家，就得返我同呂晨兩個人。「牛牛～」呂晨好嬌嗲咁話。唔可以理佢咁多，我認真咁拎汽水好過。「牛牛～」佢又講多次。時運高，聽唔到，時運高，聽唔到……「牛牛～」佢呢一次叫我，加左輕掃我背，我成個人即時彈起。但……估唔到……我拎住手中好幾罐既汽水跌左落地，爆左不停噴緊，噴緊係我身上面，我為左避不停亂郁，但估唔到我整到其他既汽水都跌左落地，而佢地都爆開左，跟住……跟住唔駛我講啦……唔駛一分鐘，我成身比Ｄ汽水噴濕晒，而我望住我眼前既呂晨，覺得好驚訝，點解佢會無濕度架！？「牛牛～點解你咁蠢Ｄ汽水爆晒都唔避既。」呂晨一臉得呈既笑容望住我。我望一望滿地既空罐，無理由既，汽水爆左係會噴，但都無理由會噴到咁勁架，唔通……我望一望呂晨，佢仲係一副得呈既笑容，唔駛估啦，佢肯定搖過晒Ｄ汽水。「牛牛～你整到濕晒，不如去沖一沖先啦。」佢無啦啦咁講，我覺得好可怕，正當我想拒絕佢既好意果陣，佢已經捉住左我跑左上樓上，唔知點解佢可以咁大力，我想用力甩開佢都甩唔到。行左去一間房，佢推左我去一個浴室，推左我去浴缸度，開左花灑對住我起勢咁噴，佢仲係果種得呈既笑容望住我，然後話：「我去拎Ｄ衫你換，你等下。」究竟……究竟發生左Ｄ咩事？點解我無啦啦比呂晨佢推到，而且仲要係浴缸度，最緊要係樓下仲有一班人燒緊野食，最重要係呢班人入面仲有阿琪係度。

我而家個腦仲係好混亂下，我望住眼前不停噴緊我既花灑，諗緊點解呂晨可以咁大力？點解呂晨要搖過晒Ｄ汽水噴到我濕晒？點解呂晨會帶左我黎呢一度……唔通……佢想……無可能既！我係唔可以對唔住阿琪架！就算我未同阿琪係埋一齊！我都唔可以做Ｄ對唔住佢既事架！我諗到呢度就即刻衝左出浴室，跑去門度準備打開就走出去……但係，點解開唔到架！？「牛牛～」呂晨既聲音係我身後傳出，「唔駛開拿～我好傻豬咁反鎖左我地兩個啊～」真係！？點解聽妳講野既聲線，好似係特登咁做既。我慢慢傳身，見到呂晨既裝束就想即刻大叫，但佢就即刻走左過黎掩住我既口話：「你唔好大叫啊～你一大叫～佢地就聽到～佢地聽到就會過黎～過黎見到我著到咁同你一齊反鎖左係呢間房入面～到時好多人知架～阿琪都知架～」呂晨！妳好野！！！佢而家著住既，係一條白色好透既襯衫，仲要唔扣扭！褲就……仆街！佢都無著褲！裙更加無啦！不過好彩佢仲有著內衣……「牛牛～鐘唔鐘意我著純白色既內衣啊～係未好純潔呢～」呂晨妳係而家呢個情境問我，我真係唔多想答妳。「牛牛～咩你唔鐘意啊～咁我除左佢囉～」仆街！妳係未一早諗好晒架，「好睇好睇！妳著住佢，唔好除。」呂晨聽到我咁講後，挨住左我，「係就好拿～人地幾驚你唔鐘意～」究竟咩撚野事啊，燒燒下野食點解會搞到咁架。我內心好慌張因為我都唔知下一秒會發生Ｄ咩野事，可能你地會好羨慕我啦，有個咁靚既女仔做到咁，但係我係被迫架……如果你地想既話我同你地交換啦。就係我仲慌張既時候，我不停搵下呢間房入面有咩可以幫到我甩身先。有……結他……咩呂晨佢咁識玩音樂架……有……個櫃咁撚多模型既？有……咁奇怪既，呢間房係未呂晨架？點解一個女仔既房無梳妝檯？有……咦！？點解我見到有張呂晨同一個男仔既合照既！？而且！相入面既佢地仲要好親暱……唔止一張啊！仲有好多張啊！呢張仲要ＫＩＳＳ埋架！！！呢個男仔，唔通係呂晨條仔？「牛牛～」呂晨突然間用好嫵媚既眼神望住我話：「你沖完涼成身濕晒，等我幫你寬衣。」佢眼神突然認真，成個人騎住左我。「除衫～」佢望住我話。「唔得啊！」我拒絕：「我唔可以做出對阿琪唔住既事架！」呂晨笑左笑問我：「你同阿琪，一齊拿咩？」我比佢咁問呆左呆話：「……咁又未。」「除衫～」佢又話，而今次仲開始好主動幫我除。「唔得啊！」我又拒絕：「妳都唔可以對唔住妳男朋友架！」佢聽到我咁話成個人怔左怔問我：「你點知……」我指一指頭先睇到果堆相，而佢都望一望，靜左幾秒，唔通，佢見到佢男朋友張相後，終於覺得做錯野？但好可惜，唔係。「除衫！」佢今次係用命令既語氣同我講，而且佢眼神，好特別。「唔得啊！」我今次點都要試多次反抗，我用盡晒我所有既力推開左佢，今次又好好彩咁推開到ＷＯ，跑到個門度，大獲！反鎖左架ＷＯ度門。「反鎖左你仲走得去邊！」佢大叫左一聲。係我情急之際，我諗返起係我讀書果陣時，有個朋友教我只要係向某一方向好大力擰把鎖，就可以扭壞佢再打開度門，而家唯有一試，希望呢個朋友無呃我啦。「啊！！！！！！」唔好問我點解要大叫，我都唔知點解，可能人類受到驚嚇下，都會大叫掛。

「喀嚓。」呢一下聲……係咩野聲……我望住前面果度門，一線曙光係門縫度射入黎……呢線曙光……唔通係神打救我……我果位朋友無呃我，真係只要係向住某一方向好大力擰把鎖，個鎖就真係會擰壞，而且仲開左度門添。我見到對門開左後，就緊係拿拿聲打開佢衝出去啦，唔好問我呂晨見到度門開左既表情係點，我只係掛住走，仲邊有時間理呂晨佢有咩表情。但係，我就聽到呂晨話：「點解？點解你地個個都鐘意阿琪？點解我辛苦建立既野好似慢慢比佢搶走晒，而我又無能為力係佢手上搶走你……」佢呢一句，好似喊住講。但我而家就好似一隻成功係獵人手中逃走到既獵物一樣，唔理三七廿一，逃離呢度先算，但我又唔可以就咁樣見班ＧＲＯＵＰ　ＭＥＭＢＥＲ，所以唯有直接挑走，當然走之前我都拎返自己帶黎既袋，仲要係無人知道既情況下。一走出呂晨屋企我就開行油狂奔，一直漫無目的咁跑，到我會兒果陣，已經係號到屋企樓下，我企係樓下抖順條氣先慢慢行入去，行入去果陣，個看更都用異樣目光望住我，我扮睇佢唔到好快就走人升降機。係自己家門前，我深呼吸一啖，今日所發生既事，實在係太過撲朔迷離，但係就算幾咁撲朔迷離都好，係屋企前面既我望一望而家既成身濕晒既自己……一陣老牛大人又唔知會講Ｄ咩。開門，我只係一隻腳踏入家門，老牛大人就已經行左出黎，「死仔你唔係話……嘩！你做咩撚野整到成個人濕晒！」我好無奈咁對住老牛大人講：「……我頭先差少少比人姦左。」老牛大人聽到後，拿拿聲關左個大門，然後由上而下，再由下而上打量左我全身好幾下後，問我：「咁有無雛菊變太陽花？」「我話差Ｄ姐……況且對方係女黎，唔會走後門掛……」我無奈地答佢。但唔知點解，老牛大人無啦啦一巴打落我既頭度，然後話：「傻仔，咁呢Ｄ就唔係叫姦啦。」「下！？」我不解地望住佢，而佢就好似嬲嬲地咁行開左，然後邊行開邊話：「死仔有野食送上門都唔識食，做人駛唔駛咁老實。」老牛大人，老實無罪架……拎左件乾淨既衫，行左入沖涼房沖涼，我望住個花灑，就好似諗起頭先呂晨硬上我既情況，唔知點解，佢最後叫我除衫果陣，我見到佢既眼神帶有報復既感覺，而佢最後果一句好似係開阿琪事，唔通，佢係想向阿琪報復先咁做？愈諗，我就愈唔明，最唔明既係呂晨果間房，點解一Ｄ都唔女仔？我就係一個充滿疑問既情況下沖好個涼，而沖好涼出黎後，我睇一睇手機，原來已經有好多個未睇既ＭＳＧ。ＳＤ　ＭＳＧ比我既人分別有金姐、菜老闆、ＪＵＤＹ同埋阿琪。我先睇左金姐同菜老闆果Ｄ　ＭＳＧ，佢兩個都係問我有無事，記住食Ｄ藥早Ｄ訓，我諗我走左之後，呂晨話我唔舒服走左。到ＪＵＤＹ，個衰妹第一句就話唔信呂晨講我唔舒服走左，一定有內情，呢個衰妹又真係好醒目，但我唔諗住即刻答佢，因為我仲要睇阿琪既ＭＳＧ。而阿琪既ＭＳＧ係：阿琪：你無野嘛阿琪：我聽啊晨話你唔舒服阿琪：返到去話我知啊阿琪：返到去未啊阿琪：唔應人既阿琪：擔心阿琪：我都返去拿阿琪：你仲未返到啊一連好幾個ＭＳＧ，我一邊睇到阿琪佢咁擔心我，心裡面就一邊暗喜，而呢一刻，阿琪又ＳＤ左個ＭＳＧ比我。阿琪：返到？我：返到拿阿琪：你無野嘛我：無事，我見有Ｄ唔舒服所以早走左姐我：妳呢，返到未啊？阿琪：返到拿阿琪：頭先阿富死都要送我返黎阿琪：我拒絕左好多次佢都唔聽我：咁夜晚有個男仔送妳返去都係件好事啊阿琪：都係，但最衰你早走，唔係就可以你送我嘛我：對唔住我：我下次唔會唔舒服架拿（喊笑）阿琪：你係咩野唔舒服啊？我煲涼茶你飲好唔好我：咁好有涼茶飲阿琪：頭先阿富話要我煲佢飲（無言）我：點解佢會咁講阿琪：唉阿琪：佢話佢同女朋友吵架，我未問我有咩幫到手，佢就話叫我煲涼茶哄佢開心我：咁都得阿琪：未係囉，但我又唔想剩係煲比佢飲，所以就煲埋比你飲啦（喊笑）睇到呢到，我開始覺得阿富唔係普通有事，而係大鑊地大事。我：都好啊我：我訓拿我：妳都早Ｄ訓啦阿琪：好阿琪：早抖同阿琪傾完後，就轉去同ＪＵＤＹ講野。我：說來話場ＪＵＤＹ：洗耳恭聽我：聽日得唔得閒，食飯當面傾我：但唔好比阿琪知ＪＵＤＹ：得啦，我識做既我睇先ＪＵＤＹ最後個ＭＳＧ之後，就放低部電話，望住塊鏡，再諗一諗頭先呂晨既表情，到而家我是清楚咁記起，原來佢係我提佢男朋友果陣，就已經喊緊……

訓左係床度，成晚就不停比疑問同不甘熉到訓下又醒下，疑問當然就係呂晨既所作所為啦，而不甘，就當然係原來諗住可以同阿琪有一個開心既燒野食回憶，而家成個活動同佢少左好多交流。而到左第二日，我約左ＪＵＤＹ食ＬＵＮＣＨ。「點啊牛兄，你尋晚發生咩事啊？」其實本來我好想話比ＪＵＤＹ知，但面前既佢係一副等睇好戲樣，我就唔係好想講。就係佢一輪又哄又喊話想知，到最後話請我食飯，我先一五一十將尋晚發生既事話比呢個衰妹知道。「估唔到呢個呂晨都幾主動。」ＪＵＤＹ講完之後問我：「你記唔記得上次佢行去我耳邊講左Ｄ野既。」我回想一下，ＪＵＤＹ講既應該係一齊去買野食果次，「記得啊。」「佢同我講話佢要既野係無人可以阻止。」ＪＵＤＹ講完後就指住我個鼻。我逗雞眼咁望住佢隻手指，然後問：「點解係我？」「可能……」ＪＵＤＹ慢慢移開隻手指，「因為你鐘意阿琪掛。」「咁我仲唔明點解佢要咁做？」我好直接咁講出我既諗法。「女人既戰爭，通常都係來自妒忌心。」ＪＵＤＹ講完後用一個若有所思既眼神望住遠方。「……喂，我地現代人黎架，妳未學ＴＶＢ　Ｄ古裝片望遠方啦好唔好。」我用手係佢眼前揚一揚，然後佢就用一個不屑既眼神望住我，「ＴＶＢ　Ｄ戲不知幾好睇。」「唔好意思，我睇樂視。」我笑住咁答。ＪＵＤＹ佢嘆左嘆氣，然後同我講：「你記唔記得，先前未講過來人，好明白你而家等阿琪既感受既。」我又諗一諗，「有咩？」「死仔，你呢個樣擺明係明知故問。」ＪＵＤＹ打左我一下。「好痛啊，妳做女仔斯文Ｄ好唔好。」我講笑咁話，但估唔到ＪＵＤＹ用好認真既眼神望住我，然後話：「佢……都咁講。」「邊個佢？」我問。「我鐘意果個人。」佢答。「妳男朋友？」因為我知道ＪＵＤＹ本身拍緊拖。「唔係。」ＪＵＤＹ搖一搖頭，「我鐘意果個人，我得唔到，但我唔鐘意果個人，卻甩唔到。」「下？」佢講呢句野咁似黃子華講過果句既……唔係，係直頭一樣添。佢微笑左一下，然後話：「你地未成日話Ｄ女神成日收兵既，其實，男神都會。」佢微笑間，帶著甜，不過又有Ｄ苦，「我係一個做人地隻兵既女人，但同時又係一個有一隻兵既女人。」「下？」係，我又下左一次，佢呢句姐係點？姐係同一時間虐待一個人，但同一時間被另一個人虐待？咁平均？ＪＵＤＹ佢無理過我一臉疑惑既樣，只係不停用手指玩緊一塊係佢沉左好耐既檸水入面，抽左出黎既檸檬，然後話：「當我一心一意為自己愛既人付出既時候，總覺得佢做既所有野都係正確，無論佢所做既野係對我有傷害既，我都會默然承受。而一個愛我既人不停為我付出，而我又不停咁對佢做出好多傷害佢既野，我有覺我好有成就感。我就係生活係呢兩個男人之間，生活係果種患得患失既感覺入面，我知道，我真係知道架，到最終我會選擇一個佢愛我比我愛佢既人，但係我仲係唔捨得放棄帶比我傷痛剌激果個人……所以……」ＪＵＤＹ講講下，眼角流左一滴眼淚出黎，唔知點解，我覺我而家眼前既佢，原來成受住好多無形既壓力。佢擦左擦眼淚，然後話：「我明白做女神做男神果種快感，因為我以前都經歷過好似阿琪同呂晨既情況，而我更加明白做人隻兵做人備胎果種感覺，你會話佢地自己攞嚟衰，但係佢地眼中呢Ｄ只係光榮嘅戰績，就好似而家既你咁。」我繼續望住佢，唔知講Ｄ咩好。現場，尷尬左一陣，「不如講返呂晨先……」「辛苦妳。」係，我講左辛苦你，唔知點解，我好想係呢一刻講呢句。ＪＵＤＹ聽到我咁講後，笑左笑，「未扮晒野啦你，我唔會睇上黎架，我而家一心諗住係我身邊周旋既果兩個男人入面選擇架乍。」佢突然開懷咁笑。我見到佢咁，都一齊笑。「講返呂晨啦咁。」ＪＵＤＹ話：「係我頭先聽完你所講既野，我更加覺得呂晨唔係果間屋度住。」「點解呢？」我問。「就好似你所講咁，一個女人既房入面，點都會有個梳妝枱，但你尋晚係佢間房入面竟然無，我本來諗可能果間房唔係佢架啦，但你有話見到有好多佢同另一個男仔影既親蜜合照，咁如果唔係佢間房的話，可能……」ＪＵＤＹ一臉若有所思咁話：「……唔通，係佢男朋友間房？」「下？」係啊，我今次係呢一話下左三次，如果ＪＵＤＹ估得無錯既話，一係就係呂晨養埋條仔係自己屋企住，一係就係果度係佢男朋友屋企。

食完個ＬＵＮＣＨ，我地係間餐廳度繼續坐，「妳真係覺得果間屋唔係呂晨屋企？」我問ＪＵＤＹ。而佢點左點頭。「但點解佢要咁做呢？」我又問。「我點會知，佢份人咩都做得出既，你又估唔估到佢尋晚差Ｄ食左你？」ＪＵＤＹ反問返我。「咁又係……」我答佢，然後又問：「咁我好唔好話比其他人聽佢既所作所為？」ＪＵＤＹ諗左諗，然後話：「如果你係女仔，佢係男仔既話，我會叫你講，但而家你係男仔而佢係女仔，我會叫你唔好講。」「點解啊？」我問。「因為呢Ｄ行為，永遠對男方係唔公平，就好似你成日係報紙度只會見到男人非禮女人既新聞，而好少會見到一單係女人非禮男人既新聞，就算有，好多人會當成笑話咁睇同討論，但當果單新聞係男人非禮女人，你試係拎黎講笑，就會比人打同鬧到仆街。」ＪＵＤＹ解釋完一輪後，我只可以無奈咁點一點頭。「無錯，你地Ｄ男人聽完可能會覺得有Ｄ唔公平，但世事就係咁，因為係呢一方面，女人大多數係被害果個，所以比較多人同情。」佢又講，而我答佢：「……咁我都好認同妳既講法，而且有時我都會覺我非禮女人果Ｄ男人係仆街。」「無錯，所以如果你同其他人講呂晨尋晚對你所做既野，當然聽果Ｄ人會好嬲又或者以後唔會理呂晨，但係就唔會比人公審，但有可能呂晨話係你對佢做出果Ｄ行為，屈你惡人先告狀果陣，你就會比人掛左個色魔既牌，會比人公審，唾罵，所以，我覺得你唔好講比較好。」ＪＵＤＹ講完後望一望部電話，「我睇一睇而家ＧＲＯＵＰ入面，佢想講既野，都同平時一樣，我諗佢都無意思想將件事同其他人講。」「所以……就咁算？」我問。「點可以？」ＪＵＤＹ話：「唔講還唔講，但件事唔可以就咁算。」「咁……可以點做？」我又問。「比我諗諗先，但而家最好咩都唔好做。」ＪＵＤＹ話，然後我就點左點頭。現場靜左一陣，再講野既係ＪＵＤＹ：「好，知道你尋晚既事同有左結論後，有另一件事想話你知。」我聽到ＪＵＤＹ咁講後問：「咩事？」「你要小心阿富。」ＪＵＤＹ語重心長咁講：「雖然我先前已經有同你講過要小心佢，但係今次，我真心咁講。」我望住佢苦笑左一下，「我都知，尋晚阿琪有ＭＳＧ我話阿富送佢返屋企……」「牛兄，唔係咁簡單架。」我望住ＪＵＤＹ用一個不解既眼神話。「係你走左之後，阿富成個人不知開心左幾多，而且即刻當晒自己係阿琪既男朋友咁款，不停係阿琪身邊遊走，又要幫佢燒野食，又要幫佢拎飲品，實情想做個廿四孝男朋友，果班女ＦＡＮＳ仲ＯＮ９，佢地竟然幫阿富助攻，話：『阿琪妳就好啦，阿富對妳咁好，如果我係妳就好拿。』，成晚阿琪不停向我求救，我就不停擋阿富同佢地班ＦＡＮＳ既攻勢，辛苦到我。」ＪＵＤＹ一路講一路露出一個苦不勘言既表情。「辛苦晒妳。」唔知點解我衷心咁講呢句。「傻啦，我同阿琪都係朋友，我睇得出阿琪好唔想阿富咁做，而且更加知你想追阿琪，我緊係幫手啦。」ＪＵＤＹ講完呢句後就繼續講尋晚既事，「到燒完野食大家諗住返去既時候，阿富就死都要送阿琪返去，阿琪已經拒絕左好幾次，最後就有少少火火地，但係阿富好似唔妥協，最後唯有加埋我入去。」「再次辛苦晒妳。」我又好衷心咁多謝佢。「係同佢返去果程路，佢不停講佢同佢女朋友Ｄ事，又話佢同佢女朋友唔夾，又話佢同佢女朋友吵架，佢好唔開心……其實呢樣唔係咁緊要，最慘係阿琪又衰心軟問佢點先開心，阿富就叫阿琪煲涼茶佢飲，而阿琪答應左！！！」ＪＵＤＹ一副震驚既表情，駛唔駛咁跨啊。而我就好冷靜咁望住佢，佢望到我咁冷靜，就話：「牛兄！你知唔知個嚴重性係邊架？」「我知啊。」我答佢。「你真係知個嚴重性係邊！？」佢又問。我諗大定會錯意，我答既我知，係指……「我知阿琪要煲涼茶比阿富啊。」ＪＵＤＹ聽到我講後，就問：「你點解知？」「阿琪同我講左啦，佢話唔想剩係煲比阿富飲，所以問我飲唔飲，煲埋比我。」我答佢，然後佢就用一個好難以置信既表情望住我：「估唔到牛兄你又有Ｄ料到ＷＯ。」我傻笑左下，然後ＪＵＤＹ就話：「頂！咁我未白擔心！」「咁又唔係。」我話：「阿富其實真係要小心，但係，我覺得阿富佢而家既處境都唔多好，因為佢同佢女朋友吵架，一定好苦惱。」「牛兄！！！而家佢係你既敵人黎架！！！你仲為佢著想！？」ＪＵＤＹ話。「咁……阿富都算係我好朋友，雖然佢想追阿琪。」我話：「但如果佢同佢女朋友講清楚分手後先追阿琪，會好Ｄ。」無錯，我一直話阿富大鑊地大事，就係覺我佢應該分左手先追阿琪，唔好而家就開始追。ＪＵＤＹ聽到我咁講後，用一副被打敗既樣坐左係度，「阿牛兄，我都唔知話你好人定點，人地而家同你爭女啊，你係未要諗係回同人爭啊。」「我會諗啊，好努力咁諗。」我答佢。「牛兄你……」ＪＵＤＹ望一望我，然後又話：「算啦，對住你真係又好嬲又好笑，阿琪真係好，有你呢個咁好既男仔鐘意佢。」「下？」我聽完佢咁講後，都唔知應該比咩野反應。「加油啦，有咩野可以幫到手既我一定幫。」ＪＵＤＹ話。好，我一定記住妳講既說話。

同ＪＵＤＹ食完飯，陪左ＪＵＤＹ行左陣，陪佢買左份禮物比一個人，而我多口問：「買比邊個架？」「我鐘意果個。」佢笑得好甜，但係眼神間就睇得出佢好空虛，佢望住份禮物，然後問我：「牛兄，你會唔會覺得我係一個壞女人？」「點解咁問？」我問佢。「如果一個人，好人好姐點會周旋係兩個人之間ＷＯ。」ＪＵＤＹ好感觸咁講呢一句：「你估，真係貪好玩咩。」「但係……咁……妳……」我無諗過一個我覺得咁識諗既ＪＵＤＹ會係我面前露出呢一面，而我又唔知講咩野可以幫到佢。「你唔駛口窒窒咁ＷＯ，我都知我而家呢個處境，無人可以比到答案我既。」佢好樂天之命咁講：「不過，我明白，呢個男人對我黎講，係毒品黎。」佢搖一搖手中果份禮物。「咁，希望妳可以早日脫毒。」我同佢講。「你呢個脫毒係未用錯位呢？」佢笑得好開心咁話。「又係ＷＯ。」我又傻笑咁講。之後送左佢返屋企後，我不斷回憶ＪＵＤＹ所講既野，佢話自己愛果個男人，係佢既毒品黎，咁樣，阿琪對我黎講，算唔算……係一種……包左糖衣既毒藥呢？一諗起阿琪，阿琪就ＳＤ左ＭＳＧ比我。阿琪：你想飲咩涼茶啊？我：唔知啊我：阿富想呢？阿琪：唔理佢啦阿琪：我睇下你想知咩就煲咩我：一時問起我唔知添我：妳煲咩我就鐘意飲阿琪：口花花但係……如果……阿琪對我黎講係一粒包左糖衣既毒藥的話，我點都會願意，去試一次。阿琪好快就煲左涼茶出黎，然後就約左我同阿富出黎交收，而阿琪既往績黎睇，佢一定會盪失路，所以變左我同阿富等緊阿琪。同阿富一齊，真係有Ｄ尷尬……「係拿……」阿富佢同我講野：「最近你同阿琪點啊？」下？你呢條問題都幾搞笑架ＷＯ，我同阿琪點有關你事，「無咩野啊，點解咁問？」「無野。」佢答完我之後無野講。「咁你同阿琪又點啊？」到我問返佢。「無啊，未又係好似普通朋友咁囉。」佢答我。「咁未幾好。」我話。「係咩……」估唔到佢好失落咁回應我：「但我唔係太想咁。」我望一望佢，然後問：「你咁講係咩野意思？」佢聽到我咁問之後，好認真咁望住我講：「阿牛，其實你係未想追阿琪？」佢都咁認真問我，咁我都認真答佢啦：「係。」「咁……你加油。」加咩撚野油啊，你問我係未想追阿琪就想同我講呢一句加油咩？「阿富，你係未有Ｄ野想講呢？不如你直接Ｄ啦，話晒我地兩個男人，有咩野要收收埋埋先。」我同佢講。阿富吸左啖氣，然後話：「我都唔知啊。」頂，點解你可以咁憂柔寡斷架。「聽阿琪講，你呢排好似同女朋友吵架ＷＯ，無事嘛？」我問佢，而佢聽到我問佢呢個問題，佢既答案竟然唔係圍繞住佢女朋友，而係阿琪，「你就好啦，阿琪咩都會同你講。」點撚樣啊又，本來我都覺得阿富係一個好男人，如果同佢爭阿琪，輸比佢我都無問題，但係佢憂柔寡斷到咁，整到我而家呢一刻唔係咁想將阿琪交比呢個人。就係我同佢咁九唔搭八既交談，阿琪鐘意黎到。「唔好意思啊，又唔識路。」阿琪講完然後望一望我話：「你做咩唔應我機。」「咦？有咩？」我睇一睇我部電話，係ＷＯ，原來頭先係我同阿富傾緊計果陣，阿琪就ＳＤ左幾個ＭＳＧ過黎，「係ＷＯ，可能頭先傾緊計無留意到。」佢埋怨左我一下之後，就拎左兩支涼茶出黎，「一人一支，返到去慢慢飲。」「好。」我答。「嗯。」阿富點一點頭。「咁我走拿。」阿琪話。「好啦，拜拜……」「咁快就走！？」我句拜拜剛剛先講完，阿富就即刻接住問阿琪，仲拉左佢一拉，而阿琪好反感咁甩開左佢隻手，然後話：「我今日好忙好多野做啊。」「但……我想你陪我。」阿富要求阿琪，無錯，睇得出呢個係一個要求。「無可能啦，走拿我。」阿琪無再理阿富，轉左身就走左。而剩得既我都同阿富話：「我都走先拿，拜拜。」一臉唔開心既阿富只係點一點頭。而家究竟係咩野情況啊，頭先我所見到既野，應該只會係一個交往緊既男女先會有既對答黎架ＷＯ，點解阿富會咁既，點解阿琪又要咁對阿富呢？佢先前同我講都覺得阿富係好好先生架？點解呢排好似情況咁差既……就係呢個時候，阿琪ＳＤ左個ＭＳＧ比我。阿琪：陪我行超級市場我：下？我：頭先妳唔係話好忙好多野做咩阿琪：我唔想阿富跟住晒嘛我：咁……會唔會唔係幾好阿琪：唔會啦，佢有次跟到我樓下附近，我叫佢快Ｄ走我阿爸就到，佢死都話唔走，要見我阿爸我：下？咁都得阿琪：未係囉，都唔知佢想點，果次未整到我發火囉阿琪：之後佢成日都係咁，所以都唔多想理佢阿琪：咁你陪唔陪我去行超級市場啊我：我可以話唔得咩（喊笑）阿琪：你未試下囉（喊笑）我：咁我又唔捨得（喊笑）會合左阿琪之後，佢都同我講阿富先前對佢做既行為，我聽完之後，就話：「點解……我覺得阿富做既野係想追妳既？」「你都覺？」阿琪話。「係啊。」我答，然後阿琪拎起左兩個杯面對住我，我就話：「右邊果個好食Ｄ。」佢將右邊果個杯面方入車仔後，就繼續講：「我一開始都唔覺，我只係覺得呢個男既點架可以好到咁，經過我樓下就會問我有無食野，落雨問我有無帶遮，天氣凍左問我有無著多件……但係，會唔會好得太過緊要呢？」「咁……又唔係既。」我嘗試用另一個角度諗，「如果對方係女朋友的話。」「就係囉，如果我係佢女朋友就話姐。」我驚嚇既表情望住佢，而佢就同我講：「放心啦，我仲單身既，你唔駛咁驚。」好彩姐……「但係，我都唔係佢女朋友，對我咁好做咩，而佢對其他女ＭＥＭＢＥＲ又唔會咁架ＷＯ……」佢又講。「佢想追妳。」我講左呢四個字之後，佢就望住我，點一點頭。「唔係掛，佢已經有女朋友架ＷＯ。」我話。「呢樣先係最煩。」阿琪既回答，令我問左之後呢一個問題：「咁如果阿富同佢女朋友分左手後追妳，而佢又咁好仔，妳會唔會同佢一齊？」呢一個問題，其實問得好酸。佢望一望我，然後好認真咁講：「緊係唔會啦，你諗下，而家佢為左我而想同佢拍緊拖既女朋友分手，咁其實以後佢都可以為左另一個女仔而同我分手架ＷＯ，呢Ｄ咁既男仔，要不得架。」聽到阿琪咁講後，唔知點解我成個人都放心晒。

買完野，同阿琪拎住一袋二袋行返去佢屋企，而期間，阿琪就話：「不如今個星期五約埋ＪＵＤＹ去飲野好唔好啊？」「飲野？妳唔開心咩？」我問佢，我記得通常佢係唔開心先會去飲野。「唔係啊，開心都飲得架姐，你話好唔好啊？」佢又再問。「好，妳問得點會話唔好ＷＯ。」咦，講左自己既心聲出黎添。「乖。」阿琪笑得好開心，然後佢無啦啦係便利店前停左係度。「咩事？」黎唔切反應既我撞左撞佢，而佢就望住便利店既傳單，望到眼甘甘咁。我望各佢所望既傳單，原來，係一張雪糕既傳單，而阿琪就望到流晒口水。「入去買黎食啦，為食豬。」我無理佢已經行左入便利店，而佢就開心雀躍咁跟住我後面。我地買左兩個甜筒，阿琪已經急不及待開左黎食，「好味啊！」佢食到嘴角都有雪糕，而我就幫佢拎住野，拆唔到個雪糕食。可惡！見到阿琪食得咁好食，我都想食添……「快Ｄ啊大個口啦，雪糕溶拿。」我望住眼前既阿琪，無諗過，佢會咁做。佢將佢自己食過既雪糕遞比我，仲喂我食，而且，個雪糕個個位佢都食過晒，亦姐係個個位都有佢既口水係度，亦姐係話，如果我食，就係同……就係同阿琪簡接接吻啊！！！！！真係剩係諗起成個人都硬晒……我講企得硬。「慢Ｄ啦，溶左滴到四圍都係拿。」阿琪又再同我講，而我，就慢慢咁將個嘴而近個雪糕，細細咁呷左一口。「好唔好食啊？」阿琪問。「……好食。」緊係好食啦，有女神既口水ＷＯ，我知我咁講你地會覺得我好變態，但係呢Ｄ機會，真係可遇不可求架。我食左一啖之後，「我覺我好食。」阿琪講完之後！佢！佢！！！佢又食雪糕拿！！！佢食自己食過再比我食過既雪糕啊！！！呢個衝擊，真係整到我有Ｄ企唔隱……唔係ＷＯ，係好似，真係……企唔隱……「阿牛，你無事嘛，點解好人好姐企定定你都可以跌親既？」阿琪擔心又好笑咁望坐我。而家呢個呢況，我囉有傻笑話：「……唔知呢？」唔知點解，我覺得我同阿琪之間既關係好似好左好多。

阿琪話想飲野，我緊係第一時間行動啦，不過，靈機一觸，搵ＪＵＤＹ傾傾先。送左阿琪返屋企後，我即刻打比ＪＵＤＹ，同佢講左大既後，ＪＵＤＹ就話：「你都同阿琪出街出得幾密架ＷＯ。」「都係架，唔好講呢Ｄ住，我正經先，星期五去飲野，妳可唔可以扮話去先，之後到果Ｄ就話唔得閒去唔到啊？」ＪＵＤＹ聽到我既方法後，笑左出聲話：「牛兄，你都幾古惑架ＷＯ。」就算隔住個電話，都聽得出ＪＵＤＹ而家個笑容有幾衰。「咁……我都係想制造多Ｄ我同阿琪單獨既機會姐。」我答佢。「你仲唔夠多啊。」佢笑住話。「咁妳幫唔幫手先？」我問。「你問到我實幫架。」ＪＵＤＹ話。好，搞店左ＪＵＤＹ呢邊，咁我就可以係我地三個既ＧＲＯＵＰ到約拿，真係諗起到開心，唔知旁邊既人望到我咁，會唔會覺得有個痴線佬係度對住部電話笑呢？不過而家好多人都係咁架啦，應該唔會覺得我係痴線佬既。好快，就到左飲野果日，我一起身就已經滿心期待我同阿琪今晚既約會，而一大早，我就見到我地三個人既ＧＲＯＵＰ度有個ＭＳＧ，唔通係ＪＵＤＹ話去唔到既ＭＳＧ？我即刻入個ＧＲＯＵＰ度睇，見到既係一個話今晚去唔到既ＭＳＧ，但係，唔係ＪＵＤＹ　ＳＤ出黎，而係阿琪。我望住一字一句，簡直係晴天霹靂，點解！！！點解今日本來天朗氣清架！無啦啦又多左咁多污雲既！？還返個晴天比我啊！！！而就係呢個時候，我收到阿琪既ＭＳＧ。阿琪：對唔住阿琪：今晚有Ｄ事一定要做，所以黎唔到我：唔緊要啦我：仲有下次架嘛阿琪：幫我同ＪＵＤＹ講聲對唔住我：知拿成個人頹晒既我，就好似行屍走肉咁係街上面行……「先生，你電話響啊。」點解……點解本來可以同阿琪兩個人一齊去飲野，無啦啦都會無左架。「先生，你電話啊！」但係，佢話有Ｄ事一定要今晚做，係Ｄ咩呢？「先生！」「係！」嘩，嚇得我啊。「你部電話響左好耐拿。」有個中女對住我講。「……哦，唔該。」我接左電話，一把聲即刻傳出黎，「喂，點算啊，估唔到佢話唔去先。」呢把聲係ＪＵＤＹ。「我都唔知啊。」我答。「咁如果今晚阿琪唔去，我地兩個去好唔好啊，我呢排都想飲野。」ＪＵＤＹ話。「好啊。」阿琪都無去，去唔去都無所謂既，ＪＵＤＹ話想去，咁就去囉。「咁今晚放工再打比你啦。」ＪＵＤＹ講完之後就ＣＵＴ左線。而我，就繼續我今日既行屍走肉。

唉……阿琪話有事唔黎得……「喂，牛兄，呢間好唔好啊？」ＪＵＤＹ問。唔知阿琪而家點呢……「牛兄，你比下意見好唔好啊？」ＪＵＤＹ又問。究竟我好唔好打比阿琪問佢而家點呢？「牛兄！」係ＪＵＤＹ呢一聲怒吼後，我成個人係行屍走肉既狀態醒一醒。「係……咩事？」我問佢。而佢就拎起我半邊衫袖話：「如果你再成個人呆下呆下既話，我就打撚到你仆街先再去飲野。」我們住佢兇狠既眼神不停咁點頭。「係要老娘發火你先識醒目既。」ＪＵＤＹ唔好氣咁話：「呢間啊，好唔好啊？」佢指一指身邊果間酒吧。「好……」係呢個時刻，我仲有我話唔好咩。入到去，我地叫左支白酒，然後我就繼續垂頭喪氣咁坐左係度……「都叫你唔好成個喪屍咁款啊。」ＪＵＤＹ望住我係度鬧，而我就用一個可憐既樣望住佢，「而家未同阿琪一齊就已經咁樣，你同左佢一齊後就得了既。」我聽到呢句後都好認同地搖一搖頭。酒到，我都有盡男人既風度幫ＪＵＤＹ倒酒，而我一邊倒酒，ＪＵＤＹ就一邊話：「本來今日我出黎係想呻我既野，但而家見到你個死款都唔知同唔同你講好。」我望一望佢話：「講啦，分散下我Ｄ注意力都好。」ＪＵＤＹ拎起左杯白酒飲左啖，然後話：「鐘意我果個男人，尋日向我求婚。」「下！？」我聽到之後真係成個人跳左出喪屍ＭＯＤＥ，「咁真係恭喜晒ＷＯ。」我呢句係真心祝福佢，因為上次先聽完佢話係兩個男人之間糾纏。但ＪＵＤＹ佢苦笑左一下，又話：「但係尋晚，我去左同我鐘意果個男人屋企到搞野。」「下！？」ＪＵＤＹ既說話令到我一時唔識反應，「咁……」ＪＵＤＹ好快就將佢手上果杯白酒飲晒，「我都唔知，我唔討厭鐘意我果個男人，但我就未可以忘記到我鐘意既男人，我而家，可以點做？」ＪＵＤＹ望住眼前既酒杯，手指係杯邊上不停遊走，一臉既猶豫不決，ＪＵＤＹ再度苦笑起黎。「但係，妳唔可以嘗試鐘意愛妳果個男人咩？」我問佢。而ＪＵＤＹ輕描淡寫咁話：「我無話唔鐘意，只不過，我無法放低我愛果個，又點樣容納另一個人。」「咁……未放低左一個先囉。」我又話。「但話難唔難，話易唔易架。」ＪＵＤＹ嘆左口氣，而我附和咁話：「咁我都知，但妳覺得差Ｄ咩先可以放低妳而家愛果個人，而全心全意去愛果位愛妳既男人？」ＪＵＤＹ諗左諗後，好認真咁答我：「感覺。」呢兩個字咁兩個字咁熟既？好似有次同老牛大人傾計果陣，佢都有提過，「係對愛妳果個人既感覺？」ＪＵＤＹ首先點左點頭，然後又搖一搖頭話：「應該係話，要我對我愛果個男人無感覺後，我先可以對愛我既男人有感覺。」我聽完佢講既野後，衝口而出左三個字，「好複雜。」「愛情從來都唔係一件簡單既事。」ＪＵＤＹ語重心長咁講：「好多人都會話初戀係最刻骨銘心，就係因為佢由簡單開始，兩個人享受住單純既快樂，但當二人失去，接落黎既愛情就會變得複雜，因為，已經嘗過愛帶比自己既甜蜜，又經歷過愛帶比自己既痛苦，會變得好保護自己，就算當有一份真正既愛來臨，都會懷疑而變得不真實。」我從新倒滿佢既酒杯，佢望住漸漸升高既酒話：「唔知幾時，我對愛我既人既感覺，會遠遠大過我愛果個男人呢？」酒滿，佢拎起左細呷一口，今晚我對眼前既ＪＵＤＹ，加深左認識。酒過三巡，我地都互相傾左好多自己既事，ＪＵＤＹ佢同呢兩個男人既相識，我同我既前度既事，大家既初戀等等。已經唔記得左叫左幾多支酒，只知道今日唔知點解兩個人既酒量都好勁，好似飲極都無咩醉意，可能，呢Ｄ就係叫酒逢知己千杯少。但就係傾到最興高采烈之際，ＪＵＤＹ向一個方向望過去，佢露出左一個驚訝既表情，然後同我講：「牛兄，你睇下果邊果個人係未呂晨？」聽到佢咁講之後，我就擰左個頭去望，見到既，唔單只係呂晨……呂晨而家同緊一班人飲緊野，而佢攬住左一個男人，我好記得，果個男人就係果日我係佢間房見到，相入面同佢好親密既人，而果個男人雖然比佢攬住左，但係佢隻手就係枱底下面摸緊另一個女人既大脾。

唔通……係我飲多左？「牛兄啊？唔通係我飲多左先以為果邊果個女仔係呂晨？」ＪＵＤＹ同我一樣既諗法。我再望真Ｄ，係真架，果邊個果女仔，就係啊晨黎架，佢同平時既打扮，差好遠，仲有，平時只有Ｄ狗公痴埋佢度，而今日佢就自己主動痴埋去果個男人度。「呂晨點解會痴埋去果個男人度架？」ＪＵＤＹ問。而我就同佢講：「記唔記得上次我話呂晨間房入面有好多相係同某個男人影既，未就係呢個男人囉。」「哦，明白了。」ＪＵＤＹ望向我身後既呂晨，「唔係掛。」佢用一個好不屑既眼神望，而我見到佢咁，我又望返過去，見到既情境係，呂晨同緊果個男人ＫＩＳＳ緊，而果個男人就伸左隻手去坐係佢隔離果個女人既短裙入面。「呢條仆街唔撚係呂晨條仔啊！？咁撚識嘆咀緊一個又摷另一個！人渣黎架！」ＪＵＤＹ睇到愈黎愈火滾，仲想行過去添，但我就制止左佢，「人地Ｄ事，唔理得咁多。「點可以唔理！雖然我唔係幾ＬＩＫＥ呂晨，但話晒大家係女人，點可以比呢Ｄ狗公咁樣做。」ＪＵＤＹ話。「妳未又係圍繞緊係兩個男人之間……」咦！？大鑊！我呢句本來係心聲黎架ＷＯ！點解講撚左出口既。ＪＵＤＹ聽到我既說話後，呆左咁望住我坐返低，眼神放空望住某一點，然後答我：「你講得岩，我好似無資格話人。」佢拎起左一支白酒就咁飲。「……我講下架咋，妳唔好咁啦。」係而家呢一刻除左呢樣野，我都唔知仲有咩好講。「唔係！你岩！我而家呢Ｄ處境！點可以阻止果邊條仆街做Ｄ咁既野ＷＯ！！！」我諗ＪＵＤＹ係飲醉左，因為佢呢句係好似發酒癲咁叫出黎……係啊！係叫出黎啊！叫到呂晨果枱都望左過黎啊。而呂晨望過黎果陣，就正正同我對到眼，不過，佢迴避我既眼神。「牛兄你做咩望住人啊？人地唔撚想比我地知道見到佢係呢個酒吧度同條仆街飲野啊！你仲望過去做咩柒姐！快Ｄ望返黎呢邊啦！條臭閪攬住條仆街當係寶架！」拿，ＪＵＤＹ，講還講唔好手指指，指都唔好指住呂晨講啦。我望一望呂晨果邊，只係見到個男人同呂晨講左幾句野之後，呂晨就行緊過黎，而果位男人，就帶左另一個女人唔知去左邊度。「咁岩啊，你地又黎飲野啊？」呂晨好難得咁無用佢Ｄ嗲功叫我。我點一點頭，而ＪＵＤＹ就話：「妳個八婆死埋黎做咩啊，仲唔死返去妳條仔度，我剛剛先見到妳條仔帶左果個女人去廁所果邊，而家都唔知係未幫緊妳條仔含緊啊，妳就唔快Ｄ去幫手逗住。」原來飲醉酒既ＪＵＤＹ係咁。呂晨見到ＪＵＤＹ咁款，以及佢所講既野，都係一笑至知，佢坐低左，望住我同我講：「上次，對唔住。」「……下？」我飲左酒係遲鈍Ｄ，但我應該未醉，因為我醉左係會聽唔到野。「我話，上次燒野食單野，對唔住。」呂晨好語重心長咁講。「下……下次唔好未得囉。」我話。「放心啦，唔會有下次。」佢笑左笑，然後拎左ＪＵＤＹ個酒杯。「妳個八婆做咩拎我既酒杯啊，快Ｄ走啦，妳條仔係入面屌緊條女啊，妳仲坐係度。」ＪＵＤＹ雖然講得好粗俗，但係佢講既野都有Ｄ道理。我望一望呂晨，佢笑，但係佢眼角有淚光，飲左啖酒既佢，忽然同我地講：「你地明白點解我係個跑ＧＲＯＵＰ度成日收兵啦？」ＪＵＤＹ既目光已經係失焦，但仲應到呂晨，「明啦，大家女人，女神，我以前都做過！！！」呂晨望到ＪＵＤＹ咁又笑左笑，而我，就不解地望住佢。呂晨望到我咁個傻樣，就話：「果個男人，係我男朋友，係一個比唔到安全感，而且傷害我一次又一次既人。」佢講既時候仲係度笑，「傷害我一次，返轉頭哄我，我心軟，傷害我兩次，返轉頭哄我，我心軟，第三次、第四次、第Ｎ次……到最後，明目張膽係我面前同其他女人一齊，都當唔會一回事……」，但隱約間，我感覺到佢流緊淚，「我已經盲目，但又好唔甘心，所以，我要將佢既傷害變成對佢既不忠，佢傷害我一次，我不忠一次，佢出去識女仔，我就出去收兵。」呂晨既心，流緊淚。原來一直而來，呂晨成日收兵，係填補緊佢心靈既空虛……「我仲以為，妳係想同阿琪……」我既問題都未問完，呂晨就話：「想同阿琪爭？都有Ｄ架，係女人就會有妒忌心，呢Ｄ係女人既天性，天生就係一個爭奇鬥艷既動物，只不過我最望要既目的唔係佢。」「係……妳男朋友？」我問。「係。」原來呂晨一直係想報復佢男朋友先至咁做，「你係未覺得，我咁做好傻，唔係一個好既女人？」佢呢個問題，咁似頭先ＪＵＤＹ問我既問題既。「我都知我係一個壞女人……」「唔係，妳唔可以咁諗。」我係佢未講完之際就答：「妳要明白，愛情從一直以來就唔係一件簡單既事……」好彩頭先我有聽妳講野咋ＪＵＤＹ，「所以一個人好唔好，壞唔壞，唔可以單憑佢一次既感情用事黎斷定。」呂晨眼角終於流出眼淚，而且佢用一個好期待我既答案既眼神望住我，咁，我點都要組織一個完美答案比佢先得。「妳要用一生既愛，先可以決定到妳好定壞，甚至可能一開始係壞，但到最後妳都會變返好。」我話。「點解呢？」佢問。「因為人類總會渴望愛，而人類總會為愛而令自己變好。」我答。呂晨聽到後，微笑左下，「咁我而家應該點做好呢？」佢雖然問左呢個問題，但睇得出佢而家既表情，唔係想渴求有一個答案。但係，我決定比個答案佢，「跟我黎。」我拉起左佢跟我一齊行，「你地去邊啊？」ＪＵＤＹ問。「想知就跟住黎啦。」我一手捉住呂晨，一手拎住個冰筒，向住廁所進發。

我捉住呂晨隻手慢慢步向廁所果度，而ＪＵＤＹ就跟係我地兩個後面，「加油！努力！」佢呢Ｄ應該就係叫做吶喊助威。愈近廁所，我地就聽到一男一女係度運動緊既聲音傳出黎，有Ｄ人經過到暗暗嘴係度笑又或者為之則目，而呂晨，就好似開始有少少抗拒行埋去，因竹我感覺到佢Ｄ反作用力，想甩開我隻手。我係呢個時候話，「避左今次，妳仲想避幾多次？」呂晨無答我，但係佢無再反抗我。行到廁所門一打開，我地聽到某廁格傳出一Ｄ聲音，男女既喘氣聲加上呻吟聲。「好似……有人入左……黎啊……」把女聲一路喘氣一路講。「唔好理啦……佢識做架拿……」個男人答。呂晨一聽到把聲，就掩實自己個口，因為佢唔想比廁格入面既人聽到仍既喊聲。係佢地咁激烈既運動下，我用眼神問呂晨入面果個係未佢男朋友，呂晨點左點頭，係好痛苦咁點左點頭。我拎左個冰桶去洗手盆到沖水，而呂晨就拉一拉我隻手好細聲咁問：「做咩？」我無理佢，只係不停咁望住水位不停係冰桶入面上升，好心急等緊水滿，而呢個時候，ＪＵＤＹ好似想嘔咁。靈機一觸，我關左水喉然後行到ＪＵＤＹ面前話：「想嘔就狠狠地嘔落去啦。」我將半滿既冰筒遞到ＪＵＤＹ面前，再係佢耳邊話：「妳想幫呂晨既話就嘔啦。」ＪＵＤＹ聽到我咁講之後就肆無忌憚咁嘔。「出面……有人……嘔啊……」個把女聲係度問。「邊撚個係人地扑野果陣嘔啊。」男聲好似有Ｄ唔耐煩。ＪＵＤＹ嘔完，我拎住果桶嘔吐物加半桶水既野行到呂晨面前，問佢：「妳黎定我黎？」呂晨一臉既猶疑，我無等佢答我，一手將果桶嘔吐物從高而下咁倒入個廁格度。「啊！」「邊個仆街玩野！」我聽到入面有好急速既著褲聲音，而我再問呂晨：「妳黎定我黎？」而家喊到唔知點咁既呂晨抿一抿咀，然後拎過左桶嘔吐物，呢個時間，廁門打開，「邊個仆街……」呂晨未等佢男朋友講完，就將另外半桶嘔吐物向佢男朋友塊面倒過去。「係我啊！仆街！」呂晨大大聲咁對住佢男朋友講，佢男朋友望到我地幾個都呆左一呆。佢再推開佢男朋友，行到廁格到望住半裸既果位女仔，好大力咁打左佢一巴後，再行出黎望住佢男朋友，「……晨……」「啪！」一下好似轟雷既清脆利落，「分手啦仆街！」呂晨講完就拉住我衝左出廁所。「哈……抵撚死啊……比女飛又整到成身好撚臭……」傻笑緊既ＪＵＤＹ講完呢句後都比我拉走左。就係咁，我比左個答案呂晨，而呂晨都將呢個答案話左比佢男朋友知道。

走左出酒吧之後，我地三個人就上左一架的士，上左的士後的由的士既倒後鏡望，見唔到呂晨既男朋友追出黎，只係見到幾個果間酒吧既侍應，心諗，係ＷＯ，好似未埋單添。呂晨同ＪＵＤＹ坐後面既座位，而我就坐係前面，同司機講左去邊之後，全架車就只剩低收音機既聲音。好彩個衰妹無係車到嘔，而呂晨就不停咁幫ＪＵＤＹ擦汗，係倒後鏡度睇到此情此境，真係無諗過平時佢地兩個見面就串黎串去，而家竟然會係互相照應，諗起都會心微笑。「多謝你地。」呂晨話：「其實你地唔駛咁做。」「……邊撚過幫妳啊，我幫天下既女人咋。」估唔到醉到咁既ＪＵＤＹ都可以應到機，「妳條ＯＮ９都正ＯＮ９，條仔咁對妳，妳就一早飛撚左佢啦，飛佢之前仲要拎佢去閹，再剁碎喂狗就岩拿。」我係前面聽到都笑左，唔係因為ＪＵＤＹ既說話好笑，而係佢咁多粗口而想笑。坐係我旁邊既司機都忍唔住笑左下問：「呢位姐仔都幾烈女架ＷＯ。」「烈你老母咩，開車啦。」ＪＵＤＹ答。「係係係，開車。」司機聽到ＪＵＤＹ既回答後繼續笑，然後同我講：「哥仔，你識左呢兩個女仔真係執到。」玩野啊你，司機。呂晨都笑左笑話：「我都知我蠢，唔係就唔會做左咁多蠢事啦。」「而家搞清楚未好囉。」我答佢，其實，我都唔知我咁做岩唔岩，只不過，我知到我咁做，點都可以改變到呂晨同佢男朋友而家既情況。我地係先送ＪＵＤＹ返屋企，然後就我同呂晨一齊返去，但唔知點解，同佢一齊行返去屋企既路，同上次燒野食行既果條路唔同。直到，去到一個公屋樓下，呂晨同我講：「我到拿。」我望一望眼前果個有密碼匣既入口，而且入口果位保安仲偷緊懶訓緊覺後，先發現原來ＪＵＤＹ之前所講既野係真，燒野食果間屋唔係呂晨真正既屋企。我望一望呂晨，心中疑惑不斷，但又唔知問唔問佢好，因為今日佢已經發生左好多事。只不過，呂晨好似知道我問咩，佢話：「你係未想知上次燒野食果度係邊度？同埋我點解要講大話？」我點左點頭，然後呂晨就話：「上次果度係我男朋友……前男朋友既屋企，佢一家人去左旅行，所以我就拎左黎招呼你地。」佢向住公園仔既方向行左過去，我跟住後面，然後佢就繼續講：「諗住強行佔有你果間房，係我前男朋友間房。」唔怪得知唔似女人既房啦。「果度充滿左我同佢既愛、情慾、同傷痛……」佢黯然地坐左係韆鞦上面，開始搖，「我既第一次，就係佢間房度比左佢，佢果陣好愛我架，眼中就好似只有我咁，但係當佢升到大學果陣，身邊出現左好多小三之後，我就不停咁接受佢帶比我既傷害。」佢慢慢講，眼角既淚終於流左出黎，「有一次，我諗住送一個佢好想要既模型比佢，所以靜靜雞上左去佢度，諗住收埋個模型係佢間房度，點知，撞破左佢同另一個女人係度搞野。」呂晨擦一擦眼淚，然後笑左一下，「我跌左盒模型落地，佢地都無察覺到，我雙手用力掩住自己個口，唔想比佢聽到我既喊聲，因為我見到佢地，係對住我同佢影果Ｄ親蜜相前面做愛……」唔怪得果次比呂晨騎住果陣，我叫佢唔可以對佢男朋友唔住然後指一指果Ｄ相，佢會有咁既反應啦。「佢地做果陣，個女仔仲望住Ｄ相話：『你條女……無波既……』『係啊，邊似得妳隻大乳牛咁。』我好唔甘心，我對佢咁好，佢為左另外Ｄ女人係我背後咁講我，所以，我要報復，佢出去偷食，我就出去比綠帽佢戴。」「下？」聽到呢度我嚇一嚇，「妳唔會係跑ＧＲＯＵＰ……」「傻啦，我都係個有要求既人，跑ＧＲＯＵＰ入邊Ｄ狗公咁低質，我點會睇得上眼。」呂晨破涕為笑咁講。「咁又係。」我傻笑住回應。「但係，我慢慢發覺其實我同佢唔係同一類人，佢可以四圍玩當無野，但我唔得，試過一兩次後其實我都有Ｄ反感，但係我又想向佢報復，所以都唔知點算。」呂晨又講：「直到阿琪係ＧＲＯＵＰ入面出現，Ｄ狗公向佢擺尾，我先覺得原來男人都係一樣，用條撚諗野，所以開始想玩弄男人，但又直到你既出現，令我覺得原來世界上都有Ｄ男人係好既。」呂晨無啦啦用好嫵媚既眼神望住我。「妳唔好咁望住我啊，我嗌架。」我笑住答佢，而佢都笑返話：「阿琪真係好，有你呢個男人鐘意佢。」「下？」我傻笑問佢。「你係未仲想知點解我要用前男朋友間屋同你地燒野食既？」呂晨話。「係啊。」我答。「因為我覺得直正既女神係要住大屋囉，同想比你地覺我我係一個不折不扣既女神。」佢講笑咁答，但唔知點解，我好認真咁回應佢：「我覺得，而家表露無遺既呂晨，先係真正既女神。」呂晨聽到後，笑我好甜，「估唔到平時傻下傻下既牛兄，都會口甜舌滑。」「咩啊，我認真……」我呢一句都未講完，就感覺到左邊臉頰上面出現一種濕潤既感覺，髮絲係我耳邊既輕掃，整到我成塊面突然間一熱。「多謝你啊，阿牛。」呂晨頭先錫左我一啖，「放心啦，呢個錫錫係多謝你，我唔會再同阿琪搶你架拿。」比呂晨錫左一啖後，我半死機狀態，連點樣送佢返上去都唔知，我只係知道，頭先微笑既呂晨，係我見咁耐到而家最靚既。就當我仲未回神之際，電話響起，我望一望個來電即刻成個人返晒黎，因為，係阿琪既電話，「喂？」一個好多人都會犯既明知故問，得出既答案係阿琪既喊聲。「妳仲咩喊啊？妳無事嘛？」就算我點問，阿琪都剩係識係度喊……

究竟，點解阿琪會喊呢？發生左Ｄ咩事呢？我不停問佢，佢都剩係識得係度喊。「妳係邊啊？」我再問佢，而今次佢終於話我知道：「我……我係……屋企樓下……」我用左一秒都唔駛就答佢：「妳等我，我而家過黎。」雖然頭先飲左Ｄ酒，但係頭先吹左陣風都醒一醒，我用我最慢既速度跑去阿琪既樓下，係佢樓下不停咁圍圈搵佢，最後，係公園見到抱膝喊緊既阿琪。我慢慢咁行過去，喘晒氣咁係佢面前蹲低，拍一拍佢既頭，然後話：「阿琪小傻豬做咩事喊到咁慘慘啊。」阿琪佢喊住抬係個頭，望住佢咁樣，我個心都噏埋，佢好似喊到自控唔到，甚至真係喊到……「慘囉，真係喊到有豬叫既。」阿琪聽到我咁講後，笑左下然後打左我一下，「邊……邊有啊……」佢喊到連講野都難講果種。我坐左係佢旁邊，問佢：「咩事……啊？」係我問佢果陣，我見佢所著緊既衫，有一部份係濕左，而且睇得出果Ｄ唔係普通水，因為係有Ｄ顏色，啡啡地既顏色。再睇真Ｄ阿琪塊面，點解！？點解佢右邊面會腫左架！？「妳比人打黎！？」我問阿琪，而佢喊住咁點一點頭。「係邊個咁過份打妳！」我成個人著晒火咁問。而阿琪佢好細聲講左D野，但係，太細聲聽唔到，「係邊個？」我問多左佢一次，而佢就多聲左少少話我知，「……我……前男友……」仆街！我記得阿琪先前講過！佢前男朋友會係佢屋企樓下伏佢！打佢！「有無搞錯啊！一個男人點可以打女人架！」唔知點解我會無明火起，阿琪聽到我咁講後，繼續喊。而我見到佢喊，就同佢講：「唔駛驚，而家我係度，無事架拿。」阿琪淚眼望住我，呢一刻既阿琪，好需要被保護，我用手擦走佢不停流落黎既眼淚，佢不停流，我就不停擦，擦到一個地步後，阿琪笑住望住我講：「你咁樣……幫我擦眼淚……擦到幾時……」我一臉憐惜咁望住佢話：「擦到妳開心為止。」阿琪甜笑左一下，「唔喊……喊拿。」「妳講唔喊定喊架？」我問。「唔喊……喊啊。」「唔喊定喊姐？」我笑住問佢。「唔喊……喊啊。」佢打左我一下，然後跟住我笑。見到阿琪開心返，我都放心Ｄ，我指一指佢濕左既衫，問佢：「點架妳件衫會咁既？」阿琪望一望我指既地方話：「頭先……佢一杯Ｍ記可樂……淋向我度……」阿琪扁住咀咁講，但係睇得出佢已經無咁唔開心。「可樂！？咁都得！？佢有無搞錯架！」我又無啦啦火起。「好彩……佢唔係拎住……鏹水咋……」阿琪竟然講笑咁話。「傻既妳，講埋呢Ｄ野。」我答佢，然後又摸一摸佢塊面，「痛唔痛啊？」佢塊面腫到而家呢一刻都可以感覺到有少少熱。「……少少……啦……」佢答我。「呵返……好唔好？」我講左Ｄ咩啊？我點解會講Ｄ咁既野既？那來的勇氣我會咁講架？唔通因為我飲左酒？阿琪聽到後，呆一呆望住我問：「點呵啊？」佢咁問，我點知啊，我唯有用手輕撫佢比前男友打腫左既面，一路撫摸一路話：「呵呵……」我一直做，阿琪一直望住我笑，直到阿琪同我講：「唔痛拿。」我先停低。呵完，應該做Ｄ咩好呢？要講Ｄ咩好呢？定係靜靜地咩都唔好講坐係佢身邊就我呢？我個腦不停諗緊呢Ｄ問題，直到阿琪既頭枕左去我個膀頭度，然後同我講：「多謝你啊，阿牛。」今晚，我係第二次比女仔多謝我。講完呢個多謝後，阿琪就問：「係呢？你唔係同ＪＵＤＹ佢去飲野架咩？」「……係啊。」剛剛回神好彩仲答到阿琪。「咁然後呢？」佢問我，然後我將同ＪＵＤＹ去飲野果陣講過既野，同埋遇到呂晨既野話左佢知，當然我無同佢講我比呂晨錫左啖啦。而阿琪聽到ＪＵＤＹ同呂晨Ｄ野後，就話：「每個人，都有自己既難言之隱既。」「係啊。」我答阿琪。「估唔到呂晨原來背後受左咁多傷痛。」阿琪語帶著憐愛。「係啊，佢講我知果陣都嚇左一跳。」我答佢，然後阿琪無啦啦扮嬲咁望住我話：「你仲咩上次呃我話係唔舒服早走，原來係呂晨整到你成身濕晒再加上佢既行為先早走既。」「……我……我唔係全心呃妳架。」大鑊，頭先講多左添。「唔理，我嬲啊，我而家頭餓，我要你陪我去食Ｍ記。」阿琪扮嬲既樣，真係可愛。「好啦，去啦。」好彩無同佢講呂晨錫左我一啖。

同喊到對眼腫晒既阿琪去到Ｍ記，叫左佢平日成日叫既Ｍ記餐，唔好問點解我會識得幫佢叫，因為當你同一個自己鐘意既人成日出街食飯，你點都會記得佢鐘意食咩，叫開Ｄ咩，你點都留意，因為果個係你現時最在意既人。拎住個餐返埋位，阿琪見到Ｄ雞翼隻眼發晒光，然後問：「有無……」「知妳鐘意泰式醬緊係拎多幾包啦。」阿琪笑得好開心開始食。「頭先呢，你未話有個男人向ＪＵＤＹ求婚既，但佢又去令一個男人到咩咩，其實佢都有好多野煩架ＷＯ。」阿琪話。「係啊，其實聽佢講佢係兩個人之間，對一個要原全付出，對另一個又要原全接受，就好似被人虐待完之後，再去虐待另一個人平衡返咁樣。」我答佢。「咁好易精神分裂。」阿琪一邊食佢既雞翼一邊講。「就係囉，但平時見到ＪＵＤＹ好獨立堅強，但估唔到佢愛情呢一方面會咁亂。」我話。「有時，愛情呢Ｄ野係可以令到一個理志既人變得混亂，就好似ＪＵＤＹ講過既說話一樣，愛情從來都係複雜，就算有人話自己好識得愛情，佢地都只不過係受過愛情傷害既人，愛情係唔會錯過磨練每一個人，ＪＵＤＹ都係，呂晨更甚，我……亦都一樣。」阿琪好感觸咁講：「我拍過幾次拖，有幾次係相睇而開始。」「相睇？」妳唔係好大都去？」我問佢。「我阿媽想嘛，唔想逆佢意，相睇果Ｄ人有好多都係富二代，有Ｄ真係會同我講心，但有咩用，當我同佢地都係講心果陣，佢地阿爸阿媽就會覺得我係睇佢地舊金，最後我情願放棄，因為愛情變成一種壓力果陣，已經唔係一種愛情，而係變成一種責任。」佢打開自己部電話，開左一個男仔既相我睇：「呢個男仔，佢話好愛我，但當我問佢，佢阿媽覺得我係睇住金先同佢一齊果陣，佢叫我唔好同佢阿媽嘈，佢連保護我既能力都無，叫我點樣同佢繼續落去，慢慢地，同佢拍拖就變成一種責任。」佢關返張相，然後又話：「再講我個ＥＸ，佢話同我果陣時放棄左好多野，但係我放棄左既野，佢知道咩？佢只會覺得係我令到佢有如此田地，但無諗過我都犧牲左好多野。如果愛情到最後變左不停數大家既不是，呢Ｄ就叫做愛情變成責任。」聽到阿琪講左咁多之後，我諗左一諗就話：「但其實，愛情變做責任係一定會發生既事，只在乎，雙方肯唔肯一齊去負呢個責任。」阿琪望住我，自己諗左一諗，再講：「咁你有好似有Ｄ道理。」聽到阿琪既讚同，我就再講自己既見解，「當一對認定既戀人走埋一齊，佢地會自願性地付出，真心真意唔會計較，就算有事會有磨擦，都會係佢地既考驗，因為兩個人一齊，無可能事事順境，點都要一齊去解決問題，就好似結婚果陣，神父係每對新人面前問既問題一樣，不論以後貧窮疾苦，都會陪伴一生，每次Ｄ人都會講我願意，呢一種就係一種責任，但做唔做到，有幾多人會做到，就要睇佢地對大家既愛有幾重。」阿琪聽完之後，講左一句：「唔知，可以同我同甘共苦既人，會幾時出現呢？」聽完佢咁講，我就答：「出現左啦，未係我囉。」可能真係飲左酒係大膽Ｄ，如果係平時既我，點會講呢句。佢聽到我咁講後，只係笑左一笑，然後就話：「咁我就要睇下你可以點同我同甘共苦拿。」佢呢一句，係咩野意思呢。就係呢個時候，我同佢既電話都同時響起，我諗，一定係跑步ＧＲＯＵＰ既ＭＳＧ，佢睇一睇後，驚訝地同我講：「呂晨佢ＱＵＩＴ左ＧＲＯＵＰ。」下！？呂晨ＱＵＩＴ　ＧＲＯＵＰ！？唔通係因為頭先發生既事？佢驚我同ＪＵＤＹ會向所有ＧＲＯＵＰ　ＭＥＭＢＥＲ講？「不如，你ＳＤ　個ＭＳＧ比呂晨問下佢咩事？」阿琪話。「好……」我答。我打開玩話，見到而家既時間已經係凌晨５點幾，今晚，真係一個難忘既晚上。

解鎖，打開個ＡＰＰＳ，係個ＬＩＳＴ度搵呂晨個名，入左倨ＣＨＡＴ，然後打左一句問佢。我：妳無事嘛？原本仲想打多幾句既我，比突如其來既電話打斷，我望一望個來電，係呂晨打黎。「邊個？」阿琪問。「呂晨打黎。」我同佢講，然後就接聽左呂晨既電話，「妳無野嘛？」我問，而佢竟然笑得好開心咁答我：「我都估到如果我ＱＵＩＴ　ＧＲＯＵＰ，你一定會問我咩野事。」我無奈左一下答佢：「係拿叻拿。」坐係我對面既阿琪同眼神問我佢做咩事，我就用返眼神同佢講唔知道。「阿牛，多謝你今日為我做既野，我一定會記住。」呂晨用好認真既語氣話。「傻啦，我都無做Ｄ咩，但妳點解要ＱＵＩＴ　ＧＲＯＵＰ啊，係未怕我同ＪＵＤＹ會同其他人講？如果係的話我同ＪＵＤＹ保密未得囉。」無錯，上面果返說話係我講既，我講話保密，但我已經同阿琪講左。呂晨聽到我咁講後大笑左一輪，「唔會怕啦，我知道你同ＪＵＤＹ一定唔會四圍同人講既，你地唔係Ｄ咁既人，最多你地未話比阿琪聽姐，更有可能，你而家已經陪緊阿琪添。」嘩！呂晨妳Ｄ第六感有無咁準啊。佢一提到阿琪既名，我就定一定望住阿琪，而阿琪見到我定晒望住佢，就問我咩事，係用口講。「睇黎我估中ＷＯ，我聽到阿琪把聲。」呂晨好得意咁話。「係啊，哈……」我傻笑住回答。「阿牛，我ＱＵＩＴ　ＧＲＯＵＰ唔係因為任何人，而係因為自己，我以前因為想對果個賤人報復，所以先四圍收兵，甚至做Ｄ更越軌既行為，但而家諗返起，其實我都唔係呢一類人，為左果個人而令到無左自我，真係好蠢，而且仲要無左咁多年既自我。你知唔知當你將果半桶嘔吐物交比我果陣，我個腦真係呆晒架，果陣我諗，我係未真係要咁做，我已經做左咁多年既野，唔通要為左一個我食唔到既男人而違棄我咁多年既諗法？但當我聽到廁所入面果把女聲同加上果條賤人既發嬲聲，我就確定其實如果呢一刻我唔放棄呢個男人，我黎緊係未仲要將我幾十年既生命都花係向佢報復既事度，我愈諗就愈覺得唔抵，所以佢一開道門，我就二話不說將果半桶嘔吐物淋佢。」呂晨既語氣好肯定咁話：「所以，真係要多謝你，如果唔係你既行動，我永遠都活係報復既輪迴，永遠浪費自己既時間，放棄唔到呢一樣錯誤既行為。」聽完呂晨既說話後，我好開心，因為佢可以做返自己，「但係，妳想做返自己，都唔駛ＱＵＩＴ　ＧＲＯＵＰ架。」「我想，一切重頭黎過，唔想有任何既包袱，想一切都有一個新既開始。」呂晨話。我諗，呂晨既決心都好大，「妳呢個做法，係未叫做背水一戰。」我講笑咁用一個好唔恰當既成語同佢講。「阿牛，我呢Ｄ叫意志堅定，你都要學下。」佢好似故意倜儻我話：「你都要學下。」仲要重複多次。「又關我事？」我問。「想追阿琪，就要意志堅定，我睇得出，你已經預左漫長既戰爭。」呂晨，原來睇野都幾通透。聽到佢咁講，我望一望我眼前既阿琪，而阿琪又見到我咁望住佢，又問我咩事。「我會啊。」我好認真咁望住阿琪，回答呂晨既問題。「我知道啊，阿牛，你機會好大架，我睇得出阿琪對你有好感，只不過，唔知係未佢有Ｄ咩事，所以唔想拍拖住。」呂晨又話。「妳又知？」點解呂晨既野同ＪＵＤＹ話我知既野咁似既。「呢Ｄ野，係女人既直覺。」呂晨笑左笑，然後，我係電話度聽到佢深呼吸左一啖既聲音，「阿牛，頭先你講表露無遺既我，先係真正既女神，係未認真架？」我沉默左幾秒後回答：「絕對認真。」認真既答案，當然要等幾秒先答啦。「多謝你，阿牛。」呂晨講完問句之後，就收左線。「點啊？」阿琪問。「佢無事。」我微笑話：「呂晨而家真係變成一個真真正正既女神。」

將頭先同呂晨既對話講左比阿琪知後，阿琪笑左一個耐人尋味，「如果，我都好似呂晨咁意志堅定就好。」聽到阿琪咁講好，我不解問佢：「妳好唔意志堅定咩？」「我係一個，好易心軟既人……」阿琪嘆左口氣話：「好多事情，我知道都係因為我一時心軟而做成，就好似今晚咁，就係一時心軟先會見我前男友，點知最後比佢打，比佢淋可樂。」我用手摸一摸可憐既阿琪個頭，「而家無事拿。」「嗯。」佢微笑點一點頭。食完野後送左阿琪返去，去到佢屋企樓下後，佢話：「下次再同你去飲野補返數。」我點一點頭後講：「快Ｄ返去休息啦，妳今日都累拿。」我望住阿琪行人樓既背影，見到佢入升降機先安心咁走，行到一半路程，阿琪ＳＤ到一個ＭＳＧ比我。阿琪；可以同你做朋友，真係開心我：以後我地兩個日子仲有咁多，有排妳開心阿琪：一定會阿琪：阿牛，我有Ｄ野想講我：我諗我知妳想講咩，ＪＵＤＹ先前都有同我講過阿琪：真係？我：嗯我：我可以等下阿琪：嗯（開心）我先前以為，如果阿琪同我講而家唔想拍拖，我果句「我可以等下」會好難先ＳＤ到出去，但無諗過原來正常情況係可以咁順暢，都係果句，可能，我今晚飲左Ｄ酒壯膽掛。返到屋企門口前面，都已經係６點幾，我好小心翼翼咁開門……「咁早返啊死仔……」都係嘈醒左。「老牛大人……」我用我一貫既方法，傻笑咁對住佢。「陪我飲早茶。」佢一講完就唔理我既意願，拉左我出門，「老牛大人，我成晚無訓過，你比我訓下好唔好啊。」「同邊條女搞咁勁成晚無訓過啊。」老牛大人依然咁搞笑。「邊有啊老牛大人。」我答佢。「咁又係，你個款最多未三分鐘搞完。」老牛大人用一個不屑既眼光望住我，「都唔知點解你遺傳唔到我既優良傳統。」「阿爸！無啊！」我有時真係頂佢唔順。「作死你啊咁大聲！嘈住你娘親訓覺啊！」佢打左我個頭一下話。去到茶樓，我成個人謝晒咁坐係度，而老牛大人就無理過我，佢自己點左好多點心後，就問：「最近有無咩事唔開心啊？」佢咁樣一問，我坐直返個身答佢：「無啊，好平常。」「咁你上次問我既野，解決左未？」佢問。我笑左笑答佢：「邊有咁快。」老牛大人佢笑一笑，搖一搖頭話：「竟然有個女仔可以搞到我個仔咁，呢個女仔真係唔簡單。」「阿爸……我有Ｄ野想問你？」我問。「問啊，性技巧果Ｄ我都答到架，你阿爸我仲有心有力架。」老牛大人笑吟吟咁講。有時真係比老牛大人激死，「我想問，如果你堅持左一樣野好耐，但到最後你先發覺原來你所堅持既野係錯，同唔值得，但你已經花左好多心力落果樣野度，你會點做啊？」老牛大人好淡定咁飲左啖茶，食左粒燒賣，然後話：「仲記唔記得，我上次話有樣野下次先話你知既？」我回憶左一下，然後點一點頭。「堅持去愛，係好難既事，但係放低，仲難。」老牛大人一路食一路講：「當一個人一開始決定要為一件事堅持到底既時候，一定唔會諗呢件事值唔值我同對與錯，佢地會無條件付出自己既所有，又會無條件去接受痛苦，直到佢地既所有耗盡，直到佢地忍受痛苦已超過底線，佢地先會諗，呢件事係未值得，係未錯呢？但都只不過係得過諗字，因為佢地先前付出左咁多，如果放棄，未姐係打自己既嘴巴。」聽完老牛大人既說話後，我答：「面子既問題。」「最近醒左ＷＯ，獎你食個叉燒包。」老牛大人夾左個叉燒包比我，然後話：「所以話，能夠選擇放棄既人，係要用好大勇氣，因為佢地要先否缺自己，然後先可以灑脫地放下一件事。」老牛大人呢一段講既時候輕鬆，但意義深長既說話，令到我諗係呂晨同ＪＵＤＹ，佢地兩個其實都好似，呂晨有一個對佢差既男朋友，而ＪＵＤＹ有一個對佢唔多好但佢又好愛既男人，呂晨要值住收兵黎報復，平衡返男朋友對佢既傷害，而ＪＵＤＹ就有個好受佢既男人，填補返佢心靈上既空虛。只不過，而家呂晨能夠灑脫離開，但ＪＵＤＹ仍然拖泥帶水，就好似老牛大人講既一樣，要否定自己，先可以灑脫放下……我好欣賞呂晨可以有咁大勇氣去否缺自己以前所做既野，亦有可能，佢以前一直都想否缺自己，只不過無一個好既機會，而尋晚就係一個機會比佢好好否缺自己。而ＪＵＤＹ，佢否缺自己既機會，要幾時先到呢？「仲咩成副諗樣啊？」老牛大人既說話，將我由問題入面拉返出黎，「……咁快，就想放棄？」佢問。我搖一搖頭，「邊會咁快，我大把時間。」我笑左一笑，老牛大人都笑左一笑，我係唔會咁快否缺自己既，學呂晨果句，要意志堅定。

同老牛大人飲完早茶後，佢原來仲要捉我去晨運，但係我成晚無訓邊有力陪佢，係我不停央求佢之下，同埋講如果佢想我快Ｄ生個孫比佢玩既話，就早Ｄ放我返去訓，到最後佢都放左我返去。一訓落床就訓左，醒返果陣已經係下午既事，一起身睇一睇部手機，多ＭＳＧ到呢……ＭＳＧ來自阿琪、ＪＵＤＹ同跑ＧＲＯＵＰ。我先開左阿琪既ＭＳＧ睇，佢約我今晚一齊食飯，覆左佢見佢無回就無咩點理。然後就係ＪＵＤＹ。ＪＵＤＹ：呂晨點解ＱＵＩＴ　ＧＲＯＵＰ！？我：呢件事要講好耐架ＷＯ，打比妳講啦打左比ＪＵＤＹ講症呂晨既野後。ＪＵＤＹ就話：「估唔到平時我串開既呂晨，原來都有識得諗既一面。」「係啊，我都覺得呂晨做呢個決定，妳都要學下。」我答。「死仔，你係都要抽下水架ＷＯ。」ＪＵＤＹ話。呢段對話就係我傻笑之後結束，當然我有同ＪＵＤＹ講唔好將呂晨Ｄ野講比其他人知。而我就再入跑ＧＲＯＵＰ入面，大多數都係圍繞緊點解呂晨ＱＵＩＴ　ＧＲＯＵＰ，睇返Ｄ　ＭＳＧ好似有Ｄ人已經搵過呂晨，但係呂晨無理佢地，而果班狗公，就好似死老豆咁款喊晒話點解呂晨要離棄佢地。睇黎，佢地好掛住呂晨……但係呢一句話，過左幾日後我就無再咁諗。一個女神既離去，亦代表一個新既女神來臨，呢幾日有個新既女ＭＥＭＢＥＲ入左ＧＲＯＵＰ，好快所有狗公就向呢個女ＭＥＭＢＥＲ擺尾。呢班人真係呢，只要邊度有異性，就可以產生一個女神出黎。呂晨既離去就係因為呢個女ＭＥＭＢＥＲ既加入，令到好多人都加速忘記左呂晨走左既事，其實，都唔知呢樣係好事定壞事。我耐唔耐都有收到呂晨既ＭＳＧ，知道佢去左另一Ｄ跑ＧＲＯＵＰ入面，同樣地，有好多狗公圍住佢擺尾，但今次唔同，呂晨無再收兵，佢只係做返一個原原本本既自己，有時佢仲會ＳＤ下佢同班新跑步朋友既相比我睇，同以前果Ｄ對比，而家呂晨既笑容係由心而發咁開心笑出黎。時間過得話快唔快，話耐唔耐，已經到左好多馬拉松比賽既日子，跑左咁耐既我都同班ＧＲＯＵＰ　ＭＥＭＢＥＲ　參加左Ｄ比賽，當然，我呢Ｄ入門級，剩係報１０Ｋ，ＪＵＤＹ呢個衰妹就好懶少跑，所以佢唔報比賽，而阿琪佢以前無參加過比賽，所以唔敢第一次就跑咁多，同我一樣報左個１０Ｋ試一試。阿琪：我都報左１０Ｋ啊我：係啊？我：同一個？阿琪：係啊阿琪：可以一齊跑阿琪：開心講真，可以同阿琪一齊跑真係好開心，但係我無諗過，呢一次既１０Ｋ比賽，會係一個競爭之下展開。跑ＧＲＯＵＰ通常一參加比賽，都會ＰＯＳＴ果日比賽有Ｄ咩人會去參加，報左邊個距離組別，當我睇到既時候，我見到，阿富同我報左同一個組別，亦即係同阿琪同一個組別。阿琪：唉我：咩事啊？又唔開心？阿琪：阿富都報左同一個比賽我：係啊我：但又咩問題阿琪：佢可以報２１Ｋ同５０Ｋ比賽，但佢一聽到我話報１０Ｋ，就話陪我跑我：咁都幾好啊阿琪：就係唔好，我唔想佢陪我跑，跑果陣好似比佢跟住晒我：咁……我：但係佢都報左，無法啦阿琪：咁又係我：放心啦，到時有我嘛阿琪：你話架但係１０Ｋ比賽其賽離而家仲有成兩個幾月，中間會有幾多變數呢？

賽季，原來有一個好神奇既ＧＲＯＵＰ中現象，有好多真係跑既人出左黎ＪＯＩＮ跑步ＥＶＥＮＴ，相反地，果Ｄ平時出黎剩係為左睇女仔既狗公，好似一次比一次少。可能係因為練跑既難道高左，令到Ｄ狗公追唔上跑步量所以棄權掛。而我就繼續跟大隊練，有時無ＥＶＥＮＴ我就會自己一個人練跑，有時我會叫阿琪一齊跑，如果，阿富見唔到的話。唔知點解，阿富好似裝左追蹤器咁，有好幾次我同阿琪約左一齊跑步，跑跑下都會見到佢，然後就ＪＯＩＮ埋一齊跑。而每次我都見到阿琪臉帶難色，但係阿富又真係好認真跑步，我都無理由拒絕佢。就係咁，好幾次既跑步後，阿琪都同我講：「點解佢好似次次都知我地一齊跑咁既？」「我次次啊……」無錯，係我想像中有一次佢無跟黎一齊跑，果次係阿琪去我樓下，但係只要果次跑步係我去阿琪樓下等佢既時候，阿富都會出現。「可能，佢見到我係樓下等妳掛。」其實阿富住係阿琪附近，所以見到我等佢都唔出奇。「如果係咁，我地下次約去你樓下等啦。」阿琪話。唔知點解，阿琪最近好似好唔鐘意同阿富一齊，就算食飯都唔想同佢一齊坐，如果呢件事係得我覺得係咁既就無問題，但係我聽到其他ＭＥＭＢＥＲ都有咁既說法後，就有Ｄ擔心阿琪同阿富。不竟阿富係一個已經有女朋友既人，而阿琪佢又係單身，阿富最近所做既野就好似一個男朋友先會做既野一樣。每次跑步果陣，阿富都特登幫阿琪霸ＬＯＣＫＥＲ裝野，仲要幫佢準備一個鎖，買左好多水或者野飲比佢，阿琪以前就可能受落，但慢慢佢就開始有Ｄ反感，因為阿富做得太出面，出面到好多人係背後講。跑完步果陣，一定要坐阿琪旁邊，幫佢夾菜，幫佢擦碗，我令次坐係阿琪面前，都只會見到阿琪好無奈咁望住我，我有時會幫佢擋下，但係都唔係擋得幾多次，有時我做野太忙無去，阿琪都會ＳＤ　ＭＳＧ比我叫救命。呢Ｄ一切一切，使阿琪對阿富愈來愈抗拒。今次同阿琪一齊跑步途中又遇到阿富，已經係意料中事，跑完步我地兩個送完阿琪返去後，阿富就話：「牛兄，可唔可以同你傾Ｄ野？」阿富係大過我，但係佢份人好好禮，通常都會哥前姐後咁叫人。「……好啊。」阿富都講都出聲，我無理由拒絕。我地去左一間茶餐廳食野，食到咁上下，阿富就問：「上次問你係未追阿琪，你話係，咁而家呢？」阿富既問題令我有少少可笑，不過我都好認真答多佢一次：「係。」阿富見我答得咁認真，就話：「咁……你要加油。」我聽到阿富既加油，更加覺得好笑：「阿富，不要你有咩想講就講啦，大家男人，無謂有野收收埋埋。」阿富只係嘆左一口氣，然後話：「我都唔知點講好。」「你鐘意阿琪係唔係啊？」竟然阿富唔知點誚，我就只好用呢個問答既方式問佢。阿富聽到我咁問，好訝異望住我，「點解你知既？」「明眼人都睇得出啦，你唔好以為其他人都傻先得架。」我話：「但阿富，你要知道你而家係有女朋友，就無謂搞咁多野啦。」我呢一句，換黎阿富另一個嘆氣，「我都知，就係咁先煩。」「煩你又要中個頭過去？」我問佢。「你唔明架拿牛兄，當你遇到一個你覺得好適合你既人，你係會無可抗拒果個人既吸引力。」阿富話。呢一刻，我好認真咁望住阿富講：「未玩啦，你講呢Ｄ只係將自己既見異思遷包裝成完美既說話，你自己見一個就鐘意一個，好好地認左佢未算囉。」阿富望住我，又係好訝異咁望住我，可能，佢無諗過我會講Ｄ咁既野。而唔知點解，我覺得而家眼前既阿富，就好似先前阿塔一樣。我唔希望，阿塔事件再次發生，亦唔希望，係咁多人眼中好好男人既阿富，會比人貫以一個見異思遷既名號……雖然可能已經有人咁講。阿富佢低頭諗左諗，「我真係唔知點？」佢慢慢抬頭望住我，係一個懇求既眼神，「牛兄，可唔可以同我打一次賭？」下？無啦啦又打咩賭啊？「不如今次我地跑步比賽，你跑得快過我既話，我就唔再煩阿琪，好好咁對我女朋友，好唔好啊？」阿富講出黎既說話，真係好難以置信，難以自置信既係，我無諗過阿富竟然會講Ｄ咁既野，兩個人既感情，點可以推落別人身上。本來我想拒絕佢，但係佢不停用懇求既眼神望住我，我都唔知點決絕。「如果我輸左，我真係唔會再煩阿琪，好唔好？」阿富又再講多次。我好認真咁諗左一諗，如果我跑贏係可以幫到阿琪的話，咁……「好，就咁話。」我唔知，呢個選擇係未岩呢？

決定左同阿富打賭後，大家都無咩話題，埋單果陣，佢問左我一句：「牛兄，點解你可以咁大方，知道我都知阿琪但又無憎我既？」我聽到後，問返佢：「我點解要憎你？」「我都追阿琪，姐係我係你敵人囉。」阿富話。我聽到後剩係笑左笑，然後講：「阿琪而家唔屬於任何人，而且，我同阿琪係朋友身份，我有咩資格為左追佢而憎另外Ｄ人？」「但係要追阿琪，就要有一定追到佢既決心。」阿富答返我，但我聽到呢個徊案，只係笑左一笑，然後反問返佢：「照你咁講，姐係你有憎過我？」阿富聽到我咁問，佢無聲出。食完野，我就同阿富分開行，我開始明白點解阿琪會對阿富有少少反感，因為阿富既熱情同主動，令阿琪受唔住。其實頭先一直食野果陣，我手機都不停震緊，我睇一睇，原來係阿琪既ＭＳＧ。阿琪：我返到屋企拿阿琪：你同阿富一齊緊？阿琪：食緊野？阿琪：返到未啊？阿琪：做咩唔理人（喊）見到咁，我緊係即刻覆阿琪啦，但當我打左幾隻字後，就見到「輸入中…」，唔知阿琪又想ＳＤ　Ｄ咩比我呢？但係……估唔到……阿琪：阿富話要同你比賽，而且你應承左佢阿琪：係未真啊？咩話！？阿富講左佢同我打賭既事佢知？唔係掛。阿琪：你仲咩要咁做？阿琪呢個ＭＳＧ，我真係唔知點答，我望住部手機，打左好幾次都唔知ＳＤ唔ＳＤ出去好。阿琪：唔駛諗咁多，照直講就得我：係佢話要同我比賽阿琪：但係你點解要應承佢啊我：佢講到好想咁打完呢句後，阿琪就無再覆我ＭＳＧ。點解？點解阿富要話比阿琪聽我同佢打賭既事？我即刻ＳＤ左個ＭＳＧ比佢。我：你同阿琪講左你同我打賭既事？阿富：係我：點解你要咁做阿富：佢ＳＤ　ＭＳＧ問你？我：係我：點解你要咁做阿富：點解佢ＳＤ　ＭＳＧ比你問，都唔問我頂！阿富而家根本將件事聚焦左係阿琪唔應佢上面，佢唔應你我點鬼知啊，我而家剩係想知道點解你要話我地打賭既事佢知咋。我：阿富，其實我地打賭既事，唔駛比阿琪知，但點解你要咁做我ＳＤ左呢一句後，等左好耐佢都我覆，佢係未特登咁做架究竟，而我再開阿琪個ＣＨＡＴ，見到佢仲無覆我，唔通，阿琪嬲左我！？

我諗，阿琪真係嬲左我，因為呢幾日我ＳＤ　ＭＳＧ比佢佢都無咩點應我，同佢一齊出黎行街，佢都好似唔想同我講野咁，我問佢嬲咩，佢又唔答我，又話我自己做錯野自己唔知咩？如果真係做錯，我諗係因為我同阿富打賭既事。我將件事講左比ＪＵＤＹ知，ＪＵＤＹ一聽到我所講後，就話：「你個死蠢比人設左計都唔知！」「下？有咩？」我問。「好明顯有啦，阿富好明顯係特登話比阿琪知，等佢覺得你無啦啦點解要搞其他事出黎煩，所以未嬲你囉。」ＪＵＤＹ答我。「但係，同阿富打賭係阿富既主意，點解要嬲埋我？」我又問。「牛兄你真係好死蠢，呢Ｄ唔關係未邊個既主意，係關點解你要同阿富一齊癲啊，本來阿琪以為你同阿富唔係同一類人，但而家無啦，佢一定係以為你同阿富一樣。」ＪＵＤＹ用一個無咁好氣既語氣講。「我都係因為阿富話如果佢輸左，就以後唔會再煩阿琪，我先咁做咋，但無諗到阿琪佢會嬲我。」我好後悔咁話。「等等先，阿琪知唔知你係為左咁做？」ＪＵＤＹ問。「應該唔知。」我答。「點解你唔話佢知，可能你話左佢知會好Ｄ。」ＪＵＤＹ話。「佢而家嬲我，我唔敢煩佢。」我答。ＪＵＤＹ聽到我咁講後笑左出黎話：「你都未同阿琪一齊就已經咁驚佢。」「咩啊……」我無奈咁望住佢講。ＪＵＤＹ突然間靜左一靜，然後話：「咁你想唔想話比阿琪聽你係為左佢先咁做？」我諗左諗，然後搖搖頭，「都係唔好，而家都唔知話左佢知會唔會仲嬲我，都係咩都唔做好Ｄ。」ＪＵＤＹ聽到我咁講後，嘆一嘆氣，「牛兄，你咁樣就算同阿琪一齊左，都只會係比佢欺負啊。」「如果可以既話，我無所謂。」我好理所當然咁講，而ＪＵＤＹ聽到報向我反左反白眼。係一路擔心阿琪嬲我既狀態下練跑，講真，事倍功半，阿琪又唔係完全唔理我，只不過，我明顯地覺得佢一直耿耿於懷點解我要同阿富打賭件事。「阿琪……」今日照平常咁同阿琪一齊行超級市場，「我呢？」「拎果件打比我。」佢指左一包意粉後同我講，而我就……「……係。」好微臣咁拎左去比佢。「最近練跑練成點啊？」佢問我。「……麻麻地咋。」我答。「練得麻麻地仲學人同人比賽。」佢話：「要朋人比賽唔該認真Ｄ啦。」佢望一望我。「知道……」我答佢。「聽日同你一齊去練。」阿琪講……咦？我係未聽錯，我望一望佢問：「妳頭先講咩？」「我剩係講一次，如果聽唔到就算。」「唔係啊，聽到架，聽日妳同我去跑嘛。」唔知點解，嘴角不其然咁向上揚。「妳……唔嬲我拿？」我問，我鼓起好大勇氣問佢。「係ＷＯ，我好似仲嬲緊架ＷＯ。」佢睥一睥我話：「咁都係唔同你去跑……」「唔好啦！」我無等佢講完話講。「總之你同阿富想點我唔理，我只係想認認真真普普通通咁跑步，知道未？」阿琪認真咁同我講。「知道。」我答佢：「其實，阿琪，我同阿富佢……」正當我想講點解我同阿富要打賭既事時，我諗左諗，其實講比阿琪聽，會點呢？我又怕佢會再嬲返我，而且阿琪一聽到我講阿富，佢又睥一睥我問：「阿富Ｄ咩野？」見到咁，都係唔好同佢講好Ｄ，「……都係無野拿。」

呢次應該算係阿琪第一次嬲我，我應該點哄返佢好呢，我望住部電話，不停睇緊一個精品既網站。阿琪佢好鐘意鬆弛熊，有時同佢行街果陣，佢一見到鬆弛熊就會雙眼發光咁，所以我決定買個鬆弛熊哄返佢先得。而家上網買野真係好方便，揀好晒連運貸都搞店埋後，ＣＬＩＣＫ個制就比到錢，係等幾日姐，唔緊要啦，呢幾日我盡量唔激親阿琪未得囉。尋日阿琪約左我跑步，約左係我樓下等，因為佢唔想阿富又無啦啦出現。「做埋熱身先好跑啊。」佢叮嚀我，而同佢做完熱身後，我地就跑平線跑開既路線。唔知點解，阿琪今日好似有Ｄ特別，好似心情特別唔開心咁。同佢跑完步，係小休亭度休息，買左支水，兩份飲。「妳今日好似有Ｄ唔開心既？」我問。「尋日阿富打電話比我。」阿琪話。竟然，聽到佢咁話我緊係問佢啦，「佢打比妳做咩？」「我無聽到。」阿琪又話：「但佢ＫＥＥＰ住打左好幾次比我，最後好谷鬼氣將部電話校左飛行模式，跟住佢就不停ＳＤ　ＭＳＧ比我。」「下？佢點解要咁樣做？」我問。「佢咁做已經唔係第一次。」佢答我，然後嘆左一口氣話：「阿富佢係一個好好既男人，同佢做朋友好開心，但係要同佢進一步就一定無可能。」「點解……無啦啦講呢Ｄ野既？」我問。「因為我知道好多ＧＲＯＵＰ　ＭＥＭＢＥＲ已經係背後討講緊我同阿富Ｄ野。」阿琪話：「我好唔想有呢Ｄ事情發生，因為以前我經歷過太多，點解次次我各人示好想同佢做好朋友，到最後都會變成咁樣。」聽到佢咁講，我唔知答佢咩野好。「我剩係想好好交朋友，唔想變成咁……」阿琪佢扁晒咀咁望住個地下。而我，就摸一摸佢既頭，「呢Ｄ事唔係妳問題，唔好將所有事攬晒上身。」佢望住我，好可憐咁望坐我。「妳放心，我唔會比阿富再煩妳。」我話。「下？你想做Ｄ咩啊？」佢笑住問我。而我，回以一笑後答佢：「秘密。」呢個回答後，我對周阿富既比賽，更有動力。

跑步變左我每日必然做既事，跑完都會記低我跑步既紀錄，係見到個紀錄每日都進步，但係離阿富既時間，仲差好遠。點解我會知道阿富既時間？除左先前同阿富跑果陣有留意之外，有一日，佢ＳＤ左一張佢跑完之後既時間比我。佢果次既時間係，１０Ｋ用左４５分鐘，姐係每Ｋ用４分半，而我，今次既時間，係１０Ｋ用左５５分鐘，５分半跑１Ｋ。相差１０分鐘，係好大既距離，而且４５分鐘既時間，並唔係阿富最快既時間。心中開始有少少擔心，我同阿富既打賭，點先可以跑贏佢。離比賽仲有一個月既時間，仲可以點練先會快Ｄ呢？「喂，你仲咩係度發夢啊。」企係我旁邊既阿琪拍一拍我。回神左既我望住眼前Ｄ人，「……唔好意思。」「到你介紹自己拿。」今日係跑ＧＲＯＵＰ既例會，有時有Ｄ新ＭＥＭＢＥＲ　ＪＯＩＮ　既時候會叫佢地出席呢個例會，認識下新朋友。「我叫阿牛，你好。」打完招呼既我，繼續沉思緊點樣贏阿富。「喂……」阿琪又拍一拍我，「果個人好似成日都望住你咁。」我望向阿琪所講既人，係一個男仔，同阿琪講既一樣，佢又真係一直咁望住我，仲要笑住望。「你係未識佢架？」阿琪問，而我諗左諗後就話：「無印像ＷＯ。」果個男仔慢慢行過黎，然後同我打左聲招呼話：「好耐無見。」下？好耐無見？「唔係掛，唔記得我？你係未讀果條街果個屋村果個樓既樓下果間幼稚園啊？」佢話。「係啊。」我答。「咁你係未讀另一條街另一個公園另一個商場旁邊既中學？」佢又問。「係啊。」我又答。「記唔記我啊，只要係向某一方向好大力擰把鎖，就可以扭壞佢再打開度門，你要唔要試下。」佢笑住講。我點會唔記得呢一句說話，呢一句說話係曾經保我貞操既說話：「能蟹仔！」「係啊！硬頸牛！」無錯，企係我面前既係由幼稚園到中學都同我讀同一間學校既朋友，佢成日都叫人地叫佢做能蟹，我地都問過佢點解，佢就話呢一個字係圍頭話，姐係叻仔咁架。「估唔到你會撞到舊朋友，咁你同你朋友聚下舊先啦。」阿琪同我講完後就走。「喂，硬頸牛，你女朋友幾識做ＷＯ。」能蟹仔話。「佢邊係我女朋友啊！」我好大反應咁講。「唔係咩，我眼望你地兩個好襯ＷＯ，同埋一望你地都估你地係情侶啦，你地有一股氣場傳出黎係你地兩個係搭上左。」能蟹仔話。「未咁講啦，人地單身架，比人聽到就唔好啦。」我答。「單身，咁你快Ｄ去馬啦。」佢話。已經去左馬啦，只不過唔知等到幾時姐。

估唔到會撞到以前ｄ朋友，「係呢？畢左業之後你去左邊？無晒你既清息既？」我問佢。「畢業之後我就去左外國讀書，讀完書返黎未入左一間公司做野，苦悶到爆，識左個女朋友拍左好幾年拖，感情穩定啦。」佢答完後搭住我膀頭問：「咁你呢硬頸牛？」「我，我入左大學讀左個ＣＳ，出黎做ＩＴ狗，拖都有拍過既，但係上年散左到而家都未有著落。」我講完後，佢笑住話：「而家未有著落囉。」我望住佢既方向，係阿琪。「呢個ＧＲＯＵＰ好多人瞄準佢架，點會到我。」我答。「好多人瞄準佢係一回事，佢理邊個又係一回事，頭先我見你地兩個咁ＣＬＯＳＥ，我覺得都理下你ＷＯ，點解唔進一步行動啊。」佢笑得好淫邪。「有行動，不過我鐘意慢慢黎。」我答佢。「慢慢黎係好既，但係小心比人截胡ＷＯ。」能蟹佢講完之後，指一指阿琪果邊，我見到，係阿富。見到阿富接近阿琪，而阿琪就向住我呢邊打出求救訊號，「唔講住，一陣再傾。」向住阿琪既方向行過去既同時，阿琪都向住我講：「牛兄，頭先你未幫我買左支水既。」佢向我打左眼色，而我望一望阿富手上面拎左支水，聰明既我已經知道阿琪想我點做，「係啊，係我度，妳跟我去拎。」「好啊。」阿琪答完我後就好快同我行開左，「好彩你見到我同你打眼色咋。」「當然啦。」我答。「係呢，果個能蟹同你識左好耐架拿？」阿琪問。「係啊。」我答佢：「讀書成日都同佢同一間學校，果陣都算成日吹水果種朋友。」「佢係未好人黎架？」阿琪問呢個問題咁得意既。「係好人黎，做咩咁問？」我問佢。「無啊，見佢果款似成日出去玩亂咁識女仔果Ｄ人囉。」阿琪答我後，我望一望能蟹，咁佢又真係好似花花公子款既，不過佢有條件做都奈佢唔何。「我唔知佢係未果種人啊，但係佢有拍拖，而且好穩定下，我諗應該唔會係掛。」我答。「你又知，你地岩岩先見返。」阿琪話。「咁佢都係岩岩話我知，我未信囉。」我答。例會通常都會跑得輕鬆Ｄ，因為未知新入ＧＲＯＵＰ　既ＭＥＭＢＥＲ可以跑咁耐同咁長距離，所以好多練開跑既人都會選擇打完招呼後自己跑，又或者係輕鬆跑當放鬆肌肉。而我練緊跑，當然係選擇自己跑快啦，不過同其他跑得再快Ｄ既人唔同，我有阿琪陪我跑，而能蟹都想跟住我地一齊跑，話好耐無見好多野想傾，不過我唔知佢點樣可以一路跑步一路同我傾到計。而阿富見到阿琪跟我跑，當然都唔會放過任何機會啦。所以，我今次例會既跑步練習就變成四人跑團……

四人跑團既路線好簡單，加埋有８Ｋ，一般既訓練跑，今日我有老朋友係度，我就提議唔好跑咁快，因為未知我呢位朋友跑唔跑到。但係能蟹就話佢無問題，叫我地照平時咁跑就得，佢咁講就咁啦，所以我就照返平時既速度跑。阿富一貫既作風，唔駛我多講，就緊係不停跑係阿琪旁邊，阿琪有見及此，就陪我並排跑，仲同阿富講：「如果你可以跑快Ｄ唔駛就住我同阿牛架，而家我地兩個跑既速度都唔係你平時既速度，你跑先啦，有阿牛陪我就得架拿。」但阿富聽到後就咁答佢：「我今日想慢慢跑休息下。」其實，阿富自己都察覺到阿琪已經對佢有反感啦，點解仲要不停做Ｄ令阿琪反感既野呢？能蟹係旁邊望住覺得好奇，就細細聲問我：「呢個男既都……」佢無問完我已經點左頭。「不過唔怕啦，個女仔都好似唔想ＳＨＯＷ佢咁。」能蟹話。都係既，但係每次見到阿琪忍住嬲既樣，都有少少替佢擔心，不過，又有少少開心，呢種感覺真係好奇妙。成程跑步都好相安無事，就算阿富不停係阿琪旁邊講野，阿琪都唔多想理佢。到今次例會既尾升，我地一齊去附近既大排檔食野，坐位方面就好似我先前講過既一樣，阿富係都要坐係阿富既旁邊，而我就同能蟹坐係阿琪既對面。「硬頸牛，點解你唔同你條女坐啊？」佢問。「痴線，佢都唔係我條女。」我答佢。「咩唔係姐，好快係架啦你地。」佢陰陰嘴笑左笑後，又話：「但係你都唔駛大方都咁ＷＯ，溝女，要爭架。」「聽你咁講，你好似好有經驗ＷＯ。」我講笑咁話。「緊係，我出左名界女無數，我有個朵架，叫做界刀殺手。」佢ＣＨＯＫ晒樣話。「殺手咁勁啊，拉你去差館好定青山好？」我答。「未講笑啦，見係你我過兩招比你，對付呢Ｄ咁多人追既女仔，你要做到欲情故縱。」佢好認真咁話。「咩叫做欲情故縱？」我不解地問。「就姐係叫熱情一下，又冷淡一下，做到唔係好緊，但又好似好緊。」點解佢答完我好似無聽過野咁既，「姐係點啊？」「講到咁你都唔明，咁你真係要學下野。」佢搭住我膀頭，然後話：「以後，我做你軍師幫你，點睇？」下……我呢隻牛雖然蠢蠢地，但又未知於連呢Ｄ野都要人地幫既，「唔駛拿能蟹仔，多謝你既好意。」「客咩氣啊硬頸牛，就咁話啦。」等等，我頭先好似係拒絕你ＷＯ，你果句就咁話係咩意思先。呢餐飯都係好相安無事下食完，除左阿琪佢無咩點食之外。「喂，硬頸牛，我剛剛計過。」佢拍一拍我，而我問佢：「計過Ｄ咩？」「阿琪望左你成４０幾次，一餐飯望你４０幾次，你機會好大。」佢好似諸葛孔明上身咁話。我聽到佢咁講，只係應酬地笑左笑，能蟹仔，你放過我啦。

今晚全程都好似係相安無事下渡過，無錯阿富都係不停煩阿琪，但呢Ｄ已經係意料中事，同埋好多我都化解到，所以不成問題。但係到我真係以為相安無事之際，一陣既隱隱作痛，好似提醒我小心Ｄ。呢一個痛楚，係來自的右腳腳板內則，足弓位置，好似大力咁踏一踏地，就有一種觸電既感覺……唔通，係因為我呢排練得太多既關係？我企一企係原地，慢慢咁拉一拉筋，又似無咩事ＷＯ。「阿牛你做咩啊？」阿琪行左過黎問。「無野啊。」我答。「真係？」阿琪好似有Ｄ擔心。「真係無野啊。」我跳左幾跳比佢地，「係未啊，仲跳得添。」「無事就好啦，但有事你一定要話我知啊。」阿琪話。「知道拿。」我答佢。見到妳咁樣都擔心成咁，唔通我話妳知頭先我跳果陣又有果陣觸電咁痛既感覺咩？慢慢行返屋企後，我除左隻鞋睇一睇我隻腳，見到右腳同左腳已經有好大既對比，我腦中第一時間諗既野，唔係要點樣醫好隻腳，而係同阿富既打賭。點解？點解要係咁重要既關頭先會傷左隻腳。「今日又會咁早返既，你個……」老牛大人既聲係後面傳出：「死仔！做咩搞到隻腳咁？」死火，比老牛大人知道左。佢行到我既面前，望一望我隻腳後再望住我問：「玩腳交玩到腳整親啊？」「老牛大人！點會玩腳交玩到隻腳腫成咁啊！要玩幾多次先會有咁既效果啊！你答我！仲有啊！如果真係腳交都係個女仔腳腫啦！點會係我啊！」真係谷鬼氣。「點撚知你個死仔會唔會中途轉基架！」老牛大人竟然好理直氣壯咁話：「仲有！作死你啊！咁大聲！嘈醒你娘親啊！」佢一巴打左過黎。「阿爸，我已經傷左腳，唔想傷埋個頭。」我話。「死仔！坐好！」佢喝住我話。「又叫我唔好咁大聲，自己又咁大聲。」我話，然後見到佢拎左支鐵打酒過黎，坐係我面前講：「伸隻腳出黎啦。」好耐都無咁樣比老牛大人搽鐵打酒，「好痛啊……細力Ｄ好唔好啊……」我咬緊牙根咁話。「唔大力點搽得散Ｄ瘀血啊。」佢愈講愈大力。「阿爸，有Ｄ野想問你。」我話。「問啦。」佢答。「其實你果陣時咁樣等阿媽，阿媽會唔會覺得煩架……好痛啊！！！」我問完後都唔知阿爸係未特登咁大力。只見阿爸笑左笑後答我：「我咁有技巧，你娘親點會覺得煩。」「點有技巧法？」我問佢，而佢問返我轉頭：「你明唔明鐘意一個人同愛一個人既分別係邊到？」我諗左諗答佢：「唔係都係一樣架咩？」呢個其實似問題多個答案。「真係蠢，緊係有唔同啦。」老牛大人愈講愈起勁，當然搽我隻腳既力度都一直加大，而我就係痛楚下繼續聽佢講野：「你鐘意一個人，你會想擁有佢，唔會想比人店佢，唔會想比佢同其他飲有溝通，變成霸道，變成專橫，最後，令人煩厭。但愛就唔同，你係會付出，但係只會付出佢所需要既野，你會呵喚佢，但係會比自由佢，因為只要佢開心，你就無問題，你會陪住佢，係佢身邊，但係佢唔會覺我煩，慢慢地，佢就要變成需要你，唔見你佢會唔舒服。」「好痛啊！！！！！」堅係好痛。「鐘意好易變成令人煩厭，但愛會慢慢使一個人感動。」老牛大人搽完後就收好支鐵打酒，「你要明白呢個道理啊，牛仔。」老牛大人講既野，就好似我同阿富咁，我好慶幸自己識得做後者既野，但又可憐阿富，佢做左前者既野。「但其實……」我問老牛大人：「如果你鐘意果個人都鐘意你，未唔會有你頭先講既野發生囉？」老牛大人聽到後笑左一笑話：「睇你牛仔呢排醒左Ｄ。」行到我身邊，摸一摸我個頭又話：「如果，呢個世界上所有既愛情，都係咁簡單就好。」「阿爸。」我認真咁望住我阿爸問：「頭先你搽完我隻腳洗左手未？」佢理直氣壯答我：「未。」「阿爸！」你唔係掛，未洗手就摸我個頭。「都話你娘親訓左唔好嘈醒佢啊！」佢又一巴打左落黎。

痛住咁訓，希望第日無事啦，但我呢個諗法真係天真……第二日起身果陣，我隻腳仲腫過尋晚，都唔知係未老牛大人幫我搽完之後仲傷。但係點腫都好，我都要落床……嘩！唔店！好撚痛！而家係連落一落地都好似有觸電既感覺，好彩今日係假期姐，如果唔係我一定返唔到工。我望住腫到似豬啼既腳，然後大叫：「阿爸，可唔可以過黎扶一扶我啊？」老牛大人聽到，第一時間都係果句：「作死你啊，嘈醒你娘親啊……嘩！你隻腳搞咩黎啊！？」佢行左過黎扶我起身，「你發夢玩腳交啊？」我已經無佢咁好氣，「阿爸，可唔可以扶我落樓睇鐵打？」「好。」老牛大人扶住我行到鐵打師父果度，而果位師父一見到我隻腳咁，就問：「哥仔，你搞咩整到隻腳咁啊？」「腳交囉。」老牛大人，你係呢個時候可唔可以講笑呢？只不過，我望住佢個樣覺得佢係好認真咁講……「唔係啊，我係跑步整到咁。」我答。「跑步都可以整到咁，你點跑架，無可能會跑到咁架ｗｏ。」位師父一路教訓我一路幫我睇隻腳。「可能因為就快比賽，所以呢排練密左掛。」我答佢。「咩野比賽黎架，跑山啊？」佢笑住問。「唔係，跑馬拉松姐。」我答佢，但估唔到係換黎兩個驚訝：「你跑馬拉松？」師父同老牛大人都好驚奇咁問我。「咁幾時比賽啊？」師父問我。「仲有兩個星期多ｄ……」我答佢。師父聽到後就搖一搖頭話：「我就勸你呢兩星期唔好跑好拿，你而家既情況，似係傷左筋膜，要慢慢休息先得，唔好再四圍行。」「下！唔得啊，今次個比賽我練左好耐，而且最後兩星期，唔可以停架。」我同師父講，但師父就好語重心長咁話：「咁你想以後都跑得，定剩係跑完呢一次？」我有無傷得咁嚴重啊！！！阿爸聽到師父咁講後，就答：「佢緊係想以後都跑得啦。」咁老牛大人講既野都岩既，所以我只可以好失望咁答：「好啦……」「我幫你敷ｄ藥啦，會快ｄ好，不過你呢排真係唔好再去跑拿知唔知啊。」師父一再叮嚀。「係……」我答。敷好藥，老牛大人就扶我返屋企。「好好坐係床度唔好四圍郁。」老牛大人命令我，我只可以答：「係……」半訓半坐係床上面，我望住包住既腳，心中百感交集，唔通今次我同阿富既打賭就咁完左？唔通我就唔可以用自己既能力幫阿琪令到阿富唔好再煩佢？就係呢個時候，阿琪ｓｄ　左個ｍｓｇ比我。阿琪：陪我去跑步我：可能我：今日唔得阿琪：點解啊？我ｓｄ左我包住腳既相比阿琪睇，然後佢就問我。阿琪：點解會整親既？阿琪：有無事啊？而我而家呢一刻，無咩心情答佢……

可見我無心情到連阿琪既ＭＳＧ都唔想回，就真係好無心情，就當我想訓左佢算之際，電話響起，來電顯示，係阿琪。「喂？」最後我都係接左電話。「點解你整親唔同我講啊？」阿琪話，但我唔知點答佢。「仲咩唔講野啊，又話咩都會話比我知，但而家你傷到咁都唔講我知，我好擔心架知唔知道啊。」聽佢語氣，唔知佢係嬲緊定唔開心。「我……」唔知講咩好既我，最後講左呢句：「同阿富既比賽一定輸。」「仲比賽！隻腳傷成咁啊！有無去睇醫生啊！」今次好明顯地佢真係嬲嬲地。「有啊，睇左鐵打。」我答佢。「咁鐵打師父點講啊？」佢問。「佢叫我呢排唔好再跑，等好返先ＷＯ。」我答佢。「咁你要聽話唔好跑啊，你係好嚴重？行唔到？」佢問我。「如果要行既話都行到Ｄ既。」我答佢。「咁你一陣去樓下等我，我拎Ｄ野比你。」阿琪講完之後就收左線。我望住部電話莫名其妙，行左落床，好辛苦先行到去門口……「你個衰仔去邊啊？」老牛大人問。「無啊，想係樓下床陣姐。」我答佢，然後就繼續好努力咁行出去。去到樓下，我坐左係附近既欄杆上面等阿琪，究竟，佢無啦啦叫我落樓下等佢做咩事呢？等左陣，見到遠處阿琪既身影，就咁好遠都望到，阿琪一臉既擔心，再帶一Ｄ嬲嬲地咁行過黎，「咁嚴重既！」「其實……都未斷腳，唔算嚴重啊。」我笑住答佢，但好快我就笑唔出，因為我眼前既阿琪嬲到面都紅晒，「仲講笑！好好玩啊而家！」見到阿琪咁嬲，我都唔敢出聲，而係呢個時候，阿琪將一支鐵打酒拎比我，「我屋企人整親都係用呢種鐵打酒架，好好用，記住早晚自己搽下啊。」「知道。」我接過左支鐵打酒，個心好甜。「走拿我。」下！？咁快走？我本身諗住隻腳傷左布排都唔可以同阿琪行街，而家佢出現可以見佢，點都要把握多Ｄ時間先得，「阿琪……我……」正當我想追上去之際，我唔醒起自己隻腳整親，一大力少少落地，痛到我叫左出黎。阿琪聽到我叫聲，轉個身望一望我，而我就有少少企唔穩，跌向左阿琪果度。「你小心Ｄ啦，整親隻腳就。」我無記錯佢應該講左句咁既說話，因為，呢一刻，係我眼中既世界好似停頓左咁，我感覺到阿琪雙手環抱住我條腰，背部感受到佢掌心傳黎既熱，膀頭想有一處從上而向下壓既力，係阿琪既下巴扣住左我膀頭。而我……就不其然咁將手放左係阿琪條腰上面。呢個突如其來既擁抱，係上天送比我最好既醫療聖藥。

實在太沉醉係阿琪既懷抱入面，沉醉到，原來已經抱左成分鐘都唔止。「你係未訓左啊？」阿琪好溫柔咁講，而我就成個人即刻彈起企返直，當然又整到隻腳叫痛啦。阿琪咪起隻眼望住我，然後話：「你抽我水。」「無啊！我無啊！」我聽到佢咁講第一時間既反應係咁。「你食我豆腐。」阿琪繼續咪起隻眼望住我。「唔係架！我真係唔係有心架！」死啦，頭先我咁樣阿琪會唔會而為我同班狗公一樣架。「你博我懵。」阿琪又講，唔知點解我心中既罪惡感不停放大，唔通，我真係好似阿琪咁講，其實我係抽佢水，食佢豆腐，博佢懵！？佢拍左我個頭一下，呢一下，拍返醒混亂緊既我，「講下笑咋我。」佢話：「雖然你都似係想食我豆腐架拿，但見係你……」佢笑左笑，然後就傳身走左，走果陣仲話：「記得搽腳啊，快Ｄ好返先可以阿我行街架。」下？姐係點啊？咩叫做見係我……然後呢，點解阿琪唔講埋落去啊。我拎住支鐵打酒上返樓，補充，係好痛苦地上返樓，但係，唔知點解，我笑得好開心。「死仔，返黎拿。」老牛大人係門口迎接我，「係啊，我返黎拿。」我回應佢後，佢就話：「做咩落完去之後就咀角含春笑得咁淫啊。」「邊有ＷＯ。」又係果種打從心底笑出黎既笑容，我將支鐵打酒放好左之後，坐返上張床上面，望一望電話，原來阿琪ＳＤ左ＭＳＧ比我。阿琪：以後你有咩事唔話我知阿琪：你就知死我：知道拿阿琪：你好好休息下拿阿琪：我自己去跑步我：妳小心Ｄ啊阿琪：知拿阿琪：我一定唔會整親腳先（喊笑）係呢一刻，我暫時將同阿富既打賭忘記，不過，都只係暫時……因為過左幾日，我收到阿富ＳＤ比我既一張相，相上面係佢比賽前訓練既最佳時間……３８分５３秒……

說時遲，那時快，我對腳都好返七七八八，鐵打師父話我聽話先好得咁快，但就叫我唔好跑咁多住，當然，我緊係有問對我最重要既問題啦。「我可唔可以去比賽？」我問係我眼前屏息靜氣既鐵打師父，而佢檢查左我隻腳後就點一點頭：「但係跑完有事記住返黎比我睇啊。」「知道！」聽到鐵打師父咁講，我個心都定ｄ。但都只係定左一半，因為諗返阿富ｓｄ比我果個時間，就算我無整親隻腳前狂練，都無可能會練到佢既成績。時間一日一日咁過去，我係比賽前果幾日都有同阿琪慢跑，起初佢都擔心我會唔會再整親隻腳，但好彩，一切都相安無事。「你係未仲會同阿富比賽？」阿琪問我。「係啊。」我點一點頭，雖然明知會輸但我都點一點頭。「但你而家既成績……」阿琪一副擔心既樣子，想照直講，但又唔敢講。「其實，我已經無理同佢比賽既野，我而家剩係想跑個好成績，其他既野我唔會理。」真係，真係可以唔理，如果輸左，阿富就會一直煩阿琪，真係可以唔理。「如果係既話就好拿，我仲擔心你會因為先前傷左無練跑，輸比阿富會唔開心添。」阿琪微笑咁話。「唔會啦，我剩係想贏自己。」講就講得好灑脫，但係心入面都係不是味兒。「加油啊，我支持你，雖然我知道你輸緊。」阿琪取笑既語氣講。「咁如果我贏左咁點先。」呢一句我只係講笑咁話，但無諗過阿琪好認真咁同我講：「如果你贏左，就同你做一件你想做既野。」聽到佢咁講後，我呆一呆望住阿琪，「妳頭先講Ｄ咩？」「聽唔到就算。」佢話。「唔係架，聽到啊，你話我贏左就同我做一件我想做既野嘛。」我答佢。「係啊，傻佬。」阿琪打左我個頭一下，「休息完未啊，我地跑返去拿。」「好。」呢一刻，我覺得我已經贏左。比賽既日期由本來望到頸都長，到而家只係相隔一晚，我望住日曆上面圈住既日子，聽日，就係我第一次跑比賽，唔知，會發生咩事呢？「死仔，聽日要比賽拿，唔好緊張。」老牛大人企係我身邊，拍一拍我膀頭話：「上到擂台就唔好怯，怯既話，你就輸成世。」「我聽日係去跑步，唔係去打拳啊阿爸。」我望住老牛大人好無奈咁話。「差唔多姐，都係鼓勵說話姐。」佢笑一笑後又話：「睇住隻腳啊，你仲有成世人，條路有排你行架。」「知道拿，阿爸。」我答佢，然後呢個時候，電話響起，我以為係阿琪打黎想係比賽前一晚同我傾陣計，但見到個來電，係阿富。「喂？」又係呢一個每個人接電話都會講既字。「牛兄，聽日比賽，準備成點。」阿富問。「不過不失啦。」我答佢，雖然知道一定輸緊，但係都好有自信咁答佢。「聽到你咁講就好，聽日大家好好跑，輸贏大家都仲係朋友。」阿富話。「不嬲都係。」我答。收線，再望一望個日曆，聽日，可能係我呢一世人都唔會忘記既一日。

好難得無緊張感訓左成晚，起身果下，感受到前所未有咁充滿動力，自己認為。起身，一出房門已經見到老牛大人煮好晒早餐，佢望住我話：「快ｄ食多ｄ野，一陣先會有力跑步。」我望一望成枱既早餐，有一刻既感動，然後又好冷靜咁講：「阿爸，跑之前唔可以食咁多野架。」我拎起左一塊三文治，咬左一啖，「好食。」老牛大人笑左笑後話：「加油啊，我相信你跑步點都會叻過你追女仔。」我無奈地望住老牛大人笑左笑。去到樓下，一早約好左既阿琪已經係度等緊，「咁遲架。」佢話，然後我望一望手機上顯示既時間答佢：「無遲啊。」「要我等就係遲。」阿琪講笑咁話，然後無啦啦認真咁問：「今日有無信心？」「有。」我好用力咁點一點頭。日出後天色好似陰陰地，阿琪望一望個天，問我：「唔知會唔會落雨呢？」「唔知呢。」我答佢，然後都望一望個天後話：「就算落雨，都要繼續跑，仲要跑係妳前面。」「點解要係我前面？」阿琪笑住咁問。「因為要幫妳擋風雨嘛。」我答佢，而阿琪笑得好甜話：「痴線。」我地兩個先坐地鐵，然後轉車去比賽場地，我第一次既比賽，係大學吐露港既海旁，今日既天氣有ｄ凍，天色就暗暗地，一陣跑緊既時候落雨既機會都好大。一到步我地兩個就去左ｊｏｉｎ班跑ｇｒｏｕｐ既朋友，阿富當然係其中一個，而今日比賽既人，有菜老闆，有金姐，仲有其他既ｇｒｏｕｐ　ｍｅｍｂｅｒ，而當我地熱緊身果陣，我電話響左一響，係ＪＵＤＹ。ＪＵＤＹ：加油啊牛兄我：好難得妳咁早起身ｗｏＪＵＤＹ：係啊，講完我之後就去訓過（喊笑）我將ＪＵＤＹ既ｍｓｇ比左阿琪睇，佢睇左都笑得好開心。而阿富，唔知點解佢今日好靜，可能，係想比賽前認真咁諗下一陣點跑，定係，佢見到阿琪剩係同我講野，佢唔開心？不過，過左今日後，佢應該都會繼續追阿琪，因為我真心覺得，以我而家既成績，係無可能贏到阿富。「牛兄，隻腳點啊？」菜老闆問我。「都無咩事，個鐵打師父都話我可以黎跑。」我答佢。「咁未好囉，但係都要錫住自己啊，你日後仲有大把時間，唔好因為今次而去駛命啊。」佢行左埋黎搭住我膀頭，好細聲咁話：「雖然我會買阿富贏，但都唔想你跑傷架。」我聽到佢咁講後，驚訝咁望住佢問：「點解你知既？」「係阿富講既，不過你放心啦，呢件事得幾個人知架咋。」佢答我。得幾個人！？姐係仲有其他人知啦！？而且你知道的話，仲係未得幾個人知咁少啊……

熱完身，我地幾個就去上線，可能我地早左上線既關係，離起點都好近，就係呢個時間，菜老闆就提意，「可如我地影返福相。」然後，佢就拎左部手機出黎，搵左個人幫我地影相。而呢一張，算係我同阿琪一齊比賽既第一張相。「好拿！咁多位跑手早晨啊！」比賽既ＭＣ開始用好振奮既語氣講佢既開場白，「今日既天氣真係好適合跑步啊！」雨都就落得出拿，咁都適合跑步你係未傻架，「大家食左早餐未呢？」食左拿唔該，「今日我地好榮幸請到……」下刪數百字因為佢開始介紹今日有咩嘉賓出席，但我地都無理佢，只係掛住望住我地頭頂既航拍機揮手。我係等緊開跑既時候，不其然留意左阿富一眼，唔知點解，佢今日真係特別靜，而佢都望到我望緊佢，係呢一刻，我只係講左句：「加油。」而佢都點左點頭話：「你都係。」個ＭＣ終於講完佢Ｄ廢話，去到所有人都最重視既階段，就係倒數，「好拿！黎開跑既時間仲有２０秒！我地一齊倒數！２０……」點解會係２０開始倒數咁怪既，通常都係由１０開始架。「１９……」「我有Ｄ緊張添。」阿琪同我講。「１８……」「我都有少少。」我答佢。「１７……」「一陣你跑果陣唔好又整親啊。」阿琪叮囑我。「１６……」「知道拿。」「１５……」「仲有跑唔到就唔好夾硬黎。」「１４……」「放心啦，我一定唔會夾硬黎。」「１３……１２……」「我地兩個單獨合照一張好唔好啊？」阿琪無啦啦咁問。「１１……１０……」我七手八腳咁拎起部手機，阿琪就哄左過黎，我望住鏡頭既我地，笑得好開心。「９……８……７……」手機螢幕一下反白，再配上一下扮係快門既聲音。「６……５……」我望住我地兩個既合照飛到左下角既格仔入面。「４……」「你好似有野未同我講。」阿琪同我講，而我諗左諗，笑左笑。「３！」「加油。」我同阿琪講左句加油。「２！」「你都要加油。」阿琪回以一個微笑。「１！」一聲嗚笛，我第一次比賽係我七手八腳將部手機放返入褲袋既情況下展開，原來Ｄ　ＧＲＯＵＰ　ＭＥＭＢＥＲ　講Ｄ野係真架，當你參加比賽果陣，你既速度就會比平時快左好多，因為，當你身邊既人都跑得咁快既時候，你係唔會有想落後既感覺。但係我記得金姐叮囑過我，記住比賽，要跟住自己節奏跑，唔好見到人地死衝，你就一齊死衝，所以，我用快我平時既速度，而阿琪都係一樣，用平時既速度跑，跑係我旁邊。而阿富，已經唔見左人，菜老闆都係，金姐都係。好多跑手不停係我同阿琪既身後衝上黎，以我目測佢地既時間，可能有成４分半１Ｋ，對於我，呢個速度算係快，所以我無跟上去，我想慢慢加速。其實頭先個ＭＣ講既野都唔錯得晒，今日無咩太陽，涼涼地，真係幾適宜跑步，如果唔落雨的話。而且係吐露港跑仲可以睇埋旁邊Ｄ風景，都係唔錯，今次既第一次既起點開跑，我好滿意。

我同阿琪佢並排咁跑，就好似平時練跑一樣，只不過係速度比平時少少，跑左大既３Ｋ左右，慣左呼吸節奏，個身都跑熱，係時候加快。我慢慢援加速，步距拉大，而阿琪好似知道我想做咩，都慢慢加速。「你跑快左，隻腳有無事啊？」阿琪問我，而我搖一搖頭答佢：「無事既。」到左第一個水站，我地兩個拎左杯水，含左啖係口，而剩低既就濕一濕後頸，因為有ＧＲＯＵＰ　ＭＥＭＢＥＲ教咁樣做個身體會易Ｄ散熱，唔好似其他人淋個頭，根本無用。但當我想將個紙杯扔去垃圾桶果陣，前面有條頭到一條金色海參頭既人突然一個急停，打亂左我既步伐，而且仲撞左上去……「小心Ｄ啦你！」被我撞到果個人破口大罵，我心諗，有時比人撞到，係唔關撞果個人時，係你ＯＮ９無啦啦停係度，就好似係旺角行街，行行下前面果條友突然間停撚左係度，你都會撞到前面果個人啦。但唔知係未比賽緊，我無咩怒氣，只係回而一句：「對唔撚住。」我覺得我好有禮貌。果個人聽到我既道歉後就跑開左，而當我想開步跑之際，一下觸電既感覺由先前人傷既地方傳遍我全身，我成個人打左個突，然後感受到右腳肌內既拉扯，再慢慢變成繃緊。「你無野嘛？」阿琪問我，佢好似好擔心，但我盡可能咬實牙關答佢：「無野，我地繼續。」阿富佢仲跑緊，雖然唔可以贏佢，但都唔可以輸得咁難睇。我無理咁多開步向前步，每一下右腳既落地，就好似踩住一條漏電既電線上面一樣，每一下都電到入心入肺。臉容難而隱藏我既痛楚，係幾痛，但我都要跑落去。「你係未又整親隻腳！」阿琪好擔心咁問。「無事，我可以繼續。」我婉轉咁答佢。「你真係又整親隻腳！」阿琪話：「唔好跑啦，我地叫人幫你。」「唔可以！」我唔知那裡來既力氣，大聲左對住阿琪話：「呢次係我第一次同妳跑步！我唔希望過唔到終點！」阿琪眼定定咁望住我，呆左一陣，就話：「咁我地跑慢Ｄ好唔好？」我點一點頭，然後，我地兩個繼續跑。一路上，痛楚不停侵襲，但可能習慣都會對痛有效，跑多左一陣，痛楚既感覺減少，肌肉都無再繃緊，我開始跑得愈來愈輕鬆。而且係呢個時候，灰色既天空好似開始落起雨，雨勢都幾大下，唔知係未錯覺，Ｄ雨一打係我身上面，成個人輕左好多咁，就好似，Ｄ雨水變成我既痛楚麻醉一樣。我見到咁既情況，又開始加速，而阿琪見到，就係後面喝住我：「你又跑快！？」我無點理佢，但係當佢再講呢一句：「你再跑快我就以後都唔理你。」阿琪，妳好野，妳出絕招我唯有……唯有……聽話囉。我減慢返速度，而阿琪跑到同我並排，「係要我講到咁你先肯聽話。」佢講。「對唔住。」我答。「一到終點你就知死。」佢講。ＯＨ！唔知我係會點死呢？已經跑左一大半路程，見到都好多人已經開始行緊，果Ｄ人大部份都係一開始果陣死衝果Ｄ人，後力不繼，而我同阿琪就慢慢一個個咁過左佢地，見到有人係旁邊影相果陣線，我地都不忘擺左個靚跑姿。係咁大既雨勢下，Ｄ影相既人都繼續幫我地影相，真係好感謝佢地。又到另一個水站，我今次好小心翼翼咁去拎水飲，而今次我又見到果條金色海參頭，不過今次係佢撞到人，果個仲要係名大媽，佢不停比個大媽鬧緊，我經過佢時不防對佢露出左過有同情但帶點恥笑既表情望住佢。雨勢漸細，離終點既距離亦都愈減愈少。「一陣去飲茶好唔好？」阿琪問我。「妳個為食豬連跑步都諗野食。」我笑住講。「咩ＷＯ，要懲罰你頭先腳痛都加速，你請我。」佢笑住答返我。「好，無問題，不過我今日唔係帶左好多錢咋。」我答佢。「跑完返家拎再出去食。」阿琪一臉得呈既樣子，然後話：「跑步就專心Ｄ唔好傾計啦。」小姐，好似妳自己傾先ＷＯ，不過佢自己講完都忍唔住笑。好快，終點就係我地面前。「一齊過。」我同佢講。「好。」阿琪點一點頭。第一次既馬拉松比賽，就係咁就結束左，同阿琪一齊起跑，一齊到終點，比雨淋到成身都係，撞到人整到自己舊患複發，對同阿富既打賭完住唔在意，今次既成績，１個小時０８分，係我第一次跑馬拉松比賽既成積……唔係，應該話，係我同阿琪第一次跑馬拉松既成積。

衝過終點既一剎，有一種開心，有一種解放，有一種激動，有一種成功感，但係呢ｄ感受都被疲倦壓住唔可以一下子咁爆發出黎，好多時候，都要係過左終點後一陣先會開心興奮。阿琪同ｄ　ｇｒｏｕｐ　ｍｅｍｂｅｒ講佢衝線果一刻腦入面諗點既係一陣食ｄ咩好，要食茶記定飲茶好，真係比佢激死。而我，就望住我手機開左幫我計跑步成積既ａｐｐｓ，見到上面所顯示既時間，再諗返阿富先前ｓｄ比我，佢訓練既時間，嘆左口氣，無錯，雖然一直都用輸硬既心情，但當面對結果時，心中點都會有少少不甘。但係……點解到而家都未見到阿富既身影既？Ｇｒｏｕｐ　ｍｅｍｂｅｒ都開始問起我諗到既問題，就話未見人原因可能有兩個，第一係佢衝過左終點，但未搵到我地，第二係佢未衝過終點。但係阿富係ｇｒｏｕｐ入面成積不嬲有返咁上下，點會未衝過終點，所以我地四圍搵阿富，當然有一ｄ人就係終點繼續等，為免佢真係乎過終點，但係呢個機會真係好微。我同阿琪兩個人一齊搵，眼見佢一臉既擔心，此時此刻既我無咩特別感覺，因為，我都擔心緊阿富。搵左好耐都未搵到佢，甚至，大會最慢時間都過埋，最慢果批人都過左終點我地都未見阿富既身影，眾人，就更加擔心。「打一打比阿富好ｗｏ。」金姐話，然後菜老闆答佢：「頭先打左好幾次，佢電話通左但無人接。」而我，就傳左個ｍｓｇ比佢，問佢去左邊，但見到佢既最後上線時間，係馬拉松比賽之前……阿富，你究竟去左邊？係一個擔心既情況下，我地只係去食左少少野就返屋企，我諗阿琪真係好擔心，因為佢平時既食量一定無咁細，頭先既佢，只係食左幾啖就無再食。返到家，老牛大人好熱烈既歡迎，「阿仔返黎拿！！！」估唔到老牛大人叫左咁多野食返黎，最緊要係，佢叫左好多親朋黎埋。「搞咩事啊，阿爸……」我望住佢問，然後佢就好興奮咁話：「我個仔第一次跑馬拉松比賽ｗｏ，跑完緊係要大搞啦。」望住老牛大人仲開心過我，感覺，開心得好實在，不過就難為左ｄ親朋，有ｄ親朋仲要係唔知咩事而搞咁多野，望住佢地不明所以既樣，都幾好笑。食完野，親朋走晒，老牛大人仲係興奮狀態不停打比佢ｄ朋友話比佢地聽今日我去跑馬拉松既事，我望住呢位老牛大人，咁大細路既行為，從心而發微笑左出黎，可能，每個阿爸只要佢地既仔女做左一少少少少少既事，都會好似佢咁，想向全世界既人講佢地仔女幾咁勁。而我，就返左入房，訓左係張床上面休息，今日跑步腳有ｄ痛，而且跑得咁駁命，對腳而家好似唔係自己咁，睇黎聽日要去搵鐵打師父睇睇佢先得。拎起電話，打開ｍｓｇ　ａｐｐｓ，ｓｄ左個ｍｓｇ比阿琪。我：有無好好休息啊阿琪：有啊阿琪：但係訓唔著我：我都係阿琪：點解啊？我：唔知，阿富點阿琪：我都係因為咁訓唔著我又再ｓｄ左個ｍｓｇ問阿富，但係佢最後上線時間仲係比賽前，心中既不安愈來愈大。阿琪：我打左幾次電話佢都唔聽我：我ｓｄ　ｍｓｇ比佢佢都未覆阿琪：都唔知佢搞咩我：而家擔心都無用我：好好休息我：聽日我地兩個一齊去搵佢好唔好阿琪：好阿琪：咁我去訓先拿阿琪：真係好眼訓（喊笑）我：嗯，晚安阿琪：晚安（開心）唔知，阿富點解會唔見左人呢？

訓醒，係自然醒，起身果陣對腳都係好似唔係自己咁，而且隱隱作痛，我拎左部電話一睇，原來仲係好早，再望落少少，見到一個ｍｓｇ後我即刻成個人彈左起身。阿富，佢終於覆我ｍｓｇ。阿富：我入左醫院阿富：今次，係我輸下！？佢仲咩入左醫院！？而佢話係佢輸左又咩野意思！？我見到阿富覆我ｍｓｇ後，就即刻ｓｄ　ｍｓｇ比阿琪。我：阿富覆左我ｍｓｇ阿琪：我都收到阿富既ｍｓｇ阿琪：佢話佢入左醫院我：係我：妳知唔知係邊間？我：我地一齊去探佢阿琪：好即刻起身換衫，行出房見到老牛大人仲同佢ｄ朋友講緊我跑馬拉松ｄ野，心諗，你班朋友對你真係幾好，可以傾咁耐都唔ｃｕｔ你線。出去，同阿琪買左ｄ野就去探阿富，一路上，我地都好擔心阿富，唔知佢點解入左院，唔知佢有無事，更加唔知阿富既心情係點。去到醫院，問左護士，好快就去到阿富果間房，見到阿富訓係床上面，一臉既倦容訓緊覺。「你點啊？」阿琪問。聽到阿琪把聲既阿富，即刻開眼望一望，「你……地黎左？」可能如果得阿琪一個人黎，阿富會開心ｄ。「係啊，買左ｄ野比你。」阿琪將ｄ野放係一邊，而我問佢：「做咩事會入院既？」阿富嘆左口氣，然後話：「我跑到中途，暈左，一醒返已經係著住病人衫訓左係度。」「點解會跑跑下暈左既？」我同阿琪一齊問。「其實尋日早上跑前，我已經覺得唔係幾妥，但心諗無事既，可能唔夠訓姐，但原來，我自己感冒都唔發覺。」阿富笑左笑話：「估唔到我咁大個人，感冒都唔知，真係失敗。」佢講完呢句後，我同阿琪都唔知點樣接落去。現場，靜左好幾秒，「阿牛，你去洗幾個生果返黎好唔好？我ｄ野想單獨同阿琪講。」阿富話，我望一望阿琪，阿琪都一臉既疑惑，眼神中叫我唔好。「但係……」本來想拒絕阿富，但見到佢用懇求既眼神望住我，「好啦，你地兩個慢慢。」洗生果期間，我不停諗唔知阿富會同阿琪講ｄ咩呢？佢會唔會同阿琪表白呢？諗到呢度，我就唔想再諗落去。洗好，就返去阿富間房，行到附近果陣，見到阿琪係房門到，原來佢係等緊我，佢行到我面前，問我：「原來，你同阿富打賭，係因為我？」「ｅｒ……」我唔知點應佢好。「阿富頭先話左我知，話你本身話唔想打賭，話點可以將感情呢樣野黎做一個輸贏，但當佢講話如果佢輸左既話就唔煩我，你就答應左佢個請求。」阿琪好認真咁望住我，好似等緊我答佢。見到佢咁認真望住我，咁我答佢啦：「……係啊，因為我記得妳先前講過，佢不停咁煩住妳嘛，我見呢個都係一個機會，未去試下囉……」我望住既阿琪，好似有少少淚光，「……雖然我知道我輸硬，但可能有奇蹟發生呢……」我傻笑左一下，然後望一望阿富間房，又話：「但如果個奇積要阿富入院的話，我情願我輸。」「咁你點解唔話我知你同阿富打賭既內容，係因為我？」阿琪又問。「咁阿富無講，而我又覺得唔講比妳知會好Ｄ，我未唔講囉。」我答佢。阿琪聽到我咁講後，笑左笑話我：「傻佬。」佢呢一笑，笑得好甜，「阿富叫你入去，話有ｄ野要同你講啊。」「哦。」哦左一下後我就入左阿富房，「阿琪話，你搵我。」而阿富好認真咁坐直個身，同我講：「我輸左。」佢突如其來既動作，嚇左我一跳，「傻啦，你無輸到啊，今次呢個係突發事情，所以今次既打賭唔算數。」阿富聽到我咁講後，呆左咁望住我，問：「點解？點解你可以咁大方？」「下？」我不明所以望住阿富，而阿富又再問多次：「我同你都係鐘意阿琪既人，但係點解你對住我可以咁大方？如果係我，我一定想方法令到你唔接近阿琪。」我諗再諗就話：「因為我愛阿琪，只要專心一意對住佢未得囉，點解要影響到其他人。」阿富聽到我既回答，笑左笑又話：「牛兄，我真真正正咁輸左比你。」「都話無啊，今次既跑步係……」「唔係啊，牛兄，我真係輸左。」阿富好認真咁望住我。佢咁認真，我無謂再同佢講咁多啦，但都要搵過方法圓場先得，「下次再打賭過，你贏左，就可以繼續追阿琪，咁未得囉。」阿富聽到後好開心咁大笑，而我，就唔知佢係度笑緊ｄ咩。

阿富履行佢嘅承諾，佢真係無再煩阿琪，當然又時佢都會忍唔住搵阿琪，但都無以前咁誇張，可以話阿富既事情暫告一段落，只係暫時。而我同阿琪，好似感情好左，而家事無大少有咩問題都會搵我，有時甚至係街度撞到ＳＡＬＥＳ要搵人解圍，都會ＭＳＧ我打比佢。仲有果位能蟹仔，佢不停想諗方法幫我，但係ＪＵＤＹ聽完都話佢果Ｄ　ＩＤＥＡ都係最低擋數，強調如果我用唔會ＷＯＲＫ，而我問點解佢咁強調係我用唔會ＷＯＲＫ，佢就話我個朋友能蟹仔係男神級，而我……自己知啦唔駛講咁多……經過一次比賽之後，阿琪好似著左個制咁，不停咁搵其他跑步比賽，而我當然要陪佢參加啦，跑ＧＲＯＵＰ入面亦不停有好多新ＭＥＭＢＥＲ加入，咁又係既，有咁多獵人係度，就緊係要搵返多Ｄ獵物比佢地先得既。所以每次例會都會有好多唔同既臉孔，好多少女ＭＥＭＢＥＲ一見到能蟹都好似雙眼發光咁，但我睇到能蟹仔卻有Ｄ討厭，不過ＪＵＤＹ同阿琪成日都話佢係口是心非，口講就話唔鐘意，但實際不之幾咁開心。講返我地個三人幫先，阿琪成日都叫ＪＵＤＹ跑步，但ＪＵＤＹ永遠都會放飛機，成日都整到阿琪嬲到爆，又幾次仲因為咁佢地兩個嘈左交，我呢個中間人成日夾係佢地兩個中間，真係超慘，不過好彩每次都解決到，因為佢地兩個都係吃貨，所以只要搞一次飯局，佢地兩個都會好返晒。不過最近，ＪＵＤＹ好似又為左果樣野煩，無錯，就係佢果兩位男性伙伴，聽講有個已經求左兩次婚，但ＪＵＤＹ都無答應到，而ＪＵＤＹ愛果個，好似開始有Ｄ唔對路。係呢次既三人飯局，ＪＵＤＹ成程都嬲到爆，因為，佢有位朋友ＳＤ左一張相比佢。「你地兩個睇下！！！」佢將部電話好大力咁掟落張枱度，而我同阿琪就望一望手機入面張相。係一張一個男人攬住另一個女人既相。「相入面係條仆街啊！！！個女仔係公司一個新入職既同事啊！！！」ＪＵＤＹ嬲都面超紅，而我同阿琪兩個人對望左一眼後，都唔知講Ｄ咩野好。「條仆街有無咁撚賤格啊！佢食還食！點解要係公司食啊！仲要比我知道！！！」ＪＵＤＹ既怒火睇黎好難蓋住，佢愈講愈激動，就快將眼前果塊牛排收成免治。阿琪見到ＪＵＤＹ咁，就係我耳邊講：「不如叫Ｄ啤酒比佢下火好唔好啊？」「啤酒得咩？」我問佢。「鬼佬涼茶嘛。」我聽到阿琪咁講後笑左笑。「仆街！！！所人男人都係賤撚格架！！！！！」佢呢一句，嗌到全場都聽到。而我見到佢咁，就同佢講左句：「我代表Ｄ賤撚格既男人同妳講聲對唔住。」「死仔，連你都串９我。」ＪＵＤＹ將個免治牛推到我面前話：「食左佢。」「阿姐，你知我戒左牛架啦……」ＪＵＤＹ聽到我咁講後，就望一望阿琪，「我都唔食牛架。」「啊！！！！！」睇黎ＪＵＤＹ真係接受唔到呢個打擊。

成程飯，ＪＵＤＹ咆哮左不下數十次，而我同阿琪，就係眾目睽睽之下食左呢一餐，食完飯，ＪＵＤＹ就係未呻完，捉坐我地唔比走，要我地陪佢唱Ｋ話天光。阿琪望住ＪＵＤＹ，好似好明白佢既痛苦咁，答應左佢，而ＪＵＤＹ無問我，佢只係講左一句：「阿琪答應，姐係你都得架啦。」咁佢咁講又岩既。係Ｋ房入面，ＪＵＤＹ味霸上身咁不停唱，而我同阿琪就係旁邊陪住佢，聽住ＪＵＤＹ唱歌……唔係，應該係嗌歌，都覺得佢好辛苦，佢好似想將身體入面所有既痛苦都嗌晒出黎，但係，咁樣嗌只會令到佢喉嚨痛。「其實，愛上一個人真係好難。」阿琪無啦啦係我旁邊講左呢一句。而我就問佢：「好難咩？」佢點一點頭。「咁就要睇妳係未對果個人一見鐘情拿！！！」估唔到嗌緊歌既ＪＵＤＹ都答到嘴。「比起一見鐘情，我更相信日久生情。」阿琪話，咦！！！呢兩個愛情老論先前未就係老牛大人提過既！阿琪話更相信日久生情，我機會未好大囉。我望一望阿琪，而阿琪呢個時候又望一望我，問：「阿牛，你呢？」我口窒窒答佢：「……日日日日日久生生情情情情情……」「你做咩事口吃啊！哈！！！！！」ＪＵＤＹ拎住個味其實可以唔駛咁大聲，我地兩個聽到。「所以，你講愛上一個人好難，係因為你更信日久生情？」我問阿琪。「唔係，我意思愛上一個人難，係指你要完完全全放下先前果份感情，先可以全心全意投入另一段感情，呢樣野，好難。」阿琪一副感懷地說。「無錯！妳講得好岩……」個咪無電真係無得及時，ＪＵＤＹ將支咪放左一邊，然後坐左過黎話：「就好似而家既我，我知Ｂ係好愛我，仲同我求婚，但我仍然對Ａ念念不忘，就算同Ｂ一齊都好有可能搵Ａ執返劑，咁樣，我點可以同Ｂ好好開始。」原來已經有分Ａ同Ｂ。阿琪聽到後點一點頭，「係啊，如果咁樣夾硬開一段新感情，到最後只會不歡而散，本身好可能只有兩個人既傷痛，會變成三個人既傷痛。」「等等，我唔係好明，點樣兩個人既傷痛變成三個人既傷痛？如果你唔揀另一個，其實另一個都會好唔開心，所以唔係應該一開始都係三個人傷痛咩？」我問。「牛兄，你唔明，我地兩個講果種痛，唔係你講果種咁簡單，我地講果種，係叫愛過既後遺症，而你講果種，都未愛過，又可來有後遺症。」ＪＵＤＹ答我。「原來如此，長知識。」我向ＪＵＤＹ點一點頭。「唉～你點會明。」拿，呢句如果只係ＪＵＤＹ講既話，我無所謂，而家連阿琪都咁，唔通ＪＵＤＹ　Ｄ負能量傳左比佢？「不如叫杯野飲好唔好啊？」見世色唔多對路，就緊係搵Ｄ野轉移話題啦。但一叫完野飲，佢地就繼續頭先既話題，「ＪＵＤＹ，妳話如果有粒藥食完可以即刻放低以前既感情，妳話幾好呢？」「我就覺得，如果有粒藥，可以令到自己即刻鐘意對自己好好果個人，咁我就唔駛咁煩。」ＪＵＤＹ答佢。而我叫完野飲就坐係度聽佢地講野，問左佢地一句：「幾妳地未試下愛上對你地好既人囉。」佢地望一望我，然後笑左下，一齊答我：「感情係可以培養，但感覺係無得呃，就算一對再好既男女都好，如果無感覺，根本一齊唔到。」「咁姐係如果有左果下感覺，就無問題啦？」我問佢地兩個。「係啊。」佢地答。「好！」我拎起左一支有電既咪，「我地而家要幫ＪＵＤＹ搵對愛佢果位男人既愛的感覺！！！」

對住個咪大大聲講就易姐，但係要實行，好難，同埋都唔知可以點實行，陪左ＪＵＤＹ唱左成晚Ｋ，果Ｄ關於三角戀既歌全部唱晒，我諗佢都應該發泄夠掛，就係準備走既時候，ＪＵＤＹ電話響起，係Ｂ男，姐係好愛佢果個男人。 「喂……係啊，就快唱完……接我，好啊，順便車埋我朋友……肚餓啊，一陣車完我朋友車我去食野……係咁啦，到就話我知。」ＪＵＤＹ講完就ＣＵＴ線。 「邊個？」我問。 「Ｂ男啊。」ＪＵＤＹ答。 竟然，頭先果通電話完全感覺唔到言語間有愛意，如果佢唔話我知係Ｂ男，我只會覺得佢係同一個普通到平常既野傾緊電話。 如是者唱多左幾首，ＪＵＤＹ電話又響，係Ｂ男，佢打比ＪＵＤＹ話已經到左樓下，咁我同阿琪都快手快腳執野準備走，但點知ＪＵＤＹ話：「唔駛咁快啦，我仲有幾隻想唱既歌未唱啊。」 落到去，已經係四十五分鐘既事，一落到樓，我地就見到一架藍色既ＧＴＯ停左係附近，但車上面坐住既係一個好普通既毒男。 ＪＵＤＹ慢慢咁行過去，而個毒男就開左門行左出黎，行向ＪＵＤＹ度話：「我買左Ｄ野妳食啊。」佢手拎住左一碗魚蛋，「我啦，比我。」ＪＵＤＹ只係好敷衍咁應左佢一句後，就拎左碗魚蛋上車，而上車果陣就話：「佢地兩個係我朋友啊，住我附近。」 「你好。」個毒男同我地打左聲招呼。 「……你好。」我同阿琪不知幾尷尬，ＪＵＤＹ又無介紹，我都唔知好唔好問個毒男係未ＪＵＤＹ既男朋友。 上左車後果位毒男就開車，係車上面，就只有ＪＵＤＹ食魚蛋既聲音，全程車我同阿琪都無出聲，而果位毒男……姐係Ｂ男，都無咩點講過野，只係問左ＪＵＤＹ幾句：「唱得開唔開心啊頭先？Ｄ野係岩唔岩食啊？要唔要飲野？」 佢問埋晒呢Ｄ咁ＯＮ９既問題，ＪＵＤＹ都只係ＨＥＡ佢算，一到屋企樓下，我同阿琪就落左車，而ＪＵＤＹ就話一陣ＭＳＧ傾，我同阿琪聽到後只係點一點頭回應。 望住Ｂ男架車遠去，阿琪望一望我話：「我都想食魚蛋。」 「你個為食豬，而家呢個鐘數應該有車仔檔，去睇下有無魚蛋食啦。」我答佢。 「好野。」阿琪好開心咁笑住行。 「頭先呢，你覺唔覺ＪＵＤＹ同個Ｂ男係零交流？」阿琪問我。 「係啊。」我點頭答佢，然後講：「Ｂ男都好努力搵話題，但ＪＵＤＹ都唔想認佢咁。」 「咁Ｂ男問果Ｄ野咁怪，ＪＵＤＹ去完玩後，點會問佢唱得開唔開心架，傻既先問呢Ｄ。」阿琪一副專家上身講。 「咁應該問Ｄ咩野？」我問佢。 「緊係問你有無掛住我之類啦，雖然都係ＯＮ９，但起馬好過問佢開唔開心。」阿琪答。 「喔……明白。」然後我問佢：「咁你有無掛住我啊？」呢個我擺明係講笑，而阿琪聽到我咁講都爆笑左。 去到Ｄ車仔檔度，買左Ｄ野食，食食下，ＪＵＤＹ就係個三人ＧＲＯＵＰ度講： ＪＵＤＹ：你地知道點解我會對佢乎有感覺啦阿琪：明白了我：……ＪＵＤＹ：話我港女我都要講架拿，女人點都想有個識哄下自己既男人ＪＵＤＹ：但呢個Ｂ男，哄都唔識哄我：可能，佢好努力學緊呢ＪＵＤＹ：學極都學唔到阿琪：妳未再比多Ｄ時間佢囉阿琪：但係妳頭先都好絕下無咩比機會佢講野咁ＪＵＤＹ：你地唔知架拿ＪＵＤＹ：我同佢之間發生過一件事ＪＵＤＹ：所以我唔多想理佢我：咩事？阿琪：咩事？ＪＵＤＹ；佢背叛過我同其他女人一齊過阿琪：竟然我：……我：但妳都係啦ＪＵＤＹ：我知啊ＪＵＤＹ：不過我都會嬲ＪＵＤＹ：哈 我同阿琪見到ＪＵＤＹ既ＭＳＧ後，都互望笑左一個心照不宣。 ＪＵＤＹ：遲Ｄ再話你地知我，Ａ男同Ｂ男既野ＪＵＤＹ：唔同你地講住，Ａ男搵我，遲Ｄ傾 阿琪睇完ＭＳＧ後嘆一嘆氣，「天下間有無一段簡單Ｄ既戀愛。」 我聽到後，答佢：「愛情，從來不簡單，但可能，就係妳旁邊呢。」我用一個好深情既眼神望住阿琪，而阿琪只係笑左笑，「食你既魚飛啦。」 呢粒魚飛，係甜既。

同阿琪食完野，就送左佢返去，返家途中又收到ＭＳＧ，我諗應該係阿琪，但拎部電造出黎，係一個由＋８５２開頭既一組數字。 係邊個呢？我打開個ＭＳＧ睇，就見到第一句。 Ｂ男：你好，我係頭先車你地返家既果個男人 我見到個ＭＳＧ後，都唔知點既反應，腦入面只有一個問題，就係點解佢會有我既電話，本來我想即刻ＳＤ個ＭＳＧ比ＪＵＤＹ問佢，但係再見下一個ＭＳＧ，我就無咁做。 Ｂ男：唔好同ＪＵＤＹ講Ｂ男：佢唔知我知你既電話我：你點解知道我電話？Ｂ男：頭先ＪＵＤＹ有比我睇過下你地既跑ＧＲＯＵＰ有Ｄ咩人Ｂ男：我見到你個ＩＣＯＮ，入去睇左你既電話Ｂ男：對唔住，我知兗有Ｄ唐突Ｂ男：但我有Ｄ野想問下你我：咩事？Ｂ男：其實係ＪＵＤＹ心目中，我係咩地位？ 下？我岩岩先識你……唔好話識，你叫咩名我都未知，你就問Ｄ咁有挑戰性既問題，我點答你好，但係好彩唔駛我答，因為Ｂ男佢好似好耐無講過野咁，不停咁自己打字ＳＤ野我睇。 Ｂ男：我唔知ＪＵＤＹ有無講過我Ｄ野比你知Ｂ男：不過其實我好著緊ＪＵＤＹＢ男：而且呢排我已經同佢求左好幾次婚Ｂ男：但係佢都好似無咩意思Ｂ男：我唔知點做好Ｂ男：而且我其實知道佢有同另一個男人有Ｄ野Ｂ男：但又唔可以開口問佢 咦，原來佢已經知兗左ＪＵＤＹ有Ａ男既野。 我：咁你搵我，其實我都唔知架ＷＯＢ男：你可唔可以幫我？我：下？我唔知點你Ｄ咩ＷＯＢ男：其實，頭先你都有眼見我同ＪＵＤＹ之間既問題Ｂ男：我而家連同佢講野都好似無晒方法Ｂ男：想哄佢又唔知點哄Ｂ男：我而家好迷失Ｂ男：想搵下人幫手 見到Ｂ男既一字一句都帶住無助，老實講，係有Ｄ可憐佢，但係我真係唔知點樣先可以幫到佢。但諗深一層，呢個可能係可以幫ＪＵＤＹ搵到對Ｂ男愛既感覺，我究竟好唔好幫佢。 我：其實女人Ｄ野我唔在行我：我都唔知點幫你Ｂ男：唔緊要Ｂ男：我只係想多個人一齊幫我諗，睇下有無方法我：不如，當係大家做個朋友，唔好話幫Ｄ咩先，你係個點樣既人其實我都唔知，好難話幫你Ｄ咩Ｂ男：咁又係Ｂ男：我叫ＣＯＷ，你呢？ 我見到佢既英文名，唔知點解笑左出黎，同我都係叫阿牛，但笑左笑之後，又好感觸，因為我係度諗，唔知我以後同阿琪，會唔會變成ＣＯＷ同ＪＵＤＹ咁。 我：我叫阿牛 今晚，我識左另一隻牛。

我望住ＣＯＷ　Ｄ　ＭＳＧ，點諗都唔通，識左ＪＵＤＹ雖然唔耐，但係佢既性格，係直腸直肚，有咩就講咩，烈女一名，你話同佢吹水，稱兄度弟就ＯＫ姐，而家要哄佢，仲要幫ＣＯＷ令到ＪＵＤＹ有應覺，其實都好難。係……我係Ｋ房有話過要幫ＪＵＤＹ搵返對ＣＯＷ既愛情感覺，但係都比我諗下先得架，我點會合道呢個機會黎得咁突然，中六合彩又唔見我中。而我仲諗好唔好同阿琪講，不過如個比阿ＣＯＷ煩埋阿琪既話，阿琪一定會嬲我，都係唔好比佢知。但係！但係我應該點做好！！！係呢個時候，我望住房既門，線視慢慢移落，望住個門鎖……門鎖……只要係向某一方向好大力擰把鎖，就可以扭壞佢再打開度門……能蟹仔……花花公子……軍師……軍師！！！係ＷＯ，可能可以搵佢幫手ＷＯ。唔好問我點解我望住把鎖會無啦啦諗到佢，我自己都唔知點解。不過，要搵一個唔比佢知道內情既方法而又可以問佢點哄女仔……咁……不如就犧牲少少啦。我：能蟹仔，有野想你幫手能蟹仔：有咩幫到手啊巴打我：關於哄女仔既能蟹仔：（奸笑）能蟹仔：阿琪啊？我：你當係住先啦能蟹仔：（奸笑）我：點啊我：幫唔幫啊？能蟹仔：你出到聲一定幫架能蟹仔：想幾時？我：你幾時得？能蟹仔：ａｎｙｔｉｍｅ　都ｒｅａｄｙ我：咁聽日？能蟹仔：駛唔駛咁急啊你我：又係你話ａｎｙｔｉｍｅ　ｒｅａｄｙ能蟹仔：（奸笑）能蟹仔：就聽日啦咁我：好啊我：不過我有個朋友都想聽埋一份我：你介唔介意？能蟹仔：見係你，無問題約左能蟹仔後，就話左比ＣＯＷ知，佢緊係好爽快咁答應左啦，而我就繼續諗，聽日我應該點問能蟹仔點哄阿琪……唔係，應該係點樣婉轉地幫ＣＯＷ問野好。而到左另一日，我地約左係一個大排檔度見。「男人既浪漫，豆腐火腩飯，大啤，大排檔，約係呢度傾男人野就最正。」能蟹仔好熟練咁開左支大啤，然後幫ＣＯＷ倒酒。「我少少得架拿，我唔係幾飲得。」ＣＯＷ話。「飲酒唔駛飲唔飲得，最近要係有得飲就飲，明唔明啊。」能蟹仔一副專家上身咁話。「硬頸牛，你自己黎拿ＷＯ，大家咁熟就唔招呼你拿。」我聽到佢咁講後笑左笑回應佢。「係呢，我想問女仔要點哄架？」嘩，阿ＣＯＷ，都未開始食野你就入正題，而且，頭先未同你講左今日要扮係我問野，而你係旁邊聽，而家你咁心急，咁未比能蟹仔知道係你想知囉。而能蟹仔見到阿ＣＯＷ咁問，笑左笑話：「你都幾急下架ＷＯ。」佢食左幾舊肉後，再飲啖酒話：「女人要哄唔難，最緊要係你睇唔睇得出佢要你哄既時機。」「時機？」我同阿ＣＯＷ同時問。「緊係啦，唔係你以為一味哄就有用架拿。」能蟹仔講完後伸出左三隻手指對住我地，然後話：「你地要知道三點，女人最想比咩野人哄？女人咩野時候想人哄佢？女人最想人哄佢Ｄ咩？」「願聞其詳。」我地兩隻牛話。「女人最想比自己覺得岩ＦＥＥＬ既人哄，無論係未得米，又或者得左米，甚至好朋友，剛剛識既人，如果佢地對果個人無ＦＥＥＬ，就算點樣哄都好，係一眾女人眼中都只會覺得果Ｄ人口花花，嚴重既，佢地只會覺得睇緊馬騮戲。」能蟹仔話，然我地聽到津津有味咁食緊面前Ｄ野。「女人想比人哄既時候，佢地會明示或者暗示，明示做出面係想你地令到佢地更開心，暗示係想你地哄返佢開心，當然啦，呢段等人哄既時間係會慢慢冷卻，而如果你係佢地冷卻後先哄返佢，佢地就會話你地不識情趣，呆板，總之所有唔好既野都會標籤係你身上。」我地含住啖飯表示認同。「而女人點解想比人哄，原因唔係只為左想開心咁簡單，而係想知道自己係果個人心目中既地位去到邊度，因為就好似頭先講既第一點咁，女人只會比岩ＦＥＥＬ既人哄，所以，佢地都想係呢班岩ＦＥＥＬ既人當中有一定既地位，但如果佢地覺得地位不保既話，咁就，ＯＯＰＳ，ＧＯＯＤＢＹＥ。」能蟹仔講完後，望一望眼前既空碟話：「你地兩條友你食野定問野架？」「兩樣都係。」我地兩隻牛傻笑話。

「咁就死啦，阿ＪＵ……」阿ＣＯＷ想講ＪＵＤＹ個名出黎，我即刻拍一拍佢，然後佢先醒覺話：「我個ＴＡＲＧＥＴ而家哄佢都無反應，咁姐係已經標籤左我係呆板無情趣。」 「係架。」能蟹仔好直接咁講，而ＣＯＷ都同直接咁好頹地低下頭。 「咁……有無方法解救？」我問能蟹。 「比我諗下先。」能蟹仔擺左個諗樣出黎，諗左好一陣後話：「你前題係做左ｄ咩，會令到佢咁先？」 ＣＯＷ就好似做錯野既細佬仔咁話：「我試過背住佢同令一個女人一齊……」 我都記得ＪＵＤＹ之前都有同我講過，我都好想知呢件事係點既。 「同過另一個女仔一齊？姐係一腳踏兩船？」能蟹問。 「又可以算係，有可以算唔係……」ＣＯＷ你講左野架拿？你呢句野咁矛盾既。 「咁姐係點啊？點樣又算係又算唔係啊？」能蟹仔問。 「因為我係同果個女仔幾日後就比佢知道左，然後我地就分開，咁樣算唔算係……」ＣＯＷ佢愈講愈細聲。 「咁就緊係啦，只要你係同一時間同兩個日一齊，無論係一日定一個鐘，都算係一腳踏兩船。」能蟹仔呢句講得好有道理。 「但我之後都同個女仔分開左去追返佢……」「關咩撚事姐！有發生過就有發生過架啦！」能蟹仔唔多好氣咁講，而ＣＯＷ一見到佢咁唔好氣後，就問佢：「係未因為我係男人咁做，秉以你開始發火？」 ＣＯＷ呢句說話唔單只令到能蟹仔反白眼，我都反左一反白眼，而能蟹仔就話：「唔關事，一腳踏兩船唔係男同女既分別，而係人既問題。」佢嘆一嘆氣，然後望住我講：「硬頸牛，你呢個朋友就硬頸過你ｗｏ，好似講極都唔聽既。」 我望住能蟹仔好無奈咁笑一笑，其實我都好認同佢咁講，但係你都唔駛當住人面前咁講掛。 ＣＯＷ聽到後仲頹咁低下頭問：「其實，我最大既問題係咩野？點解佢好似唔多想理我？」 而係呢個時候，一個人既出現嚇左我一跳，「你最大既問題，係你連最基本愛係咩野都唔知。」呢把聲好熟，我應該成日都會聽到，我望一望我身後講野果個人，「阿爸！你點解會係度既！」係老牛大人。 「我不嬲都會約朋友係度吹水架啦，男人既浪漫嘛。」佢答我，然後就望一望我個朋友，「我頭先都聽到你地所講既野，但係你呢位朋友就真係極品，好似未經人事開發既愛情白痴一樣。」 能蟹仔聽到老牛大人既說話，好同意咁點一點頭。 「係未要幫手啊？」老牛大人問，而ＣＯＷ就好用力咁點一點頭。 大鑊，今次愈黎愈多人整呢單野，我有一個唔好既預感……

而家係我面前，係一個一副愛情專家既能蟹仔、成日打我個頭既老牛大人、同用好崇拜既眼神望住佢地兩個人既ＣＯＷ……呢個，究竟係野野組合。 「兩位高手，我應該點樣先可以哄返我女朋友？」ＣＯＷ今日呢個問題已經問左好多次。 「係女人都鐘意搞大龍鳳，搞鑊比佢嘆下。」能蟹仔，頭先你講既野都好有道理架，但點解今次講既野咁唔同既。 「大龍鳳？姐係點？」ＣＯＷ問。 「大龍鳳，就係公開比所有人知，你有幾愛佢。」老牛大人好鏗鏘咁一字一字講出黎，而ＣＯＷ就一副如夢初醒咁款。 而我，就好無奈咁望住佢地，究竟係我既問題，定佢地既問題，點解我有一種唔想識呢班人既感覺既。 「但係……要點搞啊？」ＣＯＷ問。 能蟹仔好認真咁望住ＣＯＷ，「一定要浪漫，而浪漫底下永遠由一樣野支撐。」 「係咩野？」ＣＯＷ問。 「錢！」老牛大人又好鏗鏘咁講，而ＣＯＷ一副恍然大悟話：「錢我有。」 「咁就要諗下要點浪漫，有錢既支撐後，就要用令一樣野昇華。」能蟹仔又話。 「係咩？」ＣＯＷ又問。 「你地美麗既回憶，又或者更美好既驚喜。」老牛大人答。 ＣＯＷ不停咁點一點頭。 其實，佢地講既野係未真係ＷＯＲＫ架……等等，佢地三個人好似望住我ＷＯ，我問一問佢地，「咩事？」 「係比Ｄ意見好唔好啊，唔好剩係坐係度啦，硬頸牛。」能蟹仔話。 「未係，都唔知點解生到你咁撚蠢都有既，好彩你識Ｄ朋友唔蠢姐。」老牛大人，蠢都係你生成我咁架…… ＣＯＷ就用好認真既眼神望坐我，好期待我既答案，而我，就用高登巴打絲打既一貫答法話：「ＷＨＹ　ＮＯＴ　ＢＯＴＨ……」 「好答案！」佢地三個就異口同聲咁話。 我愈黎愈覺得成件事愈黎愈危險，我再望一望我地呢個組合，終於諗到一句話，就係，三個臭皮匠，勝過……唔駛得講落去啦……

就係因為要幫ＣＯＷ，所以我地開左個ＧＲＯＵＰ傾佢Ｄ野，當然入面仲有老牛大人啦，又佢入左ＧＲＯＵＰ果刻起，就係惡夢既開始，因為老牛大人以前好少用電話ＳＤ　ＭＳＧ比人，通常都係直接打電話，但係佢入左ＧＲＯＲＰ，就緊係同我地一樣打字架啦，所以…… 「阿仔，我應該點樣ＳＤ　ＭＳＧ出去啊？」 「……你打完，禁旁邊個男色利啦……」 「邊到有男色制啊！個相機制同咪制咋！」 「……你要打左字先出黎架……」 「係架咩！咁撚煩架……哦！係未呢個藍色箭咀制啊？」 「……係啊係啊……」 「真係好撚煩……咁樣先ＳＤ到Ｄ野出去……喂！能蟹仔ＳＤ呢個公仔咁得意既！點ＳＤ架點ＳＤ架！」 能蟹仔，我真係多得你唔少，點解你要開個ＧＲＯＵＰ，點解你要拉埋老牛大人入黎，最重要係，點解果日你要去果個大排檔度食飯，唔去果個大排檔食飯，未唔駛比老牛大人撞到，咁佢就唔會話要幫我地，你就唔駛開左ＧＲＯＵＰ後要拉佢入ＧＲＯＵＰ，最緊要，係唔會煩到我…… 而家每日老牛大人都機不離手係度ＳＤ　ＭＳＧ，有時佢有咩字唔識打，就會ＳＤ個語音ＭＳＧ比我問，都唔問已經教左佢好多次部機有得認你講既字幫你打，佢硬係要ＳＤ比我問…… 不過，都算同老牛大人多左互動，而且呢樣都算係佢首次接觸而家既通訊設備。 係呢幾日，佢地兩個不停咁傾有咩野ＩＤＥＡ可以做，但好多一係就好老土，一係就好天花龍鳳。 能蟹仔：不如你買層樓落佢名，佢一定感動到濕晒ＣＯＷ：邊度濕（喊笑）能蟹仔：眼濕濕（喊笑）我：你呢個諗法其實都算貼地，但係ＣＯＷ有無咁多錢先ＣＯＷ：……未有老牛大人：我條ＩＤＥＡ不知幾ＷＯＲＫ 大家係未好懷疑呢一句呢，其實都唔怪得老牛大人，因為佢剛學打字，所以有好多時候我地討論完一個話題後，佢先會ＳＤ到一個ＭＳＧ黎答返幾廿個ＭＳＧ前既野，而佢話佢個ＩＤＥＡ　ＷＯＲＫ　係講緊同ＪＵＤＹ去郊野公園野餐彈結他唱歌加送花。 我地見到佢ＳＤ左個ＭＳＧ出黎都唔知覆唔覆佢好。 而我係呢個ＧＲＯＵＰ入面既工作，就係打聽ＪＵＤＹ既野，因為平時ＪＵＤＹ都會搵我同阿琪傾下計，當然啦，我無將所有既野都話比佢地聽，我只係講果Ｄ有幫助既野比佢地知。 而最重要既一個情報，就係ＪＵＤＹ搵Ａ男既次數。 其實平時聽ＪＵＤＹ講Ａ男，雖然每次都見到佢愈講個心愈甜，但當問佢Ａ男係咩野人，佢都好直接話Ａ男係……「玩家囉！但又鐘意傷春悲秋！扮撚晒憂鬱的浪仔四圍溝女！比女話果陣扮撚晒自己係受害者！」佢每次都係用充滿怒氣既話氣講呢一句說話。 然後，阿琪就會串佢：「妳講到佢咁差，咁妳仲繼續同佢一齊？」 ＪＵＤＹ好理直氣壯話：「我犯賤囉。」然後大笑左出黎。 聽得出佢呢個笑，係笑中帶淚。 「其實，妳會唔會試下唔搵Ａ男啊？」我問，而ＪＵＤＹ就諗左諗話：「我又諗過架，但係怕自己做唔到。」 我聽到佢講後，笑左笑，如果佢有諗過的話，就得拿，如期等能蟹仔同老牛大人諗Ｄ無用既計仔，倒不如我試下用直常既方式試一試。

其實原來做間諜，都唔係一件幾好玩既事，點解我咁講，因為有好多野都唔可以比對家知，但有時可能有會唔好彩咁講左出口。 係架，真係會架，因為有一兩次我係ＪＵＤＹ面前講左佢以前Ｄ野，但原來佢無同我講過，係ＣＯＷ同我講，果一刻我都千方百計咁搵其他野講返補鑊。 不過，有好多野都瞞唔過阿琪既眼，就係有一次既跑完步，阿琪問我：「阿牛，記唔記得你答應左我一件事？」 我即刻諗左一諗，諗左好耐都諗唔到阿琪想講既野係Ｄ咩，然後佢就係我耳邊講：「你話過咩前都同我講架……」 聽到佢咁講果一刻我望一望佢，而佢就好似看吹一切咁望返我轉頭問：「係唔係關ＪＵＤＹ事既？」 原來人到左一個被捉到路既時候，真係會流冷汗架，「ＥＲ……」 「你唔講既話，你記得我講過會點對你架。」緊係記得啦，你話以後都唔理我嘛。 就係阿琪呢一種壓力威迫下，我將幫ＣＯＷ既野話左比佢聽，佢聽左之後，就叫我比佢睇ＧＲＯＵＰ入面Ｄ對話，佢睇完之後，不停咁搖頭話：「佢地唔係幫緊呢件事，而係害緊呢件事。」 「我知啊。」我都好無奈咁話，然後阿琪用不好既眼神望住我，「仲有一件事好唔要得，你竟炙做二五仔，將ＪＵＤＹ講比我地聽Ｄ野話比佢地知。」 呢個時刻我就好似一個比人捉到偷糖食既細佬仔咁，不停搵籍口話：「唔係啊，我有諗過有咩唔講得架，我話比佢地知果Ｄ都係覺我可以話比佢地知架……」我愈講愈細聲，因為阿琪眼神中既不好愈放愈大，我都係唔出聲為妙。 阿琪繼續睇我地既對話，「呢個能蟹仔，佢講既道理係幾好，但點解佢諗出黎既行動咁白痴架，就好似思想成熟但行為好幼稚咁，仲有呢個……咩老牛大人？佢講Ｄ方法咁老套既，仲有佢Ｄ　ＭＳＧ同你地果Ｄ都九唔搭八，呢個人想點啊。」我諗阿琪覺得老牛大人九唔搭八，係因為老牛大人次次都遲好耐先覆既關係。 「果位老牛大人係邊個黎架？你如佢好熟架？」阿琪問我。 「……都好熟架，日日都會見架。」我答佢。 「日日都見？我未見過既？」阿琪問，咁我同阿琪而家真係差唔多日日都見既。 而我就同阿琪講出真相：「呢位老牛大人，係我阿爸。」 阿琪佢靜左好幾秒後，同我講：「對唔住。」 我笑一笑話：「唔駛對唔住，因為我都好贊同妳講既野。」拿，咁多位，我呢Ｄ唔係不孝啊，只係中肯。 阿琪睇完我地Ｄ對話後，就講：「愈睇你地係破壞緊件事，點解你唔一早同我講？」 「我都唔知點同妳講好，ＣＯＷ又怕多個人知多一分危險……」我答。 「但而家我見到佢地造搞果Ｄ大龍鳳就真係危險。」阿琪答，然後佢諗左陣後同我講：「以後你少Ｄ係ＧＲＯＵＰ出聲，有咩動靜話我知，睇黎要我暗中幫手先得。」 「妳都幫手？」我問佢。 「係啊，唔得咩？」佢問。 「得，求之不得添啦，我不知幾想ＳＴＯＰ到佢地想整既大龍鳳，而姐我都想幫ＪＵＤＹ手，所以諗左少少野想實行又唔知搵邊個，但如果係妳的話，可能幫到手。」我同佢講，而佢就問我係咩野諗法，我將我個諗法話左比佢聽後，阿琪就望住我笑一笑講：「你呢個諗法雖然危險，但係應該可行。」 「妳都覺啊，得到妳既認同就好拿，咁妳會幫我？」我問阿琪，而佢賊笑咁點一點頭，賊笑既阿琪都好可愛啊。 如果阿琪肯幫手，我呢個計劃就可以進行，希望唔好中途比能蟹仔同老牛大人搞亂就得。 「咁接落黎，就要睇ＣＯＷ對ＪＵＤＹ既用情有幾深，同埋ＪＵＤＹ對ＣＯＷ既情感有幾多拿。」阿琪話，而我就好認同咁點一點頭。 計劃，問始。

而家每日我都係兩邊不停咁通風報訊，當然阿琪就係知最多果個啦，甚至我要比咩料佢地，都要經過阿琪同意先，而今日，能蟹仔就諗到個ＩＤＥＡ，不過我見到佢個ＩＤＥＡ咁誇，應該唔ＷＯＲＫ，老牛大人一定唔贊成。 但係……呢個世界有樣野叫意外，有樣野叫萬一，估唔到今次老牛大人竟然贊成，ＣＯＷ見到有兩個人都話ＯＫ，緊係都贊成埋啦，而我呢一票……投黎都無用。 就係而少數服從多數既情況下，佢地決定搞呢一次既大龍鳳。 我緊係即刻話左比阿琪聽啦，但係能蟹仔話打鐵趁熱，係就快快出黎傾，估唔到老牛大人又贊成，所以，我地幾個又約左去果個大排檔度。 係個大排檔度，我帶住ＨＡＮＤＦＲＥＥ望住眼前果三個人。 「你帶住ＨＡＮＤＦＲＥＥ做咩姐？」老牛大人問我。 「無，呢排有個線上課程就快完，所以而家快手聽姐。」我是但搵個借口答佢。 「你有玩果Ｄ線上課程架咩？」能蟹仔問。 「有啊。」我ＨＥＡ答佢。 「你真係好學啊阿牛。」ＣＯＷ話，我懶得回應佢。 我而家一隻耳仔聽佢地講野，而另一隻耳仔就聽緊阿琪講野，我個腦都轉唔切應該聽邊度。係啊，我戴ＨＡＮＤＦＲＥＥ，係因為要比阿琪易Ｄ聽到呢三個人講野，而我今日就決定唔講野全程聽。 而阿琪把聲就係耳機度話：「醒目ＷＯ諗到個咁既借口。」我聽到佢咁講好笑左笑。 「我睇左你地講果個ＩＤＥＡ，其實之前我都想咁做，但係唔夠膽。」ＣＯＷ話。 「咁今次就要好好做左佢拿。」能蟹仔拍一拍佢既膀頭。 「無錯，一係唔做，如果做就要做到最好。」老牛大人話。 等我好簡單地講一講佢地既計劃先，其實都唔係好特別，而且頭先ＣＯＷ都講過話佢先前都諗到但只係唔夠膽，可想而知，呢個ＩＤＥＡ　應該好普遍。 無錯，佢地諗住玩快閃，其實我一見到呢個ＩＤＥＡ第一時間既神情係……唔係掛……因為上網已經見過有好多人用快閃黎求婚，仲要跳晒舞唱晒歌，又要叫埋雙方家長黎伴舞，然後就係男主角跳到身水身汗無啦啦消失左，原來去左拎花同戒子出黎，向女望角求婚，而女主角當然係一臉錯愕咁望住男主角濕晒啦……我意思係眼淚流到塊面濕晒。 然後當然係大團圓結局啦……我係話上網Ｄ片，其實我真係想講，放得上網果Ｄ就緊係我米成功架啦，唔通Ｄ人會放條失敗既上網比人睇咩，而且，放成功片係因為想更多既人搵果Ｄ人幫佢策劃快閃，唔係做咩放上去。 我聽個有幾個身邊既朋友都試過快閃求婚架，但係唔係成功果Ｄ囉，好既就會先答應你然後事同你講唔想結住，唔好既就係即場拒絕添。 有個仲搞到事後分埋手，其實，只要對方想同你結婚，就算你幾簡單講一句，佢都會答應你，呢Ｄ大龍鳳，有時都會變成反效果架。 「好啦！我地就決定用呢隻歌！」死火，掛住發白日夢完住唔知佢地講緊咩歌。 「喂，你仲唔快Ｄ　ＳＡＹ　ＮＯ叫佢地唔好用呢隻歌。」阿琪把聲係耳機度叫我。 「佢想用咩歌啊？」ＳＨＩＴ！！！我有無咁死蠢啊！？講左出黎都有既！而佢地三個聽到我喧問後，一齊望住我話：「家有喜事入面果首啊。」 下？家有喜事係電影黎架ＷＯ，歌黎架咩？ 「邊首啊？」我再問，然後見到佢地清一清喉嚨，清唱：「齊歡唱～～～喔～喔～喔～～～家有喜～～啊～啊～～事～～～打！拿打打Ｄ打打！快～～～啊樂～吉啊～～～祥～～～咦咦咦咦咦咦～～～」 我Ｏ撚晒咀望住佢地心諗，咩諗野事啊…… 「佢係星爺既ＦＡＮＳ，次次睇到呢度佢都會一路笑一路跟住唱架。」ＣＯＷ用一副胸有成竹既話氣講。 「有品味，識睇星爺既女一定係好女仔，我都好鐘意睇星爺架，ＣＯＷ你就有福啦識到個咁既女仔。」能蟹仔不停贊，而ＣＯＷ就好開心咁傻笑。 「星爺既戲，果然三到八十都岩睇，我都好鐘意佢架，耐唔耐都搵返佢Ｄ電影睇。」老牛大人，你講既係電視星期六日從播果Ｄ啊，係啊，你成日無咩野做就緊係睇架啦。 而阿琪，就係耳機度話：「睇黎佢地唔係想幫ＣＯＷ，係想整死佢咋ＷＯ，如果比著我，有人唱齊歡唱向我求婚，我實消失以後斷絕來往。」 我聽完阿琪既說話後，笑左出黎，而佢地三個就望住我話：「你睇，連硬頸牛都笑左，姐係同意啦。」 「佢緊係同意啦，我個仔ＷＯ，有我遺傳都好鐘意睇星爺架。」老牛大人話。 「多謝你地啊。」ＣＯＷ一副痛哭流涕望住我地好感激喧。 ＪＵＤＹ，真係恭喜晒妳……齊歡唱～～～

就係佢地講完佢地偉大既計劃後，我聽到耳機中阿琪把聲係一次又一次既嘆氣，聽到佢不停咁嘆氣，我既內心不知幾咁愧疚，因為我好似咩都幫唔到咁。而食完野，埋單走人，我同老牛大人話想行多陣，佢就同我講：「未咁夜啊，如果係去搵女搞野就夜Ｄ都唔拘。」我無奈地望住佢遠去，而企係我旁邊既能蟹同ＣＯＷ就話：「真係羨慕你有個咁樣既老豆。」我聽到佢後，望住前方正走緊既老牛大人，佢行行下仲差Ｄ跌親，「係啊，我都覺得有佢做我老豆好好。」能蟹佢因為同我地唔同路，所以走先，而我同ＣＯＷ就一齊行，「你呢，你點解話要行多陣既？」ＣＯＷ問我：「有下場啊？」「唔係啊，我想問你少少野姐？」我話：「其實，你同ＪＵＤＹ搞到呢個情況，你就話可能因為你之前都有對佢唔住同其他女人一齊，所以佢唔多理你，但係而家佢同另一個男人一齊，你係知道，但點解你仲要做咁多野去挽留佢？」ＣＯＷ聽到我既提問後，一粒聲都無，只係呆左咁望住我，而我就同佢講：「定係，你覺得你欠左佢，所以佢都可以咁做？」ＣＯＷ被我問到好無奈咁搖一搖頭，「其實，我都唔知點解會一直為佢做咁多野，有時諗到好卑躬屈膝對佢，佢都只係無動於衷，想放棄，又好唔甘心……」呢個情況應該好似老牛大人講過既放下既勇氣。我聽到佢咁講後，笑左笑，估唔到先前我覺得ＪＵＤＹ放唔下A男，所以唔同ＣＯＷ一齊住，而家原來ＣＯＷ都係咁既情況。所以，要佢地係埋一齊，只有一個方法。「咁，你真係覺得值得咁做咩？」我問佢，佢唔敢直視我，「你已經求左好幾次婚佢都拒絕，你就好似佢既侍從一樣為佢執頭執尾佢都好似唔多理你，甚至你已經就佢就到出晒面，佢都……」「夠拿！」佢捉住我既衫袖，「你唔好再係我面前講呢Ｄ野！我……我……」「其實你都知道佢係個點既人，佢點對你，佢個心係邊度，你係知既。」我無理佢既怒氣，繼續講我要講完既說話。而佢只係靜左咁望住我，然後好用力推開左我後，同我講：「我愛佢啊！！！我愛佢啊！！！我好愛佢啊所以我咁做啊！！！我係ＯＮ９！白痴！但我愛佢又可以點ＷＯ！」「你好愛佢又點啊！佢而家唔撚愛你啊仆街！」我答佢。佢聽到我呢句後就好似比人打左一拳重擊一樣，眼神空洞，眼淚流出，我感覺到，呢個係無助既眼淚……佢跪左係地上面，不停話：「究竟，我要點做佢先會愛我啊……我而經好累拿……我唔想再咁拿……」係呢一刻，阿琪係耳機同我講左一句，叫我照直話佢知，「做返自己，先至可以吸引到你愛既人注視你。」「做返……自己……」ＣＯＷ望住我，然後企左係身，「做返自己，多謝你，阿牛。」點解佢好似收到Ｄ　ＭＳＧ咁，但我又唔知佢收到Ｄ咩野ＭＳＧ。

同ＣＯＷ傾多左陣，雖然佢都係圍繞住ＪＵＤＹ　Ｄ野黎講，但好似，仍既心境開始有少少變，雖然，只係少少，微乎其微。「佢地走晒未？」阿琪問我。「走晒拿。」我嘆左口氣，「唔知頭先妳果句，幫唔幫到ＣＯＷ呢？」「點知，你講既又唔係我講。」阿琪笑得好開心咁話：「我肚餓啊，陪我食野。」唔知幾時開始，阿琪對我提出要求時已經無左問我好唔好，而係好似覺得我成會答應。係唔係命令？又未算，不過，呢個感覺都幾好。我地去左一個比較遠既餐廳，因為怕比老牛大人同能蟹見到，雖然佢地應該返晒去無咩可能，但係安全Ｄ好Ｄ。「頭先佢地話用齊歡唱果陣，我真係完全Ｏ晒咀。」阿琪話。「我都係，我都無諗過ＪＵＤＹ會鐘意星爺。」我答。「你會唔會係將個重點放錯左呢……」阿琪白左一眼，然後我傻笑起黎，佢就望住我話：「真係如果佢真係唱呢隻歌向ＪＵＤＹ求婚，ＪＵＤＹ一定火都黎。」「我都係咁諗。」我附和一下。「係呢，阿ＣＯＷ有無講過佢先前Ｄ求婚係點架？」阿琪問。「有啊，都幾白痴架。」我話。「有幾白痴啊。」阿琪好奇一問，然後好期待我既答案。「佢話有一次將個戒子放落蛋糕入面，諗住ＪＵＤＹ食到後佢就拎隻戒子求婚……」「ＪＵＤＹ吞左！」我未講完阿琪就搶住估，「唔係，個戒子硬得滯整到ＪＵＤＹ咬崩左隻牙。」「唔掛得見ＪＵＤＹ好似有隻牙崩崩地啦。」阿琪話。「有咩？我唔覺既。」我答佢。「有啊，好入。」我真係無妳咁留意ＪＵＤＹ把口。「仲有一次……」我講一講就笑，因為諗起真係好可笑，「你唔好笑住啦，講完先啦。」「……佢……佢係ＪＵＤＹ就訓著果陣幫佢戴戒子求婚……」「哈哈哈哈哈哈哈哈哈！！！！」我都未講完阿琪已經笑成咁，「ＪＵＤＹ訓醒無啦啦見到自己戴左戒子，嬲嬲地咁除左出黎鬧爆佢。」阿琪笑到眼淚水都流埋出黎，「抵鬧……笑到好辛苦啊……」係呢個時刻，我見到遠處有一個身影好熟……係啊，又係呢招啊……唔好問我點解又會見到一個熟既身影，我出街真係好易撞到熟人。我望一望果個人，「喂，阿琪，妳睇下，係ＪＵＤＹ啊。」阿琪聽到我咁講好，都好驚訝咁望一望我所指既地方，「真係ＷＯ，果個男既係……」ＪＵＤＹ同緊一個男人食飯，睇得出佢果樣好冧咁，但係個男仔就唔多理佢。「Ｄ野好唔好食啊～」唔撚係掛，ＪＵＤＹ咁樣講野真係第一次聽ＷＯ……除左果次佢扮聲串呂晨，今次ＪＵＤＹ係百分百真心架。「嗯。」個男人好ＣＯＯＬ咁點一點頭，無理佢。「咁一陣上你到好唔好啊～」頂！真係會毛管動架！可唔可以比返個正常既ＪＵＤＹ我啊。「唔可以，今晚約左人，我趕時間走先，妳自己埋單啦。」個男一講完就走左，而ＪＵＤＹ好似有野想講都無講到，只係目送個男仔走。見到咁，我同阿琪打左個眼色，「你係未諗緊我諗緊既野？」阿琪問我。「我諗我而家應該係諗緊妳諗緊我諗緊既野。」其實我都唔知自己講咩，總之兩個人係諗緊同一樣野啦。我地慢慢行近ＪＵＤＹ，「喂！」一下大叫，嚇到ＪＵＤＹ成個彈起，咁岩佢飲緊杯檸樂倒左係佢既身上面，「屌！邊撚個仆街係度大……叫……」呢個語氣既ＪＵＤＹ未幾好，「點解你地兩個係度架！？」ＪＵＤＹ一副驚訝望住我地。而係呢個時間，頭先果個男人折返，「我留左個袋……」個男人望住我同阿琪問：「你地係邊個？」呢一刻，我、阿琪同ＪＵＤＹ個樣就好似佢打瀉果杯野一樣，大檸樂咁望住個男人。

「屌！頭先佢地行路唔帶眼！整到我倒瀉左杯檸樂囉！」ＪＵＤＹ扮晒嬲咁同果個男人講。「哦，咁妳自己小心Ｄ拿，我走先。」下，就咁咋，呢個男人講完呢Ｄ野後就走左，剩低我地三個人。兒唔兒戲Ｄ啊。我地三個你眼望我眼咁，阿琪首先開聲問：「果位係……」ＪＵＤＹ嘆一嘆氣，「未係Ｂ男囉。」下？果個係Ｂ男！？係我心目中，我以為Ｂ男係好靚仔好正好型架ＷＯ，點解會係咁既款架，目測矮過我，肥又好似肥過我，仲散發出一種講野摟屌既性格，呢種男人會吸引到ＪＵＤＹ，唔係掛！！！阿琪聽到ＪＵＤＹ話係Ｂ男，都一副難以置信既樣望住佢。而現時，尷尬左一陣，「等等，點解你地兩個會係度架，係度食野唔叫埋我。」好明顯ＪＵＤＹ係想轉移話題。我同阿琪對望再一眼，然後就笑住望住ＪＵＤＹ話：「妳個衰妹就未轉話題啦。」「頂啊！串我！」ＪＵＤＹ都笑左出黎。阿琪拎左張紙巾比ＪＵＤＹ擦身，而ＪＵＤＹ一邊擦一邊話：「又會比你地撞破咁搞笑既，好彩唔係比Ａ男撞破咋。」「如果係既話就好笑。」阿琪話。「妳玩野啊。」ＪＵＤＹ瞪一瞪阿琪，而陪琪就笑笑口叫ＪＵＤＹ唔好嬲。「係拿，點解個Ｂ男咁早走既？」我問。「無啊，佢話約左人ＷＯ，我都費事理佢。」佢講就一副瀟灑，但係睇得出佢個心係不是味兒果隻。阿琪見到佢咁，就搭住佢膀頭話：「唔好唔開心，等姐姐陪你飲返晚傾天光。」下！？唔好掛，又飲野……我好驚咁望住ＪＵＤＹ，好彩ＪＵＤＹ答佢：「唔得啊，聽日一早就要返工，不如下星期好唔好啊，約多Ｄ人，開心Ｄ好玩Ｄ。」「都好啊，可以叫埋跑ＧＲＯＵＰ　Ｄ人去。」阿琪，我無聽錯掛，妳叫埋跑ＧＲＯＵＰ　Ｄ人去，咁果班狗公未出晒黎囉。「一言為定。」「一言為定。」佢地兩個已經約定左，「喂……我都未表態……」估唔到，我講完呢句後，阿琪就話：「我去就姐係你都去。」唔知點解，聽到阿琪講呢句後，個心好甜添。我地三個人又一齊返屋企，今次係送完阿琪然後先送ＪＵＤＹ，一路上，ＪＵＤＹ無咩點講野，佢不停咁睇手機，好似，等緊某個人。「妳等緊Ｂ男　ＳＤ　ＭＳＧ比妳？」我問佢，然後佢點一點頭。「不過，妳成晚既手機都不停震緊架，唔係佢咩？」我又問，然後佢搖一搖頭話：「係Ａ男。」估唔到，頭先話要做返自己既Ａ男，一返到去都係不停ＳＤ　ＭＳＧ比ＪＵＤＹ。「有時，我每次見到Ａ男既ＭＳＧ，都覺得好大壓力。」ＪＵＤＹ話，而我不解咁問佢：「點解呢？」佢又望一望電話，見到ＳＤ　ＭＳＧ比佢既仍然係Ａ男，「每次見到佢既ＭＳＧ，我都覺得我係度浪費緊時間，如果佢係將呢Ｄ時間用係一個對佢有感覺既人身上既話，一定會仲開心。」「點解，你會咁覺得？」我問佢。「因為，咁樣佢就可以開始一段開心快樂既戀情。」ＪＵＤＹ答，然後佢又望一望電話。「唔會囉，佢選擇左妳。」我答佢：「其實佢而家既情況未就似妳同Ｂ男咁姐，點解可以簡單咁開始一段愛情，係都要變得咁複雜。」「牛兄，你唔明架拿，因為……」「因為無ＦＥＥＬ嘛，係未？」我係佢未講完就搶先講左：「你唔好等到Ａ男無ＦＥＥＬ果陣，先後悔無同Ａ男發展。」ＪＵＤＹ聽到我咁講後，停下左腳步，佢好認真咁望住我，然後話：「可能，到左果個時候，我先對Ａ男有ＦＥＥＬ……」我聽到佢咁答後，就只是嗤笑左一下，「咁妳等下，呢個情況好快出現。」

距離ＪＵＤＹ同阿琪話要約埋跑ｇｒｏｕｐ　飲野既約有一個星期，但係，我覺得呢一個約會約唔成，因為，ＣＯＷ既快閃求婚大作戰，係定左今個星期五，亦姐係飲野前既一日。 我覺得，呢次既求婚都唔會成功，因為，我想佢唔成功。 係星期五日前，阿ＣＯＷ佢好努力咁好聽我地話，排舞、練歌、計劃要講既對白，佢除左返工外，就係全心全意去做呢一件事。 係呢一個時期，ＣＯＷ仍然有每日同ＪＵＤＹ　ｍｓｇ，但就無時間見佢，不過，呢個對ＪＵＤＹ無咩影響，因為，係ＣＯＷ陪唔到ＪＵＤＹ果陣，ＪＵＤＹ去左搵Ｂ男。 我每次見到ＣＯＷ身水身汗咁練舞時，見到ＪＵＤＹ係個ｇｒｏｕｐ入面話比我同阿琪知佢去搵Ｂ男，講完，係會有少少替ＣＯＷ唔甘心，但我又可以點，呢樣，係ＣＯＷ自己選擇。 每晚練到好夜果陣，我地都會休息一下吹下水，而ＣＯＷ就自己一個人，對住部手機發呆。 「做咩自己一個人坐開啊？」我行到ＣＯＷ既背後問佢，但佢好似無會意到我企左係佢後面，我望一望佢所注視既手機，發現畫面係停留左係佢同ＪＵＤＹ既ｃｈａｔ　ｒｏｏｍ　入面，ＪＵＤＹ個名下面，「在線上」呢三個未顯示出黎，但就無回應ＣＯＷ既ｍｓｇ，我見到ｃｈａｔ　ｒｏｏｍ　入面，包含住既都只係ＣＯＷ既ｍｓｇ，ＪＵＤＹ既，一個都無…… 呢個時候，我拍一拍ＣＯＷ既膀頭，佢而家先會意到我係佢身後面，嚇左一跳，而我，就同佢講：「唔好亂諗野，影響到你既心情。」 ＣＯＷ無出過聲，只係繼續望住部手機。 「你望住都無用架ｗｏ。」我話。 而ＣＯＷ就講：「你上次，話做返自己既人先可以吸引到自己所愛既人，你有無實行過啊？」 比佢咁樣一問，我當場打左個突，「有無啊……有啊……」係呢個時候，我只可以話比佢有，咁樣先可以鼓勵到佢。 「真既？」佢又問，而我今次只係點一點頭。 「但係，我問過自己，如果真係做返自己，仲會唔會……」ＣＯＷ唔敢講落去，但我知道佢想講既，係可能唔會再為ＪＵＤＹ做任何無回報既野。 而我就話：「起馬當你做返自己既時候，會開心ｄ，睇既野，會唔同ｄ。」我答佢，而呢個都係我自己領教過既。 「可能，好似你所講咁，我做返自己會開心ｄ。」ＣＯＷ關左手機，然後企左起身話：「我想練多陣。」 我微笑左一下：「好。」 能蟹仔陪緊ＣＯＷ一齊跳，而早已經喘晒氣既老牛大人就行去我旁邊，同我講：「今日ＣＯＷ跳舞果陣，多左ｄ樣野。」 「係咩野？」我問老牛大人。 「多左份執著，但，唔係為左佢條女。」老牛大人答。 「咁係ｄ咩？」我問佢。 而老牛大人只係笑左笑，「呢ｄ野，你明過我啦。」 下，佢呢一句好耐人尋味ｗｏ。

時間愈黎愈少，好快就到左星期五既早上，今日一早老牛大人就叫左我起身，話叫我做好準備所以要同我再講一次既計劃。 「阿爸啊，尋晚未講左十幾次囉。」我都未話過咁早訓醒。 「準備多Ｄ，一陣唔好有咩錯嘛。」老牛大人話，講完，我情願一陣錯晒仲好，ＪＵＤＹ係齊歡唱下比ＣＯＷ求婚，一定嬲都爆。 最後老牛大人講左三次後先放我返工，返工果陣，我收到阿琪既ＭＳＧ。 阿琪：今日ＣＯＷ就求婚我：係啊阿琪：你估，會發生Ｄ咩事？我：唔知架我：但係我覺得呢幾日既ＣＯＷ好心不在焉阿琪：因為ＪＵＤＹ唔理佢？我：唔係我：好似諗緊其他野咁阿琪：諗緊咩？我：唔知（喊笑）阿琪：（喊笑）阿琪：如果今日ＪＵＤＹ唔去既話，ＣＯＷ未好慘囉我：係架我：但佢唔會唔去掛阿琪：好難講啊，ＣＯＷ係ＪＵＤＹ心目中既地位咁低，話唔去就唔去有幾難我：咁又係 我無諗過呢個咁又係，最後會成真。 係放工既時間，６點３０分，ＣＯＷ今日特登請假無返工，去準備所有既野，而能蟹同老牛大人都係，而我就同佢地講放工後即刻去幫佢地手。 但點知到左６點４０分果陣，ＣＯＷ收到ＪＵＤＹ既一個ＭＳＧ，佢睇完個ＭＳＧ後，成個人謝晒咁坐左係到，一粒聲都無。 見有Ｄ唔妥行過去問佢：「做咩啊？緊張到呆晒咁既。」 而ＣＯＷ就話：「ＪＵＤＹ……佢話唔黎。」佢既眼神，好空洞，好無神。 佢呢句話一講左出黎，能蟹同老牛大人就衝左過黎話：「唔係掛，所有野都準備好晒，個主角竟然ＮＯ　ＳＨＯＷ。」有英文既呢句就緊係能蟹仔講架啦。 而老牛大人就拍一拍ＣＯＷ既膀頭，同佢講：「失敗乃成功之母。」係！我地知啊！但而家講呢句無咩幫助囉阿老牛大人。 ＣＯＷ好無力咁將佢手中剛剛採排拎住既花，無力咁放手，跌左落地，佢嘆左嘆氣，呢一個嘆氣佢好用力，好似，想將所有冤屈氣都呻晒出黎。 「點解？點解我要做咁多野去為一個咁樣既人？無論我做到幾辛苦，幾累，幾好，佢知咩？佢唔知啊，佢咩都唔知啊！佢咩都唔撚知啊！！！」 現場就係因為呢一句說話，所有請返黎既舞蹈員都望住佢，而能蟹同老牛大人見到咁，就叫左佢地行開先，剩低既，就得返我同ＣＯＷ。 「阿牛，係我聽到你話叫我做返自己果陣，我真係有諗架，我真係有諗如果我做返自己，ＪＵＤＹ會鐘意我Ｄ咩，但我諗黎諗去我都諗唔到，我本身係好鐘意係屋企度ＨＥＡ既人，我本身係好鐘意靜既人，我本身係好想建立家庭既人，呢地係我本身想做既野，但如果我做呢Ｄ野，ＪＵＤＹ真係會鐘意我咩？佢會話我成日係屋企，會話我悶，話我係毒男，如果我粒聲都無，佢就會話我唔識講野哄佢，我同佢一齊果陣佢好似對住空氣，建立家庭，佢諗都無諗過，又或者，佢唔想同我建立家庭。」 我望住而家呢一刻既ＣＯＷ，覺得佢好可憐。 「我愈諗就愈驚，驚既唔係因為ＪＵＤＹ會唔鐘意我，而係驚原來鐘意ＪＵＤＹ我要放棄自我，咁樣落去，我真係會開心咩？我同ＪＵＤＹ真係會幸福咩？」佢講完之後，自己笑左出黎。 「我做返自己，可能就唔會咁愛ＪＵＤＹ，你知唔知件事有幾咁矛盾啊阿牛？」佢既笑，係帶住可笑，佢覺得而家既自己好可笑。 同頭先一樣，我覺得佢好可憐，好同情佢，咁樣，ＣＯＷ同ＪＵＤＹ就有救拿。 而係呢一刻，ＣＯＷ既電話又響起，係ＪＵＤＹ既ＭＳＧ，佢無力拎起電話，睇完之後同我講：「佢話而家又可以過黎。」 我睇一睇自己電話個鐘，顯示時間係６點５８分，係呢三個字入面，點解一個女人可以做出咁既變動？定係，上天想比機會ＣＯＷ？ 我拎起左跌左落地既果束花，遞到ＣＯＷ既面前，而ＣＯＷ一臉疑惑好唔好拎住呢束花，而我，就好認真同佢講左一句：「係男人既，要做既野就要做到底，唔好以後後悔當初。」 ＣＯＷ拎左束花，企左起身，「係，唔會後悔。」

時間７點１５分，尖沙咀海旁，所有人都已經準備好，而阿琪今日都特登黎左，能蟹見到阿琪黎左，就同我講：「硬頸牛，你條女到左ＷＯ。」「咩啊……唔係啊……」我無奈地望住佢，雖然我好想阿琪係我女朋友，但而家仲未係。而老牛大人見到我地咬耳仔，就行左過黎問：「你地講緊Ｄ咩野啊？」能蟹佢想話比老牛大人聽阿琪既野，但比我重重地打左一拳一粒聲都講唔到。時間，７點２３分，我地既望角ＪＵＤＹ出現。「目標出現，大家準備就緒。」我地食用手提電話加ＨＡＮＤＦＲＥＥ黎做聯系，能蟹既一聲令下，所有人埋位準備。個計劃係ＣＯＷ同ＪＵＤＹ會係海旁行一陣，行到中途就會到我地快閃既地點，果度已經請晒舞者同準備好晒花同戒子，仲有好多汽球等等既花巧野。而佢地兩個每接近目的地一步，我個心都好要跳出黎一樣。「ＣＯＷ，你而家心情點？」老牛大人，佢而家同緊ＪＵＤＹ一齊行緊街，點答到你啊，我遠望住佢地兩個，見到佢地好似對話緊。但，點解佢地既表情……係咁既……行到文化中心外面，一隊ＬＩＶＥ　ＢＡＮＤ　唱唱下歌突然停左，一男一女行左出黎，企左係ＣＯＷ同ＪＵＤＹ面前，跳起舞黎。然後，一對小童加入左舞團，慢慢身邊既路人散開，除左都係舞者既人一個一個行出黎跳舞外，最觸目既，係企左係中間既ＣＯＷ同ＪＵＤＹ。但點解，見到佢地對話既表情……ＬＩＶＥ　ＢＡＮＤ既結他手撥一撥手中既結他所有舞者更加起勁地跳舞，「喂，到我地去拿。」計劃中，我、能蟹同老牛大人都會參與一齊跳舞，我跑左上去，望住仲對話緊既佢地兩個，表情，雙方都好暴燥。唔知係我聽力特別好，定係所有人都只掛住專心跳舞，點解好似得我一個人係咁樣，愈接近佢地，就愈聽到佢地嘈緊Ｄ咩。「係啊！我頭先係去左佢度啊！咁又點啊！」ＪＵＤＹ話。「咁又點！？係！我又可以點姐？我咩都唔係！我唔可以點啊係未啊！！！」ＣＯＷ話。唔係掛，你地係呢個時候講Ｄ咁既野？ＬＩＶＥ　ＢＡＮＤ演奏出計劃最高潮部分既歌，齊歡唱一奏出，所有人都唱住首歌，其實，都幾好笑下。但係，我同阿琪就笑唔出，因為，我地望住仲嘈緊既ＣＯＷ同ＪＵＤＹ。計劃係唱緊呢首歌既時候，一個人會拎住花同戒子，交比ＣＯＷ，而ＣＯＷ就下跪向ＪＵＤＹ求婚，但係，所有人好似唔知佢地嘈緊，跳得熱烈，唱得高興，果位拎住花同戒子既人，好快就行到ＣＯＷ同ＪＵＤＹ既面前。預定結局，係ＣＯＷ拎住花同戒子下跪，ＪＵＤＹ感動講出Ｉ　ＤＯ兩個字，ＣＯＷ為佢戴上戒子。但係，事與願違，應該係，一早知道係失敗既結果，但無諗到，係咁樣失敗。花被一個人扔落地下，戒子係ＪＵＤＹ面前，不過唔係幫佢戴上，而係比一個人狠狠地扔左落海。而扔花落地同扔戒子落海既人，係同一個人，係ＣＯＷ。手一揮，戒子閃爍劃過既一跳弧線餘光，好似帶住ＣＯＷ既決意以及灑脫。「係要用好大勇氣，因為佢地要先否缺自己，然後先可以灑脫地放下一件事」老牛大人呢一句又係我腦海中出現。我呆左，阿琪呆左，能蟹呆左，老牛大人呆左，在場既所有舞者都呆左，最重要既係，ＪＵＤＹ呆左咁望住ＣＯＷ。而ＣＯＷ佢慢慢行到ＪＵＤＹ面前，佢眼角既眼決比佢而家既氣焰所蒸發，故起勇氣既佢講出以下呢一句：「我而家只係想做返自己。」然後，轉身離去。ＪＵＤＹ望住遠去既ＣＯＷ，跌坐在係地上，眼淚流下，慢慢失聲痛哭。「ＪＵＤＹ！」阿琪衝左過去攬住佢，佢喊得仲厲害，而現在，所有人都不知所惜，我唯有將仲不在狀況內既能蟹叫醒，走向已經嘆息不已既老牛大人面前，叫佢地兩個同我一齊請Ｄ舞者離開。那束花，靜靜咁訓左係喊得好慘既ＪＵＤＹ身邊，本身，束花應該係可以好幸福咁係佢手上面比佢拎住架……而戒子仲慘，佢而家沉睡係維多利亞港，自己一個人冷清清。時間，７點４５分，ＪＵＤＹ佢，喊到失晒控，而我同阿琪對望左一眼，唔通，我地低估左我地兩個既計劃對佢既傷害？

我未見過ＪＵＤＹ喊成咁既樣，我無諗到原來ＣＯＷ唔同佢求婚，佢會喊到咁。阿琪攬住ＪＵＤＹ都好一陣，佢不停咁向我打求救信號，但我都唔知有咩可以幫到佢，但係而家係條街喊成咁，而且頭先又玩完快閃，好多人都望住我地，所以我話：「不如我地搵個地方食野坐低傾好唔好？」我無等佢地既回答，就扶起佢地兩個，而能蟹同老牛大人就因為幫我手叫其他人走，一早就唔知佢地去左邊，只好我同ＪＵＤＹ傾下。我地去左一間茶餐廳，ＪＵＤＹ仲喊緊，但係無頭先咁失控，而阿琪就不停係旁邊安撫住佢，喊到咁上下，ＪＵＤＹ就問：「點解你地兩個會同ＣＯＷ一齊既？」我直接答佢，因為我唔想呃叱呢一位朋友，「因為，呢一次求婚我有份幫手。」ＪＵＤＹ聽到後只係點一點頭，好似接受呢一個答案一樣，而阿琪就話：「唔好咁啦，ＣＯＷ都係一時諗唔開先會走左去姐，佢好快會返黎搵返妳架拿，佢一見到妳為佢喊成咁，一定好心疼。」「我唔係為左佢而喊到咁ＷＯ。」ＪＵＤＹ呢一句說話，令我同阿琪一齊，「下！？」呢一下「下」，令ＪＵＤＹ好出奇咁望住我地問：「你地係咩野反應啊？好出奇咩？」我同阿琪都無奈地住佢，而我問：「咁妳搞咩喊到咁？」ＪＵＤＹ聽到我咁問後，佢又開始喊，就邊喊邊話：「我今日本來諗住去搵條仆街架！」「仆街？」阿琪問，阿琪就連講粗口都咁好聽。「係啊，果日你地食野都見到架。」ＪＵＤＹ話，然我諗返起果次食野撞破佢同果個男，「果個男人啊？」「係啊，我諗住今晚上佢度，比個驚喜佢嚇下佢，點知我一上到去，就見到仍同另一個女人搞緊野啊！」ＪＵＤＹ好嬲咁話：「我一開度房門！就見到佢後入緊條女啊！我地三個對望！仆佢個街佢地竟然無話停！跟住個仆街仲好冷靜同我講：『上左黎啊？』，我一聽到呢句後！嬲到我即刻走啦！點知我走果陣佢仲叫我：『幫我關門，唔該。』，佢真係一個仆街黎架！」我明白點解ＣＯＷ本身收到ＪＵＤＹ話唔黎，而無啦啦ＪＵＤＹ又黎，原來係咁。但點解，仍所經歷既野，咁似曾相識既？啊～呂晨都好似試過咁架。阿琪聽到ＪＵＤＹ既說話後，停止左安撫佢，然後問：「咁妳頭先喊，就係因為條仆街既事？」「係啊。」ＪＵＤＹ好理所當然咁話。「咁ＣＯＷ做既野妳一Ｄ感動都無咩？」阿琪又問。而ＪＵＤＹ諗左一諗後答：「都有既，但係都係仲未想。」「妳好彩係咁答，如果妳話無感覺，我一定打巴妳。」估唔到阿琪會講出呢ｄ說話，而ＪＵＤＹ聽到阿琪咁講都呆一呆。而我都有少少火火地咁問ＪＵＤＹ：「點解妳要選擇一個傷害妳令到妳喊既人，都唔記選擇一個感動妳令妳流淚既人？」ＪＵＤＹ望一望我同阿琪，然後話：「你地兩個搞咩啊？我而家已經好唔開心啦，你地仲……」「阿牛，我地走，唔好理佢。」阿琪無等ＪＵＤＹ講完佢想講既野，就拉我走左。走出茶餐廳，我跟住阿琪身後問佢：「妳無事嘛？」阿琪哽咽地話：「點解？點解佢唔明白我地既苦心？」呢一晚本來係一個開心既晚上，但係，最後搞到咁……

同阿琪一齊坐巴士返去，一路上，阿琪無出過一粒聲，而我亦都好靜咁係佢旁邊坐住，電話一開始不停咁響，我拎左出黎校震機，然後，我見到ＪＵＤＹ　ＳＤ　ＭＳＧ係我地三舍既ＧＲＯＵＰ入面。ＪＵＤＹ：你地做咩ＪＵＤＹ：究竟發生咩野事ＪＵＤＹ：我做錯左Ｄ咩ＪＵＤＹ：點解今日會咁ＪＵＤＹ：一個我好愛既男人傷害左我ＪＵＤＹ：一個好我愛既男人選擇放棄我ＪＵＤＹ：而家連你地兩個都唔理我ＪＵＤＹ：你地想我點我睇完Ｄ　ＭＳＧ就將電話放返份褲袋，而阿琪就問我：「係未ＪＵＤＹ？」我答佢：「嗯。」然後，又回復返靜寂既狀態。香港夜晚既街景好靚，但係今日我同阿琪都無心情欣賞，因為，我地決定左暫時唔理呢一位好朋友，因為，計劃所在，我地只好忍心咁唔理佢。提左幾次我同阿琪既計劃，究竟係Ｄ咩？咁就要講返果晚。「你想ＣＯＷ同ＪＵＤＹ分手？」我好記得果晚既阿琪用一副詫異既表情望住我，「你覺得ＪＵＤＹ唔值我ＣＯＷ等啊？」我望住咁既一琪，笑左笑：「唔係，我知係希望佢地可以好好看清呢件事，所以，要將佢地抽出狀況外。」「抽出狀況外？」阿琪不解咁望住我，而我就答佢：「而ＣＯＷ當晒能蟹仔同老牛大人係愛情專家咁，一日到黑都掛住叫仍地兩個幫佢諗計哄ＪＵＤＹ，但呢個世界上，又點會穴係有愛情專家可以幫到人ＷＯ。」阿琪一路點頭一路聽我講，「有時所謂既愛情專家，又或者果Ｄ自稱既愛情專家，到真係自己面對愛情既問題時，都會束手無策，係因為仍地都唔知道點樣解決，愛情無得用合理既程式計算，所以點可能會有專家可以解決到所有愛情既問題。」阿琪可能明白我既諗法，「而最清楚每對戀人感情問題既人，往往都係果Ｄ旁觀姐。」「無錯。」睇黎阿琪真係知我想點：「所以我想ＣＯＷ同ＪＵＤＹ各變為旁觀者，咁樣佢地可以真正了解到佢地兩個之間既問題所在。」阿琪聽到呢度，沉思左一陣，然後問我：「但如果到時ＣＯＷ唔鐘意ＪＵＤＹ的話……」「咁就要睇下ＣＯＷ有幾咁深愛ＪＵＤＹ。」我自信咁話。而家諗返起果晚，果晚自信既我，係未動搖緊？我望住窗既倒影，見到阿琪一臉倦容。「休息下啦，妳都累拿。」我話，然後阿琪將碘靠到我膀碘上面，而我就靜靜咁等待巴士到站。

到站，同阿琪去食Ｄ野，今日全程氣氛都唔係幾好，原因當然係ＣＯＷ同ＪＵＤＹ，一個係好值得去幫既人，而另一個係自己好朋友，應該點選擇。 定係，呢Ｄ係佢地兩個既愛情問題，唔輪到我地去理。 望住一粒聲都無既阿琪好唔開心咁食緊野，我個心都有Ｄ難過，而我呢一刻諗起一樣野，所以我問左佢以下呢個問題：「果次……妳未話如果我贏左阿富，妳會同我做一件我想做既事，係未真架？」 雖然呢個時候講呢Ｄ野好似唔係幾好，但係阿琪都對住我點一點頭。 而我就話：「我想妳而家即刻開開心心笑返陪我食野。」 阿琪聽到後，笑左笑同我講：「你得一次機會用呢個櫂利架咋，講左無得後悔。」 而我就扮晒苦笑咁話：「妳唔好咁講啦，我而家已經開始後悔。」 阿琪聽到我咁講後笑得好開心咁話：「唔理你架拿，你用左架拿。」 只要妳開心，我無所謂。 「你覺得，我地咁做岩唔岩？」阿琪問我，我諗佢講既係關於我地幫ＣＯＷ同ＪＵＤＹ既事。 而我就話：「唔知，但係我地做都做左，只可以睇下有無方法將件事處理得再好Ｄ。」 阿琪嘆一嘆氣，「但我已經覺得我地咁做係好多事。」其實，唔只係佢咁諗，我都係。 食完野送埋阿琪返去果陣，我係樓下問佢：「係未真係用左個機會就無得收返啊？」 阿琪聽到後笑左笑話：「係架，不過就要睇你有無下次可以拎到呢Ｄ機會拿。」 「仲有下次？」我問阿琪。」 「唔話你知。」阿琪講完呢句後就返左入去。 返到屋企，老牛大人已經返左黎，佢一個人坐住廳，我就小心翼翼咁關上門，費事佢又話我嘈醒阿媽。 「返黎拿。」佢話。 「係啊。」好簡單既回答，然後佢同我講：「ＣＯＷ佢ＱＵＩＹ左ＧＲＯＵＰ。」 呢兩三句好唔夾既對話，令到我拎左部電話出黎，係ＷＯ，唔記得頭先係巴士上面校左震機添，整到我都唔知有收過ＭＳＧ。 我開返個ＧＲＯＵＰ睇返Ｄ對話。 ＣＯＷ：好多謝你地咁幫我，但最後我破壞左成個計劃，對唔住，浪費左你地咁多既時間同心機，我最後選擇左一個自私既決定 ＣＯＷ　離開了 望住呢個離開了同埋ＣＯＷ所打既字，佢所講既野同我先前對佢講果句做返自己一定有關係，而我再睇一睇佢私下ＭＳＧ我既野。 ＣＯＷ：我最後選擇左做返自己，估唔到感覺可以咁輕鬆 一定係，一定係咁。 我將部電話比左老牛大人睇，而老牛大人睇完之後，我問一問佢，「我有無做錯到？」 而老牛大人望住我，好認真咁話：「你無做錯到，而且做得好岩。」 「但係我唔明，點解我有一種幫倒忙既感覺？」我問佢，而佢就問左我一個問題：「你覺得，我地幫ＣＯＷ求婚，係未係佢愛情層面上一個多此一舉既行為？」 我，點左點頭，而老牛大人就好堅決咁同我講：「錯，一Ｄ都唔多此一舉，因為我地只係幫佢實行一個儀式，而唔係一個決定。」 「但……我比佢果個建議……」老牛大人聽完我講後都係好堅決咁話：「你都話果個係一個建議，決定點做係佢自己既事，唔關你事。」 我不解地望住老牛大人，而佢就語重心長同我講：「愛情永遠都係當局者既既事，我地旁人可以做既，只有參與同比建議，絕對唔可以下定論以及主動向當局者提出甚麼所謂既愛情考驗，我只撚憎Ｄ所謂愛情專家以及果Ｄ所謂既好兄弟好閏蜜，講到好正常話呢Ｄ係你對佢既考驗，佢過唔到姐係佢唔適合你，都ＯＮ撚９錯撚晒！佢地咁鐘意去考驗人地，唔撚好去做教書，日日出試卷考驗Ｄ學生都得啦。愛情既考驗，永遠唔會單方面考驗一個人，而係雙向架，唔係其他人定比佢地，而係要當局者自己發掘出黎再一齊去面對。」 我聽完老牛大人呢一番話開始無咁憂心我同阿琪既計劃，不過卻有打消呢個計劃既諗法，因為就好似老牛大人既說話咁，愛情既考驗，係要當局者自己發掘出黎再一齊去面對。 「但如果Ｄ朋友已經提出左考驗而發生左問題，甚至搞散左佢地兩個，可以點做？」我問老牛大人，而佢就笑一笑話：「可以搞得散既情侶，背後總會一早就發生左問題，唔係點可能會散。」 咁大鑊了，ＣＯＷ同ＪＵＤＹ本身就有問題，咁姐係……

我同阿琪既計劃係將佢地兩個變為旁觀者，但從來無考量過老牛大人講果句，搞得散既情侶，背後總會一早就發生左問題。咁……咁佢地既問題好明顯啦，就係兩個人都有個第三者，一個係過去式，而一個係現在式。大！鑊！了！「做咩啊咁既樣啊你？」老牛大人問我，而我而家既樣係好似一個做錯事既細佬咁驚慌失惜。「我諗……」其實我無咩膽量講出晒所有既野，但係最後都口窒窒咁講左比老牛大人知：「我唔知有無搞散到ＣＯＷ……」我將所有既計劃都話左比老牛大人聽，而老牛大人聽完後，用一個好認真既樣瞪住我，係瞪住，我即時驚到有少少尿意，但估唔到既係，老牛大人大笑得好大聲咁講：「你條友仔既諗法，有幾至諸死地而後生ｗｏ。」我一副被打敗既表情望住老牛大人講：「未咁啦，我而家已經唔知點做好，如果好似你咁講既話，未就係我搞散左佢地，我未就係你所講果ｄ　ｏｎ撚９囉。」老牛大人笑住認真地望一望我既野，「坦白講，你幾次架。」「阿爸！！！」估唔到佢笑得仲大聲。「好拿，唔玩你拿，你呢個計劃，係幫佢地加速左解決呢件事，無人會知都呢件事解決方法係點，因為一齊返可能係個解決方法，但係可能分手都係一個解決方法。」老牛大人話：「愛情無錯係無公式可以計算，佢亦都唔係是非題，唔係選擇題，唔係Long Question，因為，愛情係唔會有答案，只可以不停解決到最後，無終點，不過有結果。」「咁……」當我想問老牛大人既問題時，佢就無理我繼續話：「無錯，你已經整散左佢地，要負責，不過唔係對佢地兩個既愛情而負責，因為呢ｄ係關於佢地既事，而你而家既責任，係學識做一個唔會影響到佢地兩個愛情既好朋友，未再做ｏｎ９仔，雖然你係。」老牛大人講完又繼續大笑。我望住大笑既老牛大人，無奈但又好認同佢既講法。可能，我對於愛情呢個課題，仲未認識太深。「阿爸……」我好認真咁問老牛大人：「點解你笑得咁大聲，唔驚嘈醒阿媽咩？」老牛大人就答：「你娘親佢返左鄉下探親嘛，今日都唔係屋企。」「唔掛得知你講野咁大聲，又笑得咁大聲啦。」我話，而老牛大人就繼續笑。今晚就係老牛大人既笑聲下結束。而另一日，我就約左阿琪出黎，同佢講左老牛大人所講既說話。「睇唔出世伯講既野咁有道理。」呢個係阿琪聽完我轉述比佢既說話既結論，我用一個妳唔係掛既表情望住佢，而佢就笑笑口咁話：「咁係嘛，佢個仔咁蠢，估唔到佢咁醒識咁多野。」「妳話我蠢，我嬲妳。」我話。「你夠膽嬲我咩。」阿琪話。我用好認真既眼神望住佢然後講：「……唔敢。」而佢就露出一副勝利既笑容。「但係，唔通我地而家放低佢地兩個唔理啊？」阿琪問我，我幾得我都有問老牛大人，而佢就話：「相信愛情，只要佢地真係想一齊，就會自自然然係返埋一齊架拿。」嘩……又係呢ｄ緣份遊戲啊？

一切就好似老牛大人既說話一樣，只要佢地真係想一齊，就自自然然會走返埋一齊，點解咁講，因為以下就係我所見到既發生。係開於ＣＯＷ同ＪＵＤＹ。係果日求婚計劃失敗之後，有老牛大人既ＧＲＯＵＰ就變成靜寂。能蟹佢無講過任何野，甚至同佢見面果陣，佢對呢件事都係隻字不提，而我同阿琪，每次見到ＪＵＤＹ都有ｄ尷尬。尷尬既係，ＪＵＤＹ想同我地講野，但好似無以前咁開心見誠，睇得出佢有好多心事，但無人可以比佢呻。而ＣＯＷ，佢好似再無出現過一樣，就算我ｓｄ　ｍｓｇ搵佢，佢都無覆我，更何況係ＪＵＤＹ。不過，原來所有野都係會自自然然咁發生，就係我同阿琪好擔心佢地兩個既時候，我地都各自收到佢既既ｍｓｇ。ＪＵＤＹ　ｓｄ　ｍｓｇ　搵阿琪。ＣＯＷ　ｓｄ　ｍｓｇ　搵我。湊巧地，佢地兩個既ｍｓｇ都係一樣。ＪＵＤＹ、ＣＯＷ：佢點啊？佢地所講既「佢」，當然係雙方啦，其實ＣＯＷ搵我問ＪＵＤＹ既野唔出奇，出奇既係ＪＵＤＹ搵阿琪問ＣＯＷ　ｄ野。而當我地兩個人收到呢個ｍｓｇ　都即刻話左比雙方知。阿琪：ＪＵＤＹ搵我問ＣＯＷ點啊我：阿ＣＯＷ剛剛都搵我問ＪＵＤＹ點阿琪：（喊笑）我：｛喊笑）阿琪：唔通，係愛情將佢地拉返埋一齊？我：唔知啊我：但好唔好話比佢地知啊？阿琪：我覺得唔好住阿琪：我地都未知佢地兩個而家有咩諗法我：咁不如妳去搵ＪＵＤＹ我：而我就去搵ＣＯＷ阿琪：好我：咁ＪＵＤＹ果邊就交比妳阿琪：ＣＯＷ就靠你緣份遊戲，如果真係要將佢地拉返埋一齊既話，我唔介意你利用我，只要佢地兩個係適合大家既話。我約左ＣＯＷ去果陣計劃求婚既大排檔，我亦都同阿琪夾左唔會撞地方，去到大排檔，今次，無能蟹仔，無老牛大人，只係得我同ＣＯＷ，以及一眾食緊野好嘈既人。尸ＣＯＷ比我早到，我搵到佢後就行左過去坐低，一坐低望到ＣＯＷ既樣，比起我腦海中以為既果個樣好唔同。我以為佢會好掛住ＪＵＤＹ而個人好頹，但估唔到，佢係精神滿面。「黎左拿？」ＣＯＷ見到我就問。「你見到我真人企左係黎面前仲問呢ｄ野既。」我笑住咁話，而佢都係度傻笑咁，「睇黎你呢幾日好似過得幾好ｗｏ。」ＣＯＷ聽到我咁講後就問：「點解你會咁覺得呢？」而我就照直講我今次第一眼見到佢既感覺，「今次見你，個人精神左好多，而且臉上面有返笑容，呢種笑容好唔簡單，係自信既笑容。」ＣＯＷ聽到後又笑一笑講：「都係既，離開左ＪＵＤＹ，我先可以好好咁做自己既野，呢幾人，心情好舒服，不過……」「不過咩野？」我問。而佢就話：「唔知人係未咁樣呢？係未離開ＪＵＤＹ果陣時，一直都好驚無左佢會點算，如果無左佢個世界就會好似玩完咁，就會無晒動力，但係當我將隻求婚戒子扔落維多利亞港後，我好似成個人都鬆晒，原來我都可以做ｄ咁既事，原來我都可以放低ＪＵＤＹ……不過呢個『原來』，只係維持左幾日。」「所以，你掛住佢？」我問。「我……」ＣＯＷ佢欲言又止，「我唔知，我唔知呢ｄ叫唔叫做掛住，我每日返到屋企，都會見到佢比我ｄ野，佢比我既公仔，佢比我既相架，我地既合照，我地一齊坐個既沙發，我地一齊做既好多野，我會不停咁諗返同佢既回憶，但係，我唔知呢ｄ係未叫做掛住。」「咁樣你會唔會覺得好寂莫？」我問佢，而佢點一點頭，我就繼續講：「諗返以前既野而感到窩心，叫回顧，諗返以前既野但感到寂莫，叫掛住。」ＣＯＷ聽到我咁講後，就話：「所以我係……」「你係掛住ＪＵＤＹ。」我幫佢講左佢想講既野。

ＣＯＷ聽完我呢兩個字之後，竟然係笑左出黎，係一種帶有可恥既笑，「你話係未好矛盾，我想做返自己係因為想放低佢，但我而家竟然掛住佢。」 可恥既笑容下，慢慢被淚水掩蓋，ＣＯＷ而家係我面前一路笑又一路喊，佢笑自己既矛盾，喊自己既無奈。 我拎出左一張紙巾遞比佢，佢接過左紙巾後就話：「我真係好無用，我真係好無用，我真係……」 「點解無用？」我問佢，然後佢忍住喊望住我答：「我竟然為左一個女人喊成咁。」 「為左一個女人喊成咁，就叫做無用？」我又問佢：「點解你會覺得，咁樣做係無用？」 ＣＯＷ比我問到呆左一呆，然後答：「因為……我係男人……所以……」「你未ｏｎ９啦。」我話佢：「愛情係無男女之分，邊個話分左手後，男人就唔可以喊，邊個話女人就一定係比人照顧果個，愛情係關於兩個人之間既感情，如果好似你咁講，咁同性戀果ｄ人點啊？ｈｅｈｅ果ｄ人分左手就唔比喊既？女女果ｄ人分左手就喊到仆晒街既？」 ＣＯＷ仲係呆左咁望住我，而我就話：「想喊既話，未喊囉，唔好理係未男人定女人，你只要知道一件事，你係個人，你就有權利係你最唔開心既時候喊。」 ＣＯＷ佢無力咁坐住，拎起樽啤酒倒落自己既杯到，但倒倒下佢又放低左樽酒，用手擦走自己既眼淚，一路笑，一路擦，佢又再拎起樽酒繼續倒，但今次就倒到一半就停左，因為，佢再也忍唔住，放聲痛哭。 我望住佢微笑左一下，呢下微笑，係因為佢終於嘗試將自己既情緒釋放出黎，仲有既，係帶住憐憫既笑。 「我……我……我好掛住……」佢喊到連一句說話都講唔到，但我好明白，睇得出，佢真係好掛住ＪＵＤＹ。 佢就係咁喊左半個鐘頭，我亦都就咁坐係度望住佢喊足咁耐，我地兩個都無理身邊既人點睇我地，而佢喊完之後，就拎起我比佢既紙巾，擦一擦眼淚後再深呼吸左一啖。 「舒服ｄ未？」我問佢，而佢點一點頭。 我睇一睇部電話，未收到阿琪既ｍｓｇ，姐係仲未知道佢同ＪＵＤＹ傾成點， 「跟住你會點做？」我問ＣＯＷ。 「我……都唔知。」佢答我。 「唔知唔緊要，唔急，我地今日就好好將所有情緒發泄就得。」我拎左果杯佢自己倒既啤酒比佢。 「好。」佢答我，然後將果杯啤酒飲晒。

我扶住飲醉左既ＣＯＷ係大街上行緊，係未失戀一定要飲醉架，我失戀果陣都無，咁我算唔算係浪費左一次醉既機會。 「喂，你當幫幫忙比ｄ力水企好ｄ好唔好？」佢成個人既力聚晒落我到果下真係唔多頂得順，就係呢個時候，一個路人行左過黎問我：「駛唔駛幫手啊？」 「我得架拿……」本來都無諗過叫呢位路人幫手，但當我望到呢個路人既樣，嚇左一跳，「一個人扶個醉既好煩架，我幫你啦。」佢一講完就過左黎幫我，「你個朋友都幾重架ｗｏ。」 「係……」我好尷尬咁答佢，因為，呢個路人就係Ｂ男！！！有無咁撚好彩啊！ 好彩ＣＯＷ佢醉左係唔會講野，如果佢不停咁叫住ＪＵＤＹ個名都唔知點算。 不過而家既情況都已經夠尷尬。 「做咩事搞到咁啊你朋友？」Ｂ男問。 「算係失戀掛。」我答返佢。 「車～女死女還在，駛鬼咁咩。」聽到佢咁講唔知點解有少少火起。 「無既，佢條女同另一個男人搞都唔同佢搞，佢未想分手囉。」我又話。 「個女都幾仆街ｗｏ。」Ｂ男呢一句又令到我怒火上升左少少。 「係咩，咁都要另一個男人係仆街搞９佢條女先有今日既局面。」我又話。 「咁又係，總之兩個都係仆街。」拿，你咁講就岩，咁你就唔快ｄ死去仆街。 「如果我係你個朋友，我一定會郁９個男，然後大巴大巴打條女。」你講得無錯啊，我都好郁９你架其實。 就係呢個時候，ＣＯＷ無啦啦甩開左我地兩個，然後話：「係啊！應該郁９佢！應該郁９佢！」佢企又企唔穩，口仲不停嘔出少許既野。 「喂，你個朋友好似唔係幾……」個Ｂ男呢句都未講完，ＣＯＷ就打左佢一拳，我都比佢呢個舉動嚇左一跳。 「你個仆街！搞９我條女！」ＣＯＷ一拳一拳咁打落Ｂ男到，而Ｂ男想反駁但係竟然反駁唔到，比發酒癲既ＣＯＷ騎住不停打。 而係旁邊既我，就不停忍緊笑，因為真係太好笑拿，都唔知係個天上比個機會ＣＯＷ發泄定點，又會安排個Ｂ男黎幫我扶佢都有既，最緊要係Ｂ男話如果佢係ＣＯＷ就一定打撚死果個男人，然後ＣＯＷ就發酒癲起勢咁打佢。 呢個真係剛剛遇著巧合，我係旁邊見住真係笑到個心勁涼。 「喂！你仲笑！快ｄ黎幫手啦！」Ｂ男叫我幫佢手，但我決定將個真相話佢知：「而家打你果個人係ＪＵＤＹ條仔，又係你頭先話兩個都係仆街，打撚完個男既就大巴大巴打條女，咁我個朋友而家未打你先囉。」 Ｂ男聽完我講之後成個人呆晒，係無奈既呆。 「喂！前面點解打架！」正義既朋友終於出現。 「ＣＯＷ！走啊！有警察啊！」我行過去捉ＣＯＷ走，但係佢掛住打Ｂ男，最後，比Ｄ警察捉左。 就係咁，我地三個比警察捉左車左返差館……

我都唔知點解會無無啦比人捉左返黎，望住坐係我身邊果兩個人，仲有少少醉既ＣＯＷ，同比佢打左一身既Ｂ男。 同先ｄ警察問完話，就叫我地不如和解算拿，簿就唔落，咁都好ｄ，不過，我已經話左比阿琪知，而且佢覆我話同ＪＵＤＹ過緊黎。 我而家既心情不知幾咁緊張，緊張過頭先比警察捉返黎，因為，我都唔知一陣佢地三個人碰面後會發生ｄ咩野事。 「你地走得架拿。」其中一個警察同我地講。 「阿ＳＩＲ……唔好意思，我地等埋人黎接就走。」我答佢。 「都叫你地可以走啦，仲等咩人接啊，快ｄ出去。」個警察話，然後我地三個就慢慢行出去。 成個氣氛都好怪…… 「都唔撚知我做錯咩野，諗住幫你地姐，無啦啦比佢打左鑊，然後仲要比人捉左返黎。」個Ｂ男係度講，你唔知做錯咩？你做得最錯未搞人地條女囉。 ＣＯＷ聽到佢咁講後，又衝左過去一腳踢落Ｂ男度，Ｂ男比佢踢後向前衝，撞到剛剛黎到既阿琪同ＪＵＤＹ。 我見阿琪比佢一撞，即刻衝過去扶住佢，「無事嘛？」阿琪佢搖一搖頭，而當我再望向身後，已經係佢地三個對峙緊既局面。 好平靜，但呢個平靜暗藏殺機。 「啪！」一下響亮既巴掌聲打破呢個局面，ＣＯＷ比ＪＵＤＹ打左一既。 我同阿琪呆左，ＣＯＷ都一樣呆左，而Ｂ男係度偷笑。 「啪！」又一下既掌既聲音，係ＪＵＤＹ打Ｂ男，今次連Ｂ男都呆左。 「啪！」又一既，係Ｂ男向ＪＵＤＹ還擊，ＪＵＤＹ喊晒咁掩住比佢打塊面。 「啪！」呢次係ＣＯＷ打Ｂ男，佢地三個一見面就開打，一句野都無講過。 「我地好唔好去阻止佢地？」我問阿琪。 「我驚我地上前阻止既話，會比佢地打。」阿琪答，無錯，我都係咁諗。 佢地三個互打左一輪後，怒目而視咁望住大家，首先講野既係Ｂ男，「你地而家想點？」 佢地無答，而Ｂ男就繼續講：「喂！而家唔係剩係我一個人錯晒ｗｏ，你地自己都有問題架，我搞到佢都要佢肯先得架，一隻手掌拍唔響架，而佢想比我搞就係你既問題，你睇唔實自己條女啊，所以我地三個都有錯，三個都有。」 「你講撚夠未啊！」ＪＵＤＹ大喝左一聲，然後話：「係，我係同呢個仆街搞埋一齊，係因為我覺得係佢身上先可以拎到愛既感覺，我要人錫架，我要人哄架，你比到我咩？」ＪＵＤＹ喊住望住ＣＯＷ，「點解啊？點解你比唔到我啊？點解要佢先比到我？點解係呢條仆街比到我而唔係你啊？」 「喂！妳好拿ｗｏ！唔好仆街前仆街後ｗｏ……」「啪！」ＪＵＤＹ又打左Ｂ男一既，「你係仆街啊！你同我一齊都係呃蝦條咋！你估我唔知啊！係我蠢我ｏｎ９先會衝埋你度咋！」 「妳唔撚好扮晒野啦，搞野果陣你不知幾享受，唔好講到好委屈……」「啪！」又一下，今次係ＣＯＷ打Ｂ男。 「你地兩個好拿！唔好再打……」「啪！」「啪！」「啪！」「啪！」「啪！」「啪！」佢地兩個不停輪扭咁打Ｂ男…… 「痴撚線架你地兩個！我唔撚再想同你地呢班人癲！」Ｂ男，其實我都好同情你，不過你又係抵打，快ｄ走啦，唔係我都會忍唔住加入埋打你架。 Ｂ男就係咁兒戲比佢地兩個打走左，而ＪＵＤＹ同ＣＯＷ呢一刻就好尷尬咁對望住……

「你……你無野嘛……」其實我一直都係估會係ＣＯＷ開口先，但今次我估錯左，係ＪＵＤＹ問佢野。 「無事……」ＣＯＷ答，但唔知係未佢仲有少少醉，講野講得有少少唔清楚之餘，個身仲有少少企唔穩。 「你飲好多黎啊？點解咁大酒味既？」ＪＵＤＹ問，而ＣＯＷ就無點理佢，轉左身就走。 我同阿琪見到佢咁，都唔知點做好，而ＪＵＤＹ就跟住ＣＯＷ後面，我同阿琪就唯有跟住佢地。 「點解你比佢飲到咁醉？」阿琪問我。 「我都唔想架，佢頭先喊完就不叫酒飲。」我答佢。 「ＣＯＷ佢喊過？」阿琪用確認既語氣話，而我對佢點一點頭後，佢就講我知：「頭先ＪＵＤＹ都有喊，應該係為ＣＯＷ而喊。」 我聽到後唔知點解會心微笑左一下，「終於係為左ＣＯＷ而喊。」而阿琪都對我還以一個意味深長既笑容。 跟左佢地兩個一陣，ＪＵＤＹ終於忍唔住問ＣＯＷ，「你仲想行幾耐啊？」語氣其實唔多好，但無以前佢對ＣＯＷ果種呼喝既語氣。 但ＣＯＷ，都係無理ＪＵＤＹ。 ＪＵＤＹ見到咁，就行到佢前面，推左佢一下後問：「你究竟想點啊？」 ＣＯＷ企左係度，望住ＪＵＤＹ話：「妳理我仲咩姐，你條仔走左啦，你唔去追佢返黎？」 ＪＵＤＹ聽完之後就舉起隻手準備打落ＣＯＷ度，但係，ＣＯＷ竟然用手捉住佢然後話：「妳唔好再諗住打我。」 ＪＵＤＹ甩問左佢隻手後話：「你係未咁絕啊！」 係囉，我睇住ＣＯＷ咁都好奇，頭先仲話掛住ＪＵＤＹ，而家就咁既行為？但阿琪係旁邊睇到笑晒咁，我問佢笑咩，佢就話：「振夫鋼啊。」 哦……原來如此。 佢地兩個就好似小朋友嘈交咁，一個唔理，一個就不停煩，直到ＪＵＤＹ忍無可忍後，對住走係佢前面既ＣＯＷ大叫：「ＣＯＷ！你夠拿！」 ＣＯＷ真係比佢嚇左一跳成個人彈一彈，不過佢都無轉身望ＪＵＤＹ。 「你係未見到我咁樣，你先會開心返Ｄ？」ＪＵＤＹ問，而ＣＯＷ無答佢。 「呢幾日我不停係度諗，諗果條仆街既野，諗佢有幾好，佢對我做過Ｄ咩野令我好感動，但係，我一件事都諗唔到，只係不停記返起佢對我既差，佢對我既謊言，仲有佢傷害我一切，先知道原來以前既我無珍惜過你。」ＪＵＹＤ講講下喊左出黎：「你同我求左咁多次婚，我真係有感動過架，但係我唔珍惜，所以你而家咁對我，係我抵死，我應該受呢Ｄ懲罰，但係我得過諗字架咋，如果你真係咁對我，你知唔知我真係會唔開心架……」 ＪＵＤＹ慢慢行近ＣＯＷ，「我唔開心，就會發脾氣想打人，我唔開心，就會發脾氣想鬧人，我唔開心，就會發脾氣想咬人……但係而家無拿，果個人唔肯再比我打，果個人唔肯再比我鬧，果個人唔肯再比我咬……」	行到ＣＯＷ身後，ＪＵＤＹ停左係度，「……果個人又會唔會知道，因為我知佢愛我，我先會對佢咁做ＷＯ……」ＪＵＤＹ用頭枕落ＣＯＷ既背，「……你係未真係唔再愛我拿？」 從我呢個角度望住ＣＯＷ既背，見到佢係深呼吸左一啖，然後，佢仰天，用手擦一擦佢既眼淚後話：「點解……」呢個點解帶住既係一種思念既感覺，「點解上天要我愛妳愛到咁深……」 ＪＵＤＹ佢從後抱住ＣＯＷ，「你仲愛我的話，就得架拿……」ＣＯＷ都好似有少少動作，應該係將雙手疊係ＪＵＤＹ抱住佢既手上面，兩個人，就咁樣抱住喊起上黎，而我同阿琪，卻係佢地身後會心微笑起來。

大家唔好諗得咁美好住，世事豈能盡如人意，ＣＯＷ無同返ＪＵＤＹ一齊，不過只係暫時，因為ＣＯＷ講過，佢想做返自己想做既野先，叫ＪＵＤＹ比佢放下假，時間唔多，三個月左右。ＪＵＤＹ聽到佢咁講後都答應左，然後，ＣＯＷ就請左大假，買左好多地方既機票去旅行，佢出發前同我講，佢唔係唔想同ＪＵＤＹ去旅行，而係佢一直以黎，都想試下自己一個人走出香港，放眼世界。係佢坐飛機去第一個目的地果日，我、阿琪、ＪＵＤＹ都係機場送佢。「你記住去到一個新既地方都要話我知啊。」ＪＵＤＹ話。「一定會架，我每去到一個地方，都會寄張明信片比妳。」ＣＯＷ話。「你知道我屋企地址咩？」ＪＵＤＹ笑住咁問左一個明知故問既問題，而阿ＣＯＷ就答佢：「我點會唔知妳個地址ＷＯ。」ＣＯＷ珍而重之咁摸一摸ＪＵＤＹ塊面，「妳既一切，我都瞭如指掌。」ＪＵＤＹ佢笑得好甜，然後佢又話：「唔準溝女架。」而ＣＯＷ就笑左笑話：「可能係我比女溝呢。」「憑你……你就想。」ＪＵＤＹ笑住打左佢一下，「唔避拿，唔擋拿，肯比我打拿。」ＣＯＷ好認真咁望住ＪＵＤＹ話：「以後只要妳仲肯打我，我會欣然接受，不過唔好咁大力，我會還拖。」「你敢！」ＪＵＤＹ好大力咁扭住ＣＯＷ既耳仔，然後ＣＯＷ就露出痛苦萬分既表情，但睇得出，佢內心係甜到一個點。「你地兩個夠拿，知你地兩個恩愛拿，可唔可以放少陣閃啊。」我話，而係我旁邊既阿琪都點頭同意。「你地兩個都可以架。」估唔到ＪＵＤＹ突然放一下冷箭過黎，整到我同阿琪都好尷尬。同佢地步行到入匣既地點，又係一場依依不捨既戲份。「我走拿。」ＣＯＷ一臉傻更更咁講，佢仲係當初既ＣＯＷ，只不過，多左一份自信。而ＪＵＹＤ好情深咁望住佢，同先前相比，以前ＪＵＤＹ眼中係無ＣＯＷ，不過而家ＣＯＷ充滿住佢既眼球，「你臨走前唔錫我啊，如果而家唔錫，就要等到幾個月後先有機會架拿。」係機場每一個角落，都有好多人團聚，分開，佢地歡笑或喜極而泣，又或者佢地係想灑脫地離開呢個地方，去另一個世界開拓自己既夢想，而係我同阿琪眼前呢一個角落，見到既，係一對終於懂得珍惜大家既情侶，佢地抱得對方好緊，好似害怕失去左對方一樣，二人緊貼既雙唇，唔單只傳達雙方既體溫，更加傳達緊對方既思念，以及愛。離別既一吻，就算錫幾耐都唔會夠，直到機場既廣播講出ＣＯＷ要登機既號碼，佢先依依不捨咁離開ＪＵＤＹ既雙唇。「等我返黎，我會再帶妳去我去既地方。」ＣＯＷ話，但ＪＵＤＹ問佢：「咁點解今次唔帶埋我去。」ＣＯＷ笑左笑話：「因為我想先探一探路，唔想同時我地兩個盪失路，妳就會唔開心咁鬧我、打我、同咬我……」ＪＵＤＹ好大力咁咬左ＣＯＷ一啖，「我唔開心架已經，不過我放過你啦。」佢地兩個互相笑一笑後話……「我會好掛住你架。」「我會好掛住妳架。」送走左ＣＯＷ，陪伴住ＪＵＤＹ既有一左一右既我地。「點啊，好唔捨得啊？」阿琪問。「少少啦。」ＪＵＤＹ扮晒野咁答。「咁啊，仲諗住妳會好掛住ＣＯＷ，預左呢幾晚陪妳添。」我就話。「陪我做咩先？」ＪＵＤＹ問。「先前我地未話要約埋跑ＧＲＯＵＰ　ｄ人出黎飲野同玩既，都未約到，睇黎今次，得拿掛。」阿琪一臉好興奮咁話。「又係，咁好啦，快手約佢地出黎飲啦。」ＪＵＤＹ話。「好啊。」我望住佢地兩個，開心地回答。

係機場果一幕後，我有問返ＪＵＤＹ點解會選擇同ＣＯＷ一齊，而佢就話諗過好耐，都係覺得ＣＯＷ對佢咁好，點解佢仲要揀Ｂ男，而我再問佢點解以前唔係咁揀，佢就答我，可能，人係失去過之後，先會明白擁有果陣既好處。 然後，佢再三同我講，就係因為咁佢鐘意有返對ＣＯＷ既感覺。 我將佢地兩個既事話返比老牛大人聽，佢都好欣慰咁話：「身邊有一個識得諗既朋友，先會幫到佢地愛情既成長。」 唔知老牛大人係未讚緊我呢？ ＪＵＤＹ既事終於完結，ＣＯＷ係第一日到步已經寄左明信片比佢，ＪＵＤＹ亦都成日係我同阿琪面前曬ＣＯＷ送比佢既明信片，見到佢個樣咁ＳＷＥＥＴ，我同阿琪都替佢開心。 而今日…… 阿琪：記得今晚準時放工啊我：知道拿阿琪：最後估唔到會有咁多人出黎我：我都估唔到阿琪：有咁多人去阿琪：（開心） 最後約左跑ＧＲＯＵＰ既人今晚去飲野，同阿琪講既一樣，真係估唔到會有咁多人出席，當然啦，阿琪出黎，好多狗公都到，而且今次阿富都會黎。 數落，大大話話都有１０幾個人。 我地揀左一個比較近大家既酒吧，希望大家今日可以玩得開開心心。 時間好快就到左酒既既約會，我、ＪＵＤＹ同阿琪都約左地鐵站等齊人先去，當到達後，見到本來好靜既佢地，突然間興奮晒。 因為今日既阿琪，著得又真係幾靚。 「阿琪終於都到拿！！！」班狗公既歡呼，整到阿琪好尷尬，而且佢地仲不停叫阿琪坐係佢地既旁邊，佢望一望我想求救既時候，可能班狗公一早就計劃好……「阿牛，呢到個位留左比你架。」 我望一望我坐既位，再望一望佢地想坐阿琪既位，可以話係一個坐頭一個坐尾，但係佢地咁講到，想改變已經黎唔切。 坐低左，班狗公更加癲，不過好ＪＵＤＹ同阿琪一齊坐，所以班狗公既招數都起唔到咩作用。 坐係我附近既人有阿富、金姐、菜老闆同埋一個比較熟既跑友。 「頭先你地未黎，全臺人不知幾靜。」金姐同我講，而我望一望已經比好多女ＭＥＭＢＥＲ圍緊既阿富，就答佢：「係咩？我覺得應該好熱鬧ｗｏ。」 菜老闆聽到我咁講後就笑住講：「佢地係因為見到有勁敵先咁做咋。」 勁敵？菜老闆示意我望去阿琪果邊，哦……原來佢所講既勁敵係阿琪。 不過經過上次同阿富打賭後，阿富已經無再煩阿琪，但係佢仲諗住同阿琪一齊？不過佢仲拍緊拖架ｗｏ。 唔好諗咁多，今日黎到係想開心玩一玩，就盡情咁去放鬆下，而且阿琪而家有ＪＵＤＹ睇住應該無事，所以我都無太理會佢地果邊。 飲到咁上下，阿琪又提意玩果樣野……係啊，又係ＴＲＵＴＨ　ＯＲ　ＤＡＲＥ…… 班狗公聽到後不知幾咁雀躍，因為佢地覺得有機會問阿琪我密既野，但係事與願違，佢地整唔到阿琪輸不特止，仲比阿琪同ＪＵＤＹ反玩左佢地。 但成晚留留長，始終都會有機會齊到阿琪輸，不過好彩既係，發問權落左係金姐度。 全部人都好期待金姐會問阿琪ｄ咩野，不過我就無咩期待，因為平時阿琪咩都同我講，佢以前細過既野我都差唔多知道晒，所以無咩野我係唔知。 但係，金姐以下所問題野，係我唯一比在場既人更在意。 「阿琪，如果阿牛佢再靚仔ｄ，妳係唔係會同佢係埋一齊？」金姐既問題一出，大家都無度起哄，而我，就呆左諗緊呢個問題。 第一點，咩叫我靚仔Ｄ……我已經個樣好唔店咩！？雖然我都有少少覺…… 第二點，會唔會同我一齊！？呢個問題我成日都想知，只不過係阿琪話未諗住拍拖，所以我覺得佢會答唔想住。 所有人都等緊阿琪既答案，而坐係佢旁邊既ＪＵＤＹ就笑得好耐人尋味，同我對到眼果陣，仲笑得更耐人尋味。 然而，阿琪終於講出左佢既答案：「我同阿牛而家係好好好好好好既朋友，唔排除會有進一步既關係。」 我終於知道咩叫正中紅心既感覺，就係呢一下，ＪＵＤＹ佢對住我笑緊，但我唔在乎，班狗公對我目露兇光，但我唔在乎，阿富佢露出左一副落莫既表情，但我唔在乎。而家呢一刻，我只係望住阿琪，而佢有少少怕羞咁話，「我要去一去洗手間。」 同佢對到眼，感覺唔同左，而我，就係呢個感覺下輸左都唔知，而且仲迷糊地選擇左ＴＲＵＴＨ。 坐係我面前既跑友問我：「係個跑ＧＲＯＵＰ度有無鐘意既人啊？」 而我好直接咁答左：「阿琪。」

由頭先到而家，我成個人都不在狀態，因為，阿琪果個答案，我見到佢由洗手間返黎既果一刻，望住我既微笑，呢一笑，使我更加心動。 但係當我再回憶返佢既答案，佢話唔排除會有進一步既關係……唔排除，可唔可以代表做仲係未到時候呢。 「好悶啊，阿牛，陪我去掟鏢。」ＪＵＤＹ係佢個位對住我大叫，而我就慢慢咁行左出去，到我行到出去既時候，佢再問阿琪：「妳去唔去掟啊？」 「唔拿，我都唔識掟，我坐係度傾下計。」阿琪話，所以最後得我同ＪＵＤＹ兩個人去左掟鏢。 係掟鏢既期間，ＪＵＤＹ同我講：「頭先阿琪講既答案，就係上次你聽唔到既答我。」 佢講完後，我一頭霧水咁望住佢問：「咩野上一次？」 「上一次我地三個玩ＴＲＵＴＨ　ＯＲ　ＤＡＲＤ果陣啊，你果日未飲左好多聽力有問題既，而係果陣我就問左佢一個問題，同剛剛阿琪被問既問題差唔多，而阿琪都係答同一個問題。」ＪＵＤＹ用力咁擲出佢手中既飛鏢，不過，鏢針插唔到鏢把，所以跌左落地下。 「所以呢？」我問佢，而佢一路瞄準一路同我講：「就係話，你而家依然有機會，但係佢仍然覺得你同佢之間，而家既狀態係最舒服。」佢又將手中既飛鏢掟左出去，今次中左，只不過係出左界。 「但我唔知點樣先可以突破現狀……」我同ＪＵＤＹ講。 ＪＵＤＹ再次瞄準第三掟，「要突破現狀，其實好難，因為阿琪已經習慣左，如果呢個習慣繼續放大，係好難去到一下個階段。」 佢擲出飛鏢，今次竟然比佢掟中左紅心，顯示特效既螢幕打出５０分既字樣，ＪＵＤＹ轉頭向我露出一個勝利既表情，然後又話：「希望你可以快ｄ打破呢個階段啦，因為你都唔想只係做阿琪一世既好好好好好朋友掛。」 幫ＪＵＤＹ收返佢所掟出果三支鏢後，輪到我掟，我企係準備線上面，瞄準住紅心，一發，ＩＮ　ＢＵＬＬ，「但係做左佢好朋友後，就唔可以做佢男朋友咩？」我問ＪＵＤＹ。 「無錯，係有好朋友最後會行埋一齊到男女朋友，但係過程要好耐下囉。」ＪＵＤＹ答我果陣，我已經準備好掟出第二發，都係ＩＮ　ＢＵＬＬ。 「等耐Ｄ我唔緊要，因為我已經準備追阿琪係個漫長既戰爭。」我一路瞄準我第三發，一路答ＪＵＤＹ。 「不過……唔知阿琪點諗呢？」佢話，呢句說話打亂左我既節奏。 「咩野點諗？」我問佢，就正當我準備掟出呢一發果陣，佢答我：「好朋友可以係一世，但係男朋友可能只得一陣，佢唔捨得開始，可能係因為唔想無左你呢一位咁好既朋友。」 飛鏢離開左我雙手，但係，ＪＵＤＹ呢一句既影響，令到我呢一發有少少遍差，只係中左ＢＵＬＬ旁邊上１分既位。 ＬＯＷ　ＴＯＮ既字樣打左出黎，呢一局我掟左１０１分。 ＪＵＤＹ望一望我，「阿牛，你真係甘心只係做阿琪既好朋友？」 呢個問題，我想答唔係，但係呢個時刻，我答唔出口。

同ＪＵＤＹ只係掟左一局就返左去，因為我知道ＪＵＤＹ志不在掟鏢，而係想同我講頭先果一番說話。 返到去，我本來想行返最入個位，但係阿琪就話唔好咁煩，坐係佢旁邊就得，一坐低，就見到全部狗公都怒啤住我。 「點啊……」ＪＵＤＹ係我耳邊講。 「咩點啊？」我問返佢。 「無啊，想問下你比咁多隻狗望住有咩感覺姐。」ＪＵＤＹ話，然後我好識趣咁同佢講：「妳呢個笑話好好笑啊。」 大家都飲到差唔多，有幾個女ＭＥＭＢＥＲ唔係飲開既都不勝酒力開始發酒癲，有個不停係度又喊又笑，有個就不停追酒飲，有個就不停大叫大嚷，而有個仲搞笑，佢將我地買黎既薯片開左，然後倒左半支酒入去當栗米片食…… 男既都唔好得去邊，開始想借ｄ意抽水，不過，正經果班人一早估到班狗公會咁，所以都好克制住自己唔飲咁多，係呢個時候，大家都各守本份，阻止住附近ｄ狗。 我當然係幫阿琪擋啦，ＪＵＤＹ佢就可以自己照顧自己，雖然佢已經醉左，不過佢醉左後既攻擊性仲強。 今次既酒吧之約，就係Ｄ狗公抽唔到水之下落幕，我、ＪＵＤＹ同阿琪坐同一部車返去，期間阿琪係後座照顧緊飲醉既ＪＵＤＹ。 「點解可以飲到咁醉架？」阿琪笑住咁問。 「可能，佢同ＣＯＷ一齊返後開心，未飲多左囉。」我答佢。 「如果係為左開心而飲酒，就由佢啦。」阿琪答，然後就繼續照顧ＪＵＤＹ。 送左ＪＵＤＹ返去，我同阿琪選擇慢步行返屋企，咁樣可以醒一醒ｄ酒氣之餘，我地兩個都可以單獨傾下計。 「好耐無咁開心飲酒拿。」阿琪好滿足咁話。 「妳平時唔開心架咩？」我問佢，而佢直接答我：「係架，我通常係唔開心先飲酒架，不過……」阿琪都飲得幾多下，所以佢腳步都有少少浮浮地，我扶一扶佢，然後佢話：「識左你之後，開心左好多，雖然，都發生左好多既事。」 我聽到佢咁講都笑左笑，「咁妳又真係幾多事發生既。」 「係架，係未開始覺得我好煩呢？」佢問我，雖然我知佢係講笑咁問，但我都好認真咁回答佢：「唔煩。」 扶住佢行左一段路後，我問佢：「頭先妳話，我係妳好好好好好朋友……」「係啊，你真係我好好好好好朋友，同你一齊好舒服。」 「咁……妳話唔排除我地會有進一步既關係……」我問，然後阿琪就望住我，「你衰啊你，成晚就係諗住呢Ｄ野。」 「我無啊，我只係……」「時機尚未成熟。」阿琪行前，繼續佢既腳步浮浮，「我仲有好多事情要處理，我唔想累左你啊。」 「如果Ｄ事，我都可以幫手既話，咁不如……」我都未講完，阿琪就差Ｄ跌親，我見到咁即刻上前扶住佢，同佢四目交投，「你唔會知道，我而家有幾多野煩緊。」佢眼神好認真，而且，帶住悲哀。 「咁可唔可以答應我，無論點，都比我係妳身邊？」我問佢，但阿琪無答我，佢只係笑左笑後企直返個人，繼續行得東歪西倒。

經過果一晚後，班狗公對我比以前仲差，可能係因為阿琪既果番說話，而且唔只班狗公，好似多左Ｄ男ＭＥＭＢＥ都對我有微言。 不過我都好少理佢地，因為我心目中而家只有兩件事，跑步為健康，然後，可以係阿琪身邊陪住佢。 其實我一直都想知道阿琪仲有咩野煩惱，我知道係跑ＧＲＯＵＰ入面，佢對我已經係最開心見成果個，但係，我隱約感覺到佢仲有好多煩惱係無話我知。 不過佢唔主動講，我都唔會望動問，因為到時間佢想講的話，就會自自然然同我誚。 話咁快天氣又開始轉熱，係涼爽既跑季，我同阿琪跑左三個１０Ｋ比賽，雖然唔係單獨同佢參加，每次都有成大班ＭＥＭＢＥＲ陪住，不過，都為我同阿琪帶黎左好多開心既回憶。 ＧＲＯＵＰ入面既人來人往都好快，隔幾人就會布人ＱＵＩＴ，但再隔幾人就會有人入ＧＲＯＵＰ，時間耐左，都慣晒。 有時呂晨都會叫我出黎跑架，佢會八下我同阿琪以及ＪＵＤＹ既近況，佢聽到ＪＵＤＹ既事後，都替佢開心。 每次同呂晨跑我都會話比阿琪聽架，唔好問我點解咁做，我都係下意識話佢知。 同阿琪既關係，只可以話慢慢咁進步，但係好援慢，不過我唔急，真係……？ 一到夏天，好多人係跑ＧＲＯＵＰ唔止講跑步，有人會講埋游水，不過，我真係唔好游水，事關我天生怕水，雖然上年我阿媽捉住我教，我都只係學識一半。 點一半法？未就係郁腳果陣雙手唔識郁，郁手果陣對腳就唔願踢水。 阿琪佢有時都會同我講，有好多ＭＥＭＢＥＲ私底下問佢去唔去游水，想約佢，但佢就無理過果Ｄ人，因為佢都唔識游。 所以，夏天去游水呢個活動，對於我同阿琪係不適宜……我一直係咁認為，直到…… ＪＵＤＹ：我想去游水啊ＪＵＤＹ：你地陪我去游水ＪＵＤＹ：一定要陪我我：下？我唔係幾識游ＷＯ阿琪：我都唔識游水ＪＵＤＹ：唔理啊ＪＵＤＹ：ＣＯＷ前日話會陪我去游ＪＵＤＹ：搞到我滿心期待ＪＵＤＹ：點知佢話要做野去唔到ＣＯＷ，你下次應該答應佢去跑步嘛，游水我點幫你呢。 ＪＵＤＹ：唔理啊，我預左你地兩個要去 我同阿琪見到呢個ＭＳＧ都好無奈，不過阿琪不嬲都係心軟派唔識ＳＡＹ　ＮＯ，所以…… 阿琪：好啦，但係妳要教我游水ＪＵＤＹ：好啊，就咁話ＪＵＤＹ：跑ＧＲＯＵＰ有個ＭＥＭＢＥＲ好似都想游，問下佢先 咩話！？唔係掛！？比其他ＭＥＭＢＥＲ知道未……大家想知我擔心Ｄ咩，我擔心如果比其他ＭＥＭＢＥＲ知道阿琪會去的話，會有一大班狗公衝黎，而且見到我一個男同兩個女仔去游水，佢地一定會制造話題。 求神拜佛ＪＵＤＹ講果個係個正常ＭＥＭＢＥＲ啊。 ＪＵＤＹ：金姐都話去啊 好彩，係金姐，但就當我以為鬆一口氣之際，悲慘既事發生左，我收到，阿琪既ＭＳＧ…… 阿琪：你快Ｄ入ＧＲＯＵＰ睇下…… 見到阿琪個ＭＳＧ，我即刻入ＧＲＯＲＰ睇，見到既係有個人ＳＤ左個ＥＶＥＮＴ　ＭＳＧ出黎，上面既題目係游水，以名單如下： １　阿牛２　阿琪３　金姐４　ＪＵＤＹ 而ＳＤ呢個ＭＳＧ出黎果個人，係ＪＵＤＹ！！！！！個衰妹玩野啊！佢實知如果ＳＤ左個咁既ＭＳＧ！班狗公一定有拎我講好多野！而且點解我個名要放第一！係佢想去！點解唔係佢！！！ ＪＵＤＹ！！！！！！！！！ 就當我見到呢個ＭＳＧ一臉驚訝之際，ＪＵＤＹ打左比我，我一接聽，就聽到ＪＵＤＹ笑得勁大笑咁話：「牛兄，你而家感覺如何？」 「妳個衰妹！！！」我怒罵，而ＪＵＤＹ笑得仲大笑講：「我制造機會比你同阿琪咋。」 「我覺得妳擺我上臺同等睇好戲囉……」我回應佢。 「你又唔蠢得晒ＷＯ，我同金姐都好期待果日會有咩好戲上映。」聽到ＪＵＤＹ咁講後，我深切明白原來金姐都係有份擺我上臺既人。

就係因為ＪＵＤＹ，整到我又比人拎黎講，班狗公不停話我勁，話我咁多女陪去游水，要跟我學野，我睇到都眼火爆。而阿琪就更無奈，因為ｄ人見到佢去游水，即刻不停私底下ｍｓｇ佢。都唔知佢地係咩諗法，如果想去未係個ｌｉｓｔ到加名囉，又唔係有咩問題既，但係過左半日，一個人名都無加上去。到夜晚再開個ｌｉｓｔ，多左一兩個人，其中一個係菜老闆，佢話可以教我地游水ｗｏ，都好，今次一定要努力學先得。就係我要訓覺之際，我收到阿琪既ｍｓｇ。阿琪：聽日你有咩野做啊？我：無啊我：咩事？阿琪：其實我無泳衣啊阿琪：聽日去陪我買好唔好啊？阿琪約我去買泳衣！阿琪約我去買泳衣！阿琪約我去買泳衣！我真係無諗過佢會叫我同佢去買，實在太開心，太高興拿。我：好啊我：買唔買泳鏡我：泳帽呢？我：浮板要唔要啊？我：我家好似有塊阿琪：（喊笑）阿琪：咁你帶我去買啦可以同阿琪一齊去買呢Ｄ野，唔知解咀角會自然向上揚。ＪＵＤＹ係約左後日游水，所以仲有一日比我同阿琪去買野，我地約左下午既時間去一間商場到買，而一開始我諗住帶佢去ｄ運動店買，但估唔到既係……「妳係邊啊？」今日出門果陣交通上有ｄ意外，所以整到我遲到，而阿琪同我行街一向準時，所以佢一早就到左行緊。「我睇緊ｄ泳衣拿，你快ｄ過黎陪我揀啦。」阿琪好開心咁話。「好啊，咁妳係邊度揀緊？」我問。「係ＳＩＸＴＹ—８啊，好粉紅色果間店，你快Ｄ黎啦。」阿琪講完後，我當堂呆左呆，如果大家唔知咩係ＳＩＸＴＹ—８既話，可以去ＧＯＯＧＬＥ搵下。如果我無記錯，呢一間係一間賣女性內衣褲幾出名下既店，點解我會知，因為我以前個ＥＸ都會捉我入去陪佢揀ＢＲＡ，講到明係賣女性內衣，入面既客人大多數都係女……應該係無幾何有男人會入去，而家阿琪叫我去陪佢行呢間野，咁姐係……唔通……我係未諗多左呢？雖然我而家滿心歡喜咁行緊去，點解呢，點解腳步輕快左咁多既，好快，我就去到ＳＩＸＴＹ—８門口。係門口度，我見到阿琪係度揀緊泳衣，我就諗緊好唔好入去陪佢好，就當我諗緊既時候，阿琪見到我，出左黎拉住我，「做咩黎左都唔入黎幫我揀啊。」而家係我面前，係好多種唔同款式既泳衣，「呢件好唔好睇啊？」阿琪指住一件泳衣問我，而我就望一望件泳衣，「呢件……」我將望住泳衣既目光慢慢望向阿琪身上，「點啊？」佢問我，不過！？點解係我眼前既阿琪！？好似已經著住左件泳衣咁既！！！「你覺我點啊？」阿琪又問，而我就點一點話：「好睇。」「咁呢件呢？」佢又指住一件好可愛既泳衣問我，大鑊，點解果件好可愛既泳衣又好似著左係阿琪既身上既？「幾好……」實在太剌激拿。「但我怕太暴露啊，都係呢一件密實Ｄ。」阿琪，你妳眼中係密實，但係我眼中就唔係咁講拿，妳著咩野都咁好睇既，仲要係泳衣ＷＯ。真係呢，我不禁倒抽一口涼氣黎平伏自己咁興奮既情緒。最後係咁既情況下，阿琪揀左件密實Ｄ既，因為佢話怕有好多ＭＥＭＢＥＲ出現，驚Ｄ狗公會望住晒佢，所以唔敢買少布果Ｄ，所以佢都揀左件布正常，幾可愛既泳衣著。佢好開心咁行去收銀臺，而我當然係後面跟住佢啦，正當個售貨員講出左個銀碼之際，我唔知訪度殷既勇氣話：「我送比妳。」我講完已經係銀包拎埋錢比左，而阿琪就呆左望住我，我見到佢咁，就問：「妳唔鐘意我送比妳？」阿琪聽到後，搖一搖頭話：「唔係啊。」我見到，佢笑得好開心。「咁妳鐘唔鐘意件泳衣？」我問。「鐘意。」佢笑得仲開心，只要，阿琪鐘意就得拿。

送左件泳衣比阿琪之後，我地就去睇其他野，泳鏡點都係要去運動用品店買，所以我地就轉移目標去運動用品店。 一路上，阿琪都好開心咁拎住件泳衣，睇黎佢真係好鐘意，而對話期間，阿琪都有問我仲要買Ｄ咩。 「除左泳鏡，仲駛唔駛買浮板啊？」阿琪問。 「可以唔駛既，我屋企有一塊，聽日我拎去比妳用就我。」我徊。 「咁就好。」阿琪笑得好開心。 「泳鏡就買左妳比我，因為要塗Ｄ防起霧劑上去。」我話，而阿琪一副而家先知既表情同我講：「原來要咁架，你唔講我真係唔知。」 就當我地兩個傾計傾到忘晒形之際，阿琪既電話響起，佢接聽後，見到佢一路聽一路面帶難色咁，到佢收線果陣，我問佢：「咩事啊？」 阿琪愁眉苦面咁話：「屋企Ｄ事……」 「如果緊要事既話，不如妳去處理左先啦。」我話，而阿琪就唔好意思同我講：「但係難得同你行街。」 「傻豬，我地第時可以再行嘛，一陣我幫妳買泳鏡啦，妳快Ｄ去處理屋企事先，定係，妳想我幫手一齊處理？」我問佢。 「唔駛啦，因為真係好煩，我唔想煩到你啊。」阿琪話，而我就答佢：「其實我唔會覺煩架，不過如果妳唔想既話我都唔夾硬黎，但係妳一有事要同我講架。」 「好。」阿琪面上終於有返Ｄ笑容。 望住阿琪既遠去，見到佢既背影，係一副急忙，唔知阿琪屋企發生Ｄ咩事呢？送走左阿琪，我繼續幫佢買其他游水用既野，而買既途中，我收到阿琪既ＭＳＧ。 阿琪：我真係好鐘意件泳衣啊（開心）我：你鐘意就得架拿阿琪：（開心） 買整晒Ｄ野，返到屋企，好難得今日老牛大人同阿媽都唔係度，聽佢地之前講，好似話係街坊旅行，去兩日一夜。 所以今晚果餐唯有自己搞店。 好簡單食左少少野，臨訓前我望一望電話，阿琪無搵過我，唔知佢點呢？而就係呢個時候，阿琪ＳＤ左個ＭＳＧ比我。 阿琪：終於忙完我：咁就快Ｄ休息拿阿琪：知道（開心）阿琪：好期待聽日著果件泳衣啊我：（喊笑）阿琪：你期唔期待睇我著泳衣係點樣啊？ 見到阿琪咁問，我真係一時間唔知點答好，不過我決定老實答佢。 我：好期待啊阿琪：（喊笑）阿琪：我訓拿阿琪：好累阿琪：聽日見啦（開心）阿琪：ＧＤ　ＮＩＧＨＴ 頭先本來仲擔心緊阿琪擔心到訓唔著，但而家我係興奮到訓唔著添……點算呢？真係好興奮ＷＯ，訓左係張床好耐都訓唔著，直到第二朝起身，已經係比電話嘈醒既事…… 我半醒起左身，望一望電話既來電，係阿琪……阿琪！！！！！？我望一望個鐘！大鑊！遲到！！！ 「你係邊啊？」阿琪用好溫柔既語氣同我講，但我隱約ＦＥＥＬ到有少少殺機。 「……起緊身，好快到。」我答佢。 「浮板呢？」阿琪問。 「有帶。」我答。 「泳鏡呢？」阿琪又問。 「……有帶。」殺氣好似愈來愈大。 「快！Ｄ！起！身！衝！過！黎！」阿琪逐隻字講左出黎，我成個人醒晒用極短既時間執晒Ｄ野出門，好彩今次游水既地方離我屋企好近，唔係一定仲慘。 而我係忙亂既時間睇一睇部電話，見到ＪＵＤＹ　ＳＤ左個ＭＳＧ比我。 ＪＵＤＹ：多撚左好多狗公黎左啊ＪＵＤＹ：你快撚Ｄ黎保護阿琪啦ＪＵＤＹ：阿富都黎左啊 下！？阿富都黎左？但唔見加自己個名上個ＬＩＳＴ度既……

我用極快既速度衝去泳池，會合既地點已經無人，好正常，因為我都遲左半個鐘以上，佢地應該一早入左去。入到更衣室，我好快咁換左泳褲，拎左要比阿琪既泳鏡同浮板後，就出去泳池。因為我係一個大近視既關係，所以我要帶住何有近視度數既泳鏡先見到野，不過，我都見得好清楚，真係多左好多名單上無人名既人，果Ｄ人，仲大多數係狗公添。不停搵阿琪係邊，好彩，佢有ＪＵＤＹ同金姐既保護，好安全咁係一邊練習緊，另一邊就係比隔絕左既狗公們，佢地只可以從遠處望住阿琪，而阿富，佢扮出一副莫日關心既樣，但係見到佢一直係度偷望緊阿琪。我都落左水，慢慢行去阿琪果邊，當然仲有拎塊浮板比佢啦。「咁遲架。」阿琪一見到我就話。「唔好意思。」我答佢，而阿富原來頭先我落水果一下，就跟住我過左黎，佢同我講：「阿琪佢等左你好耐拿，等到好似望夫石咁不停問你幾時到。」「下……」聽到佢咁講，應該係講笑掛，我就拎起塊浮板同佢講：「佢等緊我塊浮板姐。」我將浮板比左阿琪，然後就話：「今日最後有咁多人到左既？」「係啊，可能大家見咁熱，都想去游下水。」阿富答得一副理所當然，不過我見到佢係不停望住阿琪講。而家既我地係身處一個比較深水既位置，但我係唔熟水性，每次游水都會用十五分鐘熟下水性先，所以就同佢地講：「我去淺水果邊先，你地慢慢。」我係水入永永遠都好理性，因為細個有個不快既陰影。行到比較淺水既地方，開始準備練下閉氣之際，先知道原來阿琪頭先跟住我後面黎左淺水區。「妳唔同佢一齊玩？」我問佢。「我都唔係幾識游水，所以都係過黎淺水區好Ｄ。」佢答我。「咁又係，妳可以試下塊浮板啊，我就閉下氣先。」我講完後，就開始沉入水入面，當我沉左入水度，望一望旁邊，原來阿琪都沉左落黎，我見到笑左出黎，失左啖氣後上返水面。「你咁差架，咁快上黎既。」佢笑我，而我當然要還以顏色啦，「比賽，睇下邊個耐Ｄ。」「好啊，１、２、３……」佢數完三聲後我地就一齊沉落水，係水底既阿琪，係另一種美，佢微笑望住，頭髮除住水流飄起，如果話，呢一刻既阿琪係一條美人魚都不出為奇。最後，係我快個阿琪上水。「都話你差架啦。」阿琪笑得好開心咁話。「係拿，叻拿。」我完後阿琪擺左一個勝利既姿勢。而呢個時候，一陣起名單上既菜老闆過左黎話：「你地兩個一齊游咁甜蜜啊。」我不知幾想話係，而阿琪就話：「我地都唔識游水。」「牛兄，男人唔可以唔識游水架，等我教地啦。」就係咁，菜老闆就開始起教我地兩個游水。

菜老闆肯教我地當然好，而且菜老闆平時都有同佢果兩個囡囡去游水，我諗佢教我地一定教我好好。佢講左Ｄ佢既心得之後，就開始分拆左兩個部份教我地，第一部份係上身，姐係手，而第二部份係下身，就係腳。我同阿琪企左係水度，而佢就好細心咁教我地，老實講，呢個時光真係好愉快，其間同阿琪有講有笑，打打鬧鬧不知幾開心，就好似，呢個係我地兩個既小天地一樣。但係，我忘記左今日係有好多狗公既出現，佢地望晒黎呢邊，望阿琪時當然係笑笑口啦，望我？就緊係想殺我滅口一樣。而阿富，佢好似一直都不是味兒咁係旁邊游下又停下，心不在焉。我都無理佢地咁多，菜老闆教得咁有心機，點可以浪費架，所以我同阿琪玩之餘都好認真咁學，我本身就學識，所以好快就上手，而阿琪都唔差，都游到少少，不過佢就唔識換氣。教到差唔多，因為菜老闆趕時間接佢既囡囡，所以要提早走，我地兩個多謝左呢個游水教練後，就繼續練水。而當菜老闆一走，其他狗公就即刻過黎話，「不如我地教妳啦阿琪。」阿琪一臉難色，所以我就同佢地講：「我地自己練下水得拿，你地自己游啦。」阿琪聽到我咁講後，就附和話：「係囉，你地今日難得出黎游水，就去游下啦，我自己同阿牛練下水就得架拿。」係遠方既ＪＵＤＹ同金姐終於見到我地比緊Ｄ狗公圍緊，所以都行左過黎話：「你地咁想教人游水，不如教我地兩個啦。」班狗公聽到後，就散晒。「唔該你地。」阿琪話，但金姐同ＪＵＤＹ就唔係幾好氣講：「佢地駛唔駛咁啊，教下我地唔得咩……」我聽到佢地兩個咁講後，笑左出黎。而呢個時候，仲有一個一直虎視眈眈既人，就係阿富。佢慢慢游過黎，然後同我地講：「不如我陪妳練水？」應該唔係同我地講，因為佢只係望住阿琪一個講。阿琪見到佢咁樣，就講左句：「唔駛。」然後就自己踢水出去。而我見到阿琪都出左去，我都跟左上去，不過都係頭先講咁，阿琪佢唔識換氣，所以到個池一半距離都唔到就要停係度，如是者幾次之後，佢就同我講：「我換唔到氣啊。」我就同佢講：「其實我見妳都差唔多換到氣，但唔知點解妳每次一伸個頭上水就會企左係度。」阿琪聽到我咁講佢後都笑左出黎，「係啊，我都覺得係。」佢諗左一諗然後話：「可能，係因為知道前面無野我扶，所以驚，驚就想用腳企係度。」「咁……要諗下有咩方法。」我同佢企伙係水中央諗左諗，而佢就忽然游開，當我想跟過去果陣，佢就停低叫我企果度唔好郁，咁佢咁講，我就照做啦。阿琪游返埋池邊，我地兩個隔左段距離面對面，我望住佢，不解地望住佢，然後佢笑左我一笑後，同我講：「我要你做我既臨時岸邊，等我可以係水中心，都有個地方扶一扶。」聽到阿琪咁講後，唔知點解，我個心悸動左一下。「哎呀……今次差少少。」我用手伸出去扶起游向我既阿琪，然後佢由返到池邊。水中心既岸邊，如果妳想的話，我做妳一生人既岸邊，無時無刻扶持住妳都仲得。「就得拿。」佢好開心咁同我講，而我還以一個微笑，而家先發覺，頭先我地兩個雙手都捉實左。如果，我真係可以幫到阿琪既話，就好拿，不過，都要佢肯比我幫佢先我。「得左……」差少少得左既阿琪，因為太過心急，飲左啖水後沉左落水，而我，就一手扶起佢。當一個就快浸親既人，都會有個反射動作，手會向上不停搵野捉住，而阿琪今次因為有我係水中心做佢既岸邊，佢一手搭住我既膀頭，我感受到佢向我所施既力，我望住佢由水底上黎果一陣子既驚慌，然後我同佢講：「有我係度就唔會比妳有事。」佢望住我，水由佢既臉滑落，開心到喘晒氣既佢同我講：「我差Ｄ咋。」我好感受到佢喘既氣，因為我地兩個而家面對面既距離好近，近到，就好似我眼中只有佢，佢眼中只有我一樣。「唔緊要，試到妳得為止，我會一直係水中心到準備就緒。」我對住阿琪講，而阿琪望住我，流露出一個對我好信任既眼神。

游左都有一段時間，都係時候上水，上水果陣，見好多狗公都唔見左，可能佢地早走左掛，而我遠處見到阿富，佢無咩表情咁行左入更衣室。我同阿琪上左水後，坐係池邊踢下水，因為仲要等仲玩緊既ＪＵＤＹ，而金姐就同我地講：「今次游水應該有好多人好傷心。」下？點解啊？我同阿琪用不解既樣望住金姐，但金姐只係對我地兩個笑左笑後就返左入更衣室。ＪＵＤＹ終於上左水，而我就扶左阿琪起身先，ＪＵＤＹ望住我，笑得好衰咁話：「都話幫你制造機會架啦。」咁佢咁講又岩既，今次搞既游水活動，使我可以送件泳衣比阿琪，而且仲可以同佢咁ＣＬＯＳＥ，好啦，比個叻佢啦。我地各自去左更衣室，入到更衣室後，見到阿富已經換好晒初坐左係度，粒聲都唔出咁，而我就開始沖身同換衫，估唔到既係，沖完身，阿富佢仲坐係度，所以我問佢：「點解唔出去等？」阿富聽到我咁問佢，無答我既問題，反問左我一句：「你係未仲追緊阿琪？」「點解咁問？」我又問返佢，但阿富又係一副想講又唔講既表情，最後只係講左一句：「都係算啦……」點解佢又變返咁既？我換好晒衫，吹左陣頭，好快就出左去，而阿富佢都跟住出黎。一出到去，有ｄ　ｍｅｍｂｅｒ係度等緊，大部份都係正常既ｍｅｍｂｅｒ，當然仲有ｄ好堅持既狗公係度等緊。「又會咁耐既。」其中一個ｍｅｍｂｅｒ話，而其中一個狗公就答：「女仔係要多ｄ時間嘛，你真係唔識野。」但係個狗公講完呢句後，阿琪就出現左係我地面前。「咁快既？」ｄ人問佢，而佢就答：「我先唔會好似其他女仔咁耐。」聽到阿琪咁答，我笑左出黎，阿琪見到我笑成咁，就問我笑咩。我就答佢：「無，女仔既野，妳呢個師奶仔識條鐵咩。」我講完後，佢笑住打我。因為我有時陪佢行超級市場，都會叫佢做師奶仔，佢都好受落。其他ｍｅｍｂｅｒ聽到我咁話佢，都係度笑，而游水活動就係一個好歡欣既場面落幕，當然係未全部人都咁歡欣我就唔知，但起馬我知道，我同阿琪兩個係。返到去，因為游左咁耐都好累，訓左係床到但又訓唔著，呢個時候，我拎起左電話，ｓｄ　ｍｓｇ比阿琪。我：做緊咩啊妳？我：我訓唔著啊阿琪：我都訓唔著啊阿琪：都唔知點解游到個人咁累阿琪：但係都訓唔著我：我都係（喊笑）我：食左野未啊妳？阿琪：食左少少啦阿琪：不過仲想食野我：為食豬我：一陣一齊出去食ｄ野好唔好啊？阿琪：好啊阿琪：頭先我睇ｍｓｇ阿琪：見到ｇｒｏｕｐ其中一個人ｓｄ左個ｍｓｇ比我阿琪：話我著泳衣好靚阿琪：好變態啊我：點解變態阿琪：因為同佢又唔熟阿琪：無啦啦ｓｄ　ｄ咁既ｍｓｇ比我我：咁又係（喊笑）阿琪：有ｄ人到而家都未讚我囉（扁嘴）我：邊個咁可惡阿琪：你話呢（嬲）我：（喊笑）我：咁妳想聽真話定假話？阿琪：假話先（喊笑）我：妳係我見過著泳衣最靚既女仔阿琪：咁真話呢（嬲）我：妳今日真係好靚阿琪：兩樣都好岩聽阿琪：開心阿琪，妳點只係今日先靚，係我心目中，妳日日都係咁靚。

自從果次游水之後，ＧＲＯＵＰ入面好似興起左游水既熱潮一樣，有好多人都開左游水既ＥＶＥＮＴ，不過，大多數都係狗公開，而參既既人都係得果班狗公。真係人算不如天算。而我同阿琪如果想游，會私下約，因為阿琪話唔想再無啦啦收到一個唔熟既人ＳＤ句妳著泳衣好靚比佢。所以野都好似都平常一樣，我同阿琪既感情都係，慢慢黎，唔駛急。但我開始察覺到，一個睡火山好似開始蠢蠢欲動，甚至，唔係察覺，而係有時會收到阿琪既ＭＳＧ，話果個人又開始ＳＤ返短訊比佢。而果個人，就係阿富。原來經過上次之後，佢都係未放得低阿琪，好幾個月無搵佢既阿富，好似山洪暴發一樣，阿琪既事好多野都想知，最想知既，係我同阿琪既近況。我終於明白點解果日佢又係更衣室問我果個問題，因為佢除左想知道我係未仲追緊阿琪之外，最想知既係我仲未追到阿琪。就係果一日，阿富就ＫＥＥＰ住每日都ＳＤ　ＭＳＧ比阿琪，而阿琪都係一貫既作風，好遲先回應佢，甚至係唔回應佢。係旁邊見到咁既我，唔知點解無開心既感覺，反而，係覺得富慘。ＪＵＤＹ又話我呢種心態真係要改，佢話情場如戰場，人地開你拖，你唔還拖仲要覺人地慘，遲早玩完。可能，佢都有佢既道理既。而家每次有我同阿琪跑步既ＥＶＥＮＴ，都會有阿富既身影，佢每次都好想行過去阿琪度，但次次阿琪見到咁，都會回避同走向我身邊，ＧＲＯＵＰ入面Ｄ人，心水清既都會睇到係咩野事，所以都多左好多閒言閒語講阿琪。呢個情況，係我同阿琪都唔想見到既。因為，阿琪講過，如果大家知道佢唔揀名富，就會成為ＧＲＯＵＰ入面既千古罪人，因為所有人都會覺我阿富係絕種好男人，所有女性心目中既好好先生好老公，有佢追的話果個女仔一定會答應，如果阿琪唔答應，就姐係傷害左一個絕世好男人，傷害左ＧＲＯＵＰ入面所有女性心目中最愛既偶像咁。每次講到呢到，阿琪都會嘆氣，然後話：「群眾壓力下形成既愛情，根本唔可以叫做愛情，因為係迫出黎，無好結果。」「咁又係，而且，阿富仲同緊佢女朋友拍緊拖。」我答佢，然後阿琪又嘆左一口氣話：「你知唔知阿富又話我知，佢同佢女朋友呢排成日吵架，話覺得感情變淡，諗咁係未仲有另一個人更加適合佢。」我聽到阿琪咁講後，當堂打左個突，然後指一指佢，「佢好似講緊妳ＷＯ。」阿琪聽到我咁諗後，嘆一嘆氣，「唉～我知佢係一個好好既男人，仲會係一個好好既老公，但係無感覺就真係無感覺架啦，迫唔到架ＷＯ。」我聽到阿琪既說話後，都覺得佢好心煩，而阿琪呢一刻好無奈咁話：「最慘係我驚佢同佢女朋友吵架，係會為左我，咁，我就會變成一個被小三的小三……」見到佢咁既樣，我就夾左佢最鐘意食既叉燒包落佢既碗度，「唔好唔開心先啦，食個包先。」佢仲係扁咀望住我，然後我就拎係個叉燒包，掐出一小角喂佢，「我喂妳啦，啊～」佢啊大左個口笑住食左果啖包，其實最近我地都會咁做，佢一有唔開心我就會咁，而我有時掛住做野ＣＨＥＣＫ公司ＥＭＡＩＬ果陣，佢都會喂我食野。有時，我都幾享受呢Ｄ互喂既時刻。如果，無咁多野煩既話，可能會仲享受。

上天永遠都會排都好多野去磨練一個人既意志？定係，佢好撚鐘意玩９人，睇佢地就快得到既時候，係都要再做多Ｄ野令到個目標又走遠？點解我會咁講，可能，因為我開始發覺有Ｄ野係事以願為……明明‵我既減肥磅數就快到２０磅，點解無啦啦又會升返架，你話上天係未好鐘意玩９人，係都要人類不停咁減肥，唔係既話就不停比Ｄ脂肪你，整到你肥腫難分，變到樣衰成隻豬咁。但又有Ｄ人好似食極都唔肥架ＷＯ，真係呢……自從成人同阿琪行街食野，只要我有幾日無跑步，就會好快升返磅，無他既，可能呢Ｄ係幸福既象徵掛。而今日星期六，我同阿琪都會好似平時咁，約出黎食下午茶，不過今日有少少唔同，因為，落大雨，而且，係我出左門之後先落大雨，所以，我……無！帶！遮！阿琪就一定唔會帶，因為佢平時好大頭蝦，佢帶遮出街用永遠都係一次性，點解？就係佢用完一次之後，次次一放得實會唔記得拎走把遮。而且佢唔只成日唔見遮，仲會時不時唔見銀包、鎖匙、電話都試過唔見，不過佢次次都可以搵到方法話我知等我去救佢，甚至我要配定幾條後備匙比佢而備不時之需。落坐大雨既我係某處等緊阿琪，而阿琪比我早一步到，所以無我咁濕。「你比雨淋到咁濕既。」阿琪望住我係度笑。「妳都係啦。」我狼狽地擦一擦臉上既雨水，而阿琪呢個時候就拎左一張紙巾出黎幫我擦。我望住幫我擦面既阿琪，心中不知幾甜，「想去邊度食野啊？」阿琪諗左諗，然後話：「我想去超級市場買Ｄ野先啊。」「好啊。」我望一望身後既大雨，「但係要去超級市場，要衝去對面馬路ＷＯ。」「係啊，咁你準備好未啊？」阿琪突然既一問，我呆左呆，而佢都未等我回神，就做左以下另外更呆既動作。係落緊大雨既情況下，阿琪佢跑係我前面，佢用左手放係頭到，嘗試去擋住果Ｄ根本擋唔到既雨水，而右手，就捉實我隻手，捉得好緊，好似，驚鬆開我隻手一樣。而我，腳自然跟住阿琪既步伐，任由雨上打係我既身上，我所戴住既眼鏡早已經佈滿水點，但我都係好清楚咁見到，原來，唔係幻覺，阿琪真係捉到我隻手實一實。好暖，好暖，就算係咁既大雨天下面，都感覺阿琪傳比我既體溫。直到，我地衝到去對面街，阿琪先放開手，擦去身上既雨水，而我，都回返神擦走身上面既雨水。「行ＬＵ。」阿琪無再拖住我，我係有Ｄ失落。可能今日因為落雨，個商場有好多人因為避雨或者想留係室內，所以今日個商場睇上去好似特別迫。「今日咁多人既。」行係我身後既阿琪話，而走係前面既我回答佢：「係囉，多人到咁既。」我用盡方法行係阿琪前面為佢開路，而突然間，手壁上面感覺到一種熱。「好多人啊。」阿琪既表情好自然，而我望一望我手臂，原來，佢撓住左我隻手。「……係，好多人。」我回答佢一句後，就繼續向前行，個心跳得好快，點解呢，點解既……同阿琪買野既果一程，佢住程都撓住左我隻手係度行，而我，就好似一隻馴服左既小貓，乖乖咁跟住佢行。買完野，我地去到我地成日食野既茶餐廳。「又係你地兩個啊，今日食咩啊？」幫手落單既哥仔已經見慣見熟，阿琪露出左一個友善既微笑，然後話：「我要雪菜肉絲米粉，奄烈轉太陽蛋，佢就要五香肉丁米粉，唔駛轉野，然後兩杯凍檸水走甜。」「姐係列牌啦，你地兩個次次黎都係叫呢Ｄ野架啦。」我地兩個聽到落單既哥仔咁講後，笑左出黎。「今日我地有湯丸ＷＯ，你地試唔試下啊？」下？咁搞笑，茶餐廳又會有湯丸既，而我望住阿琪，見到佢一副很想要的樣子，所以就話：「要一份啦。」「好既，等你地食要正餐再拎比你地啦。」哥仔好快手寫完就走左，而阿琪就笑得好開心咁話：「好野，有湯丸食。」點既餐到左，阿琪佢列牌唔食個包，比左我食，所以，我有咩辦法唔肥先得……食完後個哥仔就拎左Ｄ湯丸黎，一份有五粒，單數？點同阿琪分呢？但係我黎緊呢個問題果陣，阿琪已經好快手咁拎係粒湯丸，咬左一半，「豆沙……」我望住被咬左一啖既湯丸，流出既既豆沙，然後又望住阿琪又拎起另一粒湯丸咬左一啖，「花生……」我一路望住佢將五粒湯逐粒我左一啖然後放返入個碗度，佢呢個舉動令我呆左問佢：「妳啦啦都咬過一啖，我點食？」佢就望實我話：「食晒佢，唔準講野。」佢係用一個嬌嗲既話氣命令我話。我望住個五粒湯丸，咁樣，未同阿琪間接接吻！？

望左望果五粒湯丸，再望一望阿琪，「快Ｄ食啊，唔比浪費食物架。」我聽完佢講後，又再望一望果五粒湯丸。湯丸ＷＯ！！！湯丸啵！！！而家唔係講緊簡簡單單一支水，而家係講緊湯丸！！！一支水，你飲既時候可能會思考頭先女神個口係掂過樽口，但而家，係湯丸啊！！！仲要係我親口睇住佢咬，湯丸既糯米上面，印有阿琪既口水，而且仲係黏性極強既糯米，口水一定已經比佢地鎖左係上面！！！我以為！仲有……仲有豆沙餡同花生餡而經唔再係普通既豆沙同花生……係有阿琪既口水啊！！！！！我望住果五粒湯丸，佢地就好似已經唔再係豆沙餡湯丸、花生餡湯丸，而係阿琪口水餡湯丸啊！！！上天對我真係好，呢一刻既我唔知點解，有一種想喊既感覺，係一種守得雲開見月明而想喊既感覺，我拎起左手中既匙，正常畢起得一粒阿琪口水餡湯丸果陣，聽到旁邊既一對情侶話：「你睇人地幾ＳＷＥＥＴ，兩個人一人一啖湯丸啊。」係啊，我都覺得好ＳＷＥＥＴ啊，而家粒湯太距離我口既位置唔遠，好快我就食度，而呢一刻，我又留意到另一臺既兩個男仔，佢地望住我笑左出黎。我心諗你地識咩，你地係唔會知道我而家既心情係幾百感交集。我慢慢將粒湯丸送入口中。「好唔好味啊？」阿琪問我，而我就回答佢：「……好……好味。」「咁就試埋呢個花生餡啦。」阿琪一講完後就喂左我食，我第一粒都未吞，後應都黎唔切只係張開左口，兩粒湯丸已經係我口入面。「你覺得豆沙定花生好食Ｄ啊？」阿琪問，講真，我真係唔知而家我口中呢兩款湯丸分別既味道係點，因為佢地已經合二為一，而且，我只係覺我，我食到既味道，係阿琪口水既味，其他既我咩都食唔出。但我無理由答佢，話佢Ｄ口水最好味，所以，我就是但同佢講：「豆沙好食Ｄ。」而且，我本人一向都係鐘意食豆沙多Ｄ。阿琪聽到我既回答後，好開心咁笑住話：「我都覺得係啊，我都鐘意食豆沙味。」「……係……係啦。」我仲慢慢咁品嚐果粒湯丸。經過呢五粒湯丸既洗禮，今日既衝擊對我黎講已經好大，如果再有其他既衝擊，我都唔知頂唔頂得順。食完野，阿琪一樣撓住我隻手行街，我地兩個行多左陣就送左佢返屋企，因為佢話屋企有Ｄ野做唔可以太夜返。一送完阿琪返家後，我就ＳＤ左個ＭＳＧ比ＪＵＤＹ。我：ＪＵＤＹ，我想問如果一個女仔出街果陣，撓住你隻手行街，姐係點？ＪＵＤＹ：嘩ＪＵＤＹ：牛兄比邊個食左啊（大笑）我：妳答左我先啦ＪＵＤＹ：八九不離十係對你有意思囉ＪＵＤＹ：係邊個咁好彩有得食牛啊（大笑）我：阿琪啊ＪＵＤＹ：嘩，你地唔聲唔聲進展我咁快既我：我都唔知啊我：今日同佢出街佢就係咁我：之前都唔會我：最多係身體少少碰撞ＪＵＤＹ：你終於恨到啦你我：都唔知係未真既（喊笑）其實我都唔知點解阿琪無啦啦會咁，只不過，我就覺得係時候可以同阿琪表白多一次，不過，要點表白好呢？我諗左一晚，不停諗左好多方法，但都驚阿琪唔會答應我住。就當我諗緊之際，收到ＭＳＧ既鈴聲響起，我睇一睇，係阿琪，我滿心歡喜望咁開個ＭＳＧ出黎，但當我見到個ＭＳＧ後，就唔再滿心歡喜，換來既係一個天意弄人。阿琪：頭先阿富ＳＤ左個ＭＳＧ比我，佢話佢同女朋友分左手上天永遠都會排都好多野去磨練一個人既意志？定係，佢好撚鐘意玩９人，睇佢地就快得到既時候，係都要再做多Ｄ野令到個目標又走遠？點解，當我得就快可以同阿琪係埋一齊既時候，上天又會安排左呢次睡火山爆發。

當我見到阿琪既ＭＳＧ後，我成個人所有既開心感覺都唔見晒，就好似比人抽空左一樣，進入真空既狀態。阿琪：佢問我可唔可以陪下佢阿琪：佢話佢而家好唔開心我望住阿琪呢兩個ＭＳＧ，唔知應該點覆佢好，如果叫佢去，我個心會好唔舒服，但話唔比佢去，又覺得做左衰人，而且，我又唔係阿琪既邊個，我有咩資格唔比佢去。我：咁妳會點做？呢個時候，我只可以咁樣問佢阿琪：我都唔知啊阿琪：只係覺得，佢而家好慘阿琪：如果我唔理佢既話阿琪：佢會仲唔開心阿琪一連ＳＤ左四個ＭＳＧ比我，我無力咁放低左部電話，好無奈咁望住個天花。點解？點解如果會發生咁既事的話，上天點解要令到阿琪今日會望動拖我隻手？點解要令到阿琪撓住我行街？點解要令到阿琪咬完一啖湯丸要我食？係未……想玩我……電話不停響緊，我再望一望部電話。阿琪：我而家都唔知好唔好理佢阿琪：我知佢對我有意思阿琪：但我真係只想同佢做好朋友阿琪：你要相信我只係想同佢做好朋友嘛？望住阿琪呢一條問題，我只可以話，我信妳，但係我信唔過一個對你有意思既人會分手話比妳知而無其他企圖。我按左一下輸入既格，慢慢地打入幾隻字我：我信妳，妳去陪佢啦阿琪：你陪住我啊阿琪：我都擔心我自己啊（喊笑）我：我點陪你？阿琪：你一直回我ＭＳＧ就我架拿我：好我訓左係床上面，等待阿琪每一次既ＭＳＧ，呢一既，阿琪無出去阿阿富，只係覆佢ＭＳＧ安慰佢，而我，阿琪都不斷ＣＡＰ圖比我睇，我觀看住阿富同阿琪既對話，只係睇到兩句，「襄王有心，神女無夢」。最後阿琪自己都頂唔住，同我講。阿琪：佢仲講緊阿琪：點算好（喊笑）我：咩點算好？阿琪：我好眼訓啊我：咁去訓啦傻豬阿琪：嗯阿琪：你都早Ｄ訓啊我：知拿阿琪：仲有啊阿琪：今日同你出街好開心啊（開心）我：妳開心就得阿琪：搵日可唔可以陪我去買化妝品啊？我：好啊我：夜拿妳快Ｄ去斯阿琪：嗯阿琪：晚安望住阿琪所ＳＤ比我既每一句說話，再望一望佢同阿富既ＭＳＧ，百感交集。究竟，之後會發生Ｄ咩野事，我唔知，不過再咁落去，阿富一定會進一步行動，但阿琪根本對佢無意思，點解佢唔同阿富講清講楚？

當一個人失戀既時候，點都會有Ｄ傷心，但唔知點解，阿富望落去好似無呢Ｄ感覺，而且，仲好似好開心咁。可能，因為佢可以再接近阿富掛……佢分手之後果日，約左阿琪夜晚出去食俊，而阿琪果日既下午就搵左我出去。係一間茶餐廳入面，坐係我前面既阿琪已經嘆左好多次氣，而佢嘆氣既原因，我當然知道啦。「如果妳今日唔想去既話，可以唔去架。」我話，但阿琪就嘆一啖氣後答：「如果我唔去，佢由會不停咁ＳＤ　ＭＳＧ比我架拿。」「唉……」呢個嘆氣，係來自我既，因為見到佢咁，我都唔知點解佢要自己拎苦黎呻。「今晚黎都要陪我架。」阿琪話。「妳意思話回ＭＳＧ？」我問佢。「係啊。」佢答。「妳同阿富食飯就專心Ｄ同佢食啦，唔好掛住玩電話啊。」我係用一個開玩笑既諗法去講呢一番話，但最笑唔出既，係自己。阿琪聽到我咁講後，笑左笑答我：「我同阿富都無計傾既，次次未我佢講，我只係負責聽。」「妳搵下話題囉。」我話。「對住佢，我真係唔想搵話題。」阿琪答完後，又啖左啖氣，見係咁，又要出果招，「乖啦，唔好嘆氣啦，搵妳食野拿，啊大個口先。」阿琪見到我咁，就扮左一副好委屈既表情啊打個口，食左我喂佢果啖野，而我就話：「喂豬～」阿琪聽到後笑左一下然後反駁：「豬邊到會有咁靚啊。」見佢有返Ｄ精神，我都反駁佢：「那來的自信。」係一陣笑聲下，阿琪無啦啦講左一句：「如果阿富係好似你咁既話，可能，我都會同佢一齊。」我唔知佢呢一句係無心之失，定係話中有玄機，咩叫如阿富係好似我咁？如果妳覺得我同妳夾既話，點解唔同我一齊？我唔敢問佢，因為我怕而家呢一刻問佢，只會增加佢既煩惱。「今個星期六得唔得閒啊？」阿琪問我。「都得啊，咩事？」我問返佢。「上次話陪我買化妝品嘛，咁快唔記得。」阿琪扁咀答我。「記得……不過唔知果日阿富會唔會約妳呢？」我誚笑咁問。「作死你啊，打得少啊。」阿琪講完之後打左我一下，然後一齊笑得好大聲。當晚，如阿琪所講既一樣，佢有去陪阿富食飯，只係不停咁玩佢部電話，同不停ＳＤ好多野食相比我，我望住佢一個又一個既ＭＳＧ，心諗，其實，我咁做係未岩呢？而阿琪咁做，亦係未岩呢？

阿富同佢女朋友分左手已經五日，而佢呢五日都不斷話想同阿琪見面。一開始，阿琪都會覺得先前唔理阿富，但阿富咁唔開心，好似對佢唔好，但慢慢佢就覺得，自己咁做好似中左個頭入左個千年旋渦當中。因為，阿琪又覺得比佢煩住。而且，今次既煩可能無我避，阿富好似睇穿左阿琪既心軟一樣，如果阿琪唔理佢既話，佢就話會唔開心，甚至係打比佢喊。如果你有一個好朋友喊住打比你，你會點做？當然係開解佢啦，阿琪都係呢個心態，只不過係，阿富既心態係點呢？係未真係只想搵人呻？我唔知，我極力同自己講，呢Ｄ只係朋友之間既對話，但係阿琪將阿富同佢講既野話比我聽知後，根本我就唔可以對自己講大話，因為果Ｄ對話，擺到明係追緊一個女仔先會講既說話。有時我會覺得，阿琪話比我知道佢同阿富之間既野唔係一個好事，因為我唔可以再同自己講阿富無野。係我心目中，阿富都係一個好男人，但而家，佢要同我爭，我應該用咩野心態對佢。而我更加知道既係，阿琪唔會鐘意佢，我又應唔應該同阿富講？不過，我都人停同自己講，我唔係阿琪既邊個，呢Ｄ事我根本唔應該理，而且無資格去理。但係，命運就好似同我開玩笑一樣，佢好似不停要我知道呢件事，但我又無能為力去阻止。呢種感覺，好辛苦。到左星期六，姐係同阿琪約好左陪佢買化妝品既日子，我地兩個好似平時咁行街，但我用左一個同平時唔尋常既心態去行。我望住阿琪揀緊化妝品既開心樣，都係唔好問佢同阿富Ｄ野。「呢間野新開所有野都有半價架。」我第一次同阿琪行街唔係去超級市場或者街市。「咁不如我送樣野比妳好唔好啊？」我問阿琪，然後阿琪好開心咁答我：「你話架，咁我就唔客氣揀架拿。」「好啊。」我答佢，而阿琪揀左一支唇膏。佢好開心咁行到收銀到，然後係佢個購物籃到拎左我話送比佢果支唇膏出黎，「咁呢支就你比錢拿，其他我自己比得拿。」我點一點頭，比左錢後，佢就拎走支唇膏同我講：「我好鐘意呢種顏色架，你要記住啊。」知道，我會記知架拿。然後阿琪笑住咁話：「就當係我生日禮物啦。」「下？妳今日生日咩？」我問。「唔係啊，不過仲有一個月就到我生日。」佢同我講：「我預左你要同我慶祝架拿。」「呢個一定啦，妳預一日比我。」我同佢講。「嗯。」阿琪點一點頭，然後繼續行街。每次行街一定會同佢食野，呢個係一定會發生既事，因為佢係個好為食既人。「係呢，阿富佢……點啊？」我鐘意問左呢個成日都想問既問題。而我問完之後，見阿琪既反應同我意料既一樣，佢嘆住氣同我講：「佢未話每日都想見我，話想一直都陪住我，話好想照顧我。」聽到阿琪咁講後，我又問佢：「咁妳點同佢講啊。」「佢做到咁，我未話唔駛啦，而且都好婉轉咁拒絕佢，但係佢扮晒唔知咁繼續呢Ｄ話題。」睇到阿琪既眼神，佢真係好唔開心，「點解ＷＯ，點解我次次想同一個男仔做好朋友，最後都會搞到咁。」「咁你同佢講，妳想同佢做朋友囉。」阿琪聽完我咁講後就話：「我有講過啊，但係佢話唔想只係朋友，如果我拒絕佢既話，都要過左幾年後先可以做返朋友咁話ＷＯ。」我估唔到阿富會講呢Ｄ野斷左阿琪既後路。「咁……都幾煩ＷＯ。」我話，而阿琪同點頭讚同。送左阿琪返去之後，我就好專心咁諗點幫阿琪慶祝，上網搵左好耐資料，諗緊點先可以做一個特別既生日比阿琪。搵搵下，諗諗下，原來已經去到深夜，望住個鐘，兩點幾，然後，收到阿琪既一個ＭＳＧ。突然間，有一種不妙既感覺湧緊過黎。阿琪：阿富佢頭先黎同我表白我望住個ＭＳＧ，頭先所諗既野住部唔記得晒。

由阿富分手到而家都未到一個星期，佢已經名阿琪佢表白，一個人分左手後可以咁快恢復返心情向令一個人表達愛意架咩？我見到咁既ＭＳＧ，只可以問阿琪。我：咁佢做左Ｄ咩？阿琪：佢……阿琪：佢捉住左我隻手阿琪：然後話會照顧我阿琪：仲話好想照顧我阿琪：唔想我辛苦阿琪：然後阿琪：佢仲阿琪：錫左我一啖咩話！！！！！！！！！！！！！！！！！！！阿富錫左阿琪一啖啊！！！！！！！！！！！！天阿！！！我終於明白咩叫個人被抽空而個頭好似比人不停左右勾拳既感覺！我：錫邊度？阿琪：……咀啊！！！！！！！！！！！！！！！！！！！！仲要係錫個咀啊！！！！！！！！！！！！！！阿琪：我之後成個人呆晒都唔知比Ｄ咩反應佢好阿琪：然後我就返左上去阿琪：跟住阿富就ＳＤ　ＭＳＧ比我之後阿琪ＳＤ左佢地既對話我睇，我只係見到名富好似好開心咁，仲ＳＤ唇印阿琪有話ＧＤ　ＮＩＧＨＴ　ＫＩＳＳ。我：咁妳答應左佢？你地知唔知呢一個問題我係用左幾大勇氣先問得出，因為如果佢答係，我就人係無機會，不過好彩。阿琪：緊係無啦見到阿琪呢一個ＭＳＧ，個心都定返Ｄ。我：咁妳缺絕左佢？阿琪：無啊阿琪：佢岩岩先分開左阿琪：如果我缺絕佢佢會好唔開心架唔知點解，我見到阿琪呢一個ＭＳＧ，係有小小火火地，佢為左阿富而家既感受係正確，但係如果對人無意思，直接Ｄ拒絕都會一個好事。我：但妳都要話佢知妳點諗架ＷＯ阿琪：我都知啊阿琪：不過我想搵一個比較好Ｄ既機會講見人佢咁覆，姐係唔會係即刻做到啦。阿琪：唉～點解會咁架我：我都唔知點阿琪：唔理拿阿琪：佢咁夜搵我阿琪：好眼訓阿琪：我訓先拿阿琪：你都早Ｄ訓啦我將部電話放返落張臺上面，無力咁訓係床度，如果，阿富真係追到阿琪，我會有咩野感覺，雖然我知道阿富一定會無機會。但唔怕一萬，只怕萬一。遠望住仲搵緊點樣幫阿琪慶祝生日既野，突然間有一種好累既感覺，點解？我會有咁既感覺既？

第二日，我張開眼睛果陣……「我尋晚發左個惡夢啊……」我自言自語咁話，「我發夢阿富向阿琪表白，阿琪仲話我知佢比阿富錫左個咀一下……」我擦一擦睡眼，拎起電話，打開左一直同阿琪既ＭＳＧ紀錄。當一個人唔肯面對現實既時候，係未都會好似我咁，好想，一切都只係一埸夢。當我又見到呢Ｄ　ＭＳＧ，無論再訓幾多次，無論再迫身己以為係發夢幾多次，發生左就係發生左，返唔到轉頭。心情，好空虛，同空洞，好想今日漫無目的咁過。唔咁做既話，我可以點做。心入面苦悶既心情繼續放大，突然覺我呢間房好細，好迫，好焗。好想喊……但係喊唔出，喊唔出唔係因為心淡，而係，我唔知我係用咩野身份喊。係未當每一個人知道自己心儀既對像失之交臂既時候都會咁樣既心情。我可以點？我可以點？我可以點啊！！！我拎起左部電話，ＳＤ左個ＭＳＧ，唔係ＳＤ比阿琪，而係ＪＵＤＹ，我真係好需要一個人傾訴。我：做緊咩啊？ＪＵＤＹ：無野做緊啊ＪＵＤＹ：你個死仔咁好死搵我既ＪＵＤＹ：唔搵阿琪？我：出黎食野傾好唔好ＪＵＤＹ：好ＪＵＤＹ最後一個好字係隔左一陣先ＳＤ比我，可能，佢已經發覺我有Ｄ事。去到約定既餐廳，我比較早到，而一到左既ＪＵＤＹ見到我咁既死款，就話：「牛兄，你發生咩野事？」我無助咁望住佢，然後問：「我係未仲要繼續等阿琪？」呢次係我鐘意左阿琪咁耐，第一次咁問自己。「你搞Ｄ咩啊，先前你先話阿琪同你街撓晒你隻手，又一齊你一啖佢一啖咁食野，而家咁既，發生左Ｄ咩野事？」ＪＵＤＹ坐得左後，又再問：「你地嗌交啊？」「如果係嗌交咁簡單就好，我哄返佢就得……」我都唔知係邊度講起好，而ＪＵＤＹ見到我咁都急起上黎，「你要話我知我先可以幫到你架！」我清晰一下自己既頭腦，然後諗下應該要點講比ＪＵＤＹ聽，係思考期間，可能有Ｄ野係唔可以同其他人講，所以我叮囑ＪＵＤＹ以下既野唔可以話比其他人聽。佢點頭答應後，我就開始講：「首先，阿富佢同佢女朋友分左手。」ＪＵＤＹ聽到後咁講後，係有少少既驚訝，但未至於跨張果隻，然後我繼續：「係一星期前既事，亦姐係我話妳知阿琪撓住我隻手行街既果日。」ＪＵＤＹ點一點頭示意明白，然後我就話：「果一晚，本來我想再問阿琪，我同佢既關係可唔可以再進多步，但點知我收到阿琪既ＭＳＧ，佢話我知阿富同佢女朋友分左手。」「等等，你係又阿琪既口中得知阿富分左手，而唔係又佢自己口中講你知既？」ＪＵＤＹ想確定一下，而我聽到佢既問題後，點一點頭，ＪＵＤＹ既反應，「咁撚仆街都有既。」我唔知佢呢句仆街係咩野意思，我只係繼續講我想講既野：「一見到阿琪呢個ＭＳＧ，我就無再講表白既野，而阿琪都有問我好唔好陪佢，而我……」「你條友仔緊係話好啦。」不愧為我既好朋友，我點左點頭，然後佢就鬧我：「你未咁撚ＯＮ９啦，佢擺到明仲對阿琪有意思，而且今次仲要影響到你既表白啊。」我嘆左口氣，然後又話：「呢一個星期，阿富不停咁搵阿琪，阿琪亦覺得好煩厭，但係阿琪話阿富已經因為分手既事唔開心，所以唔想係呢段時間傷害到佢，所以佢呢一個星期都有陪阿富。」「晚晚都陪？」ＪＵＤＹ問，而我答佢：「係，有時係食飯，有時只係ＭＳＧ，而且阿琪會不停咁話我知佢同阿富做緊Ｄ咩，仲有對話，佢話自己都怕阿富唔知會做出Ｄ咩野，直到尋晚……阿富佢向阿琪表白，而且仲……」我欲言又止咁，而ＪＵＤＹ就講笑咁話：「阿富唔係強吻佢掛。」佢呢一個無心插柳，正中我要害，我點一點頭，我望住ＪＵＤＹ，未見過佢隻眼可以咁大，「唔撚係啊！？阿富咀佢！？咀邊啊？」「咀……」我指一指個口話，而ＪＵＤＹ好似癲撚左係度爆粗，然後問我：「阿琪唔會答應左佢掛？」我搖一搖頭話：「無，佢無答應，但係，亦都無拒絕。」「唔撚係掛，咁唔怪得知你而家咁既死款啦。」ＪＵＤＹ話：「仲以為你上次話我知你同阿琪Ｄ野後，你得米添。」我聽到佢咁講，又嘆一嘆氣，「我都唔知應該點，阿琪有話我知同阿富一定無可能，但係，點解佢唔拒絕佢？」「阿富岩岩分手……」「呢個唔係借口，就算佢係岩岩分手，如果阿琪咁樣做令到阿富有希望，到最後原來係希望愈大，失望愈大時候，阿富未仲傷……」我無名既火起同ＪＵＤＹ講，而ＪＵＤＹ望住我，問我：「你咁嬲，係因為阿琪唔拒絕阿富？」「某程度上，係。」我答。「私心？」ＪＵＤＹ又問。「絕對會有，但唔係全部。」我答：「我唔想阿琪做衰人。」ＪＵＤＹ聽到後咁講後，就話：「阿牛，你真係好愛阿琪，要好愛一個人既話，先會唔想佢做左Ｄ傷害到人同傷害到自己既事。」

同ＪＵＤＹ傾完計之後，係有Ｄ幫助，不過心情仍然回復唔到開心既感覺。無力感使我無動力去搵同阿琪慶祝生日既野，就算我係坐係部電腦前面，不停係ＧＯＯＧＬＥ打生日呢個ＫＥＹ　ＷＯＲＤ去搵，都只係漫無目的咁ＣＬＩＣＫ下面Ｄ頁數。唔知，而家阿琪做緊咩呢？唔知，佢係未陪緊阿富呢？唔知，阿富會對佢……點呢？好想ＳＤ　ＭＳＧ比阿琪問，但又怕佢覺得我煩。無耐，我聽到鐵閘既開門聲，「今日無出街咩你？」係老牛大人，佢呢個鐘數應該係同朋友吹完水返黎。我望住佢，無回應佢既說話，而老牛大人就問：「搞咩野又變左個ＯＮ９仔咁啊。」我問左佢以下呢個問題：「阿爸，你果陣等阿媽，會唔會有一刻覺得，等得好累？」老牛大人聽到後咁問後，只係嘆左口氣，然後坐左去我身邊，佢答我：「累架，一定會有覺得累既時候，我地係人黎架，人始終會累。」佢講得好岩，我都只係一個普通人，我都會累，以及，我都可以有累既櫂利。「咁……你果陣時會點做？」我問完後，老牛大人就成副諰樣，然後就答：「未諗下，同你娘親相處果陣Ｄ開心野，我地之間既對話，我地之間親蜜既舉動，我地之間對彼此既承諾，以及我地之間彼此既秘密。」「咁……然後呢？」我又問，而老牛大人就笑左笑答：「諗諗下，你就唔會再累，你就會覺得，要繼續努力，呢Ｄ只係磨練，你會覺得自己一定可以通過。」我同阿琪……既對話？「我好肚餓啊？」「為食豬，頭先先食完野。」「唔制啊，你要帶我去食野。」「咁妳想食咩？」「我想……」「識左你之後，真係開心左好多。」「以前妳好唔開心架咩？」「都係架。」「咁妳放心，我係正能量發放機，有我係度妳永遠都咁開心。」「阿牛……」「妳又唔記得左戴Ｄ咩野？」「鎖匙……哈……」「無記性豬，等下我啦，而家拎比妳。」「你是最好的～」我同阿琪……既親密舉動？「好多人啊呢度……」果一次佢撓住我既手？「快Ｄ食左佢啊，唔比浪費食物。」果五粒湯丸？仲有，其實每次同阿琪行街，都同佢有好多身體接觸。我同阿琪……彼此既承諾？果晚既海濱……「妳比人欺負既話，我會保護妳，甚至妳想搵人欺負返轉頭的話，就搵我啦。」「痴線。」果晚阿琪喊住打比我後，我同佢係Ｍ記食野果陣……「唔知，可以同我同甘共苦既人，會幾時出現呢？」「出現左啦，未係我囉。」「咁我就要睇下你可以點同我同甘共苦拿。」仲有果次同阿富比賽前……「仲咩唔講野啊，又話咩都會話比我知，但而家你傷到咁都唔講我知，我好擔心架知唔知道啊。」「我……」我同阿琪既……秘密？「唔喊……喊拿。」「妳講唔喊定喊架？」「唔喊……喊啊。」「唔喊定喊姐？」「唔喊……喊啊。」「妳唔鐘意我送比妳？」「唔係啊。」「咁妳鐘唔鐘意件泳衣？」「鐘意。」「咁……妳話唔排除我地會有進一步既關係……」「你衰啊你，成晚就係諗住呢Ｄ野。」「我無啊，我只係……」「時機尚未成熟。」一邊諗返，我就一邊回心微笑，而坐係旁邊既老牛大人就話：「咁快就可以嘴角含春咁淫笑，都好得幾快ＷＯ，睇黎你同果個女仔都有好多回憶。」「我邊有淫笑啊。」我話。「唔理你，去沖涼先。」老牛大人起左身，行出房，而行出房果陣同我講多左句：「牛仔，最重要既，係你仲覺得值得去咁做，知唔知啊。」我望住已經無老牛大人身影既房門，徐徐道：「知道。」就係呢個時候，我收到阿琪既ＭＳＧ。阿琪：救命阿琪：人都癲我：咩事？阿琪：你有無ＷＥＣＨＡＴ啊？我：有啊我：不過好小用我：做咩？阿琪：比你ＷＥＣＨＡＴ　ＩＤ我我比左個ＷＥＣＨＡＴ　ＩＤ阿琪後，阿琪就ＡＤＤ左我ＷＥＣＨＡＴ，同我係ＷＥＣＨＡＴ度繼續ＭＳＧ。阿琪：我地以後係度傾阿琪：另一個ＡＰＰ有在線上，阿富一見到我在線上就不停ＳＤ　ＭＳＧ　比我我：下（喊笑）阿琪：超煩阿佢阿琪：佢煩左我成日架拿阿琪：以後係度同你傾計就唔駛比佢煩我：咁都得（喊笑）阿琪：係啊阿琪：你今日做過Ｄ咩啊我：無咩特別阿琪：下（喊喊）無搵同我慶祝生日既野咩？我：都有Ｄ既阿琪：咁係Ｄ咩啊（開心）我：唔話妳知住阿琪：我都好耐無開ＷＥＣＨＡＴ拿阿琪：而家開返睇返以前好多相然後，阿琪就ＳＤ左好多佢以前Ｄ相比我，佢細過果陣，佢讀書果陣，佢鐘意周筆暢剪左個男仔頭果陣，佢開始扮下靚果陣。我：真係呢我：係妳身上真係充份表現左女大十八變阿琪：有人作死喔阿琪：想打喔我：妳捨得打我咩阿琪：你係未想試下（喊笑）我：好啊（喊笑）我同阿琪之後係ＷＥＣＨＡＴ度傾左好耐，而且我又入去睇阿琪ＷＥＣＨＡＴ　Ｄ　ＰＯＳＴ，發現左，原來佢會ＰＯＳＴ我同佢平時做過既野。阿琪：我訓拿阿琪：阿富仲不停ＳＤ野比我阿琪：但唔理佢ＬＵ我：（喊笑）阿琪：你都早Ｄ訓啊阿琪：我好期待你同我慶祝既生日架我：知道拿阿琪：聽日得唔得閒啊？阿琪：想同你傾Ｄ野我：可以我：但我：妳而家去訓先，好夜拿阿琪：知道　晚安（開心）值唔值得？我已經知道左。

就如阿琪尋日所講，今日我地兩個約左出黎，唔知，佢搵我做咩呢？我比原定既時間早左到，阿琪到左果陣，係講緊電話，其實好少何會見到阿琪講電話，因為佢平時都唔多鐘意講電話。而我腸到，佢一直講電話既表情，係唔奈煩，但係佢又好似要控制住自己既情緒唔可以發火。同佢行左一陣，佢先收線。我望一望佢，然後佢就同我講：「係阿富打黎，呢幾日佢成日都打黎，好煩，鬧佢又唔係，唔接佢電話佢就會繼續不停打。」聽到佢咁講，我而家可以做既只係，「辛苦妳拿。」去到一間餐廳果陣，因為晏就既關係所以要等位，我同阿琪並排而企，阿琪手中既電話就不停咁震，每震一次，阿琪都會望一望電話，然後嘆一嘆氣。到最後，佢直接將個電話放左入袋度。見到阿琪空出黎既手，唔知點解，我有想拖住佢既衝動，亦都唔知邊度黎既勇氣，我真係拖住左佢，而阿琪，都肯比我拖，不過，呢個行為只係維持左幾秒，因為，阿琪電話響起，佢要係個袋到拎返個電話出黎，所以放開左我隻手。我見到來電者，係阿富，阿琪選擇唔接，然後又放返部電話入袋。好拿，又係時候拖佢拿，不過今次……「２１８號飛２位。」「到我地拿。」阿琪拎左張飛行左去個櫃檯度，而我就只可以一個抓空然後跟住佢後面。坐低左後阿琪就即刻睇野食，「好肚餓啊，應付阿富真係消耗左我好多既精神。」我摸一摸阿琪塊臉問：「咁係未好累啊？」「少少啦。」阿琪話，然後叫左個人黎落餐。係等餐期間，我就問阿琪：「妳尋日話有事想搵我傾，想傾咩啊？」阿琪又嘆左啖氣話：「想一齊諗下點樣可以婉轉咁拒絕阿富。」「但我覺得，婉轉既方法對付唔到阿富ＷＯ，阿富係一個好堅持到底既人。」我話。「係啊，佢係好硬頸既人。」阿琪話。「直接既方法唔得咩？」我問。「佢話ＷＯ，如果我唔做佢既女朋友的話，都唔可以咁快做返朋友，要等幾年先會做得返朋友，但係我大前題係唔想無左呢個朋友，而又可以婉轉地咁拒絕佢。」阿琪話。「真係複雜。」我話，而阿琪點一點頭。「我諗要妳同另一個男仔一齊，阿富先會死心。」我講完呢一句後，阿琪好似諗到Ｄ野，佢望住我話：「你講得岩啊，如果我同另一個男仔一齊既話，阿富佢先會死心，所以……」阿琪一副諗野既樣子。我點一點頭，但係仲未知道阿琪既原意，「所以？」「如果，搵到一個男仔拐我男朋友咁未得囉。」阿琪話，而我聽完佢咁講後，就答佢：「呢個可以話係唔係方法之中既方法，但去邊度搵個男仔啊。」我講完後，阿琪望住我，而我就唔好意思咁同佢講：「妳意思想我做啊？」「緊係唔係啦。」唔知點解，聽完佢呢一句我有少少失望，「我唔會拉個鐘意我既男仔扮做我男朋友。」「咁又係……」我傻笑咁答佢，而阿琪見到我咁都笑左笑話：「你好想扮咩？」咁當然唔想扮啦，想正式做添。「有無咩野人選呢？有無Ｄ係一定唔會鐘意我既男仔，而我又唔會對佢有意思，而阿富又會信果個男仔係我男朋友，而個男仔又會肯幫我呢？」阿琪……妳Ｄ要求慢慢加多左咁多既。但係唔知點解，係阿琪一直講佢想搵一個點既男仔扮佢男朋友之際，我腦海中出現左兩個人既身影。「ＣＯＷ同能蟹，妳想邊個扮妳男朋友多Ｄ？」我問阿琪，而阿琪好似知道左我既意思，諗左諗答我：「能蟹，ＣＯＷ話晒都係ＪＵＤＹ男朋友，就唔好煩到佢。」「咁……妳想唔想搵佢幫手？」我問。「如果佢肯幫既話，我可以考慮下。」阿琪答。其實我唔知咁樣幫阿琪係未一件好事，但係，我知道既係我已經ＳＤ左個ＭＳＧ叫能蟹幫手，而能蟹好快就答應左我既請求。

「牛兄，點解你身邊既朋友咁雖要幫望架，上次ＣＯＷ係咁，而家就到阿琪。」我聽到能蟹既說話後，只係笑左一笑回應，心諗，你條友仔上次都唔係幫得好多忙，今次唔好揹亂檔就得。而坐係我旁邊既阿琪，全程只係面帶笑容，但睇得出，佢對能蟹呢個人有少少不安，佢襯能蟹傾緊電造話，就係我耳邊問我：「佢係未人係得架？」我都唔係咁樂觀咁答佢：「有咩事我補鑊囉。」「你話架。」阿琪話。「係啊。」我答。「你地傾緊咩野傾得咁開心？」能蟹佢講完電話問我地。「無，我地傾緊要點樣做先可以令到阿富死心姐。」我同阿琪異口同聲答。而能蟹聽到我地咁講後，就擺出一個好專家既表情，然後話：「要一個人死心，就要佢覺得對住妳好累。」阿琪聽到後嗤笑左一下，「你要我同佢鬥邊個快累先啊，我已經比佢煩到好累，如果真係咁既話，我認輸好過。」能蟹聽到阿琪既說話後，不停咁搖頭，然後答：「妳覺得累，係因為妳接發球，佢下下開個ＡＣＥ球過黎，妳都去接佢，咁一定累啦。」「咁唔通唔接啊。」阿琪話。「就係要妳唔接，妳要話比佢知道，而加妳唔係佢比賽既對手。」能蟹講完後，我同阿琪一齊問：「咁係Ｄ咩？」「妳要記住，妳係球證，妳唔駛接發球架，佢無論開咩野球，妳只要宣判出界咁未得囉。」能蟹說得一副理所當然。「姐係點？」阿琪問。「當佢無到，唔好應佢，又話者更直接串９佢。」能蟹今次講得又好有道現，但呢條友仔次次講就講得好聽，做又係另一回事。「但係，我做到咁絕既話，未搞到連朋友都無得做。」阿琪講完後，換到能蟹嗤笑左一下，「妳未撚天真啦，情愛既野，岩就一齊唔岩就拜拜，仲做咩野朋友啊，收兵就糾兵啦死港女。」我聽到能蟹呢句後眼都突出黎，估唔到佢會咁講，而我望一望阿琪，佢己經發緊嬲話：「第一，我唔係死港女，第二，我係唔會收兵，第三，我係真心想佢做朋友，但無奈係想做我條仔。」「咁無得怨架呢Ｄ，天意係咁就咁，個阿富都講到明，如果做唔到情人，就會變成敵人，妳自己都知架。」能蟹講完後，雖然名琪好唔忿氣，但係佢都認同能蟹既講法。現埸開始有少少尷尬，我唯有開聲拉Ｄ野講。「我地都係想為件事姐，不如傾下回樣做好唔好？」我知我呢句好廢，但我真心諗唔到有咩野講。「我地真係要扮一拍拖？」能蟹問，而阿琪開聲答果陣，佢阻止左阿琪然後話：「我係問你，阿牛。」「唔係同我啊，你同阿琪啊。」我急住澄清話，然後能蟹反左下白眼講：「我知啊仆街，我係想問你，捨得我同阿琪扮拍拖咩？」佢突然咁樣一問，我只係吱吾左一下答佢：「……可以啊。」能蟹露出左一副佩服既目光，「我欣賞你，阿琪，妳執到啦，我個好兄弟對妳咁好。」而阿琪就好唔忿氣咁話：「呢點我唔駛你講都知啦。」「咁姐係大家都答應合作啦？」能蟹問我地。「係。」阿琪答，然後望一望我，我同阿琪四目相對後，點一點頭，「……好。」「好，咁事先聲明，我地兩個只係扮，唔會黎真，而且亦唔會對相方產生愛慕。」能蟹講出協議條件。「當然啦。」阿琪用好肯定既語氣問，而我亦都好用力咁點頭。「好！就等我諗下點樣全力打擊阿富既信心啦！」能蟹仔既吶喊之下，開始左扮情人既計劃。

雖然我口講話阿琪同能蟹扮情侶，我無所為，但係心入面唔知點解，始終都係有少少唔舒服，唔通，呢Ｄ就係Ｄ人成一講，心中入面有氣刺？而又因為今次又要能蟹幫手，而且阿琪又話唔放心只係得佢地兩個傾，所以能蟹就開左個ＧＲＯＵＰ，加左我入去。個情況，就好似上次ＣＯＷ一樣，但打死今次我一定唔會比老牛大人知道件事。開左個ＧＲＯＵＰ，能蟹就同阿琪傾緊要點樣扮情侶，而且只係會係有阿富在場既時候先會扮，阿琪都十分認同，而且仲話最好添，佢都唔想同能蟹有咁多身體接觸……係ＷＯ！？如果佢地要扮情侶！難免要有身體接觸架ＷＯ！！！點解我到呢一刻先發覺到會有呢個問題……係ＧＲＯＵＰ入面，我係完全無出過聲，因為，我只係望住佢地既ＭＳＧ，就唔想應落去。能蟹佢不停提出好多只會有情侶做既事要阿琪一齊做，但係阿琪好多都拒絕左，而大部份都係比較親蜜既舉動，就好似錫、攬、甚至拖手，阿琪都拒絕左，激到能蟹火都黎話咁樣點扮啊。佢又講得岩既，如果一對情侶，唔拖手、唔攬、唔錫，又點算係一對情侶，我愈睇佢地既ＭＳＧ，個心就愈唔開心。到最後，阿琪就講出自己既底線，話可以比佢搭膀頭，而且話可以扮一對剛剛開始既情侶，唔想比大家知所以唔會有太多既親匿動作。講到咁，其實能蟹一開始好唔讚同，但係阿琪難得地堅持己見，而能蟹最後都妥協左，亦都唔知點解，我個心情係見到阿琪既堅持後放鬆返。而佢地傾完後，能蟹佢私底下ＭＳＧ我。能蟹：喂，阿琪佢咁樣做，呃唔呃到阿富架我：我都唔知啊，你盡量幫佢啦能蟹：我佢係妳鐘意既女人先咁做咋我：唔該晒能蟹：不過話時話能蟹：你真係可以偉大到，見到我同你鐘意既人做Ｄ親匿既動作？我：得掛……能蟹：我真係唔多信ＷＯ能蟹：答應我，到時你忍唔住唔好打我我：唔會啦能蟹：你係先好講能蟹：不過講開先講能蟹：你都要小心阿琪能蟹：阿富呢個男人都比佢迷成咁能蟹：但佢就對人無意思能蟹：感情既事處理我咁亂能蟹：都唔方好得去邊我：佢係呢方面弱Ｄ姐能蟹：咁就死得啦能蟹：如果日後你真係同佢一齊既話，佢仲係咁既樣你就辛苦拿我：都唔會既我：可能你同佢相處耐左，會知道佢既優點同佢既苦況呢能蟹：無言，我只能說我唔會似你咁偉大同能蟹ＭＳＧ左陣後，阿琪就ＷＥＣＨＡＴ我。阿琪：你做緊咩啊？我：無啊我：上網搵緊Ｄ野阿琪：搵咩野啊？我：唔比得妳知架我：對妳黎講係秘密阿琪：咁神秘既阿琪：我生日Ｄ野我：係啊阿琪：我叻（喊笑）我：係拿我：叻拿阿琪：我去沖涼先阿琪：再唔沖阿媽就鬧我架拿我：嗯我：咁妳快Ｄ去沖啦阿琪：你等我阿琪：一陣再傾望住阿琪既ＭＳＧ，再諗返能蟹頭先問我既說話，我真係一個咁偉大既人咩？我知道阿富錫左阿琪一啖後，都已經癲晒然後唔開心左成日，如果我親眼見住能蟹同阿琪一齊扮悵侶，雖然我會一早知，但我可唔可以控制到自己既情緒呢？我再望一望電腦話面上搵緊既野，唔知到阿琪生日之前，佢同阿富既事會唔會搞得完？我又應該做Ｄ咩野，令到阿琪覺得，我同佢過呢個生日係有驚喜同難忘呢？

過左幾日，阿富都係會不停咁ＳＤ　ＭＳＧ比阿琪，不過阿琪就用能蟹叫佢用果招，唔單只唔理阿富，而且係適時就好絕咁同阿富講狠話，打擊阿富既自信。而跑步活動，就變得更複雜，有阿琪既地方，而家唔只有阿富，仲會有能蟹在場。只要阿富一接近，阿琪就會閃去我同能蟹度，而能蟹就會上前阻住阿富，甚至主動咁遠黎佢地，明眼人其實好易睇得出，我地係特登咁做，而明精眼利既金姐一眼就睇得出，拉左我埋一邊同我講。「搞咩野本來得阿富煩阿琪，而家又多左過架？」金姐問我，我當然唔會話比佢知阿琪同能蟹扮情侶既事啦，「阿琪同能蟹夾得埋掛。」「都唔會無啦啦咁ＷＯ，佢地兩個有Ｄ怪，好似係特登扮比阿富睇咁。」嘩！金姐妳係未真係咁醒啊。「佢地唔會咁做掛……」我答金姐，而金姐就望一望阿琪同能蟹，然後同我講：「如果我係阿琪，比阿富呢重咁堅持既男人煩住，我都會咁做，你睇下佢地兩個，行表生硬一Ｄ都唔親匿既，唔係扮既話係咩啊。」我尷尬地望一望阿琪同能蟹，佢地既行為又真係好似金姐所講咁有Ｄ生硬，但係我點可以認同金姐既說話呢，「唔係啊，好親匿啊。」「咁都親匿！？」金姐聽到後咁講後話：「你平時同阿琪出相入對，食飯分開坐但成日眉來眼去，身體接觸多過佢而家對能蟹咁多，你同阿琪仲親匿過佢啦。」嘩！估唔到平時金姐唔多出聲，佢都幾留意我同阿琪架ＷＯ，我聽到佢咁講後，笑笑口話：「有咩？」「牛仔，你鐘意阿琪大定一早知架拿，但係你見到阿琪同另一個男人做Ｄ咁既野，你唔嬲架咩？」佢呢個問題，其實我都唔知點答，不過為左大局著數，我只有，「唔嬲啊，點解我要嬲？」金姐聽到後咁講後搖一搖頭，「咁阿富呢，你見阿富而家咁落力追阿琪，你又有咩反應？」「我……」金姐今日做咩個個問題都咁中架，「我邊有資格嬲ＷＯ。」「牛仔，有時Ｄ女人鐘意男人ＭＡＮ　Ｄ架。」金姐語重心長同我講：「我唔會睇好阿富，因為阿琪擺到明唔想同佢一齊，只係佢不停煩阿琪，希望佢早Ｄ醒啦，但我更唔想能蟹呢個人同阿琪一齊，能蟹呢個人擺到明係玩家，阿琪點會同佢一齊架。」金姐講既野，我當然知啦，只不過而家只可以搵到能蟹佢幫手，希望佢呃唔到金姐，都呃到大家啦，就算呃唔到大家，都希望佢呃到阿富。跑完步，當然各自返屋企啦，阿富即刻行過黎同阿琪講：「我送妳返去好唔好？」阿琪聽到後，就即刻撓住左能蟹隻手，而能蟹就好識趣咁話：「唔駛拿，我會送佢返去。」阿富佢唔係放棄，就話：「咁大家順路，一齊返，我去拎Ｄ野先。」佢講完呢句就行開左。能蟹望住阿富既遠去，就話：「呢個人都幾捱得架ＷＯ。」「所以你地知我呢幾日幾煩啦，我最後都用一個好明確既話句同佢講左次我同佢係無可能，但係佢就答我話比一個月我適應佢，一個月後再睇下點。」阿琪露出左一副身心疲累既眼神望住我。「估唔到佢會用以退為進。」能蟹話。「幾時先會完……」阿琪問，而我只可以拍一拍佢既膀頭鼓勵佢。

唔知點解，而家每一日都好似過得好慢咁，可能，係因為不停等緊某個人既ＭＳＧ關係掛。返工等、食飯等、做緊野果陣等、甚至係放工返到屋企，沖緊涼都會拎部電話入去，因為，我唔想錯過阿琪ＳＤ比我既ＭＳＧ。聽阿琪講，今日阿富話要比個任務阿琪，就係陪佢去同Ｄ朋友一齊食飯。而果Ｄ朋友其實我都識，係跑步ＧＲＯＵＰ入面既人，只不過我同佢無深交。係能蟹同阿琪既ＧＲＯＵＰ入面，佢地兩個討論緊呢件事。能蟹：點解妳要去？阿琪：佢因為呢件事阿琪：煩左我三日阿琪：晚晚ＭＳＧ我唔應佢就打電話比我阿琪：打到我應機位置能蟹：妳可以唔理佢架阿琪：試過啦阿琪：但佢好堅持打到我肯聽為止能蟹：關機囉能蟹：ＢＬＯＣＫ左佢電話囉能蟹：呢Ｄ野唔駛我教啊阿琪：但係平時都會見到佢，咁做會好尷尬能蟹：咁無計架能蟹：抵妳死架ＷＯ睇黎阿琪又係衰心軟。聽阿琪講，阿富因為想阿琪知道平時既佢係點，所以就叫佢同朋友一齊食飯，睇左會出席既人，都睇得出阿富係有備以黎，佢所請既人，都係果Ｄ會幫佢講好說話既人。我今日成日，就係等緊阿琪食完飯後既ＭＳＧ，望住個鐘，佢可能已經好開心咁食緊野，等等……我好似未食飯ＷＯ，今日屋企入面得我一個，我又唔想煮，所以落樓下食野算。點知我一去到餐廳，就見到金姐都係度食緊飯，而且係同另一個ＧＲＯＵＰ　ＭＥＭＢＥＲ食緊野。金姐係遠處見到我後，就向我揮手示意叫我過去。過到去，同佢地兩個打左聲招呼後，就講笑咁講：「你地兩個拍拖啊。」其實金姐單身左一段時間，而且佢既年齡先前都已經講左，係可以做阿琪既阿媽，而另一個就係個男ＭＥＭＢＥＲ，同金姐年齡相若。金姐聽到後，就好尷尬笑一笑後同我講：「你唔好同其他人講我地兩個拍拖Ｄ野。」下！？我亂講都講中啊。「牛兄，坐啦，一齊食。」呢個男ＭＥＭＢＥＲ係我心目中都幾好，如果佢同金姐一齊，我都唔覺得係一個問題，而呢個ＭＥＭＢＥＲ，叫ＳＵＮＮＹ。一坐得左，ＳＵＮＮＹ就問我：「仲咩今日得返一個人食飯啊？無同阿琪一齊咩？」佢講完之後，我嘆左口氣，而金姐好似用隻腳踢左ＳＵＮＮＹ一下。ＳＵＮＮＹ好識做咁話：「咁有時男人都想要Ｄ私人時間既。」金姐就接住講，「我知，今日阿富約左阿琪同其他ＧＲＯＵＰ　ＭＥＭＢＥＲ食飯嘛。」金姐講完之後，我望住佢問：「點解妳會知架？「我呢Ｄ八婆仔，想知既野一定有方法既。」金姐講完後，ＳＵＮＮＹ就問：「下？阿富同阿琪架咩？佢唔係同牛兄一齊架？」ＳＵＮＮＹ咁問後，我又嘆左口氣。「平時見你同阿琪食飯坐到隔住張臺都眉來眼去架ＷＯ，而且無理由係阿富啊，阿富佢有女朋友，而且阿琪都好似唔願ＳＨＯＷ佢咁。」ＳＵＮＮＹ講完後，比金姐瞪左一瞪，「知道，唔講野，食野。」瞪完ＳＵＮＮＹ之後，金姐就問我：「係未因為阿琪既野而唔開心啊？」我認真咁諗左諗，然後答佢：「都算係，不過我唔係因為佢同阿琪食飯而唔開心，而係佢點解唔拒絕阿富。」金姐聽到後，就同我講：「其實情愛既野，有時簡單我黎係真係可以好簡單，只要雙方都想，就可以行埋一齊，所以你要明白，阿琪唔拒絕，係唔係佢都有少少想同阿富一齊呢？」金姐既問題，係我腦入面不停咁轉。「但係佢同我講左，佢同阿富係無可能架。」我話，而金姐又反問我：「咁你而家擔心Ｄ咩？」「我……」我答唔出，但係金姐就好直接咁話：「你唔係怕阿琪同阿富一齊，亦都唔係怕阿琪會同另一Ｄ人一齊，你怕既，係你以後都會變到同阿富咁既下場。」

「妳未係度嚇人啦。」ＳＵＮＮＹ聽完金姐所講既野後就話：「阿琪唔會係Ｄ咁既人掛。」我微微咁低下頭，我驚變成阿富咁？有咩？其實，有時都會有呢一種感覺，望住阿富既情況，以及望住阿琪對待阿富既行為，如果有朝一日對應左係我身上，我都唔知可以點算。而金姐見到我突然間咁頹，就話：「通常係你搵佢多定佢搵你？」我諗一諗，「一半一半啦。」「咁佢搵你果陣通想係有野要幫手？」金姐又問。「大部份都係。」我答完，金姐就點一點頭話：「咁證明其實阿琪覺我你仲有價值。」「價值？」我問，而ＳＵＮＮＹ就話：「妳未講到阿琪好似貪小便宜先同牛兄咁好先得架。」「我無話阿琪貪小便宜，而且仲恭喜你佢對你咁做添。」金姐講完後，我不解地望住佢。而金姐就搖一搖頭話：「牛仔你有無咁蠢啊，我再講白Ｄ，你地以為一個女人，咁易去比一Ｄ野另一個男人解決，又或者投放一Ｄ感情寄託落一個男人度架，點都要有Ｄ　ＦＥＥＬ先會咁做，如果佢地ＫＥＥＰ住咁做，證明已經過左第一關，佢覺得你係個好人可以交往，但千萬要緊記既係，呢個情況食最危險。」「點危險法？」我問。「處理我唔好，就會跌入好朋友區，收好人卡。」金姐講完就問我：「你係未對佢所有既要求都答應？」「係。」我答。「係未佢所講過既野你定會照做？」佢又問。「係。」我答。「係未只係佢摸嬌一下你就可以連條命都比埋佢？」佢繼續問。「係……」我答。「咁就死得啦，牛仔，就好似我先前所講既一樣，有時女人鐘意ＭＡＮ　Ｄ既女人架，你只一股勁去奉承佢，只會慢慢令到佢覺得你對佢既好係理所當然。」金姐呢一句簡直係當頭棒喝，不禁令我對佢流露出崇拜既眼神。「咁我可以點做啊？」我問金姐，而金姐就好認真咁同我講：「你要令佢覺得你既理所當然，慢慢變成不易得到既習慣。」

同金姐佢地食完飯後，我帶住一個疑問返屋企，「你要令佢覺得你既理所當然，慢慢變成不易得到既習慣。」姐係點啊？又要對佢好，但又唔可以對佢好啊？定係要對佢好好，但係又唔可以比佢知道係理所當然？咁樣好似合理Ｄ，我就係不停咁諗呢個問題，諗到老牛大人返左黎都唔知。佢企左係我既房門前，眼定定望住我，望左都有成幾分鐘，而我都眼定定望住佢，不過我係放左空係度諗野，都諗左幾分鐘。「你個傻仔今次真係傻左，望咁耐一粒聲都唔講既。」老牛大人話。「可能我真係傻左。」老牛大人聽到我咁答後，好出奇地望住我，我都好出奇點解自己會咁答老牛大人，只見佢慢慢行左過黎，用手摸一摸我既額頭，「無發燒ＷＯ。」天下間既父母係未都會咁既呢？見到自己仔女好似有少少病，第一時間都會摸一摸佢地既額頭，好似摸完就知道佢有咩病咁。我撥開天老牛大人隻手，「我無事啊，只不過有Ｄ野諗唔通姐。」「點解自己生得咁樣衰？」佢問，我都無佢咁好氣。「『你要令佢覺得你既理所當然，慢慢變成不易得到既習慣。』老牛大人你點睇呢一句啊？」我將金姐所講既野同老牛大人講，然後老牛大人就話：「不動而動，以退為進。」嘩！我真係好佩服老牛大人可以將金將呢兩個成二十三個字既句字，縮到得返八個字，但其實你講完之後，我都唔知點解。「姐係話，叫你條ＯＮ９仔未一味剩係識得哄人，要令到人地想你哄佢啊。」老牛大人講完之後，我都唔係好明，於是佢又好似平時咁打左我個頭一下，然後就話：「姐係，你主動讚佢靚，佢會開心，但如果係佢問你佢靚唔靚後你先讚佢的話，佢開心之餘，仲表達佢只係想你讚佢，明唔明啊？」聽到老牛大人呢個舉例，我開始明明地。「就好似我同你娘親以前都係咁架，一開始我好主動架，但又係聽到一個人叫我唔好將哄佢呢樣野變成理所當然後，我先知道對佢好係重要，但最重要果一點，係佢要知道你對佢好，仲要佢習慣左，無左會唔舒服。」老牛大人講完後，我就話：「咁都好攻心計ＷＯ。」「都係架，咁追女仔係講心，咁姐係要攻心啦，當然攻心計架拿。」老牛大人呢一句又好有道理。「有人話，男人就好似紙鳶咁，要時不時拉緊，時不時放鬆下先留得佢住，我就話ＯＮ撚９，根本唔單止係男人，係愛情上面，被愛果一方就真係紙鳶拿，你鬆得滯可能會被風帶走，你緊得滯又會斷，所以要記住，拿掐最適合既鬆緊度，慢慢咁將愛情昇華。」老牛大人講完呢句後，就走左出房。唔通，真係好似老牛大人咁講，要阿琪知道我既好？要佢習慣我既好？我拎左部電話出黎，見到阿琪既ＭＳＧ，不過唔知那來既勇氣，我將電話校左做震機，今晚，我決定要好好休息下。

尋日無應過阿琪既ＭＳＧ，坦白講，訓得唔係幾好，個心好似有Ｄ野放唔得咁，但最後都係訓左。一早起身，見到阿琪原來ＳＤ左好多ＭＳＧ比我，見到咁，個心其實有Ｄ過意唔去，我打開左佢Ｄ　ＭＳＧ睇。阿琪：仲同佢地食緊飯啊阿琪：好想走啊阿琪：佢地不停係度讚阿富囉阿琪：又話佢係好男人阿琪：又話佢係好老公阿琪：我原全食唔落野啊阿琪：你做緊Ｄ咩啊阿琪：做咩唔應人既阿琪：食完拿終於阿琪：佢地話仲想去食糖水阿琪：我講左要返屋企整野要走先阿琪：阿富死都要送我阿琪：（喊笑）阿琪：做咩到而家都唔應人啊阿琪：訓左？阿琪：返到家拿阿琪：頭先阿富又想錫我阿琪：今次即時閃開阿琪：然後佢問點解唔比佢拖手阿琪：我話唔想比未唔拖囉阿琪：佢好似開始知道我唔想同佢一齊拿阿琪：頭先佢係樓下同我講阿琪：話比一個月時間我習慣佢既存在ＷＯ阿琪：姐係仲要捱多一個月（喊）阿琪：你係未訓左啊阿琪：到而家都唔應機既阿琪：你好少唔應人架ＷＯ阿琪：係未發生左咩事啊阿琪：沖完涼阿琪：舒服（開心）阿琪：你仲未應人既阿琪：係未唔舒服啊阿琪：你見到ＭＳＧ記我覆我啊阿琪：我會擔心架見到阿琪ＳＤ咁多ＭＳＧ比我，我係開心既應覺，只係有一種過意唔去既感覺，就好似做錯野既細佬仔一樣，大鑊了！！！阿琪ＳＤ咁多ＭＳＧ我一個都無覆到，我應該點做。但係，金姐同老牛大人話，要不動而動，以退為進……我係唔可以心軟！我係唔可以心軟！我係唔可以心軟架！！！不過……阿牛你唔撚係男人黎架，你懦夫黎架，話個唔可以心軟架嘛，你而家做緊Ｄ咩啊，打緊字啊，ＳＤ　緊ＭＳＧ啊，ＳＤ比邊個啊！？阿琪囉……我：尋日見有少少累早左訓我：尋晚妳無事嘛？估唔既係，阿琪即刻覆我。阿琪：無事啊阿琪：嚇死我啊妳唔覆我ＭＳＧ阿琪：而為你有咩事啊我：傻豬黎既我：好人好者無啦啦點會有事阿琪：點解尋日咁累既？我：做野果度有Ｄ忙點算！！！！！！我而家係度不停向阿琪講緊大話啊！！！！！個心好過意唔去！！！但我又只可以咁做……阿琪：咁有無休息夠架我：有啊我：妳尋晚好夜先返到去？阿琪：係啊阿琪：不過有件事想話你知我：咩啊？阿琪：可以叫能蟹唔駛再扮我男朋友我：下？點解無啦啦咁講阿琪：因為阿富已經知道左佢係扮我：點解既？阿琪：阿富話ＷＯ阿琪：我同能蟹睇落係有好多接觸阿琪：但係無咩感情可言阿琪：明眼人一睇就知係假阿琪：相反如果係我同你既話阿琪：佢一定會信ＷＯ我：（喊笑）阿琪：佢話我地兩個舉止親密到就黎似情侶阿琪：叫我如過同佢一齊就唔好同你行咁埋我：下……佢竟然咁講阿琪：未係囉阿琪：而家只要我係佢面前講你既名阿琪：佢就會嬲架拿阿琪：所以我而家係佢面前都會不停叫你個名阿琪：佢有咩野想送比我，我就話牛兄佢已經送左阿琪：我係未好叻呢我：你似想我送比妳多Ｄ　ＷＯ（喊笑）阿琪：你試下唔送（喊笑）阿琪：罰你唔應我機啊估唔到扮男朋友呢招最後都係唔ＷＯＲＫ，怪就只怪兩個演員都交唔到戲啦，更加諗唔到既係，阿富佢會因為我而嬲，睇黎我呢排係佢面前都係小出聲為妙。

同能蟹講左唔駛左扮情侶同原因後，佢就話阿富呢個人都幾細心，睇野都幾通透，其實講上黎都算係一個好男人，點解阿琪唔揀佢呢？佢咁問我，我都唔會知架，只可以用返阿琪以前講過我知既答案話佢知，話如果阿富可以為左佢同佢女朋友吵架分手，以後都有機會為左另一個女人而對佢既做。我一講呢句後，能蟹就話：「阿琪係一個好識諗既女人，但係呢一種識諗，又少少攻於心計。」「下？攻於心計？」我不解地問。「你唔覺咩？其實係ＧＲＯＵＰ入面有好多男人都對阿琪有興趣，只係分放擔追同暗地裡欣賞，甚至有幾次我察覺到，一Ｄ已婚既男ＭＥＭＢＥＲ，都好留意阿琪。」聽到能蟹咁講後，我就話：「係咩！？我唔覺有呢Ｄ人既？」「只可以話你過於單純囉，硬頸牛，而且你鐘意阿琪明眼人一睇就知啦，係你心目中，佢係一個女神，而且你係一個唔想女神成為衰人既果種人，所以呢Ｄ事你點會看在眼裡ＷＯ。」能蟹講完後就拍一拍我個膀頭話：「呢個阿琪，可以話係女神，但都可以話係一個魔女，一個誘惑眾人既魔女。」我望一望能蟹，然後話：「邊有你講得咁恐怖啊……」「唔講遠果Ｄ，講近既，就好似阿富咁，佢某程度上都可以算係拆散左阿富同佢女朋友既人，呢個我諗你都好清楚。」能蟹講既野係有Ｄ道理，不過……「不過阿琪都唔想架ＷＯ，佢都無做任何野，係阿富佢……」「就係因為佢無做任何野，如果佢一開始就決絕的話，就唔會似而家咁。」能蟹講完呢句後，我只可以話：「你對佢唔熟先會咁講姐……」「你同佢好熟咩？」我想話係，但唔知點解講都口邊既時候，卻講唔出口。「就當我唔同佢熟，咁我而家開始就慢慢同你一齊同佢熟，慢慢將佢最入面既野表露於我地面前。」能蟹講完後，搭住左我膀頭，「我睇錯既話，你繼續追阿琪我唔過問，但係你錯的話，就唔該你諗清楚係未仲要繼續落去。」下？點解無啦啦又有人同我打賭……

不明不白咁能蟹就同我打賭，我唔會接受，但係佢就當左係真……算，不嬲呢條友仔都係自己鐘意點做就點做，我先無咁多時間招呼佢，阿富既事我而家好煩，而家唔想再煩多樣野。可能因為上次我無理過阿琪一陣，所以而家阿琪每次ＳＤ　ＭＳＧ比我，都會問我係未訓左或者係未忙緊，咁真，佢咁做幾可愛下。雖然係夏天，但係阿琪好鐘意同我去打邊爐，吉野家果隻，佢話吉野家邊爐平又好食，所以有時我地諗唔到食咩，都會去食吉野家邊爐，而且每次都係佢搵位，而我去排隊買野食。而阿琪每次打邊爐既野食，我一定記我，因為差唔多次次都係一樣。我地兩個鐘意叫雞件，因為我同佢都係唔食牛既人，然後，會叫多個娃娃菜加金菇，因為阿琪好鐘意食菜，佢唔鐘意食豆制品，所以我唔會叫豆腐果Ｄ食物，如果果段時間有鯖魚既話，我會叫比佢食，因為佢鐘意食鯖魚，當然仲有菜肉餃啦，我同阿琪都好鐘意食，然後我地兩個都會叫粉絲，我每次都會最後先落，阿琪就會不停提我叫我快Ｄ落唔好又食剩，仲會話我落芝麻醬食好怪，有一樣野一定唔可以唔記得，就係泡菜，個傻豬好鐘意食泡菜，每次見到就會笑得好開心，而落完單後我就會拎幾包吉野家既薑入去個位比佢，因為阿琪好為食，等果陣要食住薑等，如果有時佢帶左生果出黎，仲會喂我食幾舊，然後我先再出去拎野食返黎。呢個，就係每次我同阿琪打邊爐既情況。今次都係一樣。「你唔好又好似上次偷偷地放自己Ｄ雞落我個邊爐到啊。」佢次次都會咁叮囑我。「咁我食唔晒，見妳有想食嘛。」我每次都係咁答返佢。我好享受，我地小倆口一齊打邊爐既時光。「係呢？我生日你點同我慶祝架？」阿琪食食下問我，我打左個突後嗆左一下話：「諗……諗好架拿。」「係未架……」佢用一個好懷疑既眼神望住我，「你未諗可以直接講架ＷＯ。」「點會未諗呢，真係諗好左架拿。」呢句係真心既，因為一直我都幻想同阿琪慶祝生日，所以要做Ｄ咩，大既都知道。而食食下，阿琪就同我講：「阿富佢……都知道我生日。」我向佢微笑左一下話：「咁都好啊，唔好咩？」「唔會啊。」佢回答我：「佢話想同我正日果日慶祝……不過我拒絕左，叫佢唔好正日慶祝。」「嗯。」我食住雞件點一點頭，而阿琪就繼續問：「咁……你係想我預邊日比你啊？」我睇一睇部電話既日曆，指左個日期，「妳預呢個星期六比我好唔好？」阿琪望左我指既日子，然後話：「生日前三日，點解係呢日既？」佢問，而我直接答：「咁我果日多Ｄ時間準備嘛。」「你預成日架？」阿琪好奇咁問，而我諗左一諗就答：「妳夜晚出現就得，但我就要準備成日囉。」阿琪聽到後好開心咁笑住話：「你搞到我好期待添。」我聽到佢咁講，好有自信咁話：「緊係要期待啦，我同妳慶祝生日ＷＯ。」佢好滿足咁笑左出黎，然而，笑左一陣呢個笑容慢慢收起，然後問我：「阿牛啊，呢排阿富成日叫我出街食飯，少陪左你，你會唔會唔開心啊？」我聽到佢咁問後，答佢：「唔會啊，點解咁問？」「我見你呢排覆我ＭＳＧ慢左，驚你係因為我同阿富出街所以唔開心。」哈，睇黎我學識左不動而動。「邊有呢，妳諗多左拿，我呢排工作忙左，而且有時好專心搵同妳慶祝Ｄ野，所以唔記得覆姐。」咁呢個係事實黎架，雖然有時真係會特登唔快覆。「係就好。」阿琪佢依然笑得好開心。

到阿琪生日既日子愈黎愈近，而我都慢慢準備緊果日要進行既野。佢日日都問我地果日會食咩，係邊度食，我有話過佢聽地點會係邊，然後佢就不停ＯＰＥＮ　ＲＩＣＥ同我講有咩係唔會食，好似怕我帶左佢好一間唔好食既餐廳。每次佢咁做，我都同佢講：「我帶妳去既地方，係ＯＰＥＮ　ＲＩＣＥ搵唔到架。」無啊，無錯啊，因為我諗左同佢慶祝既方法，唔係簡簡單單食餐飯，而係……而家唔講住，等再後多幾話先。除左問我呢Ｄ問題，就當然有佢同阿富Ｄ野啦。阿富不停咁進攻，軟既又用過，硬既又用過，但係阿琪都係不為所動，每次見到阿富個樣，佢都好似一次累過一次咁，有先我都會諗，阿富咁做又何苦呢？但係再諗下老牛大人以艼講既說話，可能，阿富覺得為左阿琪咁做，係值得呢。夏天，可能同阿琪去得多游水，佢皮膚曬黑左Ｄ，有次佢ＷＥＣＨＡＴ同得講。阿琪：今日住我隔離既婆婆阿琪：話我好健康阿琪：一到夏天就有健康既膚色阿琪：姐係話我曬黑左啦（喊）我：但我唔覺妳有黑到ＷＯ阿琪：同你差唔多成日見（喊笑）阿琪：緊係啦（喊笑）阿琪：今日我沖涼果陣見到自己兩折色啊我：竟然（喊笑）阿琪：唔信我ＳＤ張相你睇係啊！！！佢話ＳＤ張佢兩折色既相我睇啊，我睇完呢個ＭＳＧ都呆左，見到佢ＳＤ左比我既相我打左個突添。阿琪：係未兩折色啊（喊笑）阿琪：見係係先ＳＤ呢張相你睇咋阿琪：不過唔係原圖（喊笑）阿琪：原圖我驚性感得滯（喊笑）我望住部電話，見到張相應該係阿琪沖緊涼既時候影，張相露出左佢既玉背，而後四圍就係經過圖片處理後糢糊左，我見到呢張相，不禁倒抽一口涼氣，不過都好認真咁覆左佢。我：又真係兩折色ＷＯ阿琪：係啊阿琪：然後阿富話我呢排黑左阿琪：駛唔駛買美白比我阿琪：跟住我就同佢講你已經買左比我（喊笑）我：妳咁都得啊（喊笑）阿琪：咁你要識做喔我：知道（喊笑）阿琪：到十二點拿我：係啊我：姐係仲有一個星期妳就生日阿琪：嗯（開心）我：妳會許咩野願望啊？阿琪：我希望媽媽身體健康長命百歲我：有無Ｄ係關於妳自己既願望架（喊笑）阿琪：我希望自己身體健康長命百歲（喊笑）我：（喊笑）我：咁仲有呢？阿琪：仲有Ｄ咩（喊笑）許左啦（喊笑）生日願望不以許多幾個架咩？我：通常都係許三個架我：不過妳許兩個好拿我：第三個我幫妳諗好左係許Ｄ咩阿琪：下（喊笑）係咁架（喊笑）阿琪：你又會幫我諗埋既（喊笑）我：係啊，咁妳快Ｄ許左第二個願望先阿琪：咁，我希望而家煩緊既野住部都解決晒我：收到，處理中阿琪：你係處理到先講（喊笑）我：一定得阿琪：咁你幫我諗好左許既第三個願望係Ｄ咩啊？我：就係，要無限個願望（喊笑）阿琪：咁都得（喊笑）我：係啊我：咁妳快Ｄ許啦阿琪：我第三個願望係有無限個願望我：好（喊笑）（喊笑）（喊笑）我：咁我陪妳實現晒佢啦（喊笑）（喊笑）（喊笑）我ＳＤ左呢個ＭＳＧ後，過左陣阿琪先覆我。阿琪：你講架阿琪：我已經記低左啦我：講得出做得到阿琪：開心阿琪：我眼訓拿我：好啦我：晚安當我講完晚安後，見到阿琪既ＷＥＣＨＡＴ上面，多左我同佢呢一段對話。

「係啊，今個星期六我可唔可以早少少去到果度準備Ｄ野啊？」我拎住部電話，問緊一個人。「可以啊，你準備成點啊？」果個人問我。「大既都準備好。」我答佢。「咁祝你果日順順利利啦。」果個人話。剛剛同我傾電話既人，係我早前打去ＢＯＯＫ場既人，ＢＯＯＫ咩野場？仲記唔記得我要同阿琪慶祝生日呢，我諗住比個特別Ｄ既生日比佢，所以無諗住ＢＯＯＫ餐廳同佢食飯，咁樣實在太簡單，所以，我上網搵左好耐，最後比我搵到一間係觀塘既出租廚房。無錯，我諗住租個廚房煮野食比阿琪食。而且我仲已經訂左Ｄ汽球，裝飾下果日既環境，所以打左去問可唔可以早Ｄ過去ＳＥＴ場。另外蛋糕一早就訂左，我對自己煮野食既能力其實無咩信心，但係如果講焗果一方面，我就完住無問題，不過整蛋糕對我黎講係好難既事，而且我時不時食阿琪親手整既野食同甜品，所以決定買現成既。餐單已經一早訂左，就同我同先所講既一樣，我會以焗為主，頭盤係牛油果粒大蝦沙律杯，佢好鐘意食牛油果架，然後就整一個薯仔濃湯，阿琪唔多鐘意食飯，所以我決定整意粉，主菜方面就會有焗烤雞、烔魚，甜品就食我一早買左既蛋糕，我揀左鬆弛熊蛋糕，因為阿琪鐘意鬆弛熊，唔知佢見到個蛋糕會點呢？呢幾樣野我都試左幾次，只要多人唔出差錯，就無問題，希望，阿琪佢會鐘意啦。而家只係差一樣野，就係餐酒，有時同阿琪出去飲野，佢都好鐘意開一支白酒，所以，我決定搵一支我同佢都覺得好飲既白酒，但係我又唔記得叫咩野名，所以我是但搵左個借口，係慶祝既前一日，叫佢同我出去買白酒。同阿琪慶祝生日既事，有幾個人知道，我親口講比佢地知既人有ＪＵＤＹ同能蟹，而唔係我親口講既，有阿富。阿富有幾次同阿琪講叫佢唔赴我既約，但係阿琪點會聽，而ＪＵＤＹ同能蟹聽到我會點同阿琪慶祝後，都問我駛唔駛搞咁大壇野。但係佢地唔會明，只要為左佢做既所有野，就算幾大壇，幾辛苦，只要佢最後對住你笑得好開心，所有野都覺得值得。頭先都講過阿富好似想阻止我同阿琪慶祝，所以佢呢排都成日會約阿琪夜晚出去食飯，好似想係我同阿琪慶祝前，可以成功咁令到阿琪同佢一齊，但佢愈咁做，阿琪就愈反感。而有一次，阿琪同我加上能蟹三個人出去飲野，呢排能蟹多左ＪＯＩＮ我同阿琪既ＤＡＴＩＮＧ，唔知佢係未想睇住我同阿琪會發展成點，因為佢同我打賭過果樣野。不過，總覺我佢都有少少唔妥……呢一次飲野，我地都講左好多自己既事，而阿琪都有同能蟹講，話我對佢好好，係無可能果隻好，唔知點解，我聽到阿琪咁講後，有少少感觸。而飲飲下野，阿琪收到個電話，係阿富，佢知道左我同能蟹同佢一齊飲野，佢死都話要黎，其實多個人我真係無所謂，而且今日係能蟹佢有野想呻所以陪佢，佢覺我多個人黎無咩問題，而且佢不知幾想睇阿富黎到阿琪同我會點，佢條死仔擺到明係想食花生等睇戲。由電話掛左唔到十五分鐘，阿富就到左，佢一到左係坐左係能蟹既旁邊，因為阿琪同緊我坐，其實我有一刻諗過讓個位比佢坐，但係佢話唔駛，所以我都坐返低。佢一到就不停飲酒，好似唔想同我地傾計咁，而我就要睇住坐係我前面既能蟹，因為佢開始發酒癲，不停拎自己Ｄ錢周圍派，係啊！佢飲醉就會咁架拿！！！然後就不停拎住支酒話要同我鬥飲，我都因為咁比佢整到有少少醉。好唔容易先叫到能蟹坐低，坐低後我望一望阿富，佢今日同平時唔同，因為以前都有同阿富飲過野，佢唔係咁易醉既人，但唔知點解，今日既佢好似已經醉左，佢望住面前既阿琪一粒聲都無，而阿琪好似好唔好氣咁別個面，唔知係未頭先佢地吵過黎。「我去一去洗手間。」阿琪講完後，我就讓左個位比佢去洗手間，剩低我地三個人，阿富就問我：「牛兄，你地成日出黎飲野架？」我只係點一點頭，因為得真係比能蟹隊左都幾多醉……「咁係未次次都會攬住阿琪架？」佢問我……咦……我頭先好似真係有攪住阿琪架ＷＯ。「我問你係未次次都攪住阿琪啊！」阿富開始有少少唔妥，而我就問佢：「你係未飲醉左啊。」阿富佢不停咁搖頭，然後一野咁打左落場玻璃度。不過好彩，阿富唔夠力，只係傳左一下好大聲，而阿琪剛剛返到，佢問我：「咩事？」「無事，妳放心……」我望住阿琪話，而阿琪就望住我問：「咁你有無事？」「我？有咩事？無事啊……」我講完後就同阿琪四目光投，而佢都望住我無講野，就好似而家呢一刻，呢個世界入面就只得返得同佢咁。我同佢既距離慢慢接近，直到我，我視線由佢雙眼移到佢既耳仔，到視線好接近耳仔果陣我就閉上眼，我聞到佢既髮香，呢一種髮香我成日都會聞到，係阿琪用開既果種洗頭水味，我感覺到鼻頭碰觸左係阿琪既臉蛋上面，嘴唇既感覺都係一樣。我錫左阿琪塊面一啖，然後，我就眼前一黑，到我清醒返少少既時候，已經係身處一間Ｍ記既男廁入面。

點解呢？究竟發生左Ｄ咩野事？點解我會係一間Ｍ記既男廁到，而且我面前既人，係一個不停用凍水洗緊頭既阿富。「阿富……」我想行過去問佢咩事，但唔知點解行唔到直線，而且個頭仲有少少痛。我好辛苦先行到阿富既旁邊，一行到過去，我就問佢同先未問完既問題：「……你無事嘛？」阿富只係不停講出含糊不清既說話，中間會夾住我無事呢人個字，但係睇佢而家咁既款，點會似係無事ＷＯ。我拍一拍佢既膀頭，然後話：「你唔好咁啦，大家都係男人，有咩未講我知囉，係未關於阿琪啊？」我既問題，換黎既係阿富不停話：「我無事，你唔好理我啦……」講講下，佢仲喊左出黎。「你唔好咁啦，男人老狗做咩喊啊……」飲醉左既我亂咁講左Ｄ以為可以幫到阿富既說話：「你係未想追阿琪啊？你想既話，我係可以幫你架。」嘩！我講完都覺得自己好偉大！不過可能阿富佢都飲到醉醉地，好似唔係點聽到我講野，佢都係繼續叫我唔好理佢，然後用凍水不停洗頭。而係呢個時候，有人敲門，「你地點啊？」係阿琪，我行左去開門，然後阿琪望到阿富不停洗頭，就話：「阿富，你究竟係度做咩事，仲要比幾多野我煩？」阿富無理到阿琪，阿琪想衝入黎阻止佢，但係不我阻住左，「等我睇住仍，妳返出去先。」阿琪望一望我，睇黎佢有少少嬲，但呢間呢一刻唔可理得佢咁多，因為阿富既煩惱來源係阿琪，唔可以比而家既阿富同阿琪單獨相處。我唔係怕阿富對阿琪做Ｄ不當既行為，反而係怕阿琪講左Ｄ令阿富好傷心既事。阿琪出返去後，我繼續望住人停用凍水洗頭既阿富，問佢：「洗左咁耐，清醒返Ｄ未？」阿富停左一停，但都都無答過我，繼續洗頭，不過，我見到阿富好似喊緊，但佢無喊出聲，眼淚好分明咁係佢既眼角流落黎，我諗佢都忍左好耐。「你真係咁鐘意阿琪？」我問佢，但佢遲疑左一下後答我：「我……唔知。」呢個係一個可笑既答案，我望住阿富，一個每個人都話佢係好男人既男人，竟然淪落到如此既地步，只係為左一個人就搞成咁。阿富洗多左一陣，我就捉返佢出去，因為佢再喧洗落去都唔係辦法，而出到去，就見到能蟹個死仔係都要訓係阿琪既大脾上面，而阿琪就不停咁推開佢，我見到能蟹咁，就一下打落佢個頭到問佢：「醒未？」能蟹好似比我一下拍醒左咁望住我話：「……醒。」「走拿我地，送佢地兩個返去。」我講完後，就截左部的士一齊返去，成程車，我地幾個都無講過野，能蟹佢先落車，因為佢比較近，然後就到我、阿琪同阿富，一落車，我就同阿琪話：「我送阿富上去得拿，妳自己返上去有無問題？」「無……」睇黎阿琪仲有少少嬲，不過佢都有同我講：「咁你返到去話我知啊。」「嗯。」我答左佢後，佢又問：「你係未真係無事架？」「無野啊，我似醉左咩？」我問返佢，而阿琪就話：「都唔知你真醉定假醉。」下？點解佢會無啦啦咁講既。「無醉啊，妳返到話我知啦。」我用晒我Ｄ力抬住阿富，而阿琪就叮囑我小心Ｄ後就返屋企。幾經辛苦放左阿富返去後，我都返到屋企，沖左涼，出到黎就收到阿琪既ＭＳＧ。阿琪：你返到未啊我：返到我：剛沖完涼我：妳早Ｄ訓啦阿琪：嗯阿琪：準備訓拿阿琪：你有無飲醉架我：仲咩咁問阿琪：唔知你真醉定假醉我：咩啊（喊笑）阿琪：你記唔記得頭先你做左Ｄ咩？我：同你地飲野囉阿琪：姐係唔記得啦阿琪：我眼訓拿阿琪：早抖唔知佢做Ｄ咩……我企左係鏡前吹頭，諗返頭先阿富不停洗頭果一幕，又諗起能蟹同金姐講過既說話，一個普通既女人，點會可以令到身邊既人為佢瘋狂，點都有Ｄ野促使，以及一隻手係打唔響。我再望一望鏡入面既自己，我以後會唔會變到好似阿富咁呢？如果真係有一念天堂，一念地獄的話，同我感情咁好既阿琪一定係天使，而整到阿富咁樣既阿琪，又係唔係一個付魔女呢？

我係未，愛緊夢……點解阿琪訓左係我旁邊既……佢轉過身望住我，向我微笑左一下，而我見到佢微笑，當然都回以一個微笑，但點知，佢打左我一下。呢一下唔痛既，我諗，我人係發緊夢。「你尋晚對我做過Ｄ咩野黎？」佢問我，但我唔知點解佢咁問，所以無答佢。然後，佢又話：「都唔知你係真醉定假醉。」點解，呢句話佢要講幾次。鬧鐘聲將我叫醒，我坐直左個人，頭既疼痛，我諗，我宿醉。頭重重之下，果句話不停咁係我腦入面徘徊，點解阿琪講左果句好幾次呢？我拎起左電話，ＳＤ左個ＭＳＧ問能蟹，但佢無咩反應，我諗，佢尋晚飲大左仲訓緊。起左身落左，刷左個牙洗過面就出人食早餐，而食早餐果陣，阿琪ＳＤ左個ＭＳＧ比我。阿琪：起左身未啊？我：起左拿我：而家食左早餐阿琪：咁好有早餐食阿琪：係邊度食啊我：我地成日去果間茶餐廳阿琪：我又去阿琪：你等我我：好我：係拿我：其實我尋晚有無做過Ｄ咩整到妳好唔開心啊？阿琪：你做過Ｄ咩，咩你唔知咩？見到阿琪既反問，我陷入左思考狀態，發生左Ｄ咩事呢？我尋晚做過Ｄ咩呢？唔通係會令阿琪好唔開心既事？就快同佢慶祝生日拿，千奇唔好發生意外先好。但係，做左Ｄ咩呢？我無記錯我真係有一段時間斷左片，醒少少就已經係Ｍ記，咁係Ｍ記前既記憶係Ｄ咩呢？我好努力咁諗，只記我，阿琪對眼，佢既髮香，佢耳仔，仲有唇上面既微溫……咦！？點解咁似……「我到拿。」「嘩！！！」我比突然出現既阿琪嚇左一跳。「駛唔駛嚇成咁啊，係未做左虧心事。」比阿琪講中左添，不過可能已經做左，「唔……唔係啊……我只係諗緊尋晚發生過Ｄ咩野……事……」阿琪用一副不軌既眼視望住我話：「你仲好講。」「下……」阿琪咁講令到我仲驚，「不如妳話我知，我尋晚做左Ｄ咩啦。」「唔理你啊，叫野食先。」阿琪真係無理到我，叫左個人過黎寫野。我不停諗不停諗，然後電話一響，能蟹覆我ＭＳＧ拿！！！希望佢會話比我聽我尋晚做過Ｄ咩啦，我一打開電話一睇，個心空晒咁。能蟹：你尋晚未錫左阿琪一啖能蟹：然後不停咁攬住佢囉能蟹：阿富坐左係你地兩個面前能蟹：嬲都臉都紅晒能蟹：打左好幾次牆同玻璃窗能蟹：仲狂飲酒能蟹：然後我就唔記得拿能蟹：因為我都醉左啊！！！！！！！！！！！！原來尋晚我真係錫左阿琪一啖啊，仲要攬住佢，點解！？點解會發生Ｄ咁既事！！！最慘既係，我飲醉左都ＦＥＥＬ唔係幾到有錫過阿琪啊！！！更何況係攬！！！！！不過現時最緊要既，係同我面前既阿琪講聲，「尋晚對唔住啊，我錫左妳一啖。」阿琪聽到我咁講後，就話：「算啦，無所謂啦。」下？無所謂，點解係無所謂啊，妳咁答唔知點解我仲失落。「不過你尋日既所作所為，整到阿富發脾氣，我就有機會同阿富講我同佢唔夾，叫佢唔好再諗同我一齊既野。」阿琪露出左一個勝利既笑容。「下？咁都得？」我問，而阿琪答：「緊係啦，你知唔知尋晚阿富佢見到你既行為，佢不停咁飲酒，然後去Ｍ記果段路，捉住左我黎鬧。」「佢鬧妳？」我聽到佢咁話都幾驚訝，因為我未見過阿富鬧人。「係啊，佢問我有無當佢係男朋友？有無放過佢呢個男朋友在眼內？然後我就直接話無，而且答佢都唔係我男朋友。」聽到阿琪咁講，唔怪得尋晚阿富不停咁洗頭同喊啦。「所以呢，尋晚都可以話多謝你咁做，但係下次再係咁我打你架。」阿琪話，而我一副知錯既表情答：「知道……」但係，點解阿琪覺我我錫佢係無所謂，其實如果佢覺得有所謂，我會開心Ｄ。

我仲係有少少罪惡咁住係阿琪前面，而阿琪就不時有一個扮嬲既樣望住我，整到我都唔敢出聲，直到阿琪話：「你唔好以為之後唔駛同我慶祝生日啊。」「我緊係無咁諗過啦……」我即刻答佢：「但係果日約妳去揀酒，唔知……」「我緊係去啦，我會飲落肚架ＷＯ。」阿琪打一打我既頭後又話：「仲有啊，你果日煮既野要食得落肚先得啊。」「一定啦，我試左好幾次……等等！！！點解妳又會知我煮野妳食既！？」我真係好驚訝點解佢會知。而阿琪見到我咁既反應，笑得好大聲咁話：「本來我都係估估下‵架咋，但係頭先你自己爆響口，而家我就好肯定拿。」真係被阿琪打敗了，「但點解妳又會估到既，我已經做我好唔明顯。」阿琪又笑左笑話：「你話帶我食野既地方係ＯＰＥＮＲＩＣＥ搵唔到，我果陣已經估你會親自煮我食，然後你呢排有時會問我煮野食Ｄ野，我就更加會估係未真係煮我食，然後你仲叫我陪你揀酒，估你煮野食既機率去到八成，到你自己爆響口，十成十係啦。」望住笑得好開心既阿琪，心中有一個感覺，其實鐘意既人咁醒都唔係一個好事。「仲諗住比個驚喜妳添，而家妳知道左……」我既行動力唔知點解好似得返一半。阿琪聽到我咁講後，微笑咁話：「其實頭先知道你會生日煮野我食果陣，我又驚喜又開心架，因為好少人會煮野我食，而且同我一齊既男朋友，都只係有一個會咁做，所以知道你煮野我食我真係好開心。」阿琪講講下，突然指住我話：「但你今次唔可以好似尋晚咁借醉行兇架。」「我緊係唔會啦。」我即刻答佢。「要乖乖唔準百厭。」佢又話。「我幾時有百厭過……」我答。「你話呢。」阿琪又扮嬲話，但係佢自己最後都忍唔住笑左出黎。而我，都跟住佢笑左出黎，好彩同阿琪慶祝既事，無比尋晚發生既事影響到。但係，我有另一樣野擔心緊，就係座睡火山仍然爆發緊，我諗到阿琪生日前都阻止唔到Ｄ咩野，不過可以肯定既係，呢次睡火山爆發，最後影響到既人一定唔會係阿琪，而係睡火山本人。

「配料……切好……」我望住眼前一大堆既食材，逐樣逐樣點數。「調味料……都齊……」翻一翻個袋，再三確認多次。「仲有隻雞……有……」預先一日準備好既雞，Ｄ香料既味已經入晒隻雞到。然後，我將所有食材逐一咁放入個車仔籃度……「仲有支白酒！」尋日同阿琪行街買果支酒，拎左出黎先唔係一陣唔記我帶。無錯，我咁小心點齊野，因為一陣間就要同阿琪慶祝生日，有少少緊張，又有少少興奮，話晒我係第一次咁大陣象煮野食比女人食，我前女友都只係食過我整既公仔面。「好，出門。」我拎住架車仔出門，一陣間仲要去拎生日蛋糕，我特登訂左個鬆弛熊生日蛋糕，因為佢好鐘意鬆弛熊，我仲叫個整餅師父係個蛋糕上面寫左一個我幫佢起既花名。點解要寫花名，唔係寫Ｄ好親匿既名？好簡單，因為我仲人係佢男朋友，呢Ｄ野，等做左佢男朋友先搞啦。所有野都準備好晒，真係要出門之際，老牛大人出現了……「嘩！阿仔，你準備咁多野去邊啊，上山同女打野戰啊？」老牛大人思想其實比我仲前衛，我望住佢，只係笑左笑同佢講：「無，我報左烹飪班而家去學煮野食姐。」「煮野食都好學既，學下點樣傳宗接代仲好啦……唔通烹飪班有條女好靚，所以你先去上堂？」我真係服左老牛大人。我拎住架車去左地鐵站，坐車去觀塘，因為果間出租廚房係觀塘。（大家有興趣知就留言問啦）坐緊車果陣，收到一個電話，原來係送佈置汽球黎既人。「喂……係啊，一陣準時見啦，我就到果邊，係果邊等你，你架車到左就話我知啦。」收左線後，我收到阿琪既ＭＳＧ。阿琪：好開心啊我：傻豬我：咩事咁開心阿琪：一陣你同我慶祝生日囉我：（喊笑）阿琪：一陣食完野女以去飲野啊我：都可以啊阿琪：不如叫埋能蟹同ＪＵＤＹ？我：可以啊我：等我地兩個慶祝完之後就搵佢地阿琪：好（開心）阿琪：開心（開心）見到阿琪咁期待，我唔單止無緊張，相反竟然更有動力去做呢件事，可能當你真真正正愛一個人既話，就會咁做。去到現場，租廚房比我既人一早準備晒交場比我，仲問我：「點啊？睇你有成車食材，準備得幾好ＷＯ，希望你今次成功抱我美人歸啦。」因為我呢段時間都有問佢煮野食方面同現場環境既野，所以有時都會傾開我想要個場地做Ｄ咩。「知道，我會加油。」我人佢講。「巨蟹座既女仔要慢慢黎唔可以急架。」因為阿琪生日既月份係巨蟹座，所以老闆娘應該估到。「妳又知巨蟹座既女仔要慢慢黎？」我問佢。「因為我都係巨蟹座囉，而且都就快生日。」老闆娘答。「生日快樂。」我同老闆娘講，老闆娘好開心咁笑住話：「記住慢慢黎唔好咁快，最多錫下好拿，唔好咁心急啊。」聽它老闆娘咁講後，我有少少尷尬答佢：「點會錫呢，未有咁快啦。」「可能過埋今日就會有呢。」希望可以同老闆娘所講咁啦。放好晒Ｄ食材，放左支酒同蛋糕入雪櫃，然後睇下現場Ｄ設施，都好齊全，接落黎電話又響起，係送汽球黎既人，落左去拎左兩大袋汽球上黎，就即刻開始佈置。爭分奪秒，好快手已經ＳＥＴ好個場。而呢個時候，就收到阿琪既ＭＳＧ。阿琪：駛唔駛比多Ｄ時間你啊（喊笑）我：緊係唔駛我：就準備好添啊阿琪：咁勁阿琪：我出門拿我：知道阿琪：地址呢阿琪：你仲未比個地址我啊我ＳＤ左個地址比阿琪後，就同佢講。我：妳到附近話我知我：我帶妳上去阿琪：好（喊笑）佈置完畢後，就返到去準備焗雞，因為只要放入去個焗爐就得，而且我係佈置果陣已經預先整熱個爐，所以放左隻雞入去後就可以整其他野。我先整個沙律杯，將預先已經切好既牛油果粒，再切左Ｄ西芹，蘋果，士多啤梨仲有大蝦粒加沙律醬整勻，放入老闆娘預先幫我準備既鐵杯入面，再係上面放上原隻大蝦，頭盤牛油果大蝦沙律杯完成。然後就到薯仔濃湯，先將烚好左既薯仔拎出黎切粒後放入攪拌機，然後煲熱雞湯再倒入攪拌機入面，打勻，其間不時放入忌廉奶，打勻後倒入打碗，放胡椒粉調味，然後係上面落少少香草扮下野，又完成。隻雞而家應該差唔多，「叮！」呢一叮打破左呢度既寧靜，我打開焗爐拎隻雞出黎，好香，不過只係完成左一半，因為仲要落蜜糖再焗，拎左出黎將蜜糖搽勻隻雞既全身，好，可以再焗。就係係呢個時候，阿琪打電話黎，「我到拿。」「妳等等，我而家落殷接妳。」時間剛剛好，雖然仲有魚未煎，但係我想阿琪見到我為佢煮野既樣，所以一早都預左佢黎到我先煎魚佢食。係而家呢一刻，我先感覺到緊張，唔知一陣見到阿琪要講Ｄ咩呢？唔知阿琪今日係咩打扮呢？唔知阿琪一陣見到我為佢準備既野會唔會好感動呢？係呢一程升降機既時間，呢Ｄ問題不停係我腦入面出現，真到，升降機門開啟，阿琪慢慢出現係我眼前……

係我眼前既阿琪，好唔同，今日佢真係好唔同……佢……好靚……佢平時都好靚，但係今日既佢，真係好靚……「喂，做咩眼金金咁望住人啊？」究竟係邊個講緊野呢，呢一刻我真係咩野都聽唔入耳。平時見到既阿琪，一係就係同佢跑步既運動ＬＯＯＫ，一係就係同佢行街既街坊ＬＯＯＫ，又或左係買菜食野既休閒ＬＯＯＫ。而今日既阿琪，佢化左個淡妝，眼影令佢對鳳眼更靚，兩邊臉頰既腮紅，再加上佢搽左好水潤既唇蜜，點解？點解佢可以令上天比佢既美麗容貌再提昇到另一個更高既層次。我望到入晒神，要佢打我一下我先會意到我既失禮。「企係度咁樣望住人地，我會怕羞架……」佢講完後問我：「係未唔好睇啊？」「更係好睇啦！」太過亢奮講野大聲左添，阿琪聽到我咁講後笑左出黎話：「呢個係用上次你送比我既化妝品架，係未好靚啊？」佢問完後我不停咁點頭，然後佢好開心咁話：「多謝你既生日禮物，所以我今日特登化比你睇架。」真架？唔知點解我聽到佢講呢句，好開心，有Ｄ飄飄然添。「我地企係度好耐拿，幾時上去架？」阿琪問我，「係……係ＷＯ，快Ｄ入黎先。」阿琪步入升降機，無企係我旁邊，反而係企係我前面好近既位置，不過佢係用背隻對住我。咦……佢仲搽左香水ＷＯ……「妳搽左香水？」阿琪聽到我咁問後，就答：「係啊，你平時話人地有陣洗頭水味，所以今日未噴香水出黎囉，算比足面你啦，今日特登化妝，仲噴嘛香水添啊。」阿琪既笑配上佢今日既腮紅，更加可愛。好快就上到去，我帶佢行到門口前，就同佢講：「閉上雙眼先。」「下，咁神秘，好啦……」見到佢閉上雙眼後，我就開左門，「可以張開眼拿。」佢望左眼前我為佢準備既野，露出左一個既開心又驚訝既表情，「好靚啊，你點搵到Ｄ咁既地方既。」等我左細心講下而家既現場，係暗黃既燈光下，訂返黎既水晶汽球令到個場更夢幻，水晶汽球內仲有粉色既小汽球，形成好似一朵花咁係半空中浮緊，呢朵半空中浮緊既花，我場內放置左幾朵。我帶住阿琪入到個廚動，間廚房其實好大下，可以裝到１２到１６個人都得，而且有個廳仔比一大班人玩，而我，就係廳上面既既牆度，用英文字波波砌左堆字，果堆字係，「ＨＡＰＰＹ　ＢＩＲＴＨＤＡＹ　ＡＫＩ！！」，係啊，仲有兩個大感嘆號。而另一邊係個開放式廚房，呢個開放式廚房係用一個高臺隔住，而呢個高臺，就係一陣我同阿琪食野既地方，我仲特別準備左Ｄ柔和既音樂，等現場無咁悶。阿琪望住呢個地方，對眼閃閃發光咁，「呢個地方好正啊。」聽到佢咁講，我個人都定Ｄ，「知妳鐘意食野，同鐘意煮野食，所以特登搵呢個地方架，鐘唔鐘意啊？」「好鐘意啊。」阿琪微笑咁望住我講。「鐘意就得啦，咁今日既主角，請上座。」我帶阿琪去到佢今日既座位上面，拎出左我整左既沙律同湯，「妳品嚐頭盤先，主菜仲整緊。」阿琪聽到我咁講後笑左出黎，望一望我整既頭盤，然後話：「又真係有板有眼ＷＯ。」「當然，呢Ｄ係天份。」我笑住話。「那來的自信。」阿琪笑住話：「但我想你一齊坐低食ＷＯ。」「……但仲有Ｄ野食未煮好。」我答。「咁我都幫手啦。」阿琪講完後就行左過黎，而我見到佢咁講，就話：「下？今日幫妳慶祝生日，就係想妳唔駛忙坐定定等食。」「但我見到個廚房咁靚，我唔落手煮野食未好浪費。」阿琪而家行到去雪櫃前打開，「有蛋啊，可以整Ｄ蛋料理，咦？有支白酒既？你帶黎架？」「係啊，妳幫我拎出黎放入個冰桶入面。」我回答佢。「好，放左……有意粉ＷＯ，我整Ｄ意份一陣一齊食。」「好啊。」「你煲定水比我啊。」「頭先妳話想食意粉果陣，已經煲左拿。」「個煎蛋餅好靚啊，你睇下。」「係ＷＯ，我Ｄ魚都煎好拿，妳睇下。」「好香啊。」係呢一刻，係呢個廚房入面，總覺得我同阿琪好似一對新婚夫婦一樣，一齊整野食，四圍既氛圍係我同阿琪既歡笑聲下，染成粉紅色。我地兩個最後七手八腳咁整多左好幾樣野出黎，放左係高臺上面，係一個豐盛既大餐。係高臺上面，阿琪既電話從頭先開始就停係度震，佢拎起左部電話望一望，「邊個黎啊？」我問佢，而佢就答我：「阿富囉，佢知你今日同我慶祝生日，所以由中午已經一直煩我，我無理過佢……」佢望一望果臺豐盛既晚餐，賊笑左一下，「我做Ｄ野等佢收聲先。」佢用電話影左一張相，張相係豐盛既晚餐，然後，佢ＳＤ左比阿富，仲打左個ＭＳＧ：我同阿牛開餐，佢煮野我食好開心然後，阿琪就真係無再收到阿富既ＭＳＧ。「好，我地可以開心咁食野ＬＵ。」阿琪坐返個位，而我就開左支白酒，倒入我同佢既酒杯度，我倆拎起酒杯，對望左一下後，碰杯，「生日快樂。」我同佢講，「多謝，我真係好開心。」佢答我。我地就係一個好歡欣既情況下享用晚餐，其間有講有笑，我喂下佢，佢喂下我咁，我好想，以後同佢都好似今日咁。所以，我鼓起勇氣又問多佢一次，「阿琪，其實妳有無諗過同我係埋一齊？」阿琪聽到我咁講後，微笑左一下後答我：「有，甚至，我同我媽媽都提起過。」「妳媽媽！？」我真係無諗過佢會講比佢媽媽知，「妳媽媽知道有我呢個人存在！？」「係啊，好早就知，佢仲叫我話你對我咁好，唔好辜負你添。」佢突然笑得好開心咁話，而我就一時後應唔到，呆左咁望住佢問：「咁……姐係……」「但係……阿牛，我而家無心情拍拖住，因為我身邊而家有好多野要處理，所以想處理完先再諗拍拖既野，不過，我對你有好感既事係真，而且，我同你有時做既野都好似情侶架，只不過無成日做咁解姐。」阿琪講完後，我都明白佢今次既答案，姐係……「我再等下啦咁。」我微笑答佢。「咁你再等下啦。」阿琪笑我好開心咁話。「但妳可唔可以話比我知，有咩事要處理，雖然我唔知可唔可以幫到妳，但我想陪係妳身邊支持妳。」我好認真咁同佢講。「你真係想知？」佢問我，而我點一點頭。「慶祝完生日後，再話你知，我想開開心心同你過呢一個生日。」阿琪講完後笑左一笑，呢一笑，耐人尋味。而我，就點一點頭，「好。」跟住行左去個雪櫃，拎左個蛋糕出黎，阿琪見到個蛋糕後，先係好開心咁笑左一笑，然後就扮嬲話：「點解你要係上面寫『師奶仔』啊？」我見到佢咁既反應，預料之內，「因為呢個花名係我幫妳起，然後個個人都咁叫妳。」「你仲好講，叫到我老晒。」佢繼續扮嬲。「但係妳每次聽到人地咁叫妳，妳都會好開心，所以呢一扮開心係我送比妳架。」我話，然後佢就同我講：「阿牛，好多謝你，遇到你真係好。」

食完蛋糕，同阿琪過多一陣觸處既時光後，我地就約左能蟹同ＪＵＤＹ出黎入野。佢地兩個一出到黎，ＪＵＤＹ就用好奇異既目光望住我，而能蟹就同平時一樣。見到ＪＵＤＹ咁，我就問佢：「妳仲咩咁既眼神？」「你同阿琪慶祝做咩無啦啦叫我地兩個出黎？」佢問我，而我就答佢：「咁叫多Ｄ人出黎飲野，熱鬧Ｄ嘛，阿琪佢鐘意熱鬧。」ＪＵＤＹ聽到後反左一下白眼，「今日咁重要，好心你就把握機會同阿琪告白啦。」「講左啦。」我輕描淡寫咁講，而ＪＵＤＹ就好驚訝地望住我問：「咁點啊？」「未又係一樣，迥話未準備好下一拍拖，有Ｄ事要處理左。」我講完後，ＪＵＤＹ竟然用一個好厭惡既眼神話：「佢係未真係有咁多野要處理啊。」「唔知呢……」我答佢，然後ＪＵＤＹ就拉埋左我去一邊，好細聲咁話：「咁阿琪同阿富呢？」「唔知啊。」我又係咁答佢。「咩你咁蠢咩都唔知架。」ＪＵＤＹ有少少火火地咁講：「你咁蠢可能連阿琪比人搶左都唔知。」「最好唔好啦。」我話，然後ＪＵＤＹ又同我講：「果個能蟹你都要小心Ｄ啊，你同佢稱兄道弟姐，但我睇得出佢呢Ｄ　ＰＬＡＹＢＯＹ，一定無咁簡單，而且我覺得佢睇中左阿琪。」「唔係掛……」聽ＪＵＤＹ咁講後，我望一望行係我地前面既阿琪同能蟹，佢地兩個係度打鬧緊，「但係阿琪唔會鐘意能蟹呢種男人架ＷＯ。」我話。「我夠知啦，但係有時情愛Ｄ野話唔嘛架，你既阿琪唔想姐，但係能蟹條狗公尾已經露出左。」睇黎ＪＵＤＹ對能蟹都好有意見。我再望一望佢地兩個，就話：「如果真係既話，咁係我害左阿琪，因為能蟹係我介紹佢識。」「你又做咩無啦啦攬晒Ｄ野上身呢？」ＪＵＤＹ話我：「我只係唔想既好朋友到最後先知道有個危險係佢旁邊，傷害到你咋。」「無妳講得咁嚴重掛。」我話。「放長雙眼睇下點。」ＪＵＤＹ答我。同ＪＵＤＹ對話左一輪後，我地就去到附近既一間酒吧，我地四個好開心咁飲酒同玩，而坐係阿琪身邊既能蟹，唔知係未飲多左兩杯，就開始多手多腳。我開始會意到ＪＵＤＹ既說話，如果阿富係個睡火山，咁能蟹就係個倒數緊既計時炸彈。飲到咁上下，阿琪又話要話ＴＲＵＴＨ　ＯＲ　ＤＡＲＥ。玩既途中，能蟹不停向我打眼色，好似想煲爆阿琪，而坐係我旁邊既ＪＵＤＹ，就不停咁踢我，叫我唔好就範。我當然唔會咁做啦，不過玩左咁多，阿琪點都會輸，而佢輸左一次之後，因為能蟹既關係，佢就開始輸落去，能蟹問佢既問題都好敏感下，睇落就好似一個情場老手咁，見到阿琪不停咁比佢問，我同ＪＵＤＹ唯有不停保住佢，先叫唔駛比能蟹得呈。接近尾昇，我各自送左佢地返家，而ＪＵＤＹ一落車返到家果陣，就ＭＳＧ我。ＪＵＤＹ：都話個能蟹有野架啦阿琪見到我望電話，就問：「邊個啊？」佢一邊問已經一邊睇我既電話，當佢睇到ＪＵＤＹ既ＭＳＧ，就笑左一下話：「我知啊，但係你估呢個能蟹會奈得我何咩，如果佢想玩，我就要知道佢玩著火。」我從來未見過呢一面既阿琪，「妳飲醉拿。」阿琪笑笑口話：「我無醉……我今日好開心啊！！！」扶左佢落左車後，同佢坐左一陣公園吹吹風，散下Ｄ酒氣，而係呢個時候，阿琪就問：「阿牛，你係未想知我成日話有事要處理，果Ｄ事究竟係咩野事？」聽到阿琪咁問後，我好認真咁向佢點一點頭。而阿琪，就深呼吸左一啖氣，然後就講左我知……

我訓左係床上面，腦海仲記得頭先阿琪既說話，以及阿琪既表情。我地係公園度，傾左好多野，今晚，令到我更加明白阿琪，我記我阿琪一開始講佢既野果陣，係用一個好平靜既語氣。「阿牛，我平時已經講左好多我既野你知，你覺得，我係個點既人？」佢係用一個問題而開始。而佢咁樣一問，我諗左諗後好認真咁答佢：「妳係一個好值得人地照顧既女仔。」「真係咁？」阿琪反問返我，「點解我係一個值得照顧既人？」「因為……」唔知點解咁樣比佢問既，口窒窒添。佢無等我答佢，就講：「以前，有好多個男仔都話會照顧我，但係佢地到最後，都係最傷害我既人，我份人好易信人，每次遇到一個真心對我既人，我都會提醒自己，叫自己睇清楚先，不過每當我決定去選擇信一個人既時候，都會比我發現果個人原來背後呃緊我。」佢依然用好平淡既語氣同我講：「我上一次選擇信既人，令到我要變賣好多野還債，而家一要打官司，我屋企要我養，我無助既時候，係有好多人幫我，但係果Ｄ人個個都係想我做佢女朋友，我唔接受的話，我就養唔到家，我接受既話，又對唔住果Ｄ幫我既人，所以我只可以靠自己，迫不得已既時候先搵果Ｄ人幫我，不過我好明白一件事，佢地幫我幾多，我始終有一日係要還。」聽到佢咁講後，我先知道原來阿琪背後仲有呢Ｄ野要煩，「咁……我有咩可以幫到妳架？」我問佢，而佢望住我同我講：「你知唔知道，我最想既唔係你幫我。」「點解呢？」我又問。「我唔想你都變成果Ｄ人咁啊，我唔想最後係要為左報答你既幫忙先同你一齊啊。」阿琪好認真咁同我講：「我想我係真心去愛一個人先同佢一齊，而唔係佢願意花幾多錢係我身上，又或者幫左我幾多，我先同果個人一齊，你知唔知道咁樣既愛，係會有幾大既壓力……」阿琪講講下喊左出黎，而我見到佢咁，就行上前攬住左佢。「我好辛苦啊……究竟Ｄ煩事幾時先會完，我幾時先可以安安定定咁過生活啊……」阿琪，佢係打從心底咁喊出黎。我無出過聲，因為我知道阿琪而家需要既，唔係花言巧語，亦唔係一個承諾，而係一個可以安靜係佢身邊陪住佢既人。佢繼續喊，亦都繼續講，「所以我唔想係呢個時候拍拖，我有好多野煩，我唔想害到其他人，更加唔想害到你，你知唔知啊……」我望住淚眼梨花既阿琪，講出我心底既話：「我無諗過妳會害我，亦都無迫妳同我係埋一齊，妳要我等，我可以等，雖然我唔知我可以等幾耐，但我知道我可以係呢段時間陪住妳，所以，妳可以決定自己一個人去面對問題，可以選擇去搵其他人去幫妳，但希望妳會選擇如果要喊既話，只搵我一個人，因為我一定有方法令到妳笑返。」「真係？」阿琪問我。「嗯。」我點一點頭：「我有幾時呃過妳，我只希望，妳選擇我陪妳渡過人生中其中一次既低潮，咁樣已經好足夠。」阿琪點一點頭，然後我，打左佢一下，佢不解地望住我，然後我話：「妳生日喊，所以抵打。」「但人地生人，你竟然打人。」阿琪笑左笑話。「妳有樣野唔記得做。」我同佢講，而佢又用一個不解既眼神望住我，「妳唔記得許願。」「年年我都有許願，但係次次都無實現到。」阿琪扁咀咁講。「今年唔同，妳許既願一定會實現。」我話。「點解你會咁肯定？」阿琪問。「因為……有我。」我講完後，就捉緊阿琪既雙手，「乖，許願。」「嗯。」阿琪點左下頭後，閉上眼許左個願，而我，就錫左阿琪既額頭一下，輕聲說：「我收到妳既願望。」係床上面，我仍然記我阿琪所講既野，原來係阿琪歡笑既背後，有咁多野要處理，佢所經歷過既事，比我呢個年紀要去經歷既仲要多。如果，可以幫輕到佢就好，但係，我邊有咁既能力去幫佢。我能做到既，就好似我所講既一樣，只可以係佢身邊默默咁陪住佢，做一個情緒既垃圾桶，呢個，係我最可以做到既野。但係咁做，真係值得咩？我唔敢諗，因為，我怕我會有放棄既念頭。

同阿琪慶祝左生日之後，我唔知同阿琪既感情算唔算好左，佢比以前講左更多既野我知道，一有唔開心都會話我知，但係總覺得，佢講既果個世界我係從來都未接觸過。咩野做生意賺好多錢既男人？一個做飛機司既男人？一個富二代成日煩佢既前度？我好似突然間知道左好多阿琪身邊出現既男人咁。係阿琪口中，呢幾個男人都會成日煩佢，只不過，佢地幾個都有一個共通點，就係追左阿琪好耐都無放棄過。而果晚之後，能蟹好似唔知食錯左咩野藥一樣，好似事無大少都要叫阿琪陪佢做，初時阿琪對於呢個大細佬都只係唯唯諾諾咁做一Ｄ小事，但慢慢，佢地竟然母子相稱，呢個係我最估唔到既事。而最估唔到既，係阿琪又時會同我直接話：「你個仔呢排又唔知做咩事唔開心啊。」「邊個係我個仔啊？」我問佢。「能蟹囉，我個仔未姐係你個仔。」由兄弟變做仔，就係好笑。回少少帶講返阿琪正日生日先，因為佢屋企既問題，屋企人無同佢慶祝，而變左我地一大班跑ＧＲＯＵＰ既朋友同佢慶祝，而阿富就買左個蛋糕寫左阿琪個名上去，在場既人見到咁既蛋糕，明眼人都知道發生緊Ｄ咩野事。而阿琪就好尷尬咁不停向我求救，我見住場人靜晒一粒聲都無食住個蛋糕，好啦，我是但講Ｄ野打破呢片靜寂啦，「個蛋糕Ｄ藍莓好好食ＷＯ。」「係啊，我都覺得係。」阿琪佢好快就回應我，我諗佢都想打破沉默。好彩之後都有人繼續講野，先唔駛搞到個場面咁薑。但係果晚之後，阿富好似變得好失落，不過佢都無放棄想同阿琪一齊既念頭。堅持係一件好事，但係如果用係一件唔值得做既事上面，就會變成煩人。阿富又每日只係ＭＳＧ，變成每晚一通要打到通到為止既電話，點解我知？因為每晚同阿琪傾計果陣佢都會話我知阿富又打比佢。阿琪對阿富既煩惱如日俱增，甚至已經到左一個臨界點，阿琪既底線就快守唔到。

「我地係唔會有可能架！」望住眼前激到喊既阿琪，以及比阿琪嚇到呆左既阿富，而我都呆左咁望住佢地。究竟發生左Ｄ咩野事會搞成咁呢，時間，回到一個小時前。今日，係跑ＧＲＯＵＰ舉行例會既一日，會有好多人出黎跑步，而今日比較特別既係，因為阿琪剛剛生完日，好多人仲想繼續送禮，但係都比阿琪婉拒晒，不過，有一個人點被婉拒都好堅持。果個人，就係阿富。阿富呢一排只要有阿琪出現既跑步活動，都會幫阿琪霸一個ＬＯＣＫＥＲ，而今日都唔例外，而且，佢今日準備左好多野比阿琪，有好食既野，有解渴既野，以及仲有一份小禮物。我陪阿琪去放野果陣，見到個ＬＯＣＫＥＲ入面有一個紅色既小盒，就好似裝戒子果Ｄ紅色小盒。放完野後，我同阿琪話：「我見到入面有個盒仔，可能係阿富想送比妳。」阿琪聽到我咁講後，就話：「最好唔好啦，因為果個盒好似阿富之前想同佢前度求婚用既戒子。」「下？唔係掛……」我聽到阿琪既說話後，第一時間既反應係咁。「所以我未話千祈唔好送比我，如果佢真係送比我，我一定拒絕，佢已經唔係第一次話要送呢隻戒子比我。」阿琪講講下嘆一嘆氣，「係未已經係時候直接同阿富講呢？」「一早就應該講啦。」我話。「跑完步先再諗。」阿琪講完後就跑出去運動場。跑左一陣，人都慢慢多，個死仔能蟹而家先出現。「你地咁早啊。」能蟹一到場就同我地兩個講。「係你遲姐。」阿琪話。「咁阿媽妳係未又要話我先。」睇黎佢地兩個都已經好受樂地玩呢個母子遊戲。又跑多左陣，我地諗住休息，而遠睇見到一大班人係度傾緊Ｄ野，我地三個就行左過去問：「傾Ｄ咩野傾到咁開心啊。」有個狗公就好直接話：「無，我地係度講緊阿琪心目中既著緊龍虎榜姐。」「下？我既龍虎榜？」阿琪一聽到就問，而我就話：「你地都好無聊下ＷＯ，咁都有龍虎榜。」而在場既人聽到我咁講後，就話：「牛兄，你唔好咁講住，你都係呢個龍虎榜上面，而且係好高既位置。」「下？」呢次到我下左一聲，而能蟹佢就話：「講黎聽下啦。」Ｄ狗公聽到能蟹咁問，就話：「拿，排名又最低開始，係……」佢地一個一個咁講，人愈黎愈多，連阿富都行左過黎，而阿琪一路聽一路係度笑，又時就反駁一下，當講到，「第三名應該就係阿富。」講完之後所有人都起哄，而阿富聽到自己第三名，就話：「我呢Ｄ人點會係第三名ＷＯ。」阿琪聽到阿富咁講後，就話：「係啊，佢點會係第三名。」全場尷尬左一下，而我見咁就為左打圓場所以問：「咁第二同第一呢？」「我地都諗左好耐，究竟邊個係第一呢，係阿牛定係能蟹呢，我地都諗左好耐。」佢地繼續起哄，而阿琪就笑我好開心咁話：「唔比雙冠軍既。」「唔得！」能蟹一聽到阿琪咁講後，就話：「我要拎第一，唔要雙冠軍。」估唔到能蟹佢會咁小朋友脾氣，但係原來有時小朋友脾氣，係有用，「好啦，比第一你啦，阿牛你就讓下佢啦。」「ＯＫ，我無所謂啊。」我係無所謂，點解個心有Ｄ不是味兒既感覺，而在場既，有個人比我更不是味兒，果個人，就係阿富。

起哄左多一陣次後，Ｄ人就散開，而能蟹就話要去換衫，阿琪就捉住左我問：「你會唔會介意我頭先我擺你係第一位啊？」我聽到後，搖一搖頭答佢：「唔介意啊，而且呢Ｄ根本唔可以拎黎排位置既，可能今日我係第一，但聽一變最尾都唔定呢。」阿琪聽到後，微笑左一下同我講：「其實我想放你係第一架，但係見能蟹咁細佬仔，未放佢先囉，不過如果比起重要性既話，你一定係重要Ｄ，不過，你同能蟹唔同。」「我同能蟹唔同？」我問佢。「你成熟過佢咁多，可以處理咁多野，所以你有事既話，只要你講自己搞得店，我一定好放心同相信你一定搞身得店，但係能蟹佢呢個人講野多過做野，係一個令人擔心既人。」聽到阿琪咁講後，我表示認同，「係，個死仔係有好多野要執手尾。」我講完後，又問：「妳頭先有無見到阿富既表情？」「有啊……」阿琪好似有Ｄ欲言又止咁，但最後都講左出黎，「佢頭先叫我去後面，佢有Ｄ野同我傾，但係我好驚，你可唔可以陪我去？」「可以係可以，但係佢講到好似剩係想同妳傾，如果我在場的話，阿富唔會講Ｄ咩野架ＷＯ。」我答。「咁又係，咁你可唔可以匿埋啊？如果佢對我做Ｄ咩野既時候，你可以幫我。」阿琪既擔心都情有可願，所以我答應左佢。我搵左一個阿富見唔到既地方睇住佢地，而且可以聽到佢地講Ｄ咩。阿琪而家企左係阿富面前，問佢：「咩野事？」而阿富就好似好唔忿氣咁，「頭先做咩唔放我係第一位啊！」佢用既係質問既語氣。「佢地玩下姐，你駛唔駛咁緊張啊。」阿琪答佢，而阿富好似仲嬲咁話：「咩野遊戲啊，我而家係妳男朋友啊，妳點可以唔放我係第一位啊。」下！？原來阿富而家係阿琪男朋友咩！？點解我無聽阿琪講過既。「等等，阿富，我無答應過你做你女朋友，所以你唔係我男朋友。」阿琪答返阿富，好彩，原來阿琪唔係阿富既女朋友。阿富聽到阿琪咁講後，好燥底咁話：「唔怪得就算同妳表白完，妳都好似對我唔瞅唔彩咁啦，我自問有咩對妳唔好啊，點解妳要唔接受我既愛！點解妳要咁對我啊！」「阿富啊……有Ｄ野係唔可以迫架，我剩係想我地係朋友關係。」阿琪今次好直接咁回答阿富。「唔得！我同妳一係就做情侶！如果唔係就朋友都無得做！」阿富既堅決，令到阿琪都開始嬲嬲地。「一直以來妳知說我對妳係有意思架啦！點解妳仲要陪我出去食飯！點解妳仲要陪我見我Ｄ朋友！點解妳仲要聽我電話ＷＯ！」阿富一口氣咁講左好多既野，但比阿琪一句反駛後就無再出聲，「因為係你迫我咁做架！！！」我未見過阿琪咁嬲，「係你不停咁打電話比我打到通為止，係你不停叫我陪你叫都我肯為止架，所有事你都要迫我遵循你意思去做，你叫我點會肯做你女朋友啊？」阿琪既反問，令阿富無野反駁。「我有話過我唔會同你係一齊，但係你話唔得，話比一個月時間大家，但而家一個月都未到我已經覺得好辛苦，仲要係我未同你開始已經覺得辛苦，咁我仲點會同你一齊啊。」阿琪講到面都紅晒。「咁姐係……」「我地係唔會有可能架！」阿琪呢一句係叫出黎，就好似將咁耐忍住既怒氣一次過發放出黎。然後，阿富呆滯望住阿琪，望住果個比佢激到喊既阿琪。然後，阿琪擦一擦眼淚，係阿富既身邊擦過，向我既方向行緊過黎。佢地既一齊，就係阿琪呢一句叫喊下結束，睡火山今次可能要長眠。

無聲無色地結束，我同阿琪同提早走左，兩個人既回家路上，都無講野，直到，送到阿琪去樓下，佢問我：「其實我咁做係未正確？」其實佢咁樣問我，我都唔知點答，不過呢一刻我不其然咁點一點頭，然後講：「只要妳覺得咁樣做係可以幫到阿富，就得架拿。」阿琪微笑左一下後，就上左去，而我返到屋企，望到老牛大人好興高彩烈咁睇緊電視，「返黎拿，咁夜既，係未……」我無等佢講我係未去左食女，一開口就問佢：「阿爸，我有Ｄ野想問你。」我係用一個好認真既語氣問佢。而佢見到我咁認真，就熄左部電視，望住我後話：「講啦。」我將阿琪同阿富既野一五一十講左比老牛大人知道，而老牛大人一聽完後，先問左我一個問題：「果個阿琪，係未你一直等既既人？」老牛大人呢一問，我點一點頭，而佢就嘆一嘆氣，望住我話：「你咁大個仔，呢Ｄ感情事唔輪到我理，我今次就只為你兩個朋友既事做一Ｄ結論。」我等待住老牛大人既偉論，而佢就拎左兩個杯出黎，然後就拎左支啤酒出黎話：「我地好耐都無兩仔爺飲過酒。」佢將兩個杯倒滿後，我地各飲左一啖，而飲左後，我就話：「你講得未啊？」老牛大人放低左個杯，然後話：「其實今次你兩位朋友，都有錯。」「都有錯？」我問。「男方錯在，佢為左另一個女人而放棄一個就快可以結婚既女人，戒子都買好左，樓都就快買，點解唔可以安安定定咁維持一段感情呢，你明唔明白，開始一段感情係件難事，但係維持一段安定既感情，係仲難。」我聽完之後，都感慨，因為我好明白，要維持一段感情真係好難。「而女方錯既，係不停比假希望男方，我唔理佢最後都有向男方決斷咁拒絕，但如果佢一早咁做既話，就唔駛搞到咁多事情出黎。」老牛大人講完後，又飲左啖酒。「阿琪係一個好心軟既女仔，可能係因為呢一點……」「你都ＯＮ撚９。」我未講完老牛大人就一句粗口車左過黎，然後話：「牛唔飲水唔撳得牛頭低你聽過未，如果一個人唔想咁做，就算真係拎支鎗去迫佢，佢都會ＳＡＹ　ＮＯ啦，傻仔，如果條女無意既話，又點會搞到呢Ｄ野出黎ＷＯ，除非……」老牛大人呢一個除非，帶來我既疑問：「除非Ｄ咩？」「除非佢想收兵啦！」估唔到老牛大人會咁講，「阿爸好勁ＷＯ，你又會識收兵呢個字既。」「係你咁ＯＮ９先會唔識姐！」佢拍一拍我既頭，「阿仔，做兵會變做兵長呢Ｄ傳說，你唔係信掛。」「你係度講咩啊阿爸，我都無做兵。」我答佢，而老牛大人就搖一搖頭，「唉，做兵既人永遠都唔會認自己係做兵既。」其實比老牛大人咁講，我既心都有少少唔開心，我真係做緊兵咩？「阿仔，咁你知唔知做兵大陸係點講？」老牛大人無啦啦咁問，而我就望住佢無出聲等佢出聲，過左一陣，佢用純正既普通話同我講：「備胎。」然後，就開返部電視繼續腸。而我，就返左入房，聽住出面既電視聲，諗緊老牛大人同先講果兩個字，「備胎」，然後唔知那來既衝動，我係ＧＯＯＧＬＥ打左呢兩個字開始搜尋。搜尋左好多結果，除左果Ｄ教人爆胎後點樣換備胎，都有好多過真係有開於我想搵既「備胎」結果，而當中一個，我就咁睇都好有感覺。果條結果，係ＧＯＯＧＬＥ搵到但來自百度百科，「你若安好，我願備胎到老」。唔知點解，一睇到呢一句，我就諗係張智霖果首初哥哥……唔係，係祝君好入面既其中一句願若碰到　他比我好只望　停在遠處　祝君安好雖不可親口　細訴難道，呢個會係我既結果，我唔知，亦都唔敢諗，然後，我熄左部機，返上床度訓。

發生左阿琪既決絕呢件事後，阿富無ＱＵＩＴ　ＧＲＯＵＰ，只係好似失消左咁，從此無再係個ＧＲＯＵＰ講野，又或者係個ＧＲＯＵＰ既ＥＶＥＮＴ出現。而大家其實都好明白點解阿富好似消失左咁，原因當然係因為阿琪。阿琪當然知道大家點諗佢，但係佢有可以點做，係大家面前，佢只可以做返一如既往既阿琪。時間過左唔耐，我、阿琪、ＪＵＤＹ同能蟹有時會一齊約食飯，但係唔知點解，ＪＵＤＹ愈黎愈覺得能蟹衰，能蟹就愈黎愈痴阿琪，而阿琪卻不斷當能蟹係細佬仔咁看待。真係我們這一家，有時見到佢地三個，ＪＵＤＹ鬧能蟹，能蟹扮喊走去阿琪度，然後阿琪會話佢抵鬧，都幾好笑。有少ＪＵＤＹ都會話我，點解唔阻止能蟹，再係咁阿琪可能會比能蟹搶走，但我好明白阿琪係唔會睇中能蟹。不過，ＪＵＤＹ既警告我唔係唔在意，因為，我都對能蟹作出左少少危機意識。因為，有時能蟹所做出既事，真係有Ｄ問題。跑ＧＲＯＵＰ又定期有新ＭＥＭＢＥＲ加入，就好似今日咁，又有例會，我同阿琪已經係成日出席既人，而今日能蟹都係度，每個新人逐一介紹後，就開始跑步。而唔知點解，由頭先到而家，有一個人成日望住我地三個，果個人係個男仔黎，係今日既新ＭＥＭＢＥＲ。「阿媽，果邊有個男仔成晚望住你ＷＯ。」能蟹口中所講既阿媽，就係阿琪。「唔想理呢Ｄ人，我只係想認真跑步。」可能因為阿富果件事後，阿琪更加唔想同新既男ＭＥＭＢＥＲ來往。而我望一望果位男ＭＥＭＢＥＲ，佢又真係成晚望過黎，我地望過去果陣，佢就會回避我地既眼神，咁樣做仲唔係有Ｄ野。終於，果個男仔有所動作，佢向住我地幾個行左過黎，而能蟹見到佢咁，就話：「阿媽，妳睇下妳又惹左Ｄ狗公過黎拿。」阿琪聽到能蟹咁講後，望住行過黎既男仔，面帶厭惡，「點解唔可以比我好好跑步ＷＯ。」而我就叫佢唔好咁燥，佢點一點頭後，就繼續做拉筋既動作，但最後，佢都係忍唔住，行左過去個男仔度話：「你成晚望住晒，究竟望咩野啊。」阿琪係用一個唔好既語氣話。但係我如能蟹都估唔到，接落黎呢個男仔講既野，竟然係咁，我諗阿琪自己都估唔到，「唔好意思啊，我都唔係望妳，我望佢之嘛。」下！？咩話！？佢成晚望住我地！？唔係望阿琪！！！！！果個男仔伸左隻手，指一指我同能蟹，我嚇左一跳話：「你唔會係望住我掛。」幸好個男仔搖一搖頭話：「唔係啊，我係望佢。」能蟹聽到個男仔指住佢話望住佢後，露出左一個ＷＨＡＴ　ＴＨＥ　ＦＵＣＫ既表情，而我同阿琪都Ｏ撚晒咀咁望住個男仔，唔撚係掛，唔通呢個男仔係ＧＡＹ既。個男仔慢慢行近能蟹度，而我則慢慢咁走過去阿琪度，問佢：「妳估呢個男仔……」「我都係咁諗……」阿琪答我。而家既能蟹好緊張，因為佢身邊一個可以幫到佢既人都無，好少何見到能蟹會咁慌張，直到，個男仔行到能蟹既面前，對住佢講：「你好，我叫七三廿一，你可唔可以教我點樣先做到一個男神啊？」「下！！！！！！！？」聽到呢個男仔既一句話後，能蟹由緊張既表情變到Ｏ咀既表情不到一秒，而我都阿琪唔知點解爆笑左出黎。男神！？能蟹又真係幾靚仔，身型都幾高大，又真係有做男神既條件，不過會唔會有人無啦啦問人地教佢做男神啊。

「你可唔可以再清楚Ｄ講多次？」能蟹Ｏ晒咀咁問。「你好，我叫七三廿一，你可唔可以教我點樣先做到一個男神啊？」七三廿一講多左次。「你叫我教你Ｄ咩野話？」能蟹又問多次。「教我做男神。」七三廿一好認真咁講。「你想邊個教我做男神話？」能蟹你問左第三次拿。而七三廿一仍然好認真咁講：「你。」能蟹望住七三廿一，然後望一望佢身後既我同阿琪，就話：「你係度等一等先。」然後佢慢慢行左過黎，同我地講：「頭先佢講既野，你地都聽到？」我同阿琪聽到後，就點一點頭。「無聽錯？佢叫我教佢點樣做男神ＷＯ？」我地又對能蟹點一點頭。然後，佢地拉左我地兩個埋一邊，好細聲咁話：「你估佢會唔會係傻架？」聽到能蟹咁問後，我同阿琪回頭望一望七三廿一，然後我答：「睇落又唔似ＷＯ。」「係囉，唔似ＷＯ。」阿琪答。「我而家好撚驚啊，我都未試過有人無啦啦行過黎叫我教佢做男神。」能蟹話，而我就答佢：「我明白，因為正常人都唔會預到呢Ｄ情況，所以你驚係正常既反應。」「咁……咁我而家點好啊……」能蟹好無助咁話。「可以點啊，你唔想教未ＳＡＹ　ＮＯ囉。」阿琪話，而能蟹聽到後，就行到七三廿一面前話：「唔可以。」呢一句「唔可以」一講左出口後，七三廿一竟然攬住左能蟹隻腳，不停話：「唔可以啊！如果你唔教我！我就攬住你唔放！」我地完全無諗過七三廿一想能蟹教佢做男神既決心大到咁，不過見到佢地兩個咁，唔知點解，我同阿琪都好想笑出黎……唔係，係已經笑左出黎。能蟹見到咁當然係勢整甩七三廿一啦，但係估唔到七三廿一又咁勁，點甩都甩唔到，而慢慢地佢地既行為，吸引左Ｄ跑步既人駐足欣賞緊，能蟹見到Ｄ人愈黎愈多，唯有話：「我教你拿，你放手好唔好。」「唔信！你係想我放開你先咁講姐！」呢個七三廿一又蠢唔晒ＷＯ。「咁你想點啊？」能蟹好無奈咁話。而七三廿一呢個時候就拎左部電話出黎，鏡頭對住左能蟹，然後話：「有片有真相，你而家講你答認教我做男神。」能蟹心不甘情不願地話：「我答應教你做男神。」「教邊個我啊，都無名。」我同阿琪聽到七三廿一講呢句後，笑得好大聲，而能蟹就激到面都紅晒話：「我會教七三廿一做男神。」「你係邊個啊，都無名。」我周阿琪比頭先笑得仲大聲，而能蟹好似比佢激到一個點，自暴自棄好大聲咁話：「我能應會教七三廿一做男神！！！」呢一句已經係叫出黎。七三廿一聽到佢講左後，就放開手然後好開心咁話：「等我將條片放上網等你唔可以反口先。」「哈哈哈哈哈哈哈哈哈哈……」唔得，真係好好笑，我同阿琪笑到肚痛，而能蟹當然係呆晒望住七三廿一將條片放上網。其他人見無咩野睇後，就散開左，而七三廿一就面向能蟹話：「我以後會好努力學做男神架拿，師傅。」就係咁，能蟹佢從此就多左個得意弟子。

ＪＵＤＹ呢個懶妹好少出黎跑步，但係有時跑後食飯佢就會到，今日佢一黎到我地跑完步既飯局，見到能蟹身邊多左個人跟出跟入，就問我：「果條友邊個黎架？」我笑笑口同ＪＵＤＹ講：「能蟹新請既工人。」「下？咩而家Ｄ工人咁忠誠地跟得咁緊既，我見頭先能蟹入廁所，個工人都入埋去ＷＯ。」ＪＵＤＹ話。「幫佢逗住嘛。」我忍唔住笑大笑左出黎。而阿琪都笑左好耐，然後先話返個真相比ＪＵＤＹ聽，ＪＵＤＹ一聽完後，就Ｏ晒咀望住我地，「唔係掛，點會有人咁直接叫人教架，而且係搵能蟹ＷＯ。」「搵能蟹呢樣唔奇，最奇既係佢做得出呢種行為。」我話，然後阿琪點頭認同。「世界真係無奇不有。」ＪＵＤＹ呢一句講完後，能蟹同七三廿一就返左黎，而七三廿一見到ＪＵＤＹ，就好積極咁介紹自己，「你好啊，我叫七三廿一啊，今日第一日黎跑步，以後請多多指教，係呢，點解頭先唔見妳跑既？但係妳又黎食飯既？妳……」「等等，我同你唔係咁熟，你唔好問咁多野，ＯＫ？」ＪＵＤＹ一野就ＫＯ左七三廿一。而七三廿一被ＫＯ後，就成個人呆左咁坐左係度，望一望能蟹，然後問：「師傅啊，如果呢Ｄ情況下，我應該點處理啊。」係呢一刻，我飲緊既湯噴左出黎，笑到噴左出黎，不過我已經好快咁遮住個口，先唔駛噴到四圍都係，阿琪見到我咁，就比左張紙巾我，不過佢都係笑住比我，ＪＵＤＹ就反晒白眼無眼睇，剩返既能蟹，就乾笑左幾聲後答佢：「做人呢，就最緊要知幾時應該講野，幾時應該收聲。」「咁而家呢？」七三廿一仲問我出口……我地笑到肚痛拿。能蟹一副被打敗既樣子，搭住左七三廿一既膀頭，然後同佢講：「而家，唔該你，收聲。」「知道。」七三廿一即刻收聲，終於可以靜下，「係呢，點解要收聲既？」佢仲問，媽啊，可唔可以比我安心地食埋個飯佢。今日餐飯我地全程忍笑地食完，食完飯，七三廿一就繼續不停炮轟ＪＵＤＹ問佢問題，真到ＪＵＤＹ話佢有男朋友，七三廿一先停止唔問佢。識左七三廿一唔耐，我已經覺得佢係一個發問問題機，但係佢只會對異性發問，但我更加意會到，原來只該名要異性已經名花有主，七三廿一就唔會再煩佢，因為佢見ＪＵＤＹ已經唔係佢目標，所以轉向其他人。不過有一點我好奇怪，點解佢唔問阿琪既，而我心中呢個問題，比其中一位狗公問左：「七三廿一，點解你唔問阿琪問題既？」七三廿一望一望阿琪，然後望一望我後就話：「佢地兩個一齊既，所以唔問啦。」下！？我聽到七三廿一咁講呆左，而阿琪聽到佢咁講就係度笑，無錯，我係想同阿琪一齊，但而家未係ＷＯ。而當大家講左比七三廿一知我無同阿琪一齊之後，七三廿一好似唔信咁話：「唔係ＷＯ，佢地好似拍緊拖既情侶ＷＯ。」我都希望可以成你貴言，但唔係，所以我答七三廿一，「我同阿琪唔係一齊架。」「所以……」睇黎七三廿一好似想蠢蠢欲動問阿琪問題，但係阿琪已經好快咁話：「你唔駛問我，我係唔會答你，而且我對你無興趣。」好少何見阿琪咁直接答一個人。七三廿一見到咁，就唯有繼續問頭先有應佢既果Ｄ人。但係點解，佢咁想做男神呢，呢個真係一個迷，等有機會問一問佢先得。

今日呢件事真燧聞所未聞見所未見，而且最搞笑係本來我地一開始以為七三廿一係講下笑，但到後來原來佢係認真。散ＢＡＮＤ後，我送阿琪返屋企，係返屋企既途中，我地除左講頭先既野外，仲有一件事。「其實，我有無咩野可以幫要妳？」我問阿琪，而阿琪就好奇咁問我：「幫我Ｄ咩啊？」「妳上次話妳而家有好多野煩，官司果Ｄ我就幫妳唔到，但係妳生活既事，我可以幫到妳架。」我講完後，阿琪望住我微笑左一下。「你係認真既？」阿琪問我，而我對佢好認真咁話：「絕對認真。」阿琪諗左一諗，然後話：「咁如果我以後去買菜既話，就搵你幫手啦。」「可以啊。」我對佢微笑左一下。「其實……以前都有個朋友會成日陪我買菜，不過之後佢就無再陪我。」阿琪講完之後，好似有少少失落。「果個人，都係追妳既人？」我問佢，而阿琪點一點頭：「有好多人幫我，都會叫我做佢女朋友，但係，如果個個都幫我，我邊可以做晒佢地既女朋友ＷＯ。」我聽到佢咁講後，無出聲繼續係佢身邊行，而佢就話：「所以我只希望，而家幫我果Ｄ人，都係好朋友，因為我而家既情況，係唔可以拍拖架。」「阿琪啊，其實妳一直講妳而家唔可以拍拖，會唔會比太多壓力自己啊？定係，妳仲未遇到一個對的人啊？」我唔知邊度黎既勇氣咁問佢，如果佢答我，係未遇到一個對的人既話，咁姐係……我無機會。但係，佢答左另一個答案，「而家仲未遇到一個令我心動既人，不過，我係一個唔相信一見鍾情既人，只會相信日久生情，所以，我都唔知自己想點。」佢嘆一嘆氣然後話：「我身邊而家都有好多人好照顧我好錫我，除左你，其實仲有好幾個人對我好好。」我聽到阿琪講呢一句後，個心離左一離，原來係我見唔到既地方，阿琪仲有其他追求者。「咁……都幾好啊。」我同阿琪講左呢一句，我係要裝出一個無所謂既表情講，但係，個心好痛。而阿琪聽到我咁講後，就問我：「點解好啊？」「妳係一個值得比人照顧既人。」我呢句係出自真心，而阿琪聽到後，笑我好甜。但係，唔知點解，我心中有一股不安感，慢慢放大，究竟呢一種，係一種咩野感覺。

今日照常同阿琪一齊去買野，但唔同既係，今日我地兩個做左一件事。「不如我地伸請返張易賞錢卡好唔好啊，橫店我地兩個成日都黎買野？」阿琪問我，而我就點頭話好。填完ＦＯＲＭ，好快就拎到張易賞錢卡，有一張大卡同三張細卡，阿琪拎左一張細卡走，然後掛左係個鎖匙度話：「大卡擺係你度，費事我大頭蝦唔見左。」佢係度向我傻笑緊。而我就將大卡放落銀包度。我地伸請完後先去買野，阿琪係後面行，而我就係後面推車，有時，阿琪會行係我旁邊撓住我隻手，又或者行勢咁揉我隻手，我見到佢咁做，就問佢：「仲咩事？」「無啊，你咁多手毛，咁樣揉你隻手好滑。」佢笑住咁講。同阿琪行左咁多次超級市場，唔多唔少都知道佢會買咩，佢每次會先去買生果，睇係有咩生果平，然後就會去睇菜，跟住經過冰櫃時，就會睇下有無佢媽媽鍾意食果種椰果，如果有，佢通常會買三包。跟住就會繼續行，到冰鮮櫃果陣，會睇下Ｄ雞柳有無特價，仲有魚都係，如果有，佢先會放人架車仔度。然後，就到飲品，佢會買左佢媽媽鍾意飲果Ｄ先，然後先睇仲有無其他特價品，之後就會睇下Ｄ罐頭，然後就到花生，佢有時先會買比佢爸爸食，因為佢怕爸爸食得多熱器。買到咁上下就會買日用品，到最後，就到佢既至愛，零食，個為食豬好最鍾意買零食，但次次佢都會一路買，一路話佢媽媽實鬧死佢，而我就係旁邊笑佢。仲有啊！仲有最重要既野，就係一大堆既「叮叮」，咩野係「叮叮」？就係果Ｄ微波爐點心，每次佢都買好多，因為佢阿爸會清我好快，而且佢自己都會清得好快。到最後排隊既時候，我就會提佢有無野買漏，個大頭蝦真係可以似似都買漏野。最後，到比錢，然後用我地剛剛伸請既易賞錢貯分。「我將你Ｄ錢轉成分，可以慳Ｄ。」佢笑住話。我地，就好似一對年輕既夫婦係度買緊日常用品，為生活精打細算。每次同阿琪買野，我都覺得好開心，因為，我可以幫到佢。就算，只係呢Ｄ微不足道既野，我已經好心滿意足。每次買完野，推住架車返到佢屋企門口，幫佢將Ｄ野搬入屋，我都好開心，雖然我無正式踏入過佢屋企，每次都只係佢屋企門口前面。咁樣，已經好足夠。「一陣我地去食下午茶好唔好啊？」阿琪搬完Ｄ野食問我。「緊係好。」我答佢。「我仲想食雪糕啊。」阿琪露出左一副請求既扮可憐樣。「知拿，傻豬。」呢一刻，我真係覺得，我同阿琪既關係行多左一大步。但係，呢個情況可以維持到幾耐呢。

自從上次七三廿一叫能蟹做師傅後，佢真係日日都會ＭＳＧ能蟹問佢點樣處理感情問題，但大多數都係要點樣先可以結識都識既女仔，點樣先可以同新識既女仔打破沉默。能蟹日日都係到呻佢被七三廿一煩，但我地幾個就當佢地兩個笑話咁笑。「果條友成日都會要約我出黎飲野，要我教佢點解溝女，點樣先可以令Ｄ女人著緊佢多Ｄ，唔駛自己主動哄，果Ｄ女人都會自己埋身ＷＯ。」能蟹露出左一個極痛苦既表情話，而我同阿琪就笑得勁開心，因為好難我見到佢咁既樣。而ＪＵＤＹ就話：「咁你未教下佢囉，人地當你係『男神』啊！！！」ＪＵＤＹ好強調男神呢兩個未。「如果我係男神引到Ｄ女埋身就話好姐，而家引左一個毒男返黎，真係唔知點算。」能蟹佢抱頭已經想痛哭。「咁你未順下佢意，搵日約佢出黎飲野，睇下佢點解咁想做男神囉。」我話，然後能蟹即刻擰晒頭話：「唔係掛，約佢出黎都無野講。」「你自己一個人驚，未叫埋我地去囉。」阿琪話，然後佢搭一搭我膀頭講：「我去，所以阿牛都會去。」「喂，妳咁算係幫我拿主意啊。」我同阿琪話，然後阿琪好得戚咁話：「你要絕對服從。」真係比佢打敗。「去飲野我無所謂啊，到時你地招呼七三廿一，我唔理佢架。」ＪＵＤＹ話。所以，我地決定約七三廿一出黎飲野，想知到點解佢咁想做男神。而佢一知道我地約佢，佢不知幾開心咁唔諗下就答應左。當晚，我地幾個係尖沙咀度，一間阿琪以前成日去既酒吧度飲野。果間係一間清吧，定時有Ｄ人去唱下歌，人唔算好多，可以傾下心事果種地方。我地一坐低，七三廿一就好主動咁問：「你地想飲Ｄ咩野啊？想飲ＣＯＣＫＴＡＬＬ？紅酒？白酒？定係……」佢咁熱情唔係唔好，但係佢只係對ＪＵＤＹ同阿琪係咁，應該係話，佢只會對女人咁熱情。而阿琪同ＪＵＤＹ見到佢咁，就無理到佢講咩野，只係兩個睇個酒單，一眼都無望過七三廿一。而我，就同能蟹話：「人地師傅，好心你睇一睇你個徒弟啦。」能蟹一聽到我咁講，就呆左望住我，好似一副死仔出賣我既表情。七三廿一聽到我咁講，就話：「係囉，今日都出到黎師傅可唔可以示範下點樣認識新既異性啊？」呢條友仔又幾醒目架ＷＯ，出到黎都把握機會問能蟹教佢野。而能蟹初時都好抗拒，但之後七三廿一又話：「師傅呢Ｄ男神，唔會無一招半式既，如果無，唔通師傅佢回塘？」佢根本有心咁講，而能蟹都因為聽到佢咁講，就話：「好，我就示範一招比你睇。」能蟹講完，就叫左個女侍應過黎：「唔該，可唔可以比一支紅酒同兩隻杯我。」個女侍應聽到之後，就拎左一支能蟹點既紅酒，然後再比左其中一隻杯個女侍應話：「妳可唔可以幫我拎住呢隻杯？」如果你面前既客咁同你講，你緊係會咁做啦，呢個女侍應都唔例外。而當個女侍應一拎住個杯，能蟹就開左支酒，慢慢倒入女侍應個杯入面，就一邊倒一邊話：「其實我好想請妳飲一杯，但又唔知點開口好，如果妳唔介意，可唔可以同我飲返一杯，做個朋友？」個女侍應呢一刻先醒覺自己中左能蟹既招數，而七三廿一係旁邊，露出左一個技驚四座既表情，完住係佩服既眼神望住能蟹。個女侍應就咁同能蟹飲左杯酒，然後能蟹就話：「可唔可以比你既電話號碼我啊？」女侍應笑左笑後話：「我而家唔太方便啊，一陣放工先比你ＯＫ？」能蟹好瀟灑咁比左個ＯＫ既手勢後，個女侍應就走開左。然後，就係七三廿一既拍掌聲，「師傅果然係師傅，我今日學到野拿，搵機會要試下先。」能蟹而家一副比七三廿一捧左上天既感覺，而阿琪同ＪＵＤＹ就為之則目咁望住能蟹同七三廿一，唔多想理佢地。不過……我都覺得頭先能蟹果招都咁好用，學左佢先，雖然唔知以後有無機會用。

能蟹係七三廿一面前示範左一次招數後，七三廿一急不及待想試下，但係佢一直都搵唔到目標。但係成晚流流長，又點會搵唔到想下手既女仔，所以終於，七三廿一搵到一個目標，「我上架拿。」佢同能蟹講左句，然後就行左去個女仔度。唔知點解，個女仔既背影有Ｄ似曾相識既感覺，但係又講唔出係邊個，而阿琪見到我咁既表情，就問我：「做咩啊？」聽到阿琪咁問我，我就答佢：「唔知點解，總覺我呢個女仔既表影有Ｄ熟口面。」「牛兄一定成日出黎飲野，所以見到熟人唔出奇。」能蟹真係識講笑，我聽到後笑左幾句，但係唔知點解ＪＵＤＹ拍一拍我，示意我望一望阿琪，我一望向阿琪，見到佢好似嬲嬲地……唔係掛，佢唔係真係信能蟹講既野掛。「真係有少少熟咋，而且我邊有成日出黎飲野，次次都係陪妳先出殷飲架咋……」我不停向阿琪解畫，但係佢都係唔理我。而係呢個時候，七三廿一出手拿，「小姐，可唔可以幫我拎住個酒杯啊？」我地幾個都放低頭先討論既野，靜心咁望住七三廿一今次成唔成功。不過，羅馬唔係一日建成，個女仔講左句：「唔駛客氣，我想自己一個人飲野，你搵其他人幫你啦。」七三廿一就咁比個女仔拒絕左，而呢個唔係重點，而係，把聲好熟……係真係好熟，我行左過去，而七三廿一剛好準備返來，佢見我行到佢面前，就話：「你特登過黎安慰我架？」我拍一拍佢既膀頭，然後，行到果個女仔既面前，坐左係佢旁邊。「我都話想自己一個……人。」個女仔見到我就話：「阿牛，點解你係度既？」「係我問妳點解係度先真啊，阿珍。」無錯，呢個女仔原來係阿珍，唔知大家仲記唔記得係我識阿琪果陣，阿珍都係我其中一個拉埋一齊入ＧＲＯＵＰ既人，而亦都因為阿琪，佢同我另一位好朋友阿塔鬧翻左。估唔到，已經有成半年有多。而七三廿一見到我原來識呢個女仔，就問：「阿牛，你識架？」見佢咁問，我點一點頭。「可唔可以介紹我識啊？」佢又問，而我望一望阿珍，阿珍就問：「跑ＧＲＯＵＰ　Ｄ人？」「係啊，我地果邊有幾個朋友，不如一齊飲？」我問阿珍，不過我預左佢扔絕，但係估唔到，「好啊，行啦。」聽到佢咁講，我拉一拉佢同佢講：「阿珍，阿琪都係果邊。」佢聽到後就望一望我所指既方向，然後就話：「放心ＷＯ，無事啊，大家都咁大個人，唔會打大架既。」然後佢就係我耳邊問：「你追到阿琪未啊？」佢突然咁樣一問，我只係笑左一聲，正想答佢果陣，點知比七三廿一打亂左，「原來阿牛你先係高手，點解佢同你咬耳仔？點解你要笑？點解？」真係唔多想理七三廿一。如是者，阿珍就ＪＯＩＮ左我地，當阿珍行到去果陣，阿琪都嚇左一跳，然後我就話：「都話個女仔背影好熟架啦，原來係阿珍黎架。」阿琪聽到後，扁咀咁望左我一下就繼續扮男，而阿珍一見到就話：「牛兄，你有排受拿。」ＪＵＤＹ一聽到阿珍呢一句，就大笑咁話：「妳講得好岩，睇黎我會同妳做到好好既朋友。」ＪＵＤＹ……妳未咁假啦。七三廿一既目標就係咁巧估地埋到臺，佢當然把握機會不停問阿珍野啦，佢仲係好似以前咁樣問，不過阿珍又好好人地答佢。其實，我見到阿珍好想問佢，佢同阿塔而家點，不過，阿琪在場，呢件事都係唔好咁快問佢住。

（唔好意思，因為呢排做野加班，遲左一話，今次一連更新兩話，各位朋友記得睇晒兩話啊）由阿珍一坐左過黎，阿琪就好靜，雖然其他人唔多覺，但係我好明白阿琪份人，可能因為先前阿塔件事，佢有少少尷尬。不過阿珍就一副若無其真既樣，同我地傾計，笑七三廿一講既爛ＧＡＧ，同ＪＵＤＹ笑我以前既蠢事，串能蟹既不切實際。所以人，就好似忽略左阿琪咁。「妳做咩啊？」我輕聲問阿琪，而阿琪只係微笑左一下後話：「無野啊，飲野。」唔知點解，總覺得阿琪好似有Ｄ心事，但係呢種心事，係好細路仔既心事咁，佢望住阿珍既眼神，就好似一個細佬仔係度表演緊，當所有人都正想為佢拍手時，又有另一個細佬仔出黎搶左佢風頭咁。無錯，阿琪覺我阿欣既出現，搶晒所有人對佢既目光。我第一次感覺到阿琪會有咁既諗法，就算以前佢同呂晨一齊出現果陣，都只係呂晨會有呢個諗法……唔通，阿琪覺得阿珍係一個可以威脅到佢既人？七三廿一不停放笑彈，令到阿珍笑到收唔到聲，其實阿珍都算係一個正常既好女仔，樣又唔差，所以有人鍾意都唔奇，且而先前係佢口中得知，都知道佢為左等阿塔放棄過幾個人，可想以知，佢其實唔會擔心無人要。平時酒過三巡，大家都會玩到癲晒，又或者玩我好開心，但今次，開心既人唔包括我同阿琪。阿琪一個人好靜咁飲緊野，而我就陪住阿琪，係佢身邊陪佢飲野。「做咩今日咁靜啊？」我問阿琪。「無野啊，只係，見到阿珍，突然間諗起，咁樣就大半年，好似，發生左好多事咁。」阿琪話，然後若有所思咁飲左啖酒。「係啊，發生左好多事。」我一樣飲左啖酒後講：「其中一件最重要既事，係我地相識左。」阿琪聽到我咁講後，笑得好開心咁話：「係。」然後，佢望一望阿珍，問我：「其實，我係未拆散左阿塔同阿珍？」估唔到果陣事唔理唔理既阿琪，係呢一刻，佢會咁問我，我認真咁望住佢，而佢都好認真咁同我講：「我好明白，當一個人好鍾意一個人既時候，果個人卻傷害果個人既心情，一定係比死更難受。」「妳又知？」我問，我只係無意咁問，不過阿琪就好認真咁答我：「因為，我做過呢件事，我傷害過一個好鍾意我既人……」阿琪一路講，一路用手指擦住杯邊話：「而果個人，係我一生中最鍾意既人，亦都係我第一次鍾意既人。」我聽到佢咁講後，當堂靜晒，而佢就繼續，「我既初戀男朋友，因為我屋企人反對，因為古老既思想，我鄉下傳統男人唔可以同細過自己六件時女仔一齊，就係因為咁，我屋企人就唔比我同呢個男人來往。」果一刻我聽到佢咁講真係有少少想笑，但時候問左好幾個老一輩既人，原來國內有好多個地方到而家都有呢個傳統思想。而阿琪，就繼續，「但係我地兩個人係好愛大家，我地仲一齊做Ｄ小生意，諗坐自己養自己，當時我真係覺我好幸福架，果個男人仲話，佢要我做既係老闆娘而唔係工人，所以每次見到我做粗活既時候，佢都會阻止我，佢直係對我好好架。」我睇得出，係阿琪既眼神當中，帶住既係一種思念，仲有一種遺憾。「不過，最後都係因為我屋企人既關係，我不得意放棄呢個男人，我要叫我朋友假扮我既男朋友，係佢面前講盡傷害佢既說話，我知果一刻，佢一定生不如死。」阿琪講講下，眠住咀，而我，就摸一摸佢既頭話：「想喊未喊囉。」「唔喊啦，喊左好多次拿。」阿琪笑左一笑，呢一笑，係看透世事既笑，「果一刻，佢生不如死，但係，我個心都千刀萬剮。」講完後，阿琪將杯酒一下飲晒，然後同我講：「呢個係我既初戀，到你話返我知，你既衫戀係點。」「先前未講過妳知囉。」我話，而阿琪就繼續望住我講：「我知道，仲有Ｄ野你係無話我知既。」咁到比佢睇穿……

（唔好意思，因為呢排做野加班，遲左一話，今次一連更新兩話，各位朋友記得睇晒兩話啊）我既初戀係點，每次Ｄ人咁問我，我都會答：「唔記得拿。」就算，分手只係一年前既事，我都會咁答。不過我呢個人咁有記性，又點會唔記得，仲要係人既一生中最重要，最刻骨銘心既事。用返先前講過既野做一個開始，兩個人係埋一齊，已經唔係一件易既事，如果要平淡咁過，仲難。但係我同佢，就可以平淡咁過每一日，但唔知係未太過平淡，我既初戀，只維持左四年。三年既熱戀，由第四年開始，正接變成多左衝突，唔知點解，佢既怒火可以隨時就起。「點隨時就起法？」阿琪問我，而我就答佢：「佢可以早上開心，晏就發脾氣，然後下午茶開心，夜晚又再發脾氣，送佢返家開心，但係臨訓前再度發脾氣。」「一日三個轉變咁勁？」阿琪問，而我就無奈點一點頭。係啊，真係會咁，如果當一個人開始對你做咩都睇唔順眼既話，就會變成咁架拿。頭個三年，我同佢每一日都好開心，好多趣事，就算做左Ｄ低能白痴野，就算真係做左Ｄ會激親對方既野，都只會一笑而過。係幾時開始，佢變成咁？唔知，我只知道既係，分手打既日子，分手前九個月，每個月嘈一次，半年，每兩個星期嘈一次，三個月，每星期嘈一次。而且，係佢單方面嘈，我每次都只可以接受佢既批評，接受佢既人生攻擊，笑我肥，笑我深近視，笑我行路成日跌親，話我係長短腳。但佢記唔記得，我隻腳整成咁都係因為佢……不停既漫罵，令到我開始覺得，佢係特登咁做，佢係故意要激我，我好記得有一次，同佢睇一套電影，套戲叫ＩＮＳＩＤＥ　ＯＵＴ，中文叫腦筋急轉彎，睇睇下途中，佢見到戲中藍色既角色時，係我耳邊講左句：「救我……」我嚇左一跳望住佢，果佢仲笑緊既佢。「佢係未個腦有Ｄ事？」阿琪問我，而我又答阿琪：「我有好幾個朋友聽到我咁講後，都似妳咁講。」於是，我搵左佢Ｄ朋友，同佢地傾過，佢Ｄ朋友都話戈能佢壓力大，叫佢放鬆Ｄ，直到有一日……佢話佢發夢見到我追住佢，想殺死佢，我聽到後就話唔會發生呢件事，但佢一口咬定會現實生活都會係咁，話我一定會殺左佢，我果一刻只係覺得好可笑，反問返佢我愛佢，點會殺佢。而佢既回答係話，因為我對佢太好，但佢對我太衰，所以有朝一日，我一定會忍唔住殺左佢。呢個，係我聽到最可笑既答案，亦都成大左我地以後成日嘈同分手既導火線……「佢應該要睇心理醫生多Ｄ　ＷＯ。」阿琪話，然後拍一拍一副落寞既我講：「佢唔珍惜你姐。」我笑左一下，同阿琪先前既笑一樣，係一種思念，遺憾，「分手後一日，佢仲話比我聽最後既一年，係佢特登發脾氣，以為可以增進返我地既感情，根本就錯晒。」我講完後，就飲晒我手既果杯酒。而阿琪，就一臉憐惜咁望住我。「分手後，係朋友果邊我知，佢唔駛一個月就同另一個男仔一齊，而且係同我差唔多既男仔一齊……」雖然過左都一段時間，但係從自己把口講出黎，仲有少少心痛既感覺，「所以，我決定送最後一份禮物，去祝福佢同佢以後既情人。」「你做左Ｄ咩？」阿琪問，然後我就好認真咁望住佢答：「我要做一個仆街，我要係佢面前做一個仆街，我要同佢講要拎返同佢開聯名戶口既錢，果Ｄ係我應份拎既，因為佢無貯過，但係因為我要做個仆街，所以我話如果佢唔合作我就會告佢。」我深呼吸一口氣，然後繼續：「我要做個仆街，所以煩佢朋友，令到佢Ｄ朋友都覺得我人仆街，唔會再叫佢同我復合。」阿琪用食指放係我雙唇上面，示意我唔好講，但我都係要講落去：「因為我想佢徹底咁忘記我，去完全搵佢既所愛，就好似我最後見到佢係社交平台上既一句話，『沒有最好，只有更好』，我就係因為想佢搵到個更好，所以先要係佢面野做一個仆街。」講完呢返話後，我笑，呢一笑帶住諷刺，帶住不切寶際，而阿琪，仲係一臉既憐惜。我望住而家既阿琪，同佢講：「所以，妳搵朋友假扮男朋友呃妳初戀情人，我好明白，因為我同妳都一樣，情願自己受苦，都唔想自己曾經愛過既人錯過下一個愛既機會。」我從新將酒倒入我地兩個既酒杯，「呢個，就係我先前無同妳講過既初戀。」我對阿琪話。而阿琪，微笑左一下，「咁我頭先講你知既事，都未同你講過架。」我聽到佢咁講，都微笑左一下。「為我地既初戀飲杯。」我舉起杯。「好，呢一杯過後，就忘記佢。」我同阿琪手中既杯交碰，就好似，為我地兩人各個初戀，正式畫上了句號。

「你地兩個做咩坐埋一邊密密傾啊。」能蟹唔知幾時行左過黎，睇黎佢有少少醉醉地。而我地望一望佢地，原來七三廿一都飲醉左，係度不停原地跳舞，而ＪＵＤＹ同阿珍就無理過佢，兩個係度傾計。阿琪見到能蟹飲到咁醉，就話：「你又飲到咁？」「係啊，唔得啊，妳以為妳真係我阿媽啊，管住晒。」能蟹每次飲完後都會亂咁講野同亂咁派錢，但今日我一早就收埋左佢既銀包係我度，所以佢無得派。見到大家都飲到咁上下，我就話：「不如埋單走啦？」阿琪點一點頭，而我就向ＪＵＤＹ佢地打左個眼色後，大家就埋單走人。就係我同阿琪互相講自己初戀既事後，呢次酒聚就結束，未搞清點解阿琪會無啦啦靜晒，唔知七三廿一有無拎到阿珍既電話，亦都唔知ＪＵＤＹ同阿珍傾左Ｄ咩下，咁就結束。係條街度，我一個男人左一個能蟹，右一個七三廿一……都唔知佢地搞咩，能蟹唔知搞咩每次出黎飲都可以咁醉，而七三廿一我就唔知佢點解不停狂飲酒。而三個女既就係度幫手截的士，但問題就黎左，六個人，點坐一部的事呢？呢個時候，能蟹就話：「我無事，我自己可以一個人返去，你地一部啦。」好明顯最有事係你啦而家。「我都無事……」講野既係七三廿一，但係佢都未講完，仲嘔左。而呢一刻，阿琪既電話響起，原來係佢堂哥話黎接佢，估唔到個問題就咁解決左。五個人坐一架車，ＪＵＤＹ坐係前面，而我當然係後面幫阿珍擋住能蟹同七三廿一，我地先送左兩個醉既返去，好左途中都無咩問題，只係七三廿一不停伸個頭出窗度嘔。因為我、ＪＵＤＹ同阿珍三個住既地方都差唔多，所以我地決定一齊落車行返屋企，而係呢段路程中，佢地問我：「阿牛，你係未仲追緊阿琪？」其實佢地咁問我覺得一Ｄ奇怪，因為我一直都追緊，而且佢地都應該知。我點一點頭後，阿珍就話：「你都追左好耐啦，如果阿琪對你有意思既，一早就一齊左啦。」「無啦啦講呢Ｄ野既？」我問返佢地。「唔係無啦啦啊，係我唔想我朋友比其他人傷害咋。」阿珍講到成件事嚴重晒咁。「點會受傷害呢？」我問，而ＪＵＤＹ就笑一笑話：「阿珍，算啦，佢好享受而家呢個關係，話唔聽架。」阿珍咁講我無所謂，因為佢唔知我同阿琪之間發生過Ｄ咩野事，但係點解ＪＵＤＹ都好似幫阿珍講野咁既。阿珍行到我面前，好認真同我講：「我想問，你到底諗住追阿琪幾耐佢先會同你一齊？一年？五年？十年？」「呢Ｄ唔係時間既問題……」「呢Ｄ點會唔係時間既問題？」阿珍今日做咩呢？好似處處都想叫我唔好再追阿琪。「妳係未仲對阿塔件事耿耿於懷？」我問佢，阿珍靜左幾秒後話：「係，如果一個普通既女仔，點會做我出呢Ｄ野？」「妳地會唔會諗得阿琪太過差呢？其實佢唔係咁架ＷＯ。」我話，而阿珍就答我仲問返我轉頭：「我只係見到，而家我既朋友係度等緊一個比佢情商這好多既人，我唔係話阿琪唔會鍾意你，但萬一佢只係利用你既話，咁點算？」「佢點會利用我啊？」我問，而阿珍只係笑左一笑反問我：「問心？頭先飲野果張單，係未你埋，佢有無比返錢你？」佢咁樣一問後，我只可以嘆氣咁望住佢無聲出。係，阿琪無比返錢我，但係我點都唔會相信阿琪係阿珍口中所講，會利用我既人。

點解？點解阿珍係咁講，而能蟹先前都係咁諗，阿琪真係有佢地諗得咁複雜咩？點解佢地要誤解阿琪？點解？但係，我又點解搵唔到幫阿琪既說話。頭先果一程路，後半段我無反駁過佢地兩個，因為，我唔知講咩好。佢地話阿琪係一個好需要安全感既人，但係佢需要呢一種安全感既限度，已經去到要佢身邊既人都要注視住佢，佢先會覺我自己有存在既價值。就好似頭先阿珍出現後，除左我，所有人都冷落左阿琪一樣。我一路聽佢地所講既野，想反駁但無能為力，因為，我見到阿琪既反應後既感覺，同佢地兩個所講既野都係一樣。返到家，我訓係張床度諗返，又認識阿琪果一日到而家，只要佢一出現既地方，都會變成焦點所在，唔通真係好似ＪＵＤＹ同阿珍所講，阿琪係想所有人都注意佢，先有安全感？就係呢個時候，我收到一個ＭＳＮ，係阿琪ＳＤ比我。阿琪：你訓未啊？我：仲未啊我：妳返到屋企未啊？阿琪：返到拿阿琪：你呢？我：我都返到拿阿琪：今日你講你同ＥＸ　Ｄ野我知阿琪：唔知點解我好開心我：竟然（喊笑）阿琪：可能阿琪：你肯係我面前露出軟弱既一面掛我：妳肯同我講以前Ｄ野我知我：我都好開心架阿琪：我既過去阿琪：仲有好多你係唔知我：但我更想知道既我：係我同妳既將來我打完呢句後，阿琪隔左好耐先覆我。阿琪：（開心）阿琪：我去訓拿阿琪：你都去訓啦阿琪：晚安我：晚安我關上電話，諗返頭先同阿琪ＭＳＧ既果句話，「但我更想知道既係我同妳既將來」，呢一句，我係真心ＳＤ比佢，但點解ＳＤ完後，心中卻有一種難以形容既感覺。有少少高興之餘，又有少少不安。

最近除左多左七三廿一係我朋友圈出現外，仲有一個人係我開網上交友世界出現。果個就係老牛大人……唔知各位既朋友係會點應付自己既阿爸阿媽無啦啦問你，「阿仔，我ＡＤＤ你ＦＡＣＥＢＯＯＫ點解你唔ＡＣＣＥＰＴ既？」又或者，「我ＦＯＬＬＯＷ你ＩＧ你無理我ＷＯ。」當然佢地係未用英文講就要睇佢地既文化水平，不過係呢Ｄ情況下，你地會唔會ＡＤＤ？我就係老牛大人煩到我傻既情況下，ＡＤＤ左佢既ＦＡＣＥＢＯＯＫ同ＩＧ，不過好彩，我都唔多用呢兩舊野，只係得閒用黎睇下其他人Ｄ人先開個ＡＣＣＯＵＮＴ。所以，我係安全，只不過……我Ｄ朋友唔安全……其中一個就係能蟹，好死唔死老牛大人經我既ＦＡＣＥＢＯＯＫ搵到佢既ＡＣＣＯＵＮＴ仲要ＡＤＤ埋，我見到共同朋友多左佢後，內心只係一臉既無奈。你地可能會問，咁阿琪既ＦＡＣＥＢＯＯＫ呢？可能大家要失望下，因為阿琪係唔玩ＦＡＣＥＢＯＯＫ，因為佢話過佢試過玩，但係好多狗公ＡＤＤ佢然後不停日日煩佢，所以最後佢只有放棄。不過老牛大人ＡＤＤ左能蟹既事都好大鑊，因為能蟹有時會ＰＯＳＴ我地跑步或者去飲野既相上去，仲要ＳＥＴ　左ＰＵＢＬＩＣ，姐係所有人都睇到。所以有一次，老牛大人見我得閒，佢坐左係我旁邊問：「阿仔啊，呢個係未你鍾意果個阿琪啊？」一聽到佢咁問，我成個人都彈起左衝去佢部電話一睇，係啊，果個係阿琪，不過，其實老牛大人係見過阿琪，而且佢都知少少，點解要扮晒野問呢？我回望一下老牛大人賊笑既樣，就知佢係有心咁做，「老牛大人，點解你會有呢張相架？」「無，我係你朋友既ＦＡＣＥＢＯＯＫ搵到。」老牛大人好得戚咁話。「邊個朋友呢？」我問，我果陣仲未知佢有ＡＤＤ能蟹既ＦＡＣＥＢＯＯＫ，而老牛大人一比我睇，真係網上既世界真係要小心Ｄ。而老牛大人好語重心長問：「阿仔，呢個就係你一直等緊既女仔？」我回答：「我識左佢半年多少少咋。」「我係問你，呢個係未你一直等緊既女仔？」老牛大人又問。而我今次，點一點頭。「仲等緊？平時見你都為左呢個女仔時兒開心時兒愁，你小心Ｄ啊。」點解而家連老牛大人都係咁講。我唔多想理佢，只係隨意回應一佢話：「你唔清楚成件事就唔好下定論啦，我大個識諗架拿。」老牛大人就好認真咁話：「你係先好，雖然我教你要耐心咁等，但係有時，都要心水清，知道自己既斤兩啊。」下！？突然唔係好明老牛大人既說話，所以我不解地望住佢，而老牛大人都好直接咁講：「人地如果唔鍾意你，可能係你本身自己既問題啊，傻仔。」頂！原來到最後佢都係睇死自己個仔追唔到自己鍾意既人……

比阿爸睇死追唔到阿琪，激死我，但係點解佢先前教我如果要日久生情，要慢慢黎，但係而家又要咁。呢件事我都唔想多理，大被過頭訓左佢算，但係當我訓果陣，有電話打入黎，唔通係阿琪？我滿心期待去望個電話，原來果個人係阿珍。我失望咁接過電話：「喂……」「唔係阿琪把聲駛唔駛咁既死款啊。」阿珍又會估到既。「無，我訓緊覺姐，咁夜打黎做咩野？」我問，而阿珍就話：「尋日七三廿一約我去飲野，我都同佢出左黎。」「咁未幾好……」我無咩意思覆佢。「但係我見到能蟹約左阿琪出黎飲野ＷＯ，你唔知咩？」阿珍呢一句，即刻打醒左呆下呆下既我，然後，有個ＭＳＧ　ＳＤ左過黎，係一張相，我睇到張相，係阿琪同能蟹一齊飲緊野既相，而旁邊仲有其他人。我睇完張相後，就問：「佢地兩個係單獨定同其他朋友？」「好似係同其他朋友。」阿珍話，然後我地ＤＥＡＤ　ＡＩＲ左一陣後，佢又問：「阿琪無話你知？」唔知點解，呢一刻我唔知點答，以前我點都會好老實咁講我唔知，但今次，我唔想答唔知，但又唔想呃佢話知。係無答佢既情況下，阿珍就幫我完場：「我唔迫你答，不過只係想你知道一件事，唔係剩係等一個人，果個人就會珍惜架，你見我咁，我等左阿塔咁耐，佢一見到阿琪未又衝左埋去，我唔想你好似我以前咁咋，而且能蟹都算係靚仔一名，阿琪鍾意佢唔係無可能既事。」一個又一個字打落我個心上面，好痛，唔知點解有一種想喊既感覺，但又喊唔出。「我……我知架拿……」我無咩心機咁回應佢，而佢好似聽得出我既語氣，就話：「咁你早Ｄ訓啦，唔阻你拿，拜拜。」收線後，心情更加失落……唔通，真係好似老牛大人咁講，我做左兵自己都唔知？但係，有幾多個人會做知道自己做左兵先得架，知道果Ｄ人，都係已經唔再做兵既人。帶住好沉重既心情，訓左係床上面，原來，唔止發生一Ｄ大事會有咁既感覺，呢Ｄ係未做兵既心情呢？突然，電話響左一下，應該係ＭＳＧ，我望一望電話，係阿琪，係幾張相。第一張係一班人既背影，我認得出，其中一個係能蟹既背影，而第二張，係一張佢既手既相，好似傷左。阿琪：同能蟹去左飲野阿琪：頭先我好論盡阿琪：整親（喊笑）我：妳自己小心Ｄ啊阿琪：嗯（開心）阿琪：你做緊Ｄ咩啊唔知點解，我今晚無想再覆阿琪既動力，只係想入返個被窩入面，繼續比呢一種沉重侵襲。

咁沉重下訓著，會係點架呢？唔知會唔會發惡夢架呢？係仲係訓著之際，我又收到個電話……又係邊個嘈住我啊……我一睇，又係阿珍。「又點啊……」我語氣唔多好咁問佢，但係佢好似無理過，直接話：「你而家快Ｄ到我屋企樓下，七三廿一好煩佢唔肯走啊。」下！？唔撚係掛，做咩無啦啦發生Ｄ咁既事啊，一聽到阿珍咁講，我就衝左落去，去到阿珍樓下，我見到既，係兩個人坐左係個搖搖板上面，但係阿珍係凌空左，可能係因為七三廿一比佢重既關係。我行左過去後，就問七三廿一：「你搞咩啊？」七三廿一見到我後，無出聲，而阿珍就同我講：「不如你幫我落左黎先啦。」我用力咁將阿珍所坐果邊好大力按下，令阿珍可以落地後就放左手，可能因為放我太突然，七三廿一果邊落黎果下好快，而且佢都被彈左落地。不過我無理佢，只係問阿珍：「佢做咩事要咁？」阿珍就好無耐咁話：「佢問我可唔可以做佢女朋友ＷＯ，但係我識左佢咁短時間，都唔知佢係Ｄ點既人，而且我對佢又無感覺，未同佢講無可能囉，點知一講，佢就唔比我落地，要我答應佢先得。」下……咁樣好無風度下ＷＯ，我望向七三廿一，而佢望到我望佢，刻意回避我既眼神。「你同佢傾下啦，我眼訓返屋企先拿。」阿珍講完呢句後，就交左呢個爛攤子比我，而我行到七三廿一面前，就問佢：「你點解要咁做啊？」點知我呢一問，七三廿一竟然喊住同我講：「無女仔會鍾意好男仔架，佢地只會鍾意壞男仔咋，鍾意壞男仔啊！壞男仔啊！！！」佢好似癲左咁喊，喊得好大聲，我見到佢咁都唔知點做，只可以蹲下，問佢：「發生左Ｄ咩事啊？」「點解？由細到大，Ｄ人都叫我要對你鍾意既女仔好Ｄ，個女仔先會同你係埋一齊，但係我都照做啦，點解次次佢地只會話我係好人，只係想同我做朋友ＷＯ。」佢一邊喊，一邊叫：「十年啊！我等左佢十年啊！佢呢十年入面我一直陪住佢！甚至佢有男朋友！我都會有一個適當既距離保護佢啊！佢知架！佢知架……佢一直都知道我點解咁樣做……」佢就好似想將一直屈係心入面既說話，一次過講晒出黎，「十年入面，佢想我接送佢我一定到，佢話Ｄ男朋友欺負佢，我就陪佢散心，有咩野想做唔夠膽自己做既話，我一定陪佢，但點解每次佢分手，係佢旁邊果個一定係我，但係佢無諗過選擇我……」佢無再喊得咁勁，但係依然流緊眼淚，「點解每次我話想照顧佢一生一世，佢都只會話我係一個好人，點解佢每次被人傷害完一次又一次，都只會返到我身邊療完傷手拍拍羅友就走，佢為以前Ｄ男朋友墜胎，都係我陪佢去，果次係我唯一一次可以拖住佢隻手成日，但係值得開心咩？佢墜胎啊！我拖住佢去犧牲一個生命啊……我唔想見到佢再比人傷害落去，所以我最後同佢表白，得出黎既，就只有好朋友呢三個字……」佢望住個天，然後好諷刺咁笑，「無人會鍾意好男仔架，Ｄ女仔只會鍾意果Ｄ比佢地傷害既人，傷害佢地令佢地身上有無數既戰績，佢地會見到呢Ｄ戰績而開心架。」究竟要去到幾絕望，一個人先會放棄自己以前既所想，去學習一個新既思想呢，係呢一刻，我好同情七三廿一，佢對自己鍾意既女仔好係無錯架，只不過佢對左一個唔識得珍惜自己既人好，令到佢害怕以後對人好……咁樣，值得咩？

聽到七三廿一既說話後，我唔知點解諗起一套戲，一套星爺做既戲，戲入面，有一句對白係咁，「唔通我呢一世都同佢地一樣要做一條溝唔到女既可憐蟲。」然後，星爺就決定學壞。就好似，而家既七三廿一咁……放棄做好人，要撤頭徹尾做一個壞人，見到佢咁，我問左佢一句：「你咁做係為左想果個女仔返轉頭？」七三廿一無出聲，佢點一點頭後，又搖一搖頭。睇黎，佢都唔知自己想點，而我又問：「咁樣做，真係值得咩？」佢今次好肯定咁點一點頭，睇黎佢真係好堅定做一個壞男孩。而我，都無再問佢任何事，只係等佢喊到咁上下，送走左佢，而送走左佢後，我就諗，原來一個人等另一個人，可以等十年，完住付出，但係毫無收鑊。七三廿一變成咁，係因為佢唔甘心，定係認命呢？從少，我地會相信，只要對自己鍾意既人無私付出，就可以得到回報，但人愈大，學識左利益得失後，所有野就只會先睇回報，唔睇付出，只求回報既愛情，又係未愛情呢？係自私既表現？但其實，每個人都有自私既一面，就好似七三廿一想阿珍做佢女朋友一樣，自私到，如果阿珍唔答應就唔比阿珍落地，又好似七三廿一鍾意左十年既女仔一樣，自私地將七三廿一留係身邊一直陪佢，但又唔同佢一齊。就算係我，都會有自私既一面。沉重既心情，更沉重，返到屋企已經係三、四點，連老牛大人都訓到扯晒鼻鼾，而我，就訓左係床上面，今晚睇黎都唔會訓得著。今晚唔知係未個天鍾意玩我，第三次響電話，不過，今次唔係阿珍，而係阿琪，我記起，佢而家應該同能蟹一齊飲野。我接左個電話，不過聽電話既唔係阿琪，而係能蟹。「喂！牛仔！我同阿琪出左黎飲野啊！」聽把聲Ｄ語氣就知道，能蟹佢飲醉左，而我依希聽到阿琪把聲，以及車既行駛聲。我無出聲，而能蟹就繼續，「你唔出黎既點解！點解啊！點解啊！點解啊！」我而家真係無心情聽佢講醉話，而且唔知點解，我聽到佢把聲就無名火起。而係呢個時候，阿琪好似拎返個電話，佢同我講：「佢飲醉左啊，我同佢朋友送緊佢返去……」「妳真心覺得佢係真醉？」呢把係另外一把未聽過既聲，可能就係阿琪口中所講，能蟹既朋友「我都返緊去架拿，你咁夜都未訓既？」阿琪問我，而我只係好簡單咁答左佢：「就訓。」「咁你快Ｄ去訓啦，我返到會ＭＳＧ你，我……」阿琪未講完，個電話就好似比能蟹拎左，然後又講一大堆醉話，我按奈唔住自己，爆粗話：「能蟹，你唔撚好惹起我把火，你識我咁撚耐，都知惹起我把火Ｄ人無咩好下場。」佢一聽到我咁講後，個人靜晒，而我再講多句：「我而家可以話比你聽，阿牛很生氣，後果很嚴重。」然後，我就ＣＵＴ左佢線。我唔知佢地之後點，我只知道我訓左係床上面一陣後，就聽到好幾聲ＭＳＧ既聲音，我無理到，因為我今晚唔想再掂部電話。

第二朝訓醒後，我望一望個鐘，十點，原來心情咁沉，都礙我既睡眠，而且仲好似訓得好好添。再望一望Ｄ　ＭＳＧ，能蟹ＳＤ　左好幾個ＭＳＧ比我，七三廿一就有一個，阿珍都係得幾個，ＪＵＤＹ又係得一個，阿琪最多有成幾十個。我決定睇左最少果Ｄ先。ＪＵＤＹ：阿琪問我你係未發生咩事ＷＯ，佢話你嬲左佢啊，搞咩啊究竟？下……我嬲左阿琪？唔係掛，阿琪會唔會諗多左啊。七三廿一：我尋晚同你講既事，可唔可以唔好同其他人講，我唔想比ＧＲＯＵＰ入面既人知道我睇到七三廿一既ＭＳＧ後，簡單覆左佢兩個字，「可以。」然後就係睇阿珍既ＭＳＧ。阿珍：你同七三廿一點啊？阿珍：走左未？阿珍：其實我唔係唔想為你加油，只係果個對像係阿琪，我總覺得呢個女仔會傷害到我既好朋友，所以如果你有日發現有咩唔對路，就好轉頭離開搞咩佢前果兩個ＭＳＧ同最後既ＭＳＧ差咁遠既，不過我明白阿珍係出自關心我，所以我覆左佢，「我知道拿。」然後就睇能蟹既ＭＳＧ。能蟹：對唔住啊大佬能蟹：我知我今次玩大左能蟹：你唔好咁啦能蟹：無下次啦能蟹：應下人啦好唔好啊能蟹：係未因為我約阿琪出去無話你知你嬲左啊能蟹：你唔係為左個女人嬲左我呢個兄弟掛望住能蟹呢個ＭＳＧ，我真係唔知到講咩好，兄弟？其實我同佢都係最近先撞返，同佢都唔係咁熟，我就真係只當佢係朋友，兄弟既話……佢好似比麻煩我多過有幫過我ＷＯ。繼續唔想理佢，睇左阿琪既ＭＳＧ先。阿琪：我就快返到去拿阿琪：你點啊阿琪：我未見過能蟹個樣咁驚架阿琪：可能得你先可以治到佢（喊笑）阿琪：仲咩唔應人啊阿琪：我返到去拿阿琪：去沖涼先阿琪：沖完涼你就要應我架拿阿琪：沖完ＬＵ阿琪：舒服阿琪：仲咩仲未應人啊阿琪：係未我做左Ｄ咩野你唔開心啊阿琪：係未我同能蟹去街無話你知你唔開心啊阿琪：你答下我啦（喊）阿琪：定係你已經訓左？阿琪：我都訓拿阿琪：聽日先再講啦阿琪：晚安阿琪：早晨啊阿琪：你起左身未阿琪：仲未應人既阿琪：你到底咩事啊阿琪：再係咁我都嬲架拿阿琪：你係未發生左Ｄ咩野事啊？唔知點解，我見到阿琪ＳＤ比我咁大堆野，我竟然無開心既感覺，我放低左部電話，出左房後刷牙洗面返黎後，見到阿琪打過比我。唔止一通電話，兩三通電話。就當我拎起左部電話想睇真Ｄ之際，阿琪又打左過黎。「喂？」我接左佢電話，然後佢就問我：「你做咩野事啊，唔應人。」「我岩岩先起身。」我答佢，咁我真係岩先起身。「……係未真架？」佢問我，而我就答佢：「仲咩要呃妳。」「你做咩咁惡ＷＯ？」佢問我，而我又答佢：「我幾時有惡啊。」「……人地見到你無應機，好擔心架知唔知。」阿琪語氣聽得出有少少唔開心。「咁妳打比我做咩？」我問佢。「你係未嬲啊？」佢問。「無嬲。」我答。「你一定有，你以前唔會答得我咁簡單架。」佢又話，天啊，突然覺得被阿琪打敗。「我真係無嬲啊ＯＫ。」咁我真係無嬲ＷＯ，就算嬲，都係嬲尋晚能蟹佢飲醉左玩電話。「你真係無嬲？」阿琪又問多次，而我見佢係咁，唯有答佢：「本來唔嬲，但妳再咁問我就嬲。」「咁我唔問啦。」阿琪呢一句終於有返笑容，「咁你都快Ｄ應能蟹啦。」「唔應佢，等佢自己驚下先。」我答完後，阿琪就講左佢：「都唔知你嬲佢Ｄ咩。」「我嬲佢咁大個人仲玩電話囉，成個細路仔咁唔識大。」我講完後阿琪笑得好大聲話：「係啊，佢真係個大細路。」「咁仲有無咩野事？」我問阿琪，而阿琪就話：「我想去食早餐啊。」「咁妳未去食囉。」我唔知點解呢一刻想咁答佢，亦都估唔到我竟然會咁答佢，然後佢聽到我咁答，就話：「陪我食。」把聲仲好可愛添。見阿琪咁，諗左諗後就話：「咁一陣樓下既茶餐廳見啦。」「好。」阿琪好開心咁回應我後，就收左線，而我就換左件衫出門，而出門之際，我收到能蟹既ＭＳＧ。能蟹：阿牛，有件事想同你講下而家唔想理佢住，等同阿琪食完個早餐之後先再算。

約左同阿琪食早餐果陣，阿琪就講返尋晚既事。原來，尋日本身阿琪係約左Ｄ朋友出街傾Ｄ野，但中途就遇到能蟹，所以就同佢朋友ＪＯＩＮ左能蟹班朋友去飲野，而飲野期間，能蟹佢不停咁同阿琪有身體接觸，本身都唔係幾覺既阿琪，慢慢開始覺我能蟹有Ｄ問題。真到，能蟹去左洗手間後，有個能蟹既女仔朋友就同佢講：「妳唔小心Ｄ呢個人啊？」呢個係係指能蟹。「小心Ｄ咩？」阿琪扮晒唔知咁問，但其實心中有數，而能蟹位朋友就話：「佢擺到明想食左妳啦。」而阿琪聽到後只係嗤笑左一下，「憑佢，佢想玩我既話，我實玩返佢轉頭。」然後，阿琪既朋友就話：「一睇就知果條友對妳有意思先咁做。」「唔好意思，佢咁大細佬，我先唔會睇中佢。」阿琪好直接咁講：「佢相玩既話，就睇下最後會點。」我聽到阿琪講返尋日既事後，點解好似一ｄ出黎玩慣既人先會有既對白既？「都唔見妳平時會講呢Ｄ野既？」我直接問佢，然後佢就話：「女仔出去飲野，點都要自己保護自己既，而且我身邊有無個信得過既人睇住，我更係要咁講啦。」「咁點解你唔搵個信得過既人陪妳呢？」我問佢。「你尋晚都唔得閒，唔應機，想搵妳陪都唔得啦。」阿琪作狀扁咀話，而我就笑左幾下講：「咁跟住呢？」「跟住未佢醉左我送佢返去囉，佢就拎左我部電話打左比你，然後你唔知同佢講左Ｄ咩野後，佢成個人當堂靜晒唔敢亂郁。」阿琪講完呢句後就問：「點解你咁勁可以令到佢咁既？」「秘密。」我話，其實我都唔知點解，所以先咁講，而阿琪就作狀打左我一下後，繼續食佢既早餐。食完早餐後我就送阿琪返去，然後就施施然既拎出部電話，覆能蟹既ＭＳＧ。我：想講咩？能蟹：出黎傾好唔好？我：咁而家你去我樓下能蟹：好我返到樓下等能蟹，等左陣佢就到左，而能蟹一見到我，就同我講：「尋日唔好意思，我玩電話我唔岩。」「你就係為左講呢Ｄ野先叫我出黎？」我問佢，佢就搖搖頭話：「唔係，我想講既係阿琪。」「阿琪？」我無講比佢知我同先同阿琪食早餐既事，而且都唔駛話佢知。「係，尋晚我同阿琪去左飲野既時候，發生左Ｄ事。」能蟹話，然後我就望住佢同示意佢繼續講，佢見到我既示意就繼續，「佢挨身挨勢，仲將隻腳放上我大脾度，仲叫我係幫佢揀花生佢食，我飲到中途同朋友去廁所果陣，我朋友就話呢Ｄ女送上門，你唔係唔食掛，我就只係笑笑口話佢知只係當阿琪係朋友。」我聽住能蟹講既野，點解同阿琪頭先同我講既野有咁大既出入。「係走果陣，其實我真係醉左，但係我醉醉地既時候，我見到佢竟然無啦啦蹲低，幫我綁鞋帶，仲話我醉成咁，唔綁好因住仆死我，佢從下望上黎果樣，真係好難抵擋。」能蟹講完後，我唔係幾好氣問佢：「你就係為左想同我講呢Ｄ野先叫我出黎？」能蟹見到我咁，就話：「我係想叫你小心Ｄ啊，呢個阿琪真係唔簡單，如果我無女朋友，都會中招。」「咁姐係話你都想追阿琪？」我又問，好認真咁問，而能蟹佢搖晒頭話：「唔係，我只係想我朋友清楚自己過緊果個人，係同你既世界完住唔同既人。」我拎阿琪同能蟹同我講既野作出比較，得出既結論係佢地尋日去左飲野，有身體接觸，其他既，我都只可以話未有足夠既證據。我唔知係阿琪主動挨身挨勢，定係能蟹佢食豆腐，我只知道，呢件事，令我意識到可能身邊既朋友講既野係無錯。但係，如果對像係阿琪既話……我……真係唔知應該點……

點解呢？究竟發生左Ｄ咩事呢？呢排係我身邊都係充斥住對阿琪既負面說話。一個二個都叫我唔好再行近阿琪，就連本身支持我既ＪＵＤＹ都無再幫佢講好說話，就連一直教我日久生情要慢慢等待既老牛大人都怕我做左人隻兵。能蟹既說話究竟應唔應該信呢？定係，我應該相信阿琪呢？我唔知，我只知道今日我想一個人靜下，唔想再同任何人有接觸。離開下都好既，但聽日又要返工，想離開既話可以去邊呢？長洲……我決定自己一個人入長洲靜下。唔知幾時開始，長洲多左好多人，多到有時連原居民都投訴叫Ｄ人還返長洲比佢地，我選擇左星期日入去長洲，已經預左好多人。一落船，同我想像一樣，人群係我面前行過後，又有另一個人群，就好似海浪一樣。我買左幾支酒，然後租左架單車，係長洲既岸邊踩，踩到一個比較少人既地方後，就停左落黎。有時，一個人靜靜地都唔錯，我仲特登熄左電話，唔想比任何人搵到，開左其中一支酒，係仲有微溫既太陽下，呢支冰凍既啤酒都真係透心涼。其實我唔係一個成日飲酒既人，但係自從識左阿琪之後，我就多左出去飲野，而且，每次都有阿琪係度，諗返轉頭，其實同阿珍同能蟹既說話好似，我同阿琪可能真係兩個世界既人。海風一直咁吹，但係我既心情都係一樣，好虛無，因為我真係唔知應該點做。我成日都話，愛情其實係自己既事情，就算點都好，最後既選擇都係自己所決定，唔可以怨其他人，而且當你決定去愛既時候，就唔好動搖，但而家，我卻開始動搖。我有嘗試用老牛大人教我既方法，係度諗我同阿琪之間發生過既事，不過，今次好似點諗都唔夠填補內心既空洞，呢種感覺，好唔實在。我去到一個睇唔到日落既沙灘，坐在係度漫無目的咁望住個海，個腦真係好似空左咁，咩都無諗，唔想諗。真到，有一對情侶係我不還處，係到打鬧……係真係打鬧，我見到個男既打左個女仔一巴，然後個女仔就話：「你打我……」見到咁既情景，我成個人當堂醒一醒。而有個女仔就衝左過黎，推開左個男既，而個男就氣沖沖咁走左，剩低果兩個女仔。我聽到，呢兩個女仔既對話：「點解佢成日咁對妳，妳仲要忍佢？」「因為我愛佢囉。」「但係佢唔識得珍惜架。」「佢識架。」「佢識就唔會打妳啦。」「可能，佢唔知要點樣表達對我既愛呢。」「所以就打妳？妳未咁傻啦。」「佢真係對我好好架……喂！妳去邊啊？」「我去幫妳打果個衰人。」個女仔走左後，就剩返另一個女仔好無奈坐左係沙灘到，而我，就好八掛咁行到果個女仔旁邊，然後問：「妳無野嘛？」個女仔無啦啦咁比我一問，嚇左一嚇但係都有答我：「……無野。」佢下意識雙手護胸。而我就話：「我無惡意架，我頭先係旁邊聽到你地既對話，點解妳男朋友咁對妳，妳都可以忍佢？」果個女仔笑左一笑，然後話：「可能，係因為我以前對Ｄ男仔太差，所以，我唔敢還手同怪佢掛？」「對Ｄ男仔佢太差？」我問，而個女仔就望住個海答我：「我以前，持住自己好多人追，就無理過一個對我好好既男仔，只要我想搵人接送，搵佢一定要，我唔開心，佢一定陪我，就算我有男朋友，同男朋友吵後都一定會搵佢，因為我對佢好放心，佢唔會傷害我，甚至，我比其他男仔傷害佢都會陪我一齊去面對。」個女仔講講下，眼角慢慢流下眼淚，「但係，我辜負左個男仔，最後都係選擇同一個傷害我既人一齊都無同佢，佢喊住問我點解，點解咁多年入面，都好似對佢既付出不聞不問，點解我唔比機會佢，點解佢十年入面一直為我做咁多野，我都無一刻感動過……」佢擦去眼淚，然後話：「但其實我係好感動，只不過，我已經係一個傷痕纍纍既人，已經配唔起佢……」我睇得出，呢個女仔既眼淚帶住既無奈，遠比起頭先比果個男仔打佢既傷痛仲要多。「但係，妳應該選擇對妳好果個啊，妳都話妳已經傷痕纍纍，點解仲要搵其他人去傷害自己？」我問佢。而佢望一望我，眼淚更加湧出黎話：「因為當我想搵返果個男仔既時候，先發現果個男仔比我傷害得仲慘，佢比我仲傷，傷到佢要遺棄以前自己既原則，去做一個壞人。」呢一剎那，我腦入面諗起一個人。

我坐係呢個女仔既旁邊，直到另一個女仔返左黎，「喂，你係邊個？」佢問我，而我只係好簡單咁答佢：「我只係個路人。」起返身，拍一拍屁股上面既沙後，正想離開之際，頭先喊過既女仔就問我：「你叫咩野名啊？」「阿牛。」都係好簡單就講左出口。「我叫拾拾。」呢個名真係同七三廿一有得比。「拾拾，妳做咩隨便咁識一個路人啊，仲要係一個咁宅既路人。」唔知點解我聽到呢個女仔講野，想一巴升過去。「妳唔好咁啦，我頭先同佢傾左一陣，覺得佢唔係一個壞人。」拾拾微笑左一下，然後又問果個女仔：「係呢，有無追到我男朋友？」「無啊，佢不知行得幾快，追唔到諗坐返黎叫埋妳走，點解，就入夜拿，妳走唔走啊？」果個女仔拉起左拾拾，而拾拾就話：「知拿，妳等多我一陣啦。」然後，拾拾行左過黎我度，「比你電話我，唔知點解，我覺得我地以後仲有幾會見面。」我呆左一呆，估唔到平時未試過比人抄牌，今日入黎長洲就比個女仔問電話。我講左個電話比佢知後，佢地就走左，剩低我一個係呢個沙灘度，我不停諗，唔知同事拾拾口中所講既人，會唔會係七三廿一呢？但係世事邊會有咁巧合先得架……我拎起飲剩既啤酒，繼續望住呢個海，直到天慢慢黑，我先離開呢個沙灘。無諗住過夜既我，係長洲自己一個人食左Ｄ海鮮後就坐船走，拎返部電話出黎，見到既，係一大堆既ＭＳＧ。本來我連ＭＳＧ都唔想睇，不過見到其中有一個係我未見過既號碼，所以我開左黎睇，原來，係拾拾。拾拾：你覺我，我應唔應該搵返先前對我好既男仔？我：其實妳一早知道要點做我：點解要借我呢一位陌生人既口話妳知我：而唔係妳自己去做？拾拾：你都講得岩拾拾：好高興識到你呢個陌生人唔知點解，我對呢一位新認識既拾拾無咩抗拒感，而且覺得，我同佢一定可以成為好好既朋友，所以，我同佢講左我入長洲既事。我：其實我：我今日自己一個人入長洲，都有Ｄ心事拾拾：咁可唔可以話比我呢一位陌生人聽？我：我鍾意左一個女仔我：開始既時候我Ｄ朋友都會支持我去追呢個女仔，但慢慢地，佢地覺得呢個女仔同我係唔同世界既人，甚至，呢個女仔好有可能會受害到我拾拾：所以你唔知應該追落去定係放棄？我：嗯拾拾：咁你今次點解會一個人入長洲？係因為太煩？定係想諗清楚件事？我：因為太煩拾拾：咁既話，你就繼續照你意思去追果個女仔啦拾拾：因為你今次既心事，係來自你Ｄ朋友講你鍾意果個女仔既壞話，先開始有動搖姐我：但係，如果我鍾意呢一個女仔，真係會帶比我傷害既話，咁以後可以點？拾拾：呢Ｄ係以後既事，且而，當愛來臨既一刻，你跟本擋唔到，就算呢一種愛係令你甜蜜滿瀉又或係焦頭爛額拾拾：每個人都阻止唔到拾拾：包括你自己我：妳呢位陌生人講得都無錯拾拾：（哈哈）拾拾：希望你可以同到呢個女仔一齊拾拾：而我都可以搵返最適合我既愛啦我：姐係妳會同男朋友分手？拾拾：唔會拾拾：我仲想試多一陣先係船上面同拾拾由上船ＭＳＧ到落船，估唔到係海中心都收到Ｄ電話ＷＯ。落到船後，又呼吸到果Ｄ混濁既空氣，不過，我既心變返唔再混濁。

睇返果Ｄ　ＳＤ比我既ＭＳＧ，大部份都係阿琪，差唔多都係問我做緊咩，做咩唔應機，叫我覆返佢。其實，一個人好關心一個人，係未都係會做呢Ｄ舉動？我：我今日去左做野好忙我：所以無時間覆妳我：對唔住我又呃左阿琪。阿琪：我以為你有咩事啊阿琪：又唔知係未我做左Ｄ咩整到你唔開心所以唔應我阿琪：嚇死我拿我：唔會我：妳點會令到我唔開心ＷＯ阿琪：咁你忙完未啊？我：忙完拿我：而家返屋企阿琪：咁你返到去早Ｄ休息啊覆完阿琪再睇其他人ＳＤ比我既ＭＳＧ，果Ｄ都係普通既吹水話題，直到，我睇到一個ＭＳＧ，我呆左，果個係我阿媽ＳＤ比我既ＭＳＧ。媽：你阿爹入左院，快Ｄ過黎我見到呢個ＭＳＧ即刻打比我阿媽問老牛大人入左邊間醫院，一收到地址就飛的趕去。係的士上面，我睇返呢個ＭＳＧ　ＳＤ過黎既時間，係六個小時前，唔知老牛大人發生咩事呢？你千其唔好有事啊。而我仲有ＳＤ　ＭＳＧ話比阿琪知老牛大人入左醫院既事，佢都好緊張咁不停問我點解會咁。但係，我都未去到醫院，都答唔到佢明確既情況，一去到醫院，我就即刻街上去老牛大人間房，「阿爸你點啊？」「咁早啊你，食唔食生果啊？」老牛大人好精神咁坐左係床上面食緊生果，而阿媽就好攸閒係旁邊住坐睇緊自己電話。見到老牛大人無事，擔心既心情即時減左一大半。「仲咩入醫院啊，阿爸？」我問老牛大人，而老牛大人就答：「比你激道囉。」我聽到反一反白眼，行到去床邊，然後問阿媽：「發生左Ｄ咩野事？」阿媽就答我：「你阿爹無啦啦暈低，嚇到我唔知點算，未送佢黎醫院比醫生睇下囉，醫生叫佢留院觀察啊。」「我都無事，不知幾精神。」老牛大人講完後好大力咁拍打自己既心口，我見到當堂呆左。「精你條命咩，頭先阿仔唔係度先話個頭又痛，條腰又酸。」阿媽講完後就放低部電話同我講：「一陣你同我一齊返屋企，執幾件衫比你阿爸。」「知道。」我點頭回應，然後坐多左陣就同阿媽佢返屋企執幾件衫比老牛大人，而期間我就話比阿琪聽我阿爸無事，佢先無咁擔心。而我ＳＤ完ＭＳＧ比阿琪後，我阿媽就問：「ＳＤ　ＭＳＧ比女仔啊？」係全世界既阿媽都知道自己個仔既心事？定係我唔識得收埋呢？佢咁都知，「無啊。」「仲話無，通常你地Ｄ男人ＳＤ　ＭＳＧ偷笑一定係同緊女仔傾計。」阿媽又會咁醒既，唔得，要轉移話題先得，「咁阿爸有無ＳＤ　ＭＳＧ果陣偷笑啊？」「佢敢咩。」阿媽好有自信咁話，然後又問我：「果個女仔，係未就係你鍾意果個女仔？」下！？阿媽又會連呢Ｄ都知道既。佢望住一副疑惑既我話：「每次你同你阿爹夜晚傾計傾得咁大聲，我緊係聽到啦。」竟然係咁，睇黎我下次要再將自己既聲浪收細先得。橫店阿媽都知道左，我就直接問佢：「阿媽，阿爸話以前佢係等左妳好耐，妳先會同佢一齊，係未真架。」阿媽聽到後笑左笑話：「雖然講都無人信，我自己都唔係好信，不過，係真既。」「點解妳自己都唔信啊？」我問。「因為你阿娘我係唔相信日久生情呢回事。」阿媽講完後，我更不解。

阿媽佢笑左一笑，然後話：「最初識你阿爹果陣，就覺得佢係一個好好既男仔，點解呢個世間上有一個咁好既男仔，但係就無女人鍾意呢？佢既好，係好到可以為左我去放棄自己好多野，到最後，我先知道原來佢一直都鍾意我。」我聽到阿媽咁講後，就呆左一呆，原來唔係老牛大人等左阿媽好耐，而係阿媽到好後期先知道老牛大人係鍾意佢。「但係阿爸果陣無做Ｄ咩野令妳覺得佢鍾意妳咩？」我問，而阿媽就答：「真係唔覺ＷＯ，只係覺得一有事發生，第一個出現既一定係佢，佢係一個好好既朋友。」我聽到後嗤笑左一聲，究竟係老牛大人果陣做得唔夠出面，定係阿媽佢聽生反應遲鈍呢？「咁妳又係幾時開始鍾意阿爸架？」我問佢，因為我真係好想知道，老牛大人係做左Ｄ咩野，令到阿媽鍾意佢。阿媽佢微笑左一下，呢一笑，好甜，「牛仔，你知唔知道，當你係一個險境果陣，最想既野係咩野？」我諗左諗就話：「緊係逃命啦。」阿媽聽到我呢個答案後，笑得好大聲話：「都岩，不過我當時唔係咁諗，我反而係諗，你阿爹幾時先會黎救我。」佢靜左一靜，然後好語重心長同我講：「有好多人話，當危難關頭既時候你第一個諗起既人，就一定係你最在意既人，果一刻，我諗既人係你阿爹，我好想佢黎救我，而唔知係未上天聽到我既心聲，阿爸就係危機當中，將我救左出黎。」「英雄救美！？」呢個係我聽完阿媽講既野第一個反應，而阿媽聽到後就笑笑口話：「我係美就一定架啦，至於你阿爹係未英雄就唔知拿。」我聽到佢咁講後都笑左出黎。而佢就繼續，「但無論你未英雄，當你見到一個人肯為自己連條命都可以唔要，奮不顧身去救你既時候，果一刻，你就會明白，你唔會想錯過呢個人，就係呢一刻，我鍾意左你阿爸。」「咁……所以……」「所以我同你阿爸唔係日久生情。」我未問完阿媽就答左我既問題，而我，就發問我第二條問題：「咁係Ｄ咩？」「愛情，係一剎那既衝動，當你愛上一個人既時候，真係唔知係點解，就好似一個宅男本身唔識同異性溝通，但當感受到真愛係面前既時候，都會作出最大既勇氣展開第一步，就算係無結果，佢地都為真愛奮鬥過。」阿媽講講下，就摸一摸我既頭，「呢一點你應該知架，你上一段感情就係咁樣黎架啦。」我回想係我上一段感情既開始，無錯，本身既我好少同異性接觸，但當我覺得前度係真愛果陣，我又會好主動去追求。「記住，衝動唔係一件壞事，因為愛情係雖然勇往直前，而感情既話……」阿媽佢慾言又止，而我就問：「感情係點啊？」我只見到，阿媽只係笑左一笑，「就等你再度擁有愛情先講啦。」呢一晚，聽完阿媽既說話後，我諗左成晚。我愛上阿琪既衝動已成事實，但係阿琪仲未對我有愛既感覺，如果聽阿媽講，佢同老牛大人唔係日久生情既話，咁樣，我係未應該要令阿琪對我有一剎那既衝動？但係，唔通為左呢一下衝動，要令到阿琪身陷險境咩，無可能既事啦，就算有可能，我都唔想阿琪有危險。而係我諗緊之際，電話響起，而且係兩聲，我睇一睇電話，一個係阿琪，另一個係拾拾，佢地既ＭＳＧ如下。阿琪：你爸爸無事嘛？而拾拾就係……拾拾：我決定，放棄我而家呢一位男朋友，去搵一個直得我愛既人

找一個直得我去愛既人，拾拾呢一句，就好似打中左我既心坎一樣。因為，我現時仍然覺得阿琪係我直得去愛既人，而且經過呢幾日既變動後，我更加立定決心。我先選擇覆拾拾既ＭＳＧ。我：希望妳可以搵到直得愛既人我：我都下定決心，會繼續追我而家鍾意既女仔我：因為我都覺得佢係我最直得愛既人拾拾：希望到最終，我地都可以得到自己想要既愛然後，就係同阿琪ＳＤ　ＭＳＧ，直到我地兩個都眼訓後，各自講晚安就去訓。而第二朝早，我係比一個電話叫醒左，我睇電話，係阿珍，我接左電話：「喂？」「有無時間出黎傾一傾？」阿珍講完後，我望一望電話上面既時鐘，而家離返工仲有一段時間，睇黎可以同佢食個早餐後再返工，而且阿珍好少何咁突然叫我出去傾野。「好，我地一齊食早餐慢慢傾。」我答佢，然後佢就講左個地點比我，當我去到佢所講既地點既時候，我有少少呆左，因為原來唔止佢一個人，仲有能蟹同ＪＵＤＹ。我坐低左就問佢地：「你地做咩事咁人齊？」而先講野既係阿珍，「其實都係為左果樣野先叫你出黎。」我諗阿珍所講既果樣野，係關於阿琪既事，我只好無奈咁同佢地講：「不如我地食左個早餐先傾好唔好？」佢地都點頭示意話好，我地幾個點左餐後，等緊早餐黎既時候一句話都無講，沉默地食完個早餐，其實大家心中都知道，就算一陣點傾都好，都唔好破壞我地之間剛剛建立既友誼。我好明白坐得係度既人，都係直心關心我既朋友，試問有邊Ｄ人可以為左一位朋友，可以係返工前約出黎傾野？仲要係為左自己而傾野。等各個都食完後，我就話：「你地可以講拿。」而先講野既又係阿珍，「阿牛，你到而家係未仲想追阿琪？」呢個開題其實聽左佢問左好幾次，而我今次好認真咁望住佢，好肯定咁點一點頭。阿珍見到我咁後，就話：「尋日能蟹佢都有同我講果日佢地兩個去飲野既事我知，發生左Ｄ咁既事，你都仲信佢？」而我就同佢地講：「係能蟹講我知之前，阿琪都有同我講果晚發生既事，其實雙方既說話都有好大出入，所以我決定兩個都唔信，只係信以後所發生既事。」「阿牛，唔通你連我呢位兄弟都唔信？」能蟹問我，而我就直接同佢講：「坦白講，我同你都係最近先見返，你可以唔駛稱兄道弟同我講野，而且好多發生既事，其實都係你搞出黎，然後我執手尾。」能蟹聽到我咁講後，又Ｄ好唔忿氣，而我就繼續話：「老實講，你係我眼中只係一個大細路，從讀書果陣已經係咁，你既性格我係好清楚，你永遠都只會將對你有好處既野話比人知，而唔會講事實既全部。」呢一句後，場面好尷尬，能蟹無出聲，只係好唔忿氣咁低頭望住個地下，見到咁樣既ＪＵＤＹ就話：「牛兄，你好少講野咁絕，駛唔駛為左阿琪而咁同能蟹講野。」我又好認真望住佢話：「我絕，你明唔明白當我以為你地會支持我追阿琪，變到你地個個都叫我停手，搞到我自己幾亂。」「咁我地都係因為怕阿琪會傷害到你，所以先咁做姐。」ＪＵＤＹ話，而我就問佢：「其實妳明唔明阿琪係個點樣既人？」ＪＵＤＹ諗左諗，然後話：「佢情商比你高好多啊，我怕佢真係會傷害到你。」「點解你地總會覺得佢傷害我呢？佢又以前到而家，有無做過一樣係傷害我既事？」我又問佢地，佢地比我問到啞晒。「我地都係關心你姐，你當佢係女神，但係佢可能係魔女咋。」阿珍話。而我呢一刻，就好語重心長同佢地講：「就算係魔女，都係一個值得我為佢蹈火海既魔女。」

阿珍聽到我果句說話後就話：「係你眼中而家只阿琪既存在，我地呢Ｄ所謂既朋友，你已經睇唔到。」「唔係我睇唔到，只係我唔想你地再對我果一方面有咁多意見，不竟我追阿琪係我既事，與你地無關。」我回答阿珍既說話。而阿珍聽到我咁講後，都好似能蟹一樣有少少唔忿氣坐低無出聲，ＪＵＤＹ更加唔知講Ｄ咩野好。呢個早餐，係咁既情況下不歡而散。我同ＪＵＤＹ係同一個地方返工，所以同路，返工既路程上面，ＪＵＤＹ同我講：「你為左阿琪同兩個朋友反面，點計都係蝕。」「我唔係為左阿琪同佢地反面，而係為左佢地多事而同佢地反面。」我答佢，而ＪＵＤＹ就話：「多事？因為佢地影響你對自己既愛情判定發表意見，所以多事？」我搖一搖頭，「果Ｄ唔係意見，已經去到係叫我選擇佢地既做法，就好似以前我幫ＣＯＷ果陣，我無叫ＣＯＷ做任何野，都只係比意見，因為一個人既愛情，永遠都係自己選擇，從旁既人唔應該幫人地選擇。」ＪＵＤＹ聽到我既說話後，終於明白我點解會有頭先既反應，「但係，你到唔駛講到能蟹唔係兄弟，只係普遍朋友掛，咁樣好傷佢既心架，佢都好關心你架。」「有時關心同煩，只係差一線。」我話：「能蟹既事我唔想再講，因為我總覺得遲早一日都要好好睇同佢講清講楚，妳知唔知佢為左證實阿琪係唔適合我，已經做左好多令我睇唔過眼既事而我已經當睇唔到。」「睇唔過眼既事？」ＪＵＤＹ問。「佢既行為，ＧＲＯＵＰ入面既人都開始覺得佢對阿琪有意思，甚至連阿琪既朋友都係咁講。」我話左能蟹有晚同阿琪去飲野既事佢知，只見ＪＵＤＹ有少少臉色唔對路，我就問佢做咩事，而佢都老實同我講：「其實，能蟹咁做係我教佢。」我聽到佢咁講後，有少少怒氣咁話：「估唔到我以為仲有少少識諗既人，會做出咁既事。」「你唔好咁啦，其實我都有後悔教佢咁做，因為照你咁講，我都覺得能蟹係有Ｄ問題。」ＪＵＤＹ話，但我而家已經聽唔入耳。「阿牛，對唔住。」ＪＵＤＹ係好少會講對唔住既人，但呢一刻我真係唔想原諒佢，「妳知唔知能蟹有女朋友架，妳咁教佢分分鍾又玩出火架拿。」「我明啊，但係……」ＪＵＤＹ好似想繼續講落去，但我擺左一副唔想聽落去既表情後，佢就無再講落去。點解？點解會搞成咁？究竟係我既問題？係佢地既問題？定係阿琪既問題？

你地可能會話我因為一個人而放棄左友誼……但其實我唔想，有邊個唔想自己既朋友都支持自己既愛情，有邊個唔想自己既朋友會為自己找到愛既目標而開心。除非，佢地覺得我係搵左一個錯既愛情目標。但係，我點都想試到最後，唔想就咁放棄。呢一次後，我同佢地都無再提呢日既事，阿珍同能蟹都無主動搵我，不過見面時都會有傾有講，只係好似唔會好似以前咁。ＪＵＤＹ就更加少出現係跑步ＧＲＯＵＰ既活動，只係耐唔耐搵我出去食野傾計，呻下ＣＯＷ既蠢事。佢地，就好似突然間無再係我面前提阿琪既野，而阿琪，都少左同佢地接觸。有時阿琪都會經我問佢地既情況點，我只會答佢，佢地幾好，各有各既野忙緊。唔通我地既友誼真係咁容易就崩壞？但另一邊箱，七三廿一就成一同能蟹出去飲野，學做一個壞男孩，但係佢本身就係一個好人，點學都只會覺得佢係扮出黎，心入面根本無壞既成份，有時見到咁樣既七三廿一，都覺得佢好慘。而果位新認識既朋友，拾拾，我一直都有同佢保持聯絡，我地相方都不時會講最近愛情既近況，我愈黎愈覺得拾拾就係七三廿一口中等左十年既人。我好想搵一個機會證實我既諗法係真，但一直都無呢個機會，直到有一次。跑ＧＲＯＵＰ入面有一個新ＭＥＭＢＥＲ加入，我一睇，點解呢個ＭＥＭＢＥＲ加入左唔係一個號碼，而係一個人名，再留意一下個人名，原來係拾拾。正當所有狗公瘋狂問拾拾問題既時候，我就收到拾拾既ＭＳＧ。拾拾：原來你都係同一個跑ＧＲＯＵＰ入面架我：係啊我：我剛剛先知詭拾拾：香港真係細無錯，香港真係細，我諗拾拾應該無諗過，七三廿一都係個ＧＲＯＵＰ入面。通常一有新ＭＥＭＢＥＲ加入，我地都會開一個新團出黎識下新既朋友，而呢Ｄ活動七三廿一一定會出現，因為佢可以識都新既女仔，呢一次就係我一直想見到既情況，因為我都想知道我既諗法係未真，而當我係度幻想今次既情況果陣，我收到阿琪既ＭＳＧ。阿琪：你今日跑唔跑啊？我：應該會去阿琪：咁我都去我：其實我：頭先剛入ＧＲＯＵＰ果個ＭＥＭＢＥＲ我之前就識阿琪：新入ＧＲＯＵＰ果個女ＭＥＭＢＥＲ？我：係啊阿琪：點識架？我：說來話長……我將識拾拾既經過簡化左同阿琪講，而且將認為佢係七三廿一等左十年既女仔都話左佢知，而阿琪聽到我講之後，就話。阿琪：你都知幾多野架ＷＯ我：咁岩佢地話我知姐阿琪：點解你唔話我知（嬲）我：下？（喊笑）阿琪：你有野瞞住我（嬲）我：又唔係Ｄ特別既事阿琪：唔理（嬲）阿琪：（嬲）我：有少少肚餓想去食野添我：妳去唔去食啊阿琪：又出呢招（喊笑）阿琪：食貨無尊嚴架（喊笑）阿琪：係（喊笑）最近同阿琪既溝通方式都係咁，只要佢有少少唔開心我就會帶佢去食好野，呢一招真係萬試萬靈。但係，我而家腦入面，只係不停想像緊今既既跑步活動，當七三廿一見到拾拾會點呢？究竟係未我所諗咁，拾拾就係七三廿一等左十年既女仔？

時間一分一秒咁過，我同阿琪係運動場入面，七三廿一都到左，而家，我同阿琪既心情全部都放係拾拾黎到。跑左咁上下，見到Ｄ新ＭＥＭＢＥＲ都到晒，唯觸拾拾仲未見人，我同阿琪都覺得可能係因為拾拾黎左但見到七三廿一係度，所以走左。但係當我同阿琪有咁既諗法之際，拾拾就係遠處揮住手過緊黎，「唔好意思，頭先我自己跑，所以而家先過到黎，你地好啊，我係新加入既，我叫……拾拾。」拾拾佢好明顯停左一停先講自己既名，因為果一下，佢見到七三廿一，而我地見到七三廿一既表情，佢一開始係有少少驚訝，但之後佢就扮晒無事，甚至，係扮唔識拾拾。「妳好啊，我叫七三廿一。」佢伸出手想同拾拾握手，而其他狗公成員就起哄，「七三廿一咁快就出手，真積極。」但係，七三廿一同拾拾都無理過佢地既說話，拾拾都伸出手，「你好。」一對本來認識既朋友，甚至其中一方係愛過另一方既兩個人，如今，竟然扮做陌路人。唔知道佢地兩個以前既事既人，可能睇唔出佢地係到扮緊，但係略知一二既我同阿琪，就好清楚見到佢地尷尬咁微笑。而所有新成員介紹完畢後，拾拾就走過黎我既身邊問我：「果個女仔係未你鍾意果個啊？」佢竟然係問阿琪既野，我仲以為佢會問七三廿一既野。「係啊。」我答佢，而佢就笑笑口話：「幾有眼光ＷＯ阿牛。」雖然佢講得都算輕鬆，但係都睇得出佢既尷尬，而我就話：「係呢，妳同七三廿一之前係未識架？」佢咁樣比我一問後，就有少少帶有保護既眼神望住我問：「你點知架？」「其實呢，你地既事我先前都估到，因為七三廿一同我都幾熟，又講過佢以前既事，而妳又有同我講過以前既事，咁岩兩個人既事有咁相似，所以……」我愈講，拾拾就用一個埋怨既眼神望住我問：「點解你唔一早同我講？」「我點會知我估中姐。」我是但諗左過答案答佢。「咁又係……」佢講完後就望向一直都留意緊我地既七三廿一，「我都無諗過咁樣撞返佢。」「咁唔好咩，妳先前話要搵過妳直得去愛既人，七三廿一對妳咁好，妳應該揀佢。」我話，而拾拾就講：「我都知，所以我都想比個機會佢，只不過頭先一見面果陣，我對佢既感覺陌生左，而且，佢好似唔想我認得佢咁。」「會唔會係妳錯覺啊？」我仍然繼續是但搵Ｄ野黎講，因為面對住佢地兩個，我都唔知講咩好。「唔知啊，總之個感覺就好特別，而且，我感覺到我已經唔係佢最愛果個。」拾拾一口咬定咁話。咁佢咁講都唔係無道理，呢一排七三廿一真係好積極識女仔，佢話要為左過去無嘗試愛其他人既十年一次追返晒。不過而家拾拾既出現，唔知佢會點諗呢？同拾拾傾傾下，阿琪就行左過黎，「你今日出黎傾計架，唔跑步既。」阿琪咁問後，拾拾就對住我笑得好不詭咁話：「係囉，阿牛，去跑步啦，有人呷醋啊。」估唔到拾拾第一日入ＧＲＯＵＰ咁快就識我拎我同阿琪黎講笑，呢個衰妹真係。「好啦，咁我去跑步，你地兩個識下啦。」我講完之後就去左跑步，而跑步既時候……就輪到七三廿一跑左過黎。

七三廿一行到過黎，第一句就問：「你同拾拾識架？」我對佢點一點頭，然後佢就繼續問：「點識架？識左幾耐？好熟架你地？你同佢係咩野關係？點解佢要入ＧＲＯＵＰ？佢……」一大堆問題連環炸落黎，我只好停住佢既問題，「你等等先好唔好。」然後就答佢：「去長洲識。識左幾星期左右。話熟又唔算，唔熟又唔算。朋友關係。唔知點解要入ＧＲＯＵＰ。」「咁佢……」「你停一停唔好問野住先。」我講完後，七三廿一就望住我，而我就問佢：「拾拾，係未就係你先前講等左十年既女仔？」七三廿一聽到我咁問後，點一點頭，而我又問：「咁點解頭先你扮晒唔識佢？」「我……」七三廿一吱唔左一下，「……我都唔知點樣面對佢，以前佢係我好鍾意既人，但而家……」「而家唔係？」我問，而七三廿一就話：「唔算唔係，因為最近我都試過叫自己鍾意其他人，但係仲未有一個睇得上眼。」「咁姐係最愛果個？」我問。「我唔知道啊，總之我而家就覺得一見返佢既感覺唔同晒。」聽到佢呢句之後，我停左係度無左跑，而佢見到我突然停低，差Ｄ收唔切制跌親。當佢望住我既時候，我就話：「其實你而家最要睇清楚既係自己，你已經將自己變成一個連自己都唔熟識既人，我問你，你呢一段時間同能蟹一齊晚晚去飲野，真係開心咩？」七三廿一比我咁樣一問我，低下頭。「你諗下當你不停咁諗方法去令到Ｄ女仔注意你，你真係開心咩？」我每一個問題，都令到七三廿一佢個頭低得更低。「你諗下當你每次Ｄ女仔話你好迫哄人果陣，你真係覺我佢地賺你？你真係開心咩？」七三廿一今次搖一搖頭。而我行到去佢既面前，同佢講：「你想做壞人，我唔會理你，但係如果要做，都唔好無左自己。」七三廿一一臉茫然咁望住我問：「我係未做錯左？」佢而家既表情，好需要一個答案，但係呢個答案，唔可以由我把口講出黎，「要知道係未做錯既，只有你自己先可以證明。」我講出左個方法後，就繼續跑步，而阿琪就係呢個時候跑左過黎，問我：「頭先同七三廿一講左Ｄ咩啊？」我望一望佢後話：「我只係叫佢諗清楚自己之後要做Ｄ咩。」阿琪無再問落去，只係安安靜靜咁陪我跑步。跑多左一陣都應該夠，我就同阿琪去左水機飲水，而拾拾呢個時候就走左過黎話：「呢個號ＧＲＯＵＰ都幾多狗公架ＷＯ。」佢向我同阿琪ＳＨＯＷ一ＳＨＯＷ佢手機既ＭＳＧ，突然多左好多不知明既電話號碼ＳＤ　ＭＳＧ比佢，我同阿琪睇到後，只係笑左笑話：「妳以後就會慣架拿。」而係呢個時候，拾拾既電話響起，不過佢無接度，「邊個黎架？」阿琪問，而拾拾就答佢：「無啊，個ＥＸ打黎姐，唔想聽。」但係佢需然無接聽，不過身後就企左個人，一個拎住個電話既人，「點解唔聽我既電話。」個男人問緊既，應該係拾拾。拾拾聽到男人把聲，嚇左一跳後轉身望住個男人，而我同阿琪一見到個男人，都呆晒，唔係因為個男人突然出現而呆晒，而係呢個男人係我地之前見過既人。我好記得，果日見呢個男人，係同一杯大檸樂有關，而呢個男人，就係先前同ＪＵＤＹ有段關係既Ｂ男。

世事就真係咁樣，唔好話你地唔信我眼前果個男人係Ｂ男，就算我同阿琪親眼望住Ｂ男都唔係好信。我再回憶返，原來上次去長洲果陣，打拾拾果個男人就係Ｂ男。真係呢，我同阿琪呆到原地企左係度Ｏ晒咀，而果位Ｂ男就捉住左拾拾隻手話：「點解唔聽我電話！」佢好激動咁講，而且睇得出佢好用力咁捉住拾拾隻手，因為拾拾試過爭扎但係唔成功。「我再問妳多一次！點解唔聽我電話！」Ｂ男呢一次講得比上一次大聲，引黎唔少既目光，而拾拾就露出一個好痛苦既表情話：「你快Ｄ放開我啊。」呢個時候，係未應該有一個人出黎幫拾拾呢？我搵緊七三廿一既身影，只係見到遠處既佢其實已經望住一切既發生，但係佢一臉既茫然，完住無衝過黎幫手既衝動。咁……姐係得返我？阿琪呢一刻都拍一拍我，示意我過去幫手。我上前推開左Ｂ男，「先生，你做咩野？」我推開左Ｂ男，而且仲要扮到唔識佢咁問佢呢個問題。而Ｂ男比我推開後，好快又衝左上黎推一推我話：「我地兩個既野你唔好多事。」佢好惡咁望住我。通常面對呢Ｄ惡人，我只會用一個方法對佢，就係要惡過佢，「而家佢係我朋友就關我事！」我呢一聲大喝，換來既係佢既怒視。「係未就係呢條仆街所以妳要同我分手？」Ｂ男問，下？等等？事情會唔會進展得有Ｄ好笑呢？點解Ｂ男會問條咁既問題。而拾拾就答佢：「我既事唔關你事。」嘩……拾拾妳呢個答案真係可圈可點ＷＯ。Ｂ男聽到拾拾咁講後，就話：「咁姐係代表係啦！」佢剛剛講完，就已經一拳打左過黎，不過好彩我都唔弱，避開左佢呢一拳後一腳踢開左佢，然後話：「你條撚樣唔好再係度搞事，唔係對你無咩好處。」而家呢一刻，ＧＲＯＵＰ果Ｄ人先慢慢走過黎問：「無事嘛你地？你係邊個啊？」Ｂ男見到人多起上黎，就話：「你好野，呢件事我唔會就咁算。」唉……每次開拖都有手尾跟，我諗呢次都唔例外。Ｂ男走左之後，我行返阿琪既身邊，而阿琪就好擔心咁問我：「你無事嘛？」我答佢：「無事。」然後就係拾拾走過黎：「唔好意思，我無諗過佢會黎呢度。」「點解佢會知妳黎呢度架？妳講佢知架？」我問佢。「我都唔知點解佢會知，每次佢要搵我，一定會搵到。」拾拾講完後，我都唔明點解Ｂ男會知道佢黎呢度。不過唔緊要，而家最重要既有兩件事，第一件事，就係七三廿一而家係邊？我四圍搵佢，原來佢匿左係人群後面，我行到佢面前然後細細聲問佢：「做咩頭先拾拾比人捉住果陣你唔衝過黎？」「我……」七三廿一好想搵個借口答我，可惜到最後都搵唔到，只係講左句：「對唔住，唔知點解頭先無上前既動力？」「點解無？」我問佢，而七三廿一就好誠實咁答我：「因為果個男人就係搶走拾拾既人……」明白晒，原來出於自信既問題所以佢無衝過黎幫手，我望住七三廿一，嘆左一口氣話：「你要記住，就算佢曾經搶走過拾拾，都唔代表佢可以傷害拾拾而你袖手旁觀架。」七三廿一一臉悔意點一點頭，希望佢真係明白。而第二件事，就係Ｂ男又再出現，如果有一日ＪＵＤＹ在場而Ｂ男又衝左出黎搵拾拾既話，都唔知點算。

今日既跑步活動就係呢個衝突下畫上句點，而大家都話一齊去食飯，但係我今晚有Ｄ工作要返屋企做，所以話要早走，而阿琪見到我早走，佢話唔食，跟住拾拾都話想快Ｄ返屋企驚留太夜，而七三廿一都話有Ｄ野做要早走。就係咁我地四個人無去到食飯就返屋企。我同阿琪返屋企係同路，而七三廿一同拾拾就係另一邊但同路，所以我就同七三廿一講：「今日你送拾拾返到屋企先準走，以免果個男人又再出現。」七三廿一聽到後，其實有少少面帶難色，可能係因為尷尬掛，而拾拾都係一樣，但係佢怕Ｂ男又再出現，所以佢就問七三廿一：「你可唔可以送我啊？」「……好啦。」七三廿一點一點頭，唔知佢地撞返後會有Ｄ咩野傾呢？我同阿琪向佢地道別後，阿琪就問：「你估佢地有咩野講？」我同阿琪真係心有靈犀，諗埋同一樣野，「有兩種可能性，一就係好開心咁傾返以前既野，一係就好靜咩都唔講直到返到屋企。２「咁又係，如果佢地係尷尬既話，一定唔會點講野。」阿琪話，然後又開始另一個話題：「係呢，頭先你見到Ｂ男果陣係咩野反應啊，我成個人都Ｏ晒咀啊。」「我都係，我都唔知應該點反應，而且上次同拾拾識果陣，原來果陣打佢果個人就係呢個Ｂ男。」我話，而阿琪聽到後都好驚訝話：「估唔到呢個賤人會咁樣對女人，都唔知佢以前有無咁樣對過ＪＵＤＹ。」然後阿琪望一望我，就話：「你頭先都打人ＷＯ，唔知你會唔會打女人呢？」佢呢一個問題，令我突然成個腦都實晒，我會唔會打女人？我想答唔會，但係……阿琪見到我成個人好似比人點左穴後，就笑住話：「我講笑咋，你呢種人咁老實，又點會打女人ＷＯ。」佢既微笑真係好似天使，如果我可以係佢面前懺悔就好，可以將我以前既罪行都減輕，但係而家佢係我想追既人，呢樣野係未唔應該話佢知。送到佢去樓下後，阿琪行入樓之際，佢轉過身同我講：「阿牛啊，我覺得近掛ＪＵＤＹ佢地好似好刻意咁避開我，唔知我係未做錯Ｄ咩野事？」佢既神情係一副擔心。「妳無事啊……」其實唔關阿琪事，只不過係因為我鍾意佢，而佢地唔想我同妳一齊姐，所以先會咁，唔關妳事架阿琪，「……可能佢地忙姐。」我只可以搵呢個借口講比阿琪知。「係就最好啦，好耐無見佢地，唔知佢地點呢？」阿琪無入到樓，行到我面前話：「我怕好似我以前Ｄ朋友咁，無啦啦因為感情既問題而避開我。」阿琪講中左，但係我唔可以比佢知道佢講中。「我真係好想同一個朋友到求遠架，但係友誼永固呢四個字好似永遠同我過唔去咁。」阿琪有少少失落。而我見到咁樣既阿琪，就同佢講：「我係唔會比你無朋友既，至少到最後妳真係一個朋友都無既話，仲有我。」阿琪聽到我講呢句說話後，好開心咁笑左出黎，然後慢慢咁行近，頭慢慢哄左過黎，係我耳邊講左句：「你真係只想做朋友咩？」突然臉上一股熱，我諗係我臉紅，而阿琪講完呢句後就立即回頭，無望我一眼，「你都早Ｄ返去拿，拜拜。」佢話，然後就入樓。而我就好似碌木咁企係原地，頭先阿琪果句話，算唔算係同我講叫我放心繼續追佢呢？

返到屋企後，見到既係剛出院既老牛大人，「你個死仔，你阿爹出院都唔黎接我，真係……搞咩你笑得成個ＯＮ９仔咁啊。」老牛大人咁好中氣，一定仲好老當益壯。而點解佢會話我笑到成個ＯＮ９仔咁，因為由頭先聽到阿琪講果句說話後到而家，我都不自覺咁笑左出黎，果種喜悅唔知點解好難按奈住。老牛大人行到我面前，拍左我塊面幾下，「有咩好事發生左你笑到咁ＯＮ９啊？」佢問我，而我就笑住答：「無啊。」佢聽到我呢個「無」字，露出左一個不詭既眼神，「睇你咁既野，一定係關於Ｄ女啦……係未你個阿琪啊？」其實比自己阿爸知道自己追緊個咩野女仔都唔係一件好事，因為只要你係佢面前有少少開心既表現，都會以為係關於佢，雖然，今次既傻笑真係關於阿琪。「你未理咁多啦。」我諗好多朋友係呢個時候都會咁樣回應你地既屋企人，我都唔例外。而老牛大人聽到我咁答佢，就只係嘆一嘆氣，「睇黎個仔都係中毒已深。」咩野中毒啊……阿媽就係呢倨時候係間房叫左出黎，「你就由得牛仔想點做就點做啦，不過呢……」佢一邊講一邊走左出黎話：「有咩野老豆就生個點樣既仔，佢未好似你以前咁樣囉。」老牛大人聽到後就話：「我邊有個仔笑得咁ＯＮ９。」「係係係……係個樣最醒。」阿媽推住老牛大人一齊返入房，而係就入房既一刻，佢就望住我好細聲咁同我講：「佢果陣仲ＯＮ９過你啊。」我聽到後笑左出黎，而老牛大人就話：「我聽到妳講咩野架。」不過其實呢份喜悅可以同自己身邊最親既人分享，都係一件唔錯既事，不過我既朋友就……就係呢個時候，我電話響左一下，「你條女搵你啊！」老牛大人係自己既房大叫左出黎，然後就係佢比阿媽打左一下既聲音。我滿心期待拎起個電話一睇，原來係拾拾ＳＤ左個ＭＳＧ比我。拾拾：估唔到事情會拾到咁我：妳意思係妳前男友黎左？拾拾：係啊拾拾：仲有既係見返七三廿一我：其實我之前都只係估妳會唔會係佢口中講果個等左十年既人我：今日終於知道左我既諗法係正確拾拾：我見返佢果一刻真係有少少呆左拾拾：唔知比Ｄ咩野反應好我：七三廿一都係一樣拾拾：其實七三廿一同你講左我幾多野？我：佢講左等左妳十年，十年入面妳都無揀佢同另外Ｄ男仔一齊拾拾：就得呢Ｄ？我：仲有妳為左一個男仔去墜胎，而且叫左佢去陪妳拾拾：係拾拾：咁佢有無講過，我以前係做過援交？我：下！？妳做過援交！？拾拾：睇黎佢無講你知拾拾：估唔到佢到而家都一直保護緊我同拾拾呢幾個ＭＳＧ下，我知左件咁既事，都有少少震驚。

拾拾過援交！？可能大家年輕唔係果個年代，果陣時把援交，應該就同而家既ＰＴＧＦ一樣，只係個名唔同左。就係我諗緊點樣覆拾拾既ＭＳＧ果陣，佢已經打左過黎……「你條女打比你啊！」又係老牛大人，然後又係佢比阿媽打既聲。我接左電話，我未開聲拾拾就話：「是咁的。」睇黎佢想將佢以前既事講比我知。「我果陣仲細，唔識野又以為自己有幾分姿色，不停用呢個條件去令Ｄ男仔比著數我，甚至去到其中一刻，我決定用我既身體去換取金錢。」佢話，而我就問佢：「妳咁既決定，係未因為等錢用？」「唔係，我只係覺我果陣Ｄ男人咁易呃，點解我要咁辛苦做野賺錢，而且係做好多年先可以貯到我想要既錢，所以先用身體換金錢。」佢講講下有少少落寞，「可能年少輕狂，又或者唔識諗咁多，而家都有少系後悔。」呢一句我聽得出佢係打從心底講出黎。「有邊個無過去ＷＯ。」係啊，呢句野好老套，但係通常老套野都係最ＷＯＲＫ。「做援交果陣，我見過林林總總既男人，唔用階層既人，有Ｄ月入過百萭既又有，有Ｄ為左同我做一次要貯好耐錢既人又有，直到，我遇到佢。」佢講都呢到就停左停，而我就問佢：「邊個仍？」「七三廿一。」聽到佢呢個答案後，我只係講左一個字：「ＦＵＣＫ！！！」然後呆左，先前七三廿一話等左拾拾十年都唔同佢一齊，但係原來佢地一開始識果陣佢地已經……「唔係好似你咁諗。」拾拾已經將我腦海中所諗既情況打斷，「七三廿一佢係唯一一個無同我發生關係既客人。」「下！？比左錢但唔搞野！？」我口快快將我心入面果句講左出黎，而拾拾聽到都笑住話：「我記得我果陣收佢錢，佢都係咁講，而且，佢仲話我係佢眼中係一位天使，一位截翼既天使。」估唔到七三廿一咁識講野，而且比錢援交唔搞野咁高尚既情操，真係值得人敬佩。「你知唔知點解佢叫做七三廿一？」佢無啦啦咁問，然後我就答佢：「唔知啊，係未因為妳唔理佢，『唔理七三廿一』，所以佢先叫七三廿一。」呢個真係個爛到無我再爛既ＧＡＧ，但係拾拾就笑住話：「可能都係……哈……」佢笑得好大聲，然後就講個答案我知，「因為果陣我都有好多客人，記唔到咁多名，所以就用佢地電話尾果四個字做稱呼，而佢既電話後面果四個字就係七三二一，我果陣就好快快講左七三廿一，然後佢就用左呢個名做佢既匿稱。」「咁姐係話，呢個名係妳送比佢？」我問，而拾拾就回答我：「係。」原來呢個名係拾拾送比佢，而佢到而家都一直用緊，如果七三廿一真係想忘記拾拾既話，佢點解唔改另一個名而繼續用？「就係果一次後，我同七三廿一就做左好朋友，當唔開心既時候就會搵佢，因為佢係我唯一可以放負能量既人，佢每次都好細心咁聽我講我所發生既事，甚至係當我以為遇到真愛既時候，我都會話佢知。」拾拾講到呢度，我就問：「咁妳知唔知佢一早就鍾意妳？」「知道。」拾拾回答得好直接，而我就話：「但係妳將呢Ｄ野都話佢知，佢未唔開心囉？」「我明白，我每次都以為我咁講，佢會唔開心後就放棄我，點知佢無，佢仲默默係我身邊等我，直到有一次，我為左一個男人有左ＢＢ，果個男人知道後就叫我落左佢，同埋以後就無再理我，果一刻，我好崩潰，因為我以為果個男人會同我一齊，點知到最後無。」佢話。「咁然後妳就叫七三廿一陪妳去落仔？」我問，而拾拾說答：「係。」佢既語氣係好理所當然。「係呢一次後，七三廿一更加照顧我，對我好好，但我開始覺得佢既好變成一種壓力，我要佢等左咁耐，仲經歷過呢Ｄ野，我覺得同佢一齊係害左佢，所以我就漸漸想遠離佢，但係佢既好實在係一種無微不至既毒藥，我真係唔可以一下子就唔理佢，但到最後佢同我表白既一刻，我先發覺原來我繼續出現係佢面前不停接受佢既好先係一種最大既毒藥，所以我拒絕左佢。」又係一種落寞既語氣。「咁之後佢就想變做一個壞男人，而妳就同左Ｂ男一齊？」我問，又係果一個理所當然既答案，「係。」「妳咁快可以有一段新既戀情？」我問。「因為我想七三廿一對我快Ｄ死心，但我到而家先知道，原來我其實一早已經鍾意七三廿一，只係要到失去左之後先知道。」落寞既繼續落寞，又係一段失去左之後先識得珍惜既愛。失去左先識得去愛，究竟，值唔值得呢？

原來拾拾同七三廿一有一個咁既過去，但係就係呢Ｄ野令到七三廿一想成為一個壞男孩？同拾拾收左線後，我訓左係床上面，ＪＵＤＹ因為欲ＣＯＷ既一次分別先識得珍惜，然後佢地先係埋一齊，咁唔通拾拾同七三廿一都係一樣？一個等左佢十年既男仔，等到最後仲要放棄自己一直堅持既信念，佢會回頭咩？我就係呢個疑問下訓左，到第二朝醒返，見到電話收到既係阿琪既ＭＳＧ以及拾拾既ＭＳＧ。阿琪果Ｄ都係平時我地日常既對話，所以無咩特別，而拾拾果一個ＭＳＧ，就好似尋晚所講既野一個總結。拾拾：時間就係我同七三廿一既最大敵人，我浪費左七三廿一佢十年既時間，唔通我要等返佢十年？我望住呢個ＭＳＧ之後笑左一下，等一個人真係咁簡單咩？我自己經歷緊好明白當中既心情，而以前係七三廿一等拾拾，如果真係兩個人既身份調轉，拾拾真係等得到？過左幾個跑步活動，係呢段時間，只要有七三廿一既地方，拾拾都會出現，但係七三廿一就用形同陌路人既身份面對拾拾，就算拾拾上前主動同佢傾計，佢都只係講左兩句就行開。每次我望到佢地兩個咁，都會行過去問七三廿一，問佢：「係未能蟹教過你要令Ｄ女仔望動搵黎講野，你先咁樣對拾拾？」而七三廿一聽到我咁問佢後，就答我：「唔係，只不過係我仲未知道點面對佢。」唔知點面對佢？已經見左幾次都仲未知點面對佢，「咁你對拾拾係未已經無左果份愛？」我問七三廿一，而佢就只係不停咁回避我呢個問題。隨左拾拾同七三廿一既事外，其實仲有一個隱藏既炸彈，就係Ｂ男，呢幾次跑步活動佢雖然無出現到，但如果有一日，ＪＵＤＹ在場邢Ｂ男真係出現既話，到時真係唔知點算。「做咩呢幾次跑步活動你都咁沉重既？」被我送緊返屋企既阿琪問我，我地剛剛完左呃步活動。「我覺得拾拾同七三廿一，好似比時間玩弄咁。」我將自己現時既內心感覺講左出黎，而阿琪就話：「係架，時間永遠都鍾意作弄人架啦，人可能可以改變到自己，但係就唔可以改變到時間。」我嘆左口氣話：「本來可以成為一對既佢地，而家變成咁。」「唔好諗呢Ｄ啦，不如諗下點同ＪＵＤＹ慶祝生日仲好啦。」係ＷＯ，個衰妹就黎生日ＷＯ，「唔知佢鍾意食Ｄ咩野味既蛋糕呢？等我整比佢食先我。」阿琪好開心咁話。「唔知啊，駛唔駛我幫妳問佢？」我問阿琪，而阿琪就話：「都好，到時叫埋ＣＯＷ、能蟹同埋阿珍佢地一齊黎，多Ｄ人玩好玩Ｄ。」我聽到阿琪口中講阿珍呢個兩個字，唔知點解總係有Ｄ怪，阿琪唔會知道阿珍因為唔想我繼續追佢而講佢既壞話，「……但阿珍唔知會唔會黎。」我同佢講。「應該會既，ＪＵＤＹ生日咁大件事ＷＯ。」阿琪話。如果真係咁簡單既話就好，不過ＪＵＤＹ生日阿珍應該唔會點掛。

阿琪想幫ＪＵＤＴ慶祝生日咁諗法，我直接講左比ＪＵＤＹ聽，佢一聽到即刻話好，當然啦，有人肯為你慶祝生日其實係件好難得既事。能蟹同阿珍都ＯＫ，而阿珍既ＯＫ係加左呢一句，「睇在ＪＵＤＹ既份上，我就出席啦。」而七三廿一都知道左件事，所以而家會同ＪＵＤＹ慶祝生日既人，有我、阿琪、ＪＵＤＹ同ＣＯＷ、阿珍、能蟹同七三廿一，阿琪知道左有呢Ｄ人出席後就話：「同事我地一定玩得好開心姐。２「咁一定啦，ＪＵＤＹ生日ＷＯ，一定要開心先得。」我答佢，而佢已經露出左個好興奮既笑容，「不如聽日跑步ＥＶＥＮＴ叫埋佢地黎好唔好啊，我地可以傾下去邊度玩。」我聽到阿琪呢句說話後，臉有難色話：「要佢地出晒黎，可能係件好難既事。」「咁又係……」阿琪扁住咀望住我，通常佢咁樣幫住我一定係有野要央求我，好明顯係想我叫佢地出黎啦。我望住阿琪方誠懇既眼神，「好啦，我試下啦。」「好野，都係你最好。」係咩，妳知就好啦。本來我以為叫晒佢地出黎係一件好難既事，而且當中仲有ＣＯＷ同阿珍係度，應該難上加難，但當我實行果陣，係估唔到咁順利，有時有Ｄ野，做落可能同你想像既時候有好大出入。到左跑步既時間，能蟹好早就到左，而係佢身邊既當然有七三廿一，我同阿琪行到佢地兩個身邊吹左陣水後，阿珍都到左。七三廿一見到阿珍其實有Ｄ尷尬，不過阿珍行到佢面前，踢左佢一腳後就話：「以後你有排受。」呢句看似懲罰咁話句配上友善既微笑，好明顯阿珍係想化干戈為玉帛。七三廿一呆左一下，都露出左一個微笑話：「估唔到妳係個咁粗魯既人。」無錯，佢地之間就係咁簡單就完結左上次既事，可能係因為，佢地兩個之間只可能有友誼，無可能會進展到愛情。阿珍既出現，令到其他識佢既ＧＲＯＵＰ人都行左過黎，當然係狗公居多啦，佢地不停問阿珍最近點，有無拍拖之類既野，阿珍都難得理佢地。而係呢個時候，一個人就慢慢咁出現係我地面前，「ＨＩ。」拾拾今日都有出席活動，而佢行過黎，無非係想同七三廿一傾計，但係七三廿一同先前一樣，形同陌路人，「我地去跑步拿不如。」佢講左一句後就跑走左，而我地都跟上去。我見到咁當然叫埋拾拾一齊跑啦，不詔全程七三廿一都同拾拾零交流，相反既係七三廿一不停同阿珍傾計。唔通，呢Ｄ係七三廿一既反擊？跑完步後，ＪＵＤＹ同ＣＯＷ都出現左，佢地兩個企左係運動場旁邊，「你地終於到拿？」阿琪好開心咁跑去ＪＵＤＹ面前問。「係啊。」ＪＵＤＹ撓住ＣＯＷ，佢地兩個好甜蜜，而我地幾個都慢慢行過去，當中包括拾拾，而我就走係最前面，望住呢一切既發生，係呢一班人當中，有兩個女仔都同一個男人發生過感情，只係而家在場既只有果兩個女仔。我腦入面慢慢浮現在我先前其中一個諗法，如果，當ＪＵＤＹ同拾拾在場，而個Ｂ男又突然出現，咁會點算呢？世事無理由會咁巧合既。

都話世事唔會咁巧合，我一直都怕Ｂ男會係ＪＵＤＹ同拾拾同場既情況出現，但好似係多餘，Ｂ男無出現過，而拾拾佢好快就打入左我地既圈子。三個女人一個墟，而而家唔止有三個，有四個人，雖然阿珍對阿琪有Ｄ微言，但係以同ＪＵＤＹ慶祝生日既前題係，佢地四個女仔真係要幾嘈有幾嘈。「ＪＵＤＹ妳生日想食Ｄ咩野蛋糕啊？」阿琪好興奮咁問，而ＪＵＤＹ諗左諗就話：「咩野蛋糕唔緊要，最緊要既係有……」「士多啤梨！」佢地四個好有默契乎一齊叫左出黎，然後就放聲大笑。其他唔知情既ＧＲＯＵＰ　ＭＥＭＢＥＲ好想打入佢地既圈子，但係無從入手，而佢地亦都樂於四個人係度傾計，就好似四個人已經係一個世界一樣。而坐係佢地旁邊既四個男性動物，包括我，就好靜咁睇住佢地所做既一切。「係拿，唔記得多謝你地添。」ＣＯＷ突然開口講野，對像應該係我同能蟹，「如果唔係你地幫手，我都唔可以好似今日咁坐係度同見到ＪＵＤＹ咁開心。」能蟹笑左笑話：「唔駛多謝，要多謝就多謝你自己啦，你識搵到我呢位高手幫手嘛。」佢永遠都係咁有自信。「能蟹講得岩架，你要多謝自己。」我同ＣＯＷ講：「係因為你既行動先可以令到ＪＵＤＹ而家咁，唔關我地事架。」ＣＯＷ聽到後露出左一個意味心長既笑容。我拎起手中既汽水，向ＣＯＷ乾杯，而同完ＣＯＷ乾杯後，我就碰一碰能蟹既杯，佢見到我呢個行為，望一望我，而我就話：「以前好似有個人講過，男人唔記仇。」呢句說話係能蟹以前講過。能蟹聽到後又笑左笑話：「係你就用酒乾啦，用埋呢Ｄ水溝糖再加色素既野飲。」我地四個男既，最靜莫過卡七三廿一，佢成晚都坐左係度望住拾拾，好似有Ｄ野想講但又講唔出咁。「你做咩望住拾拾啊？」唔知情既能蟹問七三廿一，「你係未想追佢啊。」被咁問既七三廿一當堂嚇左一跳，然後就話：「我邊有望住拾拾啊，我望住……我望住……」「拿，你小心Ｄ講野啊，係拾拾左手邊既係阿琪，右手邊既係ＪＵＤＹ，一個已經有人睇中，一個就大大個男朋友坐左係度，你唔好同我講你望緊拾拾旁邊果個啊。」能蟹，你駛唔駛迫得佢咁盡，但係見到七三廿一個慌張樣，又真係好好笑。「我……我望後面牆上面寫係果Ｄ菜名姐，都無望拾拾。」七三廿一隨便搵左個借口話。「原來係咁。」我、能蟹同ＣＯＷ三個齊聲話。呢次既飯局，我地決定去酒吧興祝，呢個係ＪＵＤＹ既決定，生日係大晒既，無計啦，而女子組就會準備野食，我地男子組既，就係搵地方。而距離ＪＵＤＹ既生日，就仲有兩個星期。

今日算係盡興而歸，大家食完飯就各自歸家，ＪＵＤＹ有ＣＯＷ送，拾拾就同七三廿一同路所以佢送，阿珍就有好多ＧＲＯＵＰ　ＭＥＭＢＥＲ爭住送返屋企，而能蟹就要返去陪女朋友所以走先一步。而我就同平時一樣，送阿琪返屋企。係呢條路上面，其實已經充滿住我同阿琪既回憶，每次同阿琪一齊行呢條路都有傾有講，今次都唔例外。「好耐無試過今日咁齊人，同食得咁開心。」阿琪話，佢仲諗緊頭先食飯既情境。「係啊，真係好難得。」行係佢身邊既我話。「其實拾拾都幾好啊，不過係估唔到原來佢就係七三廿一以前追過既女仔。」阿琪話。「確認左我既諗法果我都唔係好相信，唔通呢個世間上就係有緣份呢樣野。」我話。阿琪聽到我咁講後，笑左笑話：「唔知呢？」緣份？唔知係未緣份將我同阿琪拉埋一齊呢？就係我咁諗之際，緣份同我玩左一個作弄般既遊戲，阿琪因為貪玩行左上石壆上面，而一個唔小心，「哎呀……」上天係想用緣份將我地拉埋一齊？我即刻上前抱住左阿琪，而呢一刻，我同佢四目交投，我地既相眸從來都未試過咁近，相方都感覺到大家既氣息，佢身上面微熱，我諗我都係，唔知係因為頭口跑完步之後所致，定係而凡我兩個緊抱左一齊？我決定嘗試大膽Ｄ……我用手輕托住阿琪既下巴，慢慢將我個嘴迎上……「阿牛，我未ＲＥＡＤＹ好啊。」就係呢一句說話，令我大膽既心情停左。我地拉開返距離，「對唔住。」呢個對唔住係我講既，而阿琪聽到後，就輕打左我個頭一下，我不解望住佢，而佢就話：「係罰你心急。」我笑左笑，然後佢就話：「我地來日方長，總有一日……」阿琪又笑左笑，然後又企人係石壆上面，慢慢向前行。「妳小心Ｄ啊，傻豬。」我衝口而出咁叫左阿人傻豬，但估唔到阿琪會應我：「知道拿，不過有事都有你接住我啦。」如果緣份伙係想拉埋我同阿琪既話，希望下次係阿琪已經ＲＥＡＤＹ好既時間啦。

話到要幫ＪＵＤＹ慶祝生日，所以阿琪就約左Ｄ人出黎買野整蛋糕，我就當然係其中一個人啦，而拾拾同七三廿一都黎，其他人？能蟹個死仔話有野做最後放飛機，ＪＵＤＹ係主角當然唔會叫佢啦，而阿ＣＯＷ都會黎但因為有Ｄ野做，所以會後到。而我地就約左係超級市場等。同平時一樣，最準時既係我同阿琪，我地兩個到左就唔得佢入左超市行住等。平時都同阿琪一齊行超級市場，所以佢要買咩野我大既都知，本身仲諗住果兩個人好耐先到，可以同阿琪二人世界一陣，點知佢地係我同阿琪入左超級市場後，過多五分鐘就到。拾拾同七三廿一，可以話係前後腳到，就係只差幾秒咁，我同阿琪見到咁樣，都衝口而出話：「你地兩個約埋架？」七三廿一尷尬咁回應：「岩岩一齊到姐，邊有咁多約定。（而拾拾聽到七三廿一咁講，就有少少失望。成個買野既過程都好順利，但係唔知點解，我總係覺得有一個人係我地身後面跟住我地，唔知係我既錯覺定點。阿琪都察覺到我成日心不在焉，所以問我：「做咩事今日四圍望既？」「無啊，我覺得好似比人跟住姐。」我答阿琪，但點知阿琪咁樣講：「邊有人咁得閒跟住你ｗｏ。」咁又係，邊有人咁得閒跟住我呢。但係呢一種感覺都係一直存在，直到拾拾既電話突然響起，佢望一望個電話來電後就無聽，然後，係一個無來電既電話，拾拾拎住個電話後，猶疑左一陣後就接聽，「喂？」佢喂左一下，然後過左一秒後就好驚咁收左線。收左線後既拾拾佢望一望周圍，好似成個人慌失失咁，而我見佢就問：「咩事啊？」拾拾還顧左周圍一陣後，就吱唔咁話：「……無野。」唔通，係Ｂ男既電話？而當我咁樣諗既同事，我終於見到身後，一直令我有被人跟住感覺既果個人，原來，Ｂ男一直係我地身後面跟住我地，而佢跟既果個人，當然係拾拾。所有人都唔知Ｂ男既出現，就只有我，而佢都察覺到我發現左佢，所以就轉身走人。我見到咁，為左唔好驚動其他人，決定自己一個跟上去，而阿琪見到我行開就問：「你去邊啊？」「我想去拎ｄ野姐。」我答左阿琪後就繼續跟，但Ｂ男佢走得太快，就算我走到超級市場前面都見唔到佢個人影。算啦，人都唔見左點搵都無用。就係呢個時候，ＣＯＷ到左，佢一臉茫然行去我面前，然後同我講：「阿牛，我好似見到先前同ＪＵＤＹ一齊果個男人。」估唔到ＣＯＷ同Ｂ男又撞上。

（尋晚因為太忙無更新到，今日連放兩話，所以記住睇左２０２話「補返更新」先啊）「你……你話你見到邊個話？」我問ＣＯＷ，而佢就再答多我一次，「我同先見到先前同ＪＵＤＹ一齊既男人。」佢地兩個人既相遇，真係意料之外，我一直只係擔心Ｂ男會係有ＪＵＤＹ同拾拾在場果陣時出現既話會點算，但從來都無諗過ＣＯＷ見到Ｂ男會係點。而我聽到佢咁講，就問佢：「……咁係無野嘛？」ＣＯＷ就笑左笑答我：「其實無咩野啊，因為呢個人對我以後既人生黎講，已經唔重要。」佢答得咁簫灑，真係難得，而我就同佢講：「佢地係入面買野買得好開心……唔好同佢地講你撞到果個男人ｄ野，費事佢地……」「費事佢地擔心，我知架拿。」其實我覺得呢個理由都好牽強，但估唔到ＣＯＷ會咁諗。都好既，如果佢唔講既話，拾拾就唔會知道原來Ｂ男出現過。但係點解果個Ｂ男點會係呢個時候出現係超級市場呢？跟住落黎真係可以平安地咁買野，我地唔單止買左整蛋糕既材料，就買左好多唔同既零食以諗住一陣一路整蛋糕一路食。係整蛋糕既期間，我收到阿珍既ＭＳＧ，其實今日我都有叫過阿珍黎，但係佢話唔想同阿琪有咁多交集，所以就算。阿珍：你地整成點？我：幾好啊阿珍：你無比阿琪食左掛（喊笑）我：妳唔好講到佢咁恐怖啦阿珍：係你覺得佢係天使姐阿珍：我總係覺得佢係個惡魔我：妳未咁啦阿珍：咁你地最後去左邊度整？我：ＣＯＷ果度阿珍：你地唔驚ＪＵＤＹ上去咩？我：放心啦我：我緊係收晒風先決定上ＣＯＷ度阿珍：咁個蛋糕呢？阿珍：整完放係ＣＯＷ度你地唔驚ＪＵＤＹ會搵到啊我：……又係ｗｏ阿珍：……（無奈）就係阿珍既提醒下，我地整完個蛋糕後，決定由拾拾拎返去，而拾拾都好樂意，係整蛋糕既期間，我同阿琪不時留意住拾拾同七三廿一，佢地兩個其實心入面係好開心，但係二人就不停咁壓抑住自己既心情。唔知情既阿ＣＯＷ問我：「佢地兩個係未對相方都有意思架？點解佢地兩個接觸怕怕羞羞咁。」我同阿琪聽到後都笑到傻左，其實如果唔知情既話，旁人可能真係有ＣＯＷ呢一種諗法，但係如果係知情既人，姐係我同阿琪，只會覺得緣份仍然玩弄緊呢兩個人。

好快就到ＪＵＤＹ生日果日，所有人都好期待，雖然聽日先係ＪＵＤＹ生日既正日，但我地諗住今晚同佢倒數慶祝，所以我地個個都覺得好興奮。地點我地約左係尖沙咀既一間酒吧，我同阿琪例牌早到就一定，今次連能蟹都早到就好出奇，一去到約定地點，我地先叫左果度ｄ人幫我地雪住個蛋糕，同埋阿琪整左既小食，佢唔放心就咁比果度ｄ人拎入去，所以跟埋去睇。而我同能蟹，就坐左係酒吧既窗臺位置。「上次我講既野，你仲有無記係心上面？」我問能蟹，所問既係我無當佢兄弟果件事。而能蟹就笑左笑話：「果日食飯你都道歉啦，而且男人唔記仇嘛，不過當你講左果句後，我自己都有諗過，其實我份人都係爭唔落，所有野都係得把口，做又做到甩頭甩尾咁。」「都係架。」我笑住講得一副理所當然。「你個死仔，三分顏色上大紅啊。」能蟹，兄弟算唔上的話，但點都係我其中一個最好既朋友。「你地做咩密密傾咁啊。」呢把女聲我認得，係阿珍，「無，我地吹下……水姐……」能蟹講講下就慢左落黎，因為比面前既阿珍所吸引住。可能我以前都無留意阿珍，原來佢打扮起上黎都可以好靚。能蟹佢望住阿珍話：「如果我唔係有女朋友既話，我實追妳。」阿珍聽到佢咁講後，反左下白眼，舉住中指話：「收皮啦。」佢坐左埋黎，然後問：「其他人呢？」而我就答佢：「阿琪拎左ｄ野食入去放，拾拾同七三廿一就好快就到，ＣＯＷ同ＪＵＤＹ當然就最遲黎啦。」過多左一陣，好快就齊人，ＪＵＤＹ今日都有打扮一下，比起平時既佢，多左一份女人味，但唔知點解，我同阿琪望住佢笑左出黎，佢一見到我地兩個係咁笑，就話：「老娘今日生日，唔想講粗口，你地兩個好同我收聲。」忍住笑既我問ＣＯＷ：「阿ＣＯＷ，你覺得ＪＵＤＹ今日點啊？」ＣＯＷ好深情同ＪＵＤＹ對望，然後話：「好靚，佢今日真係好靚。」睇得出，佢係由心而發。唔講咁多，生日會開始，我地一黎就叫左ｄ野食同埋酒，大家都話得好開心，有傾有講，係呢一刻大家既芥蒂都放下左，就連阿珍同阿琪都係，佢地好少何可以咁開懷傾計。當中ＣＯＷ同ＪＵＤＹ兩個無時無刻都係度放閃，整到我同七三廿一呢ｄ單身狗好葡萄，不過ＪＵＤＹ就串我，「你葡萄ｄ咩野，你旁邊都有個啦。」佢所講既人，當然係阿琪啦。「就快１２點拿，不如我去拎個蛋糕出黎啦。」阿琪話。「我幫妳。」我話。「駛唔駛講一講你地兩個就搵機會二人世界啊。」衰妹，見係妳生日就唔同妳計。而我同阿琪入到去拎野果陣，我就同阿琪講：「對唔住啊，佢把口係咁。」其實到而家我都好怕ｄ人拎我同阿琪黎講，因為我怕阿琪尷尬。但係，阿琪反而話：「做咩對唔住啊，唔通你唔鍾意佢地咁講咩。」「我……」我一時間唔知點答阿琪，而佢就笑我話：「快ｄ幫我拎個蛋糕出去啦。」「知道。」我傻笑咁回應。蛋糕放左係枱上面，「嘩！個蛋糕好靚啊！而且好多士多啤梨啊！」ＪＵＤＹ一見到個蛋糕就話，而七三廿一就係旁邊問：「係呢，唔知我地要放幾多枝蠟燭上去呢？３０幾啊ＪＵＤＹ？」呢ｄ咁褸屌既問題，真係得佢一個先講得出，在場有幾個人都反晒白眼，而ＣＯＷ就話：「一枝就得架拿。」我地插左一枝蠟燭係個蛋糕上面，點著左之後，能蟹就話：「唱生日歌！」「ＨＡＰＰＹ　ＢＩＲＴＨＤＡＹ　ＴＯ　ＹＯＵ！」係呢個咁歡樂既時刻，一陣腳步聲慢慢接近。「ＨＡＰＰＹ　ＢＩＲＴＨＤＡＹ　ＴＯ　ＹＯＵ！」黑影因為燈光慢慢染上顏色。「ＨＡＰＰＹ　ＢＩＲＴＨＤＡＹ　ＴＯ　ＪＵＤＹ！」坐左係ＪＵＤＹ正前方既拾拾突然停左無唱，佢用一副好愕然既眼神望住ＪＵＤＹ既身後。「ＨＡＰＰＹ　ＢＩＲＴＨＤＡＹ　ＴＯ　ＹＯＵ！」可能只係得我察覺到拾拾既愕然，我望向佢所望既地方，見到既，係Ｂ男企左係ＪＵＤＹ既身後。「生日快樂！」全枱既人，除左我同拾拾，都好開心咁同ＪＵＤＹ講呢句生日快樂，ＣＯＷ就錫左ＪＵＤＹ塊面一下，ＪＵＤＹ洋溢出幸福既笑容，不過企係佢地身後既Ｂ男，表情就唔多好咁望住拾拾。

「多謝。」ＪＵＤＹ好開心咁講完呢句多謝後，就吹熄蛋糕上面既蠟燭，除左我同拾拾，其他人都好開心咁笑緊，但係，呢Ｄ笑容慢慢咁一個一個消失。第一個係坐係我旁邊既阿琪，佢見到Ｂ男後都嚇左一跳。而能蟹都望到Ｂ男，不過佢唔知Ｂ男係邊個，只係露出左一副你係邊個既表情望住ＪＵＤＹ。然後就係坐係拾拾旁邊既七三廿一，佢到Ｂ男果一刻開始，笑容已經無晒。阿珍都一樣，佢都係用一個呢條撚樣係邊個既眼神望住Ｂ男。然後係ＣＯＷ，佢見我地靜左咁，就望向後面，一見到Ｂ男後即刻企左起身。「你做咩企起身啊。」ＪＵＤＹ望住ＣＯＷ問，然而，佢既目光慢慢移到ＣＯＷ所望之處，當佢由低處望住Ｂ男，就好似Ｂ男居高臨下咁，嚇到ＪＵＤＹ差Ｄ跌親，不過好彩ＣＯＷ扶住左佢。「你點解係度啊！」「你點解係度啊！」「你點解係度啊！」唔係因為重要所以打左三次出黎，而係同一時間有三個人講左呢一句說話，係ＪＵＤＹ、拾拾同ＣＯＷ。ＪＵＤＹ聽到拾拾咁講後，好愕然咁望住佢，拾拾都一樣，都係好愕然咁望住ＪＵＤＹ，佢地兩個之間無對話，只係有一種耐人尋味既眼神。但係呢一個時刻，最重要既係Ｂ男出現左。Ｂ男，佢見到ＪＵＤＹ都好似嚇左一跳，不過佢無表現得好明顯，只係嗤笑左一下後話：「真係搞笑。」呢一句說話，我地不解咁望住佢，而佢仲笑得好大聲話：「我只係想搵返我女朋友，而唔係想黎慶祝妳既生日。」唔知情既人聽到後，呆一呆，而ＪＵＤＹ就話：「我已經同你分左手！唔係你女朋友！」佢捉實左ＣＯＷ隻手話：「佢先係我男朋友！我呢一生最愛既人！」估唔到ＪＵＤＹ會對ＣＯＷ講呢一Ｄ說話。不過，ＪＵＤＹ會錯意，「哈……」又係一陣笑聲，笑既人當然係Ｂ男，「我又話過係妳咩，不自量力。」如此挑釁既說話，令到ＪＵＤＹ火冒三丈，「你個仆街唔撚好係老娘既生日會亂鳩咁吠！」不停同我地講生日唔講粗口既ＪＵＤＹ，呢一刻都嬲到爆粗。然而，Ｂ男一副樂得自助望向拾拾話：「佢係我女朋友，就係因為佢，我先唔要妳咋，妳唔好以為自己好巴閉啦。」一個一個字重重咁打係ＪＵＤＹ既腦入面，佢愕然咁望向拾拾話：「妳係……」不知情既拾拾亦都愕然，過左幾秒先知道Ｂ男既說話：「我唔知果陣妳同佢……」一切說話，都唔係呢個場合講。「呢度唔歡迎你！唔該你走！」阿ＣＯＷ話，睇得出佢好嬲，而Ｂ男就話：「第一呢個地方唔係你既你有咩資格叫我走，第二走唔走係我自己話事唔到你理，不過我都無諗住留係度。」佢笑左一笑住拾拾話：「估唔到妳會同呢Ｄ人一齊，真係好笑。」「你快Ｄ走啊！」拾拾隨手拎起左Ｄ野扔向Ｂ男，不過好輕易比佢閃左，而Ｂ男就話：「今日本來想搵妳同妳講我地既野，但係而家都係唔阻住你地『慶祝』先。」佢仍然笑得好衰咁話：「生日快樂啊，妳呢一世都會記得今年個生日。」

不速之客Ｂ男既突然出現同離開，真係搞串晒個ＰＡＲＴＹ，佢走左之後，能蟹同阿珍望住我地，原全唔知發生咩野先，而阿琪知少少既，只係好尷尬咁微笑望住我，我睇得出佢係想問我點算。但係，我見到拾拾既不知所惜、ＪＵＤＹ既怒火、ＣＯＷ既不甘與七三廿一既無奈。拾拾佢不知所惜咁低下頭，唔敢望我地，佢無諗過自己就係拆散左呢一位新認識朋友果個人，如果換轉係我，我呢一刻都只會低下頭，甚至已經走左。ＪＵＤＹ既怒火，當然係來自Ｂ男，但係佢唔敢發出黎，只係企左係度緊握自己既拳頭，抿住咀，熱淚盈眶既佢不停向上望，就好似唔想比自己既眼淚流落黎，因為佢唔想再為呢個Ｂ男流淚。而ＣＯＷ佢望住ＪＵＤＹ咁既樣，幫唔到佢，心中不甘點解自己深愛既女人仲要比呢個賤男Ｂ男傷害，而且仲要係今日呢一個咁重要既日子，佢不甘心睇住自己既女人受到呢一種折磨。七三廿一既無奈，係佢都唔知而家呢一刻可以做到Ｄ咩，住係佢身邊既係佢以前愛過既女人，但係佢見到而家既拾拾，都唔知應該伸出援手好定點，最後佢選擇左沉默，而佢就係為左自己既沉默而感到無奈。我面對住呢四個人既情緒，我知情既人都唔知講ｄ咩野好。而好好彩，能蟹呢個時候講左句：「有無人可以話比我聽頭先發生左咩野事？」雖然佢呢一句係而家呢個時間講唔係幾合時，不過只要可以打破而家既局面，都不失係一句好說話。而ＪＵＤＹ聽到佢咁問後，就好激動咁望住佢講：「你係未想知啊！你係未好想知啊！你係未真係好撚想知啊而家！！！」我諗而家呢一刻，ＪＵＤＹ聽到咩野說話都會好激動。能蟹慘變成炮灰咁呆左望住ＪＵＤＹ，而我地都一樣，ＪＵＤＹ就繼續話：「點撚解要咁啊！點撚解當我想安安靜靜同自己鍾意既人拍拖既時候！總要發生Ｄ咁既事啊！我好累啊！我而家只係想安安靜靜拍拖咋！」ＪＵＤＹ佢不停將枱上既野掃落地，酒、小食、杯，甚至係我地一齊整既蛋糕。我望住個蛋糕跌落地上面，諗返之前四個女仔一齊話要有個有好多士多啤梨既蛋糕，我地一齊去整，而家呢一刻，蛋糕仲未食過就跌左係地上面。眼淚無情，滑過ＪＵＤＹ臉龐後跌落枱面，ＪＵＤＹ不停咁擦眼淚，仲邊擦邊話：「唔好喊啊！唔可以喊啊！我唔想再為Ｄ咁既人流眼淚啊！」ＣＯＷ係呢一刻從後攬住左ＪＵＤＹ，然後話：「傻豬，妳呢Ｄ眼淚唔係為左果個男人，而係為左我地兩個而喊架。」本身好激動既ＪＵＤＹ聽到ＣＯＷ呢一句說話，都軟化左落黎係度喊。而我地可以做既，就只係企左係度睇住ＪＵＤＹ喊，而呢一刻，拾拾同ＪＵＤＹ講左句，「對唔住。」ＪＵＤＹ只係望一望佢，然後話：「唔關妳事，妳都係受害者。」然後，拾拾都流下佢既眼流。

雖然ＪＵＤＹ口講話唔關拾拾事，但拾拾都算插足過ＪＵＤＹ既感情世界，所以呢一句「唔關妳事」，聽起上黎有少少隱憂。而唔知係未拾拾都聽得出，所以佢就同我地講：「我想走先……」拾拾講左呢句後，就執晒自己既野走，而我，就拍一拍七三廿一話：「你仲唔快Ｄ陪拾拾走，有個男仔陪住佢走會安全Ｄ。」但係七三廿一聽到我咁講後，就猶疑左好耐，直到我話：「就算以前發生過Ｄ咩都好，你係個男人黎，唔該做返Ｄ男人應該做既野啦。」佢聽到我咁講後，先追上去。就係咁走左兩個人。而ＪＵＤＹ就坐低左，佢仲喊緊，不過比頭先清醒左好多，佢望住佢親自掃落地果Ｄ野，最緊要係佢睇到個蛋糕，然後同我地講：「對唔住，我自己破壞左自己個生日會。」「傻啦，妳無……」「係我自己破壞，如果我唔係同Ｂ男一齊過，都唔會發生呢Ｄ事。」仲係好自責既ＪＵＤＹ同想上前安慰佢既阿珍講。而接落黎ＪＵＤＹ講既野更驚為天人，「頭先個仆街出現後，我先記得原來我以前同拾拾係見過。」「你地見過？」我地幾個好驚訝咁問。而我就自己回帶，「你記唔記得ＣＯＷ係尖咀快閃同我求婚果晚？」ＪＵＤＹ既提示，令我記起果一日，ＪＵＤＹ喊到仆街唔係因為ＣＯＷ突然取消求婚，而係佢撞破左Ｂ男同另一個女仔搞野……等等！？唔通果個女仔係！？我用驚訝既目光望住ＪＵＤＹ，而ＪＵＤＹ好似知道我諗到後，向我點一點頭，而其他人仲蒙在鼓裏。如果好似我咁諗既話，咁姐係ＪＵＤＹ第一次見拾拾果晚，係Ｂ男同拾拾搞緊野果陣！？唔撚係掛！？世事有無咁撚巧合啊！？拾拾有講我知佢以前有做過援交，唔通果陣時拾拾都仲係做緊呢Ｄ野？但係頭先Ｂ男話佢黎搵女朋友，仲話拾拾係佢女朋友ＷＯ……點解呢件事可以搞到咁複雜架。呢一個生日會，就係侍應走過黎叫我地收好晒Ｄ野下收尾，我叫左ＣＯＷ早Ｄ送ＪＵＤＹ返去先，剩低既野就由我地四個執。執好晒後，我地都各自返屋企，係一齊等車既時候，能蟹問左句：「點解頭先果個男人會知道係度可以搵到拾拾？」係，呢個問題我都好想知道，因為呢個男人已經唔止一次咁樣，就好次第一次係運動場果陣，第二次係我地整蛋糕前買野，而第三次就係今次ＪＵＤＹ既生日會。「我只係怕，佢會再出現煩拾拾咋。」阿琪話，佢講得無左，Ｂ男呢種賤男，做得出一次，就會做第二次，何況佢已經做左三次。「其實呢件事係點架？」阿珍問我，但係我就答佢：「有時有Ｄ野，唔知好過知。」我唔想講，一黎係因為呢件事我只係一個局外人，唔應該話比其他人知同比意見，二黎係我真係唔想再多一個人為左呢件事而去煩。不過我睇得出，過左今日，我地幾個之間既關係點都有Ｄ變化，如果唔盡快處理左Ｂ男既事，可能後果會更大。

能蟹同阿珍因為同路，所以佢地兩個一齊返去，而我依然同阿琪一齊返屋企。回家既路上，我地兩個一粒聲都無，唔係無野講，而係唔知應該點開口，因為今次件事我同阿琪都覺得幾嚴重下。直到去到阿琪樓下，正想同佢道別之際，阿琪就問我：「你覺得Ｂ男既出現會唔會影響到ＪＵＤＹ同ＣＯＷ？」無錯，呢個係我擔心緊既問題，但唔係最擔心果個，「ＪＵＹＤ同ＣＯＷ經歷左咁多野先可以係埋一齊，我相信Ｂ男既出現唔會對佢地有好大影響。」我講出左我既見解，呢個就係我唔係最擔心佢地兩個既原因。「不過……」我欲言又止，阿琪見到我咁就話：「你話過咩都同我講架，快Ｄ講。」「我比較擔心既係拾拾。」我話：「我而家記返起，我同拾拾相遇果一日，佢比一個男人打，而家先記起，果個男人係Ｂ男，仲有頭先ＪＵＤＹ話以前見過拾拾，佢地係一個唔適合既情況下相遇，而且Ｂ男既處理手法都唔多好，所以我而家最擔心既，反而係拾拾佢既安全。」「其實點解果個Ｂ男會知道拾拾既位置？」阿琪問。「呢個係一個迷。」我答。同阿琪傾左一陣後，佢就返左上去，我見到，阿琪呢一刻露出左憂心既樣，佢係擔心ＪＵＤＹ同拾拾。返到去，我即刻上網搵下有咩野方法可以得知道一個人既位置，好多都係話可能係電話果度裝左追蹤程式，如果係咁既話，呢個Ｂ男真係好怪。過左陣我收到幾個ＭＳＧ，係七三廿一ＳＤ黎。七三廿一：你地之後點？我：留多左陣就走左我：你同拾拾點？七三廿一：我送左佢返去七三廿一：但佢話而家好驚一個人七三廿一：所以而家陪緊佢我：咁就好我：你好好照顧佢而家拾拾有七三廿一睇住我都無咁擔心，而且佢地獨處既時候，希望可以解決佢地以前既事啦。而我，就上床訓住睇緊自己既電話，咁岩睇到ＪＵＤＹ唱生日歌前ＰＯＳＴ上社交網站既相，相入面每一個人既臉都係歡欣，但係又邊個估度最後會發生呢Ｄ事。

發生左呢件事既第二日，其實我成晚都無咩點訓到，因為成個腦都係諗緊Ｂ男既事。我好早就企出左露臺，望住條街，唔知係未自己心入面作祟，成條空無一人既街，好似比暴風雨侵襲過一樣，但係，已經係暴風雨後既平靜。就係呢個時候，老牛大人出現在係我身後，同樣地，又係一野打落我個頭：「你個死仔會咁做起身既？」講真，今次堅有少少頭，我擦一擦頭上面頭既地方話：「訓唔著所以早Ｄ起身。」「做咩訓唔著啊？又係果個女仔既事？」老牛大人問，而我就搖一搖頭。我呢一個搖頭，老牛大人有少少驚奇，「估唔到咁快有其他女仔令到我個仔訓唔到覺ＷＯ，話我知係邊個？」我嘆一嘆氣後，將拾拾既事、七三廿一既事、以及ＪＵＤＹ生日會上發生既事話左比老牛大人知，老牛大人聽到後，只係搖一搖頭話：「世間上總係有一Ｄ人不浪費佢地既青春，呢Ｄ人要到最後回望過去，先會覺得以前錯過一個又一個機會。」老牛大人所講既野，我聽完笑左一下，呢個係認同既笑？定係呢個係感受緊既笑？就連我自己都唔知道。而老牛大人就再講：「而家最大問題係Ｂ男既神出鬼沒會影響到你朋友既生活，你記住叫你朋友小心Ｄ。」「知道。」我答老牛大人後，佢就行返入自己既房，而行入房之際，佢就講左句：「同朋友慶祝生日，都唔睇下自己屋企人就快生日。」佢突然咁講，我計一計日期，原來老牛大人既生日就快到。「咁你想點慶祝啊？」我問佢，而佢只係講左一句：「有件事我好想做但係到而家都未同你做，你自己諗下啦。」咁我真係要諗下先得。

發生左果件事之後，大家心中都好似有條刺咁，ＣＯＷ就後都可以話哄返ＪＵＤＹ同補祝左生日，但係Ｂ男呢一個陰影都係磨滅唔到。拾拾就無再出席任何跑步既活動，七三廿一問過佢，佢話拾拾而家連家都唔敢落咁多，怕Ｂ男會突然出現係佢面前。我問過七三廿一以前有無見過Ｂ男，佢只係話得幾面之緣，但係佢出現既時間都係突然出現咁樣，好似預先知道拾拾將會出現既地方咁，唔通呢條友識法術？實在太恐怖，令到一個人可以驚到連街都唔出，係呢一刻我諗起果一第一次見拾拾，Ｂ男打佢果陣，會唔會又係突然出現呢？等等？我記得果日除左拾拾同Ｂ男之外，仲有一個人……係邊個呢？點解要諗返起果陣硬起愈諗唔到……諗到拿！係拾拾個朋友！「七三廿一，你識唔識拾拾Ｄ朋友架？」我問，而七三廿一就話：「都識幾個既……」佢答完我後，我就叫七三廿一搵拾拾Ｄ朋友比我睇，直到我見到一個女仔相同果一日見到果個女仔有八成相似，就同七三廿一講：「有無方法約佢出黎？」你地知啦，而家Ｄ修圖ＡＰＰＳ幾勁，有八成似已經算好好架拿。七三廿一不解咁望住我話：「可以既……平時都有同佢傾開計，但係你搵佢做咩？」「我Ｄ關於Ｂ男同拾拾之間既事，我要問清楚佢。」我答左七三廿一後，佢就好似明白我既意思，打左個電話比果個女仔。呢件事我都有同阿琪講，因為我答應個佢以後有咩都話佢知，佢知道後就話：「果日要帶埋我去。」阿琪既語氣係命令。「下？妳去做咩？」我下意識問左出黎。「唔理，我就係要去。」佢既答案下，我傻笑中，而佢見到傻笑中既我就繼續講：「因為係女仔所要我要跟埋去。」「下？咁男既妳就唔跟去？」我問。「係，因為係女仔所以危險Ｄ。」阿琪答我，我真係唔明有咩咁危險……就係咁，七三廿一就約左果個女仔當晚見面，我、阿琪、七三廿一三個人坐係相約好既餐廳入面果陣，七三廿一細細聲問我：「點解阿琪會黎？」「佢話會危險ｗｏ。」我細細聲答七三廿一，然後佢就望一望阿琪，一副明白的樣子同我講：「佢怕你比人搶走啊。」「未痴線啦……到拿果個女仔。」我同七三廿一講，而佢就望向我所望既方向話：「呢邊啊，壹百。」個女仔原來叫做壹百，咁你地三個都好夾姐，七三廿一，拾拾壹百。

壹百一坐低，第一句就話：「呢條友仔幾面善ｗｏ，好似係邊度見過咁。」上次見過佢都覺得佢係咁既性格，所以我都唔覺怪，只係阿琪有少少覺得佢第一次見面就咁樣講野，印像麻麻。「我記得拿，你就係上次去長州果陣同拾拾傾緊果個死宅男。」呢位壹百小姐，宅男前面可唔可以唔好加個死呢？而阿琪聽到佢咁講後，就問我：「長州？」「上次我自己一個人去果次，我就係果次識到拾拾……」我講講下就慢慢停左，因為感覺到阿琪用一個抱怨既目光望住我。佢咁樣一望，我即時咩都唔敢講。而壹百佢同我寒喧左幾下後，就同七三廿一講野：「你個死仔，好日唔搵我，今次搵我咩野事啊？」「無，呢排我撞返拾拾，見到佢同以前有Ｄ唔同，未想問下妳佢呢排發生左咩野事囉。」七三廿一直接講左我地既來意。「佢啊，好似話飛左條賤男囉，係ＦＲＩＥＮＤ先同你講，你好把握機會追拾拾，你知你以前有幾愛佢架啦，而家係機會啊，就唔快Ｄ上。」壹百一路講一路拍打七三廿一個膀頭。「咁妳會唔會知果個賤男既野？」我問，而壹百就眼定定望一望我，然後又望返七三廿一話：「呢兩條友就係你同我講想知拾拾Ｄ野既人？」七三廿一聽到壹百咁問後，點一點頭，而壹百就問我地：「咁你地之前知左幾多野先？」「我地知到拾拾以前做援交，而七三廿一都係佢其中一個客，只不過七三廿一剩係比賤無搞野，大既呢Ｄ囉。」呢段就話係阿琪係我都未開口果陣已經講左出黎既野，壹百聽到後，不地點住頭咁望住七三廿一，然後話：「你都講左幾多野比佢地知ｗｏ。」七三廿一傻笑，而壹百就笑而不語。「其實我地仲想……」「等等，咁你地知唔知點解呢個人要比錢拾拾而唔搞野先？」壹百咁樣一講，我將本來想講既野停住左，而等佢繼續講埋落去，「我同拾拾好細個就已經係好朋友，一齊讀書，一齊玩，一齊長大，不過拾拾一直以黎都係好慘既人，因為佢有一個好賭既屋企，平時你地可能只會聽到一個家入面只有一個好賭，但係拾拾唔同，佢係一家都好賭，所以又細到大，佢都只係靠自己賺錢養自己。」睇黎壹百諗住講拾拾既身世我地知，我諗實有排講，但我望一望阿琪，佢竟然流靈出一陣憐憫既神情。「你地知唔知點解佢個名叫拾拾，係因為佢阿爸鍾意玩十五二十，成日一叫親『拾拾』都會贏，所以就叫佢做拾拾。」下？原來拾拾個名係咁樣改返黎架，「拾拾因為要自己靠自己，所以佢好努力讀書拎獎學金，但係始終唔夠佢屋企人用，仲有，有邊個賭仔唔欠債，拾拾最後為左幫屋伍人還錢，所以就出黎做援交。」「拾拾好慘啊……」阿琪已經喊到收唔到聲……「果陣讀緊書，拾拾好怕比其他同學知道佢做援交既事，所以除左我呢個由細到大識既朋友外，都唔會識其他人，但係某個角落，就有個ｏｎ９仔成日留意住拾拾。」佢望一望七三廿一，我諗所有人都會估到，果個人一定係佢。「但係果個人呢，剩係夠擔望，但又唔夠擔行動，而拾拾都好搞笑，佢天生對男男女女呢方面唔係好擦覺到，但係從旁既人就好易睇得出，呢個男仔一定對拾拾有野既，係未啊，七三廿一？」呢一句係一個明知故問既問題。「所以七三廿一想識拾拾，先會用錢搵做緊援交既拾拾但唔搞野？」我問。「無錯。」壹百話：「但呢個就係一個不幸既開始。」

「等等，妳頭先講七三廿一讀大學先識拾拾，而七三廿一話已經等左拾拾十年，咁佢地兩個而家年紀應該好大下先係架ＷＯ……」提出疑問既我望一望七三廿一。而七三廿一見到我望佢既眼神，就話：「我等拾拾係十年，無話我同佢相識左十年。」「下？」我同阿琪疑問。壹百見到我同阿琪咁就解話比我地兩個聽：「呢條友仔，原來佢同我地讀同一間中學，無咩存在感所以連我都唔知中學時期有一個咁既人出現，原來呢條友仔係中學果陣就好鍾意拾拾，一直留意佢既一舉一動但又唔敢去識拾拾，直到上左大學係一次機緣巧合下先識到。」聽到壹百咁講後，我更加用一個佩服既眼神望住七三廿一，如個等一個人係技能既話，我諗佢呢方面一定好高分。「果陣拾拾好怕識人，讀左好耐都只係得我呢一個朋友，而讀大學果陣有一個老師話佢咁樣唔得，所以就叫左佢好幫果位老師手，而果陣七三廿一都有比果個老師叫去幫手，佢地就係呢個時候認識。」估唔到幫佢地兩個人結識既，係一位老師。「雖然拾拾都肯同七三廿一做朋友，不過援交呢件事佢無同七三廿一講過，話晒呢Ｄ野都唔係一種見得光既事，而且七三廿一係男仔，更加唔會話比佢知，但係佢同七三廿一相處得愈耐，佢就覺得七三廿一份人好好，係好到無人可取代既地步。」壹百講完呢句後，我好奇怪，奇怪既係七三廿一既表情，佢竟然係一臉既驚訝。「但係拾拾一直都為自己係個援交妹所以唔敢識男朋友，佢亦都知道七三廿一其實鍾意佢，但佢覺得自己唔係一個好女仔，襯唔係任何好既男仔，就算自己對七三廿一有好感，都只好將呢件事放入自己既心底。」壹百講到呢度後，七三廿一就問：「拾拾對我有好感。」七三廿一呢個問題，亦都係我同阿琪呢一刻想問既野，雖然，我地都知道拾拾對七三廿一有好感，但估唔到既係，原來由一開始果陣已經係。壹百佢點一點頭話：「係啊，只不過你呢條ｏｎ仔唔知姐。」七三廿一聽到壹百既說話後，有Ｄ喜悅，但下一刻就被自責所侵佔。而壹百就繼續講：「不過果陣呢條ＯＮ仔都唔蠢得晒，佢成日話拾拾有Ｄ野瞞住佢，所以有幾次佢好大擔咁跟蹤拾拾，見到佢同唔同既男人一齊去酒店，果左幾個鐘後拾拾又會同個男人前後腳走，有次仲大擔到走上次問果個男人野，而果個男人直接話左拾拾做援交比佢知，仲比左拾拾做援交既聯絡方法佢七三廿一。」「果陣時，我都諗緊好唔好搵拾拾。」七三廿一接全壹百既說話講落去：「我拎住果個男人既比我既聯絡，係度爭扎，直到我去左７仔買左個貯值卡，用呢個新既號碼聯絡拾拾，我到而家仲好記得果陣時既對話……」ＸＸ：ＨＩ拾拾：你好啊拾拾：七三廿一先生ＸＸ：咩野七三廿一先生？拾拾：你呢個號碼既最後四個字係七三廿一，我通常都係咁稱呼我既客人ＸＸ：原來如此ＸＸ：咁我就係七三廿一啦「我就係果陣時，叫做七三廿一。」七三廿一佢微笑中帶點哀愁話：「我同佢約好左時間地點，我亦都一早就ＢＯＯＫ左酒店，叫佢果日自己一個人上去先，因為未去到最後，我都心存一個希望，係我睇錯左姐，可能我一直跟蹤果個人只係一個好似拾拾既人，甚至覺得果個男人比既聯絡一定唔會係拾拾，但係直到我上到去按鐘，拾拾連防盜孔都唔望下就開左門，我地一對望果一刻，我呆左，雖然有心理準備但係都係呆左，而拾拾，就係我面前好崩潰咁喊。」七三廿一講講下，眼角有少少濕，可想而知直到而家，佢對果日既震憾仍然好深刻，「自己鍾意既人係面前喊到崩潰，我上前抱住佢，第一句就講：『唔駛講其他野，我知妳一定有苦衷。』，而拾拾真係無講過一句說話，佢只係不停咁喊。」「咁你知唔知佢果日喊咩野？」壹百話：「佢喊既，係覺得自己最差既一面比你知道左。」「但我對佢係唔會變。」七三廿一話。「拾拾知道，但係佢更加知道，自己接受唔到呢一份愛。」壹百話。而我同阿琪在旁聽到呢Ｄ事後，只有一個諗法，就同先前一樣，緣份真係鍾意玩弄人，但點解要咁樣玩弄拾拾同七三廿一。

「就係因為咁，拾拾就唔考慮接受我？」七三廿一問壹百，而壹百都好直接回應佢：「係。」呢一個係字，令到七三廿一無力咁坐左係度，而壹百就繼續：「七三廿一對拾拾愈好，拾拾就愈有罪惡感，七三廿一愈愛佢，拾拾就壓力愈大，慢慢地，拾拾決定唔理七三廿一，開始同其他男仔拍拖，但係果Ｄ男人只係貪圖拾拾既美色，完住無感情基楚可言，有Ｄ甚至係拾拾既客，所以感情快黎快去，不過呢條友仔既堅持都好勁，佢一直係拾拾身邊守候住，就好似永遠都覺得自己拎住一個輪候號碼第一人咁，唔理拾拾對佢點，佢都不離不棄，直到果次……」「唔好再講拿……」七三廿一阻止左壹百既說話：「果Ｄ野我唔想咁多人知道。」而我望住佢地兩個，都估都Ｄ，所以問佢地：「係未拾拾對落仔既事？」「拾拾連呢樣野都話左你知？」壹百用一個好出奇既眼神望住我，然後繼續講：「無錯，就係果次，拾拾唯一一次，亦都係七三廿一最後一次陪拾拾。」陪住自己最深愛既人去落仔，而且個仔唔係自己呢一種感覺，唔知係點呢？係難受，係不忍，係自責，係無奈，因為我而家呢一刻見到七三廿一既表情，雖然件事已經過左咁耐，都仍然見到呢四個感覺充斥係佢既表情入面。「果日坐係診所入面，聽住姑娘逐個人叫名，雖然唔係數字，但就好似倒數緊一樣，我眼白白睇住拾拾將一條生命送走，但我又無能為力。」七三廿一話：「當姑娘叫拾拾個名既時候，我陪佢行到姑娘既面前，對好晒資料後，就帶左拾拾入去，而係佢入去之前，我叫停左佢，然後走到拾拾身邊同佢講：『生佢落黎，我做佢爸爸。』。」我同阿琪聽到呢度，都驚嘆七三廿一既偉大及勇氣，但係……「不過果陣既拾拾只係笑左一笑，然後答我：『你又唔係我邊個，唔需要你去負責。』，然後佢就同姑娘入左去，係果一刻，我只覺得自己好傻，點解我講到咁樣，拾拾都唔肯接受我對佢既愛，點解佢要咁樣做，係短短半小時入面，佢又有ＢＢ變返無ＢＢ，而佢出黎果一剎那，我睇得出佢係好唔開心，但係亦都由果一剎那，我再諗唔到可以同拾拾講Ｄ咩野說話。」一個人對另一個人下左如此既承諾，但被另一個人簡單既否缺，我明白點解七三廿一果一剎之後再唔知對拾拾講Ｄ咩野，因為佢已經傾盡自己既全力，但係都得唔到別人既肯首。「呢條友就係果一次之後，慢慢減少搵拾拾，直到佢再同拾拾表白多幾次又被拒絕，而拾拾之後同左Ｂ男後，佢都心灰意冷走左，其實果陣我都唔明點解拾拾要同Ｂ男一齊，直到而家都唔明白。」「可能，佢想作賤自己掛。」我衝口而出答左，而阿琪就打左我一下，埋怨我咁講。不過壹百就話：「可能啦，又或者佢已經對愛情無左憧憬。」

「姐係妳都唔知拾拾點解會同Ｂ男一齊？」我問，呢個就係我地今日約佢出黎最望要既目的。「我唔知佢地點解會係埋一齊，但係我可以講Ｂ男根本無真心愛過拾拾，但係拾拾一直盲目咁話Ｂ男係愛佢，有時我都唔明佢諗咩。」壹百話，然後就望住七三廿一講：「但係而家拾拾已經無再同Ｂ男一齊，所以你會唔會同拾拾一齊？」被壹百咁樣一問既七三廿一，無出聲，睇黎佢唔想回應呢個問題。而我就問壹百，「咁點解妳會話Ｂ男唔係真心愛拾拾？」「有眼睇囉，你話一個男朋友會唔會成日打自己個女朋友？又成日呼喝佢？仲有佢成日出黎玩、流連酒吧晚晚唔同女，但係佢又唔比拾拾出黎玩ＷＯ，最恐怖既係唔知點解佢好似知道拾拾廿四小時既位置咁，總係可以無啦啦出現係佢身邊然後帶走拾拾，就好似上次係長州咁，佢都係無啦啦出現話要帶拾拾走，只係果次拾拾唔肯咋。」壹百講到面都紅晒咁，睇黎佢都覺得Ｂ男咁做好可恥。而係佢言語間，我地聽到一件好重要既事，就係Ｂ男可以隨時出現係拾拾既身邊，究竟佢係點樣做到咁架呢？就係呢個時候，阿琪就問：「妳話果個人成日去玩，佢會去開邊度玩？」壹百聽到阿琪咁問後，諗左諗話：「尖沙咀係佢地擔。」然後阿琪就好似係度盤算緊一Ｄ野。而唔知點解，我見到咁樣阿琪，心中有一種不祥既預感，「妳想做Ｄ咩野？」「我想睇下點樣埋佢身，查下點解佢可以知道拾拾廿四小時既位置。」阿琪講得一副理所當然。「傻左啊妳！咁危險！」我第一次咁大聲喝阿琪，而阿琪見到我咁都嚇左一嚇。「你地今日約我出黎，就係想知呢Ｄ野？」壹百問，而我就點一點頭。「睇黎呢個傻女最近都識返Ｄ好人。」壹百微笑咁話，然後語重心長同七三廿一講：「我唔知你而家仲對拾拾有無意思，但我相信佢係你心目中有一定既地位，就算你真係由愛轉恨，都唔能夠磨滅到你以前對拾拾愛既感覺，我知道你因為拾拾咁樣對你而去學壞既事。」「妳……點知……」七三廿一話。「有眼見，但係就算你點學都好，你點都係一個好人，就算你點想做一位男神都好，你點都係一個宅男。」壹百既直言，令到我同阿琪失笑左一下。「但係，就係因為你既好，先可以將拾拾拉返出黎，我而家問你多次，你想唔想同拾拾一齊？」壹百好認真咁問。頭先無答既七三廿一，係呢一刻只係講左一句話：「我想愛佢一生一世既時候果陣佢無選擇我，點解要到我離開左既果陣佢先倒返轉頭想同我一生一世。」呢一句，就好似我成日講果句，愛果陣唔珍惜，到無左先話要珍惜，呢Ｄ，係愛咩？

呢次飯局結束，雖然得唔到想要既答案，但係知道左更多關於拾拾同七三廿一之間既事。「妳唔好話比拾拾知我地搵過妳。」我同壹百講，然後佢就笑笑口話：「放心啦，我識做既。」然後阿琪就問壹百：「係呢，妳跑唔跑步架？」佢突然咁問，我地三個都呆一呆。「又會無啦啦轉話題轉得咁快既。」壹百笑住講，然後展示左一下自己既身材話：「我身材咁好，妳就知道我有做開運動啦。」「咁姐係妳有跑步？」阿琪又問。「點解係都要問我有無跑步呢？」壹百笑住話：「妳真係可愛，哥仔，你女朋友幾得意，好野黎架你好好珍惜。」佢突然咁講，我同阿琪就問佢：「妳同緊邊個講野？」壹百就露出奇怪既表情話：「你地兩個唔係情侶咩？你地兩個散發出一股好濃烈既情侶味ＷＯ。」佢咁樣講後，阿琪臉紅晒，而我就話：「唔……唔係啊。」壹百見到我地咁，就賊笑左一下話：「而家唔係姐，但你想以後係ＷＯ。」然後佢笑得好大聲。「其實我想同妳做朋友先問黎有無跑步咋，但估唔到妳咁樣笑人……」阿琪呢一句後，壹百笑得仲大聲，「我已經當左你地兩個係朋友啦，你地以後結婚果陣記得叫埋我。」「喂！」阿琪不好氣咁話。就係呢一個愉快既氣氛下，我地同壹百道別，剩低我地三個後，七三廿一開口話：「最後我地都係唔知道點解Ｂ男點解會成日知道拾拾既去向。」「係……」我答佢：「唔知仲有咩方法可以知道……」我一路講，就望行我旁邊既阿琪，佢若有所思咁既款，「妳唔好諗埋晒Ｄ危險野。」我話佢。而佢聽到我咁講後就話：「你係未諗緊我而家諗緊既野？」「都話唔比啊！好危險！」我話。「我都知，但係諗唔到另一Ｄ方法。」阿琪話，然後佢好認真咁講：「雖然我同拾拾岩岩識，但當我聽到佢既故事後，我覺得有一部份都好似我。」「下！？阿琪妳以前做過援交架！？」問呢個問題既係七三廿一，我同阿琪向七三廿一反左下白眼，而阿琪答：「無啊，我係指屋企果方面，我都要成日睇住頭家同埋幫屋企還債，所以我好明白拾拾以前係幾辛苦。」「我知道妳係為左拾拾著想所以想幫手，但係Ｂ男呢正式賤男，我係唔會比妳去冒險……」我一直話，阿琪就用哀求既眼神望住我，佢次次都係咁樣，但係今次係有關阿琪既安危，我點都唔會答應。「如果……」七三廿一呢個時候話：「如果叫埋佢地幫手，你估得唔得？」「佢地？」我同阿琪聽到七三廿一既問題後問。

七三廿一口中所講既佢地，就係指能蟹同阿珍，而呢件事因為都關關地ＪＵＤＹ同ＣＯＷ事，所以就無搵佢地。但係估唔到既係，阿琪搵左佢幫手……「你地覺得咁樣可唔可行？」我到而家呢一刻都唔相信，我眼前坐住果位呂晨，竟然可以同阿琪咁好朋友。係，阿琪帶左呂晨黎，佢話如果我擔心佢去搵Ｂ男既話，點都要搵返個有咁上下靚既女仔引Ｂ男中計，然後佢腦入面第一時間諗到既就係呂晨。呢度有一個小插曲，就係當阿珍聽到阿琪咁講後，佢就話點解阿琪諗唔起佢，姐係話佢唔夠靚啦。呢一點我就真係唔想認真係講。能蟹同七三廿一都係第一次見呂晨，佢呢兩條友一見到呂晨後就扮晒野咁，好似想吸引呂晨既目光，但係呂晨由坐低到而家，都無理過佢地兩個。「係就係幾好，但係妳自己都要小心自己啊。」阿琪一再叮嚀呂晨，而呂晨就話：「唔駛驚既，到時有阿牛衝出黎保護我嘛。」佢對我好嫵媚咁笑左一笑。見到佢咁我就只好傻笑話：「我諗唔止我衝出黎既，佢地兩個都會架。」「更係啦！」係我眼前既，唔係能蟹同七三廿一，而係兩隻狗公。呂晨笑左笑後又問：「我聽阿琪講因為你會擔心佢唔比佢咁做，所以佢先搵我黎幫手，咁如果係我做，你會唔會擔心我啊？」我聽到呂晨咁講後，望一望阿琪，只見到阿琪好尷尬咁笑左笑後打左呂晨一下，而我就唔知講咩好，直到呂晨話：「好失望啊，我諗如果係阿琪，你一定即刻答話：『當然擔心啦。』，枉我以前鍾意過你，阿牛你真係無本心。」佢呢句說話，令到兩個敵視既目光望住我，就係狗公狀態既能蟹同七三廿一，我面對住佢兩個，仲有呂晨既說話，只好求饒咁話：「你未玩我啦呂晨。」呂晨笑得好開心咁話：「咁耐無見你，玩下都唔得啊。」但係，我都唔知今次阿琪就得岩唔岩，因為要令到Ｂ男中計，叫呂晨黎幫手，我只怕佢到時真係會有危險。

傾完之後，能蟹同七三廿一爭住要送呂晨返屋企，不過呂晨就話：「我想阿牛送我返去。」然後就走左過黎我度，仲撓住左我隻手。佢呢一下既動作，嚇左我一跳，我即時望一望阿琪，但佢竟然笑得好開心咁，真係唔知佢諗緊咩。而能蟹同七三廿一見到呂晨咁樣，就向我投射敵視既眼神……阿琪同呂晨雖然唔順路，但都算住得近，所以我提意一齊返其中一個既屋企先，然後再送另一個，跟住阿琪就話：「送我先啦咁，我想快Ｄ返家訓覺，今日唔知點解特別累。」咁阿琪都咁講，所以我同呂晨就先送左阿琪返去先，係樓下阿琪叮囑我返到屋企記得話佢知，而我就叫佢早Ｄ部唔好掛住等我。阿琪上樓後，呂晨就話：「你地駛唔駛咁ＳＷＥＥＴ啊，又記得話我知返到上去，又話記住唔好掛住等我早Ｄ訓，呢Ｄ根本係情侶先會講既說話。」「妳未玩我啦。」我同呂晨講，而呂晨卻好詫異咁問我：「你仲未同阿琪一齊咩？」聽到佢咁問，我就搖搖頭話：「未啊，佢話佢未ＲＥＡＤＹ　ＷＯ。」呂晨聽到後，只係笑左幾聲後就無再講野，而我就問呂晨：「係呢？點解阿琪會識得搵妳黎幫手既？」「其實我ＱＵＩＴ左ＧＲＯＵＰ後，都有同阿琪久唔久來往下，交代下生活近況，今次知道ＪＵＤＹ同拾拾既事後，我第一時間就話如果佢有野要我幫手，出句聲就得，雖然我同拾拾唔熟，但話晒ＪＵＤＹ都幫過我，而且果陣佢都有話，呢Ｄ野無話邊個幫邊個，係因為大家係女人所以一定要幫，所以今次佢有時，我都一定會企出黎。」呂晨將佢點解黎幫手話左比我知道。「但係，我驚今次會有危險咋。」我話，而呂晨就微笑望住我講：「我唔係講左既，如果我有咩事，你一定會第一時間衝出黎既。」「咁呢層一定啦。」我話。而呂晨就耐人尋味咁望住我話：「如果唔係你鍾意阿琪既話，我諗我都會鍾意你。」「下？妳未玩我啦。」我講完呢句後，呂晨突然停左係度，而我見佢停低左，都停低望住佢問：「咩事？」只見佢好認真咁望住我，然後問：「阿牛，你覺得你有無為左阿琪，而忽略左你身邊鍾意你既女仔呢？」我唔知點解呂晨無啦啦會問我呢個問題，我只知道佢而家呢一刻係無比認真咁期待住我既答案。

面對呂晨呢個問題，我只係傻笑咁答：「妳未玩我啦，我呢種咁既人，邊會有人留意我。」呂晨聽到我呢個答案後，只係微笑左一下，行係我前面踱步既佢同我講：「如果你係咁諗既話，點解你咁有自信地等阿琪啊？」啊……呂晨咁講又岩ｗｏ，我頭先個答案好似好矛盾咁……我陷入左一個混亂既局面，而呂晨就係呢個時候打左我一下話：「我講下你未咁上心啦，以後既野無人會知，就好似我以前咁，我都無諗過如果我唔做女神既話，仲開心過做女神。」聽呂晨咁講，佢好似好鍾意而家既生活。「只要好好地活在當下，以後條路就會好好走，除非有突發事情姐。」呂晨話：「不過當有突發事情果陣，就要睇下有邊個人係你身邊拿。」突發事情……身邊？呂晨突然一個箭步行到我面前，就快面貼面咁望住我，我被佢呢一下既舉動嚇左一跳，向後左半步後問佢：「妳想點？」呂晨微笑左一下，但係佢呢一下微笑下既眼角多左眼淚，「我講過唔會再煩你同阿琪，放心啦。」佢一個轉身後，又用背脊對住我，唔知係未我眼花，呢一個轉身，好似連帶佢眼角既眼淚都比佢整飛出黎，劃下左一道完美既閃亮孤線。「你要多Ｄ留意下身邊既人啊，我唔想你等阿琪一年、兩年、五年，直到等唔到阿琪先知道你錯過左好多更值得你為佢而佢又鍾意你既女仔。」呂晨呢一句說話，我諗左成晚都唔係好明，我自問身邊無咁多女仔朋友，就算有，好多都已經名花有主，有點會有其他女仔鍾意我呢？送到呂晨返到樓下，「好拿，我到拿，你快Ｄ同阿琪報到先啦。」呂晨呢一句話，我只係傻笑回應。就當我轉身準備走果陣，「阿牛。」係呂晨叫住左我，我回頭望一望問佢：「咩事？」「你咁耐無見返我，今晚見返對我第一個印象係點啊？」呂晨又係好期待我既答案。而我，就笑左笑話：「我覺得，而家既妳唔做女神真係浪費到一個點。」呂晨聽到我既答案後，笑到痴晒線話：「你真係好傻。」「快Ｄ上去訓啦，好夜拿。」我話。「知道拿，阿牛。」呂晨答我。係回家既路上，我不停諗緊呂晨頭先問我既問題，其實我一直都無諗過為左阿琪，我會錯過左Ｄ咩野女仔，甚至係，當我預到阿琪，我好似對任何女仔都只有朋友既感覺。呢一種感覺，就好似我同前度拍拖既時候既情況一樣。可能，呢一種叫做認許掛，我認許左阿琪係我而家最愛既女人，就好似七三廿一咁，佢等左拾拾十年，一定都有呢一種認許既感覺，佢認許左拾拾係佢最愛既人，為左佢可以不惜一切做任何事，甚至知道拾拾肚入面個ＢＢ唔係佢，佢都可以為左拾拾做呢個ＢＢ既爸爸。但係，如果當我遇到令一個我認許既女人，到時又會點呢？定係，當有一天阿琪都好似拾拾咁決絕左一次後，我會唔會變左另一個七三廿一？

返到家……「你個死仔捨得返黎拿。」老牛大人成個攝青鬼咁係我後面出現，嚇到我叫左出黎：「喂，阿爸……人嚇人無藥醫架。」「未咁大聲吵醒你阿娘啊！」又係一下打左落我既頭度，然後佢就行去露臺好靜咁坐左係度，睇住佢呢排先開始養既魚。「做咩咁夜仲唔訓，係度睇魚啊？」我問老牛大人。老牛大人繼續望住Ｄ魚話：「無啊，諗緊有個ｏｎ９仔仲未諗到佢阿爹想點過生日姐。」係ｗｏ！？掛住忙拾拾同七三廿一既事，都唔記得左老牛大人佢就快生日既事，「咁阿爸你想我地點同你慶祝？」老牛大人嘆左口氣話：「要講出口就無意思啦，上次先叫你自己諗下，你有無諗過架？」呢一刻，係我腦海入面不停諗緊老牛大人同得講過既野，但係都無一樣野係關於老牛大人想點過生日既事。「……有無提示啊？」我問。但係老牛大人無答得，只係起身行返房，一路行一路講：「仔大左都只會記得自己條女鍾意咩，我明既。」佢回頭望一望我話：「我記得我後生果陣都好似你咁。」「咁阿爺果陣點對你啊？」我問，而老牛大人就答：「佢咩都無做，然後，年年我都唔記得同佢過生日，次次都係補祝，直到你阿爺走左都係咁。」我聽到老牛大人咁講，就答佢：「放心啦，我一定唔會好似你咁既。」我語帶輕鬆咁回答，但係老牛大人卻係心事重重咁話：「希望啦，我而家終於明白果陣自己老豆諗緊Ｄ咩。」然後，老牛大人就行返入房。看似開玩笑既對話，但係睇得出老牛大人係好認真，可能人到左某個年紀就會咁掛，我望住果Ｄ魚，無再諗呂晨同我講既野，反而係度諗，我真係好似好耐都無陪屋企人。我係未應該花Ｄ時間去陪下佢地呢？但係其實我Ｄ時間，又花左去邊度令到我唔可以陪佢地呢？

尋晚成晚訓得唔好，因為不停係度諗究竟老牛大人講過想點同佢慶祝呢？就算真係訓左，都記得發夢果陣都好似係關於老牛大人，如果真係發到佢話過答案比我知就好，但係果夢入面，佢只係不停打我既頭，整到我起身果陣，都真係有少少頭痛。簡單咁刷牙洗面食早餐後，睇一睇部電話，見到既係阿琪既短訊。阿琪：你尋晚返到去點解無話我知？死火，尋晚一返到去就比老牛大人既問題煩左成晚，真係唔記得左ＳＤ　ＭＳＧ比阿琪添。我：對唔住我：尋晚一返到屋企就比阿爸捉住我係度問話阿琪：問咩啊？我：阿爸佢就快生日我：佢話佢有同我講過要點慶祝我：但我諗黎諗去都唔記得阿琪：不孝啊你阿琪：阿爸講既野你都唔記得我：連妳都鬧我（喊）我：我尋晚成晚都無咩點訓到我：就係因為諗呢個問題阿琪：咁諗左成晚阿琪：諗到未？我：未（喊）阿琪：（喊笑）阿琪：放過你啦今次阿琪：見係你忙緊你阿爸既野阿琪：你一定要記返起啊我：知道同阿琪ＭＳＧ左幾句後，我就出門返工，成程車都無咩精神，而個腦都繼續諗緊老牛大人既問題，突然又收到阿琪既ＭＳＧ。阿琪：係未阿你爸爸食飯啊？我：應該無咁簡單阿琪：佢想要收Ｄ特別野做禮物？我：都唔係我：如果係咁我一定記得阿琪：佢係未真係有講過架（喊笑）我：佢話佢有ＷＯ（喊笑）阿頁：係未想你帶個女朋友返去佢睇啊（喊笑）我：如果真係咁我：咁到時可能要麻煩妳扮我女朋友拿（喊笑）ＳＤ　左出去後，我先發現點解我可以咁大膽同阿琪講Ｄ咁既野，正當我準備ＳＤ多個ＭＳＧ話講笑果陣，見到阿琪覆左句。阿琪：你就想（喊笑）雖然佢只係覆呢一句，但係我都好心滿意足覆佢。我：我好想架阿琪：（喊笑）我真係好想架，當然啦，如果唔係扮既話就最好不過啦。

係呢幾日，我地都討論緊要點樣先可以引到Ｂ男出黎然後查佢到底點樣知道拾拾既行蹤，其實我地做左好幾個假設，其中一個係覺得佢用一Ｄ　駭客軟件，我又叫過七三廿一拎拾拾部電話睇，但係無咩野發現，不過都唔排除呢個可能性。而另外既就係其實Ｂ男日日都跟住拾拾，但係呢幾日而黎，我地都輪流陪住拾拾，唔發覺有咩野人跟住佢。仲有一個，係能蟹提出既……「可能Ｂ男有超能力，又或者識落降頭之類既野。」唔呢Ｄ超自然既野都有可能發生……掛……但係機率應該唔大囉，如果我識超能力既話我唔會拎黎跟蹤女仔，我會諗點發達先囉。呢幾日入面，我地就不停打探Ｂ男既行蹤，知道佢一個星期會落幾晚尖沙咀飲野飲到好夜，然後就返去佢附近既住所，唔怪得知佢鍾意去尖沙咀度飲野啦。而呢一個消息，就要多謝阿琪Ｄ朋友提供，因為阿琪一同佢Ｄ玩慣既朋友講呢件事，佢地就義不容辭幫手。不過我見到咁就有Ｄ擔心，因為佢Ｄ朋友清一色男仔……而我就唔知自己擔心Ｄ咩，係一種莫明奇妙既擔心。我地計劃呂晨住引Ｂ男接近，最緊要係拎Ｂ男既野比我地ＣＨＥＣＫ，呂晨仲好大膽提出要去Ｂ男度，但我聽到佢咁講就反對，因為我覺得太危險，阿琪同阿珍都係咁諗。但係呂晨就話如果唔深入Ｄ探討既話，可能會咩野都搵唔到，佢仲話：「到時我有咩事，你會第一時間衝出黎救我架嘛。」呢一句講完後，能蟹同七三廿一都係搶住答。但我依然覺得，如果呂晨真係咁做，一定好危險。「今日就傾住咁多先，黎緊呢幾日就會行動，所以大家見個計劃有咩野要改進既地方，就即刻出聲。」呂晨講完呢個總結後，我地就散會。「呂晨，妳真係要咁做？」我問。「係啊。」呂晨好有自信咁點一點頭，然後哄左埋黎問：「你緊張我啊？」「係朋友緊係緊張啦。」我好認真咁答，但係呂晨就好似講緊笑咁話：「我就係想見到你咁樣。」「未玩啦，危險架。」我好認真咁同佢講。而佢就收返笑容話：「我都係認真，我唔想見到有個女仔比呢Ｄ賤男影響而唔幫手，我以前都係過來人，我只係想做我可以做到既野。」「但係……」「我決定左架拿，改唔到，而且到時有你保護我，我唔會驚既。」呂晨對我呢一種信任係好事，但我都唔想佢用自己既安全黎話我知佢對我既信任。因為今次係去呂晨屋企開會，所以就唔駛送佢返家，而我就當然同阿琪同一條路啦。「呂晨咁做真係好咩？」阿琪問，我諗佢仲擔心緊呂晨既做法。「我都有同佢講，但佢話佢決定左咁做。」我答阿琪。「呢件事希望快Ｄ解決就好拿。」阿琪仰望住天空，今夜既天空需然無星，但係都好靚。「如果呢件事完左之後，同妳去食好野開心下囉，好唔好？」我問阿琪。「緊係好啦。」佢好開心咁答：「我仲有一套戲好想睇添啊。」「咁我地一齊睇好唔好？」我問。「好啊。」阿琪既快速回答，跟住係我既開心，然後……咦！突然諗到Ｄ野，我停住左腳步，阿琪見到我咁就問：「咩事啊？」「我諗到拿阿琪。」我同阿琪講，而阿琪就不解咁望住我問：「諗到Ｄ咩啊？」「我諗到阿爸同我講過想我同佢做Ｄ咩拿。」我終於記我，原來老牛大人有同我講過佢想睇一套戲。

估唔到係一個咁既情況諗返老牛大人想點慶祝，我記得佢呢一句說話，係有一日我放完工返到屋企後同我講。果日我做野做到好累，一返到去就只識坐係張沙發上面，而老牛大人就睇緊電視，咁岩播緊一套電影既預告。「呢套戲好似好好睇ＷＯ。」老牛大人話，而我就望左一眼電視話：「港產片黎既……」「請支持香港電影拍攝工作！呢套戲Ｄ卡士好勁！」老牛大人好興奮咁講，好少何見到佢對一套戲可以咁興奮。「咁未同你去睇囉。」我話，然後電視講左個上映日期，一聽之後，「嘩，就有排先上ＷＯ。」老牛大人話。「咁到時買飛同你去睇囉好唔好啊？」我又問。而老牛大人就答：「到時先算啦，都唔知你呢個衰仔仲記唔記得。」呢一句到時先算，真係差Ｄ比佢講中，如果唔係阿琪話想去睇戲我真係醒唔係。但係都未知老牛大人係未真係想睇，但係都要問下佢。「咁你爸爸想睇Ｄ咩野戲啊？」阿琪咁樣一問，我腦海不停努力地嘗試搵返果日見過既廣告片段，但我只係記得，有車追逐既場面，有槍戰，有警察……但就係諗唔到套戲叫咩名。我將我記得既野都講晒比阿琪知，而阿琪就話：「港產片好多都係咁架ＷＯ。」又係既……港產片死拍爛拍都係警匪片……「你要努力Ｄ諗返先得架，如果唔係我都唔會同你去睇戲架。」阿琪突然既呢一句話，令我有左記返起老牛大人想睇咩戲既決心。而當晚我返到去，就即刻問左老牛大人係未想我同佢去睇戲，好彩真係比我撞中，但係佢硬係唔肯講佢想睇邊套，叫我自己搵到再話佢知。老牛大人啊，而家你想睇咩野戲已經關係到我既幸福，唔該你就好心Ｄ講比你個仔聽啦。而除左搵戲呢件事外，另一件重要既事當然係Ｂ男，我地果個計劃就係兩日後既晚上展開。果一日，呂晨著得好性感，我地幾個男仔睇到都呆晒。「你地三個駛唔駛望到咁實啊？」阿珍問我地，而阿琪就係仍旁邊無出過聲。今日既呂晨真係太靚，仲好性感，佢今日件衫好緊身，露出左佢完美既身段，而且果條樓屌裙真係……行係街所有對女性有興趣既動物都一定有１００％回頭率。但係唔知點解，阿琪見到咁既呂晨，露出左一種不悅既眼神，而且呢一種眼神仲不停射向我。

「呂晨小姐，你知唔知由我見到妳呢一刻開始，我就要食素。」能蟹見到呂晨著到咁性感後，開始胡言亂語。而我地聽到佢咁講後，都唔知比咩反應佢好，因為跟本唔知佢想點，而呂晨就問佢：「點解？」然後能蟹盲ＣＨＯＫ左個型樣，然後用佢爛到無得再爛既普通話講：「因為，妳是我的菜。」頂！！！！！！！！！點解呢Ｄ說話可以有人講出口架！？只可以話，可能能蟹唔係人所以佢先可以講到出口。我、阿琪、阿珍及呂晨聽到後，都打晒冷震，除左七三廿一投放出好仰慕既目光話：「師父，你可唔可以教我點先可以講野好似你咁叻啊？」七三廿一……你真心想學呢Ｄ黎做咩……降低地球溫度？拯救溫空效應？今日既呂晨真係好吸睛每一個人行過都會望住佢，有Ｄ甚至係駐足欣賞咁滯，睇黎今日只要Ｂ男一出現，一定會埋呂晨身。以我地所打聽返黎既情報，我地先去左呢個時間Ｂ男會出沒既地方，而且我地特登前後腳咁入去，首先係我同阿琪，然後就到呂晨，再之後就係阿珍、能蟹同七三廿一當然啦，除左呂晨外，我地幾個都坐係無咩人留意到既地方，因為ＪＵＤＹ生日果日，我地幾個其實Ｂ男都見過晒，除左呂晨。而呂晨都好依足計劃行事，佢一坐低就騷手弄姿咁，不知有幾多人已經注意緊佢，而我地就開左個ｗｔｓ　ｇｒｏｕｐ同佢保持聯絡，不過……能蟹：由頭先到而家，已經有六個仆街望住呂晨拿七三廿一：係啊七三廿一：數目中不停上升緊啊能蟹：第七個仆街係呂晨既六點鐘方向七三廿一：第八個仆街剛剛扮野係呂晨身邊行過能蟹：第九個仆街佢剩係掛住望呂晨能蟹：真係差Ｄ仆街七三廿一：第十仆街係呂晨八點鐘，注意係八點鐘能蟹：七三廿一，果個係女人黎架七三廿一：唔係掛！？女人！？能蟹：係一個好男人既女人七三廿一：真仆街阿珍：你地兩個ＯＮ９完未啊阿珍：最仆街係你地兩個囉估唔到同佢兩個同臺既阿珍會咁講，我同阿琪見到咁都即刻笑左，而遠看呂晨都係一樣，笑左出黎。不過時間過左成一個鐘，呂晨住低都飲左成支白酒，而且已經有五個人行埋去搭訕，Ｂ男都係未出現，而我同阿琪一方面就一直留意住門入後既人，另一方面就留意住呂晨既安全，而過多左陣，阿琪就話：「呂晨真係好靚。」聽到阿琪突然講Ｄ咁既野，我只係做左以下呢個回應：「點解咁講呢？」「唔靚咩，而且呂晨身材仲好好添，應有既地方都有晒，應該所有男人都想同佢一齊。」阿琪雖然好輕鬆咁講，但實則我聽得出佢有小小妒忌。而我就話：「都唔係啊，我覺得妳靚過佢好多架。」我係用好認真既語氣同阿琪講，而阿琪聽完後只係笑得好開心咁話：「我唔信你啊。」「信啦。」我見佢笑得咁開心，我都笑住同佢講。而係呢個時候，阿琪見到阿珍離開左自己個位，就係個ＧＲＯＵＰ問佢做咩事，原來只係阿珍想去洗手間姐，真係嚇左一嚇。然後阿琪就繼續講：「如果呂晨話鍾意你既話，你會唔會同佢係埋一齊啊？」面對呢個問題，我即刻答佢：「唔會啦……」然後吱唔左一下話：「其實妳一直都知我既心意架。」阿琪無出聲，只係微笑咁望左去一邊，但係當佢見到一ｄ野後，笑容突然收起，「Ｂ男黎左。」阿琪話，然後我望向門口，驚訝起殷。驚訝既唔會見到Ｂ男，係見到剛剛去完洗手間既阿珍咁岩出黎，同Ｂ男撞到正。唔知Ｂ男會唔會記得果晚見過阿珍呢！？如果佢記得，咁今次既行動未……

而家呢一刻，Ｂ男係同阿珍正面對住，呢個唔有型，好似大叔既Ｂ男，望住阿珍上下打量左一下，而阿珍呢一刻只係原地咁企左係度，可能佢都唔知可以做Ｄ咩。好彩，Ｂ男只係望多左望阿珍就無理佢，行左去另一邊，而呢個時候既阿珍鬆一口氣，行返去能蟹果邊。而我就係ｗｔｓ　ｇｒｏｕｐ問。我：阿珍妳無事嘛？阿珍：無事阿珍：佢無對我點七三廿一：唔知果個人有無認得出妳呢？阿珍：我都唔知能蟹：我覺得佢認唔出，如果認得出既佢應該有所行動真係？佢真係會有所行動？如果佢係扮到認到阿珍都扮認唔出既話……唔會既，唔好自己嚇自己。我同阿琪屏息而待咁望住Ｂ男，佢行左去其中一張臺到，叫左杯酒後就開始係場掃視，我同阿琪當然好小心地唔比佢見到啦，不竟阿琪都出現過係佢面前幾次，而我仲打過佢添，所以我絕對唔可以比佢見到。賤男果然係賤男，Ｂ男唔駛幾分鐘就發然到呂晨，而且好似已經鎖定左目標咁望住佢，我呢個時候再睇清楚呢個Ｂ男，佢真係一個大叔，但係佢成身都係名牌，不過就……唔知係佢襯唔係Ｄ名牌，定係佢唔識襯衫，平時好少打扮既我都覺得佢既衣著不倫不類。都唔明點解ＪＵＤＹ同拾拾會鐘意呢個男人……就係我諗緊呢個問題果陣，Ｂ男終於有所行動，佢向住呂晨行過去，一行到呂晨身邊，佢就好自然咁坐低左，將自己既杯放係呂晨杯酒旁邊，然後話：「妳覺得我杯酒好飲Ｄ定係妳果杯好飲Ｄ？」呂晨聽到Ｂ男咁講後，就話：「唔知呢？」呂晨一副唔係幾想理佢既表情。呂晨！？阿琪叫妳黎係為左引Ｂ男，而唔係係佢面前扮上菜架，妳咁樣點可以……「唔知？咁就要叫比妳試下拿。」Ｂ男好似無將呂晨既不理不睬嚇走，反而更加想勾搭到呂晨，而阿琪見到咁，就微笑左一下話：「呂晨果然係女神，以前收慣兵係唔同Ｄ。」阿琪咁講後我就不解問佢：「點解啊？」而阿琪笑左笑話：「女人太安份守己，係唔會有男人在意架。」其實呢句道話都可以用係男人身上，姐係壞的人永遠都比好的人吸引。過左一陣，兩杯酒到，Ｂ男拎住果一杯係頭先呂晨飲既果款酒，而呂晨就拎住頭先Ｂ男飲果款酒，然後佢地碰左一下杯，二人飲左一啖。「未見過妳黎呢個場既？」Ｂ男飲完一啖酒後問。「係啊，今日第一次黎，不過呢個場好靜，好悶。」呂晨一邊講，一邊撥住佢既秀髮，而Ｂ男就露出一個自信既笑容話：「都係架，呢個場係比較靜，但係就可以好好咁傾下計。」講完後，佢用手指輕輕咁係呂晨既手掃左幾下。「傾計？你落黎係為左同人傾計架？」呂晨問，而Ｂ男就話：「飲下野，傾下計……」Ｂ男慢慢將個頭哄向呂晨，「唔好咩？妳仲想有Ｄ咩？」呂晨微笑左一下後，將個頭別去另一邊話：「剌瀲。」接落黎，我見呂晨同Ｂ男有講有笑，而Ｂ男仲開始大膽到摟住左呂晨條腰！！！點算！？呢一切發生係我面前，我既心無明有一種怒火，而阿琪見到我咁就話：「阿牛，你冷靜Ｄ先。」「我係膽心呂晨有危險。」我將我既怒火原因講左出黎，因為我怕阿琪誤會，而阿琪聽到我咁講後就話：「我都知，我見到呢個Ｂ男咁做，都好嬲，但係呂晨有分串，佢咁做一定有佢既原因，如果我地而家走出去破壞既話，呂晨就前功盡廢。」阿琪又講得岩，而我就望一望另一臺既三個人，原來能蟹同七三廿一都已經睇唔過眼，只不過好彩有阿珍捉住佢地，佢地先無衝到出去。

交代返少少野先，你地可能會問點解我地同呂晨以及Ｂ男有一段距離，但係點解都知道佢地講Ｄ咩野？係因為呂晨一早就ＳＥＴ左個收音係佢對耳環度，所以佢聽到Ｄ咩，我地都聽到Ｄ咩。以及因為呢度既酒保同阿琪好熟……熟到我覺得果個酒保係想追阿琪添啊！！！不過呢一樣野而家都唔係最重要住，就係因為阿琪同呢個酒保既交情，所以佢都好配合我地。點解要佢配合？係ＷＯ，其實到而家我都無講過我地既計劃。我地最後覺得，點都要拎Ｂ男部手機黎睇下佢裝左Ｄ咩前係入面，以及仲有幾多個受害者，所以我問左我一個好熟ＩＴ既朋友，佢比左個ＰＲＯＧＲＡＭ我，話只要運行呢個ＰＲＯＧＲＡＭ，當Ｂ男部機接上左部電腦，就可以睇到佢部機入面既野。所以我地準備左部電腦放左係吧臺果邊，當然係一個好隱密既地方啦，而呂晨就只要諗到方法幫我地拎到Ｂ男既手機，駁上電腦然後運行完呢個ＰＲＯＧＲＡＭ就ＯＫ。計劃好似好簡單，但係唔知一陣實行果陣會點呢？而我地都講左，只要呂晨講果兩個字，我地既計劃就正式行動，而果兩個字就係「剌激」。「剌激？妳想要邊方面既剌激啊？」Ｂ男隻手慢慢游走到呂晨既肚，我見到即刻眼火爆，當然另一邊既能蟹同七三廿一都一樣。不過今次呂晨決定自保，佢拎開左Ｂ男既手，然後哄埋佢耳邊話：「就咁比你得到手都唔好玩既，你見唔見到果邊有得掟鏢啊？」Ｂ男聽到呂晨咁問後，就望一望去掟鏢機果邊，然後答呂晨：「見到啊，咁妳想點？」「掟一場，睇下你眼界準唔準先。」呂晨嬌嗲起上黎，真係所有雄性既動物都抵擋唔到。然後Ｂ男同呂晨都行去掟鏢機果邊，講真，現場所有人既目光都放係佢地兩個身上，可能因為覺得，點解呂晨咁正，都要同一個大叔一齊玩，不過我諗無人諗得明，背後係有一班人實行緊計劃。而當佢地兩個行到過去果陣，Ｂ男就問：「咁贏左點先？」而呂晨就笑左笑話：「你估你一定贏架。」呂晨呢一笑充滿自信，然後繼續講：「不過掟之前，先放左部手機係呢個桶度先，費時一陣掟果陣手機響，影響到。」呂晨隨便咁拎左附近一個空既冰桶，然後將自己既手機放左入去，Ｂ男見到呂晨既動作後，就話：「好啊。」我地望住Ｂ男放部機入個冰桶，當聽到佢部電話同個冰桶碰撞既聲音，我地明白，計劃既第一步成功。呂晨將個冰桶放左係個臺上面，而下一步，就係要睇下點樣將部手機移到去我地既手上。

我地而家將所有目光都放晒係個冰桶上面，而呂晨當然就同Ｂ男好專心咁掟鏢啦。講開又講，原來呂晨掟鏢都好勁，原全無讓Ｂ男既意思，而Ｂ男見到呂晨既身手就話：「估唔到妳都幾勁下ｗｏ。」呂晨聽到後就好嫵媚咁笑左笑話：「所以你唔好以為可以咁輕易就得到我啊。」佢呢一句咁有挑釁性既說話，無令到Ｂ男嬲不特止仲令到佢更有征服呂晨既決心，「黎未黎囉，我頭先讓妳咋。」Ｂ男一臉認真咁開始掟鏢，亦姐係代表佢已經將所有既注意力放係掟鏢機果度，無時間理個冰桶。呢個就係一個最合適既時機，我地幾個睇一睇其他人，佢地都好專心咁睇住呂晨同Ｂ男既比賽，無理到個冰桶，睇黎係時候行動拿。我同最近冰桶既能蟹打左個眼色，而能蟹都好醒收到我想講咩，慢慢接近個冰桶，用好快手既速度就拎走左個冰桶。事情未免進展得太順利拿，佢一拎到個冰桶就走左去吧臺果邊，而我地幾個都係，阿琪一去到吧臺就叫左個酒保拎我地一早放左係度既電腦出黎，而我打開電腦，一接上部電話後，運行左我朋友比我既程式。「估唔到咁簡單。」七三廿一望住電腦上所顯示既讀數話，無錯，我都估唔到可以咁簡單。但唔知係未就係因為咁諗，上天點都要比Ｄ野我地嘆，就係呢個時候，Ｂ男既電話響起，上面只係一個編左編號既電話來電以及一個女仔既相，我地幾個見到電話響起都嚇左一跳，而且能蟹係最驚果個，因為佢嚇到成個人呆左。電話一直響，但係個程式都未行完，點算好呢？電話既響聲好似已經傳到去佢地果邊，我向呂晨打左個眼色，佢見我地好似有Ｄ唔對路，亦都見到Ｂ男好似聽到自己既電話響……唯有要佢拖一拖Ｂ男。「嘩～你又勁ｗｏ～咁大差距都比你追返上黎～」呂晨望動獻身成個人挨左過去Ｂ男度，而Ｂ男見到女神咁，就攬住左佢條腰話：「妳仲勁啦，我仲未見過一個掟鏢咁勁既女人。」「你讚到人地好開心啊～」呂晨講完後望一望我，示意叫我熄左Ｂ男既電話，咁我就叫而家拎住電話既能蟹熄，但唔知點解佢呆左一兩秒後先好似聽到我所講既野咁熄左部電話。日暝真係辛苦呂晨咁樣做……「你好衰架～到我掟拿，你快ｄ放開人地先啦～」呂晨講完後，Ｂ男回應：「又好，都唔急在一時。」程式行完顯示出成功讀取既畫面，我地即刻放返Ｂ男既電話入個冰桶後放返原位。返到電腦前面果陣，我地迫不及待睇Ｂ男既電話入面，唔知有無我地想像中要搵既野。

望住電腦既螢幕，我只可以講呢我呢ＩＴ朋友真係勁，個程式唔止可以讀取左部機既資料，你仲可以用一個內置左既電話模擬器睇返入面裝左Ｄ咩野ＡＰＰＳ，聊天紀錄等資料。控制緊滑鼠既我同埋係我身後既佢地，屏息靜氣咁睇住我開緊無一個ＡＰＰ。「呢個ＡＰＰ既ＩＣＯＮ全黑既？一定有Ｄ野。」我身後既能蟹話，然後我就開左呢個全黑既ＡＰＰＳ。經過ＬＯＡＤＩＮＧ　ＳＣＲＥＥＮ後，個ＡＰＰＳ顯示左一個ＬＩＳＴ，而呢個ＬＩＳＴ上面每一筆既紀錄有一張女仔既相，有佢地既名以及Ｂ男比佢地既備註，以咁仲有一粒制。我ＣＬＩＣＫ左粒制後，彈左去另一頁，原來係一版顯示該名女仔既資料、電話、交友平台既帳號以及有個地圖顯示佢地既座標……無錯！就係呢個！我去返個ＬＩＳＴ到係度搵拾拾既相，好快就比我搵到，而身後既佢地見到拾拾張相後，七三廿一就話：「真係有拾拾既資料。」我打開左，然後見到拾拾既詳細資料，而地圖上顯示左拾拾既位置，「果度係拾拾既屋企。」七三廿一話。睇黎點解Ｂ男會知道拾拾廿四小時既位置呢一個迷，我地終於知道。我又出返去個ＬＩＳＴ度，睇一睇大大話話呢個ＬＩＳＴ上面都有成廿幾個女仔，呢個ＡＰＰＳ真係死怖，而最恐怖既應該係用呢個ＡＰＰＳ　既Ｂ男。「估唔到仲有其他受害者。」我話，而身後既佢地都點一點頭，除左能蟹呆左係度，我覺得佢係因為Ｂ男既舉動先會咁，推一推佢後我同佢講：「我地係未應該去救呂晨？」能蟹停左幾秒先回過神話：「緊係啦。」呢一句緊係後，我地幾個即刻衝出吧臺，諗住第一時間捉住Ｂ男，點知一衝出去，就見唔到Ｂ男，而且呂晨都唔見左。「……佢地呢？」阿琪問，佢一臉擔心，而阿珍都係一樣話：「係囉！人呢？」識阿琪既酒保望一望四圍後話：「頭先我仲見到佢地係度掟鏢……架。」其實個酒保頭先一直都係度睇緊我地做既野，邊會留意度呂晨同Ｂ男。所以我就問在場其他人，而當中有個人就玩我地知：「頭先只係見到個大叔係個女人耳邊講左少少野後，個女人就唔係幾舒服話有Ｄ醉，大叔就埋左單就走帶左個女仔走。」「咩話！！！」我地幾個同時間叫左出黎，果個人都被我地嚇左一跳。「死啦，呂晨比Ｂ男帶走左啊。」阿琪話，但係我就覺得有Ｄ唔對路，「無理由架，佢地既電話一直都係冰桶入面，如果Ｂ男要走的話，點都會拎返部電話先走架。」「阿牛講得有道理。」阿珍答話，而佢諗左一諗後臉色一沉，然後講：「除非，其實佢一早就認得出我，而佢係我地面前扮野。」如果阿珍既諗法係真的話，呢個Ｂ男真係好攻心計。

「唔好再諗咁多拿，快Ｄ追出去睇下追唔追到佢地啦。」我同咁多人講後，就已經衝左去樓梯行落樓，而佢地都緊隨其後。一落到樓，我左右望一望睇下見唔見到佢地兩個既身影，但無奈我搵唔到佢地。不過人多果然好辦事，我睇唔到姐，唔代表其他人都見唔到，「佢地係果邊啊。」阿珍指住左某個方向後就追左上去，而我地望一望佢所指既方向，果然見到Ｂ男扶住左呂晨而且準備緊上的士。我地姆個係果條大斜路唔理會唔會跌親，出盡全力跑落去，所有人見到我地幾個都停左係度望住我地，諗緊我地係度做咩。而幫得最前既阿珍最後都只可以目送Ｂ男同呂晨上左的士，而呢個時候我趕到，伸手截停左架的士後就叫佢地：「快Ｄ上車！」我、阿琪、阿珍、能蟹同七三廿一剛剛好五個人可以上一架的士，一上到的士上面，我就同個司機講：「跟住前面果架的士得架拿。」的士司機見到我個樣咁急，就用左個懷疑既樣望住我問：「跟住前面架的士？你地想做Ｄ咩先？」我聽到個司機咁問，有少少火起，但係比能蟹制止左然後佢用另一個方法同司機講：「前面係我地既朋友黎既，佢地架車唔夠坐，所以我地要坐另一架，但又唔知個目的地係邊，所以未要跟住佢地架車囉。」司機聽到能蟹咁講後就話：「哦，明晒，咁你地坐隱啦。」我地跟坐Ｂ男同呂晨架的士，心情當然好擔心啦，想打比呂晨，但係呂晨又無拎到電話。架的士開左無幾耐就停低左，我地見到Ｂ男扶左呂晨落車後，我地亦都好快咁比左錢落車。落左車既距離咁短，我地一定可以捉得住Ｂ男，更何況我地跑開步，Ｂ男點走到。我係最遲落車果個，因為我要比錢，而能蟹同七三廿一一落車就一支箭衝左上去，扶住呂晨既Ｂ男又點會走到，只可以企係度比佢地兩個捉住，而阿琪同阿珍都趕左上去，幫手睇住呂晨，而我就係最後先趕到，望住已經比能蟹同七三廿一制服左既Ｂ男。「你個變態佬！究竟你對我朋友做左Ｄ咩野黎！點解佢咁既！」能蟹好惡咁問，但係Ｂ男不為所動，而且係度笑。「仲要裝埋Ｄ仆街ＡＰＰＳ睇住咁多人既蹤！拾拾識到你呢ｄ人真係慘！」七三廿一話，Ｂ男仍然一貫既態度。而我就慢慢行到Ｂ男面前望實佢，而佢見到我後就話：「我認得你，你就係上次打我果個人。」佢講完之後笑得好陰森，而佢仲用咁樣既表情望住阿琪，「我地認得佢地兩個，其中一個仲唔止見過一次添。」我聽到Ｂ男咁講後，真係忍到手握成拳，「點解你要咁做？」我問佢，而Ｂ男就話：「Ｄ女人係咁賤，唔玩既話都對唔住自己……」佢呢一句未講完，我就一拳咁打左過去，呢一拳直中佢既鼻，令到佢鼻血直流。但可能因為我用力過度以及佢向後既力好大，七三廿一唔留神甩左手，而Ｂ男就用好快既動作起左身然後行到阿琪既面前，我見到咁當然即刻衝過去啦。不過……始終唔夠快……我只見佢係阿琪既面前揚一揚，阿琪對眼眨左幾下就開始暈低，而我可以做既就只係好用力一腳踢開左Ｂ男，然後扶住阿琪：「阿琪！妳無事嘛！」能蟹同七三廿一見到咁，都行左過黎望一望阿琪有無事，然後佢地本來想追Ｂ男之際，已經發現Ｂ男已經走左，而且仲拎走埋佢既手機。

我抱住左暈到既阿琪，都唔再理Ｂ男係未已經走左，而阿珍就好無助咁望住兩個暈左既女仔問：「而家點好啊？」本身走左去追Ｂ男既能蟹同七三廿一徒勞無功而回，佢望到我地後就好唔忿係咁話：「我追唔到果條仆街啊！」佢雙眼好似想殺左佢咁款。而七三廿一就喘晒氣話：「佢……佢仲拎走左部手機。」呢一刻佢有無拎左部手機已經唔重要，最重要係我最重要既阿琪而家暈左，我抱起左佢然後同佢地講：「快Ｄ叫車送左佢地兩個去醫院先。」呢個，係我而家唯一可以做到既決定。救護車好快就到，用左差唔多十分鐘左右就去到醫院急症室，我地幾個係外面等，心急如焚，而放左係阿珍果度既阿琪既電話不停係度響，係連逐響唔停果隻，阿珍見到咁就行左過黎同我講：「阿琪電話已經響左好耐，接唔接好？」阿珍遞左部電話比我，我一拎部電話，部電話又再響起，我望一望個來電顯示，見到上面寫住既係「父親大人」，我諗一定係阿琪既爸爸。能蟹同七三廿一都行左過黎問咩野事，而阿珍都講左阿琪既電話不停響既事佢聽。而我，就望住「父親大人」不停打入黎、收線、不停打入黎、收線……我諗佢一定好擔心阿琪，所以我決定做一件事。「父親大人」呢四個字又係阿琪既電話上面出現，我按下接聽键，「喂？」另一邊係呆左一秒，可能阿琪爸爸無諗過係一個男仔接聽，「你係邊個？」佢語氣唔多好咁問。「我係阿琪既朋友。」我平心靜氣同阿琪爸爸講，而佢就話：「個衰女呢？叫佢聽電話。」而我就諗左一陣後話：「世伯你冷靜Ｄ先，阿琪因為出左少少事，而家係醫院……」「咩話！？個衰女入左醫院！！！佢搞咩會入左醫院架！」永遠叫人冷靜聽既說話，往往都會令到果個人好激動，阿琪爸爸都係一樣。我聽到佢咁激動，都唔知可以點答佢，我只係同佢講左我地而家係邊間醫院，而阿琪爸爸一聽到後就話：「我而家就過黎，個衰女一定打得少。」然後，就收左線。本身我係本住阿琪出左事佢屋企人點都要知既心態話左比佢爸爸知，但估唔到阿琪爸爸竟然話黎到要打阿琪……我係未害左佢……阿珍、能蟹同七三廿一見到我聽完電話果樣呆晒，一副驚恐既樣，就問我：「做咩事咁啊？」而我就答佢地：「阿琪爸爸話會黎，但係佢好似好嬲。」我無講阿琪爸爸話佢打得少既事，但係佢地聽到我話阿琪爸爸好嬲，佢地都已經覺得好大鑊。過左陣，醫生出左黎同我地講：「你地果兩位朋友已經醒返無事，下次你地要小心Ｄ拿。」我地聽到即刻入去睇佢地，我見到佢地兩個各一左一右咁訓左係張床上面，神情仲有少少呆滯但醒左已經算係好好。我當然第一時間走左去睇阿琪先啦，而能蟹佢地就去左呂晨果邊。「妳無事嘛？」我問阿琪，而阿琪神情呆滯咁同我講：「點解我會係度既？」「頭先我地諗住去捉Ｂ男，但點知佢係黎面前揚左幾下手後，妳就暈左拿。」我答佢，而阿琪就諗左陣後話：「……好似係，我聞到一陣香味後就眼前一黑……」聞到一陣香味？唔通係Ｂ男做既？我望住阿琪，佢好似好想諗返頭先發生左Ｄ咩事一樣，但佢剛剛醒返，所以我話：「妳休息下先啦，唔好諗咁多野。」阿琪向我點一點頭後，就諗住閉上眼訓一陣，但係佢又突然張大隻眼，望住我身後既方向，好驚訝咁。而我都望一望我身後，見到既係一位大叔，一個阿姨，同埋另一個男人，係呢個時候，我地到阿琪講左句：「阿爸、阿媽，點解你地會係度？」原來位大叔就係阿琪爸爸，阿姨就係阿琪媽媽，但係果個男人係……

面對住阿琪既爸爸媽媽，我先會意到原來係我第一次見佢地兩個，但估唔到要係呢一種場合，而且係呢一個情況。就算係剛剛先醒返Ｄ既阿琪見到呢個情境，佢都好似醒晒咁望住佢爸爸媽媽問：「點解……」但係佢都未問完，阿琪爸爸就已經衝到佢既面前，起手一副想打佢既樣話：「妳個衰女搞咩野整到要入院。」本能反應下既阿琪，只係用手護住左自己既頭，而我就想上前架住阿琪既爸爸，「世伯，你唔好咁啦，阿琪已經入左院，唔好咁激動。」大家留意，講呢句野既唔係我，而係同佢地一齊黎既果個男仔人，而架住阿琪爸爸既都唔係我，亦都係呢個男人。阿琪爸爸聽到個男人講既野後，就放返低想打阿琪既手，「正衰女！」而阿琪媽媽就行左過黎，然後問：「阿女啊，妳無事嘛？」阿琪而家呢一刻已經喊晒同佢媽媽講，「無事……無事……」哽咽住既阿琪同佢媽媽講完後，就望向佢爸爸話：「……對唔住啊爸爸，我以後唔會咁架拿。」「就有以後！妳今次返左屋企就未駛旨意行返出去我話你聽！」阿琪爸爸好惡咁話，而阿琪只有無奈咁低下頭。係呢個時候，企係旁邊既我就話：「世伯，阿琪都唔想搞成咁架。」我講完呢句後，阿琪爸爸就望住我問：「你係邊個？係未你整到我個女變成咁？」阿琪爸爸慢慢行近我，一副想打我既姿態，而阿琪就話：「唔係啊爸爸，佢係送我入醫院既朋友啊。」佢望一望阿琪問：「姐係佢救左妳？」阿琪聽到後點一點頭。而阿琪爸爸佢無多謝我，只係同我講：「咁你救完人拿，你走得啦。」下？我聽到後都呆左一呆，能蟹佢地係旁邊睇住我地咁都呆左，而能蟹就好不忿咁話：「世伯，而家我地救左你個女啊，你連多謝都無句都算，駛唔駛咁既態度啊。」「我而家咩野態度啊？」阿琪爸爸反問，而我為左唔好再嘈落去，就拉開左能蟹叫佢唔好再講咁多，而阿琪就不停咁望住我，口中念念有詞，睇得出佢係不停同我講對唔住。咁既情況，我都返左去能蟹果邊，睇下呂晨既情況，呂晨見到我後就同我講佢無咩野事，然後就問阿琪爸爸Ｄ野。可能佢都係見阿琪入左醫院先咁姐，但係頭先佢好似想打阿琪咁款，希望阿琪返到去唔好有事啦，而果個男人，究竟係咩野人呢？我見佢對阿琪好好，有扶佢有幫佢整高個枕頭。呢Ｄ都係唔好理住，最緊要係阿琪同呂晨而家都無事。而且到最後我地都得到我地想要既野，就係Ｂ男點解會知道拾拾一舉一動既，但係代價要令到阿琪同呂晨入院，我諗到都覺得心痛。

醫生話最後係度觀察多陣，聽日先出院，醫生都咁講，所以我地唯有離開，走果陣，我望一望旁邊既阿琪，佢爸爸不停咁話佢，而佢媽媽就捉實阿琪隻手，好似想幫佢但無能為力，只不以同佢一齊默默接受，而阿琪就好可憐咁係度飲泣但唔敢出聲，可能佢怕一出聲就比爸爸打。臨離開果一剎，我同阿琪有一下眼神接觸，感受到阿琪既無助，以及求救。就係呢一下眼神，我返左轉頭，「世伯，你唔好再係度鬧阿琪，阿琪搞成咁唔關佢事，佢都唔想，而家阿琪佢已經好唔舒服要休息，你可唔可以比佢休息下先啊。」我連珠爆發咁同阿琪爸爸講，佢見到我咁都呆左一呆。但都只係呆一呆，然後佢就話：「死靚仔，我教女駛你教，你做左幾多日人啊，你知唔知一個女仔咁夜係街就搞到入醫院係幾大件事啊。」「我知道，但係我更加知道如果呢一刻連家人都怪佢既話，佢就無左最後既後盾你又知唔知。」我講完後，阿琪爸爸無聲出，只係行到我面前然後問：「你係我個女好朋友？」「係。」我答佢。「咁點解你唔好好睇住我個女，搞到而家佢入左院？」佢問呢個問題，換返我唔知點答佢：「……我……」阿琪爸爸無等我既回答，就獨自走開左，而阿琪媽媽話：「阿琪既朋友仔啊，我老公係咁架拿，你唔好怪佢。」「我唔會架伯母，阿琪係佢個女，佢緊張係正常。」我答，而伯母微笑左一下話：「都夜拿，你快Ｄ返去休息啦，我想係度陪阿女多一陣。」我對伯母點一點頭後，再望一望阿琪，見到阿琪無咁唔開心，都放心離開。而頭先既一切，果班友仔，姐係阿珍、能蟹同七三廿一都見到，佢地不停起哄話：「阿牛，同先你好ＭＡＮ　ＷＯ，係阿琪父母面前拎左唔少分啦。」「未玩啦你地。」我答，然後我回想頭先既事，我真係無諗過我會同阿琪爸爸講果一Ｄ說話，其實我講完出黎都怕阿琪爸爸有好大既反應，需然結果都唔算幾好，不過好彩都唔算最壞。而當我地幾個行到升降機前，果個男人走左出黎，係ＷＯ，頭先一直都唔記我有呢一個男人既存在。呢一個男人行到我地既面前，然後話：「多謝你地送阿琪入黎。」佢好認真向我地道謝。「唔駛客氣，阿琪係我地好朋友，阿琪出左事我地應該咁做。」阿珍話，然後問果個男人：「其實你係阿琪既邊個？」個男人微笑左一下話：「我係阿琪既未婚夫。」我係阿琪既未婚夫……阿琪既未婚夫……未婚夫……呢三個字就好似回音咁係我腦入面不停衝撞，呢三個字對我而家呢一刻既震撼，我可以話比你地知真係好比宇宙大爆炸一樣，我呆左而帶驚訝既眼神望住呢個男人，「……未……未婚夫！？」唔止我，就連另外個三個人都接受唔到呢個事實。只見眼前既男人仲微笑緊唔知發生咩野事，而我地四個就已經好似坐左幾千次過山車一樣。

拎鎖匙……開門……踏入屋企第一步……轉身……關上門……然後慢慢咁行入房……腦入面空白一片既我，好公式化地做出以上既動作，行到床邊，成個人無力咁訓落床上面，望住天花，腦入面只得返三個字……未婚夫……未婚夫……未婚夫……呢三個字好似連同與阿琪既回憶不停係天花上面播放緊。我同阿琪既相識、同佢第一次跑步、阿琪同我傾心事傾到喊……同佢好開心去吉野打邊爐、一整練跑以及第一次跑１０Ｋ馬拉松、一齊衝線既果一刻……陪佢一齊去飲野、同佢去超級市場買野食、同佢慶祝生日時同佢一齊者野食以陪寫有「師奶仔」既蛋糕……買泳衣送比阿琪果陣、游水果陣做佢臨時既對岸果陣、以及面對住佢好近距離果陣……甚至係佢咬完一啖既湯丸要我食、同佢食同一支雪糕、互相夾菜比大家食……點解？點解睇睇下呢Ｄ回憶果陣影像會開始散開既？原來係因為眼淚，眼淚不自覺係我眼角流出黎，滴到我既枕頭上面，個心好痛，係撕裂既痛，回憶之所以比稱作回憶，係因為某件事結束左無法延續落去，就好比情侶分手佢地既甜蜜化成回憶，就好比家人去世幸福既時光變成回憶一樣。而我同阿琪，當我聽到果個男人講果三個字之後，我諗……我諗真係要結束。我唔係懦弱到唔去捍衛自己想要既愛情，而係我明白到，一場愛情要有簡單既開始先可以有美滿既結局，如果果個男人真心愛阿琪，而阿琪都對果個男人有意思，我諗，我應該退出。可能，呢個男人可以比到阿琪係我身上面搵唔到既愛情衝動。講到好偉大咁，但係唔知點解有一種憎恨自己既心情衝左出黎，我憎恨自己既偉大，點解要係我……好想喊，但我無喊出聲，喊到累後自然咁就訓左。直到第二日，「死仔！訓覺流口水流到成個枕頭都係！」老牛大人既叫罵下，我醒左，我感受到係我臉上面有一種水既冰冷，我會意到，果Ｄ唔係老牛大人口中所講既口水，而係我既眼淚。我坐直左個人後，望一望前方，「嘩！搞咩對眼咁紅啊？尋晚一定又去左玩到好夜啦。」無咩心情答佢既我走左落床，行到洗手間既鏡前面，我望住鏡入面既自己，心中有一個問題，我係邊個？點解我會變成咁既？然後，手機響起，係能蟹既ＭＳＧ，佢問我今日會唔會去醫院接阿琪同呂晨，我只係簡單咁覆左兩個字。我：唔會能蟹：我明既，兄弟心照唔駛講咁多點解？點解阿琪原來有未婚夫但佢一直都唔話我知。

我就好似漫無目的咁係屋企坐，咩都唔想做，望住街景好想時間快Ｄ過，日出慢慢算到我既頭頂，已經到左中午，我諗阿琪同呂晨已經出左院。電話其實響左好多次，但係我無咩心情去接，成個人頹到一個點。直到……「死仔坐係度成個朝頭早搞咩啊？食唔食野啊？」老牛大人呢一個問題，我無回答，但係我就拎起左電話一睇，原來阿琪ＳＤ左好多ＭＳＧ黎。點解？點解佢仲要ＳＤ　ＭＳＧ比我，佢已經有未婚夫啦，點解佢仲要咁做？我入到個ＷＥＣＨＡＴ睇都無睇就ＤＥＬＥＴＥ左阿琪ＳＤ比我既ＭＳＧ，然後，就係能蟹ＳＤ比我既ＭＳＧ。能蟹：兄弟，你而家點啊能蟹：你真係唔黎？能蟹：阿琪不停問你點解唔去啊能蟹：你唔想見到阿琪能蟹：都黎見下呂晨啦能蟹：呂晨都一直問緊點解你唔去啊能蟹：頭先我地問阿琪果個男人Ｄ野啊能蟹：有樣野你一定想知能蟹：原來個男人可以話係阿琪既未婚夫，但都可以話唔係我見到能蟹最後既一個ＭＳＧ，腦入面就好似有一道光出現左，呢一道光打醒左我。我：咩叫做可以話係阿琪既未婚夫，又可以話唔係？呢一道光係希望既曙光，我諗都無諗就ＳＤ左個ＭＳＧ比能蟹，然而，呢一個ＭＳＧ之後，能蟹打左比我，我一接電話，能蟹就話：「你終於肯應機拿？」我無理佢，只係問我頭先問佢既野，「你頭先所講既野，姐係點解？」我只係聽到能蟹既笑聲，然後無答我，只係問我：「你食左野未啊？」「你答左我毛啦。」我話，不過能蟹笑得仲大聲話：「你而家快Ｄ落黎你成日同阿琪一齊食野既茶餐廳啦，我地成班人都係度等緊你啊，當然仲有阿琪啦。」我聽到能蟹既說話後，呆左一呆，「……阿琪？」「係啊，你快Ｄ落黎啦，佢唔落得黎好耐架咋，太耐既話佢爸爸又發嬲架啦。」能蟹講完呢句後，我就二話不說講：「我好快，你等我。」我即刻換好衫準備出門，老牛大人見到我咁都話我做咩無啦啦又咁精神。咩叫左可以話係未婚夫？又可以話唔係呢？我唔知道，但我只知道而家係我心入面有一股好強烈既希望，就好似話比我知，叫我一定要相阿琪。

相信我，當你一心相信奇蹟就係眼前既話，你既跑速真係可以同奧運算手有返咁上下，我連升降機都唔搭，直奔樓梯街落樓，係路上，我不停覺得旁邊既視野都比一陣光包圍住。係啊！呢Ｄ一定係希望之光！我向住面前既目的地一步一步咁跑過去，去到茶餐廳門口既我，雖然不停喘氣但我毫無累既感覺，目光掃視現在每一個位，直到搵到發出最美麗既光輝既佢。無錯，就係阿琪。當然旁邊仲有能蟹佢地啦，但係呢一刻佢地對我黎講已經唔重要，我慢慢行去阿琪到，只見到佢一副扮晒嬲既樣，但佢又忍唔到自己既微笑。「你又會咁快……」我直接ｋｅｅｐ左當面行緊過黎既能蟹。「阿牛，頭先我地……」唔好意思阿珍，我而家唔想同你講野住。「我……」七三廿一直頭理都唔想理。而坐係阿琪旁邊既呂晨見到我咁，都好識趣咁話：「我地幾個坐去另一邊啦，由佢地兩個傾一陣。」呂晨真係識做野。而我行左過去後，坐左係阿琪既對面，本來我想先開口問阿琪果個男人既野，但估唔到比阿琪搶左個主動，「點解唔黎接我出院？」「……我……」我一時之間諗唔到點答佢，用左本能既心情答：「我怕又見到果個男人。」「果個男人？」阿琪問，但我由佢眼神睇得出佢呢個係明知故問。「果個話係妳未婚夫既男人。」我答阿琪，而阿琪就笑左一下後，點一點頭：「係啊，無錯，果個男人係我未婚夫。」同一個意思既說話，係阿琪既口中講出黎既衝擊仲大過果個男人講，如果話果個男人講既時候震憾已經係宇宙大爆炸既話，咁阿琪講出口一定連爆左十次。我聽到後呆左，然後慢慢咁低下頭，因為我唔想阿琪見到我熱淚盈眶既樣，而我同阿琪講左句：「……咁……我祝福你地。」唔知點解，我聽到阿琪係到笑，本身低頭既我抬高返個頭望住阿琪，而佢就話：「我都未講完，個男人可以話係我未婚夫，但又可以話唔係我未婚夫。」「下？」呢下我就真係唔知點反應好，應該係話唔明佢講咩野，「咩野叫又可以話係，又可以話唔係？」阿琪聽到我咁問就話：「仲記唔記得我講過，我有好多野煩既？」呢一句講完後，阿琪既笑容就全部收起晒。「記得。」我好認真咁答佢，而阿琪又問我：「你係未真係想知？」「想。」我諗都無諗就答左阿琪，而佢就倒抽一口涼氣話：「好啦，我就話你知。」

阿琪望住我深呼吸左一口氣，然後就開始話我聽，我一直想知，而佢一直都無講既野。「醫院果日既男人，係我未婚夫既講法，只係我爸爸單方面既認同，我無。」佢講完之後停左停望一望我，而我就好靜咁望返佢，「仲以為你會有驚訝既反應添。」阿琪笑左下話，而我都跟住笑一笑答佢：「要驚訝既果日已經驚訝完。」阿琪點一點頭後就繼續，「好幾年前，呢個男人係我屋企最需要幫助既時候出現，果一年我爸爸因為賭錢輸左好多，而且仲借左好多錢，最後我地無能力還，就算將我果陣手上面既物業套現都唔夠，去到無方法以為無得解決既時候，呢個男人就出現左。」阿琪一臉認真咁講：「記得我同佢識既果一晚，我好唔開心去左酒吧自己一個人飲酒，佢行左過黎同我傾計，我將我果陣所有唔開心既事話左佢知，直到佢同我講左一句：『交比我，聽日一早訓醒就會咩事都無。』，我果陣仲笑佢講笑，但估唔到既係第二朝佢竟然比左一張可以還晒我屋企既錢既支票比我，本來我唔收，但係最後佢搵方法直接寄到我屋企，比我爸爸知道左後就即刻用左呢Ｄ錢還債。」我聽到呢到，都呆一呆，就然有人比咁大量既錢一陌生人，講真，如果唔係對一個有意思，點會無啦啦做Ｄ咁既野。「其實果陣爸爸用左佢比我既錢，我都好唔好意思，同佢講以後搵到一定會還返比佢，但係佢講到唔駛我還，只要日後有咩事搵佢就得，講左第一下聽到佢咁講真係有Ｄ感動，但而且爸爸因為呢個男人幫左佢，對佢好好，仲叫佢做佢女婿，做我既未婚夫。」阿琪話。「所以果個男人就因為咁做左妳未婚夫？」我問，而阿琪點一點頭，「我都有同佢講其實我只係好多謝佢幫我，對佢只可以有深厚既友情而無愛情，但佢永遠都只會答：『總有一天，可能呢一份友情會變做愛情。』，就係呢一句早有一天，一說三年。」我望住阿琪，感受到既係佢表情帶比我既無奈感覺，而佢又講左句：「感情係可以慢慢陪養，但感覺真係無得呃。」又係呢一句，就好似講緊我同阿琪，以及阿琪同呢個男人。「雖然我對佢成日以我未婚夫自居有反感，但係佢實在幫左我太多，而且除左呢一樣佢都無其他反能既行為，所以我都唔太理會。」阿琪話，然後問一問我：「你聽完覺得黠？」我只可以嘆一嘆氣話：「只能怪妳實在太迷人。」講完果一刻我都覺得自己直接左，而阿琪就笑左笑話：「我都唔知咁樣係未好事。」靜左一陣，阿琪奐繼續：「除左呢一件事，仲有另外一件。」「仲有？」我問：「仲有其他男人？」阿琪聽到我咁問後反左下白眼話：「不停都有好多男人追我但係無呢個咁煩，我想講既另一件事係……係我既身體。」我聽到阿琪咁講後，就問：「妳既身體咩事啊？妳好健康ＷＯ。」阿琪只係微笑左一下回應我話：「我自己既事我自己知，你見到我成日跑步做運動好似好健康咁，但其實我內裡五勞七傷你唔知姐。」阿琪既無奈又更大，「其實我唔可以跑咁多步，因為醫生吩咐過我唔比我跑咁多，但係我又鍾意運動，所以成日瞞住爸爸去跑，但係最近佢有朋友見到我跑步，所以知道左我呢一個一直呃住佢既秘密。」「點解醫生唔比妳跑啊？妳發生左Ｄ咩野事啊？」我問，而阿琪好認真同我講左兩個字：「腎炎。」我聽到阿琪既答案後，就只係好凝重咁重覆佢所講既兩個字，「腎……匾炎？」「其實我時不時都發燒，而且有時一燒就燒好幾日，一直都會維持係果個狀態，我唔可以食咁多高鈉既食身，但我又好鍾意食野，所以成日都唔會就住，以前係大陸果陣我有睇開醫生，一直ＣＨＥＣＫ住所以無問題，但自從黎左香港後就無再睇，身體就慢慢唔好，所以……」阿琪欲言又止咁望住我。「所以點啊？」我問。「我爸爸話想我返大陸睇好過病先比我落返黎香港。」阿琪答。「咁對妳身體健康既事，應該咁做啊。」我答。「但係一去既話，可能係一兩年。」阿琪呢一句話，令我將本來想講出口既野住部都停晒。一兩年，姐係如果阿琪上左去既話，我會有一兩年見唔到阿琪……

面對住阿琪，我都唔知點答佢，如果阿琪去就會好耐都見唔到佢，但係，話晒都係阿琪既健康，所以，「妳更係要去啦，身體要緊啊。」阿琪聽到我咁講後，微笑左一下話：「我屋企人都係咁諗，所以叫做佢黎。」「佢？姐係果個男人？」我問。「係。」阿琪呢一下點頭，我又少少反應唔到，「點解叫佢黎？」我問。阿琪有少少臉帶難色話：「我爸爸叫佢黎幫手，因為上去醫花費都唔少，所以……」「妳爸爸叫佢黎係幫妳比錢？」我問，不過呢個問題可能係多餘，因為我見到阿琪既表情，就知道我係估岩左。阿琪嘆一嘆氣話：「我唔想再接受佢既恩惠，因為佢幫我實在太多，而一時三刻我又還唔到比佢，而且最重要既係，佢都唔想我還比佢。」阿琪呢一句話姐係表示，呢個男人想阿琪欠佢一輩子咁樣，不過我都覺得呢個男人係想咁做。「咁……」呢個處境我真係唔知點講後，阿琪唔想受佢既恩惠，但係一方面就不停無條件付出，雖然口講無所謂但實則慢慢累積緊壓力比阿琪，而最重要既係，阿琪爸爸……「咁個男人會幾時帶妳上去？」我問阿琪，而佢反而用好奇既目光望住我問：「你都想我去？」想？我更係唔想啦，見唔到阿琪一兩年ＷＯ，如果話一對情侶異地戀都會擔心分手，我同阿琪都未開始就要面對呢Ｄ事，最仲要我都唔知到最後可唔可以同阿琪一齊ＷＯ，如果可以既話我就更係唔想阿琪返上去啦。不過，話晒都係阿琪既健康……「話晒都係妳既健康，點可以唔去啊，我唔想妳成日有病有痛啊。」究竟我係偉大定係蠢呢？究竟我係未應該自私Ｄ留住阿琪呢？究竟我係未應該咁做呢？但係，我又唔係阿琪既邊個，點可以諗咁多。阿琪聽到我咁問，只係答我：「我無答應佢，所以無諗過。」所有話題，都好似係呢一句後完住靜止左，而走開左既果四個人都坐返黎講返Ｂ男既事，佢地係到討論緊要幫拾拾換電話，仲要話埋比ＣＯＷ同ＪＵＤＹ知，但係，我同阿琪已經無咩心情同佢地討論呢個問題，我地兩個只係好靜咁坐係度，不時點頭回應下佢地，因為，我地兩個腦入面諗緊既，係另一件事。

到左第二日，阿琪所講既野仍然不停係我腦入面出現，如果以我同果個男人係佢爸爸既印象黎講，我真係比唔上果個男人，同阿琪既感情……其實我都唔知阿琪對我既真正諗法係點，但係如果係因為呢個男人阿琪先一直唔敢接受我既愛既話，我點都要解佢呢個問題先得。就係我諗緊呢個問題之際，電話響起，係呂晨打黎，點解佢會無啦啦打黎呢？「喂？」我接起電話。「阿牛你而家得唔得閒啊？」呂晨問。「得閒啊，做咩事？」我問返佢。「無啊，想你出一出黎姐。」呂晨話。「出黎做咩？」我問。「其實係ＪＵＤＹ佢地約出黎既，佢話好耐無見，而且佢知道左我幫手Ｂ男既事，想約出黎多謝我ＷＯ。」呂晨講。我聽左佢講後，其實都唔係好關我事，所以話：「咁點解要叫埋我啊？」「我都唔知啊，係ＪＵＤＹ叫我叫埋你ＷＯ。」呂晨既語氣硬係有Ｄ野瞞住我，我諗左一諗就答應左佢，因為係度估不如去睇下佢地搞咩都好。去到佢所講既地點後，見到既係清一色四個女仔，阿珍、ＪＵＤＹ、呂晨同拾拾，我望住呢個組合笑左笑話：「搞咩啊你地呢班女仔。」佢地見到我黎左後，先講野係ＪＵＤＹ：「你坐低先啦，有Ｄ野想開你。」我聽佢講坐低左，然後阿珍就即刻問：「果日阿琪同你講既野，我係旁邊聽到晒。」我望一望阿珍然後話：「唔係掛，果日都隔幾開下架ＷＯ。」「我出左名聽力好嘛。」阿珍好自豪咁話，然後就問我：「你唔會知阿琪果日講既野係真掛？」比佢咁樣一問，我望一望我眼前呢四個女仔，而我又問一問阿珍：「妳講晒比佢地知？」阿珍點一點頭，我就好無奈咁話：「妳有無搞錯啊，呢Ｄ係阿琪既秘密黎架，妳點可以四圍講架。」「我唔理，我只覺得阿琪講既野唔可信，點會無啦啦有個未婚夫出黎，又點會好似佢講又可以唔係佢未婚夫，係佢阿爸鍾意先咁講，又點會係呢個時候比你知道呢件事，而佢又將個秘密話你知ＷＯ。」阿珍好似愈講愈惱。而我就望緊其他三位既表情。ＪＵＤＹ好似一個唔想相信，但係信出既樣，睇黎佢都係信阿珍講既野。呂晨就係一副無奈既樣，我唔知佢點解會有呢個表情，但係我睇得出佢呢個無奈帶有對我既可惜。拾拾，佢係一副唔想聽既樣，可能佢唔覺得阿琪係咁既女仔，又或者，佢其實咩都唔想知。我見到佢地咁，只係無奈咁笑左一笑話：「點解你要咁呢？話晒阿琪同呂晨剛剛先出院，點解要拎呢件事出黎講，唔比佢地兩個好好休息下？」「如果而家唔講既話，件事拖耐左就無得講架拿。」阿珍話：「我唔想我好朋友比一個咁既女仔傷害啊。」「咩野咁既女仔啊？阿琪係點樣既女仔啊？」我都有少少嬲咁問阿珍。「佢係一個攻於心計既女仔！如果唔係佢！果陣我同阿塔就唔會搞到大家唔理大家！」阿珍話，原來講到尾，阿珍都係介意果陣阿琪搞到佢同阿塔既事。我無奈望住佢話：「果陣唔係阿琪一個錯晒，阿塔都有錯。」「但係如果唔係佢，就唔會有呢Ｄ錯囉。」阿珍話：「總之呢個阿琪係邊，果個地方就會好亂啦。」「妳講咩……」「阿珍都有佢既道理。」我都未講完，ＪＵＤＹ就話：「阿牛，你而家冷靜Ｄ回想返，果陣阿琪出現，本來圍住呂晨既狗公變成圍住阿琪轉，仲有暖男阿富呢，佢好大市場架，但係又係因為阿琪搞到而家都唔見左人，阿塔既事我都係聽阿珍頭先講先知，咁樣講起阿琪身邊既男女關係都好亂。」我估唔到ＪＵＤＹ會咁講，但係更加估唔到既係，ＪＵＤＹ所講既一切，我都參與在內，其實認真Ｄ諗，ＪＵＤＹ所講既野唔算錯。「不過，呢Ｄ都唔係阿琪自己想架，係果Ｄ男人……」「阿牛，你聽過牛唔飲水唔撳得牛頭低未，其實如果阿琪唔想，只要佢決絕Ｄ就唔會有咁多事情發生，係未？」呢句係未不停咁衝入我既腦……係未？係未？係未？我好想否定，但係一個答我硬生生出現係我既腦入面。係！如果阿琪絕情Ｄ，可能就無左阿塔既事，無咁多狗公圍佢，阿富亦都唔會唔見左人。「阿牛，我地怕係阿塔、班狗公以及阿富之後，下一個係你啊，我地都唔想好朋友比人傷害，而且係比我地另一個好朋友傷害。」阿珍終於無咁激動講左呢一返說話。而好耐都無講野既拾拾講左以下呢一句：「如果有好多人鍾意既女仔叫做女神，咁阿琪呢個太過吸引人既女神，會唔會適得其反，變成魔女架？」

點解又會返到呢一個問題上面？點解又要係度話阿琪係女神定魔女？我只係想佢地知道，其實，阿琪都只係一個普通人，只不過……只不過……當大家聽到拾拾呢一句說話後，都呆左一陣，而最先講野既果個人係阿珍，「佢擺到明係一個魔女，唔係一個女神，呂晨，妳話係未？」被咁樣一問既呂晨只係好尷尬咁笑住回應：「其實我以前都係一樣，可能好多人都以為我係魔女……」ＪＵＤＹ反左一下白眼話：「咁係妳果陣選擇要做姐，妳都知妳果陣係咁架咩。」呢一句有諷刺既氣味，呂晨聽到有少少不是味兒。我見到佢地兩個咁就話：「咁呂晨而家未幾好，改左好多啦佢。」「所以阿牛你以前都覺得我係魔女？」呂晨用嬲嬲地既表情望住我問。唉……我點解會比自己陷修呢個局面咁撚蠢架，面對住嬲嬲地既呂晨，我本來講：「唔係，邊有……」「講明就無謂啦，妳自己知自己事。」ＪＵＤＹ！？妳幾時變左我發言人架？呂晨聽到ＪＵＤＹ既說話後更加唔開心，而ＪＵＤＹ接住落黎就對住我講：「阿牛，其實一直我都無反對你追阿琪，而且一開始我係支持你，但係你諗上呢一直落黎，你同阿琪已經相處左一段時間但佢都好似不為所動咁，原因就真係好似佢咁講？真係關佢身體既事？真係因為果個男人？阿牛你年紀唔係話好大，但都唔細啦，你係未仲要花再多既時間落去？其實有無諗過你身邊有其他女仔出現而你有無去留意呢？」面對住ＪＵＤＹ咁多既問題，我一時間都消化唔切，除左最後果個，亦姐係呂晨都同我講過既果個問題，我會唔會因為阿琪而錯過左其他女仔？「……我……我唔知。」我自然咁答左佢。而我呢個答案，換來既係ＪＵＤＹ既嘆氣，呂晨既無奈，以及阿珍既激動，「阿牛你究竟幾時先會醒架？」阿珍話。好想置身事外既拾拾呢一刻只係不停望住我地，飲緊佢果杯已經凍左既熱奶茶。我答阿珍既問題後大家都進入冷場既情況，而佢地逐個逐個離開，剩返我同拾拾。「妳如果有事都可以走先。」我同坐係我對面既拾拾話。而拾拾就微笑左一下講：「陪多你一陣啦。」聽到佢咁講我會心微笑左一下，然而，接落黎佢就話：「七三廿一話黎接我，我要係呢度等佢啊。」原來如此……等左一陣，七三廿一到左，佢坐係拾拾既旁邊問：「頭先傾成點啊？」「未八掛啦你。」拾拾向七三廿一扮左個鬼臉話佢，而七三廿一就係度傻笑，佢地呢個動作，以及我睇到佢地兩個係臺底手拖住手，就問佢地：「你地一齊左拿？」睇黎我呢個問題係明知故問，因為見到佢地兩個聽到我咁問後，互相對視甜笑左一下，呢個答案，唔駛講都知啦，一切盡在不言中。去埋單前，拾拾因為要對廁所，得返我同七三廿一兩個人，「多謝你啊，阿牛。」「多謝我Ｄ咩？」我問七三廿一。「如果唔係同你傾過計，我諗我仲會繼續以成為一個壞男孩一直傻落去。」七三廿一咁講，我笑左一下回應，「你知就好，你根本裡裡外外都散發住一個好人既氣息，學咩野做壞人，只會令到自己辛苦。」「嗯。」七三廿一點一點頭：「我仲要多謝能蟹佢，因為佢第一日教我做男神果陣，就糾正左我一個好錯既思想。」「咩野思想？」我問。「佢話男神之所以吸引到好多女仔，唔係因為佢壞，而係因為佢地有自信，佢教我既，就係要我做返個有自信既人。」我聽到七三廿一咁講，第一次覺我，我果個兄弟有時講野有真係幾有道理。而我又問左七三廿一另一個問題：「我記得你講果一句，你想同拾拾一生一世既時候佢唔同你一齊，反而你唔想同佢一齊時佢就想同你一生一世，點解你可以放得開呢一個芥蒂？」七三廿一笑左一笑，呢一笑有少少帶有諷刺，但帶有更多既係看破，「其實，緣份可以令到兩個人走埋一齊，亦都可以令到兩個人分開，係因為佢地之間仲有受夠考驗姐，緣份會考驗一個人既唔係佢點解一直無拖拍，係要考驗果個人如何知道自己雖然既另一半係點樣。」可能，七三廿一同拾拾之間，真係少左呢一份考驗，但呢一份考驗，一試十年，「有情人終成眷屬，恭喜你地。」「多謝。」七三廿一呢一句多謝後就話：「我同拾拾都決定左，會退出個跑ＧＲＯＵＰ，不竟其實我地係入面都唔多講野。」「無所謂啊，最緊要係你地自己以後行果條路，係自己鍾意就得。」拾拾返左黎後，我地就走去埋單離開，因為同佢地返去既路係相反方向，我地三個就係餐門口道別，我望住佢地走遠既背易，佢地兩個十指緊扣既手，七三廿一，拾拾，你地終於等到今日拿，我真係好替你地開心。而轉身走左一段路後，我部電話響左兩下，我睇一睇電話既螢幕上面，有兩條黎自跑ＧＲＯＵＰ既ＭＳＧ。七三廿一退出了拾拾退出了

七三廿一同拾拾既ＱＵＩＴ　ＧＲＯＵＰ，都令到跑ＧＲＯＵＰ內好多人都問發生左咩事。但大部份既人都只係問拾拾……而且清一色係狗公……人情冷暖真係可怕。而事後我都有將七三廿一同拾拾既事話左比阿琪聽，阿琪聽到後都好替佢地開心，覺得佢地兩個經歷左咁多野先可以一齊真係好難得。但唔知點解，呢一刻我望住阿琪，就覺得我同阿琪咁樣落去都會好似七三廿一同拾拾一樣，但係，唔知等唔等到，以及，唔知會唔會有一個美滿既結局。當然，我無將佢地四個女仔討論佢既野講比阿琪知，因為阿琪剛剛出院，而且我覺得講左比阿琪知都無補於事，所以決定唔講。ＪＵＤＹ同拾拾換左電話之後，Ｂ男就無再出現，睇黎先前Ｂ男可以洞悉拾拾既位置，真係因為果個ＡＰＰＳ，真係唔知係邊Ｄ人整個咁既ＡＰＰＳ出黎，實左太恐怖。不過呢件事之後，所有野都好似有好多既轉變，除左七三廿一同拾拾既離去，ＪＵＤＹ同ＣＯＷ就變得更珍惜大家，阿珍同呂晨成為左好朋友，而佢地都開始唔多想理我同阿琪既事，定係應該話，佢地唔睇好所以唔理呢？而我就依照返自己既想法做野，一直都同阿琪有互動，不過自從果個男人出現左之後就少左。而變得最大既，應該係能蟹，成日同佢跑步，佢都好似未訓醒咁一路跑一路打呵欠，佢份工唔駛開ＯＴ架，但唔知點解整到成個人好累咁，有時我問佢搞咩，佢就只會話：「前晚玩到好夜。」玩到好夜？但睇得出佢果種累唔係玩出黎架ＷＯ。就呢件事，我有同阿琪講過，而阿琪決定要同我一齊跟蹤能蟹睇下佢發生咩事，但係見過鬼仲唔怕黑咩，仲比阿琪玩呢Ｄ野，我緊係話唔得啦，最多都係我自己一個人去。就係因為我衰多口答應左阿琪，整到要今晚就行動……咁其實能蟹平時去開邊我都知既，只不過……今晚行左好幾個佢會出現既地方都唔見佢，唔通佢轉左場？如果係既話就死火，香港咁多地方有酒吧，如果能蟹癲起上黎去左長洲果Ｄ吧既話，我未玩自己。不過好彩我呢個諗法無成真，搵多左陣，我就見到能蟹鬼鬼祟祟咁跟緊一個人，一個我唔識既女人。睇黎個死仔係睇中左呢條女……等等！？唔係ＷＯ！能蟹有女朋友架啦！佢點可以咁做架！一於行過去嚇個死仔然後再鬧佢先。一步、兩步、三步……我慢慢行近去能蟹背後，唔知一陣應該大力拍佢定係大叫好呢？四步、五步、六步……能蟹真係好留意呢個女人，就算有幾個更靚既女人行過佢都無理。七步、八步……「先生……」點解有人拍我背隻？我轉身望一望後面，「……先生，你阻住我啊。」背後拍我果個人原來係一個女人。「……唔……唔好意思。」我讓開左條路比果個女人，比佢行先，點知個女人係我面前反左下白眼，真係好心著雷劈。不過當果個女人想繼續向前行果陣，佢企直左個人講左一句：「屌！跟甩左添！」原來呢個女人都係跟緊人既，而佢跟甩左人之後，用一個好怨恨既樣望住我話：「都係因為你呢條死毒撚。」大姐，我同妳無仇無怨妳駛唔駛咁話我啊，而呢個女人鬧完之後就繼續去搵佢要搵既人。真係無啦啦比人鬧，心情都唔多好，我望一望前面，仆街，我自己都跟甩左添，點算呢？能蟹去左邊呢？

死啦，都唔知能蟹條友仔會去左邊先得架，但係咁樣漫無目的搵落去都唔係辦法，所以慢慢有放棄既念到，但到我就想離開既時候，一把女聲蓋過晒咁多人既喧嘩。「你理我做咩姐！！！！！」真係好大聲。我用湊熱鬧既心態行左過去聲音既發源地，愈行近，就愈聽到有一個女人係度發晒癲咁嘈，而有個男人就好無奈企左係個女人面前，果個男人，係能蟹。「你理我做咩姐！扮咩野好人啊！我以前幾咁關心你！你就當我隱形！而家我唔想理你！你就反過黎理返我！」個女人放任咁鬧，出晒力咁鬧，而我望一望個女人個樣，好似係邊度見過。而比佢鬧既能蟹，我從來都無見過佢咁自責，佢一臉哀求話：「妳唔好咁啦，本身妳都唔係咁既……」「係啊！我本身唔係咁架！我好乖好純好好Ｊ添啊！但你唔撚鍾意乖女仔嘛！我未學壞囉！但原來我學壞之後先知道！原來你都唔係我想像中咁撚好！死仆街！」睇黎個女仔好似飲醉左酒。我見到能蟹比人鬧成咁，都唔知好唔好行埋去，而能蟹上次左捉住左果個女人既手，「妳唔好咁啦，見到妳咁我個心都過意唔去。」「你未理我啊！我鍾意點就點！」個女人話。「我唔想妳受傷害啊，我知道妳已經比一個賤男ＴＡＲＧＥＴ左，我驚妳有事啊。」能蟹呢一句後，我終於諗返起當我地拎左Ｂ男電話睇佢電話入面內容果陣，睇到其中一個女仔既內容後，能蟹個表情係呆左，再睇真Ｄ，原來就係呢個女人。「你放手啊！我鍾意點關你撚事咩！」個女人起勢想甩開能蟹隻手，而我見到咁，唔可以再唔去阻止，不過正當我想上前既時候，另個女人出現左。「你個賤人瞞住我出黎溝女！」呢個女人我又認得架，係頭先話我阻住佢跟人果個人，呢個女人衝左上去後打左能蟹一巴，而呢一巴過後，能蟹鬆開左捉住另一個女人既手話：「唔係啊，你聽我解釋啦。」而另一個女人就呢個時候走左。「解釋！？證據確鑿啊！我親眼見到啊！平時又話出黎玩唔會溝女！叫我信你！你話而家我點信你啊！」個女人又打多左巴後就離開。剩低既，就係少少睇熱鬧既人群，同埋坐左係地上面發呆既能蟹。圍觀既人慢慢離開，而我就駐足係能蟹既面前，「仲望！你望撚夠……未……」能蟹抬頭見到係我，嗤笑左一下，「你睇到晒？」我無答佢，只係扶起左佢，然後佢又話：「你又會一個人係度既？」「最近見你成日好似唔多夠訓，又好似悶悶不樂有Ｄ野唔開心，阿琪聽到你咁都擔心你，叫我睇下你做咩啊。」我講左我既來意後，能蟹又嗤笑左下：「阿琪，你真係聽佢話。」「未講呢Ｄ啦，頭先果兩個女人係邊個黎架？」我問。而能蟹一臉既落莫答：「打我果個，係我而家既女朋友，佢叫能利，而走左果個，係一個我傷害個既女仔。」能蟹講講下低下頭無出聲，我見到佢係度喊。「搞咩啊？」見到佢喊更係上前睇佢做咩啦，一上次先發現原來佢飲左好多酒，一身酒氣，「係我錯！係我令到一個好乖既女仔墜落左！」

係的士上面，除左司機開得好大聲既收音機，坐係後座既我同能蟹一粒聲都無，其實我都幾好奇，點解能蟹飲左咁多，行路都行得咁直，而又可以跟到個女人？頭先同能蟹上車之前，佢都一直喊緊，話自己係個賤人，係佢害左果個女人，我問佢果個女人同佢係咩野關係，佢又無理，只係不停係度講。直到落車，能蟹都無講過，我話要扶佢，但佢推開左我，「我識行！」咁我見到佢又真係識行，仲行到好直添。我係佢身後面，望住佢既背影，無奈、自責，突然，佢行埋左一邊既石壆，好辛苦係度嘔緊。行到佢既身邊，「兄弟，你唔講比我聽，我點幫你。」能蟹一邊嘔，一邊好用力咁捉緊我隻手，望住佢好似嘔晒全部野出黎後，佢深呼吸一口氣，「你明唔明白點解我之前反對你追阿琪？」我打左個突望住佢問：「做咩無啦啦講呢Ｄ野？」能蟹佢坐左係石壆上面，當然個位係乾淨啦，佢休息左陣透順條他話：「好幾年前，我其實同Ｂ男好似，係一個四圍食女既賤男，當然Ｂ男係靠有錢，而我係靠自己既外貌啦，一直得天獨厚既我，可以話係溝親都中，不過自己送上面果Ｄ我就唔會睇得上眼。」「咁關我追阿琪咩野事？」我問。「唔關事。」能蟹好直接話：「你頭先唔係一直問我果個女人同我係咩野關係？」我傻笑左一下，見到能蟹而家咁，都唔知佢直醉定假醉。「果個女人以前好乖，好純，係有一次佢有個朋友去酒吧慶祝生日既時候，我地兩個識左，之後佢就不停搵我，但當時既我無睇上佢，因為好似頭先咁講，自己送上門既女人，我係唔會理，但係佢就一直搵我，仲開始為左我做左好多野，整飯盒比我、煲湯我飲、甚至佢知道我住邊後，佢會上黎我度打掃屋企，佢無怨言咁為我付出，未問我要度過任何回報。」能蟹話。而我聽到佢講到呢個女人咁好，我都Ｏ晒咀話：「呢種女人香港應該絕種ＷＯ。」佢嗤笑左一聲，「好多人都係咁講，但係我無咁諗過。」下！？咁都無諗過？「果陣時既我，覺我佢為我既好係理所當然，因為佢追緊我，我只要享受呢個過程就得，無需要對佢負責，而且我同佢無肉體上既關係，感情上更加只係朋友，甚至佢會睇到我同其他女人搞完野後既境況，我都同佢講到明我地無可能，但係佢好似點講都聽唔入耳，就係咁既相處再一段時間，都係果句，紙係包唔住火，等一個人既耐性總有一日會被一個唔值得既人磨滅，終於有一日……」能蟹講講下，嘆左一口氣。「點啊？果個女人點啊？」我問。「佢係我面前喊左一次，不停問我點解為我付出左咁多，我都係無動於衷，佢仲話我只會鍾意Ｄ壞女人，所以，佢係我面前將佢留左好耐既頭髮剪短左，我想阻止佢，但係佢用剪刀指住我唔比我行前，我眼白白見住佢將自己既頭髮剪短後，佢就衝左出門口，以後我都無再見過佢，就算我問佢Ｄ朋友，都無佢既消息，直到上次，Ｂ男既電話入面……」能蟹講到呢度，一拳打左落石壆上面。我聽完佢所講既野，無言以對咁同佢一齊坐左係石壆上面，而佢就話：「你知唔知當七三廿一果陣叫我教佢做男神，因為佢想學壞，我就諗起呢個女人，所以我好想教七三廿一，唔係想教佢做男神同學壞，而係做返過有自信既自己。」「我知啊，七三廿一同我講過。」我話。「但你知唔知，我擔心你同阿琪，就好似我同果個女人咁，你而家就好似果個女人以前咁，而阿琪，就好似以前既我，我怕到最後，你會無故地被阿琪傷害。」能蟹呢一句話，好語重心詳，但無奈我聽落唔多開心。

「做咩無啦啦又拎我同阿琪Ｄ野黎講？」我呢個問題無預過能蟹比答案我，我只係想佢知道我唔想佢講阿琪。不過佢就似理得我繼續話：「阿牛，好話唔好聽，阿琪係鍾意你既，一早就同你一齊啦，而家仲要有個男人出現話係阿琪既未婚夫，講真，果個男人未又係阿琪隻兵，同你差唔多咋。」能蟹字字鏗鏘咁話。我聽到能蟹咁講有少少嬲，但我唔係嬲能蟹，而係嬲自己，點解諗唔到反駁既說話，我只可以講既係，「唔好講我果Ｄ住先，講左你果Ｄ先。」「我仲有咩可以講？」能蟹話。「你女朋友呢？佢打左你一巴後好嬲咁走左，你唔駛諗方法哄佢啊？」我問，而能蟹呢一刻先好似如夢初醒話：「係ＷＯ！我都唔撚記得左我女朋友添！」能蟹拎左自己既電話出黎，一連ＳＤ左好幾個ＭＳＧ，但係佢ＳＤ完之後，用一個好驚既表情望住我話：「得……得一個綠色剔……」「你地仲有無用其他ＡＰＰＳ講野架？」我問。「有啊！試埋先！」能蟹又係一連ＳＤ左好幾個，不過ＳＤ完之後都係用好驚既表情望住我，然後比左佢既手機我睇，我見到係「訊息未能成功傳送」，通常呢種情況有三個可能性，第一係自己而家無網絡，但係呢個一定唔係，第二係對方而家無網絡，呢個可能會係，第三係對方已經將你拉黑……「死啦！佢ＢＬＯＣＫ撚左我啦一定係！」能蟹話，然後打電話比佢女朋友，但係一打過去就係一個女仔接電話，呢個女仔大家都識，就係果位話比我地聽「你所打既電話未能接通……」我好少見到能蟹個樣會咁慌，「阿牛，快Ｄ借你部電話黎。」佢都未等我回答，佢就拎左個電話，然後打比佢女朋友能利。而通左一陣，電話就接通，能蟹一開口就話：「妳可唔可以比機會我同妳解釋啊……件事唔係好似妳咁諗架……我有苦衷……妳唔好咁先啦，唔好喊啦……唔係啊，我緊係好愛妳啦，我為左妳改左好多架拿……我唔係用呢樣野黎大妳啊……咩野次次都咁講，次次都用我改左好多呢個借口ＷＯ……喂？喂？」我望住佢傾完一輪後就比能利ＣＵＴ線，而佢又再打電話比佢。「妳唔好咁先啦……不如聽日出黎傾傾啦，我會帶埋我朋友出黎傾啊……唔係，唔係果個女人啊，我帶出黎果個係男人黎架……咩啊，唔係啊，我唔係玩男人，唔係中途轉基啊，我剩係愛妳一個，好唔好……嗯，咁聽日我帶埋我朋友呢個時間黎搵妳啦……」能蟹講完呢句後，就無奈咁望住部電造，我諗，佢又比能利ＣＵＴ線。「點啊？你女朋友無事掛？」我問。「暫時黎講應該無事，起馬聽日肯見。」能蟹鬆一口氣答。「但我聽到你話會帶個朋友去搵佢？你帶邊個去？」我問，而能蟹就好認真咁望住我話：「你話呢？」唔係掛，能蟹要我聽日去同佢見佢女朋友？

同能蟹坐到五點幾先返到屋企，真係疲勞轟炸，一返到屋企仲聽到老牛大人係度訓緊，唔理咁多，快Ｄ返房訓先。但正當我要訓果下，我電話連續響左幾聲，通常咁樣響法，都係阿琪ＳＤ　ＭＳＧ比我。阿琪：尋晚有無跟到能蟹啊？阿琪：有無發生Ｄ咩特別事啊？阿琪：你其實訓左未啊（喊笑）我：就訓拿阿琪：而家先訓？阿琪：咁夜既？我：因為能蟹囉……我將能蟹既事話左比阿琪聽，而阿琪聽到後都話世事真係巧合，不過阿琪仲提出一個要求。阿琪：我又要去我：但能蟹剩係話帶我一個人去咋我：而且佢仲好強調係個男仔朋友阿琪：我係旁邊匿埋未得囉我：唔係幾好既我：而且妳爸爸比妳出黎咩阿琪：唉……阿琪：咁又係阿琪：但我好耐無出黎拿阿琪：又好耐無見你阿琪：唔通你唔掛住我咩？我：你想聽真話定假話？阿琪：你又出呢招（喊笑）我：（喊笑）阿琪：比我去啦阿琪：最多我匿好Ｄ唔出聲啦我：最緊要係妳爸爸比妳出黎阿琪：佢比架我：妳咁肯定阿琪：我話同施機出黎就得啦我：邊個施基？阿琪：先前話係我未婚夫果個男人啊原來果個男人叫施基，我答應左比阿琪黎，不過要佢一定好好匿埋，而佢就叫我唔好同能蟹講，廢事佢知道一陣唔專心哄女朋友咁話ＷＯ。呢個阿琪真係得意，能蟹點會因為佢而分心呢。而我，就校好左個鬧鐘大覺訓，諗坐約能蟹前快Ｄ補眠先。

（ＯＴ到而家剛剛先放工，唔好意思ｍｉｓｓ左兩日，希望大定原諒）訓醒，訓左陣個人都好ｄ，望一望手機，見到就快到約左能蟹既時間，快ｄ換衫準備出門，而換衫既期間，見到阿琪ｓｄ左個ｍｓｇ比我話佢已經到左果度，而且ｓｄ左一張相比我，係佢既自拍，隻相入面佢戴左頂帽，頂帽戴得好低，我諗佢係因為怕比能蟹見到所以先咁做。我見到張相笑左笑，笑佢傻得可愛，一個人點會因為戴左一頂帽而令到其他人唔發現佢ｗｏ。不過可能果個人係能蟹啦，因為我到左間茶餐廳，第一眼就見到能蟹坐左係邊，然後就見到阿琪坐既地方正正係佢旁邊。我當然打左個突啦，估唔到阿琪坐既位置咁近，我慢慢咁行過去能蟹度，但目光不其然咁望住阿琪。「喂！阿牛，咁遲架，遲到仲掛住望女仔。」能蟹既說話，令到我嚇左一跳將目光移去佢度，「無啊，邊有望女仔啊。」我好小心咁坐低，望住眼前既能蟹，唔係掛，阿琪戴左頂帽你就可以唔認得？呃你真係簡單。而因為能利未見過阿琪，所以佢都唔知坐左係我地旁邊既女仔係阿琪。一坐低，住係能蟹旁邊，佢既女朋友能利就問：「佢就係你成日講果個ｏｎ９兄弟阿牛啊？」我聽到能利咁講後，望一望能蟹，你條撚樣原來平時係背後係咁講後，但能蟹無尷尬不特止，就話：「未就係佢囉，妳睇下佢個樣就知佢係ｏｎ９仔啦。」能蟹，我比面你條女，呢樣野之後先同你計。然後能利好認真咁望一望我後話：「我認得你拿，你就係尋日阻住我跟佢既果個ｏｎ９仔。」「其實……其實我都有阿爸阿媽生，佢地幫我改左個名叫阿牛，妳可以叫我阿牛，唔駛下下都叫我ｏｎ９仔。」我無奈地同佢講。「唔理，總之尋日阻住我既人就係ｏｎ９。」估唔到能蟹個女朋友都幾霸道。我無奈咁向能蟹佢笑左笑，而能蟹就同我打左個眼色叫我唔好放係心上面。比能利講多左幾次ｏｎ９仔之後，佢就入正題，「快ｄ同我講尋日果個女人係邊個？」佢一副嬲既樣，但其實從頭先睇得出，佢已經無再嬲能蟹，不過我估唔到既係，原來能蟹一直都無頭能利講果個女人既野，所以接落黎既對話內容，都係同果晚能蟹同我講既說話差唔多，只不過係語氣上既分別，所以我就無謂要大家又睇多次。能蟹講完之後，能利只係點一點頭，「你睇你以前係幾咁仆街先得架。」能利講野真係好直，能蟹聽到後只係點一點頭，完全無反駁既機會，我見到佢咁笑左出黎，而係旁邊坐係度偷聽既阿琪都偷偷地咁笑。「你係想幫佢，叫佢唔好咁做同埋想話比佢知Ｂ男係賤男，所以先跟住佢？」能利將能蟹想做既野問左佢一次，而能蟹都好直接話係。「但係如果佢一心一意想咁做，你都做唔到ｄ咩架，而且你係一個傷害過佢既人，佢點會比你幫啊？」能利直接講左個重點出黎。而能蟹聽到後，好似突然恍然大悟，「但……但如果我想幫佢，我可以點做？」能利聽到能蟹咁講後，只係嘆左一聲氣，「唉……估唔到男朋友以前ｄ女要自己搞掂，交比我同你朋友啦，我地會搞好佢。」下！？咩話！？「咁就交比你地兩個拿。」能蟹好誠懇地望住我話。喂！等等先！我頭先咩都無講過ｗｏ！但佢地好似無諗過我既諗法已經直接確定左我要幫手一樣，我見到咁真係想落淚。呢件事可以話暫時完左，但我本以為我可以埋單走人果陣，能蟹又問我：「阿牛，果日果四個女人搵你同你講既野，你諗成點？」「邊日？邊四個女？」我問能蟹。能蟹反一反眼話：「果日啊，阿琪同呂晨入左院之後隔左幾日，佢地未搵你出黎傾阿琪既野既。」佢咁樣一講，我又記返起果日講既事情，但係呢一刻我有另一樣野比較在意，就係阿琪仲住係我地旁邊。

我極力地同能蟹佢打眼色，但佢好似ＧＥＴ唔到我既意思，「你對眼有事就去睇醫生啦。」佢講完呢句後我望向左阿琪，見到阿琪只係微微咁低下頭，我都見到阿琪而家既表情係點。而能蟹就繼續問：「果日點啊？我問你啊？」我真係唔知點講，你叫我點可以係阿琪面前話比佢聽，一直同佢咁好朋友既佢地，會係背後講佢既壞話。但係，而家唔到我控制，因為講既人係能蟹，而且能蟹仲係唔知道坐係我地旁邊果個就係阿琪，「果日ＪＵＤＹ佢地約左你出黎，傾阿琪ｄ野，你唔會以為無啦啦會有個男人走出黎話係阿琪既未婚夫係正常既事掛，我地幾個都覺得阿琪一直瞞住我地好多野，甚至覺得佢係出面有好多咁野既男人為佢好添啊。」「就係你先前同我講果個收左好多兵既女仔？」能利問能蟹。「係啊，阿牛都係其中一個啊。」能蟹話。「阿琪無咁樣做過，你唔好咁講佢好唔好。」我話。「邊會有兵覺得自己係兵先得架，你做左唔知姐，當局者迷旁觀者清，我地幾個都覺得你而家中晒阿琪既迷藥添啊。」能蟹話。「個女仔好靚架？又會有咁多人為佢好既？」能利又問。「唔算係絕色美人，但都算有少少姿色咁啦，但當然就無妳咁靚啦。」能蟹講既時候仲借機會讚能利。「你口花花啦你。」能利話。「阿牛，我真心覺得如果你繼續同阿琪咁樣，只會……」「夠拿！」我忍唔住大力咁拍左張臺一下，然後望住能蟹話：「你講邊個都得，但就係唔可以講阿琪。」「阿琪真係迷得你好緊要，我地幾個都話佢並唔係你既女神，而係你既魔女……」「唔好再講拿！」我捉起左能蟹望住佢，而能利見到我咁，就即刻推開左我話：「你咁惡做咩ｗｏ，我男朋友都係為你好咋，能蟹，你朋友都唔領情，我地走。」就係咁，能利就帶走左能蟹，呢個約會就係一個不知情既情況下完結。本來出黎係想幫能蟹哄返能利，雖然能利最好無嬲都能蟹，但就搞左另一件麻煩既事出黎。能蟹佢地走左後，我第一時間坐到阿琪既旁邊，佢戴得好低既帽遮住左佢既樣，我無法睇到佢而家既表情，但我可以睇到，佢既眼淚已經流左出黎，滴左落佢既褲上面。我雙手捧住阿琪塊面，「傻豬唔好咁啦。」我用最溫柔既語氣同佢講，而當我見到阿琪既正面時，已經見到阿琪喊到對眼好紅，但係佢堅持唔喊出聲。我擦一擦佢既眼淚然後話，然後佢就話：「點……點解……點解又要發生呢ｄ事？」佢口中所講既果ｄ事，應該係以前都有發生過類似既事。我好憐惜咁同佢講：「我都仲信妳架。」呢一刻，其實我唔知咁樣講對阿琪有無幫助，我只係知道後來既阿琪都一直喊緊。

其實，我真係無諗過當阿琪道佢地係背後講佢既果一刻，阿琪會有咩野反應，之前我會諗，阿琪會好嬲？阿琪會一笑而過？阿琪會以後都唔再搵佢地？唔知，之前唔知，但我而家知，阿琪原來會喊得好勁。我大大話話係茶餐廳陪阿琪坐左成三個鐘，而佢就喊足咁耐，連人地本來係有得賣下午茶都轉緊餐牌賣晚餐，阿琪都仲喊緊。一個侍應行左過黎換餐牌，佢見到阿琪仲喊緊仲話：「妳男朋友仲未哄返妳啊？」比人咁樣問一問，我都唔知咩反應，不過阿琪好似聽唔到佢講咩咁，繼續喊，而個侍應就話：「女人要黎錫架，你仲唔快ｄ錫返你女朋友。」我無言而對，只係拖住阿琪隻手行左去櫃臺埋單，而我拖住阿琪一邊走，佢仲係一邊喊緊。離開左茶餐廳之後，我地去左一個公園，平日呢個時間，呢個公園應該仲有ｄ人係度，但今日唔知點解，呢個公園咩人都無。我帶阿琪行到一邊既長椅到坐住，望一望佢喊到通紅既眼話，摸一摸佢返面話：「再喊就變豬頭架拿。」阿琪聽到我咁講笑左笑，不過仲喊緊，「佢地平時係未都咁講我架？」佢問。而我諗左諗答佢：「以前唔係，不過近排係。」「佢地係未覺得我玩緊妳，要你做我隻兵啊？」阿琪好直接咁問。「係。」我都好直接咁答佢。「但我真係無咁諗過架。」阿琪好似一個犯左過錯既小朋友咁同我講。而我，摸一摸佢個頭話：「我知啊，所以我到而家都仲係妳身邊囉。」阿琪聽到我咁講後，好似心情好返ｄ，然後好認真咁同我講：「……我而家真係無心情拍拖啊，爸爸日日都迫我，叫我同果個男人一齊，而且我身體既情況……我唔受累到其他人啊。」無奈，我見到阿琪既無奈，但更無奈既係我，點解？點解阿琪一直都會覺得自己係會累到其他人？點解佢無諗過，其實，一個真係愛佢既人係可以同佢分擔所有野。「其實，我唔怕妳累我，我只係怕妳唔選擇我幫妳。」我好自然咁講出左呢一句話，講出左呢一句好多人都認為只有係兵、係備胎先會講既說話，「比個機會我好唔好，我好想照顧妳。」點解我講完呢一刻，覺得我好似七三廿一，好似果陣拾拾去落仔既時候，七三廿一衝過去同拾拾講叫拾拾生個ＢＢ出黎，佢會做ＢＢ既爸爸。睇黎，我呢一個覺得，會完住承襲七三廿一同拾拾果陣時既結局。「阿牛……我呢一刻真係未想拍拖住。」阿琪話，佢用一個唔好意思既語氣同我講，「多謝你。」突然間，我感受到當時七三廿一果一種無奈，我明白點解當時間七三廿一咩都唔想講，因為許下左一個重要既承諾但係得唔到想像中既回報，個心，就係好似比人大大力咁掐左一下，仲要係掐得好實。頓時間好似空氣入面多左好多壓力，而且仲有果一句「多謝你」。呢三個字係呢一刻，唔知點解，我覺得仲難受過聽粗口。

「點解妳要多謝我？」我問阿琪。而阿琪就微笑咁話：「你一直對我所做既野，我有眼見架，所以你對我既好我一定知，我知你緊張我，我知你擔心我，我知你可以為左我做好多野，但係，我真係咁值得你為我做到咁咩？」呢一刻我無回應佢，而阿琪慢慢就無喊，佢望住個天話：「我以前未有講既，有好幾次，我都有好幾班好朋友，但係到最後果ｄ好朋友就會因為我反目成仇，就好似你地而家咁。」我諗返起以前阿琪同我講過既說話，無錯，佢曾經有同我講個呢樣野。「一開始果ｄ人會覺得無問題，但慢慢佢地就會話我利用某個人對我既好拎好多好處，然後佢地就會背後話我，甚至有ｄ人會出現爭寵既情況，到最後，我就會變成左一個壞人。」阿琪無奈咁望住我，「估唔到我地幾個都會變成咁。」「可能，慢慢就會無事呢。」我話，呢一句係我而家呢一刻諗到既說話，不過睇黎無咩用，因為笑左一下話：「唔知呢？」佢呢一句唔知，雖然帶有少少希望，但佢就好似斷然咁覺得佢地唔會改變對佢既睇法。而我呢個時候問左佢一個問題，「妳會唔會嬲佢地？」「唔會。」阿琪好快就答我：「佢地係我好朋友，我知架，而且佢地都係因為緊張你先咁話我姐，佢地係出於好意，我明架。」我唔知話阿琪大方定點，呢一刻我自己都好矛盾，而且開始覺得我自己其實無我想像中咁認識阿琪，突然其來話係佢未婚夫既男人，突然話我知佢身體唔好，以及突然見到佢既父母。我突然間覺得，要同阿琪一齊，一定要係一個可以接受佢所有一切突發野既人。我……可唔可以成為呢一種人，其實我都唔知。同阿琪傾多左一陣，佢心情都好返左ｄ，送左佢返去後我都返左屋企，而係送到阿琪返樓下果陣，阿琪同我講左句：「如果有一日你唔想等我既話，你唔好自責。」而我既回應係，「放心啦，我仲可以等，唔等都等左咁耐啦。」我地兩個微笑左一下後就各自歸家。一返到去，第一把聲就係，「死仔返黎拿，成個下午去左邊度食女啊。」係啊……老牛大人把聲。經歷完能蟹同能利，以及阿琪既事後，我真係無咩心情理佢，不過佢下一句就同我講：「生仔都係無用，睇黎佢答應左我既野都係唔記得左。」又係突然，我諗返起要同老牛大人去睇戲既野，「你想睇邊套戲？」老牛大人只係嘆左一口氣話：「睇黎呢個仔都係無心裝載我既說話拿。」佢搖一搖頭然後同我講：「我想睇ＢＢ宅急便啊。」「下！？」我當下既反應係咁。而老牛大人見到我咁，又講多左次：「我想睇ＢＢ宅急便啊。」我記得，呢套係一套３Ｄ卡通黎，我望一望老牛大人，好認真咁問佢：「你真係想睇呢套野？」「好出奇咩？」老牛大人理直氣壯答我。咁又係，都唔係好出奇既……「咁我買左飛之後話你知，叫唔叫埋阿媽去？」我問。「你娘親都唔鍾意睇呢ｄ片既，我地兩仔爺去睇就得啦。」老牛大人答。好啦，老牛大人講到咁，咁我聽日去買飛啦。

第二日，我就去左買飛，係電話入面我同阿琪講左阿爸想睇果套戲後，阿琪都話估唔到老牛大人會想睇呢Ｄ戲。去到戲院，今日唔係好多人拍隊買飛睇戲，我諗好快就到我，而係排緊隊既時候，我緊係同阿琪ＳＤ　ＭＳＧ傾計啦，但傾傾下，有個不明既電話打左入黎，係一個我從未見過既電話號碼。我猶豫左一陣後就接聽，我都未問係邊個果陣，對方就連珠炮咁話：「今晚１０點我地係尖沙咀等，你記住著得輕便運動Ｄ，而且要有跟足成晚既心理準備，同埋你醒目Ｄ，未再ＯＮ撚９９咁樣。」都唔知佢係邊個就已經聽左咁多野，我緊係即刻問左：「等等，妳邊位啊？」「都話你ＯＮ撚９９架啦，我係能蟹條女囉。」哦～原來係能蟹條女能利，「妳點解有我電話架？」「係都ＯＮ９既，緊係問能蟹拎架啦，唔通我上網搵啊。」駛唔駛下下都話我ＯＮ９啊……雖然佢答完我後我都覺得自己問得有少少ＯＮ９。「妳頭先叫我夜晚去尖沙咀？點解？」我問。「係個ＯＮ９唔記得左答應要幫我一齊跟能蟹講果個女人咩，今晚就行動啦。」能利佢理直氣壯咁話。「原來係咁，但都唔駛咁快……」「總之你今晚準時啊。」佢講完呢句就無理我收左線，而我就呆係原地，直到後面Ｄ人埋怨我點解唔行前我先記得原來我排緊隊買飛。講真，能蟹同能利個性格又幾似，唔掛得佢地會成為情侶啦。買完飛後，我同阿琪講左今晚會同能利一齊去跟能蟹果日跟既果個女人，而阿琪就二話不說約左我出黎話要傾Ｄ野，阿琪約我ＷＯ，我緊係話好啦。但係點知佢一出到黎就……「咩話！？妳都要去一齊跟？」我問。「係啊，唔得咩？」阿琪反問我。「妳上次差少少出事，我唔想妳又有事，然後有搞到黎爸爸出黎啊。」我話。「所以今次你要好好睇住我。」阿琪笑住咁講。「唔得啊，危險啊，妳去黎做咩。」我話。「比我去啦，我悶左好多日拿，呢一排爸爸佢好少比我出去，一出去都要果個男人跟住晒，上幾次我係特登買甩佢出黎架。」阿琪一再央求，「比我跟埋去啦，阿牛。」「如果比妳爸爸知道左之後，妳爸爸又會話我，到時我係妳爸爸面前印象就會好差架拿。」我話。「放心啦，唔會既，我會幫你講好說話架。」阿琪好開心咁問：「咁係未比我跟去啊？」「都唔知妳點解可以尋日唔開心喊左成日，而家又笑面迎人。」我話。「樂觀囉。」阿琪笑得好開心。

屈服左係阿琪既央求後，我約左佢今晚早Ｄ到先，因為可以同佢兩個人食野，都好耐無同阿琪夜晚兩日單觸食野ＬＵ。而到左１０點，都未見能利有咩野動靜，所以我ＳＤ左個ＭＳＧ比佢，但等左成半個鐘後，能利先覆我。能利：就到然後，又等多左半個鐘頭，先見到能利施施然行過黎，１１點……姐係佢足足遲左一個鐘頭。佢一行到過黎，一句對唔住都無講就問：「呢個女仔係邊個？」而我就話：「佢都係能蟹既朋友，佢叫阿琪。」阿琪只係對佢笑左一笑，可能，因為能蟹講左佢地對自己既感覺後，阿琪有少少尷尬掛。而能利聽到我介紹阿琪後，不停點頭然後話：「佢就係阿琪，真係聞名不如見面ＷＯ。」其實你地兩個一早已經見過，只係你果陣唔知姐。佢講完呢句後，現場就突然間靜晒，而我見到咁就是但搵左Ｄ野問：「妳……妳食左野未啊？」能利佢反左下白眼話：「你未咁撚ＯＮ９問埋呢Ｄ野啦，不如好好地諗下一陣要點樣開始仲好啦。」見妳係能蟹條女，我忍妳，「咁能利小姐有無咩野高見呢？」「我已經問左能蟹，佢話呢幾日跟個呢個女人，得知佢通常都會係某幾個地方出現，所以我地可以去呢Ｄ地方試下，但係佢仲提過一點，叫我地小心Ｂ男，雖然佢呢幾日跟果個女人果陣無見過Ｂ男既身影。」能利話。估唔到能蟹跟呢個女人都跟得幾足，連去邊幾個地方都知，睇黎佢真係好想幫呢個女人，不過能蟹講左既果一點好重要，就係Ｂ男。呢一刻，我望一望阿琪，然後話：「我今次一定會好好保護妳。」阿琪聽到後，微笑左一下話：「知拿。」而能利佢又反左一下白眼，然後話：「咁我地起程啦。」就係咁，我地三個就開始左今晚既跟人行動。

其實，我都覺得現時既氣氛……有ｄ怪，可能係因為，能蟹係能利面前講過阿琪既負面野，搞到能利對阿琪既印像唔多好，而阿琪係果日坐係我地旁邊已經知道能利對佢既印像麻麻，但係佢又要扮到佢無見過能利，唔知能利唔鐘意佢，睇到阿琪都幾尷尬。而我，見到佢地咁樣想不停搵話題，但一出聲就比能利話ｏｎ９，所以最後都無咩點講野。成個跟人行動既氣氛唔多好，而且我地好似無咩合作精神，能利有佢自己搵，而我同阿琪就兩個自己搵。咁樣搵法，其實真係好靠彩數，不過，上天好似永遠都睇住我咁，又真係比我搵到果日既女人，我同阿琪講：「就係果個。」阿琪聽到我講都望左過去，我再三確定，真係果個女人。呢一刻，我突然有一個諗法，如果上天真係咁睇住我既話，可唔可以將我呢ｄ運氣移到我同阿琪身上。搵到果個女人，當然係第一時間話埋比能利聽啦，能利聽到我搵到果個女人，佢第一時間竟然係有小小嬲咁話：「比你呢個ｏｎ９快一步添。」算，都搵到就唔同妳嘈，我地幾個跟住呢個女人，轉左好幾次場，講真，呢個女人真係好玩得，每次轉場，佢都玩得好盡興，而且佢好似識得好多人，不過唔知點解佢每次走之前，都會同一個男人去左廁所先，然後過左好耐先返出黎再離開。「你都ｏｎ９既，兩個人入廁所當然係大戰啦。」能利直接咁同我及阿琪話，而阿琪雖然聽到後有少少尷尬，但係佢都點頭同意。不過呢個女人轉左幾次場，都係未見過ｂ男既身影，唔知係未因為我地果次破壞左佢食呂晨既事後，佢就從此消失呢？正當我諗緊呢個問題果陣，「你地快ｄ睇下，好似唔止我地跟住呢個女人啊。」能利講完後，我同阿琪都望向佢所指既果個人度。就當我同阿琪望到果個人既一刻，我同阿琪都呆左一呆，「你地個樣駛唔駛咁啊？」無錯，如果係望到平常一個唔識既人的話，係好正常既事，但我同阿琪而家望到既，係一個我地好熟既女人，一望佢既背影已經知道佢係邊個，「點解金姐佢會係度？」阿琪問，而我都想知道呢個答案，能利聽到阿琪既說話就問：「邊個金姐？」呢一刻，我都唔知點答佢，只知道接落黎，我地三個望住金姐行到係我地跟既果個女人度，「阿銀，妳唔好咁啦。」果女人叫阿銀……個名有無再老土ｄ啊……「妳理我做咩啊，係好多年前我同妳已經無任何關係。」阿銀好用力甩開左金姐捉住佢既手，而金姐又話：「有邊個阿媽見到自己個女咁會唔擔心先得架，妳聽我話跟我返屋企好唔好？」咩話！？呢個女人係金姐既女？

而金姐既年紀，生得出咁大既女都唔奇，我同阿琪一聽到金姐咁講後呆左一呆，而不知情既能利只係係旁邊不停話：「睇黎呢個女人屋企有問題先會變成咁，可能唔關能蟹事。」我地唔知，因為我同阿琪心目中既金姐，係一個識好多野，整野好好食，好識我人情故及好開通既人，從來都無諗到會見到金姐而家咁既野，佢係喊晒不停央求住阿銀叫佢返屋企，係差在無跪落地。但阿銀好似不為所動話：「幾年前我已經同妳無關係，所以妳唔駛理我，我而家覺得自己所做既野好自由同好開心，我而家咁開心點解仲要返到以前做你個乖乖女啊……唔好意思，唔記我妳已經唔係我既媽媽，我唔配做妳個女。」「阿銀啊……」金姐繼續央求，而佢地兩個既拉址，已經開始吸引其他人既目光。而係呢一個時候，阿銀講再我頭先提過既一件事，「妳跪既話我都可以考慮下。」竟然，我聽到阿銀咁講，無名火起，而睇黎阿琪都係一樣，因為佢突然掐住我既手臂，仲掐得好大力。金姐，妳唔好答應佢跪啊，但係……「好，好，我跪完妳就跟我返去。」唔可以，我唔可以比金姐係大庭廣眾跪既，一定要阻止，但當我衝出去果陣，已經有另一個男人做同一件事。ＳＵＮＮＹ！佢衝左出去扶起左差Ｄ跪低既金姐，然後一巴打左落阿銀度，呢一巴，係果剎那唔止重重地打落阿銀度，仲好似將空氣打到靜止左一樣。「妳癲夠未！」ＳＵＮＮＹ喝左一聲，阿銀嚇到震左一震，然而，過左幾秒後佢就笑住問：「先生，你邊位啊，我同佢既事關你撚事啊？」「我係妳阿媽既男朋友！佢既事就關我事！」ＳＵＮＮＹ好大聲咁講，仲攬得金姐好實。而阿銀聽到後又笑左笑話：「估唔到妳咁撚老都溝到仔，但係妳自己都係咁，就唔好過黎叫我唔好做果Ｄ野啦。」阿銀講完後，就醉步離開，臨走前仲話：「呢一巴，同幾年前既果一巴，我一定會還返比妳。」金姐想追，但係比ＳＵＮＮＹ阻止左，「佢根本唔會跟妳返去，妳就唔好再做Ｄ無謂既事。」金姐聽到呢一句後，喊得好勁咁攬住左ＳＵＮＮＹ。係旁邊睇住一切發生既我地，除左能利，我同阿琪都百感交他，我地有上前安慰既衝動，但係理智話比我同阿琪聽，而家唔係上前既好時機，所以我同佢都無行過去。但係遠處望佢去，我真係未見過金姐會咁無助。曲終人散，所有本心諗住睇熱鬧既人都離開，而能利就話：「快Ｄ搵返果個女人啦。」估唔到，今日跟呢個女人，會見多左一件事。

其實接落黎我同阿琪已經無咩心情跟落去，因為成個腦都係金姐喊既樣，但係能利一直都話要跟，唯有照佢意思做。唔知算好彩定唔好彩，我地最後都搵到阿銀，而且仲要同Ｂ男一齊，「果個就係Ｂ男。」我同能利話，而能利就用一個驚訝既眼神同我講：「唔係掛，成個大叔咁款ＷＯ，佢咁都溝到女？」咁佢呢個問題其實我都好想知，只不過我應該無呢個機會問，我地係好遠望住佢地兩個既一舉一動，因為怕太近既話，佢地會發覺，而且Ｂ男認得我同阿琪，所以我地都唔敢行咁近。但係，見到Ｂ男既所作所為，真係好難忍到唔衝過去打佢，佢不但止對阿銀摸手奏腳，我見到佢地仲好似有食左Ｄ丸仔咁，我雖然無講出聲，但我諗阿琪同能利都見到。係呢個時候，能利拎左部電話出黎拍佢地，而我見到咁當然阻止，「妳做咩啊妳？」我阻止，係因為阿銀係金姐個，如果呢件事搞大的話，金姐都唔好受。「我拍得ＳＤ比能蟹姐，又唔係拍得放上網。」能利話，不過我就半信半疑。半個鐘後，佢地仍然飲緊野吹緊水，而我就一直係度諗，如果阿銀真係跟左Ｂ男返去既話，咁我地下一步應該點做呢？不過好彩飲到咁上下，阿銀佢自己走先，而Ｂ男好似想留住佢咁，佢將隻手遞係阿銀面前，不過就比阿銀推開左，然後佢仲不明所以咁笑住望住Ｂ男，而Ｂ男頭先果個動作，我好似見過，就係果次佢整暈左阿琪前，佢都有做同樣既動作。阿銀走左後，我地當然繼續跟啦，不過一落到樓下就唔見左人，「跟甩左添。」能利不憤咁話，我諗今日跟到呢到應該結束，「咁今日不如就咁先啦，而家都咁夜，我送左你地返去先。」離開既一刻，我望一望身後呢一間吧，見到Ｂ男係一個陽臺望緊我地，舉起隻杯對我笑左笑，而我，就還左一隻中指比佢。睇黎我地同呢個Ｂ男之間，仲未完。送完佢地返屋企後，我即刻收到阿琪既ＭＳＧ。阿琪：真係估唔到果個女人係金姐個女我：我都估唔到阿琪：我地見到今晚既事阿琪：唔好話比金姐知我：當然啦阿琪：好耐無同你出去阿琪：開心我：傻豬我：好夜拿我：快Ｄ訓啦阿琪：你都係啊今日見到金姐喊成咁，真係好替佢傷心，好彩ＳＵＮＮＹ係度，如果唔係金姐真係會跪係阿銀面前。不過經過今日件事之後，我更加想知道呢個阿銀係個點樣既人，以及，Ｂ男之後會同我地發生咩野事。

臨訓前，硬係有Ｄ野唔記得左做咁既？但又諗極都諗唔到，算，一覺訓到大天光先。不過到左第二朝早，一張開眼就見到老牛大人好近距離望住我，剛剛醒既我當然嚇左一跳啦，「咁做你攪咩啊？」我問。而老牛大人只係搖一搖頭，然後問我：「買左飛未啊？」係ＷＯ，原來尋晚一直諗但係諗唔到既野，就係答應左今日要陪老牛大人去睇戲ＷＯ，「買……買左拿。」我起身將放係我銀包既飛比佢睇，而佢好滿意咁點一點頭。「陪我飲早茶。」老牛大人話，然後無理我想唔想就拉左我起身。可能我真係唔夠訓啦，陪老牛大人飲早茶果陣我打左不下十幾個呵欠，而老牛大人見到我咁就話：「做咩你呢排晚晚都咁夜返啊？」諗落呢幾晚又真係好夜先返屋企，我笑笑口隨便話：「無啊，我同朋友去玩姐。」「阿琪？」老牛大人問。「都有佢，不過係一大班人。」我答。然後，我就講左呢幾晚見到既野比老牛大人知道，而老牛大人聽到後就話：「其實你個兄弟都幾蠢下。」聽到佢突然咁講，我就問：「點解你會咁講佢呢？」老牛大人語重心長話：「一個人想變好定壞，係另一個人阻止唔到，如果有人愈想阻止，果個人就會愈想去做，雖然聽起上黎好似你兄弟累到個女仔變成咁，但係，如果佢自己唔想做既話，係無人會迫到佢咁做。」「你意思係，我兄弟用既方法係錯既？」我問。「係，唔止你兄弟，就算果個金姐都係一樣，要果個女人變返好，唔係一朝一夕既事，而且最重要既，係搵到佢變壞既源頭。」老牛大人話。老牛大人講既說話都好有道理，但係要搵到個源頭，就而家既情況，應該都有少少難。「仲有，要小心個Ｂ男，呢個世上總有Ｄ人真係會做出一Ｄ好賤格既事。」老牛大人話。「知道。」我點一點頭。「你都係個大人，有咩野應該做，唔應該做自己識我選擇，亦都要記住，有Ｄ人唔到你既能力範圍，就唔駛做得咁過火，知道未啊。」老牛大人呢一句好耐人尋味。「我知道架拿。」我答佢。「你係做得到先好。」老牛大人話。同老牛大人飲完早茶，我就同佢去左睇戲，老實講，套戲既內容係Ｄ咩我唔太清楚，因為我一直諗緊阿銀呢件事可以點樣處理，我又應唔應該處理。

其實我同阿琪都諗住唔會將果日見到金姐既事講出黎，咁當然就連阿銀都唔講啦，不過呢件事能利知道，姐係能蟹都知道，所以當佢知道阿銀係金姐個女果一刻，佢就好驚訝咁話：「唔撚係掛，香港係未真係咁細啊。」老實講，香港其實真係幾細，唔係就唔會唔夠地起樓啦……講返正題先，我地知道左呢件事後，都有個協定唔會將呢件事係個跑ｇｒｏｕｐ度講，但係我估唔到既個協定就只有我、阿琪同能蟹三個人，而能利係毫不知情……講到咁，我諗大家都估到咩事啦，就係一次突然既機會……真係黎得好突然，突然到我都估唔到。果一晚，跑步既活動本來一早約左好多人，但點知果一有少少雨，好多人都因為天氣既問題唔出黎跑，不過，我、阿琪同能蟹就好少理天氣跑既人，所以都照常出席，而且能蟹都想知道我地跟阿銀果日既事，當然事前佢已經知道阿銀係金姐個女啦。而果晚跑步既活動，金姐同ＳＵＮＮＹ都有黎，整到能蟹果晚都好避忌講野咁，而且睇得出佢好似驚左金姐咁……應該話唔係驚，係突然好專敬佢，所有野，只要金姐話一，能蟹就唔敢話二，真係可以話果一刻既能蟹真係聽話過隻狗。而金姐見到能蟹咁樣，都好奇怪咁問：「你係未做左ｄ對我唔住既事先咁架？」呢一句無心既問題，真係直中要點啊，係旁邊既我同阿琪真係笑到收唔到聲。呢一既既跑步因為少左好多人，所以好快就完，而金姐跑完就提意我地一齊去食飯，咁能蟹都話左聽話過隻狗，金姐話去佢點會話唔ｏｋ，所以就一齊去左食野。但在食野期間，金姐佢接左個電話，聽完呢個電話後，金姐成個人都慌晒，佢同ＳＵＮＮＹ咬完耳仔後就話：「我地有ｄ緊要既野要做，要走先。」「駛唔駛我送妳啊，我今日有開車黎。」無錯，唔知點解今日能蟹開左車黎跑步，咁金姐聽到能蟹咁講，當然話好啦，然後佢就同能蟹講：「我地而家要去醫院。」咁其實人地去醫院我都唔多想理，但係能蟹又話怕一個人面對住金姐同ＳＵＮＮＹ，所以，就叫左我同阿琪一齊跟住去，我同阿琪就因為咁一齊去左醫院。講到呢到大家係未覺得好怪呢，點解無啦啦會發展到去醫院既，我都好想知，但事實就係咁發生，最搞笑既係開車其間，能利不停話要搵能蟹，能蟹是但講左話要去醫院，所以能利都仆左去醫院。可能，係上天想安排今次大家既會面掛，因為直到而家回想呢一刻，我都覺得呢一切既發生，真係難過中謙合彩。去到醫院，其實一直唔知點解要黎呢度既我終於問金姐，「其實點解妳要黎醫院既？」金姐一副緊張話：「我個女入左醫院，所以我要黎睇佢。」下！？金姐個女？未姐係能蟹話比佢害左果個女仔？未姐係果日叫金姐跪低果個人？未姐係比ＳＵＮＮＹ打左一巴既女人？未姐係……姐係今晚咁齊人，未好容易知道晒件事囉！？仲未諗到咁多既能蟹陪左ＳＵＮＮＹ去搵護士問野，所以聽唔到金姐頭先講既野，我諗如果佢知道，能蟹一定成個人呆晒。而係我旁邊既阿琪都聽到，佢聽到既第一刻就即刻拉一拉我既衫尾話：「而家好大鑊ｗｏ，而且能蟹個女朋友黎緊，一陣佢黎到未死得。」係，阿琪講得好岩，能利黎到真係死得，不過已經無得阻止，因為能利已經係我眼前果個門口走左入黎，「能蟹係邊度啊？點解佢要黎醫院架？」佢一入到黎就亂叫一通，我行左過去話：「能蟹無事。」然後拉埋佢一邊，本身想叫佢今日唔好講果一晚既事，但我都未拉佢，佢就一下推開我：「你條ｏｎ９仔死開啦，我要搵……」係啊……佢同金姐正面對望緊……「妳未係果晚比自己個女叫跪得果個女人？」金翅仆街鳥……「咩果晚？咩跪低？妳係邊個？」金姐問。「前晚啊，我地幾個跟緊一個女人，然後妳衝左出黎又扯又叫佢跟妳返屋企，之後佢未叫你跪囉，然後……然後果邊果個男人就走左出黎打左妳個女一巴嘛，我地果日三個都見到架。」能利……其實妳咁好記性真係好勁……但係有無人講過有事好記性唔一定要講晒ｄ野出黎，妳有無諗過而家既處境係點架……能蟹企左係旁邊ｏ晒咀咁望住能利，而我同阿琪都唔知講咩好企左能利既身後面，亦姐係金姐直接望到我地，呢一刻，我見到金姐望住我地既眼神，好尷尬。之後，能利仲講多左樣野，「整到我條仔以為係佢害左妳個女，係佢搞到佢要四圍學壞啊。」仆！妳！個！臭！街！最唔想妳講果句妳都講埋出黎，金姐聽到能利咁講，本身尷尬既表情無晒，換成左一個好認真既眼神望住能利問：「等等，妳頭先講咩野？可唔可以講多次？」「我話，整到我氣仔妁為佢害左你個……」「啪！」能利都未講完，金姐就衝左過去能蟹到打左佢一巴，「原來係你！原來係你呢個人令到我個女變成咁！！！」金姐好嬲咁話。呢個，就係果一晚發生既事……其實都唔可以話係果一晚，因為其實只係剛剛發生完既事，我同阿琪望住面前一發不可收拾既局面，露出一副無助既眼神。

金姐既呢一巴，就好似為接落黎既大戰打響警號一樣，因為能利見到自己條仔比人打，點會唔幫拖啊。「妳癲架！做咩無啦啦打我條仔啊！」能利衝左過去推開左金姐，不過金姐好似上晒身咁不停撲向能蟹，咁又係既，當一個人見到自己認為係仇人既人係自己面前果陣，有邊個唔想即刻衝上去將佢碎屍萬斷呢。我諗金姐而家就係咁諗。佢不停對能蟹郁手郁腳，只可惜係能利係兩人既中間將所有既攻擊擋住晒，而且ＳＵＮＮＹ都上次阻止金姐，如果唔係能蟹真係會比金姐怒打。就咁過左一分鐘左右，好快就有人黎阻止，「呢度醫院黎架！你地如果要嘈就出去！」有個護士好有霸氣咁話。打鬧緊既人靜晒望住佢，然後佢就話：「邊個係阿銀既親人？」「我係啊。」金姐行到護士前面，「我係佢阿媽啊。」「個病人話自己無阿媽架ｗｏ。」呢個護士都幾直接下ｗｏ，金姐聽到護士既說話後，呆左一呆，然後ＳＵＮＮＹ就話：「我地係佢既朋友，係未可以入去睇睇佢。」「可以係可以，不過你地唔好再嘈，唔係我就叫當值既警察做野架拿。」護士話。我地一行人就咁跟左個護士入去，講真，我唔明點解個護士又肯比我地一次過入咁多人，通常都有限住人數架。唔理咁多，好快就入到去見到阿銀訓左係床上面，目無表情，金姐見到佢咁即刻行過去，但係阿銀好似察覺到佢既舉動，係金姐未行到床邊就已經話：「妳唔好過黎，我唔想見到妳。」「阿女啊，妳唔好咁啦。」金姐央求話：「發生左咩事妳要入院啊？」「我既事唔關妳事。」阿銀一句就結束左兩人之間既對話。然後，就到能蟹問：「係未上次果個男人？」我唔知能蟹所問既男人係邊個，只係知道阿銀一聽到能蟹把聲，就即刻望過黎話：「你條撚樣又做咩黎左啊，而家又肯理我拿，我以前為你做左咁多野都未見過你好似而家咁架ｗｏ，你唔好話你轉性啊，你呢ｄ咁既仆街係唔會變架，就算變，都只會愈變愈衰。」「妳唔好咁啦……」「你未再嘈我個女啊！我個女變成咁都係因為你啊！」金姐又好似想發癲，但當個護士咳左幾聲後，金姐個人即刻冷靜晒。而阿銀，就突然大笑左上黎，佢呢一笑，嚇親在場既所有人。「阿女，妳無事嘛，妳唔好嚇阿媽啊。」金姐話，然後阿銀就拎起左個枕頭一野掟向金姐。「妳唔好再理我好唔好啊！我而家話你地知！我變成咁唔係因為一個人既錯！而係你地都有錯啊！！！」阿銀突然好激動，「你地走啊！你地走啊！你地走啊！」護士見到阿銀咁，都即刻叫左醫生黎幫阿銀打左支針，然後就叫我地離開。離開既路上，我地分開左三批，第一批係金姐同ＳＵＮＮＹ，第二批係能蟹同能利，第三批就係我同阿琪。「估唔到會發生成咁……」阿琪嘆氣話。「係囉，都唔知點收科好。」我答佢。

大家係未以為醫院呢一度就咁就完左，其實仲未，因為醫院門外截的士果下佢地兩又開戰，而我同阿琪已經累到唔想再講任何野，剩係企左係旁邊度睇。「架的士我地截先架！」金姐向住同佢爭緊開車門既能利講。「架的士係我睇到先啊！」能利都不甘示弱。而兩位既男朋友，都只係企係後面旁觀同嘆氣。最後大家都上唔到架的士，因為佢地兩個嘈到個司機要開聲鬧佢地，不過鬧交係女人天生既綁定技，如果你唔想死，你都唔好惹女人同你鬧交，而今次個的士司機仲要惹兩個，講真，我地旁邊望到都覺得幾慘下。鬧完，無上車，大家又企左係度截的士，而金姐同能利就好似要鬥快咁，睇下邊個會截到先，不過唔知係未咁岩啦，等左好耐都無的士。而果兩位男士，姐係能蟹同ＳＵＮＮＹ呢兩個人，就開始傾計。「真係好對唔住。」能蟹話，其實真心未見過能蟹咁誠懇。「傻啦，其實阿銀呢件事，你只係一個導火線，最主要既問題，係佢由細到大既生活。」ＳＵＮＮＹ講完呢句後，係佢地後面企左好耐既我同阿琪就問：「係咩野問題啊？」「你兩條友偷聽啊。」ＳＵＮＮＹ講笑咁講，然後又回復認真既語氣話：「聽阿金話我知，其實佢對細個既阿銀管得好嚴格，因為佢想阿銀大過之後可以靠自己，事關阿金係一個失婚既人，佢老公，亦姐係阿銀既阿爸為左另外既女人離佢地而去，仲要係阿銀好細個既時候，細個既阿銀果陣只知道自己無啦啦無左個爸爸，但係唔知點解會咁，又唔敢問對佢好嚴格既媽媽，佢一直都好聽話，所有野都只會聽從媽媽既吩咐，而阿金都好保護佢個女，不過，過份既保護其實係一種傷害，當阿銀去到一個會對異性有好奇心既年紀，阿金佢就將佢既保護升級，但咁樣做，就成為計時炸彈慢慢貯存爆炸威力既因素。」「原來阿銀有個咁樣既經歷。」能蟹話：「咁我唔明點解我係呢件事既導火線。」「呢個就要從阿銀愛上你果一刻講起。」ＳＵＮＮＹ話：「阿金同我講，當佢個女果陣話有鐘意既人時，佢係好抗拒，因為佢怕阿銀會面對佢既結局，所以死都唔肯放手比阿銀試愛，不過人就係咁，你愈阻止，你就愈會想試，最後阿銀用左一個理由同阿金講，佢話：『我要證明呢個世界上仲有真愛，真誠係可以令一個壞男人變成好男人。』，就係呢一句話，阿銀決定將佢既所有向佢愛既男人付出，但到最後佢咩野都無，只係換得一次真心換絕情。」ＳＵＮＮＹ慢慢講，能蟹就慢慢自責起上黎，「自少受慣保護既阿銀接受唔到呢個現實，計時炸彈就係果一刻爆發，而且，仲一發不可收拾，阿銀不停笑自己蠢，點解一直而來都要做乖乖女，點解唔好似ｄ壞人咁，使壞但可以好開心，最重要既係只會有壞人傷害人，無人可以傷害到壞人，就係由呢一刻起，佢選擇做一個壞人，要將以前既自己撤底咁改變，所以，先會有而家呢個阿銀。」ＳＵＮＮＹ講完後，我地幾個都只係嘆氣，而終於呢個時候一架的士出現，好彩地金姐截到架的士，「ＳＵＮＮＹ！快ｄ上車！」聽到金姐既呼喚，ＳＵＮＮＹ就講多左句，「呢件事遲ｄ先再講。」然後就同金姐上的士走左。可能，係上天安排左呢段時間要ＳＵＮＮＹ將成件事話比我地三個知，能蟹明白所有事既來龍去脈後，就同我及阿琪講：「我仲係想幫阿銀，知道佢以前既事更加想幫佢。」「唔止係幫阿銀。」我話：「仲有幫金姐。」「係。」阿琪附和講。而能利，仲係好不忿頭先架的士比金姐截左先。

如果，阿銀既問題係佢由佢生活上面帶黎既話，咁樣可以話係佢既一個陰影，試問有一句最老套既說話叫做心病還須心藥醫，但係阿銀既心藥係ｄ咩呢？唔知？係能蟹？係金姐？定係……呢一個問題，成為左呢幾日我地幾個成日諗既問題，過左幾日後，我收到ＳＵＮＮＹ既電話，佢約左我出黎，而姐仲有能蟹。我地幾個係果次幫ＣＯＷ諗點樣哄返ＪＵＤＹ既大排檔度食野，而ＳＵＮＮＹ約我地出黎，當然係傾果晚發生既事。佢一坐低就咩都唔理，叫左幾支大啤，然後同我地兩個講：「今日男人既世界，無女人係度，講野唔駛就住就住。」能蟹聽到ＳＵＮＮＹ咁講後，笑左笑話：「都係既，有時有ｄ場合有女人係度，我地男人係唔可以暢所慾言。」能蟹開左一支大啤，幫我地倒滿左後就話：「為我地呢幾個為女人辛苦既男人，飲杯啦。」我聽到佢咁講都笑左一笑，能蟹為既女人係能利，ＳＵＮＮＹ為既女人係金姐，而我為既……係未阿琪呢？碰杯過後，我地叫左幾個菜送酒，而ＳＵＮＮＹ就話：「係知唔知道當我聽到阿金佢以前既事後，我有一種感同心受既感覺。」能蟹聽到ＳＵＮＮＹ咁講後，用好奇既樣望住我，而我就解釋話：「ＳＵＮＮＹ同金姐一樣，都係離過婚既人。」ＳＵＮＮＹ聽到我咁講後，搖左搖頭然後話：「唔單止係咁，我地除左都係離過婚既人之外，以前後生都係被好異性圍住係身邊既人，姐係果ｄ所謂男神同女神。」聽到ＳＵＮＮＹ咁講，再望一望佢，其實佢雖然４０幾歲，但係保養得好好，成個任達華咁款，所以佢話自己以前係男神，我真係信架，當然金姐都係啦，佢本身係美魔女，後生係女神都不出為奇。而能蟹聽到佢咁講就話：「真係失覺晒ｗｏ。」ＳＵＮＮＹ笑左笑又話：「果晚我未話金姐因為被人傷害過後，所以怕自己個女都受同樣既傷害，所以唔想佢咁早試愛，不過，其實我話想同金姐一切果陣，佢都諗左好耐。」「咁最後點解你地又會一齊？」我問。「我同佢講我地兩個都已經係受夠傷既人，好明白而家眼前既對方係未一個可以直到最後既伴侶，如果妳覺得係既話，我地就一齊，如果妳覺得唔係既話，我地就咁算。」ＳＵＮＮＹ話。「好野，ＳＵＮＮＹ，你呢ｄ先係男人黎嘛，阿牛，你要學野拿，唔好為左一個唔值得為佢好既人一直等落去咁ｏｎ９啦。」好明顯能蟹佢開始飲醉。「又做咩無啦啦講我果ｄ野ｗｏ。」我話，但估唔到ＳＵＮＮＹ都講：「你兄弟講得無錯架阿牛，等其實唔係一個問題，但如果果個人覺得你根本同佢無可能既話，你等幾耐都係無用架，記住，有時做男人要硬正ｄ架，咁樣ｄ女人先會覺得有安全感，嫁得過。」唔知點解，總覺得呢句說話，如果係能蟹講出口我可能會燥底，但而家係ＳＵＮＮＹ口中講出黎，反而又好似有ｄ道理。我地三個男人，愈飲愈多，愈飲愈多，咩都傾下，而最重要既我記得係有傾過點樣幫阿銀同金姐既事，但係詳細內容……我就唔係幾記得。不過發展落去既事……可以話係波折重重。因為又係一個會入院既故事。

我唔知我最後係點返到屋企，我剩係知道尋晚同ＳＵＮＮＹ以及能蟹傾左好耐，講真，好耐無試過咁開心傾計。果種開心，係可以講晒自己心中既不快，我稍稍記得，當中有少少係關於阿琪，但我又唔係記得咁清楚。飲醉既另一朝早，一定有既野就係，頭疼。我頭重重咁起身，行去洗面果陣係塊鏡到望住自己既樣……我塊面手字又幾好睇ＷＯ……等等！？邊個畫花我塊面！？我即刻睇一睇我塊面上面寫左咩野字，睇完後我個心離一離，我塊面寫住，「食屎啦妳，阿琪。」邊個ＰＫ寫上去架！？我即刻大大力咁擦走Ｄ字，然後用最快速度拎左自己部電話出黎睇下會唔會搵到有Ｄ咩野線索可以知道係邊個畫花我塊面。而我一打開個電話，就見到ＷＴＳＡＰＰ多左個ＧＲＯＵＰ，入面有我、能蟹及ＳＵＮＮＹ，而ＧＲＯＵＰ果個ＩＣＯＮ就係我既樣，而且果六個字清楚可見。我：點解會有張咁既相架！？能蟹：訓醒拿能蟹：正唔正啊手字我：你寫架？ＳＵＮＮＹ：係我同能蟹送比你架能蟹：你尋晚睇完仲話好既我：一定唔會囉ＳＵＮＮＹ：有片為證然後能蟹ＳＤ左條片出黎，而條片就係飲醉左既我地，片入面，我係一個好醉，而且能蟹同ＳＵＵＮＹ講咩，我都會重頭講一次，而當中佢地就不停重覆我塊面上面所寫既字。能蟹：條片真係精我：未玩啦我：比阿琪見到我實死架ＳＵＮＮＹ：你地兩個咩野關係都無ＳＵＮＮＹ：驚咩我：……我：總之ＤＥＬ左佢先啦能蟹：咁就要睇下你以後既表現拿ＳＵＮＮＹ：我地已經諗好晒點樣幫阿銀ＳＵＮＮＹ：以及你地尋晚講過果個Ｂ男ＳＵＮＮＹ：不過我地就差個人行動能蟹：我諗而家已經有人會自動做果個行動架拿我：好……我做……你地兩條友仔，估唔到你地會借醉行兇，為左地唔好將呢Ｄ野流出，我唯有答應左佢地先。

比呢兩條友仔擺左上臺，佢地要我做既當然係Ｄ苦活啦，我覺得……我跟住佢地兩個身面，拎住兩大袋既啤酒，「點解……要買咁多……」真係好多，其實用兩大袋形容都唔貼切，應該係兩大車。「我係出黎玩慣既朋友口中得知，阿銀佢每個星期都會去一間私場到玩，而且果個私場仲會有Ｂ男係度，咁岩今次個私場我有一個朋友負責，所以未拜託左佢幫我囉。」ＳＵＮＮＹ係我前面話。「點幫你啊？」我問。「一陣你未知囉。」ＳＵＮＮＹ笑得好奸咁話，而能蟹好似知少少情咁問：「其實以你呢個方法，一定會搞亂個場，點解你朋友又會幫你？」「因為佢欠我一個人情。」ＳＵＮＮＹ話。而我就繼續好辛苦咁係佢地後面拉住果兩車酒。果個私場係一個工業大樓入面，入夜後果度附近無咩人，所以幾嘈都無人知，而呢度既負責人就將其中一半層打通晒比班人玩，講真，音樂嘈成咁，就連出面街都聽到。入到個場，跟本你只會聽到好勁既音樂，原全聽唔到其他人講野，如果你想同人講可以點做？好簡單，抄牌，ＳＤ　ＭＳＧ，咁樣變相左易左抄人牌添。能蟹：一陣你將Ｄ酒拎去後面先能蟹：我同ＳＵＮＮＹ去搵一搵阿銀同Ｂ男係唔係度我：兩車酒咁重我：得我一個人做？我ＳＤ完呢句後，ＳＵＮＮＹ又再ＳＤ左條片出黎，佢地兩個同好賤格既眼神望住我，而我就好唔忿氣咁點左點頭，最後就死死地氣拎左兩車酒入後面。而我拎兩車酒入去果陣，我係後樓梯聽到兩把好熟既聲音，不過因為太嘈，我又唔確定係邊個，果兩把聲音，一把係男聲，一把係女聲。就當我想去睇一睇既期間，我電話又響起，係能蟹既ＭＳＧ。能蟹：［語音短訊］能蟹：［語音短訊］我開左黎聽，但係……我只係聽到好嘈好勁既音樂，能蟹把聲我一句都聽唔到。我：打字啦撚樣我：咁嘈點撚樣聽到你講野啊能蟹：我地搵到阿銀同埋Ｂ男ＳＵＮＮＹ：［圖片］我望一望ＳＵＮＮＹ既圖，然後走左出去諗住搵果張圖既地方，而當我出去果陣，我聽到果把好熟既男聲。「妳黎得呢Ｄ地方就未撚係度扮野啦！」果把男聲好似有少少嬲。「痴線！走開啦！我要去搵返我既朋友！」把女聲話。然後，我就聽到一下開門既聲音同埋個男人好大力打緊一Ｄ鐵狀物品既聲音。呢一刻企左係門口既我有少少震驚，我雖然見唔到呢兩個人，但呢兩個人把聲我一定認我，因為把男人聲，係阿塔把聲黎，不過阿塔既聲音唔係令我震驚既原因，令我震驚既原因，係果把女聲，係阿琪把聲。

當我出返去果陣，我個腦入面只係到回想，頭先我聽到果把女聲，真係阿琪？定係聲有相似呢？一定係後者，我諗一定係後者，一定係有另一個女仔把聲好似阿琪，係我只己多心姐。我就係用呢一個心情去搵返能蟹同ＳＵＮＮＹ佢地，而佢地兩個正係度監視緊阿銀同Ｂ男。「咁耐架。」能蟹係自己部電話打左呢幾隻字比我睇。而我睇到後只係笑左一笑，跟住佢就指左個方向叫我望一望，果個方向就係阿銀同Ｂ男既位置，而旁邊仲有一個我認識既人，果個就係阿塔。估唔到會係呢度見返佢，見佢同Ｂ男傾緊計，我真係估唔到係果次後，佢會識左Ｂ男。但係佢同Ｂ男既交情去到邊呢？唔知，我見到佢既果一刻，只係諗緊頭先係後面聽到佢同一個女人嘈，果個把聲好似阿琪既女人……ＳＵＮＮＹ係呢個時候示意我地行去一邊，一個可以傾到野既地方，我地去到果個地方後，ＳＵＮＮＹ第一句就話：「睇後果一堆人都係睇Ｂ男頭。」「我都係咁諗。」能蟹話，而我就無出聲，ＳＵＮＮＹ見到我咁就問：「阿牛，做咩咁靜？」「我見到一個識既朋友姐，果個朋友就係坐係Ｂ男旁邊果個男仔。」我講完後，佢地兩個都望向阿塔果邊。「你話呢個世界幾細先得，又會咁都撞到朋友。」能蟹話，而ＳＵＮＮＹ就擺出一副諗樣係求諗緊野，「你估有無方法叫到你朋友幫手呢？」聽到佢咁講後，我就話：「我估都幾難，因為都好耐無同佢傾過計。」「咁就要諗有咩方法去接近Ｂ男，以及幫阿銀。」ＳＵＮＮＹ話：「真係唔可以試下問你朋友？」「……都可以試下既，但你想佢幫我地Ｄ咩？」我問。「我剩係想知道點解呢個Ｂ男身邊咁多人埋佢身，佢點都有Ｄ過人之處既。」ＳＵＮＮＹ話。「我試下，不過你唔好抱咁大期望。」我答完後，佢地兩個就繼續監視住阿銀同Ｂ男，而我就搵機會去同阿塔傾。呢個機會好快就黎，我見阿塔佢行開左，我亦都跟左上前，係佢身後面跟左一陣，正當我想行前拍佢膀頭既時候，我見到一個人影令到我即刻閃埋一邊偷睇。「阿琪，妳唔同我飲而家未又去搵另一個人飲。」係阿塔把聲，佢口中既名琪係……「我講左我唔想見到你，你可唔可以行開。」估唔到，果個女仔真係阿琪，因為今次我唔單止係聽聲，就見埋個樣。「好啊。」阿塔講完呢句就行到佢面前，「妳同我飲一杯我未走囉。」而呢個時候，一個男人行到阿琪身邊，「我幫佢飲，飲完你就走。」果個男人就係所謂阿琪未婚夫既人。１點解？點解阿琪會係呢度？點解阿琪黎呢度又唔話我知呢？我點諗都諗唔到個答案，直到阿琪望住阿塔飲完杯酒，發現左閃埋一邊既我後，我地四目交投，阿琪露出左一個好尷尬既表情，「……阿牛。」我唔點應阿琪好。

（大病左兩日，而家先有時間更新返，對唔住啊各位，我會盡力補返先前既話數）講句野啦……快ｄ搵ｄ野講啦……但係講咩野好啊……我見到阿琪後真係唔知講咩野好，而阿琪都係一樣，佢好尷尬咁低下頭，不停回避緊我既目光，點解？點解佢要回避我。果個所謂未婚夫見到阿琪咁，都問佢發生咩野事，然後當佢發現左我既身影後，好似知道左大既，向我微笑左一下點一點頭。唔知點解，我內心好抗拒呢一下點一點頭，我唔知係出於妒忌既心理定其他野，只係覺得，佢呢一個舉動令到我既心抽左一下。我既電話不停震，但我無理過，因為呢一刻既我將所有專注力都放係阿琪度，我見到果個男人同阿琪講左ｄ野後，佢地兩個就起左身走左，當我想跟上去既時候，我身後突然有個人捉住我，「搞咩唔應機。」係能蟹，我諗佢呢一句係大叫出黎，因為呢度既音樂聲都好大，佢要用好大聲我先聽到佢講咩。係呢一刻，我只係稍為回一回神。「你個朋友呢？」能蟹問，而我望一望頭先阿琪坐過既位，已經唔同晒人，而且阿塔都唔知去左邊，「仲未搵到。」我搖住頭答佢，但其實我已經無咩心情同佢地一齊行動落去。「同你一齊搵。」能蟹一直係後面推我，而我就好似一個隨波遂流既人一樣，係茫茫既人海入面，搵緊阿琪既身影。點解？點解佢要回避我？點解？點解佢會係呢度？點解？點解佢會同果個男人一齊？「ｓｄ左咁多ｍｓｇ比你都唔應機，下次記得即刻應啊。」能蟹係推緊我既時候講左呢一句，而我就拎左自己既電話出黎睇，見到好幾個都係能蟹同ｓｕｎｎｇ　既ｇｒｏｕｐ　ｍｓｇ，而除左一個，果一個好似打左我一拳既ｍｓｇ。我見到阿琪ｓｄ左一個ｍｓｇ比我，我即刻打開左黎睇，一睇，係三個字……阿琪：對唔住先前係同我講「多謝你」，今次就同我講「對唔住」，世間上其實仲有另外一個三個字，點解佢唔同我講果三個字……好簡單，因為我唔係佢想講既對象，對於佢，我配得上既三個字只係有「多謝你」，「對唔住」。我無力咁垂低手，繼續比能蟹係後面推，唔知過左幾耐，我見到眼前果位認識既阿塔，佢一直望住我慢慢行近，直到我行到佢既面前，佢同我講：「好耐無見。」「……嗯。」我諗呢個字係我而家唯一有心情講既字。

（首先要同大家講對ＳＯＲＲＹ先，因為大病左幾日而家先好返，所以先前無ＵＰＤＡＴＥ真係對唔住，我呢幾日會抽時間好好咁追返個進度）因為實在太嘈，阿塔示意我同能蟹跟佢去一個比較靜既地方，但估唔到佢會帶我地兩個去返頭先我聽到佢同阿琪嘈左幾句既地方。一行到去，阿塔就問：「點解你會黎呢Ｄ地方？」能蟹見我無咩反應，所以幫我答：「無啊，成日見佢傻下傻下咁款，驚佢比女玩，所以未帶佢黎見識下囉。」能蟹講講下就用手撞一撞我，原意我配合佢，而我都好識做點一點頭，「……係啊。」阿塔望一望我，然後不停點住頭話：「都係既，你都要出黎見識多Ｄ先唔會比果個女人玩度。」「邊個女人啊？」能蟹問，但我下意識咁阻止左能蟹，「你未咁多事啦，你呢阿塔，我見你玩開班人當中，有個好似好闊佬既果個人，係邊個黎架？」我呢個問題一問完，能蟹向我投露左一個做得好既眼神。而阿塔就話：「通常只要有佢係度，所有飲飲食食都係佢埋單，應該幾有米，所以好多女埋身，我有時都會去痴酒飲，不過，我知道佢地唔止咁。」「唔止咁？」能蟹問，但係呢一刻阿塔突然有少少警覺性咁問返轉頭：「你地知咁多做咩？」比佢咁樣問一問，我就話：「係啊，我第一次黎呢度，驚唔知頭唔知路得罪人嘛，所以一見到你係呢度，而且見你同果個人都有幾句，未過黎問下你囉。」呢一個回答，又得到能蟹既做得好目光。「咁都係，你地第一次黎，如果痴酒飲都可以既，不過其他野就……唔好痴啊。」阿塔用一個勸告既語氣話。「姐係……」「……咩啊？」我同能蟹問。而阿塔就嘆一嘆氣話：「我見過好多女埋佢身本來係為左想飲野，不過飲多幾次後佢就會落藥係Ｄ酒度，佢落得藥，當然就會有埋『糖』分比人啦，所以佢身邊愈黎愈多女，都係因為有免費酒同免費糖。」聽到佢咁講後，我即刻問：「咩野糖啊？好好食架？」但估唔到能蟹一野打左落我個頭度，「丸仔啊ＯＮ９。」下？丸仔！？咁阿銀佢都有痴埋去，唔通阿銀佢都有？「除左『糖』，佢仲識一種技量架，呢一招佢一出，果Ｄ唔聽話既女人都會好貼服咁痴向佢身上。」阿塔話。「咁勁？咁就要聽下拿。」能蟹話，而阿塔就嗤笑左一下，「聽下好拿，呢Ｄ係Ｄ仆街野，我就真係唔會做，佢會隨時帶住Ｄ迷香，等恰當時候就會向Ｄ女仔出手架拿。」「點出手？」我問。「佢用手拎Ｄ出黎，散向目標囉。」阿塔話。佢呢一句後，我回想起呂晨同阿琪暈果一晚，我都好似見到Ｂ男有向佢地兩個散左Ｄ野，我諗果Ｄ一定係阿塔所講既迷香。就係呢個時候，出面突然好嘈，能蟹聽到就話要出去睇下發生咩野事，而本來想跟出去既我，就比阿塔捉住左，然後佢就同能蟹講：「我想同佢單獨講少少野。」能蟹聽到後點左點頭就出左去，而我就望住阿塔，問佢：「你想知Ｄ咩？」阿塔深呼吸左一口，然後問：「阿珍佢近排點？」

其實我無諗過阿塔係會問阿珍Ｄ野，我仲以為佢會問我同阿琪Ｄ野，我呆左一陣先答佢：「佢最近既好。」阿塔聽到我咁講後，點一點頭，而我就問：「你無搵過佢咩？」今次阿塔佢搖一搖頭話：「佢好似仲ＢＬＯＣＫ緊我，我想搵佢都搵唔到。」「做咩無啦啦想搵返阿珍？」我問。阿塔伸左個懶腰，扮晒漫不經心咁話：「無啊，見同佢都咁多年朋友，未想搵返佢睇下佢近排點囉。」「真係咁簡單？」我又問，而阿塔就望一望我話：「我都唔想就咁簡單既，不過無見一排，無可能一下子去返以前咁ＣＬＯＳＥ嘛，況且我到而家都同佢聯絡唔到。」「你想同阿珍好似以前咁ＣＬＯＳＥ？定想再一步先？」我問，當然係好語重心長咁問。「我只望可以變返好朋友已經好好架拿，其他野，等變返好朋友先再講啦。」阿塔回答我既眼神，好認真。而我見到佢咁認真既眼神，突然諗到一個兩全其美既方法，「我幫你都得，但你可唔可以幫返我一樣野？」「幫你？」阿塔問，而我就將我今次黎既目的同事情既來龍去脈話左比阿塔知，當然唔係好詳細咁講啦，而阿塔聽到我所講既野，都諗左陣，然後話：「其實呢個Ｂ男咁樣玩火，遲早有一日都玩出事，如果可以幫到你頭先所講既果個女人既話，都係一件好事黎既，放心啦，如果我幫到既我一定幫。」「有你呢句我就放心。」我話，而阿塔對住我笑左一笑，伸左隻手出黎，示意同我握手，估唔到，過左咁耐，我同阿塔都走返埋一齊，我唔知之後會點，但起馬呢一個握手係我同阿塔既從新開始。不過，阿琪同先同阿塔所講既野……「係呢？你同阿琪點啊？阿琪今日都有黎ＷＯ。」阿塔問。聽到佢咁問，我就答佢：「我見到，不過佢唔係同我黎，係同其他人。」「我知啊，頭先我都有係度同佢傾左陣。」阿塔話。「我聽到啊。」我答佢。「你聽到？你果陣係度？」阿塔用一個好錯愕既表情望住我，「咁姐係我地所講既野你聽到晒？」「我聽到最後果幾句姐……」點解呢？點解阿塔會係一個錯愕既表情？「其實頭先我同阿琪係呢度講緊你，我見佢同其他男人一齊黎話，而且行為都幾親密下，所以問佢果個人係未佢男朋友，佢無話係，但都無否應，然後我再問佢同你點，佢就支吾咁講左一大堆無關係既野，講講下仲發我脾氣推開我就走左。」阿塔將阿琪頭先同佢傾計既過程話左我知，然後又話：「阿牛，阿琪呢個女人好危險，我怕最後你會受到傷害。」剛剛先同佢好返，估唔到又講阿琪既壞話，我都唔知點比反應佢好，但係就係呢個時候，能蟹衝返入黎，「大鑊！ＳＵＮＮＹ同Ｂ男班人打架啊！」唔係掛！？點解無啦啦佢地會打起上黎架！？

聽到能蟹講後，我即刻同佢衝返出去睇，已經見到有好幾個人圍住ＳＵＮＮＹ，不過ＳＵＮＮＹ都幾勁，無人埋到佢身。而現場亦因為有人打架，聽晒所有音樂，但係就變成充斥住四圍既人既鼓譟聲。「條友好勁啊，好難埋佢身ｗｏ……」「勁咩鬼，我地有幾個人，一齊上啦。」「一齊上左幾次啦，但係都無用。」睇黎ＳＵＮＮＹ原來同佢地都對峙左一陣，而係一邊既Ｂ男就一路睇一路笑話：「估唔到妳阿爸又幾勁ｗｏ。」「你未亂講，佢唔係我阿爸。」比Ｂ男攬住既阿銀話。而ＳＵＮＮＹ聽到佢地既對話，就話：「係未再比佢食呢Ｄ咁既野！」Ｂ男聽到後，就將一包丸仔放係手心，對住ＳＵＮＮＹ話，「你講呢Ｄ啊？」然後開左拎左一粒比阿銀，「佢叫我唔好比你食ＷＯ。」「係啊～」阿銀一副好驚既表情，「但我好想食ＷＯ，你會唔會保護人地食架。」「緊係會啦。」Ｂ男答左阿銀後，就將粒丸仔放左落阿銀既口入面，而阿銀就飲酒送藥咁食左粒丸仔。「你個仆街未再教壞佢！」ＳＵＮＮＹ向Ｂ男衝過去，不過就比其他人阻止左。係旁邊睇既我同能蟹，呢一刻緊係上前幫手啦，而我就同阿塔打左個眼色，叫佢今次唔好幫手住，因為以後可能有更重要既野要佢幫手，如果而家比Ｂ男知道左阿塔識我，咁以後要幫阿銀就好難。我同能蟹行到ＳＵＮＮＹ旁邊，當然有推開果Ｄ人啦，而Ｂ男一見到我就話：「原來你都係度。」佢企直左個人，然後拍一拍佢個肚，「你記唔記得你踢過我一腳。」「記得，你係未想我而家再踢多你一腳？」我回應Ｂ男。Ｂ男聽到後只係笑左一笑話：「今日係你踢我，定我踢你啊？」佢講完呢一句後，佢身邊既人就圍左上黎。「你地可以一個打幾多個？」ＳＵＮＮＹ問我同能蟹。「我最多一打四咋。」我答。「我打架唔叻……」能蟹話。「咁我地自己執生啦。」ＳＵＮＮＹ講完後，一副想衝前既動作。不過就係呢一刻，有個人急步行向Ｂ男，同佢講左幾句後，Ｂ男就叫所有人散開，然後就話：「今日你地好彩，不過總有一日我地會有個了斷。」我唔知佢呢句說話係想點，只知道佢講完呢句後就走左，當然佢班朋友都一齊走啦，而佢走左一陣間，就有警察上黎，睇黎係有一話佢知有警察會到。

經過今次後，本來以為未比Ｂ男點相既ＳＵＮＮＹ可以容易ｄ埋佢地身，但係點知因為果一晚後，ＳＵＮＮＹ都黃左。不過如果比著我，我都可能會好似ＳＵＮＮＹ咁做。ＳＵＮＮＹ不停叫我地唔好將今日既事講比金姐知，因為佢怕金姐知道阿銀有食丸仔呢件事，會令到佢更加擔心佢，然後又唔知做出ｄ咩野。我同能蟹都答應左佢，不過我地就要再諗下有咩方法可以幫到阿銀。其實果一晚過後，本身好自責既能蟹就更加自責，我作為兄弟既，就只可以話佢知呢ｄ野唔關佢事，所有事情都係果個Ｂ男搞出黎。其實我地同呢位Ｂ男真係幾有緣下，ＪＵＤＹ既事、拾拾既事、直到而家呢一件事，但如果呢一份真係緣，應該係孽緣，而且，好似仲慢慢加深添。同佢地散左之後，我一個人返屋企，係呢條返屋企既路上，我諗返呢一晚既事，但係，所諗既事全部都係關於阿琪。好諷刺，其實呢條路我同阿琪行過不下數十次、數百次，次次都係好開心咁行，但點解今日得返我一個人行既時候，我個心咁痛既？係因為ｄ咩野令到我有咁既感覺呢？突然間，我腦海入面不停出現以前同阿琪一齊既點滴，但唔知點解，每個點滴都係阿琪對我講多謝我既畫面。去到最後果一個，就係頭先阿琪同我講對唔住既畫面。呢一個對唔住，好似將之前所有多謝抵消晒咁。就好似之前所講咁，呢個世界上有好多三個字既句字，多謝你、對唔全、我愛你……等等，我係好想係阿琪口中聽到佢愛我，但係我又係未一個值得佢為我咁講既人呢？到最後，佢可能只覺得我係一個只值得講多謝你既人，而到頭先果一刻，佢講左一句對唔住……點解？點解我塊面開始有ｄ濕既？我望一望上個天，無落雨架，但點解好似有一滴又一滴既雨水係我塊面流咁既。我用手擦一擦果ｄ水，但係擦極都仲有，到最後，我放棄左擦面，只係企左係度喊緊，自從同前度分手後，我都未試過喊到今晚咁。我既喊，係喊出聲，可能係因為我最近都無好好發泄內心個憂傷。

呢一喊之後，我成個人都輕鬆左好多，其實我都唔知點解會咁，唔通係我一直以來都壓抑住自己既內心感受所以先會咁？如果呢個諗法係真既話，咁我既內心感受究竟係點……大喊一場既我返到屋企，見到既，係老牛大人係露臺度，我慢慢行到佢既身後，而當我想拍佢既時候，「返黎拿。」睇黎佢一早知道我返左黎。我坐係佢身邊，然後答：「係啊，返左黎。」佢望一望我，靜左幾秒後問：「係未有咩野唔開心啊？」「我……」慾言又止既我問左老牛大人，「……如果去到一個點，你真係想放棄去愛一個人既話，你會點做？」老牛大人意重心長咁嘆左一口氣，「係呢個時做，你就要回想下你以往曾經既付出，好好回憶，然後再諗下接落黎係未仲可以為呢個人做出同樣，又或者多於呢Ｄ野既行動，如果得，就繼續啦，如果唔得，覺得已經到左一個極限，你就要好好冷卻自己既熱情，慢慢放得呢一切，然後，回到以前既自己。」我聽到老牛大人既話後，就慢慢諗我同阿琪既野，而呢個時候，老牛大人又話：「記住，你要選擇放低，唔好選擇玉石俱焚，唔好有報復既心，要當呢一個係一種歷練。」佢呢一番話，語氣好似警告我唔好行錯路。「……明白。」我點一點頭，然後我問老牛大人：「你試過放棄一個人？」老牛大人搖一搖頭，「無，我無試過，但我見過有人試過，但係，係一個唔好既結局。」老牛大人拍一拍我既勝頭話：「你咁大過人，識得諗架拿，而且我相信你而家已經有能力去選擇一個正確既方向。」佢講完後，就離開左露臺，而臨離開前佢又話：「男人可以喊，但唔可以做錯事，知道未啊，阿仔。」呢一句語重心長既說話，我一直記係心入面，正到而家，我都係以唔做錯事為目標去做每一個選擇。返入房，我拎出我既電話，開左我同阿琪既聊天紀錄睇，有最初第一句既對話，慢慢一直睇到尾，對話係開心既氛圍，但係我內心只感受到無限既空虛，直到，電話響起，係阿琪既ＭＳＧ。阿琪：聽日有無時間出黎阿琪：我有Ｄ野想同你講面對住阿琪呢兩個ＭＳＧ，我諗左好耐先回佢。我：好

準時去到阿琪約我去既地方，其實，都係我地兩個成日去既茶餐廳，我一入到去，已經見到阿琪一早已經係度，佢坐既地方，係果日約左能蟹坐既地方。我行到去對面既位置坐低，好怪，我從來都未試過有咁，以往同阿琪一齊都過得好開心，但點解今日有一種好凝重既感覺。自從果次之後，就有呢一個感覺。我地隨便叫左ｄ野食後，有再次沉默，唔得，我係唔可以比呢一種沉默繼續落去，我一定要打破佢先得，但當我想開口講野果陣，阿琪竟然先開口話：「尋晚，我同我朋友去左飲野。」佢突然咁講，我都唔知比咩反應佢好。「其實我都唔係幾想去，只係我爸爸叫我一定要陪佢去玩下。」阿琪話。「所以，妳尋日就去左果度？」我問，而阿琪點一點頭，「係啊，不過無諗過你都會去果度……」我地靜左幾秒……「係ｗｏ，點解你會係果度架？」咦，阿琪無啦啦咁問，我又真係無諗過點答佢呢個問題。阿琪佢突然用一個質問既眼神望住我，「我……我去係……因為……」「你話過唔會對我講大話，咩都同我講架。」點解我有一種覺得同阿琪既身份對調左咁既？我將我去既原因講左比阿琪知，而阿琪聽完後就一副明白既樣子，「原來係幫金姐。」「係啊。」我話：「但妳去果度無話我知。」我點都要拎返小小優勢先得。「你都無話我知啦。」阿琪反駁，睇黎我對住阿琪都係無反擊既能力。阿琪，突然間笑起上黎，而我都因為佢既笑，都笑起左上黎。「係呢，妳果晚係未有見過阿塔？」我問。「係啊，佢過黎話想請我飲野，不過果陣佢有ｄ醉，摸身摸勢，所以我未同佢嘈左幾句後就走左。」阿琪講完後問我：「點解你會知既？」「因為我聽到你地既對話。」我話：「但當我想行出黎果陣，你地已經唔見左。」「原來係咁。」阿琪話。而我，就繼續問：「阿琪，其實妳會唔會同果個男人一齊架？」「點解咁問？」阿琪反問我。「其實個男人對妳都幾好，有照顧妳，妳其實可以……考慮下……」我究竟係度講緊咩啊，做咩無啦啦幫我既情敵講野？阿琪聽到我咁講都呆左話：「你知唔知自己講緊咩野？」「都……都知掛。」我答。而阿琪只係笑左一下，「阿牛，我想搵一個我對佢有感覺既人，你知唔知？」阿琪話。「嗯。」我點一點頭。「我而家同你講，果個男人，我對佢無感覺，所以你唔好再提，好唔好？」阿琪好認真同我講。「知道。」我點一點頭，「其實果個男人叫咩野名？」阿琪笑左笑答：「佢個名？好搞笑架，佢叫做藍臣。」「男神？」我有無聽錯呢？「係啊，藍色既藍，君臣既臣，藍臣。」阿琪話。如果，呢一位藍臣做咁多野都未放棄，而我所做既人其實比佢少咁多，我係未，都應該……

其實阿琪所講既說話，我已經聽左不下數十次，有一種特別既感覺，係習慣左既感覺，但呢一種感覺，係好事？定壞事呢？定係其實我對阿琪呢Ｄ舉動已經盲目。同阿琪食完野後，阿琪都停叫我比佢加入幫阿銀既行列，但今次我拒絕左佢，因為我話左佢知ＳＵＮＮＹ同能蟹唔想有其他人知。聽初初聽到係度扮嬲，最後見我都係咁拒絕，所以佢都放棄左。呢一次，應該算係我第一次拒絕阿琪既請求。食完野，同佢行左陣超級市場，我同佢好似以往咁一齊行，好耐都無試過咁，但我心中有種感覺，總覺得我同阿琪呢Ｄ時光好快就會用完咁。呢一刻，我好珍惜咁係阿琪旁邊行緊，佢每同我講一句野，我都好細心咁聽，細心咁答，因為，我怕錯過左每一刻。送左阿琪返去後，我都諗住返去，但係估唔到，果個藍臣出現係我面前。「你好。」望真Ｄ，呢個男人其實外在條件唔錯，佢同我打左個招呼，我隔左幾秒先有反應，「……你好。」「我知道你係阿琪既好朋友，有Ｄ野想同你傾下，唔知會唔會阻到你既時間？」佢好有禮貌咁同我講。「好啊，無問題。」我答。得意既係，我同呢一位藍臣，又去返果一間茶餐廳。「喂，哥仔，同先先同女朋友黎完食野，而家有同另一個朋友黎？」個茶餐廳阿姐同我講，我只係笑笑口咁無答佢。而藍臣就話：「我記得阿琪話好鐘意黎呢度食野，而且佢仲一路食，一路講你Ｄ野我知。」「阿琪講我既野你知？」我問。「係啊，我好耐都未見過阿琪咁，佢好開心咁講你同佢既經歷，有時又話你蠢到死，有時又話你好可靠，總之，我好耐都無見過阿琪講另一個人講得咁開心。」藍臣雖然微笑咁講，但我睇得出佢呢個微笑帶有一種落寞。「係呢，阿琪話以前你幫過佢，你係……」我都未問完，藍臣就話：「我係幫阿琪個爸爸姐，佢好多自己既野，都係自己處理同解決，阿琪係一個好堅強既人，但係我總覺得，佢係一個要受保護既人，但係無人保護佢所以佢先要堅強起黎。」試問有邊個人唔想人地保護，試問有邊個人想咁堅強。「不過，阿琪總會係我面前擺出最堅強既一面，佢無同我訴過苦，只係不停多謝我幫佢，話佢以後會還返比我，但係，其實我從來都無咁諗過，我知佢知道呢一點，但係對住我，佢話一定要還。」藍臣講講下就停左停注視我。而我就問佢：「望咩野？」我咁問後，佢就講：「追阿琪，我做左好多野都令唔到佢對我有感覺，你可以咩？」呢個問題，就係我而家面對最大既問題。

面對住藍臣呢一個問題，我無野好講，雖然呢個問題係我成日都會諗既問題，但係都而家呢一刻，我都無一個好確實既答案。藍臣見到我係度靜思，笑左笑話：「我呢個其實唔係一個問題，而係一個提醒，提醒你，如果要追到阿琪，就一定要有漫長既耐性，我可以話比你聽，我同你只係其中一個等緊阿琪既人，仲有好多個人等緊佢，係你唔知，甚至果ｄ人等阿琪既時間仲耐過我。」聽到藍臣既說話後，老實講我係有ｄ驚訝，以前成日聽阿琪話有好多男人都等緊佢，其實我都係信少少，不過今日有一個等緊佢既男人係我面前講同一番說話，可信性已經高到無可再高。「其實點解有咁多男人等阿琪，阿琪佢都選擇唔到一個合適佢既人？」我問，雖然我唔知藍臣答唔答到我，不過我都係問左。而藍臣佢就微笑咁搖一搖頭話：「因為阿琪永遠最愛果個人，係佢初戀情人。」佢既初戀情人？我聽過阿琪同我講過佢第一次拍拖既時候，分手果陣迫住要做衰人令到佢初戀情人放棄佢，「係未阿琪話就算幾愛果個人佢果陣都做左好多傷害佢既事，令到果個人放棄佢果個男仔？」藍臣聽到我咁問，竟然用左個奇怪既目光望住我：「估唔到阿琪會話呢件事你聽，係，就係果個男人，我總覺得，阿琪到而家都未搵到個男人，一黎係因為屋企既事，二黎就係因為佢第一個男朋友。」「但係，都已經隔左好耐。」我話。「係，不過阿琪係一個好重感情既人，時隔左咁耐，可以話放淡左，但始終果個男人已經係佢心入面留低左好多野，可能就係因為呢個男人，所以阿琪每次都會用呢個男人去同佢每一個遇到既男人作出比較。」藍臣話。「比較ｄ咩？」我又問。藍臣嘆一嘆氣話：「就係我同你都努力緊令阿琪有既果樣野，愛情既感覺。」如果，真係要令到阿琪有愛情既感覺，唔通真係要搵返佢第一個男朋友出黎問？無可能掛……同呢個藍臣食完飯，我可以講佢對我既感覺係友善，不過咁樣我仲大壓力，因為我明白而家同我一齊追緊阿琪既當中，有個好強大既對手，藍臣，佢唔會耍手段，甚至可以同你做朋友，係一個君子。「我諗如果唔係因為阿琪既話，我地一定會成為好朋友。」我話，而藍臣笑左笑答我：「就算係咁，我地都可以做好朋友。」佢伸出隻手，我明白佢既意思，同佢握起手黎，而當握手果一刻，佢就話：「但我係唔會放棄追阿琪。」我聽到佢咁講後，都笑一笑話：「我都係。」

經過同藍臣見過後，我又從頭諗返要點樣幫金姐同阿銀，先前仲諗住Ｂ男仲未見過ＳＵＮＮＹ，所以先叫佢行動，但而家佢敗露出，都唔知可以點做。而當我苦索私量既時候，我突然收到能蟹既電話，我見到來電係佢，有一種奇怪，因為通常佢找我，都係ｓｄ　ｍｓｇ比我。當我接左電話果陣，「喂，搞咩要打比我，唔ｓｄ　ｍｓｇ？」呢個問題，得黎既答案係，「原來你地興ｓｄ　ｍｓｇ架？」我聽到講呢句說話既果把聲，呆左一呆，把聲好熟，但係，又聽唔出係邊個。「你係邊個？」我直接問，而當呢個人講左比我知佢係邊個後，我再次呆左，「記唔記得ＪＵＳＹ？記唔記得拾拾？記唔記得阿銀？」佢所講既呢三個女仔，得一個共通點，「點解你地呢班人要成人搵我麻煩？」「你係ｂ男！？」我話，而ｂ男笑左笑話：「原來你地係咁樣稱呼我。」講真，直到而家，我地都只係用ｂ男稱呼呢一位大叔，「你點解會拎左我朋友既電話？」Ｂ男聽到後，大笑左一陣後話：「我唔係拎，而係佢比我，你呢一位朋友都幾勇下，自己單拖黎搵我，點知比我ｄ朋友發現左，而家未捉住左佢囉。」「你唔好亂黎啊！」我發嬲咁話。「放心，我又唔係黑社會，又唔係壞撈偏，一定唔會亂黎，只不過我諗我同你地呢班人，點都要有個了斷掛，唔係我以後出黎玩都玩得唔開心。」ｂ男話。「咁你想點？」我問。「今晚１２點，尋日果個地方，我會係果度，希望你可以黎同我做呢個了斷，當然啦，你可以帶埋你ｄ朋友黎，我唔介意。」ｂ男講完後，我地靜左幾秒。「好。」我話，然後ｂ男好似好滿意咁話：「咁就好，仲有，我有名既，我叫馬高。」然後，佢就收左線。佢一收左線後，我即刻ｍｓｇ　ｓｕｎｎｙ將頭先件事話左佢知，佢聽到後即刻約我出黎，然後，我就係我腦海入面不停尋找可以幫手既人，所有女性既代表我都略過，然後，我得出以下既清單。ＣＯＷ、七三廿一、ＳＵＮＮＹ，仲有一個人，就係最近撞返既阿塔。我將ｍｓｇ　ｓｄ左比佢地後，佢地都即刻話出黎，將好左時間同地點，想預先傾下今晚件事可以點做。

時間，下午３點，我地約左係另一間比較少去間餐廳，因為，我地唔想撞到熟人，而呢一間餐廳，係我第一次見馬高既地方。除左佢地外，我仲約多左一個人，就係能利，因為佢不停打比我話能蟹好似消失左咁，我將件事話左比佢聽後，佢就話即刻出黎。去到餐廳，已經見到ＳＵＮＮＧ一早到左，我走過去坐低後，佢問我：「果個人仲有無打比你？」「無。」我答佢：「不過佢好似搵到我地三個人既ｇｒｏｕｐ。」「係。」ｓｕｎｎｙ話：「佢話希望我地今晚做好準備ｗｏ，係咩野準備？」我搖一搖頭，「唔知，我地而家可以準備既，就係搵可以搵既人黎幫手。」我呢句一講完後，七三廿一就到左，「點解會發生呢ｄ事？師父做咩比人捉左既？」七三廿一到而家都仲係用師父黎稱呼能蟹。「我都唔知點解，只有望能蟹而家無事。」我話。而克七三廿一又問：「今我地今晚要做咩？去救佢？」「我都唔知，不過我諗能蟹唔會有生命危險，馬高話佢唔係黑社會，又唔係撈偏，所以唔會做出傷害能蟹既事。」我同佢地兩個人講。「邊個係馬高？」七三廿一問。「就係ｂ男，之前係拾拾部電話度裝左個追縱ａｐｐｓ既人。」我話。「我諗佢咁講，應該唔會折外生枝既。」ｓｕｕｎｙ話：「佢約左我地今晚１２點去尋日果度，姐係果度係佢主場，我地咁樣去赴約，都唔係辦法。」「……我都知，所以我叫多左個朋友黎，呢個朋友係我尋日係果間ｂａｒ撞返，而且佢同馬高好似幾熟下，我諗佢應該幫到我地。」我同佢地兩個講。「咁就好，不如你問下你果位朋友，可唔可以得到ｄ料，知道馬高今晚會有咩野行動。」ｓｕｕｎｙ話。「都好，我叫左佢黎，一陣可以同佢講。」我話。而傾到咁上下，阿塔都黎到，同佢交代左件事後，佢都諗返尋日到而家，馬高有咩野動靜，「我見佢不停叫人今晚一定要去果場玩，因為今晚有個好好玩既遊戲，睇黎佢講既呢樣野，關你地事。」「咁你知唔知佢所講既遊戲，係玩咩？」ｓｕｎｎｙ問。「唔多清楚，不過我知道佢今日已經叫人準備定多ｄ酒水，仲有多ｄ囡，唔係到時唔夠玩ｗｏ，如果呢兩樣野都係今晚要玩既野的話，我都唔知佢想玩咩。」聽到阿塔既說話後，我地幾個都進入面迷思，點解要咁多酒同咁多囡呢？究就馬高今晚想點呢。而係呢個時候，阿塔就話：「仲有一樣野想講，就係我見過你地既朋友。」「你見過能蟹？」我地問。「係，你地可以放心，佢無事。」我話。聽到能蟹無事，我地都放心。係呢個時候，能利佢氣急敗壞咁趕到，佢一入餐廳就不停叫我既名：「阿牛！你係邊啊！」我見到佢後，嚇左一跳，嚇一跳既唔係因為見到佢氣急敗壞，而係佢身後果一班人。「……點解？」能利身後既果班人，當中包括左ＣＯＷ，但係，點解會多左佢地。ＪＵＤＹ、阿珍、呂晨、拾拾……點解佢地會係度，而最重要既，係金姐，佢都係度。

「能蟹佢係邊啊！？」能利衝向左我地呢邊，仲不停走不停問，不過而家呢一刻，我既腦根本無閒理佢所問既問題，我只係呆左望住ＣＯＷ佢地。而ＣＯＷ就對我做左過唔好意思既眼神，跟住佢地就慢慢行左過黎。「我問你地啊！能蟹佢呢！？」能利不停問，而當佢發現ＣＯＷ佢地後，就無左問呢個問題，問左以下呢個：「你地係邊撚過啊！？係未你地捉左我男朋友！？」聽到能利咁，我即刻話：「唔係啊，佢地係能蟹ｄ朋友，黎……幫手。」我講完後，望一望ＪＵＤＹ，因為佢用左一個唔原諒我既眼神望住我。「阿金……」ＳＵＮＮＹ見到阿金，都成個人驚左一驚。「拾拾！我唔係突登唔講妳知架！係阿牛叫我唔好講妳知架！」七三廿一嚇到即刻企左起身，將個責任踢左落我到，呢條友真係……而阿塔見過阿珍，反而有少少尷尬。ＣＯＷ就係呢個時候同我講：「對唔住阿牛，我睇ｍｓｇ果陣比ＪＵＤＹ見到，所以佢就……」「你個死仔，有野唔搵我地幫手，係未唔當我地係朋友。」ＣＯＷ都未講完，ＪＵＤＹ就咁同我講。「唔係，只係因為我怕今晚會有危險姐，所以無叫你地ｄ女仔……」「咁姐係你睇少女人啦。」今次係到呂晨，佢個指控仲大。都唔明，我地而家係好心幫救朋友出黎，點解搞到好似比ｄ女捉奸咁呢……能利望住我地，完全係狀況外，「喂，有無人可以話我知而家係咩野環境啊？」我地一班人坐低左，講完，好耐都無咁大班人一齊坐埋食野同傾計，如果阿琪係度就好拿……不過當然唔可以比佢知道呢件事啦，因為我唔想佢有危險。而我地接落黎既話題，全部都係關今晚既事，我地知道既野唔多，都只可以估計今晚可以做ｄ咩，大家都隨機應變。仲有既係，金姐好鄭重同我地講左句：「好多謝你地，為左我既女搞到你地而家咁，好唔好意思。」我地都只係笑一笑話：「傻啦，大家朋友，唔好計呢ｄ野。」就黎散時，ＪＵＤＹ同我講佢其實有搵阿琪，但係阿琪無覆佢，我就講左佢知因為阿琪既電話比佢阿琪ｋｅｅｐ起左，所以呢段時間都只會有時先覆到ｍｓｇ。散席後，我地都各自返家，而係呢一刻，我突然諗起一樣野，今晚唔知會發生咩野事，雖然大家都覺得唔會有咩野危險，但係，我呢一刻最想既，係返屋企同屋企人好好食一餐飯，唔知點解會有呢一種感覺。

返到屋企，「返黎拿死仔。」一切同平時一樣，「係啊，返黎拿。」不過心情有少少唔同，總係覺得，好珍惜今次既短聚。「今晚你阿娘煮左好多好西啊，我就買左支酒，兩仔爺飲兩杯啦。」老牛大人好開心咁話。「好啊。」我答左佢之後，就返左入房。其實今晚發生既事，應該唔會好危險，但心入面總係覺得，如果唔小心既話，點都會有意外，我愈諗，就愈唔知點好，想搵過人問，但又無。突然，我電話響幾下，我睇一睇，係一個ＧＲＯＵＰ　ＭＳＧ，開左後見到，原來佢地開左個ＧＲＯＵＰ係關於今日既行動，但唔知點解，我開左個名單睇，呢個ＧＲＯＵＰ入面，有阿琪係度。我而家無咩心情睇過ＧＲＯＵＰ，訓左係度，好累，係精神上既累，慢慢，我就閉上眼睛訓覺……「死仔！」頂……就差果一下就訓著，點解牛大人要叫醒我，佢坐左係我床邊，粒聲都唔出咁望住我，而我都無出聲望住佢好幾秒，然後就問：「阿爸，你叫我做咩呢？」老牛大人都係無出聲，只係用手捉住我下巴，起勢咁搖我個頭搖到頂唔順為止，「你搞咩啊？」「我問你搞咩就真啊，點解今日比平時更ＯＮ９咁既，比女飛啊？」老牛大人……如果真係只係比女飛咁簡單既話就好拿。「我……」我唔知係邊度講起好，只係講左句：「我今晚約左朋友去飲野。」老牛大人用一個好懷疑既目光望住我話：「唔會咁簡單既，你一定有野無話我知。」如是者，我用最精簡既說話講左比老牛大人聽呢件事，都用左我半個鐘先講得晒，而老牛大人聽完就話：「你已經選擇左去，咁你就唔好再諗咁多，就同溝女一樣，你去左馬既，就幾大都唔好驚。」老牛大人呢一句，對我都有少少打氣既作用，「阿爸，你唔會擔心我，怕我今晚出事咩？」佢聽到我咁問後，笑左出黎話：「擔心架，不過係一直都擔心，有邊個父母唔會擔心自己既仔女先得架，就算係有少少既野，父母都會好擔心架，所以，你今晚小心Ｄ，我要做既都只係咁多，話晒你都係一個成年人，又係一個男人，有時男人做野，決定左就要做到底，知道啊。」「知道。」我答完老牛大人後，佢就走返出去。而電話又再響起，都係一個ＧＲＯＵＰ　ＭＳＧ，不過係唔同ＧＲＯＵＰ，係果個三個人既ＧＲＯＵＰ，亦姐係馬高拎左能蟹電話後，同我及ＳＵＮＮＹ講野既ＧＲＯＵＰ。能蟹（馬高）：你地準備好未ＳＵＮＮＹ：準備好晒啦ＳＵＮＮＹ：咁你呢能蟹（馬高）：我都係能蟹（馬高）：今晚見

就同老牛大人所講既一樣，媽媽今日煮左好多好西，我食到飽晒捧住個肚，然後，我好早就出左門口，老牛大人係我臨出門口，就叮囑我小心Ｄ，唔知情既媽媽就話我咁大過，識自己照顧自己，而老牛大人就笑笑口話：「希望啦。」我出左門，拎左部電話出黎睇，先睇既係阿琪有無ＳＤ　ＭＳＧ比我，到而家佢都好似無咩動靜，我諗佢阿爸應該又收起左佢部電話。然後，我就開左個ＧＲＯＵＰ，見佢地ＳＤ左個時間同地點，睇黎大家都想約埋先去。我、ＣＯＷ、ＳＵＮＮＹ、七三廿一同阿塔，男子組有我地呢五個人。金姐、ＪＵＤＹ、阿珍、呂晨、拾拾同能利，女子姐就有六個人。我地一行十一個人，剛剛好成隊足球隊陣容，約左係一間茶餐廳到等，大家雖然不停咁講野同傾計，但睇得出，每個人心入面都有一種擔心。阿塔係我地當中係比較特別果個，因為我地叫佢做無間度，所以馬高有咩行動，我地大概都會知道，如同佢所想，今日馬高都叫左人帶左Ｄ丸仔去，係咩野丸仔就唔知，但係佢都叫我地小心，因為馬高呢一個人，好陰濕。「其實我唔明，點解馬高咁多錢搞呢Ｄ野，唔搵人幫手下下都親力親為咁既？」ＳＵＮＮＹ特然間問左阿塔呢舍問題，阿塔就笑笑口話：「我點知啊，Ｄ有錢佬諗既野係咁怪架啦。」我地叫阿塔早Ｄ去，因為一來驚馬高見到我地一齊到，會知道阿塔識我地，二來叫佢早Ｄ去，係想佢可以早Ｄ話我地知今晚上面咩野情況。阿塔走左之後，阿珍就坐左過黎問我：「阿塔……信得過？」佢呢個問題，我又真係無諗過，所以我答佢：「唔知啊，不過到而家呢個地步先諗呢個問題，會唔會自己嚇自己呢？」「咁又係……不過估唔到會咁樣同佢撞返姐。」阿珍話。「佢有無私下搵過黎？」我問佢。「唔知啊，就算佢搵我，我都無應佢。」……咁姐係有啦。「經過今次件事後，你會唔會比個機會阿塔佢，做返朋友啊？」我問。阿珍諗左諗，然後答我：「完左呢件事後先講啦。」同阿珍傾左陣後，阿塔ＳＤ左個ＭＳＧ去個ＧＲＯＵＰ度，全部都係相，而果Ｄ相就係上面既情況。「今日果度都好多人下。」ＳＵＮＮＹ話。「嗯，而且好明顯，女多過仔，而且女既比例仲要好多添。」ＪＵＤＹ話。然後，直到有一張相係影到馬高個樣，ＪＵＤＹ一見到呢張相就話：「都唔知點解果陣我會對呢條仆街有興趣。」「係囉係囉。」拾拾咐和，而在場既兩位男朋友，都只係好尷尬咁傻笑左一下。仲有幾個字就到約定既時間，「我地行。」金姐既一聲令下，我地就一齊上路。

如果你地問我而家既心情，我可以話比你聽，有少少驚，但又有少少興奮，興奮唔係因為一陣間既意想不到既事，而係可以有一大班朋友一齊去解決一件事，可能，呢Ｄ就係叫做熱血。一去到尋日去既地方，一樣，Ｄ音樂好嘈，係嘈到聽唔到其他人講野果隻，但今日有少少唔同，同阿塔所ＳＤ黎既相一樣，今日女多過男，多得好跨張，可以話係比女人淹沒都可以。音樂配上不停轉既射燈，我地一班人不停搵緊馬高係邊，當然，仲有能蟹既身影。但突然間，全場所有音樂聽晒，所有本身跳緊舞既人都慢慢停所有既動作，慢慢咁係我地面前讓開左一條路。而馬高就係呢條路，慢慢行到我地面前，「估唔到你都帶繼多人上黎架ＷＯ，數下先……１、２、３……六女四男，你就諗住今日帶佢地黎玩遊戲？」我地都屏息靜氣，除左……「你未咁撚多野講！我條仔呢！」講野既係能利，而馬高見到能利咁樣，大笑左幾聲後，指一指幾遠下既後方，「你條仔，係我身後面比一大班女照顧緊啊。」佢講完後，我地望向佢身後，見到能蟹身邊坐住好多女，係……係坐住好多女，而且有幾個係坐左係佢身上面添，而能蟹好似比人綁左手腳咁，而坐左係佢身上面既女人，就起勢不停係度搖……「放心，我唔會做Ｄ　１８禁既野既，只不過係果個女人ＨＩＧ大左，係佢身上跳舞姐。」馬高笑住話。而能利見到緊係好嬲啦，佢大叫：「妳個死肥閪仲唔落黎！」係啊，佢口中講果個死肥……婆，就係坐左係能蟹身上面起勢咁搖果個女人，由我呢度咁遠目測，呢個女人都有成二百幾磅，再睇一睇能蟹既表情……雖然退，但睇得出佢係好痛苦，因為點解佢身邊坐晒既都係性感美女，但唯獨係佢身上面起勢咁搖既果個人係個大肥婆。「你好快Ｄ放左我條仔！」能利話。「等等，我叫得你地上黎玩遊戲，當然要玩完，先可以放人啦。」馬高答。「玩遊戲！？玩咩能野遊戲啊！？」能利話，而馬高就答我地，「今晚有三個遊戲，只要你地ＷＩＮ到兩場既話，我就放左果個人，仲有，以後都唔會係你地面前出現。」「好！快Ｄ啦咁！」能利話。「等等，我都未講如個輸會點。」佢係到我地既面前，左加走左幾轉然後話：「輸左既，女既每人要比我玩足一個星期……」佢行到呂晨面前，眼金金望住佢話：「我實食硬黎架，靚女。」呂晨面對馬高毫無害怕之意，而企係呂晨身邊既ＪＵＤＹ聽到就好嬲咁話：「你條正仆街撚樣黎！快Ｄ彈撚開啦。」馬高望一望ＪＵＤＹ，「不過呢條女我玩左幾年……同果邊果個都係，老既我都唔要……好似仲有個靚女架，果個靚女去左邊啊？」我睇唔順然行到佢面前，隔開左佢地，而馬高見到我咁做，就眼定定望住我，「我記得你架，你以前醒左一腳我嘆，今日你輸左，我實打死你。」「好啊，咁玩咩野？」我問。馬高好認真咁望住我話：「係出黎玩既人都知我馬高呢個人代表左三樣野，飲得、疊水、好玩，今日第一場遊戲，就係同你地鬥飲。」

就係馬高一講完之後，就有好幾個人唔知係邊到推左幾車酒出黎，係……無錯……係幾車……「我就唔鐘意搞咁多野，又玩咩野杯疊杯、細杯跌入大杯、咩野乒乓球咁，爽爽快快，呢度六車酒，你地搵三個人出黎，我地呢邊又出三個，飲到訓低晒三個就輸，就係咁簡單。」馬高講完後，我先慢慢從果六車酒移去佢身上面。六車酒啊！三個人出黎飲都要一人飲兩車啦！佢講緊果Ｄ一車車係超級市場買野果陣用果Ｄ啊！仲要係大ＳＩＺＥ果隻啊！「我呢邊就求其搵幾個人出黎啦，你地果邊搵邊三個出黎啊？」佢真係講得輕鬆，我望一望身邊既大家，男既加埋我只係得四個人，仲有一個阿塔但佢做緊臥底又唔可以叫佢，但係第一場遊戲就出左三個男仔，跟住果兩個遊戲點呢？「玩咩撚野玩啊而家！我地做咩要聽佢講啊！一齊衝上去搶返能蟹返黎未撚得囉！」能利無啦啦講呢一句又幾有道理ＷＯ，我聽完佢講後，大家你眼望我眼，好似都覺得能利講得岩，但不過……「……不過你都開到聲，就同你條撚樣玩下啦。」無錯啊，能利笠水啊，因為唔知邊度行左幾個大漢企左係我地面前，本來我以為今日女多過仔，Ｄ仔唔知去晒邊，但我突然間覺得原來我先前既想法係錯既。能蟹係遠處見到我地咁，都係度嘆惜。「點啊？諗好派邊幾個未啊？」馬高又問。好啦，點都要玩，就我啦，「我……」「我去！」邊撚把女聲搶左我既風頭，我望一望突然係我身邊殺出黎既身影，係ＪＵＤＹ。「妳傻左咩，要飲好多酒架。」講野既係ＣＯＷ，我睇得出佢好擔心ＪＵＤＹ。不過ＪＵＤＹ呢一刻眼中，只有仇視緊既馬高，「呢條仆街咁撚串！我就要佢輸得心服口服！我以前都比佢玩得耐！今日就同佢玩埋最後一次！然後各不相見！」「但係妳都唔駛衝出黎啦，仲有我地……」「ＣＯＷ！我衝出黎同佢鬥！係因為我想率先親手教訓呢條友！仲有！我唔想我地兩個以後心入面有條剌！」ＪＵＤＹ既眼神好堅定，而馬高聽到ＪＵＤＹ既說話後，都忍唔住拍住手話：「妳講到咁，如果我唔落場玩既話，就係比人話我唔係男人。」ＪＵＤＹ聽到佢咁講後，笑左笑話：「你唔好講得咁易，如果係男人既，三場遊戲都親身上陣。」我諗ＪＵＤＹ係想用激將法。而馬高好似中計，「無所謂，出黎玩左咁耐，有咩野我未見過，未試過。」馬過確認玩晒三場，而今場我地呢邊第一個衝出黎既係ＪＵＤＹ，第二個仲唔係我，「我……」「我又落場！」今次係把男聲，我望一望又係我身邊閃出黎既身影，係ＣＯＷ。「如果妳玩係為左以後我地兩個心中無左條剌既話！我點可以企係妳身後面睇住妳飲啊！」ＣＯＷ行到ＪＵＤＹ既旁邊，望要馬高話：「就算今日我要飲晒呢一輩子既酒！我都同你死過！！！」頂……頭威比佢地落晒啦，今次一定要快過其他人衝出去，「我係第三個！」今次終於無人同我爭。而我地呢邊確認左三個人之後，馬高果邊都搵多左兩個人，而第一場遊戲，就快展開。

如果話一生人可以飲既酒係有一定限額，唔跳係我面前呢一車酒，會唔會就係我呢一生人中所飲既酒既總和呢？我地六個人分別企係一車酒前面，而旁邊既人就不停叫囂助威咁，講真，係有Ｄ怯，但係學張家輝講，「你行得上臺，唔好怯啊，怯，你就輸左成世」。我就係因為呢一句，好有雄心壯志，而我果兩位戰友當然一樣啦，因為佢地係成左佢地自己而戰。「準備！」突賒有一個人大叫左一聲，我望向果個人，咁岩，我見到阿塔既身影，佢不停向我揮手，而佢既表情……睇唔清，可能佢企個位比較暗既關係。「倒數三聲！」我望返過黎，見到馬高笑笑口咁同一個人打左下眼色，而果個人就同佢點一點頭，唔知，佢地搞咩呢？「三！」ＪＵＤＹ同ＣＯＷ手拖住手，睇得出佢地都捉得大家好實。「二！」除左馬高外，另一邊幫手既係一男一女。「一！」果個人都未講完，果一男一女已經好快手拎左支酒飲，而ＪＵＤＹ見到都好快手拎左支，其他人都緊隨其後。我先講一講架車入面有咩野酒，佢面果度放滿左好多支啤酒，飲完啤酒既話就會見到黑牌、紅酒同白酒，再落既竟係係中國五糧液同矛台，最後係一大支香檳。咁樣飲法，我可能飲到紅酒就訓低。但係，我係唔可以怯架！！！啤酒對我無難度，好快我就清左一半，其他人當然一樣，而且仲快過我添，最先拎係支黑牌既人，係馬高，佢好得戚咁話：「駛唔駛等埋你地先啊。」不過ＪＵＤＹ都拼左條命追得好快，馬高講完呢句後既幾秒，ＪＵＤＹ都拎起左支黑牌，「我覺你老所以先讓下你咋。」好佩服ＪＵＤＹ同馬高飲到咁都可以講到野，而馬高既果兩位隊友都唔弱，好快就拎起左支黑牌，而我同ＣＯＷ就守尾門。但唔知點解，我愈飲愈頭痛，愈飲愈頭痛，可能，唔係咁快醉掛。係呢個時候，我感受到幾下震動，應該係我電話係度震，邊個咁唔識趣而家黎搵我啊，而我係呢個時俟分左下心，頭低左一下，吐意即刻衝上黎，加上頭重重……「你唔店出聲ＷＯ。」飲緊知黑牌既馬高話。而我聽到佢咁講，將就嘔出黎既果啖野吞返落肚，拎起支黑牌，「飲野就唔好講野啦！」我霸氣地咁開左支黑牌，開始飲。但係，我聽到背後有一班人不停叫我唔好飲，好似係金姐佢地。但佢地既聲音漸細，好快，我就聽唔到佢地既叫聲……唔係，應該係話好快我連一聲都聽唔到，我知道，呢個就係我醉酒既預兆。不過對住馬高呢一場比賽……我就算飲到睇唔到野……我都要飲落去……但點解我只係咁樣諗……眼前真係黑晒……既……

可能你地會覺得我廢，其實發生咁既事，我都有少少咁既諗法……當我醒返果陣，我已經發現我係比班朋友圍住，第一個見到既，係呂晨，佢見到我醒返就話：「你終於醒返拿？」我見到佢眼紅紅咁，應該係喊過黎。咦？我聽得返野既？我唔係飲醉左……等等！我好似同馬高比緊賽鬥飲架ＷＯ！？點解會！？我諗返呢一點，即刻成個人彈起身，但彈起身果下就感覺到頭有少少痛，然後，我望向出面……ＣＯＷ一早就飲到訓得左，而ＪＵＤＹ就繼續飲緊酒，不過睇怕佢都頂唔到幾耐。而馬高佢地，都有一個人已經不勝倒地，另一個人都飲到咁上下，不過馬高佢就好似面不改容咁。「個馬高點解咁飲得既？」本身我呢條係自已問自己，但阿珍聽到後就話：「條仆街出術架，頭先阿塔ＷＴＳＡＰＰ我地，原來呢條友一早已經將自己Ｄ酒換晒Ｄ無酒精既野，而我地呢邊果三車酒，佢仲落左藥啊。」「唔係掛！？咁ＪＵＤＹ佢已經未飲左好多已經落左藥既酒！？」我問。「咁又唔係，阿塔知道左，已經一早幫我地換左，不過佢話有一車換唔切，而果一車酒正正係你果一車。」聽到阿珍咁講，唔怪得頭先飲飲下個頭咁痛啦，而家諗返起，原來阿塔不停向我揮手，係叫我唔好飲果Ｄ酒。而拾拾就係呢個時候話：「呢個男人真係咩野仆街方法都做得出，而家得返ＪＵＤＹ一個係出面同佢鬥，都唔知點算。」拾拾既說話，令到我地一陣沉思，「不如棄權啦，第一場比賽姐，輸左仲有下一場。」金姐話，而我地都無反對，不過呢個時候，「唔可以！」ＪＵＤＹ又會咁遠都聽到我地講野既，「我咩野人都可以輸！就係呢條仆街唔輸得！我以前已經輸左好多野係佢身上！感情！金錢！時間！但係我仲有一樣野唔可以輸比佢！」ＪＵＤＹ講完後，將手上面果酒白瓶矛台飲晒，然後對住馬高話：「就算我鬥飲輸比你！我都唔會比我既尊嚴輸比你架！仆街！！！」ＪＵＤＹ一手將個白瓶扔向馬高，而馬高就一手拍開，對住ＪＵＤＹ笑一笑話：「尊嚴？妳仲有既咩？」ＪＵＤＹ拎起左支香檳，打開左個蓋。然後將第一口酒倒係地上面，「呢一啖酒我奠比你既！」然後，就一口氣飲支香檳。雖然，香檳唔係咁易飲得醉一個人，但係ＪＵＤＹ已經飲左咁多唔同既酒，佢只係飲左兩三啖，腳步就浮浮，而再飲第四啖，佢就支持唔住倒下。ＳＵＮＮＹ同七三廿一見到ＪＵＤＹ倒下，都想即刻衝前扶住ＪＵＤＹ，不過距離有少少遠，所以一定離唔切。不過好好彩，ＪＵＤＹ係跌係ＣＯＷ既身上面，遠處睇住佢地，唔知點解，佢地兩個好似微笑緊，可能，第一場遊戲係輸左，不過佢地伙輸到自己既尊嚴，以及佢地兩個既情，已經嬴左。

「哈……」就係馬高既討厭笑聲之下，宣怖左我地第一場既遊戲輸左比佢，ＳＵＮＮＹ、七三廿一、阿珍同拾拾即刻衝左出去扶返ＪＵＤＹ同ＣＯＷ過黎，扶左佢地返黎後，見到佢地兩個依然微笑緊，不過我地點叫佢地，佢地都無醒。可能，係因為佢地一直以後咁辛苦行到而家，太累，所以想休息下。而馬高，佢就好得戚咁話：「飲左咁多我都有少少便意，去個廁所先，我就比你地係呢個時候休息下，等我返黎，我就話比你地知一陣既遊戲係ｄ咩。」然後，佢就攬左兩條女行左去廁所，而兩條女其中一個係阿銀。將一切見在眼內既金姐，愈睇愈嬲，佢咬牙切齒咁望住馬高既背影，好似想即刻衝上去打佢一鑊，不過果ｄ大隻佬好似見到金姐咁，即刻行左黎我地既前面，擋住左我地既視線。「金姐……對唔住……」我同金姐講：「第一場就輸左，唔好意思。」「傻啦，係佢地出左術，你都唔好自責，而且仲有兩場，我地贏返就得。」ＳＵＮＮＹ話，然後就捉緊金隻既手，「放心，今晚之後，我地一定可以將阿銀帶返自己既身邊，跟住以後既事，以後先算。」金姐聽到ＳＵＮＮＹ既說話後，點一點頭。「……唔知，一陣既遊戲係ｄ咩呢？」呢個時候，拾拾就好擔心咁話：「第一場既比賽佢已經出術，跟住既比賽……」拾拾無講晒佢想講既野，因為佢擦覺到，佢所講既野，已經影響緊我地既心情。「就算佢點出術都好，我地都要贏。」呂晨話：「ＪＵＤＹ同ＣＯＷ已經駁晒老命，我地唔可以浪費左佢地既努力，就好似ＪＵＤＹ頭先咁講，我地輸咩都好，唔可以連自己既尊嚴都輸。」「我……我都知……不過……」拾拾慾言又止，而七三廿一就行到佢旁邊，向佢搖一搖頭示意叫佢唔好再講落去。我明白，我明白拾拾擔心ｄ咩野，一開始馬高開出左果個條件，如果我地一陣果場真係輸左既話，佢地幾個女仔都有危險。本身好多野講既能利，到而家呢一刻都無講過咩野，佢目無表情咁，唔知佢係緊張定係驚到唔敢出聲？而我再望一望遠處既能蟹，佢都一樣，仲帶有一副想幫我地手但自己無能為力既表情。睇黎我地呢邊既士氣真係好低落。「不如我地問下阿塔知唔知一陣會玩ｄ咩？」阿珍話，然後佢就係個ＧＲＯＵＰ度問，而我本身都想開一開個ＧＲＯＵＰ睇，不過個頭仲痛緊，真係無咩力去拎部電話出黎。而阿珍問完阿塔，阿塔就好快答返得地，仲影左幾張相，阿珍一見到果幾張相就話：「唔係掛，第二場唔通都係鬥飲？」阿珍講完後，將佢部手機比我地睇，見到既，又係一車又一車既酒。如果真係又鬥飲既話，我地真係無咩把握可以贏到。

就係我地煩緊既時候，馬高返到，佢成個春風得意既樣行到我地既面前，當然仲係攬住頭先佢帶走既兩個女人啦，當中其中一個係阿銀。「點啊？我已經比左好多時間你地休息拿，可以進行第二場比賽未啊？」馬高問。而我地都向佢點一點頭，「第二場比賽係ｄ咩，快ｄ講。」呂晨話。馬高見到咁有勇氣既呂晨，拍左幾下手然後話：「我知你想快ｄ同我開心，不過唔好咁心急，第二場遊戲好快到。」佢講完後，就示意左ｄ人推左好多車啤酒出黎。「真係又鬥飲！？」拾拾衝口而出一問，而馬高就話：「妳真係無知得好緊要。」馬高講完呢一句後，就行到果堆啤酒附近，「一開始，我就講我馬高出黎玩有三樣野，飲得、疊水、好玩，飲得就頭先玩過，我又點會再玩呢。」「咁點解咁多啤酒啊？」好耐無講野既能利終於講野拿。「第二場遊戲，我要同你地玩疊水。」馬高笑住話：「呢度每一支酒，都代表同一個銀碼，意思就係你有幾多錢，就可以擁有幾多支酒……其實同現實世界一樣，不過今次既遊戲，酒既價值會因時間同埋比率而升值，而遊戲主要係將你所買既酒，送比現在既每一位女性。」馬高講到呢度，所有女性都歡呼。「亦姐係話，你地要買果段時間價值既酒，去請全場既女性飲，得返黎空樽既數量，就係今次遊戲勝負所在。」馬高講完後，就望住我地問：「明唔明？」而能利就話：「明就唔係幾明架拿，不過如果你出術將我地既樽話係你既話都得架姐。」佢咁講，可能係因為頭先果場比真馬高已經出過一次術。馬高聽到能利呢一句後，有少少驚訝地笑左笑話：「你地又蠢唔晒架ｗｏ。」馬高話，「好，咁我而家就加多樣，當買左酒既果一邊，都要係支酒貼上指定既貼紙，而且只可以果一邊ｄ人收返，唔可以影響到另一邊既人既數量，咁樣得未？」「但係有呢氣ｒｕｌｅ，你都可以出術架。」能利話。「如果我出術，就即刻當我輸。」馬高話，我諗能利講咁多，都係因為馬高講呢一句，「有你呢一句我就放心，頭先一直係度諗你點樣先會講呢句野，而家講左，你就無出術既機會。」原來頭先能利咁靜，係諗緊計要馬高講呢一句說話。但係，就算有呢一句說話，我地有邊會有咁多錢買酒呢？我地幾個即刻圍埋一齊傾，「你估要同幾多錢呢？」七三廿一問。「我唔知啊，不過應該係愈多愈好啦。」拾拾答。「但你地預左可以出幾多錢？」呂晨問，而所有人都好似靜晒，不過金姐就唔同，佢即刻話：「如果係為左阿銀，我成副身家用晒都得。」見到金姐咁不故一切，突然間有一種無形既壓力落左我地身上，係，無錯，我地頭先就話大家都係朋友一齊上，但係我地無諗過要用物質上既野去幫呢件事。「阿金，仲有我果副身家。」再加上ＳＵＮＮＹ呢一句，我地既壓力仲大，而金姐好似見到我地面有難色，所以話：「你地唔駛咁樣，我明白如果叫你地出錢係有難處，所以就算你地唔出，我都唔會介意。」ＳＵＮＮＹ係呢個時候又補充話：「無錯，而且我都都未知而家一支酒既價值，可能好平我同金姐都應接到呢……」「我先出十萬！！！」ＳＵＮＮＹ剛剛講完，馬高就扔左兩舊錢出黎。我無聽錯掛，十……十萬！？「馬高先出十萬！真係豪爽！所以而家一支啤酒既價值係一支五百！！！」咩話！？一支五百？仲貴過平時買果ｄ　ｗｏ。馬高佢又好得戚望住我地，好似同我地講緊，「同我鬥疊水，慳ｄ啦。」

就算我自己既戶口入面，都無十萬咁多，要加我買既貯葍保險既錢先有，但係，要你為左一個唔識既人去拎呢舊錢出黎，你真係捨得？捨得既……如果你係有錢佬既話。捨得既……如果你同果個人有親既話。捨得既……如果你追緊果個人既話……但係我地而家既情況，ＨＩＴ中我頭先果講果三個條件既人，就只有金姐……ＳＵＮＮＹ都可以算係，不過其他人就……我地成班人一聽到個銀碼真係呆左係度，呢個數，睇得出馬高只係是但講出黎，因為佢大把嘛，但我地呢班人呢？就算加晒夠比呢一次，咁下一次馬高再叫價既時候，我地可以點？「唔通……我地……」拾拾雖然無講出聲，不過大家都知道佢想講咩。呂晨同阿珍，好嬲，但佢地又可以講ｄ咩，本身最多野講既能利都一樣，佢都只係不停咁踢走身邊可以踢走既野，一粒聲都無，我無奈咁望一望遠方既能蟹，見到佢都好似已經放棄既狀態，我又望一望仲訓緊既ＪＵＤＹ同ＣＯＷ，如果而家ＪＵＤＹ仲醒既話，我諗佢一定會講好多粗口，ＣＯＷ就會不停係佢身邊叫佢冷靜ｄ。七三廿一同拾拾，都好唔忿氣，但我諗而家最唔開心既人，一定係金姐，因為佢見到眼前既阿銀，好得戚咁望住我地飲緊頭先馬高買返黎，價氫五百一支既啤酒。唔通，我地真係就咁輸比佢地？「新既啤酒價值又有變動拿，而家去到五千一支啊！！！」五千……姐係頭先既十倍，姐係十萬可以買到２０支……無助既我地一齊嘆氣，但係我好奇怪，點解對面既馬高既表情係咁既？係一個驚訝既表情。我望住一個個大隻佬行到一車車啤酒前面準備推去買家果邊，姐係馬高果度，我諗，當ｄ啤酒一推到過去，我地已經可以打定輸數。對唔住啊能蟹、對唔住啊能利、對唔住啊ＪＵＤＹ、對唔住啊ＣＯＷ、對唔住啊呂晨、對唔住啊阿珍、對唔住啊阿塔、對唔住啊七三廿一、對唔住啊拾拾、對唔住啊ＳＵＮＮＹ、對唔住啊金姐……我閉上眼係心入面每一個人都講一次對唔住，只係望奇跡可以……出現……咦！？點解ｄ大隻佬係推ｄ啤酒黎我地度既？我望一望我身邊既人，佢地都覺得好驚訝，驚訝既表情同馬高一樣，唔通係阿塔搞鬼？但我望一望阿塔果邊，佢一副不知情既樣，我可以肯定一定唔係佢。「……你地？」我只係問左好簡單既兩個字，但係佢地都搖頭話唔知，直到，我見到佢地兩個出現，我先知道發生左咩野事。奇跡真係會降臨，而且係我女神帶黎比我既。「呢位先生出成一球，所以啤酒既價值創新高啊。」唔知邊度黎把聲講解，我無理，我只係望住眼前呢兩個人，阿琪同藍臣。「點解？」我問阿琪。「我頭先一拎到電話，一睇你地既ｍｓｇ就即刻趕過黎，好彩趕得切。」阿琪話，然後打左我一下，「點解你唔應機？」「我？」我拎部電話出黎，原來頭先鬥飲果陣，阿琪而家不停ｓｄ　緊ｍｓｇ比我，係我訓低左果陣都有，再睇一睇個ｇｒｏｕｐ，原來阿琪見我無覆ｍｓｇ，一早係ｇｒｏｕｐ到問左其他人我地係邊。「今次我原諒你，但無下次架拿。」阿琪話，然後就同藍臣講：「你繼續幫我朋友先，今日既事，就解決左果個人後先再講。」

今日既事，就解決左果個人後先再講？阿琪意思今日既事係指ｄ咩呢？整到我好好奇添。而藍臣聽到阿琪既說話後，笑左笑話：「放心，交比我。」然後就行到馬高面前話：「你咁想鬥家底厚既話，無問題。」本身好有氣焰既馬高，好似突然面對住高牆咁望住藍臣，「你係……」馬高疑惑，然後藍臣係佢耳邊講左ｄ野後，馬高露出左一個好震驚既樣。「而家啤酒既價位咁高，兩位唔知邊個想再出價呢？」個主持問緊馬高同藍臣，而藍臣就好從容不迫咁話：「幫我要多五球。」「係！五球！！！呢個先生再出多五球！」起哄，唔單只來自個主持，全場既所有人都起哄。而唯一無起哄既人，就係馬高，睇得出佢好嬲，但係又無咩野可以做到咁樣，藍臣係呢一刻又係佢面前講左ｄ野，不過咁遠我聽唔到佢地既對話，而且呢一刻，我只留意緊係我身邊既阿琪，佢好似見慣呢ｄ場面咁，處之泰然咁。藍臣同馬高對峙左一陣後，馬高只係笑一笑，點一點頭行到藍臣身邊講左D野後，就走左返去自己班人度，而藍臣就係呢個時候話：「我出多一千個，全場我請。」起哄聲依然繼續，就係呢個奇蹟大逆轉下，我地贏左馬高。藍臣返到黎之後，行到我同阿琪既面前話，「搞好拿。」而阿琪只係隨便咁點一點頭，我望一望藍臣，佢好似已經習慣左阿琪呢一種冷漠一樣。「其實……點解？」我問，雖然我無問晒我想問既野，不過藍臣都估到我所問既問題，「呢個馬高係就係有ｄ錢同有ｄ勢力，不過對於我黎講，佢只不過係一個跟我阿爸做野既狗。」對於佢既答案，雖然我已經有心理準備，不過仍然有少少震憾。「勁ｗｏ！！！你咁勁架原來！你條ｏｎ９點解唔早ｄ帶佢黎啊！」講呢句說話既係能利，無錯，藍臣就係好勁，雖然佢幫我地贏左，但唔知點解我無開心既感覺。而藍臣聽到能利呢句說話後，笑左笑話：「但可能我只可以幫到頭先果一場，因為頭先佢同我講，比一次面我，下一場就唔會比面，就算之後同我阿爸無得合作，都唔會比我地贏下一場。」我地聽到之後，都呆晒望住藍臣，而藍臣又話：「無錯，佢係一條狗，但係一條癲狗。」

係藍臣既一百萬之下，我地拎左一勝，全場既人都係歡樂聲中，飲緊我地及馬高玩呢一個昂貴遊戲下既酒。有人請飲酒又有邊個會唔開心，不過，請飲酒既人，就無呢個心情，馬高好似因為藍臣出現亂左一亂陣腳，佢返到自己果班人果度後，好多人已經同佢交投接耳，好似不停話比佢知一ｄ情況，直到我係遠處睇到馬高笑左一笑後，我知道，佢已經從亂腳中搵返步伐。而我地，就只可以靜靜咁係度等，等馬高宣告第三場遊戲。就係呢個時候，阿銀向我地呢邊行過黎，「估唔到你地可以撐到第三場。」睇得出佢神情好似有少少恍忽，唔知係飲得太多定係食左丸仔。金姐見到佢咁，就即刻扶住佢話：「阿女啊，不如就咁算啦好唔好，放左我地既朋友，我地唔會追究架。」「妳都痴撚線既，妳朋友既事關我咩事啊，而且捉妳朋友又唔係我既主意，係馬高哥既主意，你地要求情既未搵佢囉，與我無關，不過今日我要佢叫埋妳黎既目的，就只有一個。」佢輕拍自己既面，然後話：「我記得果晚妳條仔打我一巴，我一定會還，而且妳果一晚打我既果一巴，我都一定會係今晚還返比妳，妳呢個做左唔要得既事既女人，係無資格做我阿媽。」「妳講野都幾唔尊重下ｗｏ！」能利聽到阿銀咁講，火得黎埋咁話，但係阿銀就好少理，佢只係白左一下眼就走左。「金姐，妳果一晚有打佢咩？」我問。金姐眼有淚光咁話：「佢講既果一晚，係佢話要離家出走既果一晚，亦都係我同佢鬧交鬧得最勁既一晚。」估唔到，今次除左要救返能蟹呢件事，仲要處理埋金姐同阿銀既事。「一陣要發生既事都唔知會點，不如叫阿塔實行ＰＬＡＮ　Ｂ。」ＳＵＮＮＹ話。「ＰＬＡＮ　Ｂ？」我問佢地。「頭先你飲醉左果陣，我地傾左一ｄ野，如果見勢色唔對路，就會叫阿塔去……」「第三場遊戲開始！！！！！」頂！又會咁唔岩時候，個主持人一講完ｄ音樂開到勁打，而我只見到ＳＵＮＮＹ口ｕｐ　ｕｐ，都聽唔到佢講咩，就係我想叫佢講大聲ｄ果陣，就比個主持人拉左出去。「第三場遊戲！！！一個字！打！！！！！」我聽到個主持人所講既野後，呆左望住佢，下？打？唔係啊？如果要打點解唔一早打，搞到第三場先打啊！？

如果真係打，我唔驚，如果得我一個人既話，但而家咁多個人，阿琪又黎左，我最怕打交果陣多個人要睇住，因為，你唔可以唔睇住，但係睇住既話又會阻住你去衝。我咁講唔係因為我好勇鬥狠，而且我係一個和平主意者，但我明白一個道理係，人不犯我，我不犯人，人若犯我，我必定十倍還比佢……對唔住……聽到話打突然好熱血，當堂變左個出黎行既人咁添……我本身好善良架，大家唔好誤會。我呆左望住個主持，然後望一望遠處望住我既馬高，佢笑得好撚衰咁望住我，我即刻知道，原來佢係突登，因為大家無忘記既話，都記得我以前踢過佢一腳，而且佢話一定會還返比我，咁姐係佢一早就諗好左呢個遊戲啦。「你地兩邊各出一男一女，果一邊就當然係馬高同阿銀，而呢一邊，就係呢一位男士同埋阿金！」佢口中所講既果一位男士，就係我……內定成咁，唔駛講都知一早夾定晒架啦。打？如果一男一女既話？唔知係群抽定隻抽呢？「唔該請四個參賽者出黎先！」主持既呢一句話後，四個人企左係個場中間，大家都好識趣咁讓出左個位置。我企左係中間，真係好無奈。而阿琪都好擔心咁望住我。「今場比賽其實好簡單，你地都識玩包剪揼架啦，而今次呢個遊戲就係你地要不停輪流猜，贏既當然係打啦，輸既被打，最後打到一方頂唔住既就算贏。」主持好簡單咁講左今次既遊戲方法，而我都一直聽，直到……「不過，男同女打既方法唔一樣，女既就係打巴，男既就用腳踢。」仆你個街……報仇報得咁撚出面都有……馬高同阿銀壞笑咁望住我地，而我同金姐就互望左一下，佢就問我：「我得罪過我個女姐，你得罪過馬高ｄ咩？」我無奈咁話：「我以前踢過佢一腳……」「唔怪得啦……咁你一陣自己執生拿。」金姐話。「我知，妳都係啊金姐。」我答。「我怕咩，我同個女都係互打巴姐，你同馬高互踢，小心佢一開始就拆你祠堂。」ＳＨＩＴ！！！如果唔係金姐咁講，我都無咁諗過添。「遊戲開始！！！男士先玩！！！兩位準備！！！」我真係未試過有一呢一刻好想打死呢個主持既衝動。「保重。」金姐笑左笑，拍一拍我膀頭就行左去旁邊，而我望住對我笑得好撚衰既馬高，佢同我講：「多多指教。」呢一句就咁睇雖然出自好意，但係由馬高既口講出黎，就變成笑裡藏刀。

望住眼前呢一個笑得咁樣衰既馬高，一副蓄勢待發既樣子，我諗起，黎呢度之前，老牛大人講過既說話：「你已經選擇左去，咁你就唔好再諗咁多，就同溝女一樣，你去左馬既，就幾大都唔好驚。」但而家呢一下，真係有少少驚，因為，話晒都係關我祠堂事，我知道而家係無人會用呢兩個字形容自己果度，但呢一刻，我真係驚到唔知仲有咩野字形容果一度，你地就知道我係有幾驚。我聽住四圍既歡呼聲，佢地臉上面既笑容，就等同人地話食花生等睇戲既人一樣，而阿琪佢地就唔同，就好似好擔心咁望住我，而我面前果條撚樣，就當然好似想食左我咁啦。呢個情形……點解……我會聯想到好似比人打靶咁既？四圍既人突然變晒ｄ鄉民咁，不停對住我講：「打撚死佢啦！」「爆佢唔駛比面我地！」「你死撚得架拿！」再望一望阿琪佢地，佢地喊晒咁望住我話：「好好上路拿……」咩撚野事啊？唔通頭先ｄ酒未過，我仲醉緊？？？「預備！」主持人仲變撚埋軍官添，而我聽到佢咁講，即刻話：「……等等啊！」我伸出左隻手阻止佢，手既形狀，我好記得，係張開晒，係包黎，點解我咁話？因為我見到一身變成劊子手既馬高，拎住支槍對住我出左個剪……等等！！！點解著到劊子手咁唔係拎刀係拎槍架！？點解佢要出剪啊！？點解佢地好似聽唔到我講野咁架！？到我輸左果一刻，我先知道，我一直係度雲游緊……到我有意識既時候，馬高已經紮晒馬，一腳踢左過黎。係啊，無錯啊，就同金姐所講既一樣，馬高踢我既地方，就係我既祠堂，姐係何Ｂ，又叫啫啫、賓洲、撚、柒、鳩、屌、無雙大蛇、正氣……當人受驚完後個腦真係比較清晰，而家終於諗到點樣形容自己果度。痛唔痛？我可以話你知，當一個正常人係正常既情況下，正常一定痛到仆街，果種痛法就好似火影既鳴人塞左個螺旋手裏劍入你既春袋入面不停攪動你果兩粒春子一樣，痛楚會順時針係個袋走左幾圈後再變成逆時針，然後不停重覆，跟住個頭就會發麻，成個身都企唔直，雙手會好自然咁捉緊自己果度，就好似想用自己既查克拉減輕痛楚咁。當馬高踢我既果一刻，全場係靜左一靜，然後聽到一聲好齊既倒抽一口涼氣既聲音……屌！全場人女多過仔！仔就話見到比人踢下體感同身受知道痛姐！你地ｄ女知條鐵咩！都唔知點解呢一聲可以咁大聲……不過，重點係，我以為自己會痛到仆街，但係……點解……我咩撚野感覺都無既！？絕對唔係馬高踢得唔大力，因為我見佢個狠樣係落足力一野踢落黎。亦唔係馬高踢得唔準，佢呢一腳既準繩度係１００％命中。我更加肯定我係一個健全既男士，我果度日日都有用。咁……究竟係邊度出錯？我一ｄ痛楚都無既？全場人見到我好似無事企左係度，都好奇怪咁討論緊，而馬高見到我無事，都好驚訝咁望住我，然後一時醒起話：「屌！唔撚記得頭先係你地ｄ酒落左藥！你會唔覺痛添！」嘩……原來果ｄ藥咁神奇架？聽佢咁講，我突然覺得呢一場遊戲，只要我猜贏多ｄ就必勝。

當我聽到馬高呢一聲之後，到我笑得好衰咁望住佢，而佢就用一個害怕既眼神望住我話：「你想點？」「唔知……你頭先有無飲到果ｄ落左野既酒呢？」我問，而馬高就即刻同主持話：「主持！呢條友食左藥，我要捉佢去驗尿啊。」咦！？係我眼前馬高隻手，係張開晒架ｗｏ，咁似包既，而我，點解好自然，直頭可以話係反射動作咁，出左個剪。「你輸左ｗｏ。」我話，而馬高見到我出左個剪既時候，就話：「你都痴撚線既，我同主持講緊野，呢一次唔……」我真係理撚得佢，一見佢輸就一腳車左過去，係啊，我車既地方就係佢頭先踢我既地方，但佢同我既反應唔同，當我既腳面一接觸佢下面既時候，佢既臉容就開始扭曲，冷汗，一滴、兩滴……唔好意思，原來果ｄ唔係冷汗，係眼淚。我塞左個螺旋手裏劍入佢既春袋後，佢成個人彈起然後雙手用查克拉治療自己下面期間，佢係成個人跌左落地下然後打滾……可能佢係用土遁秘術掛……「好撚痛啊仆街！」陪住佢呢一句，仲有果一下倒抽涼氣既聲音。「繼續。」對住呢ｄ咁既人，緊係要有風駛盡利啦，我行到佢前面，而佢就不停向我搖手，「唔玩住啊！」又係呢一個包，我剪，用贏，我隔住佢對手都一野踢落去。「你條仆街咁撚毒都有既！」佢指我，但係點解指人要用兩隻手指呢？我揼，然後我一樣隔住對手踢落佢果度。原來，當你駛盡利果一刻真係好爽，不過大家記住，呢ｄ情況到最後都要還，所以我都見好就收……我踢左佢二十七腳左右就停左手。二十七腳，應該唔算駛得好盡啦。而馬高佢就弓起個身訓左係地下度，我見到佢塊面真係青晒，無晒血色咁，個身仲係度打緊震，仲好似見到，佢果度慢慢滲緊ｄ水出黎……咁又係，比人塞左二十七個螺旋手裏劍入春袋，流出液體正常既。「主持，佢比我踢到反晒眼咁，再踢落去既話，我諗佢實嘔泡，不如你判我贏啦。」我同個主持講，然後個主持行左去馬高度，望一望馬高，係佢耳邊講左幾句，但係馬高跟本答唔到，主持見到馬高咁，只好話：「……呢一場男子就勝方係呢一位男士。」佢好ｈｅａ咁講完後，就叫左幾個人扶走馬高，「好！我地緊接住就進行女子組！」住場又係主持人呢一句話後起哄。下？就咁完左？我地男子組呢一個一面倒既情況你講都唔講下，你點做主持架。而阿銀，佢見到馬高既敗陣，嗤笑左一下，好似係笑緊馬高無鬼用，然後，就望住金姐，又做左果個打巴既動作，輕拍左自己塊面兩下。睇黎佢地呢一個扛巴比賽，會比我同馬高既互踢好睇得多。

一個本身由男人主導既戰場一瞬間變為由女性主導，所有在場既女都突然間燥狂起黎嘶吼，而企係場中間既果兩位戰士，一個，好享受呢一種比人注目既感覺，而另一個，就好似看透一切咁望住眼前果個人。前者既係阿銀，後者既係阿金。「各就各位！預備！開始！」主持人既說話，兩位出拳，唔知係未上天既眷顧，第一拳贏既係金姐，不過金姐只係望住阿銀，然後話：「真係要玩落去？」阿銀聽到後嗤笑左一下話：「妳未撚ｏｎ９啦，話左玩緊係玩架啦，你地話係未啊！」「緊係啦！」住場人既回答，金姐既淺笑，佢將手舉高，手慢慢向阿銀塊面慢慢接近，但係，佢呢一巴係一巴遠弱無力既一巴，如其話係巴，不如，話係輕撫仲好。金姐呢一把過後，全場人都係度笑，阿銀更加笑得好大聲咁話：「妳搞咩撚野啊！睇少我啊！」而無笑既我地，企係金姐身後，我地好明白金姐呢一個舉動，係因為，阿銀係佢個女。第二拳，贏既又係金姐，佢同頭先一樣，又係一巴遠弱無力既一輕撫，全場開如喝倒彩，而阿銀又話：「駛唔駛我教下妳點樣打人啊，定係妳頭先無食度啊，打人係要……」「欠妳果兩巴，頭先我就當還左比妳。」金姐突然既說話，令到阿銀將想要講既野都無再講落去。然後，金姐攝起自己既衫袖話：「跟住落黎我就要妳知道咩野叫做打巴，以及咩野叫做猜包剪揼。」阿銀聽到後，又係嗤笑，佢覺得金姐所講既野只係嚇佢，但係佢估唔到，當佢下一拳又猜輸，金姐用迅雷不及掩耳既速度打左落阿銀塊臉上面，果種速度係快到阿銀比人打左都唔知咁快，佢呆左望住金姐，而金姐話：「呢個遊戲係妳自己選擇，我而家警告過妳係未要玩落去，而家，我就要比妳知道揀錯野既後果。」估唔到，金姐發起火上黎都幾得人驚，就咁聽到佢呢一句都比佢既霸氣震壓住，而呢個時候阿琪一直都企係我身邊，佢隻手捉緊我既手臂，點解我知道，因為佢捏到我好痛，睇黎佢都好替金姐擔心。

係金姐身後面睇住佢一次又一次猜贏，計落，佢真係未輸過架ｗｏ，真係估唔到金姐猜包剪揼咁勁，我望一望ＳＵＮＮＹ，佢好似見慣大場面咁睇住呢一切既發生，而我就問佢：「金姐點解猜包剪揼咁勁既？」而ＳＵＮＮＹ就笑左笑話：「金姐唔只包剪揼勁，佢其他枚都好勁，金姐以前後生果陣，不知幾爛玩。」「你又知？」阿琪問。「知，因為佢同我一齊後，我地都有個協議，就係要互相將所有野話比大家知，唔只將來，現在，仲有過去，我以前都一樣好爛玩，但無估到金姐都係，直到，佢遇到前夫，佢先收心養性。」ＳＵＮＮＹ話：「果陣金姐比佢前夫所感動，所以佢將以前爛玩既佢完全放棄，變成一個家庭主婦，但佢估唔到既係，果個男人，為左另一個更年輕而又爛玩既女人，放棄左佢，金姐其實思想好開放，佢知道，男人十個九個都會滾，剩返果個只係諗緊唔敢，不過佢覺滾唔緊要，只要識得返屋企就得，但係就係佢主夫，將佢呢一個格言打破。」聽到佢既說話，我同阿琪都靜左靜，好似係度反思咁，如果一直以來自己最相信既格言，被自己最愛既人打破，果一種應覺，會係點架呢？唔知，想象唔到。而ＳＵＮＮＹ佢又同我地講：「記唔記得我先前同你地講過，阿銀比能蟹傷害前，對金姐講過既一段說話，『我要證明呢個世界上仲有真愛，真誠係可以令一個壞男人變成好男人。』，你知唔知呢一段說話，同一個版本，金姐都曾經聽過，只係角色同性別唔同。」「係邊個？」我同阿琪問。「金姐前夫就講左呢一句說話後，用真情打動左佢從良以後唔再玩，但係，得黎既結果，係佢前夫竟然為左一個同佢以前一樣爛玩既女人而放棄佢，所以，佢就怕有一日佢個女會同佢受同一樣既傷害，但佢估唔到既係，佢個女學左佢阿爸話要用真愛打動一個人，只係，阿銀得到既結局，同佢阿爸唔同。」唔通，呢ｄ野真係有遺傳？我呢刻望住佢地兩母女，只覺得，佢地係被感情呢一樣野玩弄下既犧牲品，一個係因為真愛而改變，但最後卻被背叛，而另一個係相估真愛但仲未享受過愛情就被弄得支離破碎一身是傷既人。但係，真愛係未真係咁累人？望住一路贏落去既金姐，仲有一直好唔忿氣既阿銀，我地幾個都嘆左一口氣。「真愛……其實兩情相悅先可以叫做真愛，如果唔係既話，就只可以叫做痛愛。」拾拾突然既呢一句後，緊緊捉實左七三廿一，「你果陣係未傷得好痛啊？」七三廿一而家呢一刻，只係笑左笑，無答過拾拾，不過，佢就更加捉實拾拾既手，行動勝過一切言語。再望一望仲暈緊既ＪＵＤＹ同ＣＯＷ，佢地兩個經歷左咁多先知道雙方係自己既真愛，再睇睇而家著緊能蟹既能利，佢地兩個正被真愛磨練緊。其實，唔係真愛累人，累人既只係自己既行為，真愛始終要到最後先會知道。

「我唔信……」阿銀已經比金姐打到面有少少腫，「……我唔信我贏唔到妳。」其實我好佩服阿銀呢一種骨氣，面對一個無可能贏到既人，仲可以一直咁輸落去都唔會無左果一份氣焰，真係無幾多個人可以咁堅持。但係，我又好好奇，金姐打左咁落，佢唔累架咩？正手打巴、反手打巴、左右手互換，計上去點都多過我果二十七腳，佢過五十都有啦，隻手唔痛架咩？就當我諗緊呢個問題時，阿琪係我旁邊輕叫左一聲，「嘩！」我回過神望一望，一睇，我都嚇親。「仆妳個街！妳條八婆打還打啦！擸架撐打都有既！」阿銀燥左咁話，然後同個主持話：「投訴啊！佢點可以拎野打架！話明用手架！」唔好話我話，我係同金姐同組都覺有少少過份，點解我咁講，我真係唔知佢係邊度拎左塊乒乓波拍出黎，仲要用呢塊拍打落阿銀度。我同阿琪……唔止，係仲有在場既所有人見到都叫左出黎，而ＳＵＮＮＹ就只係笑到眼淚都流左出黎，睇黎佢都見慣金姐咁樣掛……而家既阿銀左邊面上面係有好多粒粒既印，因為金姐係用有好多膠粒既地方打落去阿銀塊面度，「最開頭都無講到唔可以用啊！」金姐反駁，睇黎佢係玩得性起，已經咩都唔理，佢仲用塊乒乓波拍指住個主持話：「你未撚理咁多啊！而家係我地兩母女既戰爭！你想加隻腳入黎我連你都打埋！」主持人聽到金姐咁講，都唔敢再多講。「咁係未仲繼續啊！」金姐呢一刻用手推左阿銀一下，就係呢一下，令到今姐輸左，點解？未就係好似我頭先贏馬高咁，因為金姐推果一下隻手既手指張開晒，而阿銀就係呢個時候出剪……望住呢一拳，無奈，金姐只可以無奈咁笑左笑，但阿銀就唔同，佢好興高采烈地搶走左金姐手中塊乒乓波拍，然後話：「妳知唔知我等左呢一日好耐！我成日發夢都想打呢一巴啊！」蓄勢待發，望住阿銀既表情，就睇得出佢真係等呢一個機會等左好耐，「就係因為妳！點解要同阿爸離婚！阿爸係一個咁好既男人！點解妳要放棄佢！」我地幾個聽到阿銀講呢一句後，不約而同望住ＳＵＮＮＹ，而ＳＵＮＮＹ就解釋話：「因為金姐前夫係阿銀心目中係個好男人，係個英雄，所以金姐唔想佢個女心目中最崇拜既人有污點，所以就幫佢前夫食左呢一隻死貓食到而家。」一切，就係ＳＵＮＮＹ呢一句後原全明確，而阿銀亦都向金姐打出佢一直好想打佢既一巴，而且係用一塊乒乓波拍添。但係，保護一個人，真係要保護得咁徹底咩？唔比真相佢知就等於保護咩？「我同妳阿爸離婚，係因為佢出便有另一個女人。」「啪！」塊乒乓波拍接觸左金姐塊面後，微腫既臉上面有好多粒粒印，因為打落塊面既果一面係有好多膠粒，雖然金姐最後都比阿銀打左一巴，但係，佢將呢一個無對阿銀講既秘密，係呢一刻終於講左出黎。就好似係一種如釋重負一樣，被打既金姐依然屹立不倒，雙反地，聽到金姐講呢一句既阿銀，成個人呆晒，無左果種氣焰，手中塊乒乓波拍跌左落地，「妳頭先講咩？」金姐流出眼淚，「我同妳阿爸離婚，係因為佢出便有另一個女人。」「啪！」今次呢一巴，阿銀係用佢隻手親身打上去，「我唔準妳亂講阿爸啊！阿爸唔會咁架！」「啪！」「啪！」「啪！」「啪！」「啪！」一巴又一巴響徹整個場，在場既人一粒聲都唔敢出，只係睇住阿銀不停打金姐巴掌，「啪！」「啪！」「啪！」「啪！」「啪！」佢一路喊一路打，佢接受唔到呢個現實，而金姐就一直企係度，佢唔痛？傻啦，點會唔痛，只不過佢無講出黎，而且，佢臉上既痛，又點會及佢而家呢一刻，見到佢個女喊到咁既心痛。打到無力，喊得無助，阿銀跌坐係地上面，金姐望住喊成咁既阿銀，佢自己都喊得好傷心，而呢個時候，「警察查牌！開燈！」一切，就好似突然係燈開後告一段落。

原來，ＳＵＮＮＹ好中講既ＰＬＡＮ　Ｂ，就係叫阿塔佢打電話投訴呢個場糟，有人買丸仔，所以警察就黎到。警察一到，分開左男女兩邊，真係呢……全場真係女多過仔……因為第一場遊戲我飲左果ｄ落左藥既酒，我比ｄ　阿ｓｉｒ　突別安排，不過好彩我解釋後佢地都信我，再加上能利既煩音，佢不停話係佢條仔能蟹比人捉，比馬高威迫上黎，又拎左能蟹既電話比阿ｓｉｒ睇。而阿銀佢地就因為係佢地身上面搵到有丸仔，所以警察要帶佢返去，金姐聽到後就不停央求，但係，呢ｄ野邊有得央求，要帶返去始終都要帶返去，不過ｄ　阿ｓｉｒ聽到我既解釋後都知最關事既人係比我踢左二十七腳既馬高，所以阿ｓｉｒ都叫我跟佢地返去錄口供。ＣＯＷ同ＪＵＤＹ仲未醒，所以就安排左佢地去醫院，所以我地分開左兩批人，我、阿琪、藍臣、金姐同ＳＵＮＮＹ、能蟹同能利就去警局，而其他人就去醫院。馬高係邊？佢比我踢左二十七腳仲點行到，聽ｄ人事後講我知，阿ｓｉｒ係廁所搵到佢，佢下面仲係不停留緊ｄ液體……係ｄ咩野液體，我唔知啦，只係知道果陣佢身邊有大量既藥，口入面都有幾粒，可能果ｄ就係落左係我ｄ酒入面既藥，佢以為食左可以無咁痛掛。而且經過呢一次後，馬高佢好似無再係夜場出現過，可能係因為佢不停流液體掛。去到差館，錄左口供後就坐左係一邊，當然啦，通常犯左同一件事既人，都係坐埋一齊等阿ｓｉｒ易做野易ｄ搵人，所以係我身邊既人，除左阿琪佢地，仲有阿銀。呢一刻，阿銀同金姐坐埋係一齊，望過去，覺得……有少少想笑……因為佢地兩母女，一個左邊臉有膠粒印，一個右邊臉有膠粒印。一左一右紅都面晒真係好好笑，但係，都要忍住。就係呢個時候，有個阿ｓｉｒ行左過黎，「師兄，我識佢地，可唔可以比我講幾句？」另一個阿ｓｉｒ聽到後，點一點頭行開左。而我望一望呢一位阿ｓｉｒ，我唔識佢架ｗｏ，望一望阿琪，佢向我搖一搖頭，再望一望藍臣，佢都搖一搖頭，而阿銀呢一刻就慢慢抬高頭，望住呢位阿ｓｉｒ話：「阿爸。」阿爸！？我同阿琪不約而同望住ＳＵＮＮＹ，而佢點一點頭後話：「佢就係金姐既前夫，銅ｓｉｒ。」金銀銅，你地成家人去玩比賽實贏晒啦，頭三夠都係你地。

真係無諗過會係呢個時候見到金姐既一家人，而且……ＳＵＮＮＹ都係度，唔知可唔可以話係新歡舊愛共聚一堂呢？其實當呢一位銅ｓｉｒ駛開左佢ｄ同事後，我地幾個人都無講過任何野。咁我呢ｄ唔係主要人物無野講就正常啦，但係最主要果四個人都無野講，現場不知幾尷尬，唔通就係因為我地係度所以佢地唔知有咩講？「我地不如……」「唔駛，你地唔駛走。」正常我想話走開比佢地慢慢傾清楚果陣，銅ｓｉｒ就咁講：「煩到你地真係唔好意思，不過有ｄ野，可能真係要講出黎，我唔介意你地聽埋。」銅ｓｉｒ講完後，就行到阿銀及金姐面前。佢蹲低左，捉實左金姐隻手話：「咁多年黎，辛苦妳。」金姐聽到銅ｓｉｒ呢一句，臉不改容，只係點一點頭。又係既，金姐食左咁多年死貓，銅ｓｉｒ呢一句佢受得起又餘。然後銅ｓｉｒ就望一望坐係金姐旁邊既ＳＵＮＮＹ，佢地只係點一點頭，然後銅ｓｉｒ就放開左捉住金姐既手，呢一下點頭，可能只有佢地兩個先會知道箇中既意思。跟住銅ｓｉｒ就移到阿銀既面前話：「阿女，咁多年黎，我……」「我唔想聽啊！」銅ｓｉｒ都未開始講，阿銀就好激動咁抗拒唔聽，佢用手緊緊遮住自己既耳仔，好似唔想知道呢一個事實，不過，銅ｓｉｒ最後都選擇要殘忍落去。「阿女，其實一直以來，係我對媽媽唔住，係我出面有左另外一個，我先會同佢離婚。」呢一句說話，可能應該一早就要同阿銀講，如果係一早講，阿銀仲會唔會搞到而家咁？唔知……但係，原來阿銀佢係知道。「點解啊！點解你要咁做啊！阿媽已經選擇講呢個大話呃我！點解唔一直呃落去啊！！！係你細個話比我聽呢個世界上係有真愛！就好似你對媽媽咁！但點解你要將呢個事實打破啊！！！」阿銀喊晒向住銅ｓｉｒ大叫，而金姐及銅ｓｉｒ聽到阿銀咁講，都呆左問佢：「……阿女……原來妳一早就知道？」阿銀好激動咁話：「你地知唔知當我知道你地要離婚既時候，我心情係幾差啊，我諗唔明點解你地要離婚，本身你地都好地地，點解一個本來好和諧既家庭最後會散左，我唔甘心睇住咁既結局，我自己去查，但估唔到愈查愈知道更多既野，點解爸爸會為左一個咁既女人放棄我地，點解啊！？唔通『壞』真係咁吸引人？點解媽媽要講大話呃住我啊？唔通佢覺得我無呢個資格知道咩！？我要證明比你地睇呢個世界係有真愛架！！！但係……但係……」阿銀講講下就望住能蟹，而能蟹見到阿銀望住佢，都唔好意思地低下頭，「原來呢個世界上面，要揾到真愛真係好難架，但係點解其他人搵到，我搵唔到啊！？點解我要係受害者啊！？點解你地要分開！？點解我而家要搞成咁！？真愛真係咁好咩！！！我就係一個比真愛玩到變成咁既人啊！！！！！」阿銀講完呢句後，就突然衝走左，而我地見到佢咁，當然衝左出去啦。「阿女！妳唔好咁啦！」銅ｓｉｒ話。「係啊！阿銀！果陣係我唔好！但係妳都唔可以咁架！」能蟹話。我地幾個用盡晒所有既力係阿銀既身後面不停追。直到……「碰！」一聲既碰撞……「ｂｉｂｉｂｉ……」車既防盜聲……然後見到既，係銅ｓｉｒ係馬路中心抱起左被車撞到既阿銀，以及係身後面不知所惜既能蟹向我地大叫：「……ｃａｌｌ……ｃａｌｌ白車啊！！！」

就同我先前所講既一樣，呢一個又係一個入醫院既故事，我地坐左係急症室，等緊醫生係入面搶救。「佢既血型比較特別，我地血庫貯量少，唔知你地有無人同佢血型一樣？」一個護士衝左出黎問。「我係佢阿媽！唔知一唔一樣？」金姐即刻衝出黎問。「我都係！我係佢阿爸！」銅ｓｉｒ緊隨其後。「你地兩個跟我黎驗一驗。」護士講完呢一句後，能蟹都行左出黎：「驗埋我，雖然我唔知一唔一樣，但係如果驗到係一樣既話，都可以幫個忙。」見到能蟹咁做，我地幾個都走左去驗血幫手。不過……「阿琪，妳坐係度等我地，妳剛剛住完醫院，就唔好咁操勞，幫我地係度留意好唔好？」我向本來想企起身既阿琪講，而阿琪聽到我講後就話：「知道。」搶救，係爭分奪秒，好彩能蟹既血及金姐既血同阿銀同類型，護士知道後即刻安排輸血，而其他人就坐返係急症室到等。係呢一段時間，我坐左係阿琪身邊陪佢，我緊握住佢隻手同佢講，「放心啦，一定會無事既。」阿琪聽到後對我點一點頭。經過左一段時間後，醫生行左出黎同我地講左個好消息後，我地所有人都放下心頭大石。「醫生，我地可唔可以入去睇一睇佢？」金姐話。「可以，你地可以去，不過唔好咁大聲，仲有其他病人係度。」醫生講完後就離開左。而我地企左係阿銀訓緊既床邊，旁邊仲有好多儀器係度，佢仲未醒，不過以我成日睇ｄ醫院電視劇黎講，見到果部心跳機仲郁緊，姐係阿銀無事。「阿銀……」金姐望住自己個女，喊晒，而ＳＵＮＮＹ就係旁邊扶住佢。銅ｓｉｒ都一樣好擔心咁望住自己個女。「病人需要休息架，你地聽日先黎探佢啦。」係旁邊既護士話。「……但係我想留低。」金姐話，佢一臉央求。護士見到佢咁，就問：「妳係未佢家屬？」金姐立即點頭，「如果唔多人既話，我可以比妳留低，但係最多只可以留兩個人。」金姐聽到護士既說話後，望一望ＳＵＮＮＹ，然後望一望銅ｓｉｒ，唔知應該留低邊個好。而呢一刻，ＳＵＮＮＹ行左出黎話：「不如你……」「你留低好好睇住阿金同我個女。」估唔到銅ｓｉｒ既反能仲快過ＳＵＮＮＹ，「我聽日一早就會黎睇個女。」ＳＵＮＮＹ同金姐聽到後，都向銅ｓｉｒ微笑左一下，呢個微笑係感激既微笑。離開醫院後，大家都好累，各自返家，而我就送左阿琪返屋企，當然藍臣都係度，不過有少少唔同，就係我到而家都一直拖住阿琪隻手。但唔知係未因為太累，我到第二日先知道反應，我竟然可以拖住阿琪隻手咁耐。當我返到家，推開門，「衰仔，終於返。」老牛大人企左係露臺果邊望住剛剛行入屋既我。「仲未訓？」我明知故問左一下，而老牛大人無奈咁搖一搖頭，行到我面前問：「搞成點啊？」佢見到我因為驗血後既膠布，又問：「咩黎？」我笑左笑話：「無野啊。」然後行去房到，係行到房門前比左一個ｏｋ既手勢佢，然後話：「所有野都無問題。」老牛大人聽到我咁講後，笑左笑話我：「死仔，要我擔心成晚。」係啊，唔好意思，要老牛大人你擔心左我成晚。

呢件事就咁完結？當然唔係啦，一訓醒，就見到有好幾個ｍｓｇ係由一個新ｇｒｏｕｐ　ｓｄ　出黎，而果個ｇｒｏｕｐ既主題係去探阿銀。而且，原來都開左好幾個鐘，同埋好似差我未表態。然後再睇，原來阿琪都有ｓｄ　ｍｓｇ　比我。阿琪：起身未啊？阿琪：佢地話一齊去睇阿銀啊阿琪：未訓醒？阿琪：係未發生左ｄ咩野事啊？阿琪：呢排咁多野發生阿琪：你唔好嚇我啊阿琪有時擔心一個人都諗得幾多架ｗｏ……我：無事啊我我：剛剛先訓醒然後我就係個ｇｒｏｕｐ覆左個ｍｓｇ話一齊去，睇一睇個時間，原來只係早上十一點幾，所以我地約好左食完個ｌｕｎｃｈ後一齊去探阿銀。ＪＵＤＹ同ＣＯＷ因為今早先係醫院出黎，所以我地叫佢返屋企休息下先，況且而家所有事都大既搞好，佢地幫左咁多忙，都應該好累。而坐係度既人，除左食住面前既野食，個個都想講野但又唔敢，直到，能利講：「本身呢一餐應該係慶功宴，但估唔到……」能利未講完，能蟹已經打左佢一下。其實，佢講得都岩，如果無發生阿銀撞車件事，可能，結果會唔一樣，不過，呢個結個算唔算差呢？而家其實仲未知。食完野，我地一行人出發去探阿銀，不過醫院通常唔會比咁多人一齊去見佢，所以我地係病房外面輪流入，而我同阿琪就係第一組人入去。係入去既路上，我地見到ＳＵＮＮＹ行出黎。「佢點啊？」我問行到我地面前既ＳＵＮＮＹ，而佢只係無奈咁笑左一笑話：「唔知係未個天唔想阿銀再服苦落去，個天送左一份禮物比阿銀。」ＳＵＮＮＹ呢一句，令到我同阿琪都好不解，正當我同佢行到病房果陣，見到阿銀坐床上面，金姐就批緊蘋果比佢食，而銅ｓｉｒ就同阿銀係度有講有笑。係一個好溫馨既場面，我同阿琪見到咁都覺得好開心，不過，點解佢地會有咁既場面既？阿銀見到我同阿琪，用一個好奇既目光望住我地，然後問銅ｓｉｒ：「阿爸，佢地……係唔係我既朋友啊？」朋友？我地係妳既朋友？「唔係啊，佢地係妳媽媽既朋友，特登黎睇妳架。」銅ｓｉｒ答，然後金姐笑左一下，阿銀就望住金姐問：「媽媽，你朋友佢地真係好，特登黎睇我。」媽媽？先前仲好嬲既阿銀，叫金姐媽媽？我同阿琪真係好唔明白點解無啦啦件事可以去到呢個地步，金姐望到我同阿琪呆左既樣，笑左出黎，阿銀見到金姐無啦啦咁笑，不解地跟住笑，而銅ｓｉｒ就一路笑，一路行到我同阿琪既面前，好細聲係我同阿琪既耳邊講左個答案：「我個女佢失左憶。」

失憶！？唔知你地有無睇過一套戲叫被偷走的那五年，呢套戲，係講一個人因為某幾年過得好唔開心，係一次意外後大腦強制幫佢斷片。睇呢套戲果陣我一路睇一路屌，點會真係有呢ｄ情節係現實出現架！？但係，原來真係會有，而且咁樣既情況下發生呢件事，可能係最好既安排。阿銀係尋日既車禍後，大腦強制令佢斷片，聽ＳＵＮＮＹ話返比我地知，阿銀無左既記憶，係由佢認識能蟹到尋晚發生既果一大段記憶，亦姐係，佢而家記得既野，係金姐同銅ｓｉｒ離婚果一度。點解佢唔連呢樣野都唔記得？唔知，可能係因為佢已經知道係銅ｓｉｒ出面有另一個女人，所以覺得金姐同銅ｓｉｒ離婚先係正確既算擇，所以無唔記得掛。但係，如果阿銀知道佢父母要離婚，點解佢地頭先係病房入面可以咁和諧既？「媽媽爸爸，我大過架拿，有ｄ事可以直接話我知。」阿銀坐係床上面，對住金姐同銅ｓｉｒ講，「而家爸爸有另一個愛既人，而媽媽妳又有另一個人陪，我都明白有時有ｄ野唔可以強迫，但係有ｄ野，你地係未要同我講啊？」阿銀微笑住，但係卻流緊眼淚。好可能，佢呢一句話，其實當年已經想講，但係無勇氣，亦都無機會。批緊蘋果既金姐，放低左把生果刀，喊住望住阿銀話：「阿女，媽媽對妳唔住。」阿銀聽到後，依然微笑地喊緊，而呢一刻，銅ｓｉｒ亦都行左上前話：「要講對唔住既人，應該係我，係我令到妳無左呢一個家庭。」阿銀聽到銅ｓｉｒ既呢一句話後，緊抱住佢，然後話：「爸爸，唔緊要，最緊要你肯同我講出呢個事實，你講過，就算一個人幾壞，只要佢肯同你講真話，呢個人始終有得救，係未？」銅ｓｉｒ都忍唔住，喊左出黎。「爸爸，你依然係我既英雄，雖然你地而家選擇要分開，但係都要記住一件事，我係你地曾經用真愛所誕下既小孩，就算你地以後唔再相愛，都要好好愛惜我呢一份真愛送比你地既禮物。」阿銀，可能呢一個係上天最想送比妳既禮物。三個曾經係一家人，經過分開，到而家又聚返一齊，需然唔係美滿，但可能咁樣既結局，仲能令人銘記於心。係旁邊見到一齊發生既我同阿琪，都睇到喊晒口咁。如果失憶真係一個老套既情節，但可以令阿銀變返以前咁，我覺得發生左係最好既結局。

係病房外既公眾等候區，我地都好靜咁坐左係度，而先講野既係能蟹，「估唔到最後會係咁樣收尾。」然後，佢笑起上黎。「益左你啦，佢唔記得你以前ｈｕｒｔ過佢。」能利既反駁，令到我地全部人都笑左，而能蟹就尷尬咁話：「比返少少面我好ｗｏ。」「你仲有面架咩？咁撚渣比人捉左，成件事其實係你搞出黎架。」能利好唔比面咁扭能蟹既耳仔，佢就痛到喊，我地就睇到笑。「唔好意思，呢度係醫院黎，你地可唔可以靜ｄ。」我地吵到要護士出黎話先識收。過左幾日後，阿銀出院，金姐同銅ｓｉｒ都有去接佢，當然仲有ＳＵＮＮＹ啦，本來佢地都煩緊應該接阿銀去金姐度住定去銅ｓｉｒ度住，但係阿銀就好直接話：「我想自己一個搬出黎住。」其實，一直佢都係自己一個人住，金姐聽到阿銀咁講，其實有少少擔心，不過接落黎阿銀下一句說話就，「不過係我未搵到屋前，可唔可以輪流去你地到住先啊？」有時，可能當我地面對緊一個問題時，其實問題可能自己已經為自己搵左答案。所有野，終於告一段落，阿銀奇蹟地回到過去，馬高經歷過我送比佢既二十七腳後消聲匿跡，金姐母女之間既問題解決，能蟹既後悔亦都幸運地完結。上天突然間送左好多奇蹟比我地，但係，點解無我最想要果樣。回返帶先，大家仲記唔記得阿琪同藍臣突然出然幫我地出一百萬買起ｄ酒果晚，阿琪講左一句：「你繼續幫我朋友先，今日既事，就解決左果個人後先再講。」佢呢一句說話係同藍臣講既，但係點解關我事？探完阿銀果日，大家各自返屋企果陣，我同阿琪一齊行果條回家既路，但係，阿琪悶悶不樂，睇佢好似有野想講，但係唔知係邊度講起好。直到，去到佢樓下，「妳到拿，早ｄ返上去休息啦。」「我地，不如一齊去食ｄ野，我有ｄ野想講。」阿琪，終於下決心要講。都係呢一個餐廳，又係叫左成日叫既野食，「咦？好耐無帶你女朋友黎食野ｗｏ。」個阿姐仍然覺得我地兩個係情侶，不過，唔係……阿琪今日同平時唔同，平時野食一到，佢一定會即刻開餐，但係今日，佢望住ｄ野食，粒聲都唔出咁。「妳有咩野想講？」我問阿琪。而阿琪開始拎起ｄ野食，佢慣性唔食件多士，比左我後話：「……藍臣話，要帶我返大陸。」多士落入我既碟度，阿琪就拎起叉食緊佢既雪菜肉絲面，而我就望住面前一路喊，一路食緊野既阿琪，無晒反應。

「……點解無啦啦……」我未問完，喊緊既阿琪已經搖搖頭。唔知？唔想答？唔想去？呢個搖頭係咩野意思？聽到呢個消息，我已經無心情食野，望住喊緊既阿琪將面前既野食完後，佢深呼吸左一啖，然後好努力向我微笑左一下話：「好耐無同你單獨食野。」我呢個時候都勉強笑左一下，點一點頭，然後問佢：「可唔可以答左我，點解無啦啦佢要帶妳返大陸？」阿琪依然微笑，但係我睇得出，佢係笑得好勉強，「我先前未話，我身體唔多好，要返大陸醫既。」「妳話妳腎炎嘛。」我答。「嗯，今次藍臣落黎香港，其實最主要係我爸爸所托，佢叫藍臣帶我返大陸，仲要好好睇住我，養好身子先可以比我返黎。」阿琪既微笑慢慢消減，增加既係佢既眼淚，「……但係，我唔捨得啊……」「咁點解妳唔同妳爸爸講？」我問。「我爸爸係一個好硬頸既人，佢決定左既野無人可以改變，其實藍臣佢都有勸過我爸爸唔好咁做，但係都勸唔到。」阿琪好無助咁望住我。連藍臣都勸唔到，唔通阿琪要返大陸已經成為鐵一般既事實？「上次妳話，如果去，就會係一兩年……」我話，阿琪係我仲未問完就已經答：「係啊，我一兩年唔可以係香港，唔可以見香港既朋友，唔可以食香港既野食，唔可以見我媽媽，同埋……同埋……」阿琪欲言又止話：「……見唔到你。」聽到阿琪講呢一句，其實我應該開心，不過當我明白，阿琪見唔到我，亦姐係我都見唔到阿琪，兩年ｗｏ，呢個時唔長，但都唔短。而且，我同阿琪未開始就要好似ｄ異地戀咁？唔通上天仲覺得比我地既考驗仲未夠？呢餐飯，阿琪將佢最大既煩惱話左我知，但可惜，我地搵唔到一個解決既方法。帶走阿琪？但係阿琪咁聽阿爸話，佢點會。勸佢阿爸？同頭先講既一樣，點勸到。唔通真係要我同阿琪未開始，就要先經歷ＬＯＮＧ　Ｄ？

阿琪講左呢事我知後，我真係唔知可以點做，送左阿琪返去後，漫無目的坐左係佢樓下既公園度。我好記得，上次坐係呢度係阿琪比佢前男友打，坐左係度喊，而我就係度安慰佢。而家，就係我好無助。面對阿琪要走，我有咩野可以做？就係呢個時候，藍臣出現企左係我面前，「阿琪係未話左你知，佢要走既事？」我望住佢，點一點頭。而佢，就嘆左口氣，坐左係我身邊話：「其實我都唔知咁做岩唔岩，你知唔知阿琪聽到佢阿爸話佢知呢件事既果一晚，佢好大反應，從來未反駁過既阿琪竟然同佢阿爸鬧左場交，我真係未見過咁既阿琪，何想而知，佢係幾想留低。」聽到藍臣咁講，我都好出奇咁望坐佢，「阿琪同佢阿爸……」「係啊，果一刻既阿琪，好似好想保護某樣野而戰鬥咁，但係最後，佢都戰勝唔到佢果位硬頸既阿爸，以及令佢心軟既阿媽。」藍臣答我：「佢阿媽其實一直好擔心阿琪既身體健康，所以知道佢又跑返步既時候，已經好反對，今次佢阿爸想佢返上大陸醫病，佢阿媽都好讚成。」「唉……」我嘆左啖氣，「究竟要點樣先可以幫到阿琪……」突然，藍臣好大力咁拍左我既背隻一下，係好撚大力，如果唔係識佢既話，我真係會以為佢係尋仇果ｄ人。我比佢呢一下打到咳左幾聲，然後我呆左望住佢問：「做咩無啦啦打９我？」佢竟然笑笑口話：「每次我既朋友好似你咁款既時候，我都會好大力咁拍佢背隻，幫佢打氣。」聽到佢咁講，我真係得啖笑……「咁不如我都幫你打下……」「你對阿琪好重要架，你知唔知？」本來舉起手想打佢既我，因為佢呢一句話，停晒所有既動作，「……你講咩話？」藍臣笑左笑，佢呢一笑，好似帶一ｄ酸味，「我覺得，阿琪反駁佢阿爸，最主要既原因係因為你。」「因為我？」我問。「對上一次見到阿琪有咁既勇氣，要講返佢初戀男友返黎搵佢見面既事。」藍臣話。「初戀男友？」我記得阿琪曾經講過，佢拍左幾次拖，到而家覺得最愛既都係佢初戀男友。而藍臣就繼續講：「果陣我都追緊阿琪，幫左佢好多，但係佢初戀男友一出現，話想見佢，佢成個人就好似變左咁唔理佢阿爸既反對，點都要赴約，不過，佢初戀男友只係因為好耐無見佢想聚舊，而且，係帶住佢既仔去見阿琪。」「咁阿琪點？」我問。藍臣笑一笑話：「佢當然無事啦，你都知阿琪不嬲好樂天，而且只要佢見到人地過得好，佢就會替果個人開心。」「咁又係，阿琪不嬲都係咁。」我答。「不過呢件事唔係重點，而家重點係你，阿牛，你係令到佢又想反駁佢爸爸既人，所以你對阿琪係好重要，所以，你一定唔可以放棄。」藍臣語重心長同我講。我聽到佢咁講，突然覺得佢好似以前既自己，以前果個叫阿富唔好放棄阿琪，但其實自己又鐘意阿琪既人。我終於知道，果陣阿富點解話我好偉大，佢比唔上我，而家呢一刻，我覺得我跟本比唔上藍臣，但係我知道佢點解會咁做，因為佢覺得，我可以比到幸福阿琪。「不過……」我開聲講：「……我仲未諗到點樣幫阿琪。」藍臣聽到我咁講後，就話：「有時，唔駛諗住點樣改變阿琪既一邊，可以諗下，點樣改變自己果一邊。」「改變自己果一邊？」藍臣既說話，令我有一個新方向。

返到屋企，老牛大人同阿媽一切如常咁食緊飯，「死仔返黎拿，快ｄ過黎食飯。」雖然老牛大人叫到，但係，我今日真係咩野胃口都無，「……我唔食拿，你地慢慢啦。」「個死仔一定係出面食左野啦。」老牛大人話，而阿媽就幫我講：「阿仔都咁大啦，由佢啦，咁你入房休息下啦。」入左房後，腦入面仍然係果一個難睇，阿琪，如果照藍臣既說話，阿琪果邊已經無法改變，咁我呢邊可以做ｄ咩野去解決呢？其實，我心目中都有一個答案，只不過，我係未真係有咁既勇氣去實行到？唔知……又或者應該係，無法預計、驚……過左無幾耐，我房門開左，入黎既係老牛大人，「點啊，頭先一返到你就成個頹款，今次又有咩野難題啊？」我望住老牛大人，心入面果個答案更加唔知點樣實行。「有咩野講出黎啦，我地兩仔爺之間邊有秘密架。」老牛大人坐左係我床邊話，而我坐直左個人，同老牛大人講左一個假設性問題：「阿爸，如果果陣你追阿媽，要放棄自己本身既家庭，你會選擇放棄阿媽定家庭？」老牛大人好認真咁望住我，然後笑左出黎：「你大過拿，開始明白一個人成世流流長，總會預到兩難既局面。」佢摸一摸我個頭話：「你知唔知當年你阿爸係點樣落黎香港架？」我搖一搖頭，講真，我咁大個人，真係好少聽阿爸以前既野，「想當年……」係未每個人講以前都會用呢三個字行頭先呢？「我係偷渡落黎香港，就要唔止偷渡一次，偷渡左四次先落到黎，每次失敗左比人捉左返去，都會比人捉去剃光頭掃街架。」聽到老牛大人咁講後，我望一望佢ｄ頭髮，「你咁多頭髮唔驚啦。」「緊係唔驚，我地家族代代都係頭髮好生得之人。」老牛大人笑住咁講後，又回復認真話：「記得最後一次偷渡落黎香港，我係攬住兩個籃球，係就快到岸既時候跳左落海游上岸，同行既本來有五個人，但最後，只係得返我一個。」「當時好黑，又好凍，又驚會比差佬捉到送我返大陸，我拚命咁跑，就算我前面果一片地係一塊蠔田我都照跑，ｄ蠔殼整到我隻腳損晒我都繼續跑，流晒血好痛我都唔敢停，直到跑到蛇頭果度，我就放心ｄ，跟住第二日快快手出九龍塘拎埋身份證，今先完全安心。」好可能，有好多老一輩既人都有如此既經歷，但我地呢一輩人總會問：「點解果陣咁辛苦都要落黎香港？」我諗個個人既答案都係一樣，「因為想以後既生活好過ｄ。」老牛大人答左一樣既答案，而且佢就加左呢幾句：「我仲想，第時你阿媽生活好ｄ，我地ｄ仔女第時生活好ｄ，可以話，我落黎既動力，係因為愛。」老牛大人好少有地好慈祥咁望住我話：「不過，都要放棄好多野，就好似我一落到黎，就同上面既家人斷左聯絡，要到好多年之後先聯絡返，但果陣，我阿爸同阿媽已經走左，其他兄弟都無咩兩句。」原來，老牛大人當年都放棄過家庭。「但係我無後悔過。」老牛大人笑左一下，呢一笑係好自信既一笑，「阿仔，你要記住，每個人都有佢應該要去面對既人生，唔好因為一個地方而去局限自己既發展，呢個世界好大，你始終有一日要出去闖下，無錯，家庭係你既歇腳地方，但如果有一樣野令到你想出去闖，甚至想先離開呢一個歇腳地方既時候，唔好拖時間，因為家永遠都係度，只係睇你會唔會返去。」雖然我無同老牛大人講過我既諗法，但係佢所講既野，完全講出我所想既野。而老牛大人都覺得我明白佢所講既說話，慢慢咁起身離開我間房。「阿爸，多謝你。」我係老牛大人臨離開間房前講。而佢，停左一停話：「要出去既話，就唔好後悔做左呢個決定，好好去實行你所想。」如果改變唔到阿琪果邊，就只好改變我果邊，如果……如果我都同阿琪一齊上大陸既話，要準備ｄ咩野呢？我會唔會後悔？而家唔係諗呢個問題既時候，而係應該諗要點樣實行。老牛大人既一席話令到我既決心更大，大到係無野可以阻到我。……除非，有突發既事情發生啦……

有左呢個決心，成個人都好似變得好熱血，不過，我其實好少上大陸，計上次上去都係好幾年前同朋友上去玩，果陣港元兌人民幣仲好著數果陣。你地就知道有幾耐之前啦。去大陸要準備ｄ咩呢？除左要兌好ｄ錢，我又應該要帶幾多衫上去好呢？上面係ｄ空氣係未真係咁差呢？好多問題突然彈左出黎，好想問人，但係又唔知可以搵邊個……問能蟹？佢成日話我知佢成日上去玩，可以問佢！！！不過……佢實問我點解上去，到時一定唔可以話比佢知我係為左阿琪而上去，唔係佢有會講阿琪既壞話。所以……唔可以問佢。問ＪＵＤＹ？雖然佢都幾中肯，但係佢都想我唔同阿琪一齊多ｄ，而且果陣同馬高既事之後佢入左院，比佢休息下好ｄ。所以……佢都唔可以問。問拾拾？認識左佢一段時間，發現佢都幾敢講野……佢又話過支持我追阿琪，不過總係覺得佢唔會比到咩野意見我。放入後備名單到先。我一個又一個人咁諗，阿珍、阿塔、呂晨、金姐……最後得出左一個ＬＩＳＴ，我可以問既人，其實最可以幫我或最肯幫我既，有金姐同藍臣。而我決定搵左金姐先，原因係我想已經諗左計劃之後再搵藍臣。好快，就到第二日，我訓醒就即刻約左金姐，不過金姐話今日要忙屋企既野，所以叫我去佢屋企搵佢，佢ｓｄ左個地址比我，然後傾好時間後我就出發。出發係因為我諗到ｄ野要做，果ｄ都係為左返大陸要準備既野，就到時間後我就準備去金姐屋企。金姐屋企係私樓，所以樓下保安都幾嚴，如果唔係金姐交帶左保安話有朋友去搵佢，可能我都入唔到。上到去，按左門鐘。「黎拿！」又真係聽到裡面既人大叫出黎架ｗｏ，但把聲唔係金姐，不過好似聽過。門一開，我見到一個著住ｔ－ｓｈｉｒｔ同短褲既女仔，「我認得你啊，你係阿媽個朋友。」我望住眼前呢個女仔先呆一呆，睇清楚佢既樣同身材……「……阿銀？」「係啊，我地見過架拿，阿媽講左我知會有朋友上黎，原來係你，不過阿媽剛剛出左去買野，你入黎先啦。」阿銀講完後就拉左我入屋。

入到屋，尷尬，可能係因為面對住阿銀掛，幾日前仲同佢鬥生鬥死，而且佢仲好憎我地，而家就好似變左令一個人一樣。完全係兩個唔同既人。好有禮貌，而且佢仲染返黑ｄ頭髮，落落大方既一個女仔咁，佢微笑同我講：「口唔口渴啊？我去拎ｄ野你飲？」「……唔駛拿，係呢，金姐出左去好耐？」我問，因為想知金姐仲有幾耐先返到黎。「我媽媽佢真係剛剛出去咋，唔過幾分鐘你就黎左。」佢答我，咁姐係我要單獨咁對住阿銀？對住佢，我真係唔知講咩好……而家佢眼定定咁望住我，為免尷尬我只好四週圍望，盡量唔好同佢四目交投。「係呢？」「係！！！」佢無啦啦問我野，我真係嚇一大跳，呢一嚇，我真係成個人彈左起身，本來坐緊係度變成跌左落地下。阿銀見到我咁，都笑左出黎：「你無事嘛？」「……無……無野。」發生咁既事，我仲尷尬。我住返係度後，見到阿銀不停咁忍笑，而我就話：「妳想笑未笑囉……」「哈哈哈！！！！！！」估唔到佢又真係笑出聲。而我，都比佢咁既笑聲感染，笑埋出黎。好彩又發生呢件事，我地之間先無咁尷尬。「係呢？你女朋友呢？」佢問我。而我就好奇地問佢：「咩野我女朋友？」「果日同你一齊黎探我果個女仔囉。」阿銀講得一副理所當然。「……佢……佢今日有少少忙。」呢一次，係我第一次無即刻澄清阿琪唔係我女朋友。阿銀咁樣問完後，一副羨慕眼神望住我：「我都好想快ｄ搵到我既真命天子啊。」真命天子？我會係阿琪既真命天子？然而，阿銀又話：「其實，係我失憶之前，我地係未識架？」「下！？」聽到阿銀咁講我嚇左一跳，佢知道自己失憶，我用一個驚訝既樣望住佢，而佢就笑一笑話：「過左幾日，我發現我好似有好多野都同社會脫節咁，iPhone 竟然出到１０，但係竟然炒唔起，港幣同人民幣既兌率竟然對調左，最唔同既係，樓價仲貴左好多添啊。」阿銀一連用左驚嘆既語氣話我知，然後，佢又一副既落莫話：「本來我想用手機打去呢幾年識既朋友問下我失憶既時候，我係點過，不過媽媽就好堅持話叫我唔好知仲好。」我好明白金姐既用意，不過……「我叫你做阿牛得唔得啊？」阿銀問，而我點一點頭，「阿牛，其實我失憶既時候，係未做左好多錯既事啊？」望住面前呢一個求知若渴既阿銀，「……係。」我點一點頭好老實咁答佢，因為我覺得，就算所有人點樣阻止阿銀，佢始終有知道自己記憶既權行。佢聽到我咁講後，若有所思咁點一點頭話：「我都係咁諗，而且我覺得果件仲係一件好錯既事，錯到，連家人都唔應該原諒我。」係，阿銀做既事真係好錯，因為佢係傷害左自己，而且傷害到金姐。「不過，我覺得好幸運。」阿銀露出左一個好滿足既微笑，我疑惑地望住佢。而佢，就心懷感恩咁話：「如果，犯下天大既錯，家人都會無條件地原諒，呢一份愛，比起世間上所有既愛都來得重要，就算係我當初做左一個錯既選擇，呢一個家永遠都會為我而開門，係我既避難所，係我既歇腳點。」如果，如果我選擇同阿琪上大陸最終係錯既決定，唔知我既家人，會唔會原諒我呢？我諗……一定會。

「如果……」我問阿銀，「……如果當妳知道返失憶果陣既野，但係果ｄ回憶係令到妳憎恨自己既話，妳會點？」阿銀聽到我咁問後，就好得意咁拎左一部好舊款既手機，呢部手機係一部眾人話可以擋子彈既手機，「前幾日我搵到呢一部手機，上面有好多好朋友既電話。」我諗佢所講既好朋友，應該係佢仲未變壞之前時所識既好朋友，「我想逐個逐個去搵，問返佢地會唔會知道我失憶果段時間，我究竟做左ｄ咩。」「咁……妳仲未答我既問題……」我問，但阿銀用好堅定既眼神望住我話：「唔會，做左出黎就唔怕認，我要對我所做過既野負責，更加要為自己負責，所以我唔會憎果陣既自己，因為果陣既自己都係屬於自己既選擇。」「就算果ｄ係對而家既妳背道而馳，妳都唔會憎恨自己？」我再問。「係。」阿銀依然好堅定咁點一點頭。面前既阿銀，佢果種堅定真係好令我佩服，不過諗深一層，可能當初就係佢呢一種堅定，令到佢選擇離家出走同變壞。呢種性格如果向好既發展可以得出一個好既效果不失係一件好事，但如果向壞，後果真係好難想像。所以，我個計劃一定要安排得好好。「阿牛，你要幫我保密唔好話比我媽媽知，我想搵返失憶果段記憶啊。」阿銀一副央求既樣，面對一個咁樣既女仔，「知道拿。」我其實都幾容易心軟。我同阿銀傾左陣，大既都係佢既生活點上既野，以及，先前佢所做過既一ｄ事，佢好認真咁聽，有ｄ野聽左佢會大笑，有ｄ野聽左佢會好難以置信，但係睇得出佢接受先前咁樣既自己，就好似佢所講既野一樣。就咁樣同佢傾計傾到金姐返黎。「點啊阿牛，你好少會搵我架ｗｏ。」金姐一見到我第一句就咁講，而我只係傻笑咁回應佢。「你地慢慢傾啦，我返房上網睇下野。」阿銀話，然後返入自己房，臨返入房果陣佢同我做左個守秘密既手勢，而我好識做咁點一點頭。金姐見到我地兩個既動作，就問：「你地兩隻野係我唔係屋企既時後做左ｄ咩？」我又係傻笑望住佢。金姐見我咁樣傻笑，無問落去，「你地兩個後生係度整古做怪。」佢坐左係我面前，開門見山咁問我：「點啊，想問我你同阿琪既野啊？」「妳又知？」我問。「我做人做得耐過你，眉頭眼額見咁多，一睇就睇得出你想問咩啦。」金姐話：「點啊，你同阿琪而家咩野關係先？」「唉……」一切既野，就係呢一下嘆氣下展開左序幕。

我同金姐大既講左我同阿琪而家既情況，金姐聽完後，無表情，無表態，只係好靜咁望住我，我比佢咁樣望到好唔自在，問佢：「金姐，妳唔好粒聲都唔出望住我啦，我黎就係想聽下妳既意見咋。」金姐企左係身，下左入廚房倒左杯水比我，「……金姐，我唔係要飲水啊，我係要聽下妳既意見。」「飲左水先啦。」佢同我講，而我都聽佢話飲左啖水後又問：「金姐妳覺得點啊？」「冷靜ｄ未？」金姐問我。我無奈咁望住佢：「我一直都好冷靜ｗｏ。」「咁就得啦。」金姐既回答，令我都唔知佢想講咩，而佢見到我成個諗樣，就話：「如果你一直都好冷靜，其實你頭先所講既野已經成為左你既答案，做咩仲要我既意見？」又係，金姐講既係岩，因為我已經決定左咁做，但係，點解我又要黎呢……「你想聽我意見，只係有一個目的，就係想搵個人認同你既做法，令到你更有信心去做你所定下既決定。」金姐話，無錯，我想做既野就同金姐所講既一樣。「咁妳既意思係……」「我係唔會對呢樣野作出任何評論。」金姐斬釘截鐵話。我聽到佢咁講，真係呆左一呆，然後話：「就一句，支持同反對我都無所謂。」「牛仔，而家最大問題唔係我既答案，而係你既人生係由你自己去選擇，唔應該交係別人既手上。」金姐呢一句後，我又進入左呆坐狀態。「你要明白，愛一個人，係自己既選擇，為一個人放棄左某ｄ野，都係自己既選擇，相對地，被一個人愛都係一樣，接受一個人為自己放棄都係一樣，所以你而家最緊要知道既人係，你對阿琪既付出，你選擇左點行就得，同埋要緊記，所有野都係你自己選擇，如果阿琪到最後真係唔接受你既受，要怪都只可以怪自己，知道未？」金姐呢一段說話，關心中帶有警告既意味。我靜左一靜消化緊金姐既說話，然後向佢講左一句：「我明白我已經有左決定，但都係想聽下妳既意見。」金姐嘆左口氣話：「唔支持，因為我唔知阿琪對你既意思係點，唔反對，係因為愛情呢樣野只可以自己去選擇，不過，牛仔你要記住，愛情係雙方，如果單方面付出到某個地步，小心適得其反。」聽完金姐呢一個中立既意見後，我對佢點一點頭，「知道。」我明白向我講咁多野，係因為擔心我做錯決定，不過佢已經知道我想點做，所以，講咁多野係因為想我……

金姐留左我係佢屋企食飯，熱情難卻所以我答應左佢，係佢煮野食既期間我同阿銀都傾左好多，不過佢無問我先前既記憶，只係問我關於而家一個年代同佢記憶中既年代有咩分別。我有反問返佢，點解唔問一ｄ關於佢自己既回憶，佢微笑答返我話：「好似頭先所講一樣，我想自己去搵。」傾既期間，一路聞到金姐煮野既味，真係好香，阿銀都話金姐煮野食好好食，今日我可以留係度食係我好彩。我就笑笑口咁認同。然後，門口突然有一陣搵鎖匙既聲音。「阿女，幫我開門。」金姐係廚房大叫左出黎。「知道。」阿銀用同樣既樣浪回答後，走左去門口果邊開門，「我開門仲快過你搵鎖匙，ＳＵＮＮＹ你手腳真係慢。」ＳＵＮＮＹ聽到阿銀咁話佢後，笑左笑話：「妳呢個靚妹唔好以為你阿媽係我女朋友，我就唔敢教訓妳ｗｏ。」「你敢咩？」阿銀扮到好得戚咁同ＳＵＮＮＹ講笑。而我見到ＳＵＮＮＹ，先係呆一呆，無錯，我一早知佢同金姐而家係情侶關係，但突然係金姐屋企見到佢，真係意料之外。ＳＵＮＮＹ入到屋，見到我係度就話：「阿牛，你黎左啊？」我點一點頭，心諗真係巧恰，我想問意見既其中一人，除左金姐，就係ＳＵＮＮＹ。ＳＵＮＮＹ坐低後，阿銀就好識做話：「你地兩個傾下計先，我入去幫我媽媽手。」「妳入去幫手？咁今晚仲ｄ野仲食唔食到架？」ＳＵＮＮＹ話。而阿銀都不甘示弱話：「係啊，我會係你食既野度落毒，你今晚唔好食啊。」然後就走左去。我見到ＳＵＮＮＹ同阿銀既關係咁好，我都好開心，而ＳＵＮＮＹ係阿銀走左之後，就問我：「今日上黎係未有咩野事？」「你又知？」我問佢。「你有幾何會主動搵阿金先得架，搵得到一定係有野想問佢啦。」	ＳＵＮＮＹ果然係見慣世面。又係一樣，我同ＳＵＮＮＹ講左阿琪既野，然後佢一臉既苦思後話：「阿牛，你覺得愛情，有無男女之分啊？」突然間既問題，令我都唔知點答佢好。

直到食完餐飯，離開金姐屋企，我仲思考緊ＳＵＮＮＹ問我既果一條問題，愛情究竟有無分男女呢？其實，我好想答無，因為我總係覺得，永遠都係我先去追求別人，ｄ女仔都係享受我追勆果陣我對佢既好。我雖然只係拍過一次拖，但係都追過幾個女仔，但係，佢地都只係話我係一個好人，姐係，收左好人卡。但點解，我就只可以係收取好人卡既果一個，直到我同我既ｅｘ　拍拖，我以為可以打破果一個局面，但到最後，都係分手收場。係升降機入面，得我同ＳＵＮＮＹ兩個人，佢因為話要落街買ｄ野所以送我落黎。但係我知道，佢想做既野唔係佢所講既野，而係，想聽我既答案。「我覺得係。」我答ＳＵＮＮＹ。而ＳＵＮＮＹ只係笑一笑話：「如果你真係咁樣諗既話，你選擇繼續追阿琪，陪佢返大陸只會繼續痛苦落去，無結果。」「點解？」我問。「其實頭先你答我愛情有男女之分，我有少少失望，阿牛，愛情永遠都係兩情相悅，就算ｄ人成日講女追男、男追女都好，其實兩個人係埋一齊必定係大家都對大家有所感覺，所以愛情，只會分為得到以及得唔到，你明唔明啊，阿牛？」ＳＵＮＮＹ語重深長咁話。「咁你既意思，係阿琪同我，其實係得唔到既愛情？」我又問。呢一次，ＳＵＮＮＹ只係拍一拍我既膀頭話：「其實，你自己一早知，點解仲要問我。」係，可能答案我一早就知。行出升降機，ＳＵＮＮＹ係我身後問我：「阿牛，如果你覺得愛情有男女之分，你覺得自己做咁多野去追阿琪，係未一種認命既諗法？」我聽到佢咁問後，企左係度，轉身後望住佢：「如果話係認命既話，倒不如話我係認定左而家呢一刻，阿琪係我既唯一，我想同佢係埋一齊，我想佢做我女朋友，甚至以後我想佢做我老婆，我地仔女既媽媽，所以生為男性既我會用盡方法去追佢，聽起上黎可能會比睇唔起，覺得我係兵，不過，我唔會介意佢地既想法，而且，我都認同你既講法。（「我既講法？」ＳＵＮＮＹ笑左一笑。「我總係覺得愛情係有男女之分，但我都相信，要得到愛情要兩情相悅，我可以肯定阿琪對我有好感，只係我地雙方可唔可以行多一步，就要睇接落黎我可以點做。」我好認真咁回答，而我面前既ＳＵＮＮＹ點一點頭，「希望，一切都可以照你既計劃進行。

我想進行既計劃，得唔到金姐既支持，但係，佢都無反對，加上ＳＵＮＮＹ既說話，其實，我只感受到自己係孤軍作戰。其實我想金姐佢支持，只係想多一個人認同我咁做，等我實行呢個計劃更有信心，但係而家連我覺得會支持我既人都唔支持既話……我……仲可以搵邊個。唔知係未每個人係最無助既時候，都會放空呢？放空既時候，好多既回憶都湧現，就好似係我同阿琪既回憶跑馬燈咁樣。我記起，我地第一次既見面，我對佢一見鍾情果一刻。我記起，我同阿琪第一次跑步，我仲撞親整到阿琪好擔心我。我記起，同佢第一次食飯，我地好開心咁食左好多野。第一次聽佢講心事、第一次拎起電話聽到佢喊、第一次佢靠住我既膀頭、第一次拖住佢隻手……飲酒既事，果兩次ＴＲＵＴＨ ＯＲ ＤＡＲＥ、果次飲左酒後好大膽錫左佢一啖。送泳衣果一刻、游水果一刻、同佢面對面好接近既果一刻。慶祝生日果晚我第一次煮野比佢食，果個寫左師奶仔既鬆馳熊蛋糕、果隻燒雞、果兩條煎得唔知熟唔熟既魚、仲有沙津杯同佢整既蛋餅。仲有佢每一次既笑容、每一次同佢係超級市場行街買野、我每一次掐佢既鼻、佢每一次既為食豬樣。原來，一年入面我同阿琪已經有咁多既回憶，但係點解，愈想起呢ｄ回憶，我既心卻愈空虛？諗起呢ｄ回憶，甜蜜但帶ｄ苦，盼望但又有失望。多謝妳，阿琪。可能，係因為我知道一個事實，但係我永遠都唔肯去面對，不過就算係咁，我好想去實行我果個計劃。

就當我沉醉係與阿琪既回憶之際，身後面有一陣古惑既氣息接近，到我下意識想向後望一望係ｄ咩果陣，一個手掌已經打左落黎，「牛兄！做咩係度發吽哣！」係ＪＵＤＹ個衰妹，因為我咁岩轉左個頭望佢，本身佢想拍落我後尾枕既果一巴正正咁打落左我塊面上面。仲要係好大力！係好很大力！真係好很大力啊！我成個人飛跌左係地上面，隨著感覺到面上灸熱感覺，我慢慢撐起自己企左起身，望住果個竟然面無表情既ＪＵＤＹ，佢仲好夠膽死問我：「你攪完笑未啊？」我聽到果刻真係想衝上去大巴大巴咁昇佢。正當我想破口大罵佢之際，佢一個問題令我即刻無力，「無同阿琪一齊咩？」就係咁簡單既一句就可以打沉我，我坐返係本身坐既既石椅上面，而ＪＵＤＹ就好好奇咁坐左過黎，好得意咁問：「係未發生左咩野事啊？話我知，話我知。」呢一刻既我只係覺得佢好煩厭，但係天下間有咩野可以敵得過想知八掛既女人？佢地想知，真係可以用盡方法架……最後我只可以死死地氣話左少少少少少少比佢知，不過同我想像中既結果一樣，佢一聽到後就話：「唔撚係啊！你想為左果個阿琪做一個好重大既決定！？」「ＪＵＤＹ小姐，呢個公園得我地兩個，可以唔駛咁大聲架……」因為佢頭先既聲浪係可以傳達到整個屋苑。而ＪＵＤＹ就好認真咁望住我話：「阿牛，其實你為左佢已經做左好多野架啦，但係點解佢都未肯同你一齊，其實你自己都知道架，佢係未真係值得你為佢做到咁先？」我望住ＪＵＤＹ好認真咁點一點頭。而佢，就只係嘆左口氣。問我：「果個係咩野決定？」痴線既，無話佢知佢已經咁大反應，話左比佢知後仲得了既，今次死都唔話佢知。「係未佢要你用錢養佢？」「佢肯既話我又唔拘啊。」「佢無理由向你迫婚掛，你唔值得啊。」「係妳眼中我係ｄ咩……」「唔通……佢想妳滿足佢某樣既需要！？」「妳思想真係污糟！」「我講緊食量啊……」ＪＵＤＹ估左好多都估唔中，而我都比佢煩到個腦實晒，想避開佢都避唔到，直到，佢好語重心長同我講：「阿牛，講真我真係咁佩服你，其實你都有眼見，我地成班朋友有邊一個真係支持你繼續追阿琪先得架，不過你仍然可以繼續堅持自己既想法行事，雖然可以話係你死牛一面頸，但係呢一種堅持，如果用係其他地方，可能仲好。」「妳意思係其他女仔？」我問。但ＪＵＤＹ佢反左一下白眼話：「阿牛……你腦入面係未只係得女人啊……」

我覺自己今次真係幾叻，因為我堅持到唔話比ＪＵＤＹ知，不過，就令到ＪＵＤＹ對呢一件事起左戒心，而且條衰妹事後竟然將件事話左比其他人知……其他人包括能蟹果一對、七三廿一果一對、阿珍、阿塔、呂晨等地。真係無諗過佢會用輿論壓力黎迫我講出黎……深深體會到唔好得罪女人呢個真理。ＪＵＤＹ幫我講左比其他人知後，我既電話就不停收到唔同人既短訊，所有既內容都係一樣，叫我未ｏｎ９，唔好傻之類。見到呢ｄ　ｍｓｇ我真係好無奈……不過有一個我一見到就好激氣，係ＪＵＤＹ　ｓｄ　左個笑到喊既樣比我，而且加左一個「你今次仲唔死」既ｍｓｇ。好明顯，呢個衰妹係有心玩野。佢地仲開埋個ｇｒｏｕｐ拉左我入去，我不停ｑｕｉｔ佢地就不停拉，最後我都放棄左，ｓｅｔ左做靜音算。但就係呢個時候，我收到一個電話，係呂晨打黎。我猶疑左一陣就接聽左，不過一接聽，呂晨咩都無講，呢一個靜寂維持左五秒後由我黎打破，「打比我咩事？」「點解？」呂晨問，聽得出佢好似好怒氣。「咩野點解？」我問返佢。「點解你為左阿琪可以做咁多野啊！？」呂晨可能係忍無可忍，好大聲咁叫左出黎。「我……」我都未答，呂晨已經收左線……面對呂晨呢一個突如其來既電話，我真係唔知佢係咩野意思。然後，收到既係阿珍既電話。「喂……」「你呢個阿牛係未ｏｎ９架！一早同你講左呢個阿琪唔係咁簡單架啦！點解你……」佢一連狂講左好多句，我都應接不下，「妳……妳冷靜ｄ先。」「我點冷靜啊！而家我既好朋友比一個女人玩到咁啊！仲要話要做一個好重要既決定放棄某ｄ好重要既野啊！你講！係咩野決定！」阿珍仍然好嬲咁話：「點解你話定都唔聽架！！！」然後，又收左線。係未每個女人發嬲果陣都鐘意打比果個人鬧完佢一輪後就收線架呢？然後，又收到另一個電話……「今次又係邊個啊？」我望一望，係一個未入電話ｌｉｓｔ既號碼。橫店頭先都聽左兩個電話，唔爭在聽埋呢個啦。「喂？」「你呢個ｏｎ９係未溫女溫上腦啊！傻撚左啊！痴撚線架！咩撚野重要決定啊！放咩撚棄ｄ野啊！」聽得出呢位女士應該開始語無論次，「等等……妳係邊個啊又？」「我係能蟹條女啊！你條撚樣連我把聲都唔知！？真係想死啊？你……」聽到呢度，好似有個人拎走左佢部電話。一開聲，「喂，你真係決定左要咁做？」係能蟹把聲。（條撚樣真係無得救架！）「係。」我答佢。（邊有人咁撚蠢架！）「今晚出黎傾下好唔好？」能蟹問。（如果係我！我一定打撚死佢啊！）「如果剩係我同你兩個既話，可以，如果有其他人既話，就唔駛。」我答佢。（叫佢話我地知佢而家係邊！我而家就走過去打撚醒過仆街！）能蟹靜左靜後，就話：「可以，無問題。」（我要而家就過去打撚死個仆街啊！）「能利佢，好似好嬲ｗｏ？」我問。（我要大巴大巴咁昇到佢鼻屎都飛出黎！）「係啊，其實我都好嬲，不過見到佢咁嬲，我都費時嬲住先。」能蟹答。（我仲要打撚斷佢對腳添啊！）「好，咁今晚見。」我話。（好撚嬲啊我而家！！！）「ｏｋ。」能蟹答。（阿牛係個ｏｎ撚９既死仆街！！！！！）然後能蟹就收左線。其實，有咁多朋友關心自己係好開心既事，不過佢地出自既關心係同你而家想做既野相反既時候，內心，都好掙扎。

同左老牛大人話今晚唔返去食，因為，約左能蟹今晚見面，我同佢約好左係一個大排檔度見面，呢個大排檔，係我地一有心事都會約去既果個大排檔。一去到，就已經見到能蟹叫左成大啤酒，臺面一樣菜都無，行左過去一坐低我就話：「我又唔係唔開心，唔駛叫咁多啤酒掛。」能蟹聽到我咁講後，嘆一嘆氣話：「呢ｄ啤酒唔只叫比你飲架，就用我。」佢開左一支酒，然後倒左落我同佢個杯度，「我而家睇住我朋友比另一個人傷害緊，但我自己咩野都做唔到，好唔開心。」我聽到佢咁講，只係笑左一下，「可能件事無你想像中咁複雜呢。」能蟹聽到後都笑左一下，「希望啦，我只係覺得，而家我係你既身上面，見到當你阿銀既影子啊。」「阿銀？」我問。佢將手上果杯啤酒一下飲晒，「係啊，阿銀啊，果陣想我改變既果一個阿銀，不顧一切對我好好既果個阿銀啊。」然後，佢無再倒酒落自己個杯到，而係直接成支咁飲，「你知唔知果陣我對阿銀，只係覺得佢係一個可有可無既人，如果我有事，佢一定會第一個人出黎幫我，不過就算我唔搵佢，都可以有其他人幫到我，佢既位置，就係咁可有可無，你明唔明啊？」我好疑重咁望住能蟹問：「你同我講呢ｄ野做咩啊？」「你仲唔明？其實係阿琪心目中，你可能都係咁可有可無架咋。」能蟹話。「但我覺得，佢唔會。」我答佢，佢聽到呢一個答案後，又嘆左啖氣，「我諗，當年阿銀就好似你咁諗，所以一直堅持落去，但係到頭來佢得到左ｄ咩？未就係我既傷害囉。」好明顯，就算阿銀失左憶，金姐話無左怪能蟹，但其實能蟹仍然自己怪自己。「我唔想見到我朋友到最後，因為呢一個女人令到佢以後都害怕左愛情啊，你值得有一個真心對你好既女仔，而唔係一個只係你一味付出而另一個只會照單全既人啊。」能蟹話。「阿琪唔係呢一種人。」我用肯定既語氣講呢一句話，但唔知點解，一講完呢一句後，我個心有ｄ虛。「真係？阿琪唔係呢一種人？咁阿琪對你做過ｄ咩野你覺得係好偉大，佢係放棄左為你架？」能蟹問我。「我……」我諗左一陣，「我聽過藍臣話阿琪為左我同反抗佢爸爸。」「咁都係你聽人講姐，但你再真心再諗一諗，阿琪為左你做過ｄ咩？」能蟹又再問多次。而我，又返左去果一個回憶迴路入面，係入面，我同阿琪既回憶又一個一個咁出左黎，但係，我見到好多既回憶後面，都係而我付出做基楚既快樂。阿琪為我做過ｄ咩？呢一刻，我真係答唔到能蟹。但係，我腦海中不停有把聲音話左一個答案比我知道，而呢一個答案，我都直接同能蟹講：「阿琪為我做過ｄ咩，唔重要，最重要既，係我而家呢一刻可以為阿琪做ｄ咩。」可能，好多人聽到都會覺得我好傻，但係，當所有人都同我一樣深愛住某一個人既事後，做所有事，都會不為後果而去做。

「可唔可以講你個計劃我知？」能蟹簡單直接咁問我。其實，我個計劃好簡單，「我想陪阿琪一齊返大陸，係佢醫病既時候陪住佢。」無錯，就係咁簡單。能蟹聽到我咁講後，深呼吸左一下後問我：「咁你屋企人點啊？」「我爸爸同我講左一番話，佢話我到呢個年紀，係時候選擇自己既路，所以，就算我想做ｄ咩，佢應該都會支持。」我答左能蟹後，能蟹只係搖一搖頭：「兩父子都一咁傻。」然後，能蟹又問：「咁你份工點啊？你上到去既生活開支呢？」我認真地諗左一陣後答佢：「呢幾年我都有ｄ貯蓄，我諗都可以應付到。」果筆錢，其實本身諗住果陣貯黎同前女友結婚果陣用，不過講到明已經係「前」，而且，我本身有無咩野要用到錢，所以一直都放住係度無郁過。能蟹聽到我呢個答案後，又係搖一搖頭。「咁你上到去生活方式同文化都會好唔同，你接受到咩？習慣到咩？」能蟹問。「我覺得呢個又唔成問題，我不嬲份人逆景處理都好強。」我答完後，能蟹無奈咁嘆左一口氣，「咁又係……」佢再飲左啖酒後話：「而家既你跟本已經決定左去，我點講都無用。」佢用酒樽同我個杯碰杯，「記住，見唔對路就返黎，點都唔好戰死沙場。」「係都傻傻地既，你講到我好似去打杖咁。」我笑住同佢講。「唔似咩，跟本你上去陪阿琪，就同去打一場無把握既杖一樣，被動得黎又唔會知道有無好結果。」能蟹話。佢呢一句道話，其實我聽到後內心都好動容，我答左一句：「好可能，我由一開始識阿琪果陣，已經預左要踏上呢一場戰爭。」「咁姐係你明知去死都要去做。」能蟹話。「可能，會九死一生呢。」我講完呢一句後，我地兩個都大笑左出黎。係，可能，我就係而九死一生呢一個心態，先可以一直等阿琪，以及為阿琪付出自己既所有。

好耐都無出席過跑ＧＲＯＵＰ既活動，見今晚有閒，而且想跑下步出身汗，最重要既，係想比自己既思路休息下，唔想再諗阿琪既事。我係跑ＧＲＯＵＰ個名ＬＩＳＴ加左自己個名，好多人都留ＭＳＧ話我好耐無出黎跑，好耐無見我，但係果Ｄ留ＭＳＧ既人，都係一Ｄ　ＨＩ　ＢＹＥ　ＦＲＩＥＮＤ。無左阿琪、無左能蟹、無左ＪＵＤＹ、無左七三廿一同拾拾、無左金姐同ＳＵＮＮＹ，今晚既跑步，得我一個人。有一種，好似比全世界拋棄既感覺。定係，我諗得太多。直到出去跑步前果一刻，我既電話響都無響過，就好似，全個世界突然靜晒一樣。好唔慣，但係點解唔慣？因為無左佢地既ＭＳＧ……就同我頭先所講既一樣，無左佢地，今日跑步既活動，好乏悶，「牛仔，好耐無見你出黎跑ｗｏ。」好彩仲有一個識得既人，我望住菜老闆苦笑左一下，「呢排多野煩嘛。」菜老闆聽到我呢一句後，笑左一笑話：「通常呢，人類係自己拎ｄ煩惱黎煩架姐，好少何會煩惱自己搵上門。」「係咩……」我答佢，然後望一望四圍既人，好多我都唔識，就問佢：「我無出席咁耐，估唔到多左咁多我唔識既人。」「係啊，最近有好多人都入左黎呢個ＧＲＯＵＰ，唔知為咩呢？」菜老闆對住我笑左一個不懷好意。「你呢個笑容咁架。」我話。「一陣你就知架拿。」菜老闆仍然係個一個不懷好意既笑容。然後，就開始跑步。無左佢地，今日跑步特別靜，平時佢地係度，我地幾個都會一路跑一路傾計，能蟹就會講一ｄ好ＯＮ９既笑話，而我地就會話佢ＯＮ９邊度好笑，ＪＵＤＹ仲會適時講粗口話好撚累以後唔跑之類既說話。但係今日，好靜……好靜……其實，都唔算靜既，因為總係聽到我身後，果ｄ我唔識既人係度竊竊私語，唔知佢地講緊ｄ咩，我亦都無興趣知道佢地講緊ｄ咩，因為我今日黎既目的，就只有跑步，出一身汗，好讓我既混亂思緒清洗一下。跑完步，我地係一個運動場休息，大家都係度做緊拉筋既動作，而我旁邊既菜老闆就問：「跑完步，有無開心返ｄ。」老一輩果然係老一輩，「開心返ｄ拿。」我答佢，而佢就笑笑口話：「咁未好囉，人生總會有開心同唔開心既時候既，仲有排你捱架。」我聽到佢咁講，都笑左笑回答：「係啊，我諗應該仲有排捱。」就係做完拉筋後，有幾個我唔識既女仔走過黎問我：「你係未叫阿牛啊？」突然有幾個女仔行過黎問我呢個問題，真係一時唔知咩野反應，「……係……係啊。」「佢真係阿牛啊！」點解佢地無啦啦咁興奮既……菜老闆就係旁邊偷笑，慢慢走開左。「聽人講你有一晚為左朋友係酒吧同一個人鬥酒，好型啊！」「仲有起勢踢人，好有男子氣慨啊！」「而家好少有男人咁有義氣同咁ＭＡＮ架！」等等，仲咩我眼前呢ｄ女仔，好似對住我變晒做心心眼咁架。「……ｅｒ……妳地講緊既野係邊度聽返黎？」我問佢地。「我地聽ＡＬＡＮ同ＴＯＮＹ講架，你真係男人中既男人啊！」原來係果兩條友……估唔到佢地唔至狗公，仲咁八掛同口疏。但係，果日佢地兩個在場架咩！？不過呢個唔係重點，而家既重點係，我無啦啦比一大班女仔圍住，點算好……

我究竟……做緊ｄ咩野……「阿牛你鍾唔鍾意食呢樣架？」「阿牛你平時鍾意玩ｄ咩架？」「阿牛聽晚我約你去睇戲好唔好啊？」點解……點解有咁多女仔會為住我問咁多野既……突然間咁樣，我真係係適應唔到，而且……跑ＧＲＯＵＰ果班男ＭＥＭＢＥＲ，個個都對我目露兇光咁。呢一種目露兇光好熟識，就好似以前呂晨或者阿琪同我講野果陣，佢地都咁樣望我，但係今次，果種壓力係大好多，大到，好似有種想殺左我既感覺。如果呢個時候，佢地係度一定會笑緊，我講既佢地，當然就係ＪＵＤＹ佢地，而阿琪如果見到我咁，唔知會點呢？跑完既呢一餐飯，我第一次食得咁唔自在，回想起以前，阿琪都成日比ｄ狗公不停問野，而家既我開始明白佢既感受，其實有時，唔係一個你在意既人問你好多私人既問題，果一種感覺，只會覺得煩厭。食完，好似無食咁，唔怪得每次阿琪食完呢一餐飯，都會同我佢仲好肚餓。原來，佢講既係真。係我走果陣，又係一陣既騷動，因為，果ｄ女仔爭住要我陪佢地返屋企……不過今次好彩，菜老闆竟然幫我打圓場話：「阿牛今日約左我有ｄ野要傾，所以第日先送你地返去啦。」佢講完呢一句，都無理班女仔既同意，就拉走左我，而我就咁樣同佢一直行，「唔該你啊菜老闆。」「傻啦，見你比咁多人圍，唔救你點得ｗｏ，唔好睇我平時咁鍾意係旁邊睇戲食花生啊，適時我都會識做既。」菜老闆話：「你呢，呢排阿琪都好少出黎跑，佢無野嘛。」聽到菜老闆咁問，我都嘆一嘆氣，講左少少比菜老闆知，而其中，都有講我想陪阿琪返上去既事，佢一聽到我，好驚訝望住我話：「估唔到你竟然可以做到呢一種地步。」我聽到佢咁講，只係笑笑口咁話：「其實我都無諗過我會做到咁架，菜老闆啊，你會唔會覺得我咁做，其實好蠢。」菜老闆拍一拍我既膀頭話：「牛仔，而家呢個年代，好少有你呢ｄ可以為愛情犧牲到咁既一個地步，但係呢知唔知咁樣既犧牲，可能得唔到你想得到既結果？」「……我都知。」我答。「咁你又去做？」菜老闆問。我地而家行緊既路，係我同阿琪每次跑完步返屋企都會行既路，係呢條路上面有好多我既既回憶，而我最記得，係果一晚，我地擦肩而過既一吻。「菜老闆，原來一個人，真係可以為左另一個人而無左自己架，就好似，我而家咁……」唔知點解，呢一刻，我好想講出我自己藏係最心底既話：「其實，我好驚，我好驚我為左阿琪犧牲左咁多，但係佢都係唔知道我既好，我好驚，我為左阿琪已經無左自己，我好驚，我搵唔返以前既自己，不過，我仲驚既係我以後搵唔返而家呢一個好愛阿琪既自己。」我一直搵人想支持我既諗法，係因為我怕自己無左為阿琪犧牲既勇氣，但係，好多人都明白我咁樣做，都唔會有好結果。菜老闆望住無奈既我，只係講左呢一番話：「愛情既結局，唔一定要一齊先係完美，可能，大家分道揚鑣，都會係一個完美結局。」

咁究竟，我應該同阿琪一齊定分開會好ｄ？本來以為跑完步思緒會無咁亂，估唔到仲乿過先前，漫無目的係屋企樓下踱步，直到，收到一個電話。「喂？」我話。「喂？係未阿牛啊？我係藍臣啊，阿琪佢唔見左啊。」藍臣把聲好慌張咁話。「點會咁架！？」我問。「唔知啊，本來頭先係屋企既，佢央求佢媽媽比手機佢玩一陣，點知佢拎起左部手機望左唔夠五分鐘，就喊住衝左出去，我地阻都阻唔到。」藍臣話。「唔係掛！咁你而家搵緊佢？」我問。「係啊，所以打比你諗住阿琪去左搵你，佢係唔係你身邊啊？」藍臣問。「唔係啊，我都幫手去搵下。」我話。「好！」藍臣講完後就收左線，而呢一刻，我貓海中閃過一個又一個阿琪會出現既地方，然後，跑起上黎，每一個每一個地方跑去搵。「阿琪！」口中不停係咁叫：「妳係邊啊！」完全無理到而家已經係夜晚，劃破長空不停叫，可能，好多人都以為有個痴線佬係街到跑緊。公園……無。阿琪樓下……無。後樓梯……無。我去晒阿琪一唔開心就會匿埋喊既地方，但都係搵唔到佢。究竟個傻豬發生咩野事，做咩無啦啦唔見左人。我毫無目標咁四圍跑，跑入果ｄ唔識既路，當有人係我身邊擦過我都會停低望一望佢係未阿琪，但係，無一個係佢。點算？如果阿琪咁樣唔見左，我點算？我仲要陪阿琪上去架，妳唔可以唔見左架。緣份，永遠都鍾意捉弄人，又係果一條回家既路上面，我見到一個女仔坐左係石壆上面，手上面拎住一個不停響緊既電話，而佢，就目無表情咁望住頂頭既夜空，任由眼淚流出黎。今晚既夜空，好黑，我慢慢行到呢個女仔既面前，攬住佢話：「傻豬，邊個欺負妳？」比我攬住既阿頁，好惡咁望左我一眼好，好大力咬左我既肚一下，因為我係企係度攬住坐係度既佢。感覺到痛楚既我，詫異地望住佢，而佢，就開左電話既一個ｃｈａｔ入面既一張相我睇，原來，係我頭先跑完步食飯，比女圍既相。再睇清楚，係ＡＬＡＮ條狗公ＳＤ比阿琪。呢條友仔真係打得少……「我無理果ｄ女仔架。」我同阿琪講，而阿琪，就扮到好嬲咁唔理我。我坐低左，「唔好嬲啦，我真係無理佢地架。」阿琪別過面，而我，就拖住左佢隻手問：「傻豬嬲既話，以後唔帶妳食好野架。」對住呢個為食豬，一出呢招佢就無事。佢望住我，然後狠狠地話：「今次要食三餐自助餐！」「嘩！咁嚴重啊！」我微笑話。「緊係啦！」佢答。「好啦……三餐自助餐啦。」係阿琪面前，我永遠都會被佢打敗。講完ｄ無謂野後，我就認真咁問：「做咩無啦啦走出黎又唔話比其他人知？」阿琪聽到我咁問後，佢一臉認真咁開左一個男仔既相我睇，然後話：「原來，我爸爸今次唔只想藍臣帶我上去醫病，仲想帶我上去相睇。」真係……一波未停……一波又起……不過，都唔會令我想同阿琪一齊上去呢個諗法動搖。我緊握住阿琪既手，然後好鄭重咁同佢講：「阿琪，今次我要陪妳一齊去，無論邊個反對，我都會咁做。」阿琪聽到我咁講後，好驚訝地望住我話：「你傻左咩，咁你屋企人點算？」「我已經同我阿爸傾過，佢話我大過，以後條路點行應該係我去揀。」我答。「你爸爸真係好。」阿琪話：「但係，我無諗過你會咁樣做。」我聽到阿琪咁講後，微笑左一下話：「妳唔駛諗，以後既野，交比我諗好唔好？」「我……」阿琪支吾左一下，「我唔知點答你好。」我撫摸住阿琪既臉，然後，輕輕係佢既額上錫左一啖，「唔駛答，一切，真由佢慢慢發展，好唔好？」呢一次，唔知算唔算係一個表白？

「我搵到阿琪。」係搵到阿琪後一個鐘後，我先打比藍臣。「咁佢而家係邊？」藍臣聽到我既消息，好激動咁話，而我卻好冷靜同佢講：「我會帶阿琪返黎，一陣係阿琪屋企見。」我講完後，就收左線。而企係我旁邊既阿琪聽到我講後，就好擔心咁話：「咁樣做真係好？」我拖住阿琪隻手同佢講：「放心，我講過，以後既野，就交比我諗。」今晚既夜空，真係好黑，黑到，一粒星都無，而我同阿琪係呢個放夜空下，慢慢行返屋企。「你記唔記得，我地第一次見面係點架？」我問。「我記得，係阿珍買鞋交收果日。」阿琪微笑答我。「係啊，你果日仲話約左人飲野，但個地方唔識去。」我話。「我不嬲都係路痴黎架啦，你啊，以後唔準笑我呢樣野。」阿琪答。「好難唔笑架ｗｏ。」我話。「唔理，總之你唔可以笑。」阿琪話。「妳咁樣姐係欺負我姐。」我話。「又係你講過，以後我可以隨便欺負你既。」阿琪話。「其他人就唔見妳記得咁好，呢ｄ野妳就記得。」我話。「你講既每一句話，我都記得。」阿琪話。如果，時間可以永遠停係呢一個時候就好，就算黑夜無星都好，只要可以同阿琪一齊咁甜蜜傾計，我犧牲任何野都可以。不過，時間始終會向前行，好快我同阿琪就行到佢屋企樓下，遠處已經見到藍臣，以及阿琪爸爸同媽媽。阿琪爸爸一見到我地兩個拖住手，已經怒氣沖沖咁跑到我地面前，「又係你！做咩帶走阿琪！？」「唔係佢帶走我架！」雖然上次藍臣話阿琪為左我反駁佢爸爸，但係今次，係我第一次見到阿琪咁樣做。佢捉得我隻手好緊，我明白，因為佢以前好少反駁佢爸爸，佢而家呢一刻好緊張同好驚，而我，都捉緊左佢隻手，因為我想佢知道，上次只得佢一個人反駁爸爸，但今次唔同，有我係度同佢一齊。佢爸爸見到阿琪咁後，就話：「就係因為你！我個女先會變得咁大膽！都係你帶壞左我個女！」「我無。」我好認真咁同阿琪爸爸講，而阿琪本來想講野，但都比我制止左，「等我講。」我對阿琪講完呢一句後，就好認真咁望住佢爸爸話：「其實，我明白每個父母都擔心自己既仔女以後既幸福，但係佢地有無諗過，佢地所想既幸福，並唔係佢地仔女最想要既野。」聽到我呢一句後，阿琪爸爸無言，而藍臣同阿琪既媽媽都黎到，我就繼續講：「佢地肯就範，聽你地既擺佈，係因為佢地尊重你地係佢地既父母，亦都唔想因為一ｄ小事家嘈屋閉，世伯，你知唔知阿琪為左呢一個家，已經犧牲左好多野。」「我……我唔知！呢ｄ係我既家事！關你咩野事！」「由今日起就關我事！因為我會以結婚為前題正式追你個女！」我無諗過，我可以係阿琪面前咁有勇氣講呢一句話。「我已經決定左，阿琪上去既話，我都會跟埋上去，阿琪去邊，我都會去邊，我唔可以擔保而家可以照顧得阿琪好好，不過我可以肯定以後可以。」我對住阿琪爸爸講。阿琪爸爸仍然好怒氣咁話：「……你呢個死靚仔係未想死！」「世伯！唔好咁先！」藍臣衝左過黎，擋住正想打我既阿琪爸爸話：「而家阿琪都返左黎，就唔好再搞大件事。」佢聽到後，都沉一沉氣話：「好，唔搞大，但呢個死靚仔唔好咁妙想天開，我係唔會咁易比交阿琪比佢。」唔知點解我聽到呢一句，我無唔開心，反而，我覺得有希望咁同佢講：「唔緊要，我今次同你講，係通知你，有個好傻既人會唔理你既睇法，不停咁追求你個女。」

我企左係原地，阿琪跟左佢爸爸同媽媽上左去，都係剛剛醒返自知道。「估唔到，你會對阿琪爸爸講呢ｄ野。」係我旁邊既藍臣話，而我，成個身就好似突然間虛脫左一樣，跌坐左係地下上面。藍臣見到我咁嚇左一跳，而我，就訓左係地下上面大笑係黎。「你傻左啊。」藍臣見到我咁就話，然後，佢都同我一樣大笑。笑到咁上下，我就話：「我都無諗過我頭先會同阿琪爸爸講ｄ咁既野。」藍臣都學我一樣，訓左係地下上面話：「可能，因為你真係好愛阿琪。」「係啊，可能真係要好愛一個人，先會做出如此大擔既行為。」我答藍臣。「我明白點解阿琪會為左你同佢爸爸反抗。」藍臣話，不過，我無回應佢呢一句說話，而佢又講：「但係阿琪爸爸都會繼續帶阿琪去相睇，你唔驚咩？」而我，就反問返佢：「你都鍾意阿琪，咁你又唔驚？」然後，我地又大笑左一陣。「如果阿琪有你照顧，我就放心。」藍匠係用好認真既語氣同我講，而我回答左佢一句：「如果調返轉，係你照顧阿琪，我都好放心。」「今晚既天空，好黑。」藍臣話：「黑到，好似見唔到底一樣。」「嗯。」我認同藍臣既說話：「不過，黑暗過後，就係光明。」訓多左一陣地下後，我地就起左身，寒喧左一陣後我就返屋企，而返屋企既途中，阿琪ＳＤ左ＭＳＧ比我。阿琪：頭先爸爸好嬲啊阿琪：不過佢今次返到去阿琪：無鬧我阿琪：只係叫我快ｄ沖好涼去訓我：咁未幾好阿琪：係啊阿琪：頭先你講既野阿琪：認真架？我：絕對認真阿琪：開心阿琪：我去沖涼先拿本來我諗住呢一個黑夜，就由我同阿琪呢幾個ＭＳＧ而終結，然後，慢慢走去完美既結局。但係，估唔到，一個突發既事，令到我要決定既野打亂，我同阿琪之間既野打亂，就連同，我既人生都打亂左一樣。我只記得，呢一個突發，黎得好平靜……平靜到……發生左都唔知咁……

望住個鐘，時間一分一秒咁過，我企左係度，而我旁邊就係坐住左既媽媽，佢好緊張咁捉緊左我隻手，口中不停碎碎念……「無事既……無事既……」佢既眼淚不停留緊落黎，但係，佢無喊出聲。而我，腦海一片空白，望住一個又一個既醫生護士不停走黎走去，無錯，我而家，係急症室。我仍然望住個鐘，回想起，一個鐘前既事，同阿琪ＳＤ完ＭＳＧ後，好開心咁返到屋企，一開門，好靜，靜到出左事都唔知。老牛大人今晚好早就去左訓，咁我媽媽當然都係啦，而我，心情好好咁沖左涼，換左衫後就訓左上床，睇緊我同阿琪一直而黎既對話回顧，仲諗緊，我上到去後有咩野應該要做。我好耐都無試過對一件事咁上心，即刻行到電腦枱前面，諗住上網搵ｄ資料，當我開電腦果陣，見到枱面有封好厚既信，我好奇咁拎起，正想打開既時候，聽到……「衰佬，仲咩事打我啊，訓緊覺啊。」我屋企其實隔音設備好差，所以有時都會聽到佢地傾計既野。可能，老牛大人發緊夢打緊拳。不過……「做咩向我吹氣啊，未再搞拿……」然後，係好幾下好大聲既呼吸聲……「衰佬，咩事啊你……喂！醒下啊！仲咩事啊！你唔好嚇我啊！」點解？點解ｄ說話好似有ｄ唔對路！？我放低左果封好厚既信，行去佢地間房度，見到媽媽拍打左老牛大人塊面幾下都無反應，我媽媽已經好緊張咁望住我，「牛仔，阿爸佢……」突然我意識到，有件大事可能要發生，我走上前摸一摸老牛大人既身，好凍……再摸一摸佢心口，好微弱既跳動……「……報……報警。」我講完出黎後就即刻去左打電話，而我媽媽就不停咁叫老牛大人醒，但係，都好似無用。直到，醫護到場……直到，醫護搬左老牛大人出廳做ＣＰＲ同電擊……直到，我行上架救護車上面，見到佢地好落力咁搶救老牛大人……我都係，接受唔到呢件事既發生，我可以做既只有緊握自己既雙手祈禱，老牛大人唔好有事啊。急症室入面，今晚好靜，唔似我平時係電視見到咁，有係度等緊既病人，唔多，但佢地都不停咁投訴點解要等。「牛仔……」媽媽叫我，哽咽咁叫我：「無事架，你阿爹一定會無事架，佢好返回醒返架，電視劇好多都係咁架，佢一訓醒我地就可以接走佢架拿。」呢番說話，只會有一種人先會講出黎，就係果ｄ想有奇蹟出現既人先會講。突然，我電話響左一下，係阿琪。阿琪：訓唔著我望住佢呢個ＭＳＧ，眼淚慢慢咁流落黎，打左幾隻字後ＳＤ左比佢我：我爸爸入左急症搶救緊阿琪：下！？阿琪：點解咁突然？阿琪：你有無事啊我無覆佢，呢個時候我只係想好好咁陪我媽媽。直到，一個卷頭髮既醫生行出黎，「邊個係老牛既屋企人？」「我……我係！」媽媽成個人彈左起身行去醫生面前，而我，就係旁邊扶住佢。「你地可以跟我黎。」醫生同我地好輕描淡寫咁講，而我地跟係佢身後行左幾步之後，佢再轉身，用頭先果種輕描淡寫咁話：「伯伯佢走左架拿。」可能，醫生每日都面對好多生死先可以咁輕描淡寫，不過，我同媽媽就唔可以，媽媽聽到醫生既說話後，佢成個人無力咁跌一下，如果唔係我扶住佢，佢一定會跌左落地下度。「下！？」媽媽呢一個下字叫得好有中氣，但後來換上既，係嚎啕大哭，而我ｄ眼淚好似快過我既反應一樣，不停咁湧出。突然間，急症室入面既人全部都望住我地，就連本身投訴緊既病人都收左聲，望住我同我媽媽，好似覺得，而家呢一刻，就只有我地值得發出聲音一樣。入到去，見到既，係老牛大人訓左係一張床上面，旁邊既儀器，搶求用既喉管，以及醫生係旁邊同護士講：「去世時間，１點３３分。」媽媽見到老牛大人即刻行左過去，企唔隱既佢扶住床邊既把手，「點啊啊……點解你要抌低我啊……你仲未睇住牛仔結婚架……你仲有好多野未做架……」點解？點解當一個人走左之後，先會覺得仲有好多野都未同佢做過？媽媽望住老牛大人，見到佢仲張大個口，「老公……你係未仲有好多野想講啊……唔駛講架拿……我地知架拿……」媽媽佢用手幫老牛大人合返埋口，而醫生呢一刻行左過黎同我地講：「你地可能要出一出去先，因為仲有ｄ野要處理，處理完會再叫你地。」又係果種輕描淡寫。我扶住依依不捨既媽媽行出去，而媽媽口中仲係不停咁講：「我地要係度等爸爸，佢一定會醒返架，佢一陣就會返生架拿，好多電視劇都係咁架。」我望住媽媽，不忍既眼淚流下。平時既佢只會叫老牛大人衰佬，到最後，叫左老公。平時既佢同我講老牛大人會叫你阿爹，而家呢一刻，變返做爸爸。而我電話又響起。阿琪：好擔心阿琪：你點啊我見到阿琪呢兩個ＭＳＧ，只係打左一句比佢我：我爸爸，走左

接受唔到既事實，最後都要接受，臨要走既果一刻，媽媽叫我一陣入去果陣，記住望老牛大人拎望ｄ手鏈、頸鏈同戒指，我對住佢點一點頭。而佢，成個人放空左咁，任由眼淚滑落。直到，護士又問邊個係老牛既家人，我跟住佢既身後面，行去臨時停屍間，望住呢個名，我忍唔住，喊左出聲，原來當你有親人入左呢間房入面，個心係咁痛。入到去，一個警察同護士係度等緊我，護士同我講：「要幫你爸爸身上面金屬既野拎走。」聽到佢咁講後，我就話：「我……我想拎返ｄ手鏈、頸鏈同戒指。」護士向我點一點頭，而我警察都幫我手解開爸爸既衫，係拎之前，個護士同我講：「有ｄ文件要黎幫我簽。」佢拎左一張紙比我，其實，都而家呢一刻我都記唔住果陣紙係ｄ咩，只係記當晚，我拎住支筆將自己個名寫左係親屬欄果一條線上面後，就同個警察將老牛大人身上既手鏈、頸鏈同戒指除左落黎。除既時候，我見到搶救老牛大人果陣留下既瘀痕，深呼吸左一下，眼淚流落黎。整個過程十分鐘都唔夠，我拎住老牛大人既遺物，係行出去既走廊度，一路喊一路行，腦入面只係得返一個想法。我爸爸，死左拿。行到出去，媽媽見到我喊得咁緊要，佢都喊得好大聲望住我話：「爸爸點啊？」佢呢一問，我諗佢仲等緊果個奇蹟，但係……我講唔到野，只係對佢搖一搖頭，然後，佢好用力咁攬住我繼續喊。因為，奇蹟無降臨到。因為我有報警，所以又屋企去到醫院呢一程都有一架警車跟住我地，而回程既時候，我地都係坐返警車返。今日既天好黑，而當我如媽媽離開既果一刻，微雨落下。係警車上面望住呢一個雨夜，媽媽既回頭目光望住醫院既門口，「我地就咁抌低左你爸爸……」千個不捨，萬個不捨，我地都只可以將老牛大人先留低。而係車上面，警察同我講兩日後我地處理既事，仲留低左個聯絡比我，因為當日個警察都會到，呢ｄ係佢地既例行公事。去醫院既果一程，車嗚笛聲四響，返呢一程，靜寂，去到屋企樓下，樓下既看更見到我地兩個，就問：「你先生佢……」問題都未問晒，我媽媽就搖一搖頭，看更都識出咁講左一句：「節哀順變。」警察都跟左我地上去，因為佢地要拍幾張相返去留個紀錄，而我同媽媽，就係屋外面等ｄ警察做完佢地要做既野。十五分鐘後，屋企入面就得返我同媽媽兩個。「……早ｄ訓啦，都累拿。」媽媽只係講左呢一句後，就返入房。而我，就望住頭先搶救老牛大人既地下，忍唔住喊左出黎，但係，我唔敢喊出聲，因為我唔想媽媽知道我喊緊。但係，原來入左房既媽媽都已經喊左出黎，佢都怕我知道佢喊，所以忍住自己唔喊出聲，但係咁樣喊，只會更加辛苦。我行左入媽媽既房，佢望到我後，喊住話：「估唔到，尋日仲好地地，今日就唔見左。」呢一句，無論講定聽，都好撕心裂肺。

直到而家，我既電話都不停係度響緊，我知道，係阿琪既ＭＳＧ，但係，我而家無呢個心情去睇佢既ＭＳＧ。我陪媽媽坐左係露臺度，而家已經係天光，日出係我右手面射左ｄ陽光過黎，因為我既右邊係東邊斜少少。媽媽望住日出，再望一望老牛大人成日會企既位置，然後話：「平時，你阿爹會企係度，望住街果ｄ人行路、跑步……」眼淚又開始流出黎，阿媽亦都再講唔到落去。我抱實坐係我旁邊既阿媽，「……唔……唔好咁啦。」靜默左一陣後，佢問我：「牛仔，你肚唔肚餓啊，你仲未食早餐啊。」「我……」我唔知點樣答阿媽，不過佢無等我既回答，就入左廚房整左個面我食，我拎住佢煮比我既面，望左好耐都無食度。因為，而家咁既情況，仲邊有心情食野。「做咩唔食啊？」阿媽問我，而我，就將個面拎比我阿媽話：「不如妳食啦，妳都未食早餐。」「我……我食唔落……」又再哽咽，呢種感覺點解咁似曾相識。回想上次有呢一種類似既感覺，係失戀既時候，果陣又係呢個露臺，老牛大人搭住喊緊既我個勝頭話：「喊，係因為你覺得今次失去左一個好寶貴既野。」如果，同老牛大人講既一樣既話，今次既感覺比起上次失戀既更嚴重，係因為上次失去左可以搵得返，但今次失去左就無法返轉頭。原來，仲有一ｄ痛比起失戀及得不到既愛戀更痛，不過而家最痛既果一個人一定係阿媽，因為，佢唔止無左親情既愛，佢連自己最愛既人都無左。喊到累，阿媽終於訓左，而我，就食左果碗放凍左既面，食左幾啖後，我打開自己既電話，見到阿琪ｄ　ｍｓｇ，其中一個係咁。阿琪：我好擔心你啊，你唔好唔應人啦，如果你咁我都唔知點做好，我只係想陪住你啊，你要知道而家有我係你身邊，我唔準你有事架，你有咩事都要話我知，快ｄ覆我啦如果係以前既話，可能我一早就覆左阿琪，但係我而家連覆佢既動力都無，只係漫無目的咁開左電話ｄ　ａｐｐｓ，又關左佢，開左，又關，開左，又關……直到，我開左ＦＡＣＥＢＯＯＫ，見到有新增朋友既要求，入去一睇，原來係先前老牛大人開始玩ＦＡＣＥＢＯＯＫ果陣，加左我做朋友，但係，我當時無ＡＣＣＥＰＴ。唔ＡＣＣＥＰＴ既原因，可能大家都會知道，就係唔想比自己屋企人知自己出面既私人野，但係而家，我有少少後悔。按下確認，見到老牛大人ｕｐｌｏａｄ　既相，原來，每當我陪佢既時候，佢都會偷偷地影一張相放上去。陪佢去飲茶……偷拍我極樣袞既食相。陪佢去睇戲……佢拍低左戲飛尾放左上黎。陪佢去晨運……我偷偷地訓既時候，比佢影左都唔知道。我每次問完佢問題後佢都會打一ｄ字上去，係文字間，佢稱呼我做我家少爺，見到果下笑左笑，但係，本來向上彎既咀角慢慢變成向下。真係……忍唔住。原來佢係咁珍惜我每一次陪佢既時間，但係……我呢……我有無花時間去陪老牛大人？我答唔出……我望住老牛大人ＦＡＣＥＢＯＯＫ果陣ＰＲＯＦＩＬＥ　相，佢笑得好開心，呢一刻，我有一個衝動，我下載左老牛大人呢一張相，出左門，走左去沖曬店。「先生，有咩可以幫到你？」店入面既服務姐姐問我。我深呼吸一啖，腦入面不停同自己講唔可以喊，然後同個服務姐姐講：「我……我想曬我爸爸……呢張相做……做……」我講唔出車頭相呢三個字，亦都忍唔住喊左出黎。而服務姐姐見到我喊成咁，都慌張左起黎，「你想曬ｄ咩？」我哽咽咁同服務姐姐講：「……車頭相。」然後佢就一副好似明白我點解喊得咁勁，幫我處理老牛大人呢張相。

如果，可以比返ｄ時間我，我會陪你做更多野架老牛大人。飲幾多次茶都得架，去好多次晨運，睇好多你想睇既戲，你仲要繼續教我好多野架，但點解……點解你要走得咁突然。拎住沖曬店既單行左出黎既我，不停擦眼淚，我好討厭呢一種感覺，我討厭點解ｄ眼淚擦極都仲會不停流出黎，點解上次係咁……今次又係咁……我唔知用左幾耐既時間先行返屋企，一去到屋企既門口，已經見到門口既地主已經被一張紙封住左，旁邊仲有一個化寶用既筒，仲有好幾支大臘燭，其中一支仲要係點住左。門係開住，我見到媽媽坐左係廳度，手中折緊元寶。「……牛仔，你去左邊啊？」媽媽問我。「我……我去左曬爸爸既相。」我開左老牛大人既ＦＡＣＥＢＯＯＫ比佢睇，「我用左呢張相做爸爸既……車頭相。」媽媽望住ＦＡＣＥＢＯＯＫ上面老牛人張相，「呢張相幾好啊，佢笑得咁開心。」我坐左係媽媽既旁邊，陪佢一齊折元寶，「ｄ野係妳出去買架？」媽媽點一點頭，「……頭先我訓唔著，一合埋眼就諗起你阿爹，平時只要張開眼都望到你阿爹，但而家望唔到。」我折好一個，放入已經裝左半滿元寶既袋入面。「頭先我問買衣紙既老闆，佢教我買呢ｄ野，仲比左張卡片我，話果個人可以幫我地搞爸爸既身後事。」媽媽比左張卡片我後，就繼續折元寶。而我，就望一望呢一張上面印住個名叫小段既卡片，「我一陣會打去問問。」媽媽聽到我咁講後點一點頭。返入房，拎左電話出黎，唔知點解有一種好悔疚既感覺，可能，係來自睇完老牛大人ＦＡＣＥＢＯＯＫ上面既野。如果，呢一年我無遇到過阿琪……如果，呢一年我無入跑ｇｒｏｕｐ……如果，呢一年我唔成日夜返……我係未會多左時間陪老牛大人。平時我睇戲有一個習慣，就係會將睇戲既飛尾貯起，望住枱上面果張同老牛大人一齊睇既戲既飛尾，我真係，好後悔無抽多ｄ時間陪老牛大人。拎左部電話出黎，如果……如果無左呢ｄ，係唔係會好ｄ……所以我決定……我開左個ＷＨＡＴＳＡＰＰ　出黎，望住個ＬＩＳＴ。呢個，係果次我地一大班人一齊去對付馬高而開既ＧＲＯＵＰ，最後，阿琪同藍臣都黎左幫手，係出發前，老牛大人仲叫我小心ｄ……左撥……更多……退出群組……確認。呢個，係果次馬高搗亂左ＪＵＤＹ生日會後，我地要設計搵馬高，呂晨都有黎幫手，我記得去捕獲馬高之前，老牛大人有講佢以前都用左好多係愛情上面，錯過左同爺爺過生日既時間……左撥……更多……退出群組……確認。呢個，係阿琪搵能蟹假扮佢男朋友，為左要阿富放棄既ＧＲＯＵＰ，老牛大人講過，如果當我覺得累，就諗下我同阿琪之間有咩野好既回憶，諗多ｄ就唔會累，但我同老牛大人之間既回憶……左撥……更多……退出群組……確認。呢個，我最記得，因為係唯一一個有老牛大人既ＧＲＯＵＰ，呢個ＧＲＯＵＰ我地係幫ＣＯＷ向ＪＵＤＹ求婚，老牛大人因為打字無我地咁快，所以每個回覆都慢左好多……左撥……更多……退出群組……確認。呢個，係只得我、阿琪同ＪＵＤＹ既ＧＲＯＵＰ，係成左方便我地三個人約食飯既ＧＲＯＵＰ，但係，都好耐無用過……左撥……更多……退出群組……確認。仲有呢個，本身話要打邊爐，但係最後變成燒野食既ＧＲＯＵＰ，我仲差ｄ比呂晨食左，返到屋企老牛大人仲問我係未比人強姦添……左撥……更多……退出群組……確認。最後就係呢個，呢個，係阿琪邀請我入黎既跑ＧＲＯＵＰ，我係呢個ＧＲＯＵＰ度遇到左好多既人，好多既事，所有野，一切一切都係因為呢個ＧＲＯＵＰ……左撥……更多……退出群組……確認。我放低左部電話，呼左一啖好長既氣，就好似，將一切苦都呼出黎，「……結束拿。」電話放落去既地方旁邊咁岩有一張戲飛尾，並唔係同老牛大人去睇既戲，呢張戲飛尾上面既字已經甩甩地色，但我依稀見到上面既戲名同字。「哪一天我們會飛」呢套戲名印左係飛尾上面，ｄ字既下半部甩色都甩得差唔多，我好記得，呢套戲係阿珍阿塔同我一齊去睇，我最記得既係呢一日，因為呢一日係我同阿琪相遇既日子，湊巧地，個日子除左個年份同今日既日期唔一樣外，月同日都同今日一樣。咁樣，就一年。

做左呢一次大清除之後，我把心一橫熜左自己既電話，行返出廳繼續陪媽媽佢折元寶，折左無耐佢就問我：「你阿爹先前同我講你鐘意左一個女仔，個女仔點架？」比佢突然咁樣一問，我都唔知點答佢，只好支吾左一下後話：「一個好女仔，好孝順，好顧家。」「佢顧家你又知？」阿媽問。「咁佢有少同我傾心事果陣，好多時候都講佢屋企既野。」我答佢。媽媽聽到後，露出左一絲難得既微笑，「牛仔，你知唔知你同你阿爹好似架。」「邊度似？」我問。「牛脾氣，鑽牛角尖。」佢好直接咁同我講，而我就無奈左一下望住佢，「但係，可能就係因為呢種性格，你阿爹先可以追到我。」「我都有聽阿爸講佢果陣追左妳好耐，係妳身邊對妳付出左好多，甚至放棄左佢以前既家。」「無錯。」阿媽佢好珍而重之咁張折好左既元寶放左入個袋度，「但你知唔知度，當初我好反對佢咁做，因為佢父母將一生既愛比左佢，而佢卻為左愛我而放棄左佢地，我知道，仔女一大左，總有離家既一天，不過，我果陣希望佢選擇既，係家人。」「點解？因為你唔鐘意阿爸？」我問阿媽，而佢搖一搖頭話：「唔係，就係因為太愛，所以希望佢選擇家人。」「因為太愛，所以想佢選擇家人？」我問，而阿媽就繼續答：「如果佢選擇家人既話，就唔會好似今時今日咁，想返去搵佢地都無方法，其實你阿爹好想搵返佢地，不過，點搵都搵唔到。」「咁……」我欲言又止，同阿媽對望左一陣，見佢眼神好似叫我可以問，我先開口問：「如果當初，阿爸揀左家既話，妳會……」「我會等佢。」直接而肯定既答案，我諗無論係幾時答呢個問題都好，阿媽都係咁堅定。唔知，阿琪同阿媽既想法會唔會都一樣呢？「其實我地兩母子好少咁樣傾計，可以話直頭無添。」阿媽佢笑住講呢句。「係囉，好似真係無。」我話：「不過以後，應該會成日咁傾。」慢慢折下折下，我都已經折左三大袋，折咁多因為要每日都燒ｄ，阿媽見都夠燒幾次，就收返起ｄ野，叫我去搵果位叫小段既人問問阿爸身後事既野。入房，開返熜左既電話，已經見到好多ＭＩＳＳ　ＭＳＧ　同幾十個未接來電，唔知點解，仍然係無心情開出黎睇，轉左個飛行模式先。ＳＤ　左個ＭＳＧ比小段，佢好快就回覆，見佢ＷＨＡＴＳＡＰＰ張相好似係個後生仔，好鬼似ＭＲ入面既主音。然後，望一望個ＣＨＡＴ　ＬＩＳＴ，同我所想一樣，佢地個個都搵緊我。

小段回左我一個ＭＳＧ，ＳＤ左個地址比我，照住個地址黎到紅磡呢一個香港殯儀業集中地，呢位小段約左我係一個食豬雜面好出名下既食店度等。一入到去，我就見到佢，佢真係好似ＭＲ入面既主唱，「我係度啊。」估唔到把聲仲好似陳奕迅添。我行到佢果位後住低後，佢就問我：「點稱呼你？」「叫我阿牛。」我答。「阿牛生，唔知你係想為邊位處理身後事？」小段問。「我……我阿爸。」就算講左好多次，當係自己口中講比其他人知自己既親人走左，個種心情仍然好傷感。「節哀順變。」小段講完呢句後，佢就入正題，講左好多處理身後事既方法，呢度我就唔詳細講，因為都幾複雜下。「係呢，唔知先人有無咩野遺願？」小段問到呢度，我個腦突然一空，因為，老牛大人走得咁突然，真係咩野都無講低。而且呢一句令我諗起老牛大人走既果一晚，阿媽幫老牛大人閉上個口果陣講左句，「你係未仲有好多野想講啊……唔駛講架拿……我地知架拿……」唔知老牛大人係未仲有野想講比我地知？「無。」呢個係呆左幾秒後既答案，而小段聽到後，就話：「明白既，咁你拎呢ｄ計劃返去同你媽媽商量，揀好之後打比我，如果我電話唔通，可以ＳＤ　ＭＳＧ比我。」「嗯。」我點一點頭，不過腦入面仍然係佢問我既問題。「牛生，先人已經走左，佢地都唔想我地唔開心。」小段呢個時候同我講，而我就望住佢，見佢示意地望一望我眼前果碗無郁個既面，「我明白你而家既心情，但係，人始終都要食飯，而且如果你唔食飽，點會有氣有力幫先人既最後派對搞得好好睇睇。」佢……講得岩，就算我點食唔落野都好，有都要有氣有力落去。返度屋企，媽媽一個人好靜咁坐係個廳入面，眼姐姐咁望住個開住既電視，「返黎拿，點啊？」我拎左小段比我既計劃書佢，「果個人幾好，比左幾個計劃我地揀。」媽媽拎左果幾份計劃後，睇左一陣，直到佢睇到其中一句，「完成先人所想，係尊重的愛。」阿媽睇到呢句後，眼淚由眼角流出，「我地想咁做，但係佢走得咁突然，我地都唔知應該點。」我行到阿媽面前幫佢擦去淚痕，「唔緊要，阿爸想點我地會知。」「佢……想點？」阿媽好似突然諗起一ｄ野，「牛仔，你枱面係未有封信？」「係啊。」我答佢。「我記得你阿爹走之前，好似寫左ｄ野同入左ｄ人民幣入個信封度，我果陣問佢做咩入人民幣比你，你阿爹就話你遲ｄ要返上大陸一段時間，仔大仔世界，比你去闖下ＷＯ，跟住就入房放低左封信係你枱面。」信……信封！？我記起老牛大人走果晚，我返到黎果陣有一個好厚既信封放左係枱面，唔通！？唔通就係老牛大人留得比我既信？我即刻衝左入房，係枱面度搵左一陣，就搵到一封好厚既信，就係果一晚，我見到果封。估唔到，呢封信會成為老牛大人既遺書。

親愛的牛仔：由你細個成隻乳豬咁細隻，養到你而家牛高馬大成隻牛咁款，計下計下原來都有廿幾個年頭，細個果陣你想做既野點都要做到，就似你日日都要騎膀馬一樣，上左中學反叛期更加勁，講極都唔聽，不過好彩你無誤入崎途。直到，你長大後讀完大學，出黎做野後，氣焰雖然有少少減退，但係依然遺傳左我果樣野，就係你阿娘成日鬧我既果樣，牛脾氣同鑽牛角尖。我以前都會覺得呢兩樣野係唔好既野，不過漸漸地發覺，如果無左呢兩樣野，我仲會唔會有瓷日咁幸福呢？壞既角度睇係牛脾氣，好既角度就係毅力。壞既角度睇係轉牛角尖，好既角度係堅持。當年好多事就係憑呢兩樣野先可以撐過去，追你阿娘、落黎香港、組織家庭、為左家而工作……如果唔係呢一份牛脾氣，好可能我早就已經放棄左。你失戀後，其實我好擔心你諗埋一面，但係好彩你果一份牛脾氣走向正面帶你離開苦痛，而且仲打開你人生新既一頁，你知唔知啊，當我知道你有鐘意另一個女仔既時候，係幾咁開心，因為我個仔無中途轉基。不過一直聽你對我既傾訴，發覺你走返我條舊路，我地兩仔爺都係一個面對我情就變成白痴既人，但試問有邊個人係戀愛中唔會變成白痴，所以我可以做既，就係將我以前所經歷過既野教你一次。愛情永遠係兩個人既事，最緊要係自己既心態，隨自己所想，如果有一日你發覺對呢個女仔無左果一份執著，就放手啦，但如果仲未有呢一種諗煩法，我可以直接同你講，你條ＯＮ９仔仲驚咩撚野，諗左就去做啦，坐係度把鬼啊，諗左去做但係自己想要既結果，可能你會後悔，但起馬無遺憾啊。但都要記住，所有野都要計劃好同諗下得失，世事無野係兩全其美，你選擇左一樣野亦代表你放棄左一樣野，就好似你先前問我面對兩難既時候一樣，記住，衡量好得失就全心去馬啦，所以如果你想返上大陸陪果個女仔，我會支持你，我唔係支持你既行動，而係支持你既心態。不過而家心科技咁發達，可以視訊又或者ＳＤ　ＭＳＧ比我地，唔好忘記你仲有呢個家，你想幾時返黎休息都可以。呢度仲有一Ｄ人民幣，就當做生活費，但之後既事，就要靠你拿，做我個仔就要做一大有擔當既男人，阿爸知道，你得既。你阿爹　上

望住老牛大人既信……「牛仔，你阿爹講左Ｄ咩？」我將封信遞左比阿媽媽，而佢一拎到封信就睇，係微笑中帶住眼淚咁睇，「呢個衰佬……」而我，望住老牛大人幫我準備既人民幣……一滴、兩滴、三滴……我既眼淚滴係呢一疊錢上面，老牛大人諗走前仲幫我準備左咁多野，諗走前仲幫我上左一堂咁重要既課。我認，我有老脾氣同成日鑽牛角尖，但我比老牛大人多一個決點，就係衝動，我諗佢都知道，所以佢係信入面叫初７以後所有事都要好好衝量後先做，唔通，呢樣就係老牛大人生前最想同我講既說話？我諗，一定係……「阿仔……」媽媽微笑咁望住我話：「你阿爹支持你，作為你阿娘既我，都係一樣。」佢仍然係微笑中帶住淚。呢一刻，我腦入面只係有一個想法，我擦走流出黎既眼淚，然後同媽媽講：「媽，我會好好選擇之後點做。」媽媽聽到我咁講後，點一點頭行返出廳，而我要做既，係拎返部電話出黎，打開ＷＨＡＴＳＡＰＰ既ＬＩＳＴ，望住果班不停ＳＤ　ＭＳＧ問我有無事既人，我唔可以再咁衝動，咁無交帶。我：我無事，放心我回覆左佢地呢一句，然後當然係一大輪既責罵或關心，我都一一咁回應，直到，當我要好好回覆阿琪既時候，一個未見個既電話來電打左入黎。唔通係小段？無理由，我有入佢既電話架，咁係邊個呢？「喂？」我接聽後問。「你未阿牛？」把聲係一個上左年紀既男人，好熟，好似係邊度聽過。「我係，你係……」「我係阿琪爸爸。」咩話！？點解阿琪爸爸無啦啦打比我既，正當我諗緊點解阿琪爸爸打比我之際，佢再講：「有無時間出黎傾下？」「我……」欲言又止既我唔知點答佢，因為我而家都唔算有時間，而且唔知點解我有少少怕見阿琪既爸爸，但當阿琪既爸爸又話：「我知道你尋晚所發既事，不過，如果你以後仲想見阿琪既話，最後出黎同我傾一傾。」就係佢既呢一句，「好，你話比我知時間同地點。」就係咁，阿琪爸爸將左我去一間附近既餐廳見面。又出門口，臨出門口果陣，我望一望又折緊元寶既媽媽，而佢都望住我話：「做你想去做既事，就同你阿爹封信上所講既一樣。」做我所想既事？而家，我想做既係……

去到阿琪爸爸所講既餐廳，如果唔係佢話比我知，我係度住左咁耐都唔知有一間咁既野，阿琪爸爸一早就到左，我行到去佢所坐既位置度，「世伯你好。」阿琪爸爸見到我後，就話：「坐啦。」而當我一坐低後，佢第一句說話係，「節哀順變。」而我就向佢點一點頭，「你有心拿。」係小段教我，我發生呢Ｄ情況，應該要講有心，唔應該講多謝。呢兩句簡單既對話後，阿琪既爸爸就直入主題，「我今日叫你出黎，係有兩件事。」佢好認真咁望住我話：「我知道你好鐘意我個女，我亦知道佢有好多人鐘意，但點解佢要選擇你？」我無諗過阿琪爸爸會問我呢個問題，呆左望住佢，而佢等左一陣都見我仲未答到佢既問題，又話：「而家答唔到唔緊要，有時有Ｄ野，要諗清諗楚先答好Ｄ，你比起我以前見過既果Ｄ男仔，都算係好果班。」「好果班？」我問。「我意思係答我問題無直接答，我最唔鐘意果Ｄ懶係有性格同浪漫既答案，你肯思考係好既，不過唔代表你係適合阿琪。」阿琪爸爸又話，然後遞左個餐牌比我：「陪我食個ＴＥＡ啦。」又食野……不過要比面阿琪爸爸，我叫左個三文治餐食。「世伯，你頭先話叫我出你係為左兩件事，咁另一件呢？」我問，而阿琪爸爸笑左笑話：「我身一件事都未同你講，頭先我只係問你野，唔算係一件事。」……係咁架原來，「咁世伯你搵我第一件事係？」「你係未選擇要跟我個女一齊上大陸？」佢問。我認真咁諗左一陣，然後答佢：「與其說跟你個女上去，不如話係我選擇自己條路，我想上去係我自己既選擇，與任何人無關。」「與任何人無關……」阿琪爸爸重覆左呢一句後又話：「但如果，我話阿琪聽日就要返上去，咁你會點呢？」「世伯你唔好講笑啦，聽日……」我望住認真既阿琪爸爸，然後問佢：「世伯你唔係講真掛。」「你答左我先，你會點，你而家爸爸岩岩先走，如果你走左，你媽媽會點？」呢個就係我而家最糾結既問題，如果我而家走左，屋企只係得返媽媽一個，我唔可以比媽媽失去左一個老公後，仲要無左個仔。但係，阿琪佢……「如果你真係要阿琪聽日返上大陸既話，我只可以話天意弄人，但就算係咁，我聽日唔上去，他朝有一日都會上去。」我答阿琪爸爸，而佢就問：「點解他朝一日仲要上去？」「無錯，試過可能唔會自己想要既結果，到時可能會後悔，但我更加唔想我咩野都唔做而令到人生又多左一個遺憾，對於我爸爸既死，我發覺我以前無抽時間陪佢，呢一種遺憾已經好大，所以而家呢一刻，我想先陪我媽媽，等到適合既時間後，我一定會再搵返阿琪。」我好認真咁答阿琪爸爸。阿琪爸爸有Ｄ滿意咁點一點頭，「但係，係你同阿琪分開呢段時間，我仍然會幫佢安排好多相睇既機會，你唔驚咩？」「驚，但係阿琪一日未結婚，我都仲有機會，而且我地相方都對大家有特別既感覺，如果有朝一日我地兩個都無左呢種感覺既話，我只可以認命，但係只要呢一種感覺仲存在既話，我就唔會輕易放棄。」我仍然好認真咁答阿琪爸爸。「你真係好傻。」阿琪爸爸話：「不過我個女都係，又細到大我管得佢好嚴，嚴到連身邊既人都會話我駛唔駛咁過火，我自己性格又鋼烈、衝動，所以令到阿琪佢都負擔左好多野，我知道佢阿媽好想自己個女早Ｄ嫁出去，係因為唔想再比阿琪生活係呢個咁崩緊既家入面，一切都只可以怪自己無好好對佢地，所以我最想安排到一個好男仔，無論性格同家底都可以比阿琪幸福既人。」「但係，家底好都唔代表會對阿琪好。」我話。「我知，所以而家仲搵緊。」阿琪爸爸笑住同我講：「我係想話你知，將來仲有排搵，阿琪仲會有好多相睇，所以會有好長既時間，你明唔明我講既野？」我思考左呢一句一陣後，終於明白，「多謝你，世伯。」原來佢係想話我知我仲有時間，不過都要好好把握機會。三文治餐到，我咬左一啖後又問：「咁世伯，第二件事呢？」阿琪爸爸聽到我咁問後，又嘆一嘆氣，「個衰女佢又唔見左。」「下！？」唔係掛，阿琪佢又玩消失。

係公園入面，我面對住呢一班對我怒目而視既人，呢一班人，係我既朋友。「扮晒野唔覆ＭＳＧ，一覆ＭＳＧ莓就叫晒我地出黎，咩野事啊？」能蟹對住我講，而ＪＵＤＹ就撞一撞佢，可能係叫佢唔好咁既態度講野。因為在場既人好多都唔知老牛大人走左既事，知情既人只有ＪＵＤＹ、金姐同ＳＵＮＮＹ。「今次搵你地出黎係想你地幫手搵返阿琪。」我話，但係能利一聽到就話：「做咩要幫你手啊，而且係搵佢ＷＯ，你覺得佢玩你仲未夠啊。」仲係一貫既作風，睇黎佢同能蟹都仲係覺得阿琪係一個會傷害我既人。企埋一邊無出聲既呂晨、阿珍同阿塔表情都表示認同能利既說話，可能佢地都係一樣既諗法。「你地唔好咁啦，阿琪都係我地朋友嘛。」呢個時候拾拾走出黎講：「而且果陣能蟹比人捉左，阿琪仲有埋佢朋友黎幫手，我地先可以順利救返能蟹咋。」「係囉，你地就當幫我啦好唔好？」多謝妳阿拾拾。「咁而家你諗住點做？」七三廿一問我。而我，拎左一張紙出黎，「呢Ｄ係阿琪以前唔開心既時候可能會去既地方，同埋有Ｄ係我同佢去過既地方，我地而家有咁多人，我想分開幾組每日去唔同地方搵，睇下見唔見到阿琪。」我張印好左既紙派比佢地。「你真係好在意阿琪。」接過紙既藍臣同我講。「我知你同我一樣都好在意阿琪。」我答佢。ＪＵＤＹ行左去我旁邊，叫我哄個頭過去，佢同我耳語講：「你爸爸剛剛走左，你唔駛花多Ｄ時間陪屋企人咩？」「係我媽媽叫我一定要黎搵，佢話唔想因為佢，令到自己個仔後悔唔做一件事。」我既答案後，ＪＵＤＹ露出左一個敬佩既眼神，呢個眼神，係比我媽媽既。講好左我既計劃後，藍臣突然問左一個問題：「我想問大家，最後同阿琪ＭＳＧ既時間係幾時，我唔知對我地有無幫助，但起馬可能知道阿琪係幾時開始唔見人。」藍臣講完呢句後，大家都拎左電話出黎。「我無。」能利答。「我都無。」「我都係。」阿塔同七三廿一同樣既答案。「今日晏就三點阿琪ＳＤ個ＭＳＧ比我，佢問我阿牛有無搵過我。」阿珍話。「我都係一樣既問題，都係大約時間。」呂晨既和應，ＪＵＤＹ同能蟹都點一點頭。「牛仔，睇黎佢似好擔心你。」金姐話。「我知道……」我答：「所以，我而家就要去搵返佢。」然而，我停左一停，因為有一件事都要同大家講：「對唔住大家，無啦啦粒聲都無就玩消失，係我既錯，因為……我爸爸走左。」唔知情既佢地聽到呢個消息到嚇左一跳，「節哀順變……」佢地一齊同我講。「有心。」我講完呢兩個字再同佢地講：「但希望大家可以幫一幫我，等我可以儘快返去陪我屋企人。」

如果阿琪真係同我所諗既一樣，佢一定會去呢Ｄ地方。一定會。我望住面前既紙，不停回想阿琪同我曾經去過既地方，「牛仔，你係度寫咩啊？」我媽媽佢行左入房，而我就一路寫一路話：「阿琪佢唔見左，我一定要搵佢出黎。」講完後我望住媽媽，「對唔住，呢個時候我竟然做呢Ｄ事。」媽媽佢望住我微笑左一下，「傻啦，如果你阿爹仲係度既話，一定會即刻叫你去。」「嗯，我會早去早回。」我答。回想返同媽媽講呢一番話，我真係覺得我有一個好幸福既家。分組其實都一如既往，阿珍阿塔組、ＣＯＷ同ＪＵＤＹ組、能蟹能利組、七三廿一拾拾組、金姐ＳＵＮＮＹ組，而藍臣、呂晨同我就係一組。「我地不如開返個ＧＲＯＵＰ，等大家聯絡都方便Ｄ。」ＪＵＤＹ講完後用電話整左一輪後，我玩話就有一個群組既ＭＳＧ，然後ＪＵＤＹ就話：「阿牛，你今次唔好再ＱＵＩＴ　ＧＲＯＵＰ拿。」我望住群組既標題，「邊個ＱＵＩＴ　ＧＲＯＵＰ就打死邊個」，笑左出黎，然後話：「呢個ＧＲＯＵＰ我一定唔會ＱＵＩＴ。」「好，咁出發！！！」估唔到一開始講野好難聽既能利，竟然突然好熱血地大叫左呢一句出黎。就係佢呢一句咁熱血之下，搵阿琪既行動開始。其實我對自己所列出既地點只有一半信心，不過以前當阿琪唔開心既時候，我都係去呢Ｄ地方搵返佢，希望佢今次都會係呢Ｄ地方出現。公園、海濱、運動場既觀眾席、小食街……佢一唔開心就會去呢Ｄ地方，可能係大喊一場，可能係吹海風吹到塊面凍冰冰，可能係跑到累後坐係度休息，又或者係不停食野。阿琪，妳係邊啊？點解妳唔理我地啊？藍臣仍然不停咁ＳＤ　ＭＳＧ比阿琪，但係都無結果，而呂晨就用佢既人際網絡，姐係佢以前收過既兵，發散左好多人放消息出去。「呂晨……妳仲有收兵咩？」我問，而呂晨反左一下白眼話：「我已經無收好耐，但有Ｄ人仲成日中個頭過黎我都無辦法，未就好似你鐘意阿琪咁囉。」呢句說話我同藍臣聽到，都好尷尬咁笑左一笑，呂晨見到藍臣既反應就話：「估唔到你都係阿琪既裙下之臣之一。」然後，佢嘆一嘆氣又話：「當我決定唔收兵後，我好明白阿琪既感受。」佢呢一句，吸引左我同藍臣既注意力。「原來當你想好好認識朋友對人好果陣，對方回錯意，當坦白話比人知果陣真係會有一種不安既感覺，因為你唔會知道，當你如實講出口後，會唔會仍然有朋友做，最奇怪既係，明明你所做既方法係正確，但都會覺得自己做緊一件錯事一樣。」呂晨語重心長咁講：「所以，阿琪係好堅強既人，唔係佢選擇唔拒絕，而係佢情願背負一個收兵既罪名。」「無錯，阿琪係個好堅強既人。」藍臣開口話：「不過，我其實想阿琪可以更加直率。」「但如果阿琪直率既話，就唔會有你地兩個對佢咁好既朋友。」呂晨話：「其實收兵定被收兵，備胎或被備胎，都係因為想享受愛既過程，只不過係一個無結果既愛，如其無結果，倒不如唔開始，一直係朋友就算，所以，阿牛，如果阿琪真係選擇要走出朋友既界限而同你進一步，你一定要好好對阿琪，不竟你同佢都花左好多時間先可以走到呢一步。」藍臣聽到呂晨咁講後，突然停低左腳步，而我見佢突然低，我都停低左，佢行到呂晨既面前，伸出手，「頭先都未做自我介紹，我叫藍臣，藍色既藍，君臣既臣。」而呂晨，佢都伸左隻手出黎同佢握手，「我叫呂晨，呂布個呂，早晨既晨。」我覺得，佢地係無意中搭上左。

成個搵阿琪既計劃係咁，我地分左組去每一個地方去搵，而每一組都會去晒所有既地方，只係時間上唔同，因為，我地怕阿琪會四圍去，如果我地去完一個地方走左佢先出現，咁樣就會失之交臂。雖然呢個方法聽上去係有Ｄ蠢同浪費時間，但係我地都讚成呢個做法。我、呂晨同藍臣一組，已經去左兩個地方，但都係無阿琪既身影，而下一個地方，係一個運動公園，我好記得呢個公園，因為係我同阿琪第一次跑步既地方。我地一路行一路注示每一個與我地擦身而過既人，無一個係阿琪，不過，一段漸大既吵鬧聲慢慢吸引左我地既注意力。「你果陣狗公搖晒尾嘛！」「邊有啊！」「無！人地叫你做義工你就仆到去！平時你有做開義工架咩！」「咁做義工有意義嘛！」「本身就係有義意！但比你呢Ｄ狗公去做為左溝女就搞到無晒意義！」「你好拿ＷＯ！成件事唔係得我一個人有錯ＷＯ！阿琪都有錯架！」等等！？阿琪？點解呢兩個人吵架會提到阿琪既名既！？「我地不如去睇下。」呂晨講完之後，就跑左過去，我同藍臣都跟住佢後面。而我一見到吵鬧既兩個人，呆左，因為呢兩個人係阿珍同阿塔。就同頭先所講既計劃一樣，我地係同一個地方會撞到其他分組唔奇，因為係好似替更咁。「你地係度吵咩野啊？仲要咁大聲，我地係好遠都聽到拿。」呂晨一走到佢地面前就話。「妳問佢！我唔知！」講呢句咁小氣既野，係阿塔，而阿珍都好唔忿氣咁話：「佢緊係想唔知啦，因為本身係佢有錯嘛。」「我講左好多次錯不在我啊！」阿塔反駁。死火，佢地兩一吵親就有扑排搞，「你地兩個不如去下個地方先，等我同佢地傾下發生左Ｄ咩野事。」藍臣同呂晨聽到後，點左下頭就走左，而我，就望住兩人個鬥緊係既大細路，「做咩野無啦啦又拎返呢單野出黎講。「你問佢啦！本身好地地搵阿琪！佢係都要提起果件事！」阿塔話。「你咁激動做咩啊，身有屎啊。」阿珍仍然唔放過阿塔。「我就係無！」阿塔回應。「如果無，點解要咁激動，點解講下都唔得，好明顯就係自己都覺得自己做左Ｄ　ＯＮ９野，比人識穿左，踢爆左之後就老羞成怒啦。」阿珍講既野真係下下重要害，阿塔都無再反駁落去，因為已經駁無可駁。「點啊，默認拿，默認你都做過狗公想追阿琪拿，記住啊，你係狗公咋，連兵都不如啊，就算你想做兵阿琪都唔比你做啊。」阿珍呢句一出，阿塔立即怒視佢，「妳好拿ＷＯ！我唔出聲你就以為可以繼續講落去咩！」「我講落去就係想話比你知，你果陣做既野有幾錯啊，你話你有改，但係連面對以前既錯都唔敢，人地一講起就發晒癲，你呢Ｄ唔係改過，係瞞天過海咋。」阿珍話。「係啊！我係瞞天過海啊！但係妳把口講出黎我仲嬲！」阿塔既呢一句話，令人費解。「你講咩啊？」我同阿珍同時問佢。「因為我覺得以前妳對我咁好，我唔珍惜衝左去阿琪度但又一無所獲，見返妳總覺得其實同你一齊係最好，但係我已經錯失左呢個機會，係！我無用！我廢！但我以前覺得我樣樣野都叻過妳，但原來最後我先發現，所有野都係妳讓我，我就覺得我仲無用，仲廢，我好嬲我自己……」阿塔講講下好無力咁住坐係附近既一張長椅上面，「……但我唔想繼續咁，好想逃避果陣既我。」阿珍行到阿塔既面前，望住垂低頭既阿塔話：「點解要避？點解唔選擇接受自己？」「我……」阿塔無言而對。「有好多人做緊兵既時候唔會覺得自己所做既野有幾ＯＮ９，但脫兵單後，佢地都會發現原來自己都曾經ＯＮ９過，有人會同你一樣唔想比人提起，但係咁樣逃避係無用，接受自己ＯＮ９過，對將來既愛情路上都會係好事，世上，有邊個未為愛ＯＮ９過，我果陣鐘意你，都做左好多ＯＮ９既野啦，而家我未好地地。」阿珍蹲低左，與垂下頭既阿塔話：「我地都仲係朋友，都唔想睇住你咁。」阿塔望住阿珍，笑左笑話：「咁又係，我醒妳咁多，點會諗唔到。」「因為你ＯＮ９囉。」阿珍笑住答。

「咁兩位仲想唔想繼續搵阿琪呢？」企係一邊見到佢地兩個和好既我問。「搵，緊係搵。」阿珍話。「藍臣同呂晨都已經去下個地方搵阿琪，咁不如你就同我地兩個一齊搵啦。」阿塔講。「都好，我地三個好耐都無一齊去做一件事拿。」我話：「計起上黎，都已經有一件。」我地三個互相望住大家，笑左出黎，「估唔到，呢一件發生左咁多野。」阿珍話：「絕左交一年交，大家都各自成長左好多。」「可能，友誼係無完結，只會有停頓。」我話。「無錯，所以有好多人都情願要友誼多於愛情。」阿塔講：「阿牛，如果你難得走出ＦＲＩＥＮＤ　ＺＯＮＥ，就要好好把握機會。」我對住佢點一點頭，而佢就望一望隻錶，「時間仲有Ｄ，我地食度跑個圈搵阿琪，如果無，就去另一個地方。」「好！」我同阿珍既回答。我地三個，已經有一年無一齊跑步，估唔到會係咁既情況下可以一齊跑返，如來，人生入面有好多野真係自己掌握唔到，就好似老牛大人走左，留唔住，就好似阿琪無啦啦唔見左，我地只可以盲目咁搵，就好似阿塔同阿珍，其實我無諗過佢地兩個可以和好如初，但係係佢地兩個身後跑步，見到佢地可以好似以前咁打鬧。原來，有Ｄ野，真係要用時間黎解決，人，係急唔黎。跑左一個圈返到原地，都係搵唔到阿琪，「唔駛灰心，我地去下一個地方搵。」阿珍講得無錯，地點都未搵晒，一定仲有希望。我係個ＧＲＯＵＰ同藍臣講我同阿塔阿珍一齊搵，因為我怕佢係下一個地點等緊我，而藍臣見到個ＭＳＧ，ＳＤ左個ＯＫ比我。睇一睇個阿塔阿珍既地點ＬＩＳＴ，仲有好幾個地方要去，而最後一個地方比較特別，「呢個地方……」我見到呢個地點，會心微笑左出黎，唔通呢個係上天既安排。如果唔係上天既安排，點解可以咁巧恰。「阿牛，唔好係度發呆拿，我地去下一個地點啦。」阿塔係我身後好大力既拍我既膀頭，「一定會搵到阿琪既。」我望住最後既一個地點，唔知點解有一陣希望既感覺由心而發，總覺得，只要搵到最後呢個地點，就一定可以搵返阿琪。再加上阿塔既呢一句。「係，一定可以搵到佢。」我答阿塔。

阿珍同阿塔下一個地點，係阿琪樓下既公園，其實我地都有諗過呢個地方阿琪出現既機會率係好細，因為如果阿琪真係唔想比人搵到，又點會係屋企附近出現，但係能蟹話可能阿琪有機會無啦啦諗通左返屋企……而且佢好堅持佢既諗法係岩。就係因為呢一點以及佢既堅持，阿琪屋企樓下既公園都成為左要去搵既地方。一去到呢個公園，我諗起好多野，好多同阿琪係呢個公園度既回憶。「個公園其實一眼望晒啦，唔好話阿琪，一個人都無。」阿塔話。「係囉，個能蟹又係既，係都要所有人係度搵一次，其實如果係我既話，要玩消失又點會返屋企。」阿珍既答案，正正係我地所想。「咁唯有當呢度係休息站啦，坐住係度等阿琪。」阿塔坐左係搖搖板既一端，阿珍見到阿塔咁，都跑左去另一端，「我又玩。」點知一坐上去，阿珍果邊好明題下墜得比阿塔果邊仲要多，「妳條衰妹呢排食多左定跑少左啊，重左咁多既，仲重過我ＷＯ。」阿塔笑住咁話。「邊有啊，你不嬲都知道我骨頭重架啦，所以我實重過你。」阿珍既反駁。而阿塔只係用兩個字已經完美ＫＯ左阿珍，「借口。」「你一定想死定。」阿珍講完呢一句後，好用力咁坐到底，整到住佢對面既阿塔成個人彈起左。「我諗係妳想死先岩。」阿塔都好唔客氣，就咁樣佢地就玩起上黎。剩低心情仲係焦急既我，我都想好似佢地咁放鬆可以係度玩，但係如果唔搵返阿琪，我真係連坐係度既心情都無。望住佢地兩個梅花間竹咁一上一落，玩得咁開心，加上佢地剛剛和好如初，真係無法阻止佢地。但係，我真係要係呢個公園到守株待兔？呢一刻我好唔想咁，但係我又可以點做……就當我不停諗緊仲有咩方法既時候，阿珍突然同我講：「阿牛！你睇下果邊係邊個！」唔通！？係阿琪！？我聽到阿珍咁講，即刻望去佢所指既方向，但見到既，係一個男人，一個熟識既男人。「阿富……？」我慢慢行到已經停下腳步既阿富面前。而佢係我行到佢面前既時候，就問我：「你地咁夜係呢個公園做咩啊？」

講真，當見到阿珍口中所講既人係阿富既時做，我有少少失望，而阿富都見到我失望既表情後話：「阿牛你好似好唔想見到我咁ＷＯ。」「……唔係。」我笑得好尷尬咁話。「係呢，你地咁夜係呢個公園做咩啊，係唔係……約左阿琪？」阿富講阿琪既時候，有少少避忌。「我……都唔知點講。」阿富見到我講到臉有難色，就問：「係未發生左事？」「唉……」就係我呼出呢一啖氣後，我將阿琪最近發生既事講左比阿富知，我地兩個坐左係公園既展椅上面，望住仲玩緊搖搖板既阿塔同阿珍，就咁講都用左我成半個鐘。「咁睇黎你地最近發生左好多事ＷＯ。」呢個係阿富聽完我所說既話得出黎既總結。「係啊……」我好簡單咁答佢。阿富佢拍一拍我既膀頭，「首先，節衰順變。」我講左老牛大人走左既事佢知道。「有心。」我回應。然後，佢嘆左一口氣，「其實，阿牛你真係好好彩。」「下！？」我驚訝地望住佢，而阿富即刻講：「我唔係話你爸爸走左好彩，而係阿琪咩都同你講件事。」「係咩……」其實，都算係既……而阿富就講左以下既說話：「因為阿琪選擇左你陪佢過呢Ｄ難關，亦即係話，佢覺得只要發生左事，對佢最可靠既人，係你。」然後，佢又嘆左一口氣，「你知唔知有幾多人都好想做阿琪身邊為佢分擔既人啊，我都好想，但係阿琪無揀我。」我唔知點回應佢，而佢又問：「你會唔會知道，阿琪點解唔揀得做呢個人啊？」呢一句我更加唔知點樣回答，我只係好尷尬咁笑住話：「唔知啊。」「我知。」阿富佢竟然咁話，咁問我做咩鬼啊，「我知道係阿琪眼入面，我係一個好煩同好專橫既人，可能係好多人眼中我係一個好好先生，有好多人都會話做我女朋友一定好幸福，但係，好多野都要睇兩個人之間既相處夾唔夾得黎，我知道我自己係一個佔有慾幾強既人，就係因為有呢樣佔有慾，我先想所有人覺得我係一個好好先生，同我一齊既女仔都唔會再搵到另一個對佢地咁好既男人，但原來，刻意去做到咁係一件好累既事，就算有一個好鐘意自己既女仔同我一齊，到最後唔係我鐘意而我仲要對佢好，到最終只會係一個吃力不討好既局面。」聽完阿富既說話後，我回答左佢一句話：「其實，阿琪都有錯既。」「佢有錯？」阿富問。「佢錯在如果一直對你無感覺，就應該早Ｄ同你講，咁就唔駛搞到果陣時既局面。」我望住阿富話：「我知道你果一刻真係好鐘意阿琪，而且係去到不能自拔既地步，如果唔係，你就唔會凌晨走到阿琪樓下同佢表白啦。」「……呢件事，你都知？」阿富問。「你同佢既野，佢一字不漏同我講。」我回答。「咁姐係……」「……係，我知道。」我指一指自己個咀，示意我明白佢果一晚同錫左阿琪一啖。「咁……你……」「放心，我無野，都係果一句，阿琪一日係單身，所有男仔都有機會成為佢既男朋友。」我同阿富講。「如果……如果我有你咁灑脫，可能一早就同左阿琪一齊。」阿富話。「係，阿琪都有咁講過。」我呢一句後，我地兩個互望而笑。「你幾時出返黎跑返啊，你都失蹤左咁耐。」我問阿富。「咁就要睇下你幾時返入跑ＧＲＯＵＰ拿。」阿富笑住答我。「會架，只要我處理好所有既野，我就會返黎。」我回答。

阿富幫我叫左跑ＧＲＯＵＰ既人幫下留意有無見到阿琪既蹤影，我諗左一陣，「好，多謝你地。」搵人既話，點都係人多好辦事。我地同把握時間，去下一個地點，但係每個地點，都只係失望，其他人都無發現，我既心亦開始動搖。ＬＩＳＴ上面一個又一個地點刪去，好快去到最後一個地點。「去埋呢個如果都係搵唔到阿琪既話，點算啊？」阿珍話。「妳而家可唔以唔好講呢Ｄ泄氣既說話啊，一定要搵到，係唔係啊，阿牛？」阿塔話。「……」我沉思咁。「阿牛，我問你野啊。」阿塔又話。「……」我繼續我既沉思。「阿牛！」「係！」比阿塔嚇一嚇，回返神。「一定可以搵到架！」阿塔捉住我隻肩話。「一……一定可以。」真係？真係可以？「就算最後一個地方搵唔到，大不了我地由頭搵過，我地實陪你既。」阿珍話。好感動，阿琪，我地真係好想搵返妳。突然間，電話快速咁響左兩下，一個係呂晨既ＭＳＧ，而另一個係阿富既ＭＳＧ，兩個ＭＳＧ雖然係唔同人ＳＤ出來，但共通點係都一張圖既相。我先後開左兩張相睇，「係……係……」上天真係幫緊我，「係阿琪啊！！！」兩張相既背景其實好暗，但係中間個人，無論高度、衣著、側臉都好似阿琪。阿塔同阿珍聽到我咁講，都衝左過黎睇果兩張相，「……阿牛，其實張相咁暗，都好難睇得出係阿琪……」「一定係佢黎架！一定係啊！」「阿牛，你冷靜少少先，再睇真Ｄ……」「我睇得好真架拿！高度同阿琪一樣！衣著同阿琪平時著既衫一樣！側臉都好似阿琪！一定係佢啊！」係！無錯！一定會係阿琪！我再望一望張相，見到既係文化中心特有既設計，「佢……佢係尖沙咀啊！」上天真係一個最好既編劇，我地而家正正去緊既，就係尖沙咀，張ＬＩＳＴ上面寫住既地方係：與阿琪第一次見面既地方，尖沙咀地鐵站

「阿牛，你……」「阿琪佢係尖沙咀啊！」「等等先，你冷靜Ｄ先啦！」「阿琪佢而家一個人！我一定要去陪佢！」「你冷靜Ｄ先啊！」「快Ｄ……點解架地鐵咁慢架！」……下一站尖沙咀……ＴＨＥ　ＮＥＸＴ　ＳＴＡＴＩＯＮ　ＩＳ　ＴＳＩＭ　ＳＨＡ　ＴＳＵＩ……聽到廣播，我個心更急，滿腦子都只係文化中心，好想快Ｄ跑過去。「阿牛，不如我地問下呂晨呢張相點得返黎先啦。」阿珍話。「呢個係一個希望黎，我點都要去睇下。」我答佢。「你唔明咁我問……」阿珍ＳＤ　左個ＭＳＧ比呂晨，而呂晨好快就回覆話係佢其中一個朋友見到阿琪坐係文化附近，影相既時間應該係半個鐘前。「半個鐘前……可能阿琪已經走左都未定。」阿塔話，佢好認真咁望住我，「阿牛，唔好抱咁大希望好Ｄ。」我粒聲都無望住阿塔，直到地鐵到尖沙咀站，就停定既時候，我同佢講：「我唔係抱好大希望，只係，我而家只有呢一個希望。」門一開，我一支箭咁衝左出去，我要用我最快既速度去文化中心，「阿牛，好多人啊，你咁跑會撞到其他人架。」阿塔話。「等埋我地啦，我跟唔到你既速度啊。」呢一句應該係阿珍，但係佢把聲漸細，好快就聽唔到佢地既叫喊。文化中心係咩野出口呢？點解我唔一早記好文化中心係咩出口啊！指示牌呢！？搵到……Ｅ！！！頂你係後面！八達通呢！？褲袋……點解呢張樣永遠都係Ｄ咁趕急既時候先至最難拎……頂！！！前面果條友拍撚夠自己個袋未啊！嘟唔撚到就拎返張卡出黎嘟啦！！！「唔好意思……」去旁邊條ＬＩＮＥ仲快，阻人出閘正仆街！「阿牛，唔駛咁快啊……」阿塔同阿珍追到我，唔駛咁快？唔係！係一定要快啊！如果我到左而阿琪又剛好果陣離開，咁我未白費囉。一出閘後，我即刻跑步跑，「借借啊前面既人！」我好似個癲佬咁向前跑。「阿牛！你咁樣會嚇到其他人，一陣有警察見到你就唔可以搵阿琪架拿。」阿珍講得無錯，咁我唯有跑唔出聲啦。我拼命咁跑，腦中就只有一個目的地，文化中心，阿琪妳一定要係果邊等我啊。

我已經無理會街上面既人點樣睇我，夜晚既尖沙咀仲係好多人，我不停係人群度穿插，每個比我經過既人，應該都會向我投出一個奇怪或者憤怒既目光，因為我已經撞親好幾個人。「阿牛！你咁樣跑好危險架！」又係阿塔佢地。係危險，但我更加想搵返阿琪。「小心啊！阿牛！」阿珍呢一聲既尖叫，係因為我無睇燈就衝出馬路，差Ｄ就比一架車撞到。「仆街！想死既話都唔好害我啦！」我無理到果位司機既不停鬧我，就算佢鬧埋我屋企人我都無理，好快咁跑走，果把聲都愈來愈遠。「阿牛！你睇住自己先得架！」阿珍同阿塔仍然追緊上黎。我自覺得呼吸開始慢慢急促，腳都開始軟，但係……但係只要心目中有目標，我就算跑到腳斷都要見到阿琪。去到一定會見到阿琪既。到左文化中心一定會見到阿琪既。「入隧道啊阿牛！果邊快Ｄ啊！」我身後既阿塔大叫。可能，佢地都已經覺得勸我已經無用，唯有選擇幫我。穿過隧道再跑多陣，見到果個白色既波蘿包……就到文化拿，我拎左張相出黎睇，再認清楚呢張想既地點，應該係鐘樓附近，仲好似見到果舊唔知咩野石像，果個有好幾個人唔知拎住舊咩野量近角果舊石像。雖然已經跑到開始無咩力，但係……但係就快到，一定要撑落去。「好快……前面轉彎……就到……」我不停同自己講，但其實我已經唔知轉左幾多個彎。直到，我見到鐘樓既一角……直到，我見到果個巴士總站……直到，我見到一架雪糕車……我拎左張相出黎再睇多次……「係……係呢度……」望住果舊石像，不停四圍張望，望住果班賣緊唱既樂隊，望住果班幫人影相賺遊客錢既人，望住果Ｄ剛剛落船既人……但點解……點解就係見唔到阿琪……依照張相，我搵到果陣阿琪所坐既位置，係一個花圃既石壆上面，係呢個角度，我正面見到班樂隊係度唱緊歌，歌名我果陣唔知道叫咩名，到事後上網搵返先知道……還記得 眼神不經意的交錯不小心 洩漏了心裡的悸動她們說 我的愛 在心裡放太久該是時候出去走走大街上 陽光把心情都看透肩並肩 你輕輕牽起我的手你的笑 像太陽 看起來好暖和嘴角幸福好溫柔謝謝你愛我 一直容忍我不讓我難過 溫暖包圍我如果這世界上 少了你來陪我還有誰陪我編織美夢謝謝你陪我 走人生起落在冬天時候 給我暖暖手在這世界上 只有你最懂我決定愛你到我走不動呢首……係一個叫于文文既女歌手既歌，歌名叫做「謝謝你愛我」。我一路聽住呢隻歌，拎住電話望住相入面既阿琪……「阿牛……阿琪佢……」阿珍想繼續問，但係阿塔已經叫停左佢，而我既眼淚一滴……兩滴，滴左係電話上面。原來呢個世界上，有Ｄ野唔係你用晒所有努力就有回報，「……我……我搵唔到阿琪。」

「阿牛，起身，你唔可以咁樣……」阿塔對住已經好頹廢住係度既我。但我，呢一刻真係唔想郁。「阿牛，你要振作Ｄ啊……」阿珍好擔心咁同我講。我繼續望住眼前呢一隊樂隊，佢地就唱緊，唔知……唔知阿琪坐係呢個位果陣，聽緊Ｄ咩野歌呢？「阿牛，呂晨佢地問緊我地點啊……」阿珍話。等等！？我頭先諗緊Ｄ野，好似有Ｄ好重要既ＭＳＧ我自己都遺漏左……唔知阿琪係係呢個位果陣，聽緊Ｄ咩野歌……係ＷＯ！如果阿琪頭先係坐係呢度，好有可能呢隊樂隊會見到阿琪架ＷＯ。我一支箭咁衝向隊樂隊果度，阿塔同阿珍都比我呢個動作嚇左一跳。「唔該你地有無見到呢個女仔啊？」我拎返手機果張相問佢地。「……先生，呢張相咁暗，我唔係睇得幾清楚入面果個人係咩野樣。」個樂隊主唱同我講，而我就再搵一張阿琪影既相比佢睇，「呢個女仔。」「阿牛，你做咩無啦啦咁問人啊，嚇親人架。」阿珍行到我旁邊話：「唔好意思，我地而家搵緊一個朋友。」個主唱望一望佢班團友，班團友見到張相都話無留意，除左個鼓手，「呢個女仔好似頭先坐係我地對面聽左好耐歌……」「佢而家去左邊！！！」我行到個鼓手前面問。「等等先，呢個女仔係你邊個？」個鼓手問。「佢……佢係……」阿琪係我邊個呢……我係阿琪既……「個女仔係我女朋友！我係阿琪既男朋友！佢而家唔見左我一定要搵返佢架！！！」我竟然講左呢句野，我自己都估唔到我有勇氣咁講。個鼓手聽到我咁講後，笑左一下話：「頭先個女仔走左去果邊。」佢用鼓棍指左個方向比我。「多謝你啊！恩公！」我見到個方向就即刻跑左過去。「……又跑。」阿珍苦叫。「跑啦，我覺得今次真係可以搵返阿琪。」阿塔話。本來我已經對呢個希望感到失望，但而家呢一刻，我面對既係另一樣野，奇跡。我向住一個方向不停咁跑，無目的地咁跑，跑到幾時想停低？唔知，可能，係無氣就會停低，又有可能，係見到阿琪就會停低。「阿琪！妳係邊啊！」我一邊跑，用我僅有既氣力去叫，旁人見到我以為我係個傻佬，無錯，有邊個為左愛情唔會整到自己變成一個傻佬。但係，到最終，我都只係無力地企左係一個好擴既地方……呢個地方，無阿琪「仲咩停低啊？」從後趕上黎既阿塔同阿珍問。我望住個夜空，唔通，奇跡無降臨到。失望後，只有更失望，我地三個行返去地鐵站既路上，我就成個行屍走肉咁，如果唔係有阿塔同阿珍係我前面開路，我諗我唔會理前面有咩，都只會向前行。直到，去到地鐵站。「地鐵應該就關門，我地行快Ｄ……啦。」阿珍講講下，望住無啦啦蹲低既我。我唔甘心，我唔甘心搵唔到阿琪。「阿牛，你唔好咁啦。」阿珍話，而旁邊既阿塔都咐和：「係囉，我地可以由第一個地方再搵過架。」我搖頭……都無用既，就算我點努力都好，都唔會有結果架啦。失望感既驅使下，我抱膝喊緊，點解？點解已經帶走左老牛大人？而家仲要唔比返阿琪我？係未真係要將我所有既野收晒先覺得我今次先上好一課？我已經決定左之後既野啦，點解唔比返一Ｄ我想要既野比我？「喂，阿牛……」係阿塔叫我，但我而家咩人都唔想理。「阿牛……」今次係阿珍，但我真係唔想理其他人。然而，突然有人好細力踢左我一下，呢一人係我正前方，我淚眼見到呢個人對鞋，好似係邊度見過咁既？我擦一擦淚眼，從下而慢慢向上望，直到，我見到佢既臉蛋，佢果對好吸引我既眼睛，微笑咁同我講：「我其實想去諾士佛臺，不過唔知點去，你可唔可以再帶我去啊？」係阿琪！！！我同阿琪第一次相遇既地方，佢又係問我呢個問題，阿塔阿珍都在場，估唔到今次搵返阿琪既地方，都係一樣。

見返阿琪，我好激動地企左起身後就攬住左佢，「阿琪，妳究竟去左邊啊，妳知唔知我地搵左妳成晚架拿。」我唔知阿琪而家咩野表情，只知道佢好似笑左笑話：「你又食我豆腐。」「無論妳講咩野，我今次一定唔會放開妳。」我抱得佢好緊。而佢，又笑左笑話：「傻瓜。」然後，好大力咁推開左我，指住我個頭不停咁鬧我，「我好似仲嬲緊你，做咩要比你攬住我啊。」「我……我……你嬲我Ｄ咩野啊？」我問。「咁都唔知，突然間消失左，我狂ＳＤ　ＭＳＧ比你又唔應，你知唔知我幾擔心你架。」佢好嬲咁話。「咁妳都失蹤無應我啦。」我無奈咁話。「就係因為你咁做，我先咁樣做咋，等你知道唔見左人其他人會有幾咁擔心。」佢仍然好嬲咁望住我。不過，我睇得出，佢既嬲係假扮出黎，不過，我都有錯既……「對唔住。」我講完呢三個未後，阿琪開始忍唔到笑，但佢依然要扮下野話：「我唔理，今次要食返十次自助餐先補到條數。」「十餐！？」我扮晒嚇親咁話：「可唔可以打個七折啊。」「咁你係唔係仲想搵多我一陣先？」阿琪好得戚咁問。「咁緊係唔係啦。」我笑住話，然後又再一次攬住佢。「你又做咩無啦啦攬住我啊，仲咁大力……」「阿琪，唔好再走開。」我講左呢一句後，本身仲想推開我既阿琪，都無再有意慾推開我，反而，佢雙手緊緊地抱住我話：「應該係你以後都唔好再走開。」「嗯。」我點一點頭。「做咩頭先同班樂隊講我係你女朋友啊？」阿琪問。「下！？妳頭先聽到？你頭先係果度架？」今次到我放開左手問佢，阿塔同阿珍聽到都覺得好奇怪，「點解妳見到我地唔即刻話我地知。」阿琪吱吾左幾下後，笑住話：「我走開係因為我要去廁所，所以入左商場裡面，一出返黎，就見到阿牛係度問緊樂隊野，我未企係條柱後面偷聽囉，跟住就聽到阿牛話我係佢女朋友，佢係我男朋友，一定要搵到我……」阿琪講到呢度臉紅紅咁望住我話：「你啊，都唔知個羞字點寫架，叫得咁大聲，慌死其他人聽唔到咁。」我聽到佢咁講，自己塊面都好似紅左咁。而阿珍聽到阿琪咁講後就問：「咁點解妳偷聽完唔出黎呢？」「我想架，但你地見到個鼓手比左個方向後就跑得勁快，我都追唔到。」阿琪呢一句後，阿塔同阿珍就望住我話：「早知就唔駛跑啦，今晚跑得我幾辛苦啊。」「未係，仲要比Ｄ路人當我地係傻添啊，當你就話姐，我地兩個本身唔關事都拉埋落水。」聽到佢地咁講，我真係有Ｄ唔好意思。但係，我更加唔好意思既係，原來阿琪頭先係見到我發生既一切。「但我有樣野唔明。」阿塔呢個時候問阿琪：「妳又會無啦啦係地鐵站出現既？」阿琪望住我地三個笑左出黎話：「我諗你地三個搵唔到我，點都會走掛，所以我未係地鐵站等你地囉。」「咁如果我地唔係坐地鐵，妳未白等？」阿珍問。「唔緊要啦，唔等都等左咁耐，等下又有咩所謂。」阿琪話。係，我等呢一刻真係等左好耐。我地四個入左閘後，阿塔同阿珍就行係我地前面，我同阿琪就並肩而行，「你仲記唔記得我地第一次見面果陣，佢地兩個都係我地前面。」阿琪同我講。「係啊，咁樣就一年。」我無意中，拖實左阿琪隻手，「一年，發生左好多事。」「係啊。」阿琪微笑咁望住我，「有件好重要既事要講，節哀順變。」「有心。」我回應阿琪。行到落月台，好快就有車，我地四個好快咁衝入左車廂，但係估唔到……「阿牛，做兄弟既，點都會識做既。」呢一句係阿塔同阿珍一齊講。請勿靠近車門……阿塔同阿珍同時向後行左一步，行出左車廂外，「你地兩個獨處下啦。」「係囉，你地兩個一定有Ｄ野要好好傾下既。」Ｐｌｅａｓｅ　ｍｉｎｄ　ｔｈｅ　ｄｏｏｒ……「你地……」我同阿琪望住佢地兩個，見到佢地用電話對準左我同阿琪，影左張相。ＤｏＤｏＤｏ……門關上後，我望住門外既佢地，笑得好得戚又得意，而我電話震左一下，「影得我好醜啊。」原來，佢地將張相ＳＤ左出我地搵阿琪既ＧＲＯＵＰ入面。呢一刻，我同阿琪講：「可以搵返妳，真係好。」「嗯。」阿琪點一點頭，「但我地真係有Ｄ野要傾一傾。」

如果可以既話，我真係想呢一程車開到最後，直到永遠，因為，阿琪就住係我身邊，我地兩個拖住手，佢個頭枕左落我既膀頭上面。呢一刻，我地係情侶，我諗所有旁人都有呢個諗法。「估唔到，每當我地好似就快可以係埋一齊，都會有Ｄ事發生咁？」阿琪話，而我微微咁點一點頭，我個臉頰撞輕輕咁撞落佢既頭頂，而佢就笑左幾聲話：「但如果唔係有發生呢Ｄ事，我地都唔會走到今日呢一步。」我仍然都係靜默咁點頭。然後，阿琪望住左我，「你仲係唔係好唔開心啊？」佢呢個問題，我知道佢係以老牛大人走左呢個出發點而問。「係，因為太突然接受唔到。」我答佢。「你知唔知你尋晚話我知既時候，我都嚇左一跳，之後又搵唔到你，見到你仲ＱＵＩＴ晒所有ＧＲＯＵＰ，我不知幾驚，所以想去搵你，瞞住爸爸走左出黎，但又唔知去邊度搵，只係不停去同你有回憶既地方到漫無目的咁等，等到電話都無晒電。」唔怪得知一直ＳＤ　ＭＳＧ比佢都唔應啦。「其實，妳爸爸有搵過我。」「真架！」阿琪聽到我咁同佢講後，反應好驚訝。「佢同我講左Ｄ野，然後再同我講妳唔見左。」我如實將佢爸爸同我講既野話比佢知，而佢聽到後微笑左一下話：「我一直都明白佢係為左我好先咁樣做，所以我一直都好尊重佢每一個決定，但係，我始終都有自己想做既野。」「妳爸爸知道，不過，佢始終都會實行佢既方式，但同樣地，佢地比妳用妳自己既方式。」我話：「妳其實都幾似妳爸爸。」「唔係掛，我靚咁多。」阿琪笑住咁話，而我就輕掐佢既鼻一下話：「我講你地兩個既性格，一樣咁硬頸。」「係堅持啊，唔係硬頸。」佢呢一句無心插柳，令我諗係老牛大人封信入面所寫既內容。我深呼吸左一啖氣，然後問阿琪：「妳幾時要返上去？」阿琪靜左一陣，「今個星期六。」姐係，仲有三日。地鐵係隧道入面飛馳，氣流慢慢刷過我地，我望住前面因入左隧道成黑色反射既窗，見到阿琪安穩既表情，「阿牛。」佢叫左我一聲，「其實你唔跟我上去，我都唔會怪你。」突然間，全世界就好似靜左一樣，好似等緊我回答阿琪呢一個問題，「點解妳會咁同我講？」「因為……」阿琪與我四目交投，「我知道你心入面既答案。」

「我……」正當我想講出心入面既答案果陣，阿琪用佢既手指按上我既雙唇上面，「可唔可以比我講完我想講既野後，你先再講個答案我知啊？」我望住眼泛淚光既阿琪，點左點頭。「其實一開始，我真係覺得你係一個好友所以想同你發展做好朋友，但係唔知點解，每日同你既對話，慢慢變成左習慣，去到如果有一日唔同你ＭＳＧ就會覺得果一日係白過，當我有呢一種應覺既時候，其實我好驚架。」聽到阿琪咁講，我不解咁望住佢。「當我每次有呢一種感覺，就好驚對方係會點諗自己，又驚對方只係一時衝動先咁做，又驚雙方都未了解過就開始，因為我以前都試幾次係咁，但到最後都帶比自己傷害，再加上屋企既事同自己既事，所以我好驚有咁樣既感覺。」「但當我知道，你都對我有意思既時候，我真係好開心架，但我又唔敢再進一步，所以唯有一直保持住適當既距離，但估唔到會引起背後好多閒言閒語，甚至最後連本來既好朋友都唔支持你追我，我就明白到，其實唔止當一個人等另一個人太耐係唔好既事，就連要另一個人等自己太耐都係一件唔好既事，所以我開始怕，我開始驚，我成日不停同自己講，你對我既野唔係理所當然，總有一日可能會無，所以我一定要好好咁多謝你，又要好好咁同你講對唔住。」聽到阿琪咁講，我就問：「所以有其中一次你同我講多謝，其中一次同我講對唔住，就係因為咁？」「嗯。」阿琪佢點一點頭，「我知道我自己處理感情處理得好差，所以成日搞到好多男仔都會以為我對佢有意思，但係，有Ｄ我只係想做朋友，而有Ｄ，我真係想發展落去，我係知架。」我望住阿琪，靜心咁聽佢講以下呢一番話：「每次同你去街市買野，我超開心架，知道後面跟住我既人係你，我有好大既安全感。你送泳衣比我果陣我超開心架，而且同你一齊游水，你就可以企係池中間，等我可以安心地游過去，因為我知道你一定會捉實我。生日果日你煮野食比我食，我好感動，其實我仲偷偷地係你背後影左張相，不過無比你知姐。妳對我做既每一件事我都會記住，最記住既，係你話會陪我實現每一個願望。」阿琪開左佢既ＷＥＣＨＡＴ，拎返果張相出黎，「妳個傻豬仲ＫＥＥＰ住，咁睇黎我點都走唔甩。」「緊係啦。」阿琪笑得好開心咁話：「所以，你要比我既野已經有好多，但係我自己諗返起，我可以比到你既野，其實少之又少……」「唔係，妳比左好多美好既回憶比我。」我答佢，而佢會心微笑咁話：「但我想為你做更多。」佢呢一句係好認真咁望住我講。見佢突然既認真，我都收起左笑容聽佢講：「阿牛，而家你想做既野……唔係，應該係你要做既野，係留低陪你媽媽，因為佢已經失去左一個佢至親又至愛既人，如果連你都唔留低陪佢，佢就係得返自己一個人架拿。」唔通呢一句，就好似媽媽先前同我講老牛大人以前既野果陣，提及到既，「我果陣希望佢選擇既，係家人……就係因為太愛，所以希望佢選擇家人」。「其實……」阿琪講完之後，我緊接話：「當我諗緊呢個問題果陣，我都又諗如果係妳，妳會想我點，而家妳既講法，同我果陣時既諗法係一樣。」阿琪聽到我咁講，笑得好燦爛咁話：「我就係知道你明白我既為人，所以先開始喜歡你。」而我就微笑同佢講：「咁妳要好好加油，因為我唔止喜歡妳，我愛妳。」一吻，吻係阿琪既雙唇上面，觸電而帶有體溫既感覺充斥全身，我地兩個緊輕閉雙目享受住呢一刻大家對雙方既愛，直到咀唇分離。「阿琪。」我始終要親口講個答案比阿琪聽：「我想留係度陪媽媽，不過，妳要等我。」而阿琪得意地微笑左一下話：「我唔可以保正以後發生既事係點，不過，就比一次機會你啦。」我地繼續相擁，直到地鐵到站。

係紅磡火車站，呢一個電視台成日拎黎扮機場既車站，我同我媽媽係一則既旋轉門行左入黎，而家係早上既七點幾，「媽媽，要唔要買Ｄ野比妳食？」「唔駛，今朝早食左少少野而家仲飽緊。」佢黎，係為左見一見我鐘意既人……而家要加多樣，同樣都鐘意我既人。行到相約既地方，遠處見到四個人，阿琪爸爸同媽媽、藍臣，當然最重要既係阿琪。「衰仔又幾識揀ＷＯ，幾靚女啊，唔錯ＷＯ。」媽媽遠處見到阿琪已經講到咁，近得既話都唔知會點，「我諗你阿爹在天之靈見到咁都會好安慰。」「係架。」我諗你一定會咁諗既，老牛大人。行到去佢地既面前，「世伯、伯母，早晨，呢一位係我媽媽。」寒喧地介紹過，講節哀順變同有心過後，阿琪爸爸拉埋左我去一邊。「你爸爸既事，搞成點？」佢問。「都七七八八，仲有三個星期就會設靈。」我答佢。「咁快手，睇唔出你傻頭傻腦，做起野上黎咁快ＷＯ。」聽到佢咁講，心中有少少暗喜，「咁呢Ｄ係重要既事，而且係我爸爸既事，我一定唔可以馬虎。」阿琪爸爸聽到我咁講，都投而一個安慰既眼神，當然我無講佢知其實搞得咁快，係因為叫左小段佢幫手，佢成套一條龍服務，我只要話比佢聽我地既選擇就可以。不過呢Ｄ阿琪爸爸唔駛知，而且我係絕對唔會話佢知。「我同你講啊。」阿琪爸爸再三咁叮囑我：「我係會不停安排相睇對像比阿琪架，所以你唔好抱咁大期望啊。」「我知道架拿，不過我都會好努力咁追阿琪，所以世伯你都要有心理準備，到最後係我同阿琪係埋一齊。」我答佢，而佢都笑左一笑話：「都唔知而家Ｄ後生諗咩。」返到去，見到媽媽、阿琪媽媽以及阿琪都傾得好開心，而藍臣就係旁邊不停ＳＤ　ＭＳＧ，我經過佢身邊果陣偷睇，見到同佢ＳＤ　ＭＳＧ果個人好似係呂晨，希望佢地有發展空間啦。時間一分一秒咁過，好快就到左要入閘既時候。「阿琪，唔好意思啊，今次要我霸住牛仔先拿，等用完佢先比返妳啦。」媽媽妳當我係Ｄ咩野啊……咁講都有既。「伯母，隨便使用唔駛怕，盡情咁用唔駛比面我架，如果佢唔聽教唔聽話，妳ＷＥＣＨＡＴ話我知，等我教訓佢。」「ＷＥＣＨＡＴ！？」聽到阿琪既說話，我問佢：「妳幾時有我媽媽ＷＥＣＨＡＴ架？」「頭先傾計果陣拎左拿，所以你最好聽話Ｄ，自己一個人唔好唔聽話，唔係你就知死。」阿琪呢句說話帶有警告既語氣。「知道……知道……」「臨入閘前，比你地兩個單觸傾下計啦，我同妳爸爸先入去，藍臣你都唔好阻住佢地拿。」阿琪媽媽話，佢仲好風趣咁同我打左一下眼色添，而我媽媽見到阿琪媽媽咁識做，都話要去廁所一陣先搵返我。又無啦啦，我返我地兩個。「你媽媽好好人，而且，佢好堅強。」阿琪話。「係架，所以我好幸福。」我答佢，然後又問：「有無帶夠衫上去架，上面天氣凍好多架。」「有架，不過我都係怕帶唔夠。」阿琪話，然後我就拎出一早準備好既野比佢，「就係知道妳怕凍，所以買左呢Ｄ野送比妳。」阿琪好開心咁接過個袋，一睇，「嘩……駛唔駛咁多鬆馳熊。」佢笑到收唔到聲。「無計啦，邊個叫傻豬鐘意鬆馳熊，我一見到未買囉，買下買下就買左咁多。」我話，然後就同阿琪一齊睇個袋入面既野。「有邊個會送毛毛拖架。」「我會囉。」如果，真係有時間靜止器既話，我希望真係可以靜止呢一個時間。「個暖蛋就正常，但毛毛拖真係有Ｄ搞笑。」「邊會啊，不知幾可愛。」因為，今次一別，都唔知幾時可以見到阿琪既笑容。「仲有手套，咁好。」「緊係啦，成套架呢度。」仲有，佢身邊可以聞到佢洗頭水既香味，與佢既身體接觸，以及……我地兩個人雙目而視，慢慢湊緊既雙唇，臨別既一吻，係份外動人，份外不捨。

係一間五星期酒店既門口，我望住一對新人影既婚紗相，「估唔到ＪＵＤＹ平時收收埋埋，原來都有Ｄ料到。」能蟹突然從後搭住我膀頭話。離同阿琪分別既日子，已經兩年，本來以為呢兩年會過得好耐同好辛苦，但慢慢習慣落黎，原來，只要兩人心中有大家以及開心見誠，同埋勇氣，問題始終都會有解決既方法。其實我好慶幸我可以生於呢一個科技發達既年代，ＳＤ一個ＭＳＧ、語音、視頻，其實真係可以將距離拉近。一句講晒，適合既時間。「你唔驚比能利聽到咩？」我笑住問能蟹。「驚就唔係男人，點會驚……哎呀！」能蟹都未講完，就比突然出現既能利扭耳仔，「好心你今日做人兄弟，就收一收把死人口，未咁口花花啦。」見到佢地兩個咁樣打鬧，睇幾次都覺得咁好笑，每一對人都有唔同既相處方法，有Ｄ人總會活係浪漫，有Ｄ人總會活係打罵，有Ｄ人總會活係平凡，有Ｄ人總會活係轟烈。一句講晒，適合既人。無錯，今日係ＪＵＤＹ同ＣＯＷ既大喜日節，佢地係返埋一齊後一年，ＣＯＷ再次求多次婚，不過果次求婚，無玩快閃，無搵我地出主意，所有野都係佢自己一手包辦。係呢張婚紗相入面睇得出，ＪＵＤＹ佢笑得好幸福。「喂，你地幾個未係度ＨＥＡ啦，快Ｄ黎幫手啊，好多人啊。」係接待處既阿珍話，而係佢旁邊打緊機既阿塔就幫口，「係啊……快Ｄ過黎啦。」無言……我地行到過去，望住每一位既賓客帶來既祝福，我地跑ＧＲＯＵＰ有好幾位朋友都有黎，金姐同ＳＵＮＮＹ仲帶埋佢個女阿銀出席添。當我接過阿銀既人情果陣，我輕聲問佢：「搵你既回憶搵成點啊？」「ＳＯ　ＦＡＲ　ＳＯ　ＧＯＯＤ啦，多謝你先前有陪我一齊搵回憶啊。」因為先前有段時間得閒，所以都有陪下佢搵回憶，不過呢個已經係另一個故事。「係呢，今晚阿琪會唔會出現啊？」阿銀問。而我支吾左一陣答佢：「……唔知呢。」結婚有好多形形式式既人，有時連一Ｄ自己唔多見既親友都會到場，就好似我面前呢一位跑友咁，「咦，阿牛，原來你做佢地伴郎啊？」我望住我心口果個比較與別不同既花，答我眼前呢一位我認為佢係狗公既ＡＬＡＮ，「係啊。」佢笑左笑就放低左封人情，然後就話：「真係估唔到果晚，會有咁多人搵阿琪。」「係。」佢口中講既果一晚，就係我係尖沙咀搵返阿琪既果一晚，「多謝你，如果果晚唔係你影左張相ＳＤ比呂晨同跑ＧＲＯＵＰ，我都無可能會係尖沙咀度撞返阿琪。」「傻啦。」ＡＬＡＮ笑左笑，而我又問：「但點解果一晚，你要影張相而唔自己上前去安慰阿琪？」ＡＬＡＮ又係笑一笑後話：「我咩野身份ＷＯ，點可以去安慰阿琪，我只係一名狗公咋。」我聽到佢咁話自己，呆左一呆，而佢見到我個樣，笑左出黎，「自己知自己事啦，鬼叫我地平時口花花咩，但係，我都都只係得把口，要做既話，真係做唔出。」聽到佢咁講後，我都笑左出黎，「咁又係，你出叻未成日話帶人去睇星。」「係架，我以前係天文學會會長嘛。」ＡＬＡＮ一陣大笑後問：「係呢，呂晨呢？」「呂晨今日做伴娘，剛剛行開左。」我回答完佢既問題後，佢好大反應話：「伴娘，咁一定好靚，好耐無見過我既女神呂晨拿，我入去搵佢先。」果然，狗公都係會露出條尾。入席，所有賓客都大致上到齊，但係唯獨有一個位空置左，一個我最想有人坐落去既位。「阿牛，未發夢啊，就快要行禮拿。」七三廿一係我背後好大力咁打左一下，「死仔駛唔駛咁大力啊！」「係拾拾叫我用盡全力打落你度架。」七三廿一講完後，同拾拾一齊大笑出黎。各就各位，音樂響起，射燈既光茫慢慢由門篷散出，所有賓客係伺儀既說話下，合作地不停拍手，而我身邊挽住我手果個呂晨，就話：「阿牛，而家你既腦入面係未諗緊，如果我係阿琪就好拿？」我笑一笑回應佢：「妳又何尚唔係想我係藍臣？」我地兩個都笑左一笑，「放心啦，藍臣剛剛ＭＳＧ比我，話佢同阿琪已經到左香港，趕緊過黎，阿琪大頭蝦部電話唔記得拎，所以無覆到你ＭＳＧ。」「個傻豬又係咁。」我回答，甜絲絲咁回答。知道左呢個消息後，成個婚宴我都心不在焉，ＪＵＤＹ見到我咁，都叫左我埋一邊問我：「係未阿琪啊？」「妳又知？」我話。「你都唔識講大話既，所有野都寫晒上塊面度，不過如果佢真係返到黎，我都好開心架。」ＪＵＤＹ話：「不過，有樣野我想問你，我今日靚唔靚？」「靚，緊係靚啦。」我答。「咁如果阿琪黎到，我同阿琪邊個靚Ｄ。」「阿琪。」我諗都無諗就黎佢，「不過今日係妳大喜日子，所以比妳靚啦。」ＪＵＤＹ聽到後笑左出黎，「希望阿琪今次唔駛再走，留低同你好好地一齊啦。」「我都希望係咁。」我回以一個微笑，而ＪＵＤＹ就繼續去忙，而當佢就要走既時候，我叫停左ＪＵＤＹ，「ＪＵＤＹ，妳今日好靚，我祝福妳同ＣＯＷ可以百頭到老，永結同心。」「多謝你，阿牛，識到你真係好。」ＪＵＤＹ講完就繼續去忙。而我，就繼續等待阿琪既來臨。坐住係度放空既我，諗返起以前既野，三年，我同阿琪咁既關係咁就三年，追佢一年，分開兩年，如果老牛大人仲係度會點呢？佢一定又會講好多金句教我，又或者，佢只會唔講野，從後咁無聲打我既頭。ＣＯＷ為左ＪＵＤＹ設計左一個驚喜環節，就係叫左個速遞員係一個特定既時間送一件快件，而果個快件係佢為ＪＵＤＹ拍既一段片。「阿牛，一陣你可唔可以幫我照顧果位速遞員？」ＣＯＷ呢一個要度，我好費解，「佢只係一個速遞員，點解要我特別照顧。」「佢都算係一個有份幫我既人，你就當幫下我啦。」ＣＯＷ央求我。「但係聽藍臣話，阿琪一陣會黎，可能我一陣無時間ＷＯ。」「唔該你啦。」ＣＯＷ又再央求。「……好啦。」最後我唯有答應。希望個速遞員唔好同阿琪到達既時間一樣就好……不過有Ｄ野就係個天明玩你，當我見到藍臣黎左既時候，衝左上去問佢：「阿琪呢？」藍臣都未有時間答我，個戴住帽既速遞員就到左。「我問你阿琪係邊啊？」我問藍臣，但係藍臣十問九唔應，只係同我講：「你處理左ＣＯＷ叫你幫佢手做既野先啦。」「……咁……咁阿琪係邊啊？」我又問。「你去左先啦。」藍臣又話。見佢無意慾答我問題，我只好死死地氣，但又露出一個微笑咁走向個速遞員度話，「我帶你去臺前啦。」個速遞員點一點頭。真係！真係唔明點解你早唔到遲唔到！偏偏要等到藍臣出現先到！阻住我見阿琪！真係罪無石恕！！！拎左個快遞，開左氣片比大家睇，大家都睇得好感動，最感動果個一家係ＪＵＤＹ，佢喊到收唔到聲，我都無見過佢喊成咁。而ＣＯＷ就企左係我旁邊，同我講：「幫手送個速遞員出去？」「下！？阿琪可能已經黎左，我想去搵佢ＷＯ。」我話。「幫埋我呢一次啦。」ＣＯＷ又再央求……好啦，你大日子，比面你。「你跟我黎呢邊。」我同個速遞員講左後，佢就跟住我身後面行出宴會廳。都唔知係未個天有心玩我，點解係都要阻住我見我既女神，ＣＯＷ大日子就話比佢阻住我無所謂，但點解藍臣佢又會……等等！？點解藍臣會知道速遞既事架？應該無人同佢講過架ＷＯ！？正當我諗呢個問題之際，我身後果個速遞員就問我：「呢位先生，我有個地方唔識去，唔知你可唔可以帶我去呢？」係一把女聲，一把我好熟既女聲，一把我好耐無聽過，而我又好掛住既女聲。我轉身望住個速遞員，望住佢慢慢除左佢頂帽，見到佢臉容，佢果對好吸引我既眼睛，佢用既洗頭水既味……「阿琪！」我攬實左眼前既阿琪。「我想去你個心度，可以點行啊？」阿琪開玩笑咁話，然後好用力咁攬實我，「好耐無見拿……」「我好掛住你。」「我好掛住妳。」我地兩個異口同聲咁講。「我地唔會再分開。」佢係我耳邊同我講。「當然。」我用肯定既語氣話：「我地分開既時間已經好足夠，剩落黎既，我地要好好係埋一齊。」如果，等係一種痛苦，咁呢個世界上等到真愛既人，都係吃慣苦之人。沒有甘哪來甜蜜，沒有驚天動地哪來經得起風浪。我同阿琪，係宴會廳外相擁，聽住宴會廳內既掌聲，彷彿係為左我地兩個人既等待畫上最完美既句號。－完－大家記住睇埋作者的話啊

大家好，我係很獅子的金牛。好多謝大家睇呢篇網上小說，我都知小弟成日打錯字，但係你地都仍然睇落去我真係好多謝你地。所以接落黎我會好好改善呢個問題，我會加油架。其實《就係咁，我做左女神一年嘅備貽》係我第二篇係紙言上連載既小說，當初想寫呢一篇小說，目的係想為此紀念兩個人。第一位係我已故既爸爸。我將佢化成老牛大人呢個角式寫係呢篇小說入面，但係同小說入面有Ｄ唔同，就係阿牛同老牛大人既父子關係比起我同爸爸既父子關係來得要好好多。我同爸爸係果種只要傾計，一句唔埋第二句道會鬧交既父子，但係我地之間有個共識，為左家庭和諧，我地通常好少講野，甚至係無咩點理大家。點解要寫成咁大既反差？無它既，因為我最想同佢既關係，就好似小說入面阿牛同老牛大人既關係咁，我好想佢親自講佢以前既野比我聽，但係次次都係由媽媽把口聽返黎，媽媽成日講我同爸爸都係牛脾氣，可能，就係因為咁我地成日一句唔埋兩句就開波。但當人愈大，出黎做野接觸社會愈多後，就會發覺其實要養好一頭家真係好難，自問雖然唔係小康之家長大，但係我覺得我既家庭係好幸福，就算Ｄ人話我係公屋仔無咩錢都好，我都會好自豪同佢講，「我有既財富比起錢更加重要，我每晚返到屋企三餸一湯，晚晚唔同，屋企大家和和睦睦無咩大問題」。其實咁樣已經好好。不過，當我想報答返佢地既時候，一晚既突然，就帶走左我爸爸，係小說入面老牛大人走左既劇情，其實同我真實面對既時候係一樣，人真係好化學，所以唔好以為仲有好多時間可以將來陪到屋企人，可能你有，但係，你地父母仲有無咁多？樹欲靜而風不息，子欲養兒親不在。所以大家追求愛情既同時，都要諗下自己身邊最親既人。第二位係我一個鍾意既人，阿琪。同小說入面一樣，我認識佢果陣係因為跑步，亦同小說入面一樣，佢真係好多人追……小說入面既內容，有一半都係我同佢既經歷以及身邊既事，每次打返出黎，我都會心微笑。有時寫到我同佢既經歷既時候，我都會ＳＤ比佢睇，佢睇到都會笑出黎。無錯，我仲有同佢聯絡，仲好好朋友添，而且佢都不時捉我錯字，話我打咁多錯字，點樣放上網比人睇啊。我亦好多謝佢呢一兩年係我既身邊，陪我經歷左好多大大少少既事，我都有陪佢經歷人生既起落，有開心有唔開心，我仲識到好多唔同既人，新既朋友，所以呢一段時光對我人生黎講好重要。我同佢既關係，其實可以用「這麼近，那麼遠」形容，同小說入面一樣，中期果陣阿牛曾經問過阿琪有無諗同佢一齊，而答案係阿琪有諗過但未ＲＥＡＤＹ，但呢一句未ＲＥＡＤＹ會維持幾耐？我唔知，只係知道，情呢一樣野，人永遠會害怕失去，所以有好多曖昧既人都情願選擇做一世既朋友，好過做一時既戀人。可能，我同佢都係咁既諗法，不過老實講，我當然最想可以行多一步。其實就係呢一個原因，一開始諗住呢篇小說係一個ＢＡＤ　ＥＮＤＩＮＧ，但無諗到有人一直睇落去，係想我撮合阿牛同阿琪，一直寫一直寫，我都覺得接落黎應該要好好撮合佢地，所以由一開始既ＢＡＤ　ＥＮＤＩＮＧ轉成想有兩個結局，再由兩個結局，不如寫成一個ＧＯＯＤ　ＥＮＤＩＮＧ。所以希望大家鍾意我寫出黎既ＥＮＤＩＮＧ，因為呢個ＥＮＤＩＮＧ，我都希望可以發生係我身上。（比我自己ＦＦ下先啦　ＸＤ）我就快講完架拿，大家再比Ｄ心機睇埋佢。其實《就係咁》系列入面，我會將《就係咁，我做左女神一年嘅備胎》列成「情之三部曲」首部曲，當中既情唔只係代表愛情，而係世上既每一種情，而接落黎既另一部曲《就係咁，我呢排出席左好多喪禮》會繼續描寫每一種情。如果大家發覺，其實新果篇小說其中一個角色已經出現左……係拿！就係果位幫阿牛處理老牛大人喪禮既小段，如果你地想知更多，就密切留意新一篇《就係咁，我呢排出席左好多喪禮》，呢一篇網上小說會係４月５日清明節上載。https://www.shikoto.com/i/DOS最後再次多謝大家睇呢一篇《就係咁，我做左女神一年嘅備胎》網上小說。大家好，我係很獅子的金牛。
[愛情無限loop] 就係咁，我做左女神一年既備胎